
Dar în nicio alcătuire 

nu se poate întrupa mai deplin şi mai frumos 
sufletul unui neam decât în limbă. 

Limba cuprinde într-o formă înțeleasă veşnic de toți, 
întrebuințată necontenit de toți, 

întreaga viață, timp de secole întregi, 

timp de mii de ani uneori, a poporului aceluia. 
Limba pe care o vorbim acuma 

nu este numai limba românească de astăzi, 

nu este ceva fixat acuma de gramatici, 

pe care oamenii să-l întrebuinţeze 

după normele ce se află în aceste gramatici; 

ea este fiinţa vie care ni vine 

din timpurile cele mai depărtate ale trecutului nostru, 
ea este cea mai scumpă moștenire 

a strămoșilor cari au lucrat, generaţie de generaţie, 
la elaborarea acestui suprem product sufletesc 

care este limba. 


Nicolae IORGA 

Reconstrucţia identitară 
și reflexele sindromului politic 


Pentru a estima valoarea legislaţiei lingvistice adoptate la Chișinău acum 
trei decenii și pentru a profila natura „controverselor identitare” ce nu 
contenesc nici acum, e necesar să evocăm contextul istoric în care se 
producea „revoluţia lingvistică”: în 1989 Republica Moldova mai făcea 
parte din imperiul sovietic, iar însemnele fundamentale şi fondatoare 
ale identității românilor basarabeni, fortificate în cei 22 de ani de după 
Marea Unire, fuseseră escamotate sau anihilate, prin teroare și violenţă, 
în anii de aflare sub „cnut bolşevic”. Populaţia băștinașă avea suficien- 
te motive să trateze cu rezerve „glasnostiul” și să califice „perestroika” 
drept o strategie politică pasageră, sortită eșecului, așa cum s-a și dovedit 
a fi ulterior. Or, Basarabia, „trecută prin foc şi prin sabie, furată, trădată 
mereu”, a însuşit adevărul că democraţia și libertatea nu pot veni de la 
răsărit. 

În mentalul colectiv, tăinuit și niciodată exprimat până la capăt, au fost 
cu sânge scrijelate marile sacrificii provocate la mijlocul secolului trecut 
de umilitoarea dramă a despărțirii de neam și de țară. Peste 100.000 de 
români basarabeni (învățători, medici, jurişti, preoți, funcționari etc.) au 
trecut Prutul în 1940 și 1944, pornind pe lungul drum al bejeniei... Ca 
un ecou apocaliptic, fără sfârșit, dăinuie peste destinul românilor basa- 
rabeni acţiunile barbare ale regimului inchizitorial sovietic instaurat în 
ţinut de către NKVD-işti, după „eliberările” din 1940 şi din 1944. Con- 


La data de 31 august 1989 (consemnată în prezent pe ambele maluri ale Prutului ca 
Zi a Limbii Române), Parlamentul RSS Moldoveneşti a aprobat trei legi: „Cu privire 
la statutul limbii de stat a RSS Moldoveneşti”, „Cu privire la funcţionarea limbilor vor- 
bite pe teritoriul RSS Moldovenești” şi „Cu privire la revenirea limbii moldoveneşti la 
grafia latină” În aceste documente, emblematice pentru protejarea și promovarea limbii 
române de la est de Prut, era recunoscută unitatea de limbă moldo-română și se stabi- 
lea că, odată cu atribuirea statutului de limbă de stat, limba „moldovenească”/română 
devine şi mijloc de comunicare la nivel oficial între reprezentanţii deferitor etnii de pe 
teritoriul republicii. Se legifera, de asemenea, revenirea la alfabetul latin, fapt de însem- 
nătate hotărâtoare pentru procesul de reconstituire a identităţii românilor basarabeni. 

form unui plan diabolic, glasul „blândei Basarabii” a fost redus la tăcere 
prin deportările din 1941, 1949, 1951, prin depopularea localităților (în 
anii '40-'50 au fost duşi la muncă silnică sau strămutați cu forţa în Sibe- 
ria, Kazahstan și alte regiuni asiatice circa 500 mii de români basarabeni, 
în locul lor fiind aduși tot atâţia colonişti de origine slavă), prin foametea 
provocată în anii 1946-1947, prin colectivizarea forțată a gospodăriilor 
ţărăneşti. A fost perturbat echilibrul existenţial al satului basarabean. A 
fost decapitată în mod barbar intelectualitatea. A fost șubrezită, aşadar, 
temelia şi puterea de rezistență a comunității etnice... Curajul de a păstra 
şi perpetua numele moștenit din strămoși, de a visa la întregirea Patri- 
ei Române era pedepsit cu închisoarea sau chiar cu moartea. Cuvintele 
„român”, „limbă română” au fost treptat eliminate din limbajul moldove- 
nilor de la răsărit de Prut, nu însă și din conştiinţa lor... 


Iniţiată la sfârșitul veacului trecut în imensa țară anchilozată de stagnare, 
restructurarea gorbaciovistă răspândea suflul libertăţii şi încrederea, ti- 
midă încă, e adevărat, că „schimbarea” va aduce, în sfârşit, dreptate şi în 
spaţiul dintre Prut și Nistru. Presa, grație unor publiciști de mare caracter, 
scriitorii, oamenii de știință, intelectualii, învingând frica de eventualele 
consecinţe ale acuzațiilor de „naționalism, au reușit să scoată în stradă 
pe parcursul anilor 1987-1989 sute și mii de persoane. Mitingurile con- 
vocate pentru sprijinirea reformelor economice, sociale și culturale erau 
transformate în ample manifestații ale mișcării de renaștere naţională, la 
care se pleda pentru repunerea în drepturi a limbii populaţiei majoritare, 
pentru revenirea la scrisul românesc şi recunoaşterea unității de neam şi 
de limbă, mai târziu, la tricolor și la imnul naţional Deşteaptă-te, române!. 


Victorie de etapă în reconstrucția identitară a românilor basarabeni, 
legislaţia lingvistică a fost votată de ultimul for legislativ sovietic cu mari 
dificultăţi, într-o atmosferă tensionată, deoarece reprezentații populaţiei 
rusofone (în Parlament și la manifestații) se opuneau cu vehemență re- 
vendicărilor firești ale băștinașilor. Comuniștii de la putere respingeau 
argumentele științifice ale juriștilor şi lingviştilor, scopul urmărit de 
către aceștia era păstrarea intactă a climatului lingvistic existent, favo- 
rabil limbii şi culturii ruse. Profesorul Nicolae Mătcaș, fost secretar al 
Comisiei interdepartamentale a Prezidiului Sovietului Suprem al RSS 
Moldovenești, implicat direct în procesul de elaborare şi aprobare a 
legislaţiei lingvistice, mărturisește că Moscova „restructurată” ținea sub 

strict control desfășurarea lucrărilor sesiunii. Articolele legilor propu- 
se pentru aprobare erau, de regulă, coordonate la Comitetul Central al 
PCUS. Pentru a se asigura că legislaţia în discuţie nu va prejudicia rolul 
dominant al limbii ruse, „pe tot parcursul dezbaterilor parlamentare din 
30 august 1989” Mihail Gorbaciov, personal, „s-a opus categoric” for- 
mulării ce specifica obligativitatea ca limba oficială — româna — să devină 
limbă de comunicare pentru toți vorbitorii din republică, indiferent de 
originea etnică. 


Deşi plătea tribut unor compromisuri inerente complicatei conjuncturi 
politice de moment, legislaţia a devenit totuşi un instrument juridic me- 
nit să contribuie la renașterea graiului matern, să stimuleze forța şi capa- 
citatea recuperatoare a identităţii noastre naţionale. Actul săvârşit pe 31 
august 1989, sub vigilența, ochiul deșteptat al întregii Basarabii, încu- 
nuna în mod spectaculos rodul și justifica rostul numeroaselor acțiuni 
populare revendicative, inducând sentimentul siguranței în revenirea 
la normalitate a ființei naţionale. Certitudinea că adevărul și dreptatea 
vor învinge s-a impus cu deosebire după ce „revoluţia lingvistică” de 
la Chișinău a fost urmată, la București, în decembrie a aceluiași an, de 
Revoluţia Română, care a determinat căderea regimului comunist. Per- 
spectivele și speranţele s-au amplificat şi mai mult peste doi ani. Odată 
cu sucombarea Uniunii Sovietice, Republica Moldova ar fi putut să-şi 
hotărască propriul destin, anulând consecinţele anexioniste ale Pactului 
Ribbentrop-Molotov. Istoria, se pare, ne-a oferit din nou o şansă! Dar 
n-a fost să fie! 


Stăpâniţi de reflexele sindromului ideologic bolşevic, timoraţi de capca- 
nele imprevizibile ale „răsăritului moschicesc”, oamenii politici de pe o 
parte şi alta a Prutului nu au fost la înălțimea celor de la 1918. Reiterarea 
actului istoric de la 1918 a fost ratată, iar Republica Moldova (România, 
Patria-mamă între 1918-1940 şi pentru basarabeni, a fost primul stat din 
lume care i-a recunoscut independența) și-a asumat, volens nolens, toate 
obligațiunile unui stat suveran, inclusiv în domeniul identitar. 


Atitudinea față de problemele revigorării limbii române, atribut esenţial 
al noii formaţiuni statale, urma să fie schimbată, așa cum s-a întâmplat 
în toate fostele republici sovietice, în regim de urgenţă după 1991, când 
ponderea limbii oficiale/de stat se amplifica, condiționând eliminarea 

Analizând retrospectiv procesul de promovare și de implementare a 
legislaţiei lingvistice, persistenţa și utilizarea excesivă, mai ales în scop 
politic, a dilemelor identitare, trebuie subliniată nu numai lipsa de cla- 
ritate, duplicitatea și caracterul contradictoriu al acesteia, dar și tergi- 
versarea, neglijarea și chiar sabotarea documentelor respective de către 
anumite instituţii și o parte dintre funcţionarii statului. Deşi elita intelec- 
tuală și comunitatea academică au reușit să formuleze și să argumenteze, 
încă la începutul ultimului deceniu al secolului trecut, geneza, reperele 
ştiinţifice şi istorice ale limbii române, să reclame necesitatea imperioasă 
de a legifera constituțional denumirea corectă a limbii, de a modifica și a 
consolida funcţiile ei la nivelul întregii societăți, politicienii de la cârma 
Republicii Moldova, cu neînsemnate excepţii, au neglijat în mod con- 
stant statutul oficial al limbii române, au ezitat să-i spună pe nume, utili- 
zând alte denumiri decât cea adevărată (limba de stat, limba oficială, limba 
noastră etc.). Decizia parlamentară din 1989 avea să însemne, în fond, 
abia începutul unei lungi, extenuante, perverse și inegale bătălii pentru 
ameliorarea situaţiei lingvistice din Republica Moldova, considerată, 
conform unor studii recente, „cea mai confuză dintre toate statele ex-so- 
vietice'. Lamentabila stare de lucruri însă nu i-a determinat pe parlamen- 
tarii de la Chișinău să se implice, pe parcursul a trei decenii, realmente în 
procesul de identificare și soluționare a problemelor lingvistice. Excepţie 
poate fi considerată decizia prezidenţială de a fonda, în august 1991, De- 
partamentul de Stat al Limbilor. Creată sub presiunea exercitată de so- 
cietatea civilă, noua subdiviziune guvernamentală urma „să asigure exe- 
cutarea legislaţiei în vigoare cu privire la limbi și să efectueze controlul 
asupra realizării Programului complex de stat pentru asigurarea limbilor 
vorbite pe teritoriul Republicii Moldova”. Numit în funcţie de director 
general, primul redactor-şef al revistei „Limba Română”, profesorul Ion 
Dumeniuk a reușit să coaguleze o echipă de redutabili jurişti, lingviști, 
ziarişti, Departamentul de Stat al Limbilor devenind, în scurt timp, un 
veritabil centru de promovare a limbii române, de stat, în toate sferele 
vieţii economice, sociale și politice. Omniprezenţa manifestă a tânărului 
colectiv a amplificat resentimentele „moldoveniștilor” față de misiunea 
departamentului, ca, de altfel, și față de utilitatea legislaţiei lingvistice. 
Astfel, după alegerile din 27 februarie 1994, primul act emis de noul Par- 
lament, dominat de agro-comuniști, de socialiști și interfrontiști, a fost 
desființarea acestei instituţii guvernametale. 

Lichidarea Departamentului de Stat al Limbilor, promotor consec- 
vent al instituționalizării limbii române, a marcat, de fapt, preludiul 
procesului de revenire și oficializare a teoriei „moldovenismului primi- 
tiv”. Astfel, în august, același an, Parlamentul, alcătuit în majoritate din 
reprezentanţi ai fostei nomenclaturi sovietice, a aprobat Constituţia 
Republicii Moldova, legiferând numele fals al limbii de stat și negli- 
jând cu perfidie și nonşalanţă glotonimul „limba română”. Desfășurarea 
procesului promițător de reabilitare a limbii române, „care se bizuia pe 
aplicarea prevederilor legislative, a fost perturbat de modificarea — în 
1994 - a articolului 13 din Constituţie prin reintroducerea sintagmei 
limba moldovenească în locul celei de limba română („Limba de stat 
(oficială) a Republicii Moldova este limba moldovenească”). Aceas- 
tă aparent nesemnificativă modificare şi-a revelat, prin consecinţele pe 
care le-a antrenat, caracterul subversiv și manipulator, demonstrând 
importanţa pe care o poate avea un simbol atât din perspectiva prac- 
ticii sociale, cât și sub aspectul teoretic al înțelegerii bilingvismului” 
(Valeria Guţu Romalo, revista „Limba Română”, nr. 6-10, 2003). 


În consecință, având ca „suport constituțional” articolul 13, anumi- 
te forțe politice, în special cele de stânga, „stataliștii”, repun în circuit, 
atunci când apar condiţii propice, perimata teorie de sorginte ruso- 
bolşevică. Adevărul privind denumirea corectă a limbii și a poporului, 
a istoriei și culturii naționale etc., argumentat de reprezentanți iluștri 
ai comunității ştiinţifice naţionale și internaționale (Carlo Tagliavini, 
Eugeniu Coșeriu, Silviu Berejan, Ion Dumeniuk, Nicolae Mătcaș, 
Anatol Ciobanu, Nicolae Corlăteanu, Anatol Eremia, Vasile Pavel, Eugen 
Simion, Stelian Dumistrăcel, Dumitru Irimia, Marius Sala, Gheorghe 
Chivu, Rajmund Piotrowski, Stanislav Semcinski, Mioara Avram, 
Eugen Beltechi, Mircea Borcilă, loan Oprea, Nicolae Saramandu, Nicolae 
Felecan, Gheorghe Moldoveanu ș.a.), este pus la îndoială, generând un 
perpetuu „conflict lingvistic” Esenţa demersurilor „moldoveniștilor” indi- 
că, fără excepţie, servilism politic tributar teoriei celor două limbi și popoa- 
re, aplicată continuu în fosta RSSM, şi denotă că de la 1812 încoace linia de 
conduită a politicii rusești față de românii basarabeni a rămas neschimbată. 


Astfel, în 2001, revenind la putere, comuniștii au lansat imediat așa-zisa 
strategie identitară, care includea următoarele prevederi: a) a recunoaşte 
şi a oficializa glotonimul „limba moldovenească” și a elimina din uz glo- 

tonimul „limba română”, ca aparținând altui popor, altei țări; b) a legifera 
în Republica Moldova două limbi de stat (oficiale): limba moldoveneas- 
că şi limba rusă; c) a introduce în programele şcolilor naţionale, în mod 
obligatoriu, obiectul „Limba rusă”, începând cu clasa a II-a primară; d) a 
elimina din programele de studii preuniversitare şi universitare discipli- 
na „Istoria românilor” (ca aparţinând altui stat), înlocuind-o cu „Istoria 
Moldovei”; e) a scoate din circulaţie cuvintele: Basarabia, basarabeni, 
etnonimul „român, substituindu-l cu etnonimul „moldovean. Urmare 
a acestei politici lingvistice și identitare, la Chișinău se auzea tot mai rar 
vorbindu-se de și în limba română, Prutul nu se mai putea traversa ușor... 


Atitudinea ostilă față de adevărata noastră identitate este vehiculată fățiș, 
de asemenea, și după parlamentarele din 2016. Actualul preşedinte al 
Republicii Moldova „revine” frecvent asupra „corectitudinii” denumirii 
limbii și a poporului din partea stângă a Prutului, încercând să repună în 
circuit „teoria moldovenismului”, apelând la sprijinul lui Vladimir Putin. 


Într-un discurs rostit în limba rusă la conferința „Statalitatea Moldovei. 
Continuitate istorică și perspectiva dezvoltării”, desfășurată la Chişinău 
în martie 2017, Igor Dodon a pus din nou pe tapet tematica pretinsei 
„identități moldovenești”: „Misiunea noastră comună e foarte importan- 
tă, mai ales astăzi, când, cu tristeţe o spun, are loc distrugerea statului 
moldovenesc, are loc şi procesul destructuralizării matricei identitare 
moldovenești. Dacă noi nu vom stopa procesul românizării, țara se va 
pierde şi Moldova nu va avea viitor. Piatra de temelie a procesului de păs- 
trare a statului este predarea istoriei Moldovei în școli, în loc de istoria 
românilor. Oaspeţilor noștri le poate părea de neimaginat faptul că copiii 
noștri învaţă istoria românilor, asimilând miturile și ideologia imperialis- 
tă a țării vecine”. 

Ceva mai târziu, pe 31 august 2017, de Ziua Limbii Române, Igor Do- 
don găsește oportun să se pronunţe din nou „asupra chestiunii”, decla- 
rând că sărbătoreşte „limba moldovenească”. „Am depus flori la monu- 
mentul lui Ştefan cel Mare cu prilejul sărbătorii «Limba noastră», spune 
preşedintele. Este o sărbătoare a limbii noastre istorice, așa cum a vorbit-o 
şi marele domnitor Ștefan cel Mare şi Sfânt — limba moldovenească. Așa 
cum este specificat și în Constituţia Republicii Moldova. Să respectăm 
Constituţia, să ne cunoaştem limba și să ne-o iubim, pentru că ea e parte 
a istoriei noastre de veacuri” 

„Generos” şi „sensibil” la dilemele noastre identitare, preşedintele 
Federaţiei Ruse nu ezită să acorde sprijinul „cuvenit” în promova- 
rea și difuzarea teoriei „moldovenismului” și a „limbii moldovenești”, 
internaţionalizând într-un fel acest subiect. Tot de Ziua Limbii Româ- 
ne, la data de 31 august 2017, Vladimir Putin a afirmat într-un mesaj: 
„Românii sunt moldoveni şi vorbesc limba moldovenească, așa cum 
au moştenit-o de la Ştefan cel Mare, care era pro-rus!. Și în continuare 
Putin a precizat: „Până la urmă, Dodon are dreptate! Moldovenii vor- 
besc limba moldovenească, exact cum rușii vorbesc limba rusă și germa- 
nii limba germană. Logic! Mai mult, limba română nu există. România a 
apărut ca stat în 1859, dar până atunci toți vorbeau limba moldoveneas- 
că, aşa cum au moștenit-o de la Ştefan cel Mare, care a condus Moldova 
în secolul XV. Regretabil când un popor își falsifică propria istorie! Asta 
e cea mai mare amăgire națională”. 


Comentariile sunt de prisos, deși impactul declaraţiilor de acest gen este 
dezastruos, dacă avem în vedere că replica, de regulă, întârzie din varii 
motive sau nu mai vine niciodată. 


Noua încercare de „reanimare” a teoriei „limbii moldovenești” survine, 
atenţie!, după ce Curtea Constituţională, la S decembrie 2013, a stabilit, 
definitiv şi ireversibil, în baza Declaraţiei de Independenţă și a concluzii- 
lor ştiinţifice ale Academiei de Științe a Moldovei, că româna este denu- 
mirea corectă a limbii oficiale a celui de-al doilea stat românesc. 


Situaţia în care se află limba română în Republica Moldova, dar şi în Nordul 
Bucovinei și în Sudul Basarabiei, reclamă noi acțiuni de protejare şi pro- 
movare și impune oportunitatea de a elabora (cu participarea specialiştilor 
de la Chișinău, Bucureşti, Bruxelles etc.) o strategie lingvistică în măsură să 
justifice şi să satisfacă deplin aspiraţiile democratice și perspectivele iden- 
titare europene ale românilor basarabeni. Realizarea practică a unui ase- 
menea program va certifica lipsa de temei, inconsistenţa teoriei celor două 
limbi şi două popoare „bifurcate” de râul Prut, va reconfirma unitatea și 
continuitatea noastră istorică, etnolingvistică, spirituală. Or, indiferent de 
circumstanţe politice şi de vremelnice granițe, noi, românii, după cum ob- 
serva subtil Emil Cioran, „nu locuim într-o ţară, locuim într-o limbă. Patria 
asta înseamnă și nimic altceva” 


Alexandru BANTOȘ 


Dorin CIMPOEȘU 

Limba română în Basarabia - 
după treizeci de ani 


D.C. — prof. univ., dr. în 
istorie. Autor al volumelor 
Guvernarea de centru-dreapta 
în Basarabia (Republica 
Moldova) 1998-1999 (2009); 
Restauraţia comunistă 
sovietică în Republica 
Moldova (2008); Republica 
Moldova, între România şi 
Rusia (Premiul Salonului 
Internaţional de Carte, 
Chişinău, ediţia a XIX-a, 
2010); Basarabia la un secol 
de la Marea Unire, 1991-2018 
(2018). Specialist în istoria 
contemporană a României, 
inclusiv a Basarabiei (1918 — 
prezent), profesor de istoria 
contemporană a românilor şi 
istoria instituţiilor româneşti 
contemporane. 


Problema lingvistică, respectiv renunțarea 
la limba rusă şi la grafia chirilică, impuse de 
ocupaţia sovietică în 1941, şi revenirea la limba 
română şi alfabetul latin, specifice populaţiei 
românești majoritare din Basarabia, a preo- 
cupat elita intelectualităţii de pe malul stâng 
al Prutului încă de la mijlocul deceniului al 
şaptelea al secolului trecut. 


Această chestiune a fost discutată pentru 
prima dată cu prilejul Congresului al III-lea 
al scriitorilor din RSS Moldovenească’, 
desfășurat la Chişinău, în perioada 14-15 oc- 
tombrie 1965. Astfel, în cadrul unor dezbateri 
foarte aprinse, la care au participat şi scriitori 
rusofoni din celelalte republici unionale so- 
vietice, inclusiv de la Moscova, precum şi 
lideri ai comuniștilor basarabeni, între care 
Ivan Bodiul, prim-secretar al PCM, au fost 
scriitori români din Basarabia curajoşi, care 
s-au pronunțat pentru repunerea în drepturi a 
limbii române şi a alfabetului latin, caracteris- 
tice comunității etnice românești majoritare 
din această provincie. 


Ne referim, îndeosebi, la scriitorii și criti- 
cii literari Ion Druţă, Mihai Cimpoi, Aurel 
Busuioc şi Gheorghe Malarciuc, care și-au 

asumat riscul afirmării identității românești într-un regim totalitar și 
represiv, care promova o politică dură de rusificare şi deznaționalizare. 
Din păcate, demersul lor, catalogat drept naționalist de mai marii zilei, 
deși a avut un anumit ecou în societate, a rămas unic, singular şi fără 
rezultate concrete timp de aproape două decenii și jumătate. 


În alt context istoric regional favorabil, creat de colapsul imperiului so- 
vietic, de căderea regimurilor comuniste totalitare și de redeşteptarea 
naţiunilor, problema lingvistică din Basarabia a devenit obiectivul fun- 
damental al mișcării de renaştere și eliberare naţională. 


Tot scriitorii, elita intelectualității românești din această provincie vi- 
tregită de istorie, au fost cei care s-au aflat în fruntea mișcării și care au 
cerut nomenclaturii neocomuniste nu pâine şi circ, dar Limbă! Alfabet!, 
adică recunoașterea identităţii românilor basarabeni. 


Sub presiunea populară imensă a primei Mari Adunări Naţionale, la 
care au participat sute de mii de români din stânga Prutului, organi- 
zată la 27 august 1989, puterea cripto-comunistă a fost constrânsă să 
adopte, la 31 august 1980, legislaţia lingvistică, așteptată de populaţia 
majoritar-românească timp de aproape o jumătate de secol. 


În acest sens, Prezidiul Sovietului Suprem al RSS Moldoveneşti, con- 
dus de Mircea Snegur, a aprobat, mai întâi, Hotărârea Nr. 1, din 18 
august 1989, iar apoi Legile Nr. 2 și Nr. 3, Cu privire la statutul lim- 
bii de stat a RSS Moldoveneşti, respectiv Cu privire la revenirea limbii 
moldoveneşti la grafia latină, la 31 august 1989. 


Potrivit primului act normativ, Art. 70 din Constituţia comunistă se mo- 
difica, astfel: Limba de stat a Republicii Sovietice Socialiste Moldovenești 
este limba moldovenească. Limba de stat este folosită în viața politică, econo- 
mică, socială şi culturală şi funcționează pe baza grafiei latine. 


Articolul 1 al celei de-a doua legi prevedea: A trece scrisul limbii 
moldoveneşti la grafia latină; iar în Art. 2 se stipula: A aproba alfabetul 
limbii moldoveneşti, după care erau expuse caracterele alfabetului latin. 
Art. 3 abroga Legea RSS Moldoveneşti din 10 februarie 1941, Cu pri- 
vire la trecerea scrisului moldovenesc de la alfabetul latin la alfabetul rus”. 


Conform Hotărârii Nr. 4 a Sovietului Suprem, din 31 august 1989, 
această trecere urma să se facă într-o perioadă de timp de 6 ani (1989 

— împărţită în două etape şi cuprindea ,,... sferele vieții politice 
1995), țită în d tape ş dea ,,... sferel ţii politice, 
economice, sociale şi culturale ale republicii”. 


Deşi noua legislaţie lingvistică a fost salutată ca o mare victorie a ma- 
selor populare, o simplă privire asupra ei relevă că aceasta a fost făcută 
pe jumătate și statua un mare neadevăr lingvistic şi istoric privind iden- 
titatea reală a populaţiei majoritare românești din Basarabia. Practic, 
noua legislaţie nu prevedea revenirea la limba română de dinainte de 
ocupaţia sovietică a Basarabiei, cum ar fi fost normal, ci legifera o nouă 
limbă, respectiv limba moldovenească, care definea un nou popor, recte 
poporul moldovenesc, sintagme artificiale, create de ideologia și istorio- 
grafia sovietică. 


Mai mult, cu toate că devenea limbă de stat, noua limbă artificial creată 
avea un statut egal cu limba rusă, care, potrivit Art. 3 din Legea Nr. 5, 
Cu privire la funcționarea limbilor vorbite pe teritoriul RSS Moldoveneşti, 
era recunoscută ca ,... limbă de comunicare între naţiuni, ceea ce asigu- 
ră un bilingvism naţional-rus și rus-naţional real”. 


Păcatul originar, comis de promotorii agrarieni ai legislaţiei lingvistice 
avea să aibă urmări dintre cele mai grave asupra evoluţiei ulterioare a 
noului stat Republica Moldova, deoarece a creat o dispută continuă și 
permanentă în viața socială și politică în legătură cu identitatea reală a 
populaţiei majoritare românești din Basarabia. 


Aceiași susținători ai neadevărului lingvistic și istoric au mers mai 
departe și, după câștigarea alegerilor parlamentare din 27 februarie 
1994, au pecetluit soarta limbii române din Basarabia în textul primei 
Constituţii post-comuniste a Republicii Moldova, adoptată la 29 iulie 
1994. Urmărind să dea o altă identitate etnică spaţiului românesc din- 
tre Prut şi Nistru, noua putere agrariano-socialistă a instituționalizat 
tezele staliniste false despre apartenenţa etnică și lingvistică a români- 
lor basarabeni, prin introducerea în Legea fundamentală a sintagmelor 
limbă moldovenească (Art.13, alin.1) şi popor moldovenesc (Preambul), 
contrare adevărului științific şi istoric. 


Neadevărurile privind identitatea populaţiei autohtone din Basarabia 
şi a limbii vorbite de aceasta, introduse în prima Constituţie a 
Republicii Moldova, sub presiunea unei majorități parlamentare ruso- 
fone, cu complicitatea și lipsa de curaj a conducerii de vârf a tânărului 

stat, aveau să se răzbune și să prejudicieze pentru o lungă perioadă de 
timp echilibrul intern din noua entitate statală, abia constituită. 


Cea dintâi formă de manifestare a acestor neadevăruri a venit la scurt 
timp de la nedreptatea comisă de politicieni împotriva limbii române 
şi a fost produsul celei mai avansate conștiințe a populaţiei majoritare: 
tânăra generație, studențimea. 


La nici opt luni de la adoptarea noii Constituţii, a fost declanșată prima 
mişcare a demnităţii naţionale în Basarabia. Momentul a fost determinat 
de emiterea, la 16 martie 1995, de către rectorul Universităţii de Stat, 
Gheorghe Rusnac, a ordinului de înlocuire a cursului de Istoria românilor 
cu cel de Istoria Moldovei şi de schimbare a denumirii Catedrei de limba 
română în cea de Catedra de limbă moldovenească, în ciuda hotărârii 
adunării profesorilor de istorie şi limba română din cadrul universităţii, 
din 21 ianuarie, care declarase Art.13 din Constituţie antiștiințifics. 


În semn de protest față de ordinul rectorului, studenţii şi profesorii 
facultăților de filologie și istorie au organizat, la 19 martie 1995, un 
miting de protest în faţa universităţii. A doua zi, acesta și-a mutat lo- 
cul în Piaţa Marii Adunări Naţionale, un spaţiu cu mare rezonanţă is- 
torică pentru mișcarea de renaştere naţională a populaţiei majoritare 
românești din Basarabia. În acest fel, s-a încercat să se asigure o conti- 
nuitate simbolică între cele două manifestări de apărare a demnității și 
identităţii românilor basarabeni. 


Desfăşurat sub sloganul „Cu noi sunt adevărul istoric și bunul 
Dumnezeu”, mitingul a întrunit între 3000 şi 4000 de participanţi, 
în marea lor majoritate studenți, liceeni și profesori de la unităţile de 
învățământ universitar şi preuniversitar din Chișinău. 


Revendicările protestatarilor priveau anularea ordinului rectorului, păs- 
trarea sintagmelor limbă română şi literatură română, menţinerea cursu- 
lui de Istoria românilor, asigurarea autonomiei universitare şi altele. 


Greva a continuat până pe 14 aprilie 1995, iar revendicările au îmbră- 
cat şi un caracter social-economic și politic, manifestanţii cerând in- 
clusiv modificarea Art.13 (alin.1) din Constituţie. Demonstranţilor li 
s-au alăturat unii deputaţi ai opoziţiei parlamentare, reprezentanți ai 
Uniunii Scriitorilor, precum şi ai unor organizații obşteşti. 

La aproape o lună de la declanșarea conflictului, constatându-se insta- 
larea oboselii printre greviști şi a resemnării față de eșecul negocierilor 
cu autorităţile, liderii Comitetului republican au luat hotărârea de a sus- 
penda greva până la 4 mai. După revenirea în Piaţă, a avut loc ultima 
întâlnire a Comitetului cu Comisia prezidenţială, care s-a soldat cu sem- 
narea unui protocol comun. Acesta introducea un moratoriu asupra 
încetării grevei până la 6 septembrie 1995 și prevedea unele măsuri de 
soluţionare a revendicărilor social-economice înaintate de greviști. 


Între timp, președintele Mircea Snegur își onorase promisiunea, înain- 
tând, la 27 aprilie, o inițiativă legislativă Parlamentului privind modifica- 
rea Art.13 din Constituţie în favoarea limbii române. Din păcate, aceasta 
a rămas doar pe hârtie, nefiind luată în dezbatere nici până astăzi. 


Astfel, s-a încheiat o lecţie de istorie a demnităţii naţionale, susținută 
de tânăra generaţie a populaţiei majoritare românești din Basarabia. 


Mişcarea studențească din primăvara anului 1995 în apărarea limbii 
române și a identităţii etnice românești a populaţiei majoritare a fost 
un avertisment viguros făcut adepților ideologiei moldovenismului și 
a potolit spiritele pentru o anumită perioadă. 


Aceasta a avut consecinţe și în plan politic, ducând la înfrângerea catas- 
trofală a puterii agrariano-socialiste la următoarele alegeri parlamenta- 
re (1998) și chiar la dispariţia de pe eșichier a partidelor (PDAM și a 
Mișcării Unitate-Edinstvo), care au impus Constituţia antinațională din 
1994. Concomitent, a deschis calea venirii la putere a unor partide pro- 
europene și pro-românești (CDM) care, în cei doi ani cât s-au aflat la 
conducerea Republicii Moldova, ar fi putut să înlăture din Constituţie 
neadevărurile inserate, însă le-au lipsit voinţa politică și curajul. 


Frământările politice interne, lupta dintre majoritatea parlamentară 
şi preşedintele Petru Lucinschi, precum şi trădarea unei componen- 
te a coaliției (FPCD) au făcut ca alianța politică, aflată la guvernarea 
Republicii Moldova, să fie înlăturată. 


A urmat perioada cea mai neagră din istoria recentă a Basarabiei, care 
a durat timp de 8 ani (2001-2009), echivalentă cu restauraţia roșie 
comunistă. În acest timp, limba română, istoria, identitatea populaţiei 
majoritare și valorile culturale româneşti au fost puse între paranteze, 

iar neadevărurile moldovenismului au fost ridicate la rangul de ideolo- 
gie şi politică de stat. 


Din acest punct de vedere, comuniștii au depășit performanţele gu- 
vernării agrariano-interfrontiste (1994-1998), care reuşise doar să 
instituționalizeze moldovenismul ca politică a noului stat românesc. Mai 
întâi, puterea comunistă a luat măsuri pentru revizuirea învățământului 
istoric din Republica Moldova, obiectivul urmărit fiind eliminarea din 
învățământul preuniversitar a manualelor de Istoria românilor. În acest 
scop, a fost creată Comisia Cristea (septembrie 2002), care avea menirea 
să medieze conflictul între adepții şi adversarii revizuirii învățământului 
istoric. După un an de activitate fără niciun rezultat, Comisia respectivă a 
simulat un aparent experiment, în care au lipsit manualele experimenta- 
le, materiale didactice, precum și profesorii pregătiți. Considerând pro- 
cedura încheiată, începând cu 1 septembrie 2006, au fost introduse în 
învățământ manualele de Istorie integrată în locul celor de Istoria români- 
lor. În noile manuale, abordarea istoriei Basarabiei era făcută prin prisma 
istoriografiei sovietice de sorginte stalinistă, adevărul istoric suferind o 
distorsionare gravă. Ingerinţa factorului politic în elaborarea manualelor 
de istorie integrată le-a conferit acestora un caracter excesiv de ideologi- 
zat şi politizat, favorizând continuarea procesului de deznaționalizare a 
românilor basarabeni. 


Mergând, în continuare, pe aceeași linie, puterea comunistă şi-a arătat 
nemulțumirea faţă de simbolurile naţionale propuse pe ușa din spate şi adu- 
se în Parlament şi dorinţa de a le schimba. „Şi limba moldovenească, și isto- 
ria Moldovei, şi imnul, și stema trebuie să răspundă la întrebările, realitățile 
şi necesitățile independenţei Moldovei. Toate aceste atribute statale trebu- 
ie să fie diferite și deosebite. Dacă introducerea limbii moldoveneşti sau 
schimbarea imnului sau stemei vor contribui la întărirea statalității, vom 
face acest lucru, indiferent de situaţia politică”, preciza Vladimir Voronin 
în cadrul unei conferințe de presă, la 18 decembrie 20077. 


Comuniștii şi acoliţii lor politici, frontiştii, şi-au încheiat cel de-al doi- 
lea mandat în cel mai lamentabil mod, odată cu alegerile generale din 
S aprilie 2009. 


Liderii opoziției parlamentare au denunțat fraudarea alegerilor, au ce- 
rut anularea acestora și organizarea unui nou scrutin electoral. Reven- 

dicările lor au fost susținute de zeci de mii de persoane, care au ieșit în 
stradă, începând cu 6 aprilie, când au fost date publicităţii primele date 
preliminare ale rezultatelor alegerilor. 


Pentru a reprima revolta maselor și a-i discredita pe liderii partidelor de 
opoziţie, care au intrat în noul Parlament, puterea comunistă a apelat la 
cunoscutele metode bolșevico-kaghebise de tristă amintire, înscenând 
prin agenți ai propriei securități vandalizarea sediilor Președinției și 
Parlamentului şi arborarea drapelului României. Odată pretextul cre- 
at, regimul comunist a scos trupele poliției şi agenţii acoperiţi ai SIS în 
Piaţă pentru a înăbuși în sânge demonstrațiile pașnice ale populaţiei. 
Sute de persoane au fost arestate, torturate şi abuzate de către forțele 
de ordine. Unii protestatari, îndeosebi tineri, au fost răpiți de pe stradă 
şi au dispărut fără urmă, timp de mai multe săptămâni, fără ca rudele 
apropiate ale acestora să ştie ceva despre soarta lor. Bilanţul tragic al 
intervenţiei excesiv de brutale a autorităţilor a constat în trei morți și 
alte trei persoane dispărutet. 


Deşi au câştigat alegerile şi au constituit structurile noului Parlament, 
comuniștilor le-a lipsit numai un singur vot pentru alegerea șefului sta- 
tului. Ca urmare, preşedintele în exercițiu, Vladimir Voronin, care în- 
tre timp devenise șeful Legislativului, a dizolvat abia alesul Parlament 
şi a convocat alegeri parlamentare anticipate, pentru 29 iulie 2009. 


Cu toate că au obţinut cel mai mare număr de voturi, comuniștilor 
le-au revenit în noul Parlament doar 48 de mandate, cu 12 mai puţine 
decât la alegerile din $ aprilie, pierzând pentru prima dată majoritatea 
parlamentară. 


Opoziția unită, formată din Partidul Liberal Democrat (PLDM), Par- 
tidul Liberal (PL) şi Alianţa Moldova Noastră (AMN), a obţinut 40 de 
mandate de deputat, cărora li s-au adăugat cele 13 mandate acumulate 
de Partidul Democrat (PDM), totalizând astfel 53 de locuri din cele 101. 


După înlăturarea de la putere a regimului comunist restaurat, la con- 
ducerea Republicii Moldova a venit o coaliție politică formată din par- 
tide cu o orientare pro-europeană şi pro-românească. 


Aceasta s-a autointitulat Alianţa pentru Integrare Europeană (AIE) şi 
şi-a propus ca obiective politice importante reorientarea spre Vest a 

Republicii Moldova, declanșarea demersurilor pentru accederea în 
UE şi normalizarea relaţiilor cu România, organismele euro-atlantice 
și cele financiar-bancare internaţionale, grav deteriorate în perioada 
restauraţiei comuniste. 


Pe plan intern, AIE a trebuit să facă față unei crize constituţionale pre- 
lungite, vizând alegerea preşedintelui Republicii Moldova, care s-a în- 
cheiat abia în luna martie 2012, odată cu învestirea de către Parlament 
a noului şef al statului, în persoana lui Nicolae 'Timofti, un român de- 
clarat şi convins. 


În diverse variante, AIE s-a menținut la putere până în anul 2014, reușind 
să semneze cu UE un Acord de Asociere şi un Acord de Liber Schimb, care 
au pus Republica Moldova pe o direcție clară pro-europeană. 


În timpul acestei guvernări, s-a încercat şi o reparaţie istorică privind 
identitatea reală a populaţiei majoritare din Basarabia, menită să repu- 
nă în drepturi un adevăr lingvistic și științific și să înlăture definitiv o 
sintagmă ideologică comunistă, care fractura cronic societatea de pes- 
te două decenii. 


În acest sens, la 26 martie, respectiv 17 septembrie 2013, două gru- 
puri parlamentare, formate din deputaţi liberal-democraţi şi liberali, 
au sesizat!” Curtea Constituţională în legătură cu prevederile Art.13 
(alin.1 ) din Constituţie, cerând o interpretare a dispoziţiilor acestuia în 
raport cu Declaraţia de Independenţă (27 august 1991) şi Preambulul 
Legii fundamentale, unde se stipulează că limba oficială a Republicii 
Moldova este limba română. 


Curtea, condusă de Alexandru Tănase, președinte, a ascultat argumen- 
tele părților şi a analizat materialele depuse la dosarul cauzei, după 
care, la 5 decembrie 2013, a pronunţat următoarea Hotărâre: 


Pornind de la argumentele invocate mai sus, Curtea Constituţională a ho- 
tărât că, în sensul Preambulului Constituţiei, Declarația de Independenţă 
a Republicii Moldova face corp comun cu Constituţia, fiind textul 
constituțional primar şi imuabil al blocului de constituționalitate. De ase- 
menea, Curtea a statuat că, în cazul existenţei unor divergențe între textul 
Declaraţiei de Independenţă și textul Constituţiei, textul constituțional pri- 
mar al Declaraţiei de Independenţă prevalează". 

Conform legii, hotărârile Curţii sunt definitive, nu pot fi supuse niciu- 
nei căi de atac, intră în vigoare la data adoptării și se publică în Monito- 
rul Oficial al Republicii Moldova. 


Ca urmare, Parlamentul trebuia să ia act de Hotărârea CC și să modi- 
fice Art.13 (alin.1) din Constituţie în acord cu prevederile acesteia. 


De la adoptarea acestei hotărâri, care restabilește un adevăr istoric și 
ştiinţific, confirmat şi de Academia de Științe a Republicii Moldova, 
precum și de alte foruri academice străine, au trecut mai bine de 5 ani 
fără ca aceasta să fie pusă în vigoare. 


Chiar dacă pentru amendarea Constituţiei sunt necesare 2/3 din voturi (re- 
spectiv 67 din 101), iar guvernările AIE şi Platforma Social-Democrată nu 
dispuneau de acest număr, totuși socialiștii şi comuniștii, cunoscuți ca cei 
mai aprigi adversari ai limbii române, nu aveau decât 30 de locuri în Parla- 
ment. În consecință, a existat un potenţial de 71 de deputaţi care ar fi putut 
să susțină o astfel de modificare a textului constituțional, aşa cum recunoștea 
și Marian Lupu, unul dintre liderii partidului de guvernământ, în anul 2018. 
Însă acest lucru nu s-a dorit și, drept urmare, problema modificării Art.13 
(alin.1) nu a fost inclusă niciodată pe ordinea de zi a Parlamentului. 


Explicaţia o dă însuși Marian Lupu, fost preşedinte al Partidului De- 
mocrat, într-un interviu acordat postului de radio Europa Liberă, la 9 
februarie 2018: 


„Art.13 din Constituţia ţării trebuie să rămână neschimbat pe motivul 
că, după decizia Curţii Constituţionale, în pachetul constituțional deja 
se regăsește definiția de limbă română pentru asigurarea abordării eu- 
ropene Unitate prin diversitate, pentru asigurarea respectului față de 
oricare cetățean din ţara noastră și dreptul lui la autoidentificare etni- 
că, culturală și lingvistică, asta înseamnă că Art.13 trebuie să rămână 
neschimbat. Dincolo de faptul că este o abordare strict europeană, mai 
este încă o condiţie foarte importantă pentru păstrarea identității statale 
a Republicii Moldova. Cei care promovează cu vehemenţă eliminarea 
din Art.13 a definiţiei de „limbă moldovenească” nu se opresc doar la 
limbă, haideţi să privim în jur care este realitatea, doar nu se promovează 
conceptul: o limbă, două naţiuni, două ţări, se promovează alt concept: 
o limbă, o naţiune, o ţară. Eu am fost mereu pentru statalitatea şi suve- 
ranitatea Republicii Moldova, ca și majoritatea covârșitoare a colegilor 

din Partidul Democrat şi asta este poziţia oficială a partidului. Respectiv, 
având această idee, noi vom apăra şi vom promova în continuare valorile 


de suveranitate și independenţă ale statului Republica Moldova”. 


Analiza efectuată mai sus ne arată, fără niciun dubiu, că limba și, implicit, 
identitatea populaţiei majoritare din Basarabia au fost transformate în 
instrumente politice de către adversarii românismului și au fost folosite 
ca atare, timp de trei decenii, în lupta politică pentru accederea la putere. 


Rezolvarea problemei limbii nu se întrevede într-o perspectivă apropia- 
tă sau medie, lucru relevat inclusiv de ultimele alegeri parlamentare din 
Republica Moldova (24 februarie 2019), care au fost câştigate de forțele 
politice rusofone sau ostile limbii române și românismului, în general. 


Cu toate acestea, lupta pentru recunoaşterea și repunerea în drepturi 
a unui adevăr istoric și lingvistic, care este un dat și nu mai trebuie de- 
monstrat, nu poate fi abandonată, ci se impune să devină crezul sfânt al 
tinerelor generaţii în care să ne punem toate speranțele. 


Realitatea lingvistică este că, deși a fost nerecunoscută, poreclită în di- 
ferite feluri, hulită, batjocorită, pocită şi „imbogăţită” cu tot felul de ru- 
sisme, uneori înstrăinată în propria ei Casă, limba română dăinuie de 
veacuri în Basarabia ca un diamant în muntele de steril din jurul său și 
este vorbită din ce în ce mai bine chiar și de cei mai aprigi duşmani ai săi. 


Note | 1 Anatol Petrencu, Istoria contemporană: studii, materiale, 
atitudini, Chişnău, Cartdidact, 2011, p. 200-203. 
? Mihai Cernescu et comp., Republica Moldova: istoria po- 
litică (1989-2000), Documente şi materiale, vol. |, Chişi- 
nău, Centrul editorial al USM, 2000, p. 5-7. 
3Idem, p.7. 
*Idem, p. 8. 
5 Marian Enache, Dorin Cimpoeşu, Misiune diplomatică 
în Republica Moldova (1993-1997), Iaşi, Polirom, 2000, 
p. 89-97. 
* Flux”, din 18 iulie 2008. 
7 Agenţia Moldpres, din 19 decembrie 2007. 
3,Adevărul”, nr. 5836, din 23 aprilie 2009. 
° Agenţa Interlic, din 5 decembrie 2013. 
19 Sesizările nr. 8b şi 41b/2013. 
1 www.constcourt.md, accesat la 6 decembrie 2013. 
" www.europalibera.org, accesat la 9 februarie 2018. 

Domnului Profesor Grigore Brâncuș 
la ceas aniversar 


“I Ar 


Revista „Limba Română” îi aduce un călduros omagiu, înalta considerație 
şi toată admirația Domnului Grigore Brâncuş, lingvist şi filolog, profe- 
sor la Universitatea București, membru al Academiei Române, apărător al 
limbii române și un model demn de urmat în cercetarea filologică. 


Venind din perioada interbelică şi cunoscând diverse timpuri, unele deo- 
sebit de complicate, Domnia Sa aparține unei clase de cercetători care au 
conștiința că, prin demersul lor ştiinţific, participă la consolidarea istoriei 
adevărate a poporului român, dând dovadă că dârzenia şi pasiunea pen- 
tru studiul întreprins de-a lungul anilor sunt răsplătite printr-o forță vita- 
lă inepuizabilă. Drept argument ne servesc atât numeroasele publicaţii cu 
privire la substratul limbii române şi la elementul comun româno-albanez, 
la româna vorbită de populaţiile româneşti minoritare din țările vecine, la 
întreaga evoluție a limbii române, precum şi participarea la elaborarea pri- 
mei ediții a Gramaticii Academiei şi a celor peste 20 de volume ale Dicţi- 
onarului academic al limbii române. 


În aceste timpuri, în care elitele noastre trebuie să treacă proba 
responsabilități intelectualului care își serveşte onest Patria, prezența unor 
personalități distincte ca Domnia Sa este mai mult decât necesară. 


Să ne trăiți, mult stimate Domnule Profesor Grigore Brâncuș, că ne trebuiţi! 


La mulți ani! 


Colegiul revistei „Limba Română” 

Repere biobliografice 


Academician GRIGORE BRÂNCUŞ 
(n. 20 martie 1929, Peştișani, jud. Gorj), lingvist şi filolog 


A făcut studii liceale la Târgu Jiu (la Liceul „Tudor Vladimirescu”, între 
1940 şi 1948) şi studii universitare la Facultatea de Filologie a Universităţii 
din Bucureşti (între 1948 şi 1953). Din 1950 până în 1999 a fost cadru 
didactic la Facultatea de Litere a Universităţii din Bucureşti. În 1999 a 
devenit profesor consultant, iar în 2010 a primit titlul de profesor emerit al 
universității bucureștene. A obținut doctoratul în filologie în anul 1968, sub 


conducerea acad. Alexandru 
Rosetti, din 1990 find 
conducător de doctorat. 


În 10 martie 2006 a fost ales 
membru corespondent al 
Academiei Române, iar din 15 
noiembrie 2011 este membru 
titular al Academiei. 


În 1958-1959 şi 1965 a 
făcut studii de specializare în 
Albania, iar în 1968 şi 1969 a 
fost lector de limba română la 
universitățile din Amsterdam 
şi Gröningen (Olanda). 


A fost distins cu Premiul 
„Timotei Cipariu” al Academiei 
Române (în 1976). 


Personalitate de prim rang a 
lingvisticii româneşti actuale, 
acad. Grigore Brâncuş este 
autor al unor lucrări de 

referință în diverse domenii — istoria limbii, gramatică, dialectologie, 
lexicologie, filologie, istoria limbii literare, toponimie, antroponimie, 
stilistică —, ce privesc forme multiple de manifestare a românei la toate 
etapele de evoluţie a acesteia. Este cel mai bun specialist român în cercetarea 
fondului autohton al limbii noastre. A inițiat compararea structurilor 
frazeologice şi semantice comune limbilor română şi albaneză, conturând, 
în felul acesta, specificul românei deopotrivă între limbile romanice și 
între idiomurile vorbite în Balcani. A studiat elementele străvechi, lexicale 
şi de structură gramaticală, moştenite de română din limba latină. Are 
contribuţii remarcabile în domeniul dialectologiei româneşti, corelând 
constant faptul lingvistic dialectal nu doar cu limba literară, ci şi cu 
limba populară, cu etnografia, cu toponimia şi antroponimia. Structura 
morfologică a românei actuale și componentele de bază ale lexicului 
românesc i-au reținut de asemenea îndelung atenţia. Iar cercetarea etapelor 
de evoluție a formei elevate a limbii noastre naţionale și reevaluarea operei 
unor mari reprezentanți ai lingvisticii, ai filologiei și ai literaturii românești 
s-au concretizat în studii aprofundate şi în ediţii de referință. 


Lucrări reprezentative: Vocabularul autohton al limbii române (1983); 
Istoria cuvintelor. Unitate de limbă şi cultură românească (1992; reed. în 
2004); Gramatica limbii române. Morfologia (1998); Cercetări asupra 
fondului traco-dac al limbii române (1995; reed. în 2009; versiune 
albaneză în 2009); Concordanţe lingvistice româno-albaneze (1999); 
Istoria limbii române (2002); Studii de istorie a limbii române (3 vol., 
2007, 2008, 2013); Expresia populară în ciclul „La lilieci” de Marin 
Sorescu (2014). 


Ediţii critice importante: B. P. Hasdeu, Etymologicum Magnum 
Romaniae (3 vol., 1972, 1974, 1976); B. P. Hasdeu, Istoria critică a 
românilor (1984; reed. 1999); B. P. Hasdeu, Studii de lingvistică şi 
filologie (2 vol., 1988; reed. 1999); Ion Creangă, Opere (în colaborare 
cu Elisabeta Brâncuș, 2014). 

Grigore BRÂNCUŞ 
| Vitalitatea limbii române 


S-au făcut diferite cercetări asupra graiurilor vorbite de populațiile ro- 
mânești din afara granițelor țării, precum și asupra limbii literare utili- 
zate de unele dintre acestea în presa scrisă și în diverse publicaţii litera- 
re şi ştiinţifice. Aceste populaţii s-au stabilit în epoci diferite și din ca- 
uze diferite în zonele în care trăiesc astăzi, iar graiurile lor se identifică 
aproape în totalitate cu graiurile locale dacoromâne din imediata veci- 
nătate. Românii din Bulgaria stabiliți în aria Vidinului vorbesc un grai 
de tip oltenesc (folosesc, de exemplu, perfectul simplu mai frecvent 
decât perfectul compus)’. Cei din fosta Iugoslavie prezintă particulari- 
tăți bănăţene și, incidental, ardelenești și oltenești (de exemplu, opta- 
tivul cu (v)reaș)?. Vorbirea românilor din Ungaria nu se depărtează de 
graiurile dacoromâne învecinate: bănățean, crișean, maramureşean’. 


Se înţelege de la sine că româna vorbită de populaţiile românești mi- 
noritare din țările vecine a fost influențată de limbile naţionale oficiale, 
bulgara, respectiv sârbocroata și maghiara. Cum e și firesc, vocabularul 
a fost, în primul rând, cel mai afectat. Pe lângă un număr mare de cu- 
vinte noi (unele exprimând noţiuni și obiecte noi, altele substituind 
cuvinte vechi românești), s-au produs și numeroase calcuri, s-au creat 
construcții frazeologice şi chiar unele turnuri sintactice noi. Mai rar a 
fost atinsă fonetica, aceasta menţinându-se, în general, în limitele va- 
riantelor tolerate de sistemele fonologice ale graiurilor dacoromâne. 
Compartimentul care asigură individualitatea limbii, morfologia, a ră- 
mas neatins. Din câte ne putem da seama, la românii din țările vecine 
nu se află nicio normă morfologică neromânească. Dacă totuși se ob- 
servă că, în unele cazuri, trăsăturile sintetice ale morfologiei se reduc 
în favoarea celor analitice (e vorba, evident, de flexiunea nominală), 
trebuie spus că aceasta e o tendinţă generală a românei populare. 


Există, după cum se ştie, câteva comunităţi românești şi în Statele Uni- 
te ale Americii, mai ales în Detroit, Cleveland, Philadelphia, precum și 

în preriile şi marile orașe canadiene. Acestea s-au constituit din migra- 
ţia în valuri succesive de țărani din Transilvania, Banat, Maramureș și 
chiar din Bucovina, începând cu ultimele decenii ale secolului trecut 
până către 1930. Stabiliţi, de regulă, în centre urbane, românii ameri- 
cani au trecut, mai toţi, de la agricultură și oierit la industrie şi comerţ. 
Şi-au făcut biserici, cluburi, şcoli duminicale (la care generaţiile mai 
noi învaţă limba părinților), scot ziare, reviste, unde se străduiesc să 
folosească româna literară din ţară“. În graiul acestor comunități, fie 
în cel vorbit, fie în aspectul scris, se recunosc particularități ale gra- 
iurilor dacoromâne din aria transcarpatică, uşor arhaizante. Influența 
englezei americane e puternică, mai ales la generaţiile mai noi. Pe lângă 
vocabularul românesc general sau regional (cunoscut în Transilvania 
şi Banat), au pătruns numeroase cuvinte englezești care denumesc 
obiecte şi noțiuni noi pentru vorbitori (din domeniul tehnic și de ci- 
vilizaţie urbană, de viaţă socială, economică, culturală etc.). Cuvintele 
englezești sunt, în general, adaptate la specificul morfologic al graiului 
românesc. E posibil ca numărul lor foarte mare să impună cu vremea 
foneme în felul spirantelor interdentale th și dh. Gramatica nu este însă 
în niciun fel atinsă de influenţa limbii oficiale. Nu se poate vorbi, prin 
urmare, de o transformare a românei din America într-o limbă mix- 
tă, într-un amestec lingvistic’. Fizionomia unei limbi e dată în primul 
rând de structura ei gramaticală, care, în cazul românei, pare greu pe- 
netrabilă de o influenţă externă. 


Am distins deci două tipuri de comunități lingvistice românești: pri- 
mul, format din populaţiile existente în Bulgaria, Iugoslavia și Ungaria 
(teritorii învecinate cu România), al doilea, din populaţiile stabilite în 
ultimul secol, prin emigrare, pe un teritoriu foarte depărtat de Româ- 
nia. Aceste populaţii au menţinut, direct sau indirect, contactul cu țara 
de origine. 


În ambele grupuri, evoluţia limbii s-a petrecut, nestingherit, aproape 
la fel: s-au conservat particularităţile graiului dacoromân originar (sau 
din vecinătatea imediată), iar aspectul literar a urmat, în linii generale, 
cursul românei literare naţionale (e cazul limbii ziarelor și publicaţiilor 
din Iugoslavia, Ungaria, Statele Unite, Canada). 


Sortită să fi folosită cu statut alogen, româna acestor comunităţi e su- 
pusă unor continue influențe din partea idiomurilor oficiale: împru- 

mută cuvinte, operează numeroase calcuri, preia unele clișee lingvis- 
tice, se lasă ademenită de unele particularități de articulaţie, dar con- 
servă intactă flexiunea, trăsăturile gramaticale, precum şi partea cea 
mai rezistentă a vocabularului, cea moștenită din latină. Toate aceste 
comunități au conștiința că vorbesc românește și că reprezintă etnii 
românești, aşadar, se recunosc ca părți integrante în unitatea spirituală 
românească. 


Al treilea grup de graiuri românești utilizate în mediu străin îl reprezin- 
tă cele din Republica Moldova. Zicem „mediu străin”, termen impro- 
priu în acest context, pentru că româna multă vreme nu a funcționat 
acolo, de facto, ca limbă oficială în stat. Aspectul ei literar, caracterizat, 
între altele, prin promovarea unor particularități ale graiurilor locale, 
e supus, ca și graiurile vorbite, unei presiuni din partea limbii oficiale 
— rusa. 


După cum se știe, unii lingviști s-au prefăcut că acceptă punctul de ve- 
dere oficial privind statutul de limbă romanică diferită de română al 
idiomului local din Basarabia. Acceptarea aceasta era fals motivată de 
perspectiva pe care ar avea-o graiul din această provincie de a se dez- 
volta ca limbă distinctă. Lingvişti demni de toată stima s-au chinuit 
să demonstreze, fără nicio dovadă serioasă, că „moldoveneasca” este a 
1 l-a limbă romanică, de fapt a 14-a, pentru că se susținea totodată — și 
trebuia să se susțină — că limbi romanice diferite de română sunt şi cele 
trei dialecte din sudul Dunării: aromâna, meglenoromâna și istroro- 
mâna. 


Este meritul lui Carlo Tagliavini de a fi arătat cel dintâi, într-o comu- 
nicare ţinută la cel de-al VIII-lea Congres de Filologie Romanică de la 
Florenţa, din 1956, în acord cu gândurile inexprimabile ale celor mai 
mulți lingviști români, că pretinsa „limbă moldovenească nu este de- 
cât româna literară scrisă cu un alfabet rusesc ușor modificat (adică în 
chirilice moderne, diferite de chirilicele vechi din paleoslavă, folosite 
timp de mai multe secole de toți românii), cu unele concesii în favoa- 
rea unor forme dialectale moldoveneşti, cunoscute, de altfel, şi în inte- 
riorul graniţelor României”. 


Dintre dialectologii români autori de manuale în care sunt descrise va- 
riantele teritoriale ale limbii române, unul singur, după cunoștințele 

noastre, Paul Lăzărescu, include graiurile din Basarabia în cadrul ge- 
neral al subdialectului moldovean, căruia îi consacră un studiu unitar 
în volumul colectiv coordonat de Valeriu Rusu, Tratat de dialectologie 
românească (Craiova, Scrisul românesc, 1984, p. 208). 


Există indicii că nici lingviştii de la Chișinău n-au crezut vreodată, cel 
puţin unii dintre ei, că în Basarabia am avea de-a face cu altă limbă de- 
cât româna. De exemplu, în Scurt dicționar etimologic al limbii moldove- 
nești, publicat în 1978, pentru cuvintele moştenite sau formate pe teren 
românesc nu se face nicio referire la română, ci numai la idiomurile din 
sudul Dunării şi, evident, la limbile romanice occidentale; se subînțe- 
lege clar de aici că pentru autorii dicționarului limba din Moldova nu e 
altceva decât limba română. 


Termenul limba moldovenească, folosit astăzi constant chiar în mediile 
culturale din Chişinău, nu trebuie să ne surprindă, deși i se dă o cono- 
tație politică evidentă. El e cunoscut încă din vremea cronicarilor din 
veacurile al XVII-lea şi al XVIII-lea. Grigore Ureche vorbeşte de „limba 
noastră moldovenească” (Letopiseţul Țării Moldovei, ed. P. P. Panaites- 
cu, E.S.P.L.A., 1955, p. 61), Miron Costin — de „limba moldovenească 
sau românească” (Opere, ed. P. P. Panaitescu, E.S.P.L.A., 1958, p. 212), 
iar D. Cantemir — „despre graiul moldovenesc”, toţi înțelegând însă că 
„moldovenesc” se identifică cu „românesc”. Cantemir scrie răspicat că 
„valahii şi ardelenii au același grai cu moldovenii” (Descrierea Moldovei, 
trad. de P. Pandrea, Editura Minerva, 1973, p. 279). După Cantemir, 
nici aromânii nu vorbesc o limbă aparte, ci tot un grai românesc: „Un 
grai mult mai stricat au cuţovlahii, care locuiesc în Rumelia, la hotarul 
cu Macedonia” (ibid., p. 280). Aceleași idei le cultivă și stolnicul Con- 
stantin Cantacuzino, care pe aromâni îi unește cu dacoromânii în mai 
multe privinţe: „Sunt dară acești cuțovlahi... oameni nu mai osebiţi, 
nici în chip, nici în obicine, nici în tăria și făptura trupului, decât ru- 
mânii ceștia, şi limba lor românească ca acestora, numai mai stricată 
şi mai amestecată” (Istoria Ţării Rumâneşti, în Cronicari munteni, I, ed. 
îngrijită de Mihail Gregorian, E.P.L., 1961, p. 45). 


Care e locul pe care îl ocupă graiurile din Basarabia în peisajul dialectal 
românesc? După părerea noastră, întemeiată pe datele oferite de Atla- 
sul lingvistic român, Basarabia nu reprezintă o arie dialectală unitară, nu 
poate fi considerată al şaselea subdialect al limbii române. Foarte rar se 

poate contura câte o particularitate de grai basarabean, cu izoglose care 
să se suprapună peste granițele administrative ale republicii. În astfel 
de situaţii e vorba de fapte total nesemnificative pentru caracterizarea 
graiului (de ex., baistruc „copil din flori”, în ALRM, L h. 292, răspândit 
în toată Basarabia). Nici în Atlasul lingvistic al Moldovei, întocmit de 
dialectologii de la Chişinău, nu apar trăsături care ar izola lingvistic Ba- 
sarabia de celelalte regiuni nordice ale dacoromânei. Chiar în punctele 
cu grai moldovenesc mult îndepărtate spre est de Republica Moldova 
se recunosc caractere generale ale vorbirii românești din aria de est şi 
cea de nord ale dacoromânei. În unele cazuri, se întâlnesc chiar trăsă- 
turi din zona Transilvaniei și a Crişanei, ca, de exemplu, conjunctivul 
cu și, dentalele palatale t, d’ provenite din k’, g’ (înt'ină < închină) etc., 
explicabile, în bună măsură, prin transhumantă pastorală și prin migra- 
ţiuni, din cauze felurite, de populaţie din Transilvania până departe, 
dincolo de Prut şi Nistru. 


Reproducem aici un text ilustrativ din com. Recea, jud. Bălţi, din vo- 
lumul Texte dialectale (1943, p. 182) al lui Emil Petrovici: „Când m-au 
dus la ruş, acol6 la Kiu, ăpu-acol6 udili iară gramadi și niel, și uâii, și 
bierbiec. Da ieu li-ă spus cum îi la noi. Şi m-am apucat şi li-am muls 
şi iii sî nară cum îi la noi. Iii o spus cî numa brândzi vangerci fac, di 
Sei galbâni. În alt parti, în Kirsâski gubierni, acol6 fag brândzi vangerci. 
Acol6-s tăţ moldovieni, grăiesc ca și la noi” (a. 1936). 


Zona Basarabiei (inclusiv Bucovina) s-ar putea segmenta în trei mari 
arii: de nord, de mijloc și de sud, fiecare dintre ele grupându-se cu ari- 
ile respective din dreapta Prutului. În aria de nord se întâlnesc și une- 
le particularități maramureșene, iar în cea de sud, trăsături specifice 
Munteniei. Toate aceste arii, a căror existenţă e justificată şi de isto- 
ria socială a Moldovei, pot reprezenta graiuri locale ale subdialectului 
moldovean. Deci în Basarabia nu se vorbește al șaselea grai dacoromân. 


În Basarabia vocabularul pare înțesat de cuvinte ruseşti din sfera moder- 
nă a civilizaţiei, de calcuri, construcții frazeologice şi multe cuvinte (mai 
exact clișee lingvistice) neadaptate (sau adaptate parțial) la morfologia 
graiului. După părerea noastră, acestea din urmă vor dispărea de îndată 
ce limba română va funcţiona temeinic ca limbă oficială în stat și se va 
primeni continuu cu inovațiile din limba naţională. În general, Basara- 
bia, ca toată Moldova, merge cu aria nordică a dacoromânei. 

În încheiere, arătăm că gramatica graiurilor românești din afara gra- 
niţelor țării e rezistentă, nealterată, unitară, se identifică cu gramatica 
limbii comune. Influențele nu au intervenit deloc în morfologia limbii 
noastre. Faptul acesta s-ar explica, după noi, prin aceea că opoziţiile 
gramaticale ale românei se exprimă printr-un număr mare de mărci po- 
zitive, ceea ce conferă rezistență gramaticii în condiţiile bilingvismului. 
Sunetele noi care au apărut devreme în română, africatele și fricativele, 
vocala ă, sunt utilizate la finală în distincții morfologice și asigură po- 
sibilităţi interne românei pentru adaptarea fără dificultăți a numărului 
imens de cuvinte din limbile cu care a venit în contact în cursul istoriei, 
în primul rând cu limbile slave de sud. 


Dacă prin contactul românei cu limbile balcanice sau cu cele din apro- 
pierea Balcanilor (slava, turca, maghiara, greaca) a putut fi verificată 
rezistenţa structurilor ei latinești, deşi s-a dezvoltat izolat de celelalte 
idiomuri romanice, acest lucru trebuie înţeles ca o dovadă a vitalității 
tendinţelor originare latinești, a capacității de asimilare a elementelor 
nelatine. La aceeaşi concluzie se ajunge și prin examinarea trăsăturilor 
graiurilor românești târzii vorbite în medii alogene. Unitatea latinei 
dunărene, favorizată de unitatea politică a Daciei, unitatea românei co- 
mune (faza de dinaintea separării dialectale), unitatea graiurilor daco- 
române reflectă, de fapt, unitatea spirituală a românilor. Indiferent de 
locul unde le-a sortit istoria să vieţuiască, românii, vorbindu-și limba 
părintească, au conştiinţa etnicităţii lor. Factorul conştiinţă — în sensul 
foarte larg al cuvântului — este determinant în menţinerea limbii. Atât 
timp cât românii (ne referim la cei din afara granițelor țării) au conşti- 
ința apartenenţei lor etnice reale (chiar și numai la o provincie româ- 
nească), nu se poate vorbi de dispariția limbii, oricât ar fi de puternică 
presiunea limbii ruse. 


„Limba Română”, nr. 5-6 (17-18), 1994, p. 28-33 
Comunicare prezentată la sesiunea ştiinţifică 
„Limba română şi varietățile ei locale”, București, 31 octombrie 1994 


Note | "T. Teaha, Aspecte ale graiului românesc din sudul Dunării 
// „Omagiu Rosetti”, EA, 1965, p. 895-898; V. Nestores- 
cu şi M. Petrişor, Graiul românilor din Bregovo (reg. Vidin, 
Bulgaria), Craiova, 1969 (litografiat); A. Hartular, Gra- 

iuri româneşti în medii alogene / / Tratat de dialectologie românească (coord. V. Rusu), Cra- 
iova, Scrisul românesc, 1984 (mai departe: Tratat). 

* Radu Flora, Graiurile româneşti din Banatul iugoslav // FD, 1, 1958, p. 123-141 (cu 5 
hărți); idem, Rumunski banatski govori u zvetlu lingvističke geografije (Les parlers roumains 
du Banat à la lumiére de la géographie linguistique), Belgrad, 1969. 

“Rodica Bogza Irimie, Sistemul supranumelor la românii din Ungaria, Budapesta, Editura 
Didactică, 1979; Ana Borbely, Cercetări asupra graiurilor româneşti din Ungaria, Buda- 
pesta, 1990; Victor Iancu, Cum vorbesc românii din Ungaria, Compress, 1994. 

*Gr. Brâncuș, Despre limba unei gazete românești editate peste hotare // „Omagiu Iordan”, 
1958, p. 113-118; Edith Iarovici, Unele aspecte ale influenței limbii engleze asupra limbii 
românilor din S.U.A., AUB, XVI, 1967, p. 223-239; Anca Belchiţă Hartular, American 
langue mixte or langue melangee, RRL, 1975, p. 459-460. 

s Cf. Al. Rosetti, Langue mixte et mélange de langues // „Acta linguistica”, V, 1945-1946, 
Copenhague, p. 79 ş.a. 

é Carlo Tagliavini, Originile limbilor neolatine. Introducere în filologia romanică, versiune 
românească îngrijită şi coordonată de Al. Niculescu, Bucureşti, 1977, p. 289. 

Dorin POPESCU 

Românii din jurul României - 
centura de castitate și evadarea 
din cercul geopolitic 


Rolul comunităţilor istorice românești din 
jurul ţării pentru dezvoltarea, modernizarea 
şi securitatea națională a României este de- 
terminant. Aceste comunităţi reprezintă o au- 
tentică centură de siguranță cu rol geopolitic 
protector pentru România. 


În condiţiile actualelor turbulențe geopoli- 

de castitate, care protejează (pe alocuri chiar garantează) imunitatea 
României la turbulenţele geopolitice. 


În ultima perioadă, se vorbeşte tot mai des despre modelul perfect 
de relaționare între țara de origine şi țara de adopție, prin intermediul 
comunităţilor lor etnice reciproce (folosesc aici conceptele țară de origine şi 
țară de adopție în sens metaforic, conotativ, pentru a simplifica schema lo- 
gică; în discuţia noastră, ţara de origine este România, iar țările de adopție 
— ţările din vecinătatea României, din aria de etnogeneză românească, în 
care trăiesc comunități istorice românești autohtone; cele două concepte 
sunt funcționale mai ales în discuţiile privind comunitățile tip diaspora). 
În mod bizar, se invocă prioritar (în special de către etnicii români din 
Ucraina și Republica Moldova) un posibil model maghiar de protejare a 
drepturilor minorităţilor etnice maghiare din ţările vecine Ungariei (în 
particular România, Ucraina, Slovacia). În centrul acestui model maghiar 
stă principiul potrivit căruia ceea ce decide că este relevant pentru sine, 
pentru supraviețuirea şi prezervarea identității proprii o comunitate ma- 
ghiară din vecinătatea Ungariei, reprezintă baza ideologică de sprijin a 
autorităților de la Budapesta. Altfel spus, guvernul ungar lasă la latitudinea 
comunităților etnice proprii din afara Ungariei stabilirea liniilor prioritare 
şi strategice pentru comunitatea respectivă. Aţi auzit acest principiu invo- 
cat foarte des, cu claritate şi chiar ostentaţie, în diferite cazuri conflictua- 
le și/sau tensionate, precum recentul caz al Legii-cadru privind educaţia, 
adoptată la 5 septembrie 2017 în Rada Supremă a Ucrainei. Am auzit 
şi noi, în România, în mod curent, acest principiu de relaționare dintre 
Budapesta şi comunitatea maghiară din România, iar modelul maghiar 
generează, în România, reacţii şi poziționări extrem de diverse (nu le voi 
detalia aici, tema nefiind de interes direct pentru discuţia noastră). 


Voi folosi acest principiu (sfidând excesul de puritate al celor care nu 
găsesc adecvat recursul la modelul maghiar — aceştia uită că invocarea 
modelului maghiar o fac în special cei care sunt dezamăgiţi de absența 
unui model românesc similar), respectiv modelul maghiar (din păcate, 
Bucureştiul nu a ştiut/putut să dezvolte un model de relaţionare care 
să fie văzut drept paradigmatic în plan regional), pentru a evidenția şi 
mai clar conceptul centurii de castitate. 


România dezvoltă politici interne și externe în conformitate cu interese- 
le naționale şi ale aliaților definite în legislația națională și în acordurile 

internaționale care se referă la obligaţiile noastre externe (prioritar față 
de UE, NATO, OSCE, ONU). În ultima perioadă, turbulenţele geopo- 
litice manifestate în plan regional și global împiedică tot mai clar atât de- 
rularea unor politici coerente, cât și îndeplinirea obligaţiilor externe în 
totalitatea lor. Principalele turbulenţe geopolitice cu efect asupra liniștii 
interne sunt: trendurile populiste și naționaliste din Europa; mirajul po- 
liticii iliberale, promovată de ţări din Europa de Sud-Est precum Ungaria 
sau Polonia; oboseala geopolitică a ideii europene și minarea construcției 
europene din interior şi exterior; tendințele de reconfigurare a unei noi 
ordini globale, manifestate pregnant în regiune; tendința marilor actori 
de rezolvare prin forță a situaţiilor conflictuale, eludând etapele interme- 
diare de dialog și negociere, construirea de noi alianţe strategice atipice/ 
netradiționale în regiune; înlocuirea forţei dreptului cu dreptul forței în 
sistemul juridic regional și internaţional etc. 


Se construiește astfel o nouă paradigmă geopolitică, una care poate 
avea efecte devastatoare în special asupra țărilor mici. Noua paradig- 
mă conține paraziți care afectează liniștea internă, stabilitatea și secu- 
ritatea naţională a țărilor aflate încă în afara loviturilor directe, precum 
România. În unele țări vecine, prioritar Ucraina (ţară aflată în conflict 
direct, pe teritoriul căreia are loc un război hibrid), Ungaria (ţară care 
promovează insistent conceptul politicii iliberale, care o apropie ideolo- 
gic mai mult de Moscova decât de Bruxelles) şi Republica Moldova (ţară 
în care interesele geopolitice ale Moscovei generează acțiuni ideologice 
devastatoare în plan intern), turbulenţele geopolitice de mai sus par a 
produce un efect concentric (deliberat sau accidental) asupra României. 
Românii din jurul României produc astfel o centură de castitate, care pro- 
tejează puritatea politicilor interne și externe proprii ale Bucureștiului, 
împotriva riscului de import de impuritate din regiune. Comunitățile is- 
torice din jurul României nu sunt doar o centură de siguranță, ci şi una de 
castitate, care apără şi protejează puritatea politicilor ei. 


Devine acum evident cum funcţionează așa-zisul model maghiar în 
privinţa centurii de castitate ridicată de românii din jurul României spre 
a proteja Bucureştiul: prin politicile deschise, democratice, civilizate, 
tolerante promovate de comunităţile istorice românești din țările ve- 
cine, se creează un zid protector (altul decât zidul de cărămidă proiec- 
tat de președintele american spre a fi construit la granița cu Mexicul, 

altul decât tragicele garduri sovietice de sârmă ghimpată, altul decât 
gardurile de sârmă ghimpată pe care unii dintre vecinii noștri le au în 
vedere spre a împiedica fluxurile de imigranți sirieni etc.), care poate 
feri România de efectul în cascadă al acestor turbulențe geopolitice. 


În egală măsură, logica de protecţie a castității este una de tip reciproc. 
România trebuie să funcționeze ca o autentică centură de castitate pentru 
comunităţile sale istorice din vecinătatea țării. Dacă Bucureştiul a obosit şi 
nu mai poate susține imperativele constituționale de sprijinire a românilor 
din vecinătate (potrivit Art. 7 al Constituţiei României, Românii din stră- 
inătate, Statul sprijină întărirea legăturilor cu românii din afara frontierelor 
țării şi acționează pentru păstrarea, dezvoltarea și exprimarea identității lor 
etnice, culturale, lingvistice și religioase, cu respectarea legislaţiei statului ai cărui 
cetățeni sunt), atunci acesta nu mai poate funcționa ca centură de castitate 
pentru conaţionalii săi din afara frontierelor țării. 


Obligaţiile morale ale comunităților românești și cele constituționale 
(şi deopotrivă morale) ale Statului Român sunt obligații în oglindă, ele 
asigură protecţie reciprocă împotriva tuturor intemperiilor geopolitice 
externe. 


Fără un sprijin consecvent din partea Statului Român, asumat 
constituțional prin art. 7, comunităţile românești nu pot asigura 
protecţia bunei funcţionări a politicilor interne şi externe ale României, 
întrucât nu le pot feri pe acestea de turbulențele din exterior, iar fără 
sprijinul şi protecţia comunităţilor românești Bucureştiul nu poate 
miza exclusiv pe resursa internă. 


Când unul din cei doi actori ai acestei relaţii organice și geopolitice nu 
îşi îndeplineşte rolul atribuit în relaţie, centura de castitate se transfor- 
mă în curea de transmisie, respectiv prin comunităţile românești s-ar 
transmite spre România impuritățile şi parazitii ideologici ai lumii mo- 
derne (naţionalisme, populisme, tensiuni interetnice, politici și prac- 
tici iliberale, slăbiciuni obiective ale democraţiei, autoritarisme, provo- 
cări interetnice, agresiuni, xenofobii, şovinism etc.), iar din România 
s-ar putea transmite către ţările vecine, prin intermediul comunităților 
noastre istorice, impurități şi paraziți similari. 


În general, abordările analitice privind rolul geopolitic pe care îl 
au comunităţile istorice românești pentru securitatea și stabilita- 

tea României lipsesc, accentul se pune pe dimensiunea ideologică 
tradițională (menţinerea şi dezvoltarea identității naţionale), în detri- 
mentul evaluărilor de tip geopolitic. 


Prin asigurarea unui rol de centură de castitate, românii din jurul 
României contează geopolitic pentru Bucureşti. Ei controlează, fil- 
trează importul de turbulențe geopolitice, nepermițând puseurilor 
naţionaliste şi xenofobe să atingă România și să altereze capacitatea 
acestei țări de a exporta liniște, certitudini și europenitate în jur. 


Responsabilitatea morală a acestor comunităţi este legată de condu- 
ita exemplară față de excesele altora. Unele țări vecine României nu 
au o istorie statală de lungă tradiţie, ca atare nu au (pe deplin) nici 
exercițiul şi obișnuința măsurii, răbdării şi echilibrului, hrănindu- 
se exclusiv din iluzia că tot ceea ce se iese din logica istoriografiei 
şi ideologiei proprii şubrezeşte construcţia statală proprie. În unele 
din astfel de state, existenţa unei comunități istorice proprii este (sau 
trebuie să fie) o binecuvântare. Aceste comunități au certitudinea și 
liniştea de a fi autohtone timp de câteva milenii şi pot da consistență 
şi valoare, prin forța vechimii şi continuității, chiar proiectelor statale 
ale acestor țări. Aceste comunități au experienţa istorică a legăturilor 
lor organice cu Europa și cu valorile ei, aceste comunități pot impor- 
ta, în țările lor de adopţie, europenitate şi modernitate. În Republica 
Moldova şi Ucraina, ţări care aspiră la aderarea la construcția euro- 
peană, existenţa comunităţilor istorice româneşti trebuie valorificată 
la maximum. Ele asigură cordonul ombilical care leagă ţările lor de 
Europa și de valorile autentice ale Europei. Ele asigură garanția unui 
parcurs european fără sincope al ţărilor lor, ele constituie filtrul ne- 
cesar epurării proiectului european al țărilor lor de impurități nespe- 
cifice şi iluzorii (precum aderarea ţărilor respective la proiectul geo- 
politic alternativ euro-asiatic). 


Dacă vreţi, comunităţile istorice din jurul României sunt, din această 
perspectivă, o centură de siguranţă a proiectului european al ţărilor lor 
(în special Ucraina şi Republica Moldova), precum şi o centură de cas- 
titate a proiectului european în aceste țări. Românii din țările vecine 
României apără, protejează și facilitează parcursul european al acestor 
țări, dau legitimitate și greutate acestui proiect european, dau garanția 
corectitudinii proiectului european și constituie un motor geopolitic 

de supremație a vectorului european în competiţia acestuia, vizibilă 
sau nu, cu proiecte geopolitice alternative (proiectul euro-asiatic, refa- 
cerea spaţiului de influență postsovietic etc.). 


În fine, pentru că aceste comunități reprezintă centuri de castitate ale 
proiectului european al țărilor lor de adopţie, și aici funcționează (ca 
şi în relația dintre comunitățile istorice româneşti și România) logica 
reciprocităţii: țările de adopţie au obligaţia de a menţine, consolida și 
promova identitatea comunităţii etnice românești în calitate de co- 
munitate etnică şi culturală europeană, depozitară a unor valori euro- 
pene către care chiar ţările respective tind. Fără acest sprijin acordat 
identității comunităţilor istorice românești, fără conştientizarea aces- 
tei paradigme, proiectul european al ţărilor respective nu va fi nicioda- 
tă atins. Nu va fi niciodată legitim. Nu va fi niciodată credibil. 


Dacă actualele cercuri geopolitice evolutive sunt de tip negativ (nu 
privilegiază coeziuni regionale, nu favorizează dialogul interstatal, 
potenţează tensiuni și tulburări, chiar conflicte şi cataclisme), rolul ge- 
opolitic pozitiv al românilor din jurul României este să găsească eva- 
dări din cercul strâmt și tragic al geopoliticii. Împreună deopotrivă cu 
România şi țările de adopţie. Cine vrea să iasă singur din încercuirea 
geopolitică actuală este un romantic fără suport. Evadarea din cer- 
cul geopolitic nu este posibilă decât prin coeziuni, prin dialog, prin 
răbdare, prin evitarea exceselor, prin evitarea puseurilor naționaliste, 
prin echipă. Deocamdată, ceea ce leagă toate ţările din vecinătatea 
României este proiectul european. Menţinerea şi consolidarea acestu- 
ia, protejarea acestuia de puseuri, excese și tulburări geopolitice catas- 
trofice reprezintă evadarea reală din tirania noii paradigme geopolitice 
turbulente. 


Iar drumul spre Europa al unor ţări vecine României trece prin casele 
şi cimitirele românilor. Drumul spre Europa al acestora este pavat cu 
(de către) comunitățile românești din aceste țări. 


România are şi ea un rol major (aș spune decisiv) în dialogul cu aces- 
te state. Dacă nu este capabilă să transmită către aceste țări mesaje- 
ţintă clare, consecvente, credibile privind sprijinirea comună şi re- 
ciprocă a comunităţilor etnice, înseamnă că își ratează rolul de a 
construi evadarea comună din cerc. Dacă nu are politici interne co- 

erente, pozitive, de tip tradiţional/liberal (nu în sens politic, ci ideo- 
logic, conform dihotomiei liberal-iliberal), loiale valorilor europene 
şi angajamentelor asumate pe plan extern, va rata din nou rolul de a 
construi evadarea comună din cerc. Din perspectiva mea de interpre- 
tare, pe care mi-o asum integral, acțiunile Bucureștiului de sprijinire 
a comunităților românești din ţările vecine prin intermediul dialo- 
gului direct cu autoritățile omoloage din aceste țări nu mă conving: 
avem - în general — capacităţi reduse de a exploata acest instrument 
(dialogul interstatal), vectori slabi de dialog, ne lipsesc viziunea, 
coerenţa, tactul, mecanisme eficiente de exploatare a resursei uma- 
ne calificate, câteodată lipseşte chiar interesul real al reprezentanţilor 
noştri de a atinge sau rezolva teme fierbinți. În fine, nu (mai) avem o 
politică internă care să ne facă credibili în plan extern. Nu mai avem o 
politică internă care să genereze o politică externă solidă (a se vedea 
celebrul citat al lui Nicolae Titulescu). 


Am demonstrat anterior, în dese rânduri, că marile „turbulențe” ge- 
opolitice din ultima perioadă (Siria, Crimeea, Donbas, Israel, Iran, 
Orientul Mijlociu etc.) reprezintă în fapt expresii ale tentativelor mari- 
lor actori de revizuire a actualei paradigme geopolitice globale. O po- 
litică externă a Bucureștiului incoerentă și sincopată, deloc proactivă 
(explicată parţial prin incoerența şi slăbiciunile celei interne), a făcut 
din România în ultimii ani o ţară fără viziune, fără impact (major), 
fără iniţiative geopolitice eficiente, fără credibilitate în plan extern. În 
noua ordine globală mondială nu va fi loc pentru țările mici sau fără 
viziune. Lumea începe să respire altfel din punct de vedere geopoli- 
tic, iar Bucureștiul este departe de a juca o carte geopolitică proprie 
— fără proiect de ţară, fără viziune externă, cu gâlcevi permanente între 
împărații goi de acasă, cu tigri” (de dezvoltare economică) inventați 
şi cu Centenar ratat. 


Din această perspectivă, avem un triunghi geopolitic echilateral care 
trebuie să rămână stabil: România (ţară de origine a comunităților 
româneşti) — comunităţile istorice românești din jurul României — 
țările de adopţie. Când triunghiul tinde să devină isoscel, pe oricare 
din laturile sale, evadarea comună nu va da roade. Evitarea naufragiului 
geopolitic comun este posibilă doar dacă triunghiul de mai sus este 
atent și viu. 

1. Integrarea cetățenilor, comunităților și state- 
lor în Uniunea Europeană necesită un efort de 
reconstrucție a identității individuale, naționale, 
europene, care se întrepătrund, se codetermină. 
Europeanul autohton vrea afirmarea identității 
europene pe o bază mai solidă decât interesele 
economice. Europeanul imigrant se pronunță 
pentru o „idee europeană nouă, bazată pe 
„ospitalitate“, în „societăți multiculturale”, nu 
pentru una care exclude străinii. Adversarii in- 
tegrării europene vorbesc despre o „Europă fără 
suflet”, fără solidaritate, „ostatică a bancherilor și 
comercianților”, care „ameninţă marile valori”... 


2. Atunci când vorbim despre identitate, 
avem în vedere fundamentele sale bio-psiho- 
socio-culturale [17]. Identitatea este plurală, 
iar indicatorii acesteia sunt: 


- istorici (origini, fondatori, filiaţie, rude, eve- 
nimente marcante, modele, urme istorice, 
credinţe, obiceiuri, legi, norme, reguli etc.); 


- culturali (premise culturale, coduri cultura- 
le, modele și contramodele, ideologii, viziuni 
asupra lumii, atitudini-cheie față de viață, 
muncă, față de sine, de semeni etc.); 


- psihosociali (status, roluri, competențe, 
calități, defecte, potenţial de evoluție, 

motivaţie, adaptare, stil comportamental, strategii, proiecte, rezultate, 
stereotipuri, simboluri şi semne care ne plasează într-o ierarhie etc.); 


- materiali şi fizici (posesii: pământ, obiecte, bani, locuinţă, îmbrăcăminte, 
nume, renume etc.; potenţialități economice, financiare, fizice, intelectuale; 
aparenţa fizică: trăsăturile morfologice, semnele distinctive etc.; caracteris- 
tici demografice ale grupului din care facem parte: natalitatea, mortalitatea, 
fecunditatea, nupţialitatea, relațiile cu alţii, imigrarea-emigrarea, exogamia- 
endogamia, numărul indivizilor membri pe categorii etc.); 


- ecologici (caracteristicile mediului în care trăim, în care ne desfăşurăm 
activitatea, caracteristicile reliefului, climei, reţelei de ape, solului, flo- 
rei, faunei, organizării comunităților, dispunerii caselor, a căilor de 
comunicaţii, schimbările făcute în mediu, sinteza tuturor influențelor 
asupra noastră). 


Dacă avem în vedere asemenea indicatori (este greu să-i identificăm 
pe toți...), atunci putem spune că identitatea este: obiectivă (conform 
criteriilor identificabile, verificabile), culturală (conform referenţilor 
culturali), grupală (conform apartenenţelor la diferite grupuri), so- 
cială (conform referenţilor sociali), profesională (conform CV-ului, 
activităților profesionale desfășurate). 


A avea identitate înseamnă a păstra mai mult timp caracteristicile fun- 
damentale. Nu putem face lista tuturor acestora, dar le putem reține 
pe cele ce ne diferenţiază de alţii! pe care-i identificăm în spaţiul lor 
etno-socio-cultural. Identificarea cu ceilalți se face prin socializare, 
prin participarea la credinţe, mituri, ideologii, prin referire la trecut 
etc. Sentimentul de apartenenţă îşi are rădăcinile în relaţiile cu părinții, 
cu familia și comunitatea, este rezultatul procesului de integrare și de 
asimilare a valorilor, normelor, modelelor din grupul de apartenenţă. 
Sentimentul identității se menţine atâta timp cât avem conştiinţa tre- 
cutului comun şi a devenirii colective. Sentimentul unității şi coerenţei 
este rezultatul experienţelor noastre relaționale, intelectuale, afective, 
identitatea, stima de sine consolidându-se prin evaluări pozitive repe- 
tate. Desigur că și sentimentul diferenţei este esenţial pentru conștiința 
identității, de aceea individul, grupul, comunitatea și societatea caută 
să arate că au valoare în ochii altora. Divizarea, schismele, disoluţiile 
induc incoerenţă, rupturi, dedublări, conduite aberante, devalorizarea 

face oamenii, grupurile și societățile agresive unele față de altele, iar 
demoralizarea începe cu devalorizarea imaginii de sine, cu submina- 
rea valorilor, cu „luarea lor în râs”. Perturbările securității ontologice, a 
identității se produc în condiţiile disoluţiei familiei, pierderii înrădă- 
cinării sociale și religioase, atunci când muncim onest şi nu ne putem 
asigura ziua de mâine, atunci când ne prăbușim afectiv... 


3. Identitatea naţională, este rezultanta caracteristicilor comune care 
dau coeziune şi solidaritate indivizilor, grupurilor, comunităților 
membre ale unei naţiuni. Vorbim de sentimentul naţional, caracterul 
național, temperamentul naţional, conştiinţa naţională plecând de la 
națiune ca ansamblu relativ omogen de indivizi, ca entitate sociouma- 
nă aflată pe un teritoriu sub autoritatea unei puteri suverane, organi- 
zate într-un aparat de stat care recunoaște naționalitatea şi cetățenia. 
Dacă identitatea naţională pleacă de la asemănări observabile direct, nu 
pot fi omise „starea de spirit” comună, „sufletul”, „principiul spiritual”, 
consimțământul, dorinţa şi voinţa de a trăi laolaltă. 


4. În ciuda resurselor mobilizate pentru „armonizare, „convergenţă', 
identitatea europeană este încă „în lucru” [2]. După ce am făcut Uniunea 
Europeană, trebuie să facem acum europenii [ 12, p. 26]. Cu mulţi ani în 
urmă, minţi luminate au propus o uniune europeană bazată pe stabilita- 
tea fiecărui stat, pe echilibrul între state, pe solidaritate și pe instituţii 
care pot traduce în fapt această uniune. La Congresul de la Paris 
(1849), Victor Hugo spunea că va veni o zi când toate naţiunile conti- 
nentului european, fără să-şi piardă calitățile distincte şi individualitatea 
glorioasă, vor fuziona într-o unitate superioară şi vor constitui o fraterni- 
tate europeană: statele unite ale Europei [5]. Mai târziu, Aristide Briand 
a propus Adunării Generale a Societăţii Naţiunilor o uniune federală 
a statelor europene. „Cred că între popoarele grupate geografic — aşa 
cum sunt popoarele Europei — trebuie să existe un fel de liant federal; 
ele trebuie să aibă în permanenţă posibilitatea de a intra în contact, 
de a discuta despre interesele lor, de a adopta rezoluţii comune, de a 
stabili între ele legături de solidaritate care să le permită să facă față, la 
momentul potrivit, unor circumstanţe grave [...]. Evident că această 
asociere va fi în special în domeniul economic [...], dar eu sunt sigur, 
de asemenea, că în plan politic și social, legătura federală, fără a afecta 
suveranitatea niciunei națiuni membre, poate fi benefică” [10]. 


DIMENSIUNI ALE UNITĂȚII NOASTRE EEE 


v» 


După al Doilea Război Mondial, „ideea europeană” a câștigat teren. La 
Congresul de la Haga (1948) s-au manifestat două opțiuni: una pentru 
un „guvern european cu puteri reale” și alta pentru „cooperarea inter- 
guvernamentală între state suverane” [3, p. 162-163]. 


Planul Schuman a dus la constituirea Comunităţii europene a cărbu- 
nelui și oțelului [22] și la crearea Federaţiei europene pentru pace [11, 
p. 27]. Europa nu se face peste noapte, s-a spus, nu este dată, ci poate 
fi construită prin realizări concrete, care pot crea solidaritatea de facto. 


A urmat lărgirea Europei unite [1] — de la 6 la 9 (1973), la 12 (1986), 
15 (1995), 25 (2004), 27 de state membre (2007) — totul realizân- 
du-se în baza unor tratate: Actul unic european (1985), Tratatul de la 
Maastricht (1992), Tratatul de la Amsterdam (1997), Tratatul de la 
Nisa (2001) etc. 


Jacques Delors atenţiona (încă din 1993): „Aventura europeană este 
percepută din ce în ce mai mult ca elitistă... Integrarea europeană nu 
se face de la sine” [15]. Proiectul european vizează construcția UE cu 
cetăţenii. 


5. În calitate de cetățean, individul este definit ca membru al unei 
comunități politice, ca titular al unor drepturi şi obligații [7]. 
Conceptul de cetățenie se confundă frecvent cu cel de naționalitate, am- 
bele definind relația individului cu statul (care acordă naționalitatea și 
cetățenia). Carta Socială Europeană prevede protecția drepturilor eco- 
nomice şi sociale, Tratatul de la Amsterdam conţine „drepturile omului 
şi libertăţile fundamentale” [6]; au fost adoptate Carta drepturilor fun- 
damentale în Uniunea Europeană, Tratatul privind Uniunea Europeană 
care prevede recunoașterea drepturilor, libertăţilor enunțate în Carta 
drepturilor fundamentale [4]. Cu toate că are referinţe multiple (geogra- 
fice, religioase, culturale, sociale, instituționale), identitatea europeană 
rămâne un concept abstract, ale cărui rădăcini nu sunt încă bine înfipte 
în „corpul social”. UE trebuie să-şi conceapă identitatea ca rezultantă a 
tuturor referințelor, afilierilor. Dacă nu revendică fiecare element al is- 
toriei sale, dacă nu spune „cetăţenilor europeni” că trebuie să se simtă 
europeni fără a înceta să fie francezi, germani, italieni sau români, ea poate 
avea „probleme existenţiale”. Cele două războaie mondiale au fost de- 
cisive pentru emergenţa „conștiinței europene”, dar construcţia pe te- 

ren a Uniunii Europene este legată de socioculturile sale. În momentul 
în care statele europene erau în ruină, după al Doilea Război Mondial, 
„comunitatea europeană” îşi afirma identitatea în fața dictaturilor, în 
fața URSS. Ea se prezenta atunci ca proiect şi cerea recenzarea patri- 
moniului comun, a intereselor, drepturilor şi obligaţiilor statelor în pro- 
cesul de unificare, cerea identificarea gradului de coeziune în raport 
cu restul lumii, cu țări terțe, identificarea responsabilităţilor aferente 
și luarea în considerare a caracterului dinamic al integrării europene. 
Dacă analizăm Declaraţia privind identitatea europeană, reținem din ea 
dorința de a construi o identitate europeană, voința de a-i da proiecţie 
internă și externă, grija de a păstra varietatea culturilor naționale, de a 
salva principiile democraţiei reprezentative statului de drept, justiției 
sociale şi respectării drepturilor omului, dorința și voința de a construi o 
identitate europeană în raport cu lumea. 


6. Evocarea unității europene înseamnă insistența asupra apropi- 
erii, coeziunii, convergenţei, armonizării. Evocarea diversității în- 
seamnă evidenţierea eterogenității, diferenţierii, recunoaşterii reci- 
proce a particularităților naționale, acceptarea unor „derogări” și a 
„Subsidiarităţii”. Unitate în diversitate nu înseamnă uniformizarea cultu- 
rilor naţionale sau instaurarea unei culturi dominante, ci recunoașterea 
diversităţii socioculturilor în condiţiile emergenței unei culturi europene 
şi a unei identități colective [9], a unei identități europene. Dar cum poa- 
te fi căutată o asemenea identitate păstrând în același timp identitatea 
statelor membre și a popoarelor lor? [19] 


„Criteriile de la Copenhaga” cer statelor care vor să fie membre UE 
să aibă instituţii stabile care garantează democrația şi statul de drept, 
libertățile fundamentale, respectul minorităţilor, să aibă economie de 
piață viabilă, capabilă să facă faţă presiunii concurenţiale atât în ca- 
drul UE, cât și în afara ei, să aibă capacitatea de a-și asuma obligațiile 
şi responsabilitățile în calitate de membru, să manifeste „toleranță zero” 
față de tortură, maltratare, să pună în aplicare măsuri referitoare la li- 
bertatea de exprimare etc., fără a uita de patrimoniul european comun 
(creștinismul, dreptul roman, Iluminismul, drepturile omului). 
Jiirgen Habermas spunea că uniunea politică europeană trebuie să aibă 
rezonanță populară, iar mișcarea pan-europeană bazată pe patrimo- 
niul european comun trebuie să pregătească terenul pentru o gândi- 

re, pentru o cultură politică comună creatoare de unitate în diversita- 
tea europeană. Dar cultura publică europeană nu este suficientă pentru 
construcția identității europene. Construcţia Europei Unite nu se face 
împotriva statelor, ci cu statele membre, cu comunităţile acestor sta- 
te, cu locuitorii comunităţilor. „Identitatea europeană se hrăneşte din 
identitățile naționale. Ea este un supliment de suflet, şi nu un vector 
de ştergere a fiecărei identități” [14, p. 137]. Uniunea Europeană nu 
înlocuieşte statele, ci le completează - prin proiectul european coali- 
zăm statele, dar trebuie să unim şi oamenii, declara Jean Monnet [16]. 
Nu piaţa unică este principala provocare pentru Uniunea Europeană, 
ci cetățeanul european [18]. Dar cum se poate trece de la statutul de 
cetățean membru al unui stat european la cel de cetățean european mem- 
bru al unui stat membru al UE? 


Cetăţenia europeană nu se materializează imediat. Ea ține de inițiativa 
instituţiilor comunitare, a statelor membre, dar şi de dorinţa și voinţa 
cetățenilor. Deocamdată „Europa cetăţenilor” are o zi, 9 mai — „Ziua 
Europei”, steagul, imnul, pașaportul european etc., cu obiectivul de a ofe- 
ri mai multă vizibilitate drepturilor cetăţenilor UE. Cetăţenia europeană 
este însă o cetăţenie în stare pură, detașată de naţionalitățile multiple, 
este o „cetăţenie de suprapunere”, o cetăţenie adițională, dar nu e o sim- 
plă juxtapunere. Cetăţenia europeană este un marker identitar, o moda- 
litate de a dezvolta sentimentul de apartenenţă la Uniunea Europeană. 


Declaraţia privind identitatea europeană conţine dorinţa de dezvol- 
tare a unei conștiințe politice europene, cetățeanul fiind ţinta politi- 
cii de promovare a integrării europene. UE trebuie să fie aproape de 
cetățenii săi şi pentru aceasta este necesar, pe de o parte, ca în statele 
membre UE să fie protejate drepturile de „cetăţeni europeni”, iar pe de 
altă parte, să fie dezvoltate și susținute semnele vizibile în viaţa lor de 
zi cu zi, să fie întărit sentimentul de solidaritate socială şi financiară în- 
tre cetățenii statelor membre. Cetăţenia europeană nu poate fi redusă 
la un... catalog al drepturilor. Ea trebuie să fie un vector al identității 
comune și al unui destin comun împărtășit. Integrarea europeană nu 
poate fi realizată fără participarea, implicarea cetățenilor care trebuie 
aduși mai aproape de instituţiile europene. 

0. Notă preliminară 


Din perspectiva distanţei de peste un deceniu 
şi jumătate care ne desparte acum de trece- 
rea în neființă a savantului Eugenio Coseriu, 
titlul contribuţiei de față poate fi interpretat 
în sens metaforic, ca deschidere spre un nou 
început, pe o orbită mai amplă, a cercetări- 
lor bazate pe cadrul conceptual elaborat de 
Eugenio Coseriu — integralismul lingvistic. 
Intenţia noastră este însă, în primul rând, ace- 
ea de a rezuma relația concepţiei despre om şi 
limbaj a lui Eugenio Coseriu cu spaţiul nipon 
prin această sintagmă în sensul ei literal, de 
direcționare dinspre Occident înspre Orient. 
Astfel, în prima secțiune a lucrării vom urmări 
drumul teoriei coşeriene de la Montevideo 
înspre Extremul Orient şi diseminarea ei pe 
scena științifică japoneză începând cu dece- 
niul al cincilea al secolului XX. În cea de-a 
doua secțiune vom schița modul în care lim- 
ba (şi lingvistica) japoneză au fost asumate în 
interiorul edificiului teoriei coșeriene, fiind 
valorizate şi puse într-o nouă lumină prin 
această integrare. Secțiunea finală a lucrării va 
desfășura (şi) sensul metaforic al sintagmei, 
prin câteva gânduri legate de șansele dezvol- 
tării viitoare a integralismului'. 

1. Calea spre Japonia 
1.1. Începuturile 


Prima instanță de pătrundere a lingvisticii coseriene în spațiul științific 
japonez s-a produs în timp real, simultan cu apariția la Montevideo, 
unde Coseriu se afla în acel moment al carierei sale, a remarcabilei 
opere Sincronia, diacronia e historia. El problema del cambio lingiiistico 
(1958). Într-o epocă aflată cu mult înaintea internetului și a accesului 
relativ facil la informaţie științifică din orice zonă de interes, strategia 
lui Coseriu a fost aceea de a trimite volumul unor lingviști de marcă 
din diferite țări. În cazul Japoniei, destinatarul a fost reputatul lingvist 
Takashi Kamei (1912-1995). Evenimentul este consemnat cu preci- 
zie de către Kamei în partea a Il-a a Cuvântului traducătorilor la tra- 
ducerea efectuată în colaborare cu discipolul său Katsuhiko Tanaka 
(n. 1934) și publicată mult mai tirziu (Kamei 1981: 244-245). Kamei a 
primit prima ediţie de la Montevideo direct de la Coseriu în data de 22 
iulie 1958. Perspectiva originală de abordare a limbajului, fundalul fi- 
losofic amplu, rigurozitatea argumentării logice, dar mai ales noutatea 
radicală a tezelor avansate aici de tânărul Coseriu au avut un profund 
efect asupra lui Kamei, care își va caracteriza impresia de atunci prin 
următoarea imagine metaforică: „era ca o chemare de lup singuratic, 
răsunând de la celălalt capăt al lumii” (1981: 250. 


Cum în anii de după război Japonia era „un rai al traducerilor”, adesea 
alese fără discernământ și din simpla dorinţă de aliniere rapidă la cultura 
occidentală, Kamei a transmis imediat volumul „unui tânăr romanist”5, 
cu convingerea că va aduce în atenția publicului specialist japonez o lu- 
crare monumentală” Spre dezamăgirea sa, acesta i-a returnat-o după un 
an sau doi, evitând să-şi asume sarcina traducerii — „poate din prea multă 
modestie”, presupune, nu fără o umbră de ironie, Kamei. 


Cu acest neprevăzut refuz se încheie prematur primul act al diseminării 
lingvisticii coseriene în Japonia. Cauza reală este, fără îndoială, dificul- 
tatea ieșită din comun a acestui prim volum major din opera coseriană, 
care nu poate fi înțeles în miza lui autentică fără cunoașterea în profunzi- 
me aistoriei lingvisticii occidentale și a fundalului filosofic de care ea este 
inseparabilă. În fapt, Kamei însuși se va apleca din nou asupra volumului 
abia la începutul anilor '70, când perioada de recuperare după o gravă 

suferinţă i-a permis să efectueze o re-lectură în profunzime, pe parcursul 
unei întregi vacanțe de vară dedicate exclusiv acestei ocupaţii. În 1972, 
oferindu-i-se un curs special la Universitatea Tokyo, a decis să-și prezinte 
propria concepţie lingvistică „luând ca axă centrală” gândirea coseriană. 
Conform propriei evaluări, cursul s-a soldat cu un eşec (Kamei 1981: 
245), întrucât, în absenţa unei traduceri în japoneză care să le permită 
accesul direct la textul coserian în întregimea sa, studenţii nu au reușit 
să surprindă decât prea puţin din viziunea coseriană asupra limbajului, 
radical diferită de cea a altor curente contemporane, mult mai vehicula- 
te în Japonia, precum structuralismul sau generativismul. Astfel, pentru 
Kamei totul a revenit la punctul de plecare, adică la necesitatea acută de 
a realiza mai întâi o traducere în limba japoneză. Considerând că sin- 
gur nu ar fi reușit, în cazul capodoperei coseriene, să ajungă la împlinirea 
unei versiuni traduse „demnă de a fi făcută publică, a apelat, în cele din 
urmă, la Katsuhiko Tanaka, în a cărui capacitate de a duce la îndeplinire 
un asemenea proiect avea deplină încredere, în ciuda faptului că Tanaka 
nu era hispanist. 


Actul traducerii, desfășurat de-a lungul a peste șase ani, între 1974 și 
1980 (v. şi Tanaka 1981: 240-241, 243), a luat ca bază versiunea din 
1958, completată însă cu versiunea spaniolă apărută la Madrid în 
1973. Rezultatul a fost și rămâne o operă întru totul revelatoare pentru 
cititorul japonez, publicată la Tokyo în 1981 cu titlul Utsuriyuku koso 
kotoba nare. Synchronie — diachronie — historia [aprox. Schimbarea este 
însăşi limba (esenţa limbii). Sincronie, diacronie, istorie]. Traducerea este 
evaluată în termeni elogioși și de Coseriu însuși, care menţionează, în 
dialogul extins cu Kabatek și Murguia (1997: 233), că versiunea japo- 
neză, deși realizată cu semnificativă întârziere față de publicarea origi- 

nalului prim la Montevideo în 1958, este „foarte reușită”. 


1.2. Primele evaluări calitative 
şi extinderea ariei tematice a traducerilor 


Pe lângă traducerea celui mai important volum coserian de până la acel 
moment, studiile proprii ale lui Kamei și Tanaka configurează prima 
instanță majoră de receptare autentică într-un spațiu geografic-cultural 
disjunct de cele în care Eugenio Coseriu a trăit și a activat în mod nemij- 

locit. Întrucât o paletă largă de material primar legat de acest aspect a fost 
pus la dispoziţia cititorului de limbă română într-o serie de lucrări ante- 
rioare (în special Tămâianu-Morita 2002, 2002-2003 şi 2003), nu vom 
relua aici întreaga argumentaţie, ci vom reaminti doar faptul că prima 
caracterizare a lui Coseriu ca „un lingvist pentru secolul XXI” a fost avan- 
sată de către Takashi Kamei, într-un registru grav, departe de festivismul 
care s-a suprapus ulterior formulării desprinse de contextul ei iniţial şi 
transformate în slogan superficial. Pasajul în cauză este următorul: 


„Coseriu va fi fiind, probabil, un Copernic pentru lingvistica secolului 
XX. [...] Oricum, autentica evaluare a lui Coseriu o încredințăm viito- 
rului; e limpede că ea nu stă în limitele puterilor noastre de azi. Dacă ar 
fi să ne gândim la câţiva lingviști reprezentativi pentru secolul XX — deși 
asta depinde și de preferinţele personale — atunci Coseriu, care abia va 
împlini 60 de ani în 1981 (spre deosebire de Jakobson, deja mult mai 
în vârstă, ori Benveniste sau Kurytovicz, plecaţi din lumea aceasta), aș 
spune mai degrabă că nu este un lingvist care să reprezinte secolul XX. În 
asemenea măsură este lingvistica secolului XX una anistorică! (ahistoris- 
ch)! [...] Dacă ne întrebăm cine a reflectat cu adevărat în profunzime, din 
perspectivă filosofic-istorică, asupra temeiurilor ultime ale relaţiei inex- 
tricabile dintre limbaj și ființa umană, atunci nu ne apare oare orientarea 
dominantă în lingvistică una în care aceste temeiuri nu sunt căutate de 
nimeni?! Chiar şi astăzi stafia lui Schleicher mai bântuie încă în toate 
colțurile lumii. Linguistica in absentia hominis! Deşi în mod diferit de des- 
tinul lui Schuchardt, Coseriu ar putea părea, şi el, un fel de eretic margi- 
nalizat. Dacă luăm în considerare că a durat aproape o jumătate de veac 
după moartea lui Saussure până ca el să-şi asigure statutul de neclintit 
al unui Olimp al lingvisticii, atunci, până să vină ziua în care Coseriu va 
fi venerat în mod autentic de toată lumea, ca o stea gigantică şi străluci- 
toare mai presus de Saussure, născută de contemporaneitate, sortit este 
poate să aşteptăm secolul XXI” (Kamei 1981: 247-248). 


Analogia cu statutul lui Copernic este reluată, cu explicitări, în Kamei 
1982, studiu pe care Kennosuke Ezawa, cel mai apropiat discipol și co- 
laborator direct al lui Coseriu în ce priveşte problemele de lingvistică 
japoneză, îl recomandă cu precădere ca „o investigație absolut remar- 
cabilă” (Ezawa 1983: 348). Întocmai ca și Copernic la timpul său, în 
domeniul științelor universului natural, în prezent Coseriu apare mul- 


BEERTA ROMIÂINIĂ 


tora drept un „eretic” ce se împotrivește solitar orientării de gândire 
dominante a epocii. Ca lingvist al secolului XX, Coseriu nu se poate 
bucura de recunoașterea pe scară largă a statutului său autentic, astfel 
încât, de fapt, semnificaţia „revoluţiei coseriene” se poate adeveri abia 
sub steaua unui veac viitor (Kamei 1982: 49). În viziunea lui Kamei, 
miza autentică a monumentalei opere coseriene este aceea de „a re- 
aduce la viață” lingvistica, de pe poziţiile teoriei cunoașterii și ale fi- 
losofiei culturii şi istoriei, salvând-o din „uriaşa necropolă pustiită, 
aflată în ruine”, lăsată în urmă de cercetările lingvistice ale ultimelor 
decenii (Kamei 1982: 52-53). Aceste explicitări aruncă lumină asupra 
imaginii metaforice sumative menţionate mai sus, anume că în 1958 
volumul coserian Sincronia, diacronía e historia. El problema del cambio 
lingüístico l-a frapat ca „o chemare de lup singuratic, răsunând de la ce- 
lălalt capăt al lumii” (Kamei 1981: 250). 


A fi „un lingvist mai degrabă al secolului XXI” implică aşadar două as- 
pecte relaționate. În primul rând, viziunea coseriană este o concepție 
care merge împotriva „spiritului vremii”, mai exact o concepţie pen- 
tru care scena ştiinţifică de acum nu este încă pregătită, o concepție 
afirmată înaintea veacului său. În consecință, receptarea autentică nu 
poate veni decât în contextul unei perspective distanțate de prezent, şi 
astfel eliberată de prejudecățile ideologice ale momentului și de resen- 
timentele personale ale celor care s-au confruntat, adesea în pierdere, 
cu intransigenţa intelectuală a omului Coseriu. 


Cu toate că, în cronologia internă a diseminării operei coseriene în 
Japonia, anul 1958 şi deceniile 6 şi 7 ale secolului XX, marcate de tra- 
valiul lui Kamei şi Tanaka, constituie, fără îndoială, primul act al unui 
proces care continuă și în prezent, dacă luăm în considerare cronologia 
validată extern, de ordinea în care traducerile care au văzut efectiv lu- 
mina tiparului, locul prim îi aparţine lui Tadao Shimomiya, prin publi- 
carea în 1979 a traducerii volumului Lezioni di linguistica generale. De 
fapt, conform indicaţiei din Postfaţa traducătorului (Shimomiya 1979), 
versiunea japoneză bazată pe ediţia italiană în 1973 era deja pregăti- 
tă pentru tipar în iulie 1977, dar, pe neașteptate, în luna septembrie 
a aceluiaşi an Shimomiya a primit de la Coseriu o versiune revizuită, 
cu ample corecturi pe manuscrisul italian, astfel încât refacerea com- 
pletă a traducerii a necesitat încă un an, noul text fiind predat editu- 

rii în octombrie 1978. Shimomiya ţinea în mod special să își afirme 
precedenţa în ceea ce privește deschiderea accesului către opera cose- 
riană în Japonia. În câteva ocazii în care l-am întâlnit personal între anii 
2002 şi 2004, am sesizat nu doar preocuparea sa pentru faptul obiectiv 
verificabil ca atare, ci și o investiţie afectivă legată de recunoaşterea ro- 
lului său, materializat nu numai în respectiva traducere, ci și în prezen- 
tări ale concepţiei coseriene, cum ar fi Shimomiya 1980. 


Între anii 1976 şi 1983 s-a desfășurat și finalizat, graţie eforturilor lui 
Kennosuke Ezawa, proiectul de traducere a 30 de studii coseriene scri- 
se între anii 1952 şi 1978, reunite în patru volume de Opere Lingvistice 
Alese (Coseriu 1981-1983) publicate la editura Sanshisha. O echipă 
de 15 traducători“ a participat la acest monumental proiect, al cărui 
rezultat a răspuns pe deplin așteptărilor lui Coseriu: 


„M-am ocupat mult și de traducerea în japoneză. Ea a fost discutată 
până în ultimele detalii în decursul unor îndelungate ședințe cu tradu- 
cătorii, la Tokyo, iar rezultatul a fost — pot spune fără ezitare — foarte 
bun” (Kabatek/Murguia 1997: 236). 


Prin amplitudinea domeniilor acoperite şi prin sistematicitatea tratării 
originalelor din diverse limbi, seria japoneză rămâne în continuare nee- 
galată, chiar și din perspectiva unei comparații critice cu volumele apă- 
rute ulterior în franceză sub îngrijirea lui Jean-Pierre Durafour (Coseriu 
2001) şi în italiană sub îngrijirea lui Cristian Bota și Massimo Schiavi 
(Coseriu 2007) — şi ele, fireşte, lucrări de netăgăduită valoare pentru di- 
seminarea integralismului în respectivele spaţii lingvistic-culturale. 


Pe lângă volumele menţionate aici, au mai fost realizate până în prezent 
și alte traduceri în japoneză, lista lor completă fiind cuprinsă în Anexa 1. 


2. „Japonia” din interiorul lingvisticii coseriene 
2.1. Dialogul cu spaţiul japonez 


În paralel cu diseminarea operei coseriene prin traduceri, exege- 
ze şi aplicări ale cadrului conceptual în cercetările proprii ale unor 
importanţi lingviști japonezi, dialogul cu spaţiul japonez se manifestă 
şi în sens invers, pe o dimensiune de adâncime, prin asumarea limbii şi 

lingvisticii japoneze ca obiect de studiu de către Coseriu însuși (v. lista 
din Anexa 2) sau de către unii dintre discipolii săi direcți, în special 
Kennosuke Ezawa. Coseriu poseda o cunoaştere pasivă a limbii japo- 
neze, subsumată interesului său pentru analiza contrastivă a unor limbi 
cât mai diferite structural și tipologic. Graţie capacităţii sale ieșite din 
comun de a surprinde motivaţia funcțională a fenomenelor lingvisti- 
ce, explicaţiile propuse pentru faptele de limbă japoneză sunt nu doar 
profund originale, ci şi susținute întotdeauna de argumente imbatabi- 
le, care nu de puţine ori i-au pus în umbră chiar pe lingviști japonezi 
consacraţi, care dedicaseră ani întregi de studiu acelorași probleme. 


În funcţie de natura şi amplitudinea ariilor abordate de Coseriu, distin- 
gem următoarele tipuri de contribuţii: 


(1) explicarea structurării gramaticale japoneze la palierul funcțional 
al sistemului; 


(2) caracterizarea limbii japoneze la palierul funcţional al tipului ling- 
vistic; 

(3) exploatarea limbii japoneze ca material ilustrativ pentru distincții 
conceptuale specifice lingvisticii integrale; 


(4) recuperarea critică şi valorizarea unor contribuţii teoretice din 
Japonia, în special concepţia lui Tsugio Sekiguchi, și anume „teoria 
formelor semnificaționale”. 


În opera coseriană găsim așadar, pe de o parte, axele principale pentru 
elaborarea unei gramatici funcționale a limbii japoneze la palierele nor- 
mei, sistemului și tipului (ariile 1 și 2 de mai sus), toate contribuţiile 
descriptive fiind subordonate acestui obiectiv. Pe de altă parte, aria a 
treia evidenţiază relevanţa pe care structurarea gramaticală specifică a 
limbii japoneze, radical diferită de numeroase limbi europene analizate 
în opera coseriană, o dobândește în demersul de circumscriere teore- 
tică și de ilustrare a unor concepte și teze fundamentale ale lingvisticii 
integrale. În sfârșit, contribuţiile din aria a patra se situează la un nivel 
metateoretic, de recuperare critic-constructivă a „gramaticii sintetice” 
propuse de lingvistul japonez Tsugio Sekiguchi (1894-1958), realizând 
prin aceasta prima autentică valorizare, în spaţiul ştiinţific occidental, 
a acestei teorii. Coseriu însuși (1994, 1996), precum și Ezawa (1983, 

1996, 2012) explicitează locul, obiectul și sarcinile acestei gramatici 
în ansamblul disciplinelor lingvistice, demonstrând că gramatica lui 
Sekiguchi prefigurează ceea ce lingvistica integrală numește gramatica 
utilizării limbii, pentru a cărei edificare conceptuală și desfăşurare de- 
scriptivă cercetările lui Sekiguchi pot oferi valoroase indicii. 


Cadrul teoretic al lingvisticii integrale și explicaţiile propuse de 
Coseriu în privinţa unor fapte de structurare gramaticală în limba japo- 
neză au constituit coloana vertebrală a încercării noastre de descriere 
funcţională a gramaticii japoneze de bază (Tămâianu-Morita 2004 şi 
2006). Volumele au fost utilizate cu succes de numeroase generații de 
studenţi, fapt care a reprezentat pentru noi o reconfirmare a relevanţei 
şi aplicabilităţii concepţiei coseriene în procesul predării/învăţării 
unei limbi străine atât de dificil de abordat prin metode tradiționale în 
cazul studentului aflat deja la vârstă adultă. 


2.2. Povestea unui manuscris pierdut (şi recuperat) 


În 26-27 martie 2002 a avut loc la Universitatea Konan din Kobe 
Colocviul internaţional „Ost-West Kolloquium für Sprachforschung 
und Sprachdidaktik”, dintr-o serie al cărui nucleu organizatoric este re- 
prezentat de Kennosuke Ezawa, stabilit de multe decenii în Germania, 
şi un grup de germaniști de la universităţi japoneze. La acest colocviu 
Coseriu a prezentat conferința plenară intitulată Das Japanische unter 
den Sprachen der Welt [Locul japonezei între limbile lumii]. Prin amabi- 
litatea profesorului Yoshihiko Ikegami, participant şi co-organizator al 
manifestării, ne-a parvenit chiar în 2002 o copie dactilografiată a tex- 
tului conferinţei lui Coseriu, ce urma să fie pregătită pentru publicare 
în actele colocviului. Deși Coseriu, care se va stinge din viaţă în luna 
septembrie a aceluiași an, era deja împovărat de o grea suferință la mo- 
mentul acestei ultime vizite în Japonia, prelegerea în cauză, departe de 
a fi o simplă reluare a unor date și analize din publicaţii anterioare, con- 
stituie un studiu extrem de complex, care merită a fi încadrat în seria 
celor mai importante contribuţii originale aduse de lingvistica integra- 
lă în studiul unei limbi particulare — în cazul acesta japoneza. 


Coseriu nu numai că sintetizează aici toate tezele sale cu privire la 
explicaţia funcțională a faptelor de structurare sistemică în limba ja- 

poneză, propuse în studii anterioare, ci le reinterpretează coerent din 
unghiul liniilor de bază ale unei caracterizări funcțional-tipologice, așa 
cum propusese deja pentru limbile romanice (Coseriu 1983: 276-277, 
1987b: 60-62, 1987a), pentru germană și greaca veche (1983: 276). 
Caracterizarea tipologică a limbii japoneze este însă mult mai detaliat 
construită decât în cazul celorlalte limbi menţionate. În urma examină- 
rii diferitor nivele de structurare, în special gramaticală, Coseriu iden- 
tifică un principiu tipologic larg-acoperitor, şi anume că, similar lim- 
bilor germană sau greaca veche, limba japoneză este şi ea o „Sprech- 
Sprache” („limbă-vorbire” sau „limbă discursivă”), adică o limbă care 
preia ca atare și structurează idiomatic numeroase și diverse „deter- 
minări generale ale vorbirii individuale”: vorbitorul, interlocutorul, 
obiectul (despre care se vorbeşte) și situația. Diferenţa specifică, față 
de cele două limbi europene menţionate, relaționate și ele la situaţie şi 
context, este că japoneza exprimă cu predilecție aşa-numitul „context 
pragmatic”, cel care priveşte persoanele participante la dialog sau im- 
plicate în starea de lucruri despre care se vorbeşte. În consecință, japo- 
neza poate fi caracterizată ca o „limbă pragmatică” — o limbă în care „se 
ţine seama de celălalt” (Coseriu 2002, 1.6.). Coseriu identifică apoi și 
ilustrează o serie de sub-principii, care pot fi considerate „norme tipo- 
logice”, în care acest principiu fundamental se manifestă. 


Din dorinţa de a aduce în faţa cititorului român conţinutul și însem- 
nătatea acestei contribuţii coseriene, am făcut referire la versiunea pri- 
mită de la Ikegami în volumul nostru predat la tipar în august 2002 
(Tămâianu-Morita 2002: 44-50). Am subliniat atunci că, pentru a eva- 
lua cu acuratețe valoarea acestui studiu, se cuvine să aşteptăm versiu- 
nea publicată, care presupuneam că va aduce și o organizare mai pre- 
cisă a normelor tipologice, eventual cu o ierarhizare în funcție de am- 
plitudinea aplicabilităţii lor la diferite paliere structurale ale limbii. Din 
păcate, moartea lui Coseriu a făcut ca și acest text, precum atâtea alte 
manuscrise păstrate în Arhiva Coseriu de la Universitatea Tübingen, să 
nu mai poată fi revizuit şi finalizat de către autor. De fapt, nici proiec- 
tatul volum cu lucrările colocviului de la Kobe nu a mai fost realizat. 


În noiembrie 2011, cu ocazia unei vizite la Universitatea Tiibingen, am 
căutat printre manuscrisele din Arhiva Coseriu materialele referitoare 
la limba japoneză, aflând în principal note de lucru și schițe de anali- 

ză al căror conţinut a fost utilizat în studiile coseriene enumerate în 
Anexa 2. Am constatat însă, cu surprindere, că manuscrisul prelegerii 
din 2002 nu se afla în Arhivă. Johannes Kabatek, la acea vreme titular al 
Catedrei de romanistică de la Tübingen și responsabil al Arhivei, mi-a 
confirmat că nici nu văzuse acest text. Am luat legătura cu Kennosuke 
Ezawa, care îl însoţise pe Coseriu la colocviu și îl sprijinise, fără îndo- 
ială, în faza elaborării prelegerii, pentru a afla, din nou cu surprindere, 
că nici Ezawa nu mai deţinea vreo copie a acestei lucrări. Prin urma- 
re, i-am trimis lui Joahnnes Kabatek, pentru Arhivă, copia versiunii pe 
care o aveam -— se pare singura rămasă în existență —, salvând astfel un 
text pe care îl considerăm fundamental pentru studiile de niponologie 
şi care merită a fi editat și publicat, spre o largă diseminare în rândul 
specialiştilor în domeniu. 


3. Câteva gânduri finale, 
din pragul secolului anticipat de Kamei 


3.1. Către un nou început? 


După cum am arătat în secțiunile anterioare, concepţia lingvistică și 
filosofică a lui Coseriu a pătruns în Japonia începând cu anul 1958, iar 
deceniile şapte şi opt ale secolului XX au fost marcate de un intens in- 
teres și o largă diseminare, prin traduceri, exegeze şi aplicări. În Japonia 
acestei perioade aflăm și singurul proiect de traducere, până la ora ac- 
tuală, care prezintă o imagine completă a lingvisticii integrale, pornind 
de la fundamentele sale teoretice și încheind cu rezultatele metodolo- 
gice și descriptive (Coseriu 1981-1983). 


În deceniul 9 este demnă de menţionat lucrarea Taishă gengogaku 
[Lingvistică contrastivă] (Ishiwata/Takada 1990), care a avut o largă 
circulaţie, beneficiind de nu mai puţin de șapte tiraje suplimentare în- 
tre 1990 şi 1996. Lucrarea continuă să fie utilizată şi ca manual pentru 
pregătirea şi perfecționarea profesorilor de japoneză și de limbi străine. 
Capitolul 5 (p. 152-170), tratând problematica semnificatului lexical, 
este în întregime elaborat de Makoto Takada pe baza teoriei coseriene 
a câmpurilor lexicale și a structurilor lexematice, cu exemple din ger- 
mană, engleză și japoneză. 

Ultimii ani au adus o revigorare a interesului pentru opera coseriană, în 
primul rând datorită energiei inepuizabile a lui Katsuhiko Tanaka. Din 
şirul contribuţiilor sale la mai buna înțelegere a profundelor implicaţii 
ale teoriei coseriene asupra limbajului, apărute în volume de largă 
circulaţie, se impune atenţiei cea inclusă în volumul de dialoguri cu bi- 
ne-cunoscutul lingvist Takao Suzuki (Suzuki Tanaka 2008, v., în spe- 
cial, p. 238-253). Evenimentul cel mai important îl reprezintă însă fără 
îndoială realizarea și publicarea noii traduceri la Sincronia, diacronia e 
historia în colecţia Iwanami Library of Classics (Coseriu 2014), într-un 
stil mai modern, accesibil cititorului contemporan. Ediţia include şi o 
postfață a noastră (Tămâianu-Morita 2014), în care am încercat să ofe- 
rim cititorului japonez imaginea vie și complexă a omului și savantului 
Eugenio Coseriu, spre mai buna înţelegere a specificităţii operei sale. 


3.2. O misiune pentru viitor 


Au trecut, iată, șase decenii de la prima pătrundere a lingvisticii co- 
seriene în Japonia. Dacă ar fi să reinterpretăm această durată din per- 
spectiva unei vieți omeneşti, mai exact după măsura anilor dedicați 
vieţii profesionale active, am spune că este vorba doar de o generaţie 
„şi jumătate”. Din prima generaţie, Ezawa și mai ales Tanaka sunt încă 
prezenţi pe scena ştiinţifică actuală. Nu mai puţin relevant pentru 
această generaţie este un caz cu totul ieşit din comun, prezentat de noi 
într-un număr anterior al revistei „Limba Română” (Tămâianu-Morita 
2016), şi anume Yoshimasa Sato (1942-2017), care a practicat întrea- 
ga viață lingvistica coseriană din afara lumii academice, ca simplu — dar 
foarte riguros educat — amator, realizând traduceri proprii şi aplicări 
descriptive „fără nicio obligație”, după cum declară el însuși, din pură 
pasiune pentru cunoaștere. Generaţia care urmează, una, să spunem, 
„de mijloc”, este cea în care ne încadrăm și noi, cu aproape trei decenii 
de străduinţe sub orizontul integralismului și cu speranţa a tot atâtea 
de acum încolo. În sfârșit, posiblitatea apariției unei a treia generații 
se anunţă abia acum, deocamdată sub forma unor eforturi izolate ve- 
nind din partea unui tânăr cercetător care a urmat cursurile noastre la 
Universitatea Akita, Keita Ikarashi, aflat la începutul carierei didactice 
în cadrul Universităţii Prefecturale Iwate. 

În ciuda numeroaselor exegeze şi dezvoltări în linie coseriană pro- 
puse în diferite spaţii cultural-științifice și în ciuda seriei de congre- 
se internaţionale dedicate lui Coseriu în ultimul decenius, credem că 
nu greşim afirmând că lingvistica de orientare coseriană — lingvistica 
integrală — nu se prezintă încă drept un curent sistematic organizat și 
recunoscut ca alernativă de același rang cu orientările mainstream con- 
temporane — generativismul, cognitivismul, funcționalismul sistemic 
etc. Cât de mari sunt șansele ca o asemenea coagulare teoretică să se 
producă în viitorul apropiat? Fie-ne permis să avansăm o opinie per- 
sonală, conştienţi fiind că la această întrebare orice răspuns are doar 
statutul de speculație, chiar dacă una întemeiată pe fapte atestate în 
desfăsurarea istorică a constituirii și receptării concepţiei coseriene. 


Fără îndoială, Arhiva Coseriu de la universitatea Tübingen are de jucat 
un rol important şi în viitor, pe de o parte prin conservarea bibliotecii 
personale a lui Coseriu, pe de altă parte prin editarea și publicarea nu- 
meroaselor lucrări rămase în manuscris, în diferite faze de elaborare. 
Este însă nevoie de mai mult. 


O dată cu trecerea în neființă a lui Coseriu în 2002, am intrat în orizon- 
tul jumătăţii de secol profețite de Kamei în 1981. Judecând obiectiv, în 
contextul academic curent, coagularea cercetărilor în linie coseriană 
într-un curent pe deplin recunoscut internațional este prea puţin pro- 
babilă în timpul vieţii noastre, a celor din generaţia „de mijloc”. De ace- 
ea, eforturile noastre se impun calibrate la scara unui viitor mai înde- 
părtat (în jurul anilor 2050, dacă aderăm la argumentaţia lui Kamei), 
vizând o revalorizare a concepţiei coseriene de către generaţii de cer- 
cetători aplecaţi exclusiv asupra Operei, complet detaşaţi de factorii 
contingenţi ai contactului direct cu Coseriu-omul. 


În beneficiul acestor generaţii viitoare, credem că ne revine astăzi o 
dublă misiune de maximă urgenţă. În primul rând, este necesară o în- 
sumare a dezvoltărilor teoretice şi aplicative sistematice care au fost şi 
sunt în continuare elaborate pe baze integraliste în diferite spaţii cultu- 
rale, nu numai în sensul unei înregistrări sau accesibilizări reciproce a 
cercetărilor individuale, ci mai ales în sensul sistematizării rezultatelor 
într-o organizare validată metateoretic și suficient de clară, atât con- 
ceptual cât și terminologic, pentru ca cercetările ulterioare să poată fi 
uşor situate în raport cu cele care le precedă. În al doilea rând, este ne- 

cesar ca rezultatele astfel organizate și harta generală a lingvisticii inte- 
grale să fie transmise într-o formă durabilă — de exemplu, volume de 
sinteză, baze de date cu conceptele integraliste fundamentale, o plat- 
formă electronică de dialog accesibilă de oriunde și în orice moment 
— toate acestea pentru a evita riscul disipării eforturilor de până acum 
în volbura deceniilor următoare. Este o misiune care, desigur, nu stă în 
puterile unui singur cercetător, sau ale unui grup restrâns de lingviști, 
dar un nucleu declanșator pentru a pune în mișcare și orienta o co- 
munitate academică mai largă l-ar putea constitui Şcoala Integralistă 
de la Cluj, singura, la ora actuală, care acoperă prin cercetări origina- 
le toate dimensiunile integralismului: abordarea celor trei planuri ale 
limbajului (universal, istoric şi individual), explorarea fundamentelor 
filosofice, construirea interfeţelor conceptuale cu domeniile poeticii și 
semioticii culturii, analiza critică a receptării operei coseriene în nu- 
meroase spaţii lingvistic-culturale. 


ANEXA 1 
Lucrări coseriene traduse în limba japoneză 


(1) Ippan-gengogaku nyimon [Lezioni di linguistica generale, 1973], 
Tokyo: Sanshăsha, 1979. Traducere de T. Shimomiya (după o versiu- 
ne italiană revizuită şi completată de autor). 


(2) Gengo-chirigaku nytimon | Geografia lingvistică], în lucrările confe- 
rințelor Nihon-hâgen-kenkyikai 1976-1979, Tokyo 1979; Traducere 
de T. Shibata; text republicat în 1981, în versiune revizuită. 


(3) Doshinaiy6, döshi no kyoenseibun, tai. Nihongo no ukemi-kâbun ni 
tsuite [Verbinhalt, Aktanten, Diathese. Zur japanischen Ukemi-Bildung, 
1979], în „Energeia”, 6, Tokyo, 1980, p. 45-65. Traducere de M. 
Kikuchi. 

(4) Gengo to ningen [Omul şi limbajul său), în „Energeia”, 6, Tokyo, 
1980, p. 97-115. Traducere de K. Ezawa. 


(S) Utsuriyuku koso kotoba nare. Synchronie — diachronie — historia 
[Sincronia, diacronía e historia. El problema del cambio lingüístico], 
Tokyo, Kronos, 1981. Traducere de K. Tanaka şi T. Kamei. 

(6-9) Ningen no gaku toshite no gengogaku. Coseriu gengogaku-senshii 
[Lingvistica în calitate de ştiinţă a omului. E. Coseriu: Opere lingvistice 
alese], vol. 1-4, Tokyo, Sanshăsha, 1981-1983. 


Vol. 1, Kâzăteki imiron | Semantică structurală], 1982. 
Vol. 2, Gengotaikei [Sistemul lingvistic], 1981. 

Vol. 3, Bunpă to ronri | Gramatică şi logică], 1981. 
Vol. 4, Kotoba to ningen [Omul și limbajul], 1983. 


(10) Humboldt to gendaigengogaku | Humboldt şi lingvistica modernă], 
în „Energeia”, Tokyo, 1984, p. 74-81. Traducere de M. Watanabe. 


(11) Gengo henka to iu mondai. Kyâjitai, tsăjitai, rekishi [Sincronia, di- 
acronia e historia. El problema del cambio lingüístico], Tokyo, Iwanami 
Library of Classics, 2014. Traducere de K. Tanaka. 


ANEXA 2 
Studii coseriene care conțin analize privind limba japoneză 


(1) Coseriu, Eugenio. 1979. Verbinhalt, Aktanten, Diathese. Zur japa- 
nischen Ukemi-Bildung, în K. Ezawa şi K.H. Rennsch (ed.), Sprache und 
Sprechen. Festschrift für Eberhard Zwirner zum 80. Geburstag, Tübingen, 
Niemeyer, p. 35-55. 


(2) Coseriu, Eugenio. 1982. Naturbild und Sprache, în J. Zimmermann 
(ed.), Das Naturbild des Menschen, München, Wilhelm Fink Verlag, p. 
260-284. 


(3) Coseriu, Eugenio. 1989. Principes de syntaxe fonctionnelle, în „Travaux 
de linguistique et de philologie”, XXVII, Strasbourg-Nancy, p. 5-46. 


(4) Coseriu, Eugenio. 1994. Sprachtheorie und Grammatik bei Sekiguchi, 
studiu explicativ la volumul Tsugio Sekiguchi, Deutsche Präpositionen. 
Studien zu ihrer Bedeutungsform [traducere în limba germană a lucră- 
rii Imikeitai o chūshin to suru doitsugo zenchishi no kenkyū], Tübingen, 
Niemeyer, p. 59-64. 


(5) Coseriu, Eugenio. 1996.Diegegenwärtige Lagein der Sprachforschung: 
Einzelsprachliche und Sprachverwendungsforschung, în E. Coseriu, 

K. Ezawa şi W. Kürschner (ed.), Sprachwissenschaftsgeschichte und 
Sprachforschung. Ost-West Kolloquium Berlin 1995. Sprachform und 
Sprachformen: Humboldt, Gabelentz, Sekiguchi, Tübingen, Niemeyer, p. 


3-34. 


(6) Coseriu, Eugenio. 2002. Das Japanische unter den Sprachen der 
Welt, Ost-West Kolloquium für Sprachforschung und Sprachdidaktik, 
Kobe, 26-27 martie 2002 (manuscris nepublicat). 


Note l 


1 Consideraţiile de față se întemeiază pe materiale publi- 
cate şi mărturii directe obținute de la lingviști japonezi 
de-a lungul a peste două decenii, în parte discutate într-o 
serie de studii anterioare (v. Tămâianu-Morita 2000- 
2016 din lista bibliografică), la care adăugăm acum și 
informaţii inedite. Articolul dezvoltă o intervenţie pre- 
zentată la Colocviul Internaţional „EXIPORA: Exilul ro- 
mânesc, diaspora şi cultura naţională”, desfăşurat la Mediaș 
în 20-22 octombrie 2017. 

Traducerea tuturor pasajelor citate ne aparţine. 
SIdentitatea acestuia ne este acum cunoscută, din mărtu- 
riile obţinute personal de la Katsuhiko Tanaka în 2009. 
Este vorba despre un reputat hispanist, care ulterior l-a 
întîlnit şi personal pe Coseriu şi a participat la proiectul 
traducerii Operelor Alese (Coseriu 1981-1983, v. Anexa 
1). Dat fiind însă că în mărturiile sale publicate Kamei 
nu revelează direct identitatea acestuia, păstrăm şi noi — 
pentru moment — tăcerea. 

+T. Miyasaka, M. Nishimura, H. Minamitate, M. Hara, H. 
Ueda, A. Kawashima, Y. Watase, K. Kuramata, K. Ogami, 
I. Suwa, K. Ezawa, I. Taniguchi, T. Shimomiya, M. Ono 
şi Sh. Kishitani. 

$ Contextul pragmatic este contextul extralingvistic nu- 
mit „practic” sau „ocazional” în Coseriu 1955-56: 316 
şi 1981: 98 şi definit drept conjunctura subiectivă sau 
obiectivă a actului de discurs. Pentru a cita citeva exem- 
ple din Coseriu 1955-1956: a vorbi cu un copil sau cu o 
persoană în vîrstă, cu un prieten sau cu un dușman, acasă, 
la piaţă sau într-o sală de clasă etc. Pentru „determinările 
generale ale vorbirii individuale”, a se vedea și sinteza din 
Coseriu 1988: 160-161. 

é Seria a ajuns la cea de-a șasea ediţie: 2007 Aix-en-Pro- 
vence, 2009 Cluj-Napoca, 2011 Almeria, 2013 Udine, 
2015 Potsdam, 2017 Lima. Următorul congres va avea 
loc la Câdiz în 2019. 

Despre hipercorectitudine. 
(I) Generalități 


Muz 
AG. — lingvist 


și filolog 


evoluționist de orientare 


lamarckiană, cu o c 


humeeană asupra realităţii 


şi adept al 


baconiene. Autor de ediţii 
de texte vechi românești și 
al unor studii care încearc 


să înţeleagă d 
limbii, gândirii, 
și evoluţia relații 


acestea. Traducător și 
comentator al unor lucrări 
iacronică, 


de lingvistică d 
istorie a crești 


evoluţionismulu 


oncepţi 


e 
i 
metodei 
i 
$ 


ă 
inamicile 
societăţii 
or dintre 


nismului, 
și a 


men 


talităţilor. 


Motto: 

„Cine se poate lăuda că a găsit greșeli 
în lumea din afară de voința noastră?” 
Alexandru PHILIPPIDE 


1. Preliminarii. În mod obişnuit, contactul 
cu limba, învăţarea și exercițiul acesteia se pe- 
trec prin intermediul uzului comunității de 
apartenenţă. Prin urmare, pe lingă efectul că 
respectivul vorbitor va stăpîni o anumită vari- 
etate spațio-temporală și diastratică, va apărea 
şi acela că, la contactul cu un alt uz (determi- 
nat spaţial sau/şi social), vor putea apărea fe- 
lurite tulburări!. Observînd diferenţele dintre 
uzul său și cel al altui vorbitor (Helgorsky 
1982a, p. 31), individul poate încerca să-și 
orienteze vorbirea după a celuilalt (de regulă, 
deținător al normei literare), ori poate marca 
diferenţele dintre uzul său și un altul (paralel 
sau nu) (Martinet 1955, p. 42; Gilliéron & 
Roques 1912, p.74). 


În urma sesizării rezultatelor diferenţierii din- 
tre uzuri și registre, fie că va încerca să păstre- 
ze respectivele deosebiri, fie că va încerca să 
transgreseze limitele acestora, vorbitorul se va 

putea sprijini pe observaţii comparatiste, în mod inerent folosindu-și 
experienţa și cunoștințele date de uzul stăpînit (cel propriu comunității 
sale). În primul caz, el nu are decit să-și urmeze neabătut calea. Dacă, 
însă, va încerca să adopte celălalt uz, comportamentele sale lingvisti- 
ce orientate de relația mediată dintre formula de schimbare pe care ar 
vrea să o aplice şi respectiva situaţie concretă vor fi grevate de propria 
experienţă. Deși poate afla o corespondenţă între sunete, vorbitorul 
nu tipologizează contextul, nu-i cunoaște primitivele și evoluţia, deci 
schimbarea pe care o va aplica în consecinţă are şanse foarte mari de a fi 
nepotrivită situaţiei concrete. El nu discriminează între situaţiile concre- 
te şi, cu toate că deţine formulele, nu stăpineșşte lista de forme concrete 
la care se aplică aceasta. Toate acestea se întimplă, în principal, deoarece 
o entitate abstractă — precum limba, de pildă — nu poate fi deprinsă decît 
pe o cale concretă, iar pandantul acestui proces, prețul său fiind acela că 
intrarea în existenţă a entității se produce prin amprentarea cu o anumită 
formă concretă. De la acel moment înainte, procesele învățării pot asigu- 
ra deprinderea altor forme concrete, însă — dacă a fost consistentă, intens 
şi îndelungat exersată — prima amprentare rămîne definitorie. 


În cele ce urmează vom observa și analiza situaţii reale și cazuri tipice 
în care: a) indivizi activaţi şi exersaţi ca vorbitori în cadrul unui uz intră 
în contact cu un altul, pe care îl implică în activitatea lor lingvistică; 
b) utilizatorii normei literare (incipiente, dar și a celei mai mult sau mai 
puţin formate) încearcă să exercite acțiuni normative asupra acesteia. 


Schimbările lingvistice care interesează aici sînt cele produse altfel 
decît natural — ca urmare a acțiunii structurii audio-articulatorii şi a 
deprinderilor articulatorii —, și anume cele la care participă factorul 
conştient, care încearcă să orienteze rostirea în funcție de anumite cri- 
terii, sprijinite pe considerente cugetate. 


2. “Hipercorectitudine. Datorită caracterului ei salient şi oarecum 
spectaculos, chestiunea hipercorectitudinii a fost abordată într-un 
mod mai mult sau mai puțin tangenţial în cadrul unor studii în care 
i s-au acordat felurite grade de atenţie, de la prezentare și comentare 
la analize aplicate”. Examinarea unui astfel de fenomen este un prilej 
deosebit de instructiv şi de rodnic pentru a face observaţii în măsu- 

ră să permită extragerea de concluzii temeinice asupra multora din- 
tre modalitățile de profunzime în care există şi funcționează limba: 
a) ca activitate biosocială a unei comunităţi constituite istoric, edifica- 
te spaţio-temporal și stratificate social; b) ca sistem dezvoltat treptat, 
avînd a răspunde atit cerinţelor care au adus-o în existenţă, cît şi pro- 
priilor nevoi de autoîntreținere structural-funcțională; c) ca activitate 
şi sistem naturale și culturale. 


Aceasta întrucît hipercorectitudinea este o modalitate de manifesta- 
re şi un indicator al procesului prin care se exersează limba. Atit timp 
cît efectele ei pot exersa uzul, este puţin important dacă majoritatea 
formelor care apar astfel ajung sau nu a fi respinse de norma litera- 
ră. Importanţa fenomenului hipercorectitudinii nu stă în faptul de a 
furniza normei literare forme viabile sau de a o întări prin contrast. 
Ea este o modalitate prin care vorbitorul și sistemul reacționează la 
stările și procesele pe care le au de gestionat, se dezvoltă răspunzind 
solicitărilor, evoluează şi devin acomodindu-se atit la propriile nevoi 
de stabilitate structurală, cît şi la cerinţele de variabilitate funcțională. 
În felul acesta, funcţionînd prin vorbitor și prin comunitate, sistemul 
îşi arată o dimensiune organică, pe cea adaptativ-evolutivă, prin care 
supraviețuirea și reproducerea lui decurg din conformarea la realitatea 
continuu dinamizată, atît de existenţa activă a acesteia, cît şi de însuşi 
sistemul care îi satisface nevoile. 


3. Terminologie. Fenomenul analizat este destul de complex ca ge- 
neză, modalități de producere, forme de manifestare și efecte. La un 
capăt al său se află reacţii psiho-sociale diferențiate ca pondere, iar 
la celălalt felurite consecinţe sociolingvistice. Faptul a condus la mai 
multe modalități de perspectivare, cei care au avut în vedere fenome- 
nul denumindu-l în conformitate cu rezultatele analizelor referitoare 
la cauze, manifestări și efecte. În felul acesta s-a ajuns la o varietate 
de termeni: hiperurbanism (Puşcariu 1974, p. 178; Puşcariu 1976, p. 
237; Puşcariu 1921-1922, p. 44, 600; Puşcariu 1927-1928, p. 776- 
777; Puşcariu 1937, p. 59, 84, 445; Puşcariu 1994, p. 239, 320, 370; 
Iordan 1943, p. 18, 30, 32, 40, 135-136; Istrate 1937, 1939; Nandriş 
1963, p. 226, 228, etc.) (decurge din centrarea pe relaţia urban/ru- 
ral, cuprinzînd situaţiile provocate de consecinţele lingvistice ale 

mişcărilor de natură socială care au purtat către orașe diferite categorii 
de populaţie), hiperliterarizare (Ivănescu 1944-1945; 1980) (accentul 
se mută pe consecinţele lingvistice ale încercării de adoptare a normei 
literare — pe deplin, doar a unor elemente ale acesteia, sau doar mo- 
dulind propria normă în acest chip), hipercorectitudine (Hristea 1968, 
în special p. 281, 190) (se referă, în special, la relaţia corect / incorect, 
din punctul de vedere al sistemului, dar şi al normei). Hiperzel, hiper- 
dialectalism (Puşcariu 1994), formă arhiliterară (Istrate 1956, p. 25, şi 
nota 147) apar mai rar şi prezintă urme evidente ale încercării de a 
denumi fenomenul în modalități precise, care să indice clar rețeaua de 
relaţii (cauzale, modale, finale) în care se plasează actul care generează 
forma hiper-. 


Încercînd să operăm analize care să precizeze întregul set de 
circumstanţe ce generează cazurile concrete, folosim termenul cel mai 
răspîndit, hipercorectitudine, deşi mai potrivit ar putea fi hiperconforma- 
re, întrucît exprimă esenţa sociolingvistică a fenomenului și adevăratul 
său motor, nu unul dintre efectele aparente, ori o modalitate de pro- 
ducere. Aproape toate cele lingvistice îi sînt neclare sau slab cunoscu- 
te vorbitorului: starea normei către care tinde, paradigmele, formele 
şi fonetismele caracteristice ei, principiile călăuzitoare şi modalităţile 
de acțiune concretă. Două lucruri îi sînt clare: trăsăturile de stare şi 
funcţionale ale uzului comunității sale și ce anume vrea să obțină de pe 
urma actului său. În adevăr, cu toate că mijloacele şi formele de expresie 
ale acțiunii vorbitorului sînt de natură lingvistică (ceea ce îndreptățește 
implicarea lingvisticii în lămurirea fenomenului), impulsurile, tiparele 
şi motivațiile de esenţă ale procesului sînt de natură socială (precum 
aproape în fiecare situaţie ce implică un act de comunicare). 


Pentru a ne referi la mijlocul prin care se concretizează hipercorectitu- 
dinea şi acționează astfel de analogii, vom renunţa la termenul (hiper) 
regresiune, preferind substituire, oarecum neutru și lipsit de caracterul 
acroșant al lui regresiune, dar acurat în a reda ceea ce se petrece în rea- 
litate. 


Termenul regresiune nu acoperă întreaga realitate şi nici nu o redă co- 
rect. Fie cazurile riu pentru rîu (< rivus) şi singe pentru sînge (< sangu- 
en). În primul dintre acestea, avem a face cu o formă a cărei vocală pala- 
tală coincide cu vocala din etimon. Într-un anumit moment al evoluției 

limbii române, romanicul riu a trecut la românescul rîu. Într-un 
moment ulterior, vorbitorul a acționat asupra formei, înlocuind re- 
zultatul evoluţiei (f) cu starea ei revolută (i). Într-o astfel de situaţie, 
lingvistul diacronist nu ar avea prea mari obiecţii față de o convenţie 
ce-ar propune termenul regresiune. Acesta este motivul pentru care S. 
Pop (Pop 1966, p. 65), referindu-se la forme precum madzine, luciafăn, 
luna lu cenușeriu, foloseşte sintagma „fausse-regression'. Desigur, prin 
determinantul fausse, eminentul dialectolog român vrea să semnifice 
că, din punct de vedere etimologic, „regresiunea” aplicată situaţiilor cu 
care exemplifică este nejustificată. Teoretic şi ca urmare a unei analize 
de suprafaţă, s-ar putea crede că i din riu decurge din regresiunea la 
care a fost supus î din rîu. 


În cel de-al doilea caz, deşi comportamentul vorbitorului și perspecti- 
va din care acționează sînt aceleaşi, singe nu poate fi considerat precum 
riu. Aici nu mai poate fi vorba despre regresiune, aşa ceva neputindu-se 
aserta pentru i din singe, întrucît vorbitorul nu „reface” o formă revolu- 
tă, ci — pe baza unui model ales empiric, dar eronat — el construieşte o 
formă aberantă din punctul de vedere al evoluţiei etimonului. 


În acest cadru se cuvin făcute o observaţie și o subliniere. Vorbito- 
rul nu cunoaşte (şi nici nu este interesat de) etimologia cuvintelor şi 
evoluţia istorică a contextelor fonetice și a formelor, astfel încît nu poa- 
te reveni conştient la o stare revolută, de a cărei existență nu are știință 
ori pe care nu a cunoscut-o. Dacă operaţiunea pe care o face se petre- 
ce în mod inconştient, fenomenul nu ar trebui să intre în discuţia de 
faţă. (Însă o astfel de acţiune ar avea importanţă revoluționară pentru 
disciplina istoriei limbii, întrucît ar însemna că legile fonetice sînt re- 
versibile de la sine.) Dacă operațiunea este conștientă și aparține unui 
vorbitor care nu cunoaște evoluţia etimonului, înseamnă că el nu mai 
acţionează în virtutea funcţionării structurii audio-articulatorii deter- 
minate de factori naturali, ci sub impulsul compartimentului volitiv 
călăuzit de raționamente analogice. Sub aspectul în discuţie, sensul 
sau rezultatul analogiei este indiferent, deoarece vorbitorul nu are în 
vedere o „refacere”, o „revenire” la o stare anterioară, ci acționează pur 
și simplu în consecinţa unei analogii cu un alt cuvînt. Simpla întîmpla- 
re — dată de coincidenţa rezultatului cu o stare revolută — are tot atita 
relevanţă cît are întimplarea în care rezultatul este aberant din punct 

de vedere etimologic. Nu avem a face nici cu o evoluţie fonetică, nici 
cu un calcul pe baza cunoașterii stărilor trecute ale etimonului, ci cu o 
simplă potrivire între starea reperului analogic utilizat și rezultatul ast- 
fel obţinut. Dacă lucrurile stau astfel, atunci regresiune este un termen 
impropriu, ales cu același discernămînt şi aceeași cunoştinţă de situaţie 
pe o constatăm la vorbitorul de rînd. 


În ceea ce privește termenul justificat, valoarea lui de întrebuințare 
decurge strict din faptul că fonetismul rezultat în urma acţiunii vor- 
bitorului este concordant cu evoluţia firească a contextului fonetic re- 
spectiv (i poate fi creditat ca fiind justificat atunci cînd înlocuiește un 
î provenit din i, dar cu nici un chip atunci cînd înlocuieşte un î evoluat 
din á + n + cons.). Aici distingem între etimologie şi evoluţie fonetică 
deoarece, avînd în vedere modalitatea în care sînt tratate contextele de 
către vorbitor - în norma lingvistică, cea vie și dinamică —, considerăm 
că mai important decit starea etimonului este procesul care se exercită 
asupra lui, adică evoluţia fonetică, iar acest proces supune contextele 
unor rigori proprii — uneori nedescifrate nici chiar de către lingvist. 
Reperul cel mai justificat nu este etimonul în sine, ci procesul evolutiv. 
De aceea pot conta mai mult „percepţiile” şi tratamentele aplicate de 
către vorbitor decît formele de dicționar. Aceasta întrucît realitatea di- 
feră adesea de forma de dicționar, comunităţile concrete împrumutînd 
cuvinte concrete de la comunităţile concrete, adesea punctele de ple- 
care fiind formele dialectale de contact, asemănător chipului în care 
acuzativul prevalează asupra nominativului, orientarea etimologului 
către acesta din urmă fiind eronată în cazul în care vorbitorul a plecat 
de la cel dintii. 


Se observă astfel că nici acest termen nu funcționează fără dificultăți 
şi convenţii. Cel mai justificat lucru care poate exista pentru un isto- 
ric al limbii este un flux sonor sau o formă care decurge liber și firesc 
din evoluţia fonetică sau formală, naturale, ale unui context. După ce 
respectivul stadiu evolutiv a ajuns la un rezultat viabil, stabil şi curent, 
nici măcar o formă anterioară nu mai poate fi justificată, ea fiind revo- 
lută. Pe de altă parte, din punctul de vedere al vorbitorului totul poate 
fi justificabil, mai ales întrucît, îndeobşte, el acţionează în virtutea unor 
impulsuri de tot felul, adesea îinmănuncheate, folosind limba cu precă- 
dere în scopuri sociale, iar nu în sine şi pentru sine. 

Din cele ce preced rezultă că, petrecută în mod natural și inconștient, 
prin activitatea organelor articulatorii, evoluţia fonetică deține gradul 
maxim posibil de îndreptăţire. Atunci cînd vorbitorul încearcă să in- 
tervină, cu o oarecare doză de conștienţă, el nu face decit acte ce con- 
travin cursului liber al evoluţiei fireşti, cea care se împlinește prin acti- 
vitatea naturală a organelor sale articulatorii. 


4. Evoluţia fonetică. La capătul unui lanţ destul de complex, dotat 
deopotrivă cu stabilitate şi cu suplețe, din care fac parte, în principal, 
materialul genetic care controlează existenţa și funcționarea comple- 
xului anatomo-fiziologic, structurile modulare şi organele articulato- 
rii, sunetele limbii produse de acestea și sistemul fonetic rezultat în 
consecinţa funcţionării limbii sînt supuse jocului dintre stabilitatea 
identitară şi variabilitatea adaptativă. Sub acest aspect, universul fo- 
netico-fonologic al unei limbi este expresia exersării și funcţionării 
organelor articulatorii, aşa cum s-au constituit ele ca organe ale vor- 
birii, generînd o structură audio-articulatorie (SAA). Această expresie 
însă nu se constituie și nu este determinată în mod simplist și direct de 
configurația anatomo-fiziologică a aparatului fonator, ci este produsul 
de natură biosocială al funcționării lingvistice a SAA. 


Altfel spus, compartimentul fonetico-fonologic se inițiază în consecința 
tensiunii dintre stabilitate și variabilitate, de la nivelul organelor articu- 
latorii şi al produselor acestora, iar pe măsura funcționării structurii 
anatomo-fiziologice şi a obţinerii unor rezultate eficiente, elementele 
acesteia și rezultatele funcţionării ei — în cadrul comunităţii — încep să se 
acomodeze reciproc ajungînd să constituie o SAA. Funcționarea SAA 
are printre efecte menţinerea acordului atît cu complexul structural- 
funcţional care o constituie (infrastructura), cît şi cu cel generat de 
efectele propriei funcționări (suprastructura), în concordie cu solicită- 
rile sferei sociale în care funcționează, adică cu nevoile de comunicare 
ale comunităţii concrete de vorbitori. 


În felul acesta, sistemul fonetic este expresia comportamentului 
complex şi întrețesut al vorbitorilor comunităţii, permanent supuşi 
mișcărilor de la nivelul propriilor SAA, determinate de conjuncţia din- 
tre starea organelor articulatorii și rezultatele funcţionării lor, la nivel 

individual și colectiv. Este rodul unei nesfirșite negocieri adaptative, 
constante ca existență, dar nu mereu ca intensitate și amploare. Întrucît 
se produce la nivelul organelor articulatorii ale indivizilor apartenenţi 
care constituie o comunitate, evoluția fonetică se produce indepen- 
dent şi indiferent de vorbitor, este ineluctabilă și imună la funcţia de 
comunicare a limbii. Dar cu toate că scapă observaţiei şi voinţei imedi- 
ate a ființei vorbitoare, rezultatele ei sînt sesizabile în timp. 


Determinările de stare şi funcționale ale organelor articulatorii cuprind 
o gamă în general largă de articulaţii. De pildă, în limba română, vocalele 
semideschise é şi 6, aflate în anumite condiţii, se închid sau se posteriori- 
zează, devenind i, u; respectiv ă, î (bene > bine, bona > bună; vena > vînă, 
fontana > fîntină). Faptul nu se datorează unui proces care s-ar referi la 
vreuna dintre aceste vocale ori la cuvinte. Nici vocala și nici contextul 
în sine nu contează și nu sînt „vizate” de schimbare. Ceea ce se petrece 
este consecință a unor modificări ale SAA, astfel încît orice articulaţie 
de un anumit fel, şi care urmează a fi produsă, va cădea sub incidența 
acelor modificări şi va avea de suferit în consecință. Precizia cu care se 
manifestă aceste efecte nu se datorează faptului că ar fi vizate anumite su- 
nete și contexte (acesta este doar nivelul aparent), ci aceluia că la nivelul 
SAA s-a produs o modificare oarecare, cu consecinţe asupra rezultatelor 
lingvistice ale funcționării acesteia — ceea ce este de natură să ducă la 
producerea generalizată de fluxuri sonore consecvent modificate. 


Vorbitorul nu „ştie” că é- ă, e s-a diftongat, încît trebuie” să articuleze 
measă, seară, leage, ureache etc., fapt pe care „trebuie” să-l facă ori de cîte 
ori are a rosti un é - ă, e. Fiind efectul unei modificări de stare, evoluţia 
se petrece pe neştiute la nivelul organelor articulatorii, afectează toate 
articulațiile produse în respectivul chip, iar stabilizarea acelei stări adu- 
ce cu sine generalizarea noii articulaţii. În felul acesta evoluţia se petre- 
ce la nivelul tuturor contextelor care necesită respectiva articulaţie sau 
- la un nivel mai aparent - conţin acea secvenţă. În toată complexitatea 
lui, fenomenul se desfăşoară — de la un capăt la celălalt — fără implicarea 
conştientă a ființei vorbitoare. 


Prin urmare, ceea ce numim lege fonetică este expresia simplificată a 
unei concordanţe sonore regulate, dintre un context fonetic antecesor 
şi succesorul său, avînd curs într-o comunitate dată. Respectivul con- 
text este bine definit sub aspect articulator, [á + n (+ nn) + voc., cons., 


LIMBAJ ŞI COMUNICARE EA 


de pildă] ) şi spaţio-temporal (pe teritoriul dacoromân al secolelor V- 
VII, de pildă). Acesta este nivelul aparent al unui proces profund care 
constă într-o modificare petrecută în orînduirea și funcționarea orga- 
nelor articulatorii. 


Lucrurile se petrec oarecum asemănător chipului în care organis- 
mul — determinat și călăuzit de modalitatea particulară de existenţă și 
funcționare a genelor, în conjuncţie cu solicitările concrete ale mediu- 
lui concret în care există acel organism şi cu funcționarea sa în me- 
diul intern şi extern — îşi produce şirul succesiv de celule. Acestea sînt 
aproape identice de la o generaţie la alta, pînă în momentul în care 
un stimul solicitant induce modificări destul de puternice (la nivel 
genetic, funcțional şi de mediu), încât celulele, structurile, funcțiunile 
ajung să difere sensibil de generaţia anterioară, cu posibile consecinţe 
structural-funcţionale şi relaționale. 


Evoluţiile fonetice decurg din schimbări petrecute în SAA, iar legile 
fonetice care le exprimă se referă atit la momentul de stabilitate, cît 
şi la cel de schimbare. În condiţii social-lingvistice de stabilitate, SAA 
poate rămîne relativ neschimbată, acţiunea ei fiind constantă și relativ 
egală cu sine. Deopotrivă, SAA poate suferi ajustări de stare — lipsite de 
consecinţe evidente —, în planul producerii şi receptării sunetelor lim- 
bajului vocal-articulat şi al efectelor asupra sistemului fonetico-fono- 
logic. În condiţii schimbătoare ea se poate modifica relativ treptat, în 
funcţie de amplitudinea, frecvenţa și direcția stimulilor. Faptul poate 
afecta unii parametri ai procesului de producere și receptare a fluxu- 
lui sonor. Feluritele ajustări şi acomodări care apar în consecinţă pot 
conduce la oscilaţii ale fluxului sonor dat, ceea ce subminează repro- 
ducerea întocmai și vechile tipare de recepție, generînd fluxuri sonore 
aparent concurente şi ducînd la modificarea trăsăturilor articulatorii, 
cu posibilitatea apariţiei de noi coarticulaţii — ceea ce nu înseamnă me- 
reu ‘sunet nou, În felul acesta se poate stabili o relaţie genetică de tipul: 
din A, prin A... în B. Colaborarea şi concurenţa dintre factorii implicați 
vor genera în cele din urmă o nouă stare de echilibru, materializată 
printr-o nouă orinduire funcțională a organelor audio-articulatorii, cu 
apariția unui nou produs (cvasi)identic cu sine și reproductibil întoc- 
mai. În acest caz, ceea ce se poate iarăși constata este că vechea lege 
fonetică nu mai are curs, o alta nouă luîndu-i locul. 

5. Schimbarea fonologică se petrece în mod conștient şi orientat, ca 
reacţie a vorbitorului la efectele evoluţiei fonetice, şi vizează deosebiri 
dintre norme paralele sau diferențieri din sînul aceleiași norme, în ge- 
neral orice „corecţie” care să merite un astfel de consum de energie. În 
cazul intervenţiei factorului conștient nu mai avem a face cu o aluneca- 
re de sunet (Philippide 1984, p. 16), ci cu o înlocuire (Pușcariu 1994, 
p. 269). Vorbitorul nu se mai află pe nesimţite în fața unei realități 
fonetice noi al cărei proces de apariţie s-a petrecut lent și fără a fi per- 
ceput, ci el însuși este cel care, în mod deliberat, aşază sunetul respec- 
tiv într-un context, alegind în funcţie de anumite criterii determinate 
sociolingvistic. Astfel se vădeşte componenta socială a comportamen- 
tului lingvistic, motorul acestui tip de schimbare fiind volitiv, combus- 
tibilul fiind tendinţa de a vorbi îngrijit sau conform unei anumite nor- 
me, iar destinaţia — prestigiul, o altă treaptă socială etc. 


După sesizarea discriminatorie a rostirilor (sau a setului de norme) că- 
tre care tinde, exerciţiul pe care îl are îi permite vorbitorului să constru- 
iască raționamente întemeiate pe analogii, pentru contextele cu care 
se confruntă. Dar libertăţile sale nu sînt nelimitate - nu atit datorită 
funcţiei de comunicare, cît datorită factorilor de ordin fono-morfolo- 
gic — care îngrădesc înlocuirea sunetelor. Vorbitorul, adică, nu poate 
schimba orice sunet cu orice sunet (foarte important: nici evoluţia 
fonetică nu se petrece astfel). După ce a ales să opereze schimbarea, 
posibilităţile sale reale de a selecta sunetul înlocuitor sînt aproape 
nule. Alegerea acestuia se face, în primul rînd, în cadrul permis de or- 
ganele sale articulatorii, ale căror abilități s-au specializat şi implicit 
limitat prin exercițiu, în universul sonor concret al vorbitorului și al 
comunității. Apoi, experiența lingvistică a acelorași impun anumite 
corelaţii curente în respectiva normă, prin raportare la alte posibilități 
de sistem și, mai cu seamă, la realizările acestuia, în cadrul comunităţii 
concrete (bine nu poate deveni *bina, *bino, *binu etc., ci bini, aşa cum 
sîn nu poate deveni *san, *son, *sun, ci doar sin sau *sen). Între unele 
sunete ale normei sale și altele din norma către care poate tinde el s-au 
stabilit relaţii de corespondenţă/non-corespondenţă, care acum sînt 
puse în act. Apoi, tendința firească este de a „aplica” acea substituție 
tuturor cuvintelor încadrate (de către aspirant și în conformitate cu 
experienţele generate de exercițiul propriei norme, eventual în contact 
cu altele) în respectivul context. În acest caz, relația nu mai este nea- 

părat genetică, ci se produce pe baza unei analogii de tipul: în loc de A 
se rostește B. 


Forme precum curechi, ochi, urechi, vechi, gheață, unghie provin din 
vrom. colecl'u, ocl'u, ureaclă, veclu, gl'iață, ungl'iă: ca urmare a evoluţiei 
grupurilor d’, gl’ (< lat. cl, gl) apar k’, g’. În unele zone, cu deosebire în 
cea bănățeană, fenomenul a trenat, rostirea cl, gl’ păstrîndu-se multă 
vreme, formele rezultate din lat. clamo ori glacia, de pildă, încă fiind 
rostite, în secolele XVII — XVIII clăm, glață (Puşcariu 1994, p. 219, 
364)*, faţă de kăm şi g'iață, în graiurile din jur. 


Prin urmare, băn. clientuș < chientuș (< magh. köntös) indică producerea 
unei substituţii, prin care k’ a fost înlocuit analogic cu cl. Înconjuraţi 
de cei care rosteau k’, g’, cei ce rosteau cl’, gl’ erau conștienți de formele 
celorlalți şi, prin contrast, de cele proprii. După ce au observat relația 
(„unde eu rostesc cl’, gl, ceilalți rostesc k’, g”) şi vrînd să-și păstreze 
rostirile, au operat o analogie și o deducție, tratind forma nediscrimi- 
nat și aplicînd cl’ pentru K’. Întrucît k’ din ureche provine din cl’, cel din 
chiatră din pi, cel din chior din kör etc., se înţelege că nu orice k’ are 
același antecedent, deci nu orice k’ ar trebui tratat la fel. Atent doar la 
atingerea scopului său păstrător de identitate, respectivul vorbitor nu 
ştia şi nici nu era interesat de altceva, motiv pentru care emite o formă 
hipercorectă, ca reacție interdialectală, a cuiva care nu înţelege să re- 
nunţe la rostirile propriei norme€. 


Vorbitorul — nu neapărat și exclusiv cel de grai — nu are conștiința acu- 
tă a paradigmei. El achiziționează, foloseşte și transmite limba prin 
intermediul unei puzderii de forme concrete, aflate în planul sintag- 
matic, asociabile contextual. Cu toate că în mintea lui acestea se pot 
orîndui întrucîtva pe baze analogice” — avind în vedere asemănarea 
formală, sensul, datele contextuale de utilizare etc. —, în fapt ele exis- 
tă acolo doar ca elemente dotate cu identitate proprie, nefiind tipolo- 
gizate după principii categoriale, de clasă etc. Acesta este unul dintre 
motivele pentru care analogia nu se manifestă în toate situaţiile formal 
posibile. Comparativ cu regularitatea şi previzibilitatea acţiunii legilor 
fonetice şi a rezultatelor acesteia, schimbarea fonologică poate fi sur- 
prinzătoare, deconcertantă (chiar dacă poate fi înțeleasă și explicată 
ulterior), ea fiind incoerentă în raport cu ceea ce se petrece în cazul 
acţiunii nestingherite a legilor fonetice. 

Aceasta se întimplă întrucît procesele autonome și automatizate prezin- 
tă un grad crescut de garanţie a repetabilităţii, ele constituind expresia 
acțiunii unor seturi ierarhizate de principii care guvernează starea şi 
funcționarea organelor anatomo-fiziologice. În cazul intervenţiei facto- 
rului conștient, acţiunile principiilor pot fi obstrucționate de intervenția 
a feluriţi alți factori, majoritatea declanșaţi chiar de cel conştient, care, o 
dată intrat în acţiune, poate interveni în funcție de criterii unilaterale, ale- 
atorii, contradictorii, uneori supraevaluind anumiţi factori sau anumite 
mize, alteori subminîndu-și ori blocîndu-şi propriile decizii. 


Momentul fonetic este natural, comunicarea petrecîndu-se prin inter- 
mediul unor forme ce prezintă variaţii şi variante fonetice. Rezultate- 
le producţiei sînt limitate de principiile economiei și eficienței, care 
acţionează în direcţia stabilizării numărului de fonetisme şi forme la o 
gamă optimă de variante. Momentul fonologic se caracterizează prin 
selecţii şi modificări operate conştient, în funcţie de anumite criterii 
deduse ori elaborate. El nu ţine de tipul normei, vorbirea populară, cea 
neîngrijită şi cea cultă putind cunoaște deopotrivă momente fonolo- 
gice. În cadrul acestora, schimbările se petrec orientat — în funcție de 
un anumit reper vizînd anumite scopuri. O dată însușit modelul de 
schimbare, el poate fi aplicat relativ constant, cu o mare consecvență, 
nediscriminatoriu, în mod obișnuit fără a se distinge cu acuratețe între 
contexte — sau, mai exact, făcînd distincţii fie grosiere, fie exagerate, de 
regulă extrapolante. În adevăr, aceasta este o chestiune de exercițiu și 
de cunoaștere, iar vorbitorul creditat ca instruit poate proceda în exact 
acelaşi mod precum celelalte categorii de vorbitori. 


Din cele ce preced se înțelege că evoluția fonetică reprezintă un raport na- 
tural care redă efectele acţiunii de la sine a organelor articulatorii, efecte 
determinate de organizarea şi funcționarea firească a acestora, fără impli- 
carea factorului conștient, în vreme ce schimbarea fonologică se prezintă 
ca formulă dezvoltată în mintea vorbitorului, corespunzind unui raport 
observat de acesta, adesea anulînd sau contrazicînd unele efecte ale celei 
dintii, mereu acționind sub impuls conștient și deliberat’. 


6. Norma lingvistică şi norma literară. Procesul de constituire a nor- 
mei literare nu se petrece pe calea observării, cuprinderii și înțelegerii, 

din perspectivă evolutivă, a tuturor fonetismelor, formelor și a întregu- 
lui sistem paradigmatic existent — manifest la nivel local”. În realitate, 
un astfel de proces nu este urmat de construirea raționată a unor princi- 
pii care să închege şi stabilizeze o configuraţie adecvată rosturilor unei 
norme culte eficiente. Mai mult, cele două nu sînt urmate de aplicarea 
riguroasă a setului cugetat de principii, care să asigure negreșit consti- 
tuirea tipurilor de paradigme, a inventarelor exclusive ale acestora și 
a unor cadre (relativ suple), în măsură să asigure călăuzele viitoarelor 
evoluţii. Acesta nu este decit un ideal teoretic, așa ceva fiind imposi- 
bil în realitate, deoarece construcţiile şi evoluţiile se petrec ca răspuns 
adaptat la nevoi relativ imperioase. Prin caracterul lor, nevoile au viteze 
de dezvoltare superioare celor pe care le au metodele și instrumentele 
de rezolvare a acestora. Metodele şi instrumentele se maturizează abia 
după ce nevoile au cunoscut împliniri succesive şi relativ rudimentare. 
Cu alte cuvinte, modificările de mediu solicită adaptarea organismelor, 
iar acestea resimt solicitarea ca pe o nevoie. 


După acţiunea factorului declanșator, toate elementele lanţului mani- 
festă mișcări evolutive, astfel dobîndind capacităţi adaptative în stare 
să satisfacă şirul de solicitări, fiecare element al lanţului fiind cerut de 
precedentul, trebuind să se conformeze cerințelor aceluia, dar nici ace- 
la nu poate fi incoerent față de co- sau subsecventul său. Avînd caracter 
procesual, devenirea este rezultatul exerciţiului, nu cunoaște planuri 
și finalități, ci doar soluţii la probleme concrete și stringente. Fiecare 
stadiu în care există o stare de echilibru reprezintă o etapă de succes 
structural-funcţional, iar fiecare nouă solicitare cere obținerea unei 
noi stări de succes. Răspunzînd solicitărilor, entităţile se adapteză, fapt 
petrecut pe anumite căi și prin intermediul anumitor instrumente. La 
rîndul lor, acestea din urmă pot satisface într-o măsură acele solicitări, 
dar pentru a fi eficiente şi ele au nevoie de evoluţie adaptativă. În felul 
acesta, se vădește încă o dată adevărul spuselor lui A. Philippide, con- 
form căruia limba este formată şi funcţională totdeauna și niciodată. 
Toate acestea întrucît însăși evoluţia evoluează. 


Poate că cea mai bună definiție a normei literare — în spaţiul cultural- 
ştiinţific românesc — se află în arhicunoscuta formulare a lui Ion Bu- 
dai-Deleanu, care o concepe astfel: „Această limbă se află la toate nea- 
murile politicite, la care floresc învăţăturile, și este în sine tot aceieși 

limbă a norodului de obşte, numa cît este mai curată și curăţită de toate 
smintelile ce se află la limba de obște a gloatei; cu un cuvînt, este limba 
lămurită și adusă la regulile gramaticești, apoi şi înmulțită cu cuvinte 
obicinuite la învățături, care nu se află la vorba de obște”. 


Primul lucru pe care îl exprimă această definiţie este că norma literară 
se iveşte şi se dezvoltă în consecinţa unei necesități apărute la capă- 
tul unor evoluţii cultural-istorice şi mentalitare. Apoi se arată că ea se 
întemeiază pe norma lingvistică a respectivei comunităţi, însă asupra 
căreia s-au exercitat anumite procese selective, în baza unor principii 
raţionate, impuse de nevoile de coerenţă internă ale unui instrument 
valoros prin calitatea şi eficienţa construcţiei sale, precum şi prin capa- 
citatea de a vehicula nuanţat sisteme conceptuale și expresive comple- 
xe. Este o normă regularizată la nivel fonetic și gramatical, îmbogățită 
la nivel lexical-semantic și retorico-stilistic. 


Cele de mai sus implicitează că: a) orice proces de normare și apoi de 
consolidare a unei norme își are inerentul pandant în apariţia și adînci- 
rea unor deosebiri — neesenţiale din punct de vedere sistemic — dintre 
acea normă şi cea pe care se întemeiază ea (și care este supraordonată); 
b) procesele de selecţie şi normare (în toate compartimentele), apoi 
de nuanţare lexical-semantică şi retorico-stilistică, care au în vedere 
formarea şi actualizarea normată sistemului, au nevoie de un punct de 
plecare — adică de un material concret pe care să se exercite —, apoi de 
un sistem procedural — adică de modalităţi şi instrumente de acţiune, 
conforme anumitor principii — şi de asumarea unor finalități eficiente 
— adică de repere valorice. 


Imaginarea întregului complex poate duce cu gîndul la tipul ideal de acti- 
vitate, mai sus enunțat. În realitate (şi acesta este faptul de importanţă cru- 
cială), iniţial (adică în punctul de plecare material şi uman), la exercițiu 
nu participă întreaga obşte, ci doar o mică parte a acesteia — singura re- 
alitate concretă, care poate fi efectiv modelată și întrebuințată în acest 
cadru. În general, definițiile normei literare sînt lipsite de această triplă 
precizare fundamentală: a) care anume este varietatea-fundament, luată 
drept obiect pe care se construiește, fiind supus proceselor de selecţie; 
b) care anume sînt reperele pe baza cărora se judecă și criteriile în baza 
cărora se operează; c) cine anume sînt cei care decid ce fonetism și ce 
formă sînt compatibile cu cerințele unei norme literare? 

Dacă în sînul unei comunităţi-nucleu se manifestă mai devreme anu- 
mite nevoi, care declanșează astfel de procese, atunci norma ei va deve- 
ni materialul de construcţie, reperele și criteriile ei vor deveni călăuzele 
formale şi eficiente, iar cei care vor orienta construcția vor fi iniţiatorii 
şi continuatorii lor — reprezentanţi de virf ai acelei varietăţi locale. 
(Desigur, cei ce vor urma într-o etapă ulterioară vor putea modula şi 
chiar modifica respectivul produs și unele reguli ale edificării sale, însă 
caznele lor se vor desfășura pe acest edificiu, care este un dat parțial. 
Apoi, procesul nu implică neapărat excluderea completă a elementelor 
particulare altor clase. Din rîndul acestora unele au putut fi reţinute în- 
trucît erau comune, iar altele au putut supraviețui în măsura în care cei 
ce le purtau reușiseră să pătrundă sau să aibă acces în cercul dominant, 
totodată avînd destulă forță și autoritate încît să poată impune forme 
necontradictorii cu cele curente acolo.) 


Petrecîndu-se lucrurile în acest mod, o astfel de construcţie 
supraviețuiește și se poate răspîndi dacă: a) răspunde adecvat și efi- 
cient unor nevoi destul de mari încît să declanșeze un astfel de efort; 
b) deține capacitatea de a amorsa, la celelalte comunități-parte, nevoia 
de a o utiliza; c) nu prezintă incompatibilități majore în raport cu de- 
prinderile acelor comunități. 


Privind la chipul în care s-au format normele literare europene din mi- 
leniul trecut (situaţie care nu diferă esenţial de ceea ce s-a petrecut în 
Antichitate), se înțelege lesne că diversitatea de detaliu a realității a ce- 
rut soluţii aparent diverse, dar și că acestea apar ca atare numai întrucît 
condiţiile generale şi, adesea, cele particulare au fost diferențiate. În 
general, procesul s-a petrecut cu plecare de la varietățile locale utili- 
zate de către clasa socială în vederea răspunsului la propriile activități 
şi nevoi, practicarea de către aceasta a unui uz relativ elaborat, ducînd 
inerent la dezvoltarea de decalaje lingvistice proporționale în raport 
cu restul comunității. (Fireşte, aparent, este vorba despre limba unui 
autor sau a unui grup de autori valoroşi, despre rezultatele locale ale 
unei activităţi culturale intense, despre limba sau graiul unor cuceritori 
care îşi impuneau cultura etc.)!!. 


Acest lucru înseamnă că normele literare s-au creat mai lesne în spaţii 
privilegiate sub aspect extralingvistic, în cadrele create de activități 
cultural-lingvistice coerente, avind o anumită intensitate și o anumită 

valoare, în sînul unor grupe de populaţie relativ închegată la interior, 
adică al unor indivizi apropiaţi sau legaţi între ei în planurile social, 
lingvistic, cultural, mentalitar, care, supuși unor nevoi, își exersase- 
ră suficient de mult limba, în acea direcție. Uzul unui astfel de grup, 
aşadar — delimitat areal și identificat diastratic —, este punctul de pleca- 
re optim şi eficient al aspectului literar. 


Vorbirea clasei dominante locale a constituit o formă de manifestare a 
graiului local și care, în timp, dar cu o viteză mai mare decît cea de la ni- 
velul întregii comunităţi locale, a suferit acțiunea proceselor caracteris- 
tice oricărei entități dezvoltate în cadre segregaționiste și privilegiate. 
Circulaţia intensă, frecvenţa contactelor interne şi nevoile expresiei va- 
riate, dar acurate au generat un grad destul de mare de stabilizare în li- 
mitele anumitor parametri cantitativi și calitativi, diferenţiind idiomul 
relativ definit al acestui grup de cel relativ variabil al întregului local sau 
regional. Totodată, transplantarea spațială — cu păstrarea poziţiei ierar- 
hice — a acestui grup sau doar a unei părţi a lui (dar avind destulă forță 
încât să conteze) a putut crea premisele ca vorbirea acestuia să devină 
reperul călăuzitor în constituirea aspectului literar al unei alte regiuni 
decît cea de provenienţă!”. Ca o consecinţă firească, unui astfel de grup 
îi este mai ușor să accepte și să respingă în chip firesc modalităţile de 
exprimare caracteristice, respectiv necaracteristice lui, iar constituirea 
unei astfel de comunităţi este lucrul cel mai firesc. 


În cazul limbii române, remarcabila unitate şi coerență de sistem a 
făcut ca normele lingvistice locale și regionale să nu prezinte nici 
diferențieri insurmontabile, nici carenţe ori discontinuități, referitoa- 
re la corespondenţele dintre produsele lor. Privind situaţia la nivelul 
întregului ansamblu, formele și modalitățile sub care s-a concretizat 
și manifestat sistemul în diferitele arii lingvistice românești arată lip- 
sa rupturilor sau a faliilor. Fărimițările existente au absorbit o mare 
parte a tensiunilor, existenţa lor împiedicind apariţia unor zone prea 
diferenţiate, iar caracterul lor minor în fond a favorizat circulaţia pro- 
duselor vorbirii. Acest joc dialectic a contribuit la remarcabila unitate 
a limbii române, de pe teritoriul dacoromân. 


Prin urmare, norma literară decurge din idiomul unei categorii sociale 
de vorbitori şi se dezvoltă ca rezultat al unui tip de selecţie, orientat 
de deprinderile lingvistice ale grupului respectiv și de nevoile sale so- 

ciale, limitat de jocul dintre idiosincrasiile şi propensiunile grupului. 
Apoi, acest rezultat este învestit cu o forță dată preponderent de tăria 
socială a grupului, se răspindește datorită forței sale de atracţie, mai 
puţin și abia în subsidiar datorită virtuţilor intrinseci ale normei (care, 
totuși, nu pot fi nule), constînd în valoarea ei de întrebuințare, dată 
de capacităţile expresive (sub toate aspectele, de la cel conceptual la 
cel estetic). Ulterior, este posibilă ajustarea orientată de nevoi cultural- 
ştiinţifice şi de expresie, dar fără pierderea elementelor esenței identi- 
tare. 


Acesta este principalul motiv pentru care orice raportare la alte norme 
(inclusiv cele paralele şi echivalente social, ale altor „obști”) nu prezin- 
tă baze obiective şi raționale (orientate de dimensiunea evolutivă şi de 
posibilităţile reale de a atinge cele mai mari valori de întrebuințare), 
ci subiective şi perceptuale. Cauza obiectivă a acestei stări de lucruri 
stă în aceea că primul tip de raportare necesită cunoașterea concretă a 
capacităților reale și potenţiale ale tuturor aspectelor literare regionale, 
în vreme ce al doilea ține de cunoașterea doar a propriului grai literar. 


În cazul românei, cu toate că aceasta deținea o identitate cu sine destul 
de ridicată, fiind unitare pe porțiuni ample, graiurile locale dezvoltase- 
ră pe alocuri inerente diferențieri decurgînd din cele areale și sociale. 
Unele dintre acestea din urmă decurgeau din exprimarea posibilităților 
de variaţie şi de dezvoltare permise de sistem, dar nesemnificative sub 
aspect sistemic (în ciuda chiar a salienței rezultatelor). Altele erau ine- 
rente exerciţiului relativ segregat al limbii, în cadre sociale diferenţiate, 
iar altele se datorau diverselor influențe străine — şi acestea diferențiate 
regional și social. În esență, toate potenţau posibilitățile multiple și 
paralele oferite de sistem, ca urmare a acțiunii diferenţiate a factori- 
lor de ordin social și spaţial — la acest nivel fiind mult amplificaţi în 
comparaţie cu ceea ce se petrecea la nivel local şi apoi la cel regional. 


Întrucît alegerile sînt mai ușor de făcut atunci cînd diferenţierile dintre 
elementele masei supuse selecţiei sint mai evidente, mai mari și înde- 
ajuns de relevante încît să reliefeze eventualele virtuţi ale elementelor, 
dezideratele unei norme literare unitare par mai ușor de obținut atunci 
cînd normele lingvistice de la baza aspectelor literare prezintă o mai 
mare diferenţiere. Româna nu se află în această situaţie. Din cauzele 
mai sus arătate, precum și dintr-unele de natură extralingvistică, dife- 

ritele regiuni românești au cunoscut dezvoltări aproape identice, cu 
inerente diferențieri generate de cauze extralingvistice, dar nesemnifi- 
cative în plan esenţial și sistemic, în ciuda salienţei manifeste la nivelele 
superficiale. Această caracteristică fundamentală a favorizat constitui- 
rea de aspecte literare locale sau regionale destul de asemănătoare. Pe 
acest fond potenţator, unitatea de sistem și slaba diferenţiere dintre 
normele lingvistice locale au făcut ca procesul de constituire a aspec- 
telor literare să se petreacă în relativă independenţă. Chiar astfel însă, 
marea apropiere a formelor a împiedicat exercițiul unui proces de ale- 
gere, de sortare și selectare a formelor. Fiind mai degrabă congruente, 
chiar puse laolaltă, acestea nu-și puteau arăta superioritatea valorică şi 
de întrebuințare, unele față de altele, trăsăturile diferențiatoare pentru 
care ar fi meritat să fie selectate unele, iar nu altele. Întrucît, în chip 
firesc, procesul de selecție nu poate fi decît ulterior celui de creaţie, 
iar selecția nu poate fi decît anevoioasă și ineficientă dacă se exercită 
asupra unui material slab diferențiat, spre a fi eficientă măcar ca act, 
selecţia este constrinsă la a se limita la o singură varietate. 


În perioade mai recente, în care aspectul literar a devenit normă lite- 
rară — procesul găsindu-și nu doar făgașul pe care să se dezvolte, dar 
şi modalitatea de a intra într-o relaţie armonioasă, productivă şi efi- 
cientă cu norma lingvistică - vorbitorul instruit acționează diferit de 
cel neinstruit. Cel dintii îşi asumă conștient și deliberat norma pe care 
o adoptă, fiind mai mult un imitator al modelului oferit de norma li- 
terară. Cel de-al doilea continuă a fi supus variabilităţii de tot felul şi 
evoluţiilor, acționînd în virtutea cerințelor naturale ale normei lingvis- 
tice — ce-i drept, mult mai puțin decît strămoșii săi, datorită contacte- 
lor inevitabile cu feluritele varietăţi ale normei literare. În cazul în care 
acesta va avea în vedere felurite mize sociale ce pot fi atinse cu sprijinul 
componentei lingvistice, acțiunile și reacţiile sale — atunci cînd vor fi 
determinate de diferenţele dintre norme şi cînd va vrea să imite norma 
cultă - vor indica faptul că, în adevăr, el nu imită, ci recreează analo- 
gic’. Acest vorbitor, așadar, are în vedere un model dintr-o altă normă, 
însă chipul în care acţionează şi operează transferurile rămîne orientat 
după norma sa şi după formele de aici — fapt care, de altfel, nu-i este 
caracteristic în sine, deoarece se întilnește și la vorbitorii instruiți, în 
perioadele de formare a normei literare, dar nu exclusiv atunci. 

7. Dimensiunea sociolingvistică. Dincolo de faptul că a doua di- 
mensiune constitutivă a limbii este de natură socială, fenomenul aici 
examinat deține particularităţi ce solicită imperios perspectivarea so- 
ciolingvistică. 

Buna funcţionare a limbii necesită acomodarea reciprocă a indivizilor 
participanţi la actul lingvistic și ajustarea lor la cerințele și la situații- 
le de comunicare, indiferent de mărimea grupului sau a comunității 
— al căror grad de închegare, de altfel, se află în relație cu unitatea ling- 
vistică. Rostul acestei armonizări este obținerea unui comportament 
comun, stabil atît cît să deţină și să confere identitate, continuitate şi 
eficiență în comunicare, variabil atît cît să permită şi stimuleze adapta- 
rea şi evoluţia. 


Comportamentul biosocial constituit de activitatea lingvistică este 
dependent de comunitatea regulilor sociale, pe care ulterior le de- 
termină, care ulterior o determină, și tot astfel, într-o spirală coe- 
volutivă. De asemenea, avind în vedere că procesul de negociere în 
vederea acomodării este mai lesnicios în cadrul grupurilor relativ 
mici — unde frecvenţa și circulaţia formelor limbii, apoi intensita- 
tea contactelor dintre indivizi sînt sporite, iar mărimea materialului 
lingvistic este mai mică decît în comunitățile mari —, valorile sim- 
bolice pe care le capătă limba devenită factor de identificare grupa- 
lă, fac ca, acolo, gradul de elaborare a normei lingvistice să nu aibă 
importanţă crucială. 


Aceasta întrucît cea care contează este eficiența comunicării, iar 
atit timp cît ea se află la nivel optim, rafinarea instrumentelor şi 
modalităţilor ei nu constituie decit o formă de risipă energetică. Desi- 
gur, în cazul normei literare lucrurile nu mai stau întocmai, însăşi ros- 
tul existenţei acesteia fiind depășirea optimum-ului natural. 


În sfârşit, întrucît ierarhizarea este un proces natural intrinsec, oricît de 
mici ar fi grupurile, ele sînt astfel spontan autoorganizate, între factorii 
structural-funcţionali aflindu-se și cei de referință — pozitivă sau ne- 
gativă — în funcţie de orînduirea, orientarea şi funcționarea grupului. 


După cum s-a arătat în enunţul preliminar, participantul la actul ling- 
vistic — mai cu seamă în ipostaza de auditor — deține capacitatea de 
a sesiza diferențele dintre norma sa și o alta. Folosind acest atribut şi 

păstrindu-se pe poziția propriului grai sau a propriei norme, el poate să 
nu prezinte dorinţa de a-și asuma norma celorlalți, eventual privind-o 
cu superioritate: 


Chiar (re)cunoscînd norma superioară — potenţial unificatoare —, un 
individ o poate respinge (socotind-o prețioasă, caducă, lipsită de uti- 
litate, defectuos concepută și dezvoltată etc. sau doar privind-o cu 
indiferență). De aceea, pe de o parte, vorbitorii ce țin de o aceeași 
normă lingvistică și aflați în contact pot evita apelul la o alta — este 
vorba cu deosebire despre cea literară —, întrucît actul ar putea fi con- 
siderat ca unul de agresiune; pe de altă parte, chiar în contact cu un 
vorbitor cult și cu actul lingvistic practicat de acesta, vorbitorii de 
grai se pot manifesta cu indiferenţă şi / sau ironie!*. Cu alte cuvin- 
te, vorbitorul poate să nu se supună normei creditate ca superioa- 
ră, ignorînd-o activ şi conservator, dar deopotrivă poate încerca să o 
adopte. 


De exemplu, în Camerun, pidgin-english se foloseşte pentru insulte 
sau în situaţii în care se poate glumi, iar bangwa în celelalte cazuri. 
Opţiunea ţine de situaţie, nerespectarea acesteia în alegerea limbii 
conducînd la expulzarea celui ce nu respectă convenţia socială. Pe de 
altă parte, în Republica Centrafricană, limba oficială este franceza iar 
sango este cea uzuală. Ierarhia dintre limbi impune ca limba de presti- 
giu (franceza) să fie folosită în relațiile cu oficialii și ca instrument de 
ascensiune pe scara socială (Leclerc 1992, p. 31 și urm.). 


În același sens, se pot cita două situaţii semnalate de către autorii GN, 
ambele întîlnite în jud. Vlașca, în care subiecţii anchetați constată: „Se 
vede că eşti dîn altă parte, că nu prea dai vorba ca noi. Ăi fi vr'un taxi- 
dar”, (p. 157), şi „De, noi vorbim mai dîn topor, că așa am apucat din 
bătrîni. Mă uit la ăi dă vin dîn meliție. Ăştia au vorba supţire, nu-i price- 
pe oricine” (p. 157-158). Dincolo de conştientizarea diferențelor din- 
tre cele două vorbiri se remarcă poziționarea propriei vorbiri în centrul 
referențialului şi ironizarea — poate mai mult în cea de-a doua secvență 
- a vorbirii celuilalt. În al doilea caz se mai constată și reacția negativă 
faţă de influenţa suferită de unii vorbitori ai propriei comunităţi, pre- 
cum și neîncrederea în aceștia (datorită faptului că și-au abandonat — 
chiar parţial sau / și conjunctural — propria normă). 

Raportind un caz de concurenţă între graiuri paralele, în Istrate 1939 
se arată cum un informator susține că: „numai țiganii grăiesc aşa” (cu 
f pentru $). De fapt, referirea se făcea la cei din satul vecin, între cele 
două sate relaţiile nefiind amicale. La rîndul lor, ceilalți procedau la 
fel: îşi asumau propriul grai, pe care îl considerau corect și superior în 
raport cu al vecinilor, cărora le aplicau același atribut. 


În sfîrșit, în Dinu 1923-1924, textele LI, p. 131, şi LVIII, p. 132, sem- 
nalează: „Di ce scrii de toate helea, că și-acolo or hi vorghind oamenii. 
Or nu vorghesc? Vorghesc? Cum vorghește?... Mai domniește!” și: „La 
dumniavoastră la toate helia-i șchimbată vorba, da la nuci tot așa trebu- 
ie să-i zică. Altu nume nu-i mai pune. Tot nuci” În primul caz nu este 
sigur că ironia lipseşte, iar în al doilea, exasperării date de constatarea 
neconcordanţelor dintre propriul grai și norma literară i se adaugă pla- 
sarea propriului grai în poziţia de reper. 


Totodată, el poate să considere din diferite motive că norma sa este 
inferioară alteia și să încerce a-și însuşi norma superioară (Hagege & 
Haudricourt 1978, p. 41, nota). 


Ca receptor — sub impulsul de a obține comunicarea (eficientă) —, in- 
dividul va tinde în aceste situaţii să echivaleze fonetismele și formele 
celeilalte norme, transpunîndu-le în modalităţi proprii. Întrucît sensul 
poate fi același pentru toţi, diferența formală nu-i împiedică să ajungă 
la acesta. 


Ca vorbitor, el are capacitatea de a-și orienta discursul către și în func- 
ţie de receptor (Pușcariu 1937, p. 85, 189-190; Dumistrăcel et al. 1997, 
passim)'5, lucru pe care îl poate face dacă, în urma comparaţiei celor 
două norme, apar diferențe semnificative pe verticală, pe care le-ar 
vrea estompate, reduse ori anulate. În acest caz, vorbitorul se orien- 
tează încercînd să utilizeze elementele identificate ca fiind particulare 
normei receptorului (Caragiu Marioţeanu 1958, p. 81-82). 


În cazul în care vorbitorul aparținînd normei dialectale (ori inferioare 
din punct de vedere social) încearcă să elimine particularitățile dife- 
renţiatoare ale rostirii sale şi să adopte în loc pe cele ale normei către 
care astfel tinde, este posibil să apară fenomenul hipercorectitudinii. 
Efectul este caracteristic claselor sociale și indivizilor aflaţi în ascensiu- 
ne (sau care aspiră într-acolo), dotați cu o mai mare mobilitate (Tiugan 

1977, p. 437; Tiugan 1978, 1979) şi puternic motivaţi sub aspect social 
(Fischer 1958, p. 52), însă nu este străin celor instruiți — nu neapărat 
datorită insuficientei stăpiniri a normei literare —, dar trăind în perioa- 
de în care însăși norma literară își croieşte făgașele, este oscilantă, prea 
permisivă sau în decădere. Dincolo de mecanismele psihice care intră 
în funcțiune, aceste exagerări indică existența unor capacităţi active de 
analiză şi orientare ale vorbitorului care — cu mijloacele limbii și cu 
posibilităţile date de experienţa sa — construieşte o vorbire, uneori ne- 
reperabilă, dar mereu raportindu-se la un alt nivel, comparat cu al său. 
(Din perspectiva planului fonetic nu este neapărat necesar ca faptul să 
antreneze cu sine o ușurare a articulării, principiul economiei în lim- 
bă — sub aspectul particular al comodităţii — nefiind nici motorul, nici 
piedica acestui tip de schimbare.) 


De aceea, în cadrul procesului complex care vizează accesul la norma 
supraordonată, prioritate în prelucrare au fonetismele și formele (ob- 
servaţia este mai puţin acută pentru compartimentul gramatical) cu 
caracter de marcă (fie că aparţin normei către care se tinde, deci tre- 
buie adoptate, fie că unicizează norma din care se pleacă, deci trebuie 
lepădate). Aceasta întrucît scopul celor ce aplică astfel de substituţii 
este deopotrivă pătrunderea în noua normă şi distanțarea de cea 
inițială (adică cea proprie), diferenţiind formele și astfel marcîndu-și 
pătrunderea, eventual apartenenţa la noua normă. Calea pe care se 
încearcă acest dublu act este imitaţia, mijlocul fiind substituţia. Dar 
tot aceasta este şi calea pe care apar racordări inadecvate la norma 
de adoptat, ele datorîndu-se, în principal, dificultății funciare de a 
stăpîni cu competenţă egală două norme!“ sau de a gestiona o normă 
oscilantă. 


Succesul acţiunii unui individ care își construieşte treptat o structură 
lingvistică comportamentală asemănătoare cu aceea a grupului către 
care tinde — diferențiindu-se de cei din grupul său — depinde de găsirea 
termenilor de comparaţie, de accesul la structura model, de capacita- 
tea de analiză a limbajului acelui model, de motivațiile şi de reacţiile 
celorlalți față de noul său comportament. Căutarea aceasta pe verti- 
cală şi presiunile din ambele sensuri pot apărea atît interdialectal, cît 
şi în sînul aceluiaşi dialect!”, acesta fiind încă unul dintre mecanismele 


schimbării (Fischer 1958, p. 51). 


Note | 

! În Philippide 1984, p. 107 şi urm., se vorbeşte despre 
„amestecul vorbirilor”; de asemenea, în Wartburg 1962, 
p. 22, 24, se arată că la contactul dintre idiomuri şi dia- 
lecte se produc oscilaţii retrograde — în general mișcari 
în limbă. 

? O bibliografie se află în Hristea 1962, p. 171-180, iar 
Hristea 1968, p. 277-315, constituie un studiu amplu 
asupra acestui fenomen, care discută chestiunea plecind 
de la exemple — de regulă referitoare la stadii mai noi ale 
limbii române. 

3 De asemenea, în Phonétique et phonologie (Puşcariu 
1937, p. 129) se spune: „Quand une loi phonétique en- 
tre dans la conscience des sujets parlants, et quelle est 
généralisée par eux, nous avons alors à faire a une loi 
phonologique” (s.a.). Din această perspectivă, sistemul 
fonologic (sau fonemic) ar reprezenta reflexia sistemului 
fonetic în conștiința subiectului vorbitor. 

“A se vedea şi D. Moldovanu, Completări la Rew*: Lat. cli- 
vus în română şi în graiurile ucrainene carpatice, în „Studii 
şi cercetări de onomastică” 1, anul II (1996), p. 105-111. 
5 Cf. Kiraly 1990, p. 176, unde se dau formele clentuș, 
clintuș şi se explică: „este evident că magh. k + e, i (din 
magh. dial. kentăs, kintes) a fost apropiat de k’ din cuvin- 
tele vechi românești şi s-a parcurs drumul în sens invers 
k' > cl'> cb. 

“Pentru conceptul ‘solidaritate regională, a se vedea Puș- 
cariu 1994, p. 310-311. 

7 Cf. Paulus 1969, nota 2, p. 32: „l'analogie n'est conscien- 
te quen un sens rélatif, nexcluant pas la pénombre de la 
conscience et s'opposant seulement au caractère psycho- 
logique des lois phonétiques”. 

8 Această orientare ține de o serie de factori, mai ales de 
prestigiul și gradul de difuzare a normei; cf. Dumistrăcel 
1978. Privitor la evoluţia și răspîndirea fenomenelor fo- 
netice şi fonemice în spaţiu a se vedea Pușcariu 1994, p. 
299-303. 

” Cf. Puşcariu 1929-1930, p. 221, unde se arată că „morfo- 
nemul (...) este un produs al geniului limbei şi de cele mai 
multe ori nu este decît continuarea, în conștiința gramati- 
cală a subiectelor vorbitoare a unei legi fonologice” (s.a.) 
şi „morfonemul este adesea inversarea legii fonologice, 
uneori inversarea greşită” (s.a.) (p. 223). 

10 Cu toate că vechile aspecte literare cunosc o întindere 
regională, atunci cînd vorbim despre procesul de con- 
stituire preferăm termenul local, întrucît considerăm că 

întinderea regională este ulterioară, anterior existind un punct de plecare, acesta fiind un 
centru (politic, economic și cultural) de la care s-a produs apoi iradierea. Lucrurile nu 
stau altfel în cazul altor limbi — fie greaca ori latina, fie cele romanice ori germanice — un 
astfel de proces avînd nevoie de o anumită cantitate de energie, în măsură să se constitu- 
ie în forţă gravitațională generatoare a unui nivel critic de forță care să producă o astfel 
de evoluţie. 

" Fundamentarea teoretică a conceptului ‘dialect literar, explicarea şi prezentarea critică 
a teoriilor asupra vechii române literare îi aparţin lui Gh. Ivănescu (Ivănescu 1944-1945, 
p. 15-80). Precizări în legătură cu concepţia lingvistului ieşean, în această chestiune, apar 
în Ivănescu 1980; 1989, p. 249-263. 

12 În Ivănescu 1944-1945 se susține argumentat că dialectul literar moldovenesc este, 
cel puţin într-o anumită măsură, rezultanta contribuţiei graiului clasei conducătoare de 
origine maramureşeană, arătînd astfel cum deosebirile diatopice pot deveni diastratice. 
Principala observaţie care decurge de aici este că astfel se demonstrează iarăși că, la nive- 
lul întregii comunități (daco)româneşti, sistemul era identic cu sine. 

83 În Helgorsky 1982a se exprimă convingerea că norma socială are la bază intervenţia 
conștientă a comunităţii, în vreme ce norma obiectivă „se confond pour lusager avec 
emploi «naturel» de sa langue (...). Toutefois, une variété donnée dans sa situation 
d'emploi peut être sentie comme une norme sociale et faire l'objet d'interventions con- 
scients” (p. 10). Este evident paralelismul cu cuplul evoluţie fonetică / schimbare fono- 
logică. 

În Puşcariu 1927-1928, p. 784-788, se consideră că cei instruiți „rezistă” analogiei, astfel 
că ei impun în limbă forme neasemănătoare, dar care sînt familiare simțului lor lingvistic. 
De unde se poate deduce că fiecare are deprinderea normei sale şi acționează conform 
unei logici interne a acesteia. În Puşcariu 1929-1930, p. 239, se arată că: „simţul gramati- 
cal se manifestă la omul incult mai ales printr'o aplicare riguroasă și o generalizare a mor- 
fonemului, pe cînd la omul cult mai ales printr'o trebuinţă de analiză precisă şi printr'o 
tendință de simetrie în interiorul categoriilor gramaticale” (s.a.). 

Aceste afirmaţii pot fi corelate cu opiniile lui Quintilian care, după ce stabileşte că prin- 
cipiul — unul dintre elementele pe care se bazează limbajul — este dat de analogie și une- 
ori de etimologie, atrage atenţia că analogia nu reprezintă un element aplicabil în orice 
situație, deoarece de multe ori se află în contradicţie cu sine (Quintilian, I, p. 74). De 
aceea este fundamentală precizarea autorului latin: „Într-adevăr, cînd oamenii au fost 
creaţi, analogia nu a căzut din cer să dea formă vorbirii, ci ea a fost descoperită după ce 
oamenii au început să vorbească și după ce s-a observat în limbă în ce fel se termină cu- 
vintele. Aşadar ea nu se sprijină pe reguli, ci pe exemple; şi nu este o regulă a vorbirii, ci 
un rezultat al observării ei; astfel încît însăși analogia îşi are originea în uz” (Quintilian, 
vol. I, p.75). 

14 Ambele, uneori într-o măsură mai mare a doua, constituie o trăsătură generală a masei 
de vorbitori, nu neapărat neinstruiți. În lumea germanică și anglo-americană — probabil 
mai puţin în cea romanică — comunităţile locale și regionale își preţuiesc adesea propri- 
ile norme lingvistice mai mult decît pe cele literare. Faptul se întemeiază pe înțelegerea 
clară a unei distincţii. Aceasta pleacă de la concepţia că norma literară are un caracter 
special, fiind destinată unei anumite modalităţi sau dimensiuni existenţiale, în vreme ce 
norma lingvistică locală sau regională este destinată gestionării modalităţilor existenţiale 

curente. Cele două destinaţii sint mai degrabă necoincidente, efortul de a stăpîni norma 
literară fiind răsplătit numai în cazul în care individul este nevoit să intre în situaţii de 
comunicare ce-i impun utilizarea acesteia, norma literară nefiind una supradialectală, ci 
doar una comună mai multor categorii specializate de vorbitori, folosind anumite tipuri 
de comunicare situate la un anumit nivel. 

Cum se vede, termenii distincţii nu se confundă, întrucît a folosi norma literară ca pe 
una supradialectală ar însemna folosirea improprie a unui instrument destinat altui tip 
de uz. Desigur, în destule comunităţi anglo-americane și germanice, faptul ar echivala și 
cu o nedorită pierdere de identitate a grupului astfel diluat în masa ansamblului, adică cu 
o asumare a unei identități greu de acoperit de modul concret în care trăiește respectivul 
individ. 

15 De altfel, literatura de specialitate este foarte bogată în exemple care atestă la vorbitor 
schimbări ale discursului obișnuit în funcţie de poziţia socială, proveniența geografică, 
sexul, vîrsta receptorului. Astfel este cazul — tipic — al preotului de țară care, adresîndu-se 
unui consătean, îl întreabă: „Bade Ioane, sînt potcoyiţi caii?”, după care, adresindu-i-se lui 
S. Puşcariu, precizează: „Cînd pleci călare la munte trebuie mai întîi să te uiţi dacă calul e 
bine potcovit” (Puşcariu 1937, p. 85). Cf. şi Puşcariu IV, p. 1376, unde se discută situația 
individului cu mai multe norme (autorul le numeşte graiuri), în funcţie de destinatar. 

1 Pot exista cazuri de indivizi capabili să stăpînească foarte bine două norme (cf. ALR II 
Introducere, p. 43, unde este menţionat un vorbitor, bun cunoscător al particularităților 
de grai din diferite zone ale Banatului, ceea ce nu-i afecta norma graiului său, păstrind 
separate acele trăsături de cele caracteristice graiului său), dar acestea sînt excepţii ne- 
semnificative prin frecvenţă şi calitate. 

17 Cf. relevanţa observaţiei lui M. Joos, din The Medieval Sibilants, în „Language”, Journal 
of the Linguistic Society of America, 2 (1952), p. 222-231: „the phonetic drift, which 
was kept going in the ususal way: that is, the dialects and idiolects of higher prestige 
were more advanced in this direction, and their speakers carried the drift further along 
so as to maintain the prestige-giving difference against their pursuers. The vanity factor 
is needed to explain why phonetic drifts tend to continue in the same direction; the 
‘inertia sometimes invoked is a label and not and argument” (p. 229). 


Bibliografie | 


1. ALR, II, Introducere, Cluj-Napoca, 1988. 

2. Caragiu Marioţeanu, M. (1958), Influenţa dacoromână asupra graiului unei familii aro- 
mâne din R.PR., în FD I, p. 79-111. 

3. Dinu, T. (1923-1924), Graiul din Țara Oltului, în GS I, p. 107-139. 

4. Dumistrăcel, S. (1978), Influența limbii literare asupra graiurilor populare, București. 
5. Dumistrăcel, St., Hreapcă, D., Bîrleanu, I.-H. (1997), Ancheta dialectală ca formă de 
comunicare, laşi. 

6. Gillieron, J., Roques, M. (1912), Etudes de géographie linguistique d'après l'Atlas lingu- 
istique de la France, Paris. 

7. Graiul nostru, culegere de I.-A. Candrea, O. Densusianu, Th. Sperantia, București, 
1906. 

8. Hagege, Cl., Haudricourt, A. (1978), La phonologie panchronique, Paris. 


ENE PT RO MIÂINIĂ 


9. Helgorsky, Fr. (1982a), La notion de norme en linguistique, în „Le français moderne”, 
(50), nr. 1, p. 1-15. 

10. Hristea, Th. (1962), Conceptul de hipercorectitudine, în LR, XI, nr. 2, p. 171-180. 

11. Hristea, Th. (1968), Probleme de etimologie, Editura Ştiinţifică, Bucureşti. 

12. Iordan, I. (1943), Limba română actuală. O gramatică a greșelilor, Bucureşti. 

13. Istrate, G. (1937), Graiul satului Nepos (jud. Bistrița), în BIFR, IV, p. 50-97. 

14. Istrate, G. (1939), Graiul popular scris, în BIFR, VI, p. 132-150. 

15. Istrate, G. (1956), O problemă controversată: literarizarea, în SCŞt., VII, fasc. 1, p. 
1-46. 

16. Ivănescu, Gh. (1944-1945), Problemele capitale ale vechii române literare, în BIFR, 
XI-XII, p. 1-412. 

17. Ivănescu, Gh. (1980), Istoria limbii române, Iaşi. 

18. Ivănescu, Gh. (1989), Studii de istoria limbii române literare, laşi. 

19. Kiraly, Fr. (1990), Contacte lingvistice, Timişoara. 

20. Leclerc, J. (1992), Langue et société, Québec. 

21. Martinet, A. (1955), Économie des changements phonétiques, Berna. 

22. Nandriş, Oct. (1963), Phonétique historique du roumain, Paris. 

23. Paulus, J. (1969), La fonction symbolique du langage, Bruxelles. 

24. Philippide, A. (1984), Opere alese, Ediţie îngrijită de Gheorghe Ivănescu şi Carmen 
Gabriela Pamfil, Bucureşti. 

25. Pop, S. (1966), Contributions au rhotacisme. Dans les Monts Apuseni, în Recueil posthu- 
me de dialectologie, p. 63-66. 

26. Puşcariu (1921-1922), „Dacoromania” 

27. Puşcariu, S. (1927-1928), Pe marginea cărților, în „Dacoromania” V, p. 744-800. 

28. Puşcariu, S. (1929-1930), Morfonemul şi economia limbei, în „Dacoromania” VI, p. 
211-243. 

29. Puşcariu, S. (1937), Etudes de linguistique roumaine, Cluj-Bucureşti, 1937. 

30. Puşcariu, S. (1974), Cercetări şi studii, ediţie de Ilie Dan, Iaşi. 

31. Puşcariu, S. (1976), Limba română. Privire generală, ediţie, note, bibliografie, de 
Magdalena Vulpe și Ilie Dan, Bucureşti. 

32. Puşcariu, S. (1994), Limba română, vol. II, Rostirea, ediţie îngrijită de Magdalena 
Vulpe, Bucureşti. 

33. Puşcariu, S., (1922-1923), Contribuţiuni fonologice, în „Dacoromania” III, 1922- 
1923, p. 379-397. 

34. Puşchilă, D. (1913), Molitvenicul lui Dosoftei, studiu de D. Puşchilă, în „Analele Aca- 
demiei Române”, tomul XXXVI, Memoriile Secţiunii Literare. 

35. Quintilian, M.F. (1974), Arta oratorică, traducere, studiu introductiv, tabel cronolo- 
gic, note, indici de Maria Hetco, București, 3 vol. 

36. Tiugan, M. (1977), Sociolinguistics analysis of a phonological variable, în RRL, t. XXII, 
p. 431-444. 

37. Tiugan, M. (1978), The depalatalization of d before e. A Sociolinguistic Approach, în 
RRL, t. XXIII, Supplément, p. 55-63. 

38. Tiugan, M. (1979), The pronunciation of the diphtong [ia] in the Speech of Bucarest City 
Community, în RRL, t. XXIV, p. 491-498. 

39. Wartburg von, W. (1962), Problémes et méthodes de la linguistique, Paris. 


LIMBAJ ŞI COMUNICARE EA 


Viorica MOLEA 
Delimitări ale oralităţii 
în limba română actuală 


Wy. 

V.M. — conf. univ., dr. hab. 
în filologie, Departamentul 
Lingvistică română și 
știință literară, Facultatea 
de Litere, USM. Domenii 
de cercetare: stilistică, 
pragmatică, cultivarea 
limbii, comunicare. Autoare 
a trei cărţi: Valori expresive 
ale frazeologismelor în 
opera dramatică (2010); 
Expresivitatea limbajului 
poetic (suport de curs) 
(2011); Oralitatea în textul 
publicistic actual românesc 
(2016). Participantă la 
numeroase conferinţe 
naţionale și internaţionale. 


Oralitatea standard vs. 
cea substandard 


Limbajul oral, ca fenomen lingvistic, repre- 
zintă un centru de interes pentru majorita- 
tea cercetătorilor, care, într-un fel sau altul, 
încearcă să pătrundă în esența acestei di- 
mensiuni a comunicării umane prin studiul 
diverselor aspecte ce ţin de istoria limbii, di- 
alectologie, sociolingvistică, psiholingvistică, 
stilistică, comunicare, pragmatică etc. 


În funcţie de scopul comunicării și de contextul 
situaţional, delimităm oralitatea standard, care 
presupune dialogul îngrijit, instituțional, discur- 
sul elaborat oral, care ţine de retorică, în primul 
rând, şi oralitatea substandard, cu straturile lexi- 
cale marcate stilistic, cu elementele gramaticale 
care se abat de la norma literară, având un statut 
special, bine delimitat în limbă. Astfel, există o 
multitudine de aspecte ale oralităţii, care fie în- 
trunesc particularitățile unui limbaj încadrat în 
normele limbii române contemporane, cu mici 
excepții, fie trăsături distincte disparate, necon- 
forme cu norma lingvistică de bază. Fiecare din- 
tre acestea, standard sau substandard, are sfera 
sa de utilizare, tipul de vorbitori, contextul extra- 
verbal specific. Prin urmare, limbajul oral stan- 
dard, neutru este întrebuințat, de regulă, într-un 
cadru instituțional, având ca trăsături de bază 

notele „oficial”, „sobru” sau „neutru'. Totodată, sunt respectate aproape în 
totalitate normele literare în vigoare la toate nivelurile: fonologic, lexical, 
gramatical. Este atât dialogat (în instituții administrative, în discuţii dintre 
şefi şi angajaţi, dintre angajaţi şi clienți), cât şi monologat (preponderent 
în instituțiile de învățământ (prelegeri, conferinţe), dar și în instanțele de 
judecată (rechizitoriul judecătorului, pledoaria avocatului), în forurile le- 
gislative, executive etc. Ch. Bally nici nu consideră acest tip de limbaj ca 
făcând parte din oralitate, astfel de texte fiind numite „autentice” și „nea- 
utentice”, astfel că prelegerea, comunicarea nici nu se încadrează în forma 
orală a limbii, ci în cea scrisă [19, p. 275]. Limbajul oral standard informal 
neutru este, de fapt, limba vorbită, uzuală, fără conotaţii, prezentă doar în 
varianta colocvială. Este vorba de diverse situaţii de comunicare, de la con- 
trolul fatic până la dialoguri mai întinse despre cele mai banale lucruri în- 
cadrate în cotidian. Acest tip de oralitate sau, cum este denumit de Manu 
Magda, „varianta vorbită a limbii standard”, „aparţine nivelului stilistic 
nespecializat, fiind diferențiată (pe axa unei permisivităţi scalare +/- ac- 
ceptabilitate în raport cu norma prescriptivă) prin trăsături de tipul ofici- 
al (formal), „colocvial” (semiformal), „familiar” (informal)” [11, p. 869]. 
Evident, pare voită, artificială această clasificare a limbii vorbite uzuale, dar, 
dacă ne referim la limbajul standard, unele aspecte ale acestuia nicidecum 
nu se pretează categoriei respective, întrucât „standard” presupune, printre 
alte caracteristici, şi absenţa unor indici afectivi. 


În altă ordine de idei, vorbim de oralitatea substandard (nonstandard, în 
accepţia cercetătoarei Manu Magda), care, la fel, se evidenţiază prin mai 
multe trăsături definitorii. Termenul substandard a fost preluat de la cer- 
cetătorul Klaus Bochmann, care, definindu-l drept „negativ: ca «nefiind 
caracteristic standardului», ceea ce Ammon numeşte «necodificat», 
«neprevăzut de normele oficiale»; aici ar trebui completat: «nepresti- 
gios», raportat la ansamblul teritoriului statului naţional.” [1], are în 
vedere statutul neoficial, informal al acestuia, dar şi al altor elemente ale 
oralităţii care se subordonează limbii literare. Savantul vine cu precizări 
judicioase, explicând şi justificând această terminologie: „De fapt, nu 
există caracteristici absolut pozitive, ci doar «informale», toate celelalte 
trebuind delimitate după modelul: «predominant oral» (în ciuda anu- 
mitor exprimări scrise); specific categoriilor sociale inferioare (dar utili- 
zate şi în limba vorbită a mediilor sociale superioare); «regional» (dar 
tendenţial supraregional)” [1]. 

Aspecte ale substandardului: 
limbaj dialectal/regional; limba română vorbită 


Cele mai multe studii privind oralitatea substandard se referă la lim- 
bajul dialectal/regional, care constituie fondul limbii române din re- 
giunile istorice și actuale ale poporului nostru, elaborându-se atlase 
lingvistice voluminoase, fiind culese numeroase texte din toate teri- 
toriile populate de români; apoi este studiată, de asemenea, limba ro- 
mână vorbită (uzuală, cotidiană), din diverse puncte de vedere, care 
posedă o bază investigațională solidă, bine organizată, cu texte culese 
şi publicate în mai multe volume [17, 11 ș. a.]. Fiind o categorie foarte 
vastă, conţine câteva straturi /niveluri verbale, caracterizate prin note 
stilistice precum afectiv, spontan, informal etc. Aceste straturi reprezintă 
nuclee verbale disparate, care nu se constituie în sisteme lexicale cu- 
noscute, ci doar în diverse registre stilistice, strecurându-se adesea, în 
virtutea acceptării masive în uz, în lexicul general al limbii române. Ele 
sunt, mai curând, elemente, unităţi verbale decât limbaje propriu-zise, 
căci sunt utilizate în diverse ipostaze de comunicare sau sunt inserate 
în texte artistice sau publicistice pentru a acorda acestora note stilistice 
sau valori pragmatice speciale. Sunt fapte de limbă care se opun limbii 
literare, încadrându-se în conceptul de limbă a vorbirii orale, aspecte 
populare. M. Vulpe le cataloghează, la fel, ca elemente populare: „Pro- 
punem pentru faptele de limbă generale ca răspândire geografică, dar 
neconforme normelor limbii literare, denumirea de elemente populare. 
În cadrul stratificării sociale a limbii, ele se opun elementelor literare” 
[17, p. 62-63]. În dicţionare, aceste elemente de vocabular sunt insera- 
te cu indicaţia mărcii stilistice respective. Dacă ne referim la nivelurile 
fonologic și gramatical ale unor forme, structuri verbale din această ca- 
tegorie a oralităţii, vom constata că aspectul fonetic ține mai mult de 
limbajul regional, iar cel sintactic nu se încadrează în sistemul grama- 
tical literar al limbii române; ele sunt considerate abateri de la normă. 


Prin urmare, în această categorie intră toate cuvintele marcate stilistic, cu 
semnul general-valabil „popular”. Deşi acestea sunt denumite în mod di- 
ferit (regionalisme, argotisme, barbarisme sau vulgarisme, familiarisme, jar- 
gonisme etc.), toate se subsumează, după cum spuneam, termenului de 
„popular” sau „familiar”. Totodată, aici noi încadrăm și varianta/aspectul 
afectiv al limbii vorbite, care se manifestă în exprimarea emotivă, nestă- 

pânită, liberă de anumite convenții sociale, etice etc. (de exemplu, diver- 
sele interjecţii, adresări, calificative pronunțate sub imperiul emoțiilor), 
care, în dialogul obișnuit, neutru nu este influențată de anumiţi factori 
extraverbali, precum și variatele forme, structuri gramaticale expresive. 
„Comunicarea vorbită, susține Manu Magda, fiind empatică și partici- 
pativă, conţine numeroase tipuri de mărci emoționale, caracteristice 
enunțurilor orale: interjecţii, hipocoristice, repetiţii, enunţuri exclama- 
tive, interogative retorice etc” [11, p. 874]. Aşadar, „se vorbeşte, astfel, 
în cazul limbii noastre, de limbă populară, de limbajul conversaţional 
(familiar), de conversaţie curentă, de limbaj standard” [ 16, p. 19], ca re- 
alizări particulare ale limbii române (vorbite) comune. 


O formă hibridă dintre limbajul oral 
și cel scris: oralitatea digitală 


Remarcăm un aspect novator în categoria oralităţii, care ține atât de lim- 
bajul oral standard, cât și de cel substandard. Prin urmare, se conturează, 
deşi încă nu atât de pronunţat, o a treia formă de comunicare, aşa-numita 
„oralitate” digitală, mediată de computer, care, în linii mari, presupune 
o conjugare, o formă mixtă, constituită din elemente ale oralului și ale 
scripticului. Aici sunt încadrate atât aspecte ale limbii vorbite standard, 
cât şi ale celor substandard, realizându-se o „comunicare orală scrisă’, 
conform opiniei mai multor cercetători. Referindu-se la chat și la blog, 
I.Grosseck M.-D., Negru A. evocă o stare de lucruri a formei de comuni- 
care actuale: „Chatul a transformat comunicarea scrisă într-una orală, dar 
care se serveşte de cuvântul scris. Acest tip de comunicare este descris de 
către lingviști ca un limbaj colocvial care din motive tehnice se realizează 
în formă scrisă” [6]. Totuşi noi îl încadrăm în schema oralităţii, întrucât 
acesta este, în esenţă, oral, chiar dacă se foloseşte de forma scrisă. 


Distincţii între oralitatea standard și substandard 


Constatăm, aşadar, că cele două tipuri de oralitate se deosebesc după 
criteriul „standard”/„substandard” sau „literar”/„neliterar”, lucru pe 
care încercăm să-l ilustrăm mai jos. 


Printre particularitățile limbajului oral standard se numără: baza aces- 
tuia îl constituie sistemul general al limbii române contemporane la 

nivel fonologic, lexical, gramatical; se caracterizează prin omogenitate 
stilistică; este neutru din punct de vedere afectiv; este lipsit de creativi- 
tate estetică, adică nu conţine diverse conotaţii; are funcţie referenţială, 
conativă, fatică; este intențional, persuasiv, obiectiv; este atât dialogat, 
cât şi monologat; este elaborat, dar poate fi și spontan; se supune nor- 
melor gramaticale ale limbii române. 


Unele particularități ale limbajului oral substandard ar fi: nu consti- 
tuie sisteme lingvistice distincte, doar straturi funcțional-stilistice; se 
caracterizează prin eterogenitate stilistică; este afectiv, personalizat; se 
bazează pe creativitate metaforică, este conotativ; are funcție expresi- 
vă, fatică; este intenţional, persuasiv, subiectiv; se manifestă în dialog 
şi în monolog; este spontan, nepregătit, dar și deliberat; nu se supune 
normelor limbii literare contemporane. 


Unele particularităţi ale limbajului oral substandard, care ni s-au părut 
relevante, le-am preluat din lingvistica rusă, și anume lipsa unui sistem 
în limbajul oral substandard: „Limbajul oral substandard nu constituie 
un sistem al limbii. Acesta se compune din elemente expresive sepa- 
rate, care sunt utilizate prin inserția lor în textul literar pentru a reda o 
oarecare lejeritate, familiaritate, iar uneori, vulgaritate. Limbajul oral 
substandard este „o paletă” de culori” [20, p. 52]. Limbajul popular se 
constituie, de fapt, pe sistemul general al limbii române literare. 


Opinii referitoare la aspectele oralităţii substandard 


Domeniu al faptelor de limbă neconforme cu norma literară, oralitatea 
substandard se manifestă atât în formula face-to-face, cât şi în textele 
literare scrise, elaborate, imbogățind și revelând, astfel, fondul reflexiv- 
stilistic şi pragmatic al acestora. 


Aşadar, observăm că aceste două forme de limbaj sunt, în mare parte, 
în opoziție una față de alta, fiecare dintre ele având trăsături distincte; 
totuşi, relevăm câteva aspecte comune, care și reprezintă condiţia de 
bază a acestora — oralitatea. 


Există mai multe clasificări, delimitări ale registrelor stilistice ale lim- 
bajului oral, care descriu subtilitățile, trăsăturile diferențiatoare, dar și 
aspectele specifice fiecărui tip încadrat în oralitate. 

Întrucât însemnul „colocvial” în limba vorbită este general pentru am- 
bele tipuri de oralitate (fie standard, fie substandard), vom aduce câ- 
teva definiții relevante pentru înțelegerea acestui concept în două sen- 
suri. Astfel, I. Gheţie, bunăoară, consideră că referitor la „stilul coloc- 
vial, aşa cum a fost definit de C. Maneca, există motive de îndoială în 
privinţa prezenţei lui printre stilurile literare românești (o observație 
similară în legătură cu stilul familiar)” [$, p. 29]. 


Apărând, în clasificarea stilurilor funcționale, cel mai des cu denu- 
mirea de stil familiar sau colocvial, vom releva că aceste două tipuri 
evidenţiate ale limbajului oral sunt şi mărci definitorii pentru majo- 
ritatea registrelor oralității. Astfel, celelalte tipuri delimitate în cadrul 
oralității se supun sau se suprapun acestor formule revelate de savanţi. 
Există, evident, anumite corespondențe între toate formulele verbale 
ale oralităţii, dar există şi aspecte diferenţiatoare, manifestate printr-o 
mulțime de note, detalii specifice fiecărui tip luat separat. Stilul coloc- 
vial, conform studiilor, cuprinde toată gama de limbaje populare și se 
manifestă prin trăsăturile de bază ale oralității, cum ar fi: familiaritatea, 
afectivitatea, spontaneitatea, caracterizându-se prin funcţiile fatică, 
expresivă, emotivă, referențială. Definirea acestuia presupune luarea 
în considerare a caracterului cuprinzător, generalizator al exprimării 
orale. 


Într-un studiu consacrat limbajului colocvial în limba spaniolă întâl- 
nim mai multe definiții ale acestuia. W. Beinhauer, bunăoară, înțelege 
prin limbaj colocvial „vorbirea aşa cum izvorăşte ea, naturală și spon- 
tană în conversaţia zilnică, spre deosebire de manifestările lingvistice 
formulate în mod conștient (...) sau cele fasonate și împodobite în 
mod artistic de către scriitori, ziarişti sau poeți [... ]” Savantul consi- 
deră, de asemenea, că atunci când este vorba de limbaj colocvial, ne 
referim strict la limba vie, conversaţională [Apud: 13, p. 307]. Tot aici 
întâlnim o definiţie a limbajului colocvial propusă de Dámaso Alonso, 
despre care spune că este „limba spaniolă vie, obișnuită, care, în marea 
sa majoritate, nu este înregistrată nicăieri și pe care o căutăm în zadar 
în dicționare şi gramatici” [Apud: 13, p. 307]. Pentru R. Alfaro, susține 
G. Muşat, „colocvial este conversaţia intimă, dialogul simplu, discuția 
lipsită de personalitate, în care se folosesc cuvinte puţin alese și cele 
mai spontane” [13, p. 309]. 

Mărci stilistice și conotații 
ale limbajului familiar-colocvial 


După cum vedem, autorii sus-menţionaţi definesc stilul colocvial ca 
pe vorbire vie, obişnuită, fără a fi remarcat fondul afectiv, conotativ al 
acestuia. Or, noi relevăm tocmai mărcile stilistice care presupun reacții 
afective, atitudinale: elementele argotice, de jargon, regionalismele, dimi- 
nutivele, augmentativele, frazeologismele, peiorativele, elementele vulgare, 
familiare, invectivele, onomatopeele etc. Caracteristicile enumerate se re- 
feră, de fapt, la stilul colocvial-familiar, şi nu la cel colocvial neutru, care 
este mai aproape de limbajul standard. Anume aceste elemente coloc- 
vial-familiare creează straturile expresiv-stilistice ale oralității despre 
care vorbea Ch. Bally și, mai apoi, I. Iordan: „... limba vorbită este mai 
spontană, mai naturală și mai liberă decât cea scrisă, deci, mai boga- 
tă în cuvinte, formule şi construcţii expresive, produse ale afectului” 
[8, p. 14-15]. Referindu-se la aspectul afectiv al limbajului, E. Coșeriu 
menționează că „atunci când vorbim, noi exprimăm și fapte afective; și 
se poate chiar admite existența unei convenții afective sau «stilistice», 
a unui limbaj «emotiv», diferit de limbajul pur enunțiativ” [3, p. 54]. 
Savantul se referă, aici, prin „existenţa unei convenţii afective sau «sti- 
listice»”, la specificul limbajului colocvial-familiar, care are, în primul 
rând, funcţie emotivă. Putem invoca, aici, cele trei tipuri de varietate 
ale savantului, devenite consacrate în lingvistica generală: „varietate 
diatopică (în spaţiu), varietate diastratică (între păturile sociale şi cul- 
turale ale unei comunități) și varietate diafazică (între modalităţile de 
vorbire determinate prin situaţia însăși a vorbirii, adică cine vorbește, 
cu cine, despre ce, în ce circumstanțe)” [2, p. 38]. 


Limbaj popular - o formulă 
pentru toate elementele substandardului 


Astfel, stilul colocvial se caracterizează atât printr-un limbaj comun, 
neutru din punct de vedere stilistic, care redă vorbirea cotidiană, fără 
implicaţii emoţionale, cât şi prin elemente de limbaj „produse ale afec- 
tului”, prin structuri unitare metaforice, printr-o rețea bogată de mărci 
stilistico-expresive din care se compune vorbirea „spontană, „vie”, „re- 
laxată”, cu multiplele sale nuanţe și valori, fiind denumit stilul colocvi- 

al-familiar sau chiar popular-familiar. În același timp, observăm că nu 
se face o demarcaţie strictă între alți termeni, confundați cumva cu cei 
de colocvial şi familiar, și anume, cu termenii „popular”, „regional” și 
„limbă vorbită”, fapt care pune în dificultate cercetarea acestora sub di- 
verse aspecte. „Particularităţile consemnate ca nonliterare în lucrările 
de gramatică, de dialectologie și de stilistică, observă M. Vulpe, sunt 
catalogate, de obicei, drept regionale, populare sau specifice limbii vor- 
bite, fără ca autorii să precizeze întotdeauna criteriile utilizate în clasi- 
ficarea lor. Termenii amintiţi nefiind sinonimi, se impune definirea lor 
cât mai nuanțată” | 17, p. 72]. Această confuzie de termeni este provo- 
cată de o libertate mai mare de manifestare a oralităţii, care cuprinde şi 
aspectele vizate mai sus, spre deosebire de limbajul literar scris. Astfel 
Manu Magda notează în legătură cu acest fapt că, întrucât comunica- 
rea orală este mai permisivă, unele elemente de limbă „pot aparține 
registrelor nonstandard ale comunicării: limbajul popular, argotic sau 
diferitelor varietăţi regionale (graiuri), pentru care este specific uzul 
oral” [11, p. 870]. 


Cel care se perpetuează în toate studiile referitoare la registrele stilisti- 
ce ale limbii române este limbajul popular, compartimentul ce definește 
oralitatea substandard. Astfel limbajul popular este cel de la care de- 
rivă toate elementele lexicale non-standard, expresive, vulgare, argo- 
tice, regionale, neologice, la modă etc. Ion Coteanu relevă explicit că 
limbajul popular este fundamental într-o limbă, este temelia de la care 
pornesc atât variantele stilistice ale limbii, cât şi limba cultă, civilizată 
a unui popor. K. Bochmann afirmă că „termenul frecvent folosit limbaj 
popular (subl. noastră) este, la o analiză mai atentă, doar un concept 
colectiv pentru varietățile de substandard de extracţie mai ales regională 
(subl. n. - V.M.” [1, p. 152]. Cristina Florescu, de asemenea, concepe 
termenul „popular” drept unul generalizant, precizând că „disocierea 
familiarului nu interesează în mod direct câtă vreme noțiunea îngloba- 
toare de popular (subl.n. - V.M.) (în sens larg) este perfect operativă” 
[7]. Ion Coteanu vede în limbajul popular o faţetă profund culturală, 
subliniind că, fiind „o variantă fundamentală a oricărui idiom, limba- 
jul popular (subl.n. - V.M.) redă prin structura lui, înainte de toate, un 
stadiu de cultură şi de civilizaţie” [4, p. 91], sugerând şi aspectul este- 
tic al oralităţii populare. C. Milaș observă aceste evidențe, afirmând că 
în cadrul limbii populare înseși „putem distinge o variantă folosită în 

conversaţia curentă și o variantă artistică utilizată în creația populară 
orală” [12, p. 29]. De altfel, Ion Coteanu împarte mesajul popular „în 
două mari categorii: unele se utilizează în conversaţia curentă, în fami- 
lie şi în afara ei, în relaţiile de toată ziua dintre vorbitori; altele au ros- 
tul de a exprima literatura populară de imaginaţie...” [4, p. 100]. Aici 
trebuie să precizăm că noi luăm în discuţie exclusiv prima categorie 
anunţată de marele savant, şi anume cea care ține de conversaţia cu- 
rentă, în familie și în afara ei, în relaţiile de toată ziua dintre vorbitori. 


În Istoria limbii române literare sunt relevate şi aspecte legate de con- 
ceptul „popular”, menţionându-se că termenii formă populară, fenomen 
popular, element popular, particularitate sau trăsătură populară, fenomen 
cu caracter popular „erau utilizaţi până acum (... ) fie cu sensul de «fapt 
de limbă vorbită neliterară», fie cu sensul de «fapt de limbă nelite- 
rar», circulând pe o arie mai întinsă decât faptele regionale” [14, p. 
116, 179, 507, 510]. În același timp, autorii susțin că nu există niciun 
criteriu obiectiv care ar indica „ce dimensiuni trebuie să aibă aria unui 
termen regional, pentru ca să-l putem considera popular” [14, p. 63]. 


Limbajul popular este cel care unifică toate manifestările oralității 
substandard. Trăsătura distinctivă a limbajului popular o constituie 
marca stilistică a elementelor verbale utilizate, adică, prin „popular” se 
subînțelege „afectiv, colorat stilistic”. Studiind structura stilistică a lim- 
bii, I. Coteanu consideră opoziţia „limbă” populară ~ „limbă” literară 
drept opoziţia stilistică fundamentală”, constată M. Vulpe [17, p. 73]. 
R. Zafiu consideră limba populară „un concept abstract, generalizant, 
definit prin trăsături orale, dar supradialectale. Elogiat pentru bogăţia și 
expresivitatea sa, limbajul popular e în realitate supus de cultura „înal- 
tă” unei selecţii foarte severe, care îl reduce la o imagine idealizată...” 
[18]. Potrivit acestei teze, limbajul popular capătă semnificaţii aproa- 
pe idilice, ridicându-se deasupra condiţiei de limbaj substandard. Dar 
acest termen, în accepţia noastră, nu înseamnă neapărat periferic sau 
grobian, indecent. „Substandard” conţine înţelesul simplu de „ne- 
standard”, care nu întrunește condiţiile standardului. Putem vorbi de 
diverse niveluri şi tipuri de expresivitate ale oralităţii, limbajul popu- 
lar având o expresivitate latentă majoră, dar aceasta nu-l exclude din 
categoria generală a substandardului lingvistic. Astfel, într-o accepție 
largă este văzut limbajul popular de către D. Irimia, care distinge în 

structura stilistică a limbii române două variante definitorii: varianta 
scrisă şi varianta orală a limbii. Descriindu-le, D. Irimia stabileşte di- 
namica internă a acestui sistem, precum și raportul dintre cele două 
variante: „În diacronie, notează savantul, dinamica internă a sistemului 
stilistic este orientată de raportul dintre varianta orală a limbii şi vari- 
anta transpusă în scris (şi modelată prin scris), iar, în spaţiul acestuia, 
de raportul dintre limbajul popular şi limba literară (subl. noastră) [9, 
p. 244]. Pentru D. Irimia, limbajul popular întruneşte toate aspectele 
oralităţii care nu ţin de „literar”, prin urmare, de „standard”, adică toate 
elementele substandardului. Dar, ținem să precizăm, în varianta orală 
a limbii există şi segmentul standard, literar, lucru pe care lingvistul îl 
prezintă mai târziu ca „oralitate derivată” [10, p. 121]. 


Țanu-Pohrib Iu. consideră că termenul popular „este alcătuit din cu- 
vintele folosite în mediile şi situaţiile nesupuse rigorilor culturale pro- 
fesioniste, livreşti”. Cercetătoarea crede că acestea sunt, întâi de toate, 
mediile rurale și, într-o bună măsură, mediile suburbane, provenite, în 
general, din zonele rurale. Apoi, este vorba de „situaţiile în care vorbito- 
rii culți folosesc termeni neincluși în inventarele limbii literare”. Astfel, 
susține autoarea, „dacă pentru prima categorie de vorbitori exprimarea 
populară este principală, dominantă, poate chiar generalizată, pentru 
cea de-a doua categorie ea este secundară, ocazională cunoscută și 
sub denumirea de «registru de rezervă»” [15]. Trebuie să remarcăm 
totuși faptul că, în prezent, chiar dacă e un proces mai lent, cele două 
categorii de vorbitori şi de registre ale limbii se întrepătrund tot mai 
mult, astfel încât nu mai putem vorbi de o distincţie tranșantă dintre 
ele. Acest fapt este generat de accesul fără precedent al tuturor vorbito- 
rilor la valorile sociale, culturale, ştiinţifice, economice etc., promovate 
prin intermediul mass-mediei pentru interesele înguste de consum și, 
deci, comerciale. Aproape orice vorbitor cunoaște elemente lexicale 
care au marca neologic sau chiar livresc, ceea ce era cu neputinţă cu 
doar câteva decenii în urmă; de exemplu, termeni ştiinţifici medicinali: 
osteoporoză, cord, melanom, aterom etc.; psihologici: empatie, introver- 
tit, extrovertit;, economici: inflație, devalorizare, brut, apreciere; termeni 
care țin de cultură: sketch, hit, showbiz; de domeniul modei: trend, vip 
etc., etc. Este vorba, bineînţeles, de cele mai recente împrumuturi, care 
marchează secvenţa imediată a trăirii. Prin urmare, în evoluţia acestui 
scenariu lingvistic dictează, mai mult ca altădată, faptul banal, concret, 

legat de supraviețuirea materială, și nu de cea spirituală a omului în vir- 
tutea antrenării în procesul de îmbogăţire a limbii a vorbitorului sim- 
plu, necultivat, față de epocile anterioare, când atare cuvinte erau răs- 
pândite prin indivizi instruiți. Totodată, aceste elemente lexicale, chiar 
dacă prezente în limba vorbită actuală, nu presupun conotaţii specifice 
oralității substandard, pe când limbajul popular este marcat stilistic, 
notele pregnante fiind atât moștenite în înseşi forma și expresia lui, cât 
şi obținute în contexte revelatoare. 


Cuvintele, expresiile, structurile vorbirii nemarcate stilistic sunt neutre 
din punctul de vedere al uzului, fiind denotative, neafective şi intrând 
în formele standard ale limbii. Prin urmare, „popular” înseamnă cono- 
tativ, înseamnă o conjugare a tuturor manifestărilor de limbaj care se 
pretează spiritului național al unei limbi în evoluţie. De aceea limbajul 
popular este utilizat, în mare măsură, în textele artistice (atât în stilul 
beletristic, cât și în stilul publicistic), unde li se acordă autenticitate, 
originalitate, caracter neaoș, ingenuu. Limbajul popular este astfel ex- 
presia configuraţiilor verbale revelatoare a unei proiecţii existențiale 
separate, specifice unui popor, este fondul spiritual irepetabil al unei 
naţiuni. 

În lexic se reflectă întreaga experiență umană. 
Cuvintele sunt memoria imaginilor. Inovația 
lexicală este condiționată de motivația sem- 
nului glotic. Calea formării unui cuvânt este 
o cale ascendentă, dar în același timp rever- 
sibilă, căci un semn glotic nou întotdeauna 
are la bază un cuvânt existent deja în limbă. 
Lexemul sărăriță „solniţă” ne amintește de cu- 
vântul sare, de la care s-a format. Cuvântul cu 
forma internă transparentă este semnul glotic 
motivat. Forma sare este semnul lexical ne- 
motivat. 


Existenţa a două tipuri de cuvinte — motivate 
şi nemotivate — caracterizează toate limbile 
umane. Această particularitate constituie una 
din universaliile semantice. Limbile lumii se 
deosebesc doar prin „proporţia diferită” a 
cuvintelor motivate sau nemotivate. Faculta- 
tea cuvintelor motivate de a face trimitere la 
alte nume constituie baza cercetării în teoria 
nominaţiei (< fr. nomination < gr. nominatio 
„acțiunea de a numi, de a fi numit”), altfel zis, 
al ştiinţei numită onomasiologia, care în sens 
uzual înseamnă „ştiinţa despre denumiri” 


Cercetările asupra unor limbi romanice au 
arătat că majoritatea cuvintelor din vocabula- 
rul principal se caracterizează, de regulă, prin 
absența motivației lor la etapa actuală. Dim- 

potrivă, unităţile lexicale care nu aparţin acestui fond sunt motivate 


[4, p. 228-238]. 


Cuvintele şi sensurile noi, create după modele interne ale limbii, apar 
pe două căi esenţiale: 


1) prin procedeul derivării morfematice, care se realizează prin afixare, 
compunere şi abreviere, şi 


2) prin intermediul derivării semantice, care se manifestă prin forma 
polisemiei lexicale, a extinderii funcţiei denotative a cuvintelor exis- 
tente. Cf.: mâță „pisică” > mâţă de fier, ~ de lemn „cursă pentru șoareci” 
în Maramureș. 


Motivația face parte din procesul complex al nominaţiei. Noua formă 
de exprimare — cuvântul sau sintagma nominativă — este determinată 
de premisele nominaţiei şi anume de motivaţia semnului limbii. Ima- 
ginile cognitiv-motivaţionale primare, care stau la baza noilor cuvinte, 
ne ajută să înțelegem mecanismul motivaţiei și al nominaţiei în gene- 
ral. În timpul căutării numelui pentru noul obiect vorbitorul compară, 
prin intermediul asociaţiei de idei, obiectul nou cu obiectul-imagine, 
cunoscut de el. Astfel este găsit semnul caracteristic comun pentru 
obiectele omogene (sau aparent omogene). Drept urmare, este identi- 
ficat și numele vechiului obiect. Atare cuvânt va servi nu doar pentru 
denumirea semnului motivant, grație imaginii senzoriale, dar și pentru 
denumirea obiectului nou în întregime. Percepția senzorială ne oferă 
obiectul, noţiunea — numele lui. A se compara: ursoaică „femela ursu- 
lui” > ursoaică „coş de sobă, aşezat în poziţie orizontală, în podul casei” 
(în graiurile de la est de Prut). 


În limba română și în graiul viu românesc câmpul creaţiilor metaforice 
este deosebit de larg. Din punct de vedere psihologic, metafora — ca- 
tegorie universală a culturii omenești — este legată de percepția unei 
posibile unități a lucrurilor, care rezultă „cu trecerea asupra unui obiect 
a unui nume care arată un alt obiect” (Aristotel). În lucrarea sa De ora- 
tore, Cicero susținea că metafora s-a ivit ca o necesitate dintr-o anumi- 
tă „indigență a limbii”. Lipsind expresiile proprii pentru noile noţiuni, 
vorbitorii le-au numit pe acestea prin expresii vechi. Cei care au vorbit 
despre rolul metaforei la formarea cuvintelor au mers pe căile indicate 
de Giovani Battista Vico (1668-1744), creatorul modern al filosofiei 

metaforei. Scriitorul și lingvistul francez Remy de Gourmont (1859- 
1915) menţionează că în starea actuală a limbilor europene aproape 
toate cuvintele sunt la origine metafore. Multe dintre acestea rămân in- 
vizibile, altele se lasă descoperite, oferind imaginea lor. Unele metafore 
din epocile străvechi, menţionează W. von Humboldt, se uzează atât 
de mult, încât cu greu mai pot fi percepute ca atare [3, p. 126]. 


S-a pus în lumină şi faptul contrar. Unele cuvinte, care ne apar astăzi ca 
nişte metafore, au fost la origine termeni proprii. Astfel, pană şi peniță 
pot face impresia unor metafore mai degrabă nouă, celor de azi, decât 
acelora care le-au întrebuințat pentru prima dată. 


Ca figură de stil, metafora poetică este studiată în calitate de procedeu 
poetic. În studiul nostru avem în vedere metafora linguală. 


Inovaţiile metaforice sunt rezultatul unor activităţi individuale. Cuvin- 
tele noi intră în limbă dacă răspund unor necesități de comunicare. Eu- 
geniu Coșeriu tratează noţiunea de inovaţie în relaţie cu conceptul de 
adoptare, de reproducere și de răspândire [2, p. 19]. Momentul în care 
s-a creat un cuvânt, afirmă E. Coşeriu, este „actul poetic”. Adoptarea 
inovaţiilor lexicale sunt „acte practice”. Geografia lingvistică ne arată că 
inovațiile lexicale, inclusiv cele de origine metaforică, se pot răspândi 
din diverse puncte cartografice, ca centre de iradiere. 


Fenomenul nominaţiei este mai cuprinzător decât cel al „formării 
cuvintelor”, dat fiind faptul că se cercetează motivaţia desemnării 
obiectelor, fază care anticipează acțiunea de a sufixa, de pildă, şi 
rezultatul ei. Studiul asupra fenomenului motivaţiei ce stă la baza 
desemnării lucrurilor pune în evidență motivaţia semnului glotic 
ca un proces permanent, noțiunea de derivat fiind pusă în relaţie 
cu categorii onomasiologice. Zona semanticii derivaționale, de 
exemplu, este descrisă prin legătura motivat/motivant/ formant, iar 
sensul lexical este raportat la categoria părții de vorbire: în cazul 
substantivelor la ideea de obiect; a adjectivelor — la ideea de însuși- 
re; a verbelor -— la ideea de proces. Acestea sunt recunoscute drept 
categorii onomasiologice. 


Segmentarea aceluiași conținut semantic deseori are la bază cele mai 
diverse reprezentări metaforice. „Limba unui popor este expresiunea 
modului de a simţi și de a vedea lumea” (L. Şăineanu). Motivația este 

pusă astfel cu forma internă ca manifestare abstractă a semnului re- 
prezentării obiectului. Forma internă a sintagmei nominative luna lui 
cuptor, numele popular al lunii iulie, indică motivul pentru care luna 
iulie este numită astfel în graiul popular. Pentru capitolul (discul) 
florii-soarelui, în care sunt implantate semințele, în graiurile limbii 
române de la est de Prut au fost atestaţi peste 35 de termeni cu moti- 
vaţia de origine metaforică: pălărie, cuşmă, căciulă, șleapcă, caschetă, 
cap, căpățână, pită, turtă, sită etc., toate aceste lexeme fiind urmate 
de determinante (caracteristici onomasiologice): turtă de soreancă, 
pălărie de răsărită ş. a., care precizează sensul termenilor indicaţi mai 


sus [4, h. 921]. 


Variația de forme interne abundă la nivelul imaginilor primare concre- 
te, la nivelul motivului, al semnului motivant concret (pălărie de răsă- 
rită), dar este similară la nivelul motivemului, al tipului de semn mo- 
tivant, exprimat prin formula-tip „obiect rotund și plat” plus numele 
plantei în general. Motivemul aparține nivelului emic (al abstracţiei) şi 
corespunde unei clase de semne motivante similare. 


Pentru aprofundarea investigațiilor în domeniul teoriei motivaţiei, 
tare a hărților lingvistice motivaționale, cuprinse în Atlasul limbilor Eu- 
ropei [Atlas linguarum Europae], patronat de UNESCO şi Uniunea 
Europeană și Atlasul lingvistic romanic [Atlas linguistique romane], de 
asemenea un proiect internaţional, care oferă o tipologie” riguroasă 
a limbilor vorbite în Europa, în temeiul constatării unei „mentalități 
comune” la vorbitorii de idiomuri diferite [6, p. 221-228). Şcoala di- 
alectologică de la Universitatea din Tomsk, Federaţia Rusă, a elaborat 
la începutul anilor '80 ai secolului trecut Dicţionarul motivațional di- 
alectal | Momusayuonnoii duanexmnelii cosapv] sub redacția prof. O. 
I. Blinova, care este și autoarea monografiei Motivologia și aspectele ei 
| Momusonozua u eë acnexmvl]. În temeiul elaborării ALE și ALiR, dar 
şi al efectuării studiilor privind motivaţia semnelor limbii, este creată o 
nouă disciplină, Lingvistica motivaţională. 


Semnul glotic este unitatea de bază a limbajului ca sistem semiotic. F. 
de Saussure, creatorul termenului semiologie (sin. semiotică) vede în ca- 
racterul arbitrar al semnului principiul fundamental al întregii realități 
lingvistice. Semnul uneşte un concept și o imagine acustică. În Cursul 

de lingvistică generală, publicat în 1916, lingvistul elvețian remarcă: 
păstrăm cuvântul semn, pentru a păstra totalul, dar „înlocuim conceptul 
şi imaginea acustică prin semnificat şi semnificant” [7, p. 85-86]. F. de 
Saussure afirmă că legătura ce uneşte semnificantul de semnificat este 
arbitrară, mai simplu, „semnul lingvistic este arbitrar”, o teză cunos- 
cută cu mult înainte. Astfel ideea de „soeur”, explică autorul, nu este 
legată prin niciun raport interior cu suita de sunete s-ö-r, ce reprezintă 
semnificantul. Această noțiune putea fi exprimată prin orice semnifi- 
cant (înveliş sonor). Prin cuvântul arbitrar, precizează Saussure, „vrem 
să spunem că el este nemotivat” Această afirmație invocă însă o con- 
fundare de planuri. 


În partea a I-a a Cursului, F. de Saussure vorbește de un arbitrar absolut 
şi de un arbitrar relativ, invocând astfel ideea despre motivația relati- 
vă. Numai o parte din semne este absolut arbitrară, relatează Saussure, 
altele pot fi relativ motivate [7, p. 142]. În raport cu asemenea afirmații, 
lingvistului genevez i s-a reproşat „inconsecvența” și confundarea de 


diverse planuri” [8, p. 346-351; 5, p. 113-119]. 


Ipoteza cu privire la motivaţia relativă i-a dezorientat chiar și pe mulți 
lingviști notorii (precum: E. Benvenist, R. I. Budagov), care, urmân- 
du-l pe Saussure, au interpretat inexact teza privind raportul dintre 
arbitrar şi motivat. Or, opoziția arbitrar/ motivat nu este decât aparentă 
[6, p. 222]. Inovaţiile lexicale, respectiv cele metaforice, apar pe baza 
asociaţiei de contiguitate, de formă sau de funcție a lucrurilor. În faza 
inițială a formării cuvintelor, create pe cale naturală, spontană, unită- 
ţile de nominaţie sunt motivate. Mulţi lingviști au susținut că semnul 
nu poate fi, la început, decât motivat. Cu timpul însă multe unități le- 
xicale îşi pierd forma internă (motivul se şterge) şi devin netranspa- 
rente. Pentru limba română cuvântul paner este înţeles drept cuvânt 
nemotivat. Dar lat. panarium, etimonul rom. paner, avea un caracter 
motivat, deoarece semnul îşi păstra legătura cu panis „pâine”, de la care 
a provenit în latină. 


În concluzie, semnificantul, în raport cu semnificatul, este arbitrar. 
În temeiul teoriei reflectării, susține Eugeniu Coșeriu, legătura dintre 
concept şi denotat nu este arbitrară. Conceptul este dependent de de- 
notat. 

Susținem fără rezerve afirmaţia expusă de Jean Philippe Dalbera: „Iră- 
sătura motivat şi trăsătura arbitrar ale semnului nu sunt nimic altceva, 
în definitiv, decât descrierea a două stadii succesive ale dezvoltării sem- 
nului” [Apud 6, p. 222]. 


Existenţa a două tipuri de cuvinte — motivate și nemotivate (inclusiv 
cele de origine metaforică) — constituie o trăsătură tipologică univer- 
sală, teză ce nu vine în contrazicere cu teoria caracterului arbitrar al 
semnelor lingvistice. 

Ştefan AFLOROAEI 


Din nou întrebarea 
cu privire la sensul vieții 


Revin la această întrebare nu întrucât ar avea 
un sunet filosofic aparte, mai grav decât alte- 
let. Am însă motive să cred că, într-un fel sau 
altul, ea încă ne priveşte pe fiecare în parte, 
chiar dacă, în vacarmul neobișnuit al acestui 
timp, arareori o luăm în seamă. Desigur, ori- 
cine pare să recunoască, în anumite momen- 

Cum este posibilă filosofia în asemenea chestiune. Ştim bine că, de regulă, 


estul Europei (1997); Locul ea este ocolită. Și aceasta din mai multe mo- 
metafizic al străinului (2003); i 


Metafizica noastră de toate i . 
zilele (2008); Privindaltfel acelor probleme care ne întâmpină în viața 


lumea celor absurde (2013); de toate zilele. O socotim imediat speculati- 


te, unele sensuri în cuprinsul celor trăite, bu- 
năoară în legătură cu ceea ce spune și face în 
viaţa de zi cu zi, cu ceea ce se petrece în jurul 


mai sus caută altceva să vadă, anume dacă se 
poate vorbi de un sens propriu în cazul vieții 


tive. Uneori ne apare prea abstractă, străină 


Fabula existenţială (2018). vă, proprie celor care, așa cum se spune, tră- 
iesc cu capul în nori şi se pierd în meditaţia 
lor solitară. Alteori ne apare perfect gratuită, 
fără o miză reală. Faţă de alte întrebări pe care 
le considerăm justificate (privind, de pildă, 

conflictele violente dintre oameni, lumea virtuală și noile tehnologii, 
migrațiile unor întregi comunități de oameni), întrebarea cu privire la 
sensul vieţii pare gratuită. Nu doar din aceste motive e lăsată deoparte, 
ci şi întrucât, față de altele, nu ar conduce către un răspuns concret şi 
verificabil, acceptat de cât mai mulți dintre noi. 


Să fac o precizare în acest loc. Expresia „sens al vieţii” apare totuși târ- 
ziu în literatura europeană. Din câte ne spun unii exegeți, ar fi fost fo- 
losită prima oară de Nietzsche, într-un fragment din scrierea polemică 
Noi, filologii (1875). Până la acea vreme se foloseau de regulă alte ex- 
presii, bunăoară „cale a vieţii” sau „finalitate a vieții”, viaţa fiind văzută 
mai ales ca o călătorie cu o anumită destinaţie, chiar dacă necunoscută 
ca atare. Nietzsche pleacă de la analogia dintre viață și text: aşa cum 
textul are un curs distinct și o semnificaţie, la fel și viaţa omului. În 
scrierea amintită mai sus discută despre atitudinea celui care, ca filolog 
respectabil, educă generaţii întregi de oameni: acesta nu ar trebui să se 
restrângă la comentarii aride, cunoștințe formale sau pur tehnice, dar 
să refacă un întreg mod de viață ($131), să înţeleagă pentru sine şi pen- 
tru ceilalți viața însăși („cea mai înaltă profesie de viață a unui popor: a 
înțelege ce este viaţa”) ($104). Nu e posibil să regăsești sensul unui text, 
al unei opere, dacă nu intuieşti în prealabil sensul de viață al celor pe 
care îi exprimă. Acest lucru presupune ca interpretul să cultive el însuşi 
un mod propriu de viață ($106), să modeleze în substanţa timpului 
propria viață, încât aceasta să devină operă de artă. 


Mă întorc la ceea ce spuneam mai sus. Când întrebarea priveşte însăși 
viaţa omului, e întâmpinată de regulă cu rezerve sau suspiciune. În li- 
teratura filosofică de astăzi lucrurile nu stau altfel. Sunt puţini cei care 
vorbesc explicit şi fără nicio reţinere despre această chestiune. Într-o 
antologie recentă, The Meaning of Life. A Reader (2008), majoritatea 
autorilor caută să vadă în prealabil dacă o asemenea chestiune are ea 
însăşi un sens. Încearcă să răspundă mai întâi unor îndoieli trezite de 
această întrebare; cea de-a treia parte, Questioning the Question, cuprin- 
de texte ce interoghează însăși întrebarea cu privire la sensul vieţii”. La 
fel procedează și cei care, în această privinţă, revăd unele atitudini mai 
vechi ori mai noi“. Sau cei care au în vedere relevanţa credinţei religioa- 
se într-o asemenea chestiunes. Unii analiști constată, pe bună dreptate, 
că în destule situaţii întrebarea e lipsită de sens. De pildă, când terme- 

nii discuţiei nu sunt - ori nu pot fi — bine delimitaţi semantic“. Sau 
când fenomenul vieţii nu este — ori nu poate fi — determinat ca atare. 
Eventual când această întrebare devine pentru cineva o problemă oa- 
recum atemporală, în sine. 


Dincolo de toate acestea, ești surprins de atâtea temeri în privinţa în- 
trebării înseşi. Precauţiile par uneori excesive şi fără de sfârșit. Nu ne 
mai îngrijorează astăzi posibila lipsă de sens a vieții, ci lipsa de sens a 
întrebării cu privire la sensul vieţii. Nu atât absurdul celor existente 
generează mari dispute, cât posibila vanitate a întrebării cu privire la 
aşa ceva. Știm însă ce a spus Epictet: „pe oameni îi tulbură nu lucrurile 
ca atare, ci opiniile pe care şi le fac cu privire la lucruri”. De data aceasta 
nu e vorba nici măcar de anumite opinii, ci de o întrebare ce caută, 
din când în când, să ne pună pe gânduri. Tocmai aceasta e nevoită să 
se justifice, să obţină din nou dreptul de a locui în cetate. De ce oare 
se întâmplă astfel în maniera nouă de a gândi cu privire la noi înşine? 
Aproape orice întrebare pe care o ridicăm, până şi cele excentrice — pri- 
vind, de pildă, existenţa unor forme stranii de viață, posibilitatea de a 
suspenda orice condiționare spaţială și temporală, identitatea perfectă 
a cuiva cu oricare altul — ne apar de obicei cu sens. Deşi ciudate, nu ne 
intrigă prea mult și nu sunt ţinute în carantină logică. Doar întrebarea 
cu privire la sens — mai ales dacă e vorba de sensul propriei existenţe — 
poate să ne apară lipsită de sens. 


E adevărat că, în unele situaţii, paradoxul ei descurajează pe oricine. 
Bunăoară, când întrebarea priveşte întreaga viață a cuiva care trăieşte 
încă. Sau când e pusă ca și cum cineva s-ar putea privi pe sine din afara 
sa. Eventual, când caută un sens ultim, ceea ce, din punct de vedere lo- 
gic, poate genera o formă de reiterație ad infinitum. La fel şi atunci când 
atenţia e îndreptată către un sens singular, fatalmente unul și același, 
indiferent de tot ce se întâmplă într-o anumită viață. Însă suspectarea 
întrebării de pretenții nemăsurate a ajuns un reflex comun al timpului 
nostru. Să fie vorba, oare, de o reală vulnerabilitate a ei, bine camuflată 
sub masca gravităţii filosofice? Sau e în joc o nouă slăbiciune a omului 
de astăzi, legat ca niciodată de anumite preocupări şi pasiuni? 


Mă voi opri puţin la două lucruri în legătură cu această întrebare. Mai 
întâi, diferența ei mare față de alte întrebări, iar apoi, rostul ei pentru 
cel care simte totuși nevoia să o formuleze cu privire la sine. 

Noi ne punem frecvent întrebări ce caută semnificația unor stări de 
lucruri. Avem în vedere, de exemplu, semnificația unor evoluţii tehno- 
logice noi, a unor atitudini politice radicale, a unor conflicte de natură 
religioasă, a unor evoluţii meteorologice ciudate. În astfel de situații, răs- 
punsul, chiar şi aproximativ, se dă cel mai adesea pe baza unor cercetări 
empirice şi a unor calcule, stabilindu-se pe cât posibil anumite cauze. Or, 
când e vorba de întrebarea cu privire la sensul vieţii, nu se poate proceda 
astfel. Relevanţa unei vieți nu se poate determina prin măsurători şi cal- 
cule; semnificaţia ei nu se poate deduce în felul în care din anumite cauze 
deducem unele efecte”. Este o întrebare ce diferă mult atât de cele coti- 
diene, cât şi de cele de natură tehnică sau științifică. Diferenţa a fost bine 
intuită de un filosof care avea și o excelentă inițiere în ştiinţe, Ludwig 
Wittgenstein. „Noi simţim că chiar şi atunci când toate problemele 
ştiinţifice posibile primesc un răspuns, problemele noastre de viață încă 
nu sunt câtuși de puţin atinse” (Tractatus logico-philosophicus, § 6.52). În 
ce privinţă însă diferă de alte întrebări, tehnice sau științifice? Bunăoară, 
nu este neutră în raport cu cel care întreabă: acesta se are în vedere și pe 
sine — cu propria lui viață — atunci când întreabă. O asemenea întrebare 
nu priveşte ceva dat, nici ceva exterior subiectivității omeneşti, care să 
poată fi delimitat cu neutralitate. Nu are în vedere ceva comun sau repe- 
tabil. Ea priveşte mai curând ceva dorit şi căutat ca atare, ceea ce omul 
face sau ar putea să facă pentru sine și ceilalți. Reia indirect chestiunea 
responsabilităţii personale, întrebând cum anume şi în ce măsură cineva 
e responsabil față de propria viaţă. În consecință, poate fi privită ca și 
cum ar fi pusă din partea cealaltă, adică de însăși viața pe care o trăim. 
Cine o recunoaşte astfel va înțelege că, chiar dacă nu-i răspunde nimeni 
la această întrebare și chiar dacă el nu va putea spune nimic celorlalți, îi 
rămâne totuși să răspundă prin însuși felul în care își duce propria viață. 


Vedem, aşadar, că sensul acestei întrebări diferă enorm de cel al une- 
ia obișnuite. Ea nu vine spre a fi rezolvată, iar răspunsul nu o elimi- 
nă, uneori nici măcar nu o atinge. Nu se clarifică nimic într-o manieră 
obișnuită, nu se rezolvă pur și simplu o problemă. Dimpotrivă, se des- 
chide un nou spaţiu al celor problematice. Când cineva simte nevoia 
acestei întrebări şi o caută, ea îl întâmpină pur şi simplu ca din senin. 
O va asuma atunci ca atare, asemeni unui loc privilegiat în raportarea 
la sine și la lumea vieții. O va înțelege în felul unei probe decisive, ca și 
cum ar urma să străbată pentru întâia oară un ținut vast şi străin. 

Dar cum poţi să ajungi la această întrebare și să resimțţi că te priveşte 
în chip nemijlocit? Când anume îţi devine ea cu adevărat proprie? Nu 
atunci când o repeți întocmai, auzită cine ştie cum şi unde. Nu poţi să 
o reiei aşa cum o afli la altcineva, să o formulezi doar pentru că așa se 
obișnuiește uneori. Dacă ai proceda astfel, întrebarea nu te-ar exprima 
deloc pe tine însuţi. Mai grav încă, poate ajunge lipsită de sens. Ar fi 
hilar, de pildă, ca într-o dimineaţă oarecare, în timp ce îţi bei singur ca- 
feaua, să-ți aminteşti deodată că există o întrebare — „serioasă”, „crucia- 
lă” — la care e bine să reflectezi şi tu, ceea ce și faci preţ de câteva clipe, 
ca apoi să-ți vezi mai departe de alte griji. 


Căutarea sensului, mai ales când e vorba de cel al propriei existenţe, nu 
are cum să fie o sarcină obișnuită, un exercițiu cotidian. Cel mai adesea 
nu e necesar așa ceva, ar fi inutil un asemenea efort. lar uneori pare chiar 
primejdios. Ce am spune despre acela care, meditând ziua întreagă asupra 
celor întâmplate în viață, s-ar întreba iar și iar care e sensul acesteia? Sau 
despre acela care s-ar angaja să facă drumuri lungi, istovitoare, cu speranța 
că va întâlni pe cineva care îl va lămuri cu privire la rostul propriei sale 
vieți? Nu am înţelege probabil nimic din ce se petrece cu un asemenea om. 
În fond, întrebarea nu poate fi reluată oricum, nu reprezintă o regulă a vieții 
de fiecare zi. Când într-adevăr vine timpul ei, o regăseşti fără să o cauţi, ca 
atunci când ceea ce părea multă vreme în ordine — în raportul cu tine însuţi 
şi cu ceilalți — se dovedeşte brusc problematic. 


Întrebarea se naște adesea din sentimentul absenței unui sens. Emil 
Cioran, în Cea mai veche dintre spaime, observă că atât personajul lui 
Lev Tolstoi la care se referă, cât şi scriitorul însuși, îşi pun această în- 
trebare atunci când resimt că viaţa lor se golește de orice conţinut, de 
motivații şi dorinţe. Pentru ei, întrebarea se naște din însăși revelația 
bruscă a nonsensului, cum spune Cioran. Sigur, nu se întâmplă întot- 
deauna astfel. Poate să survină și în momente calme ale vieții. Se poate 
ivi în conștiința oricărui om care, la un moment dat, caută să înțeleagă 
ceva cu privire la sine și la această lume. Nu e generată, așa cum s-ar 
putea crede, doar de trăirea unor clipe dificile, a unei crize morale în 
cele din urmă. Însă nu ia decât arareori o formă explicită şi interoga- 
tivă. Cel mai adesea apare în felul unei nedumeriri cu privire la sine, a 
unei îndoieli sau ezitări, a unei indecizii de durată, dar şi a unei uimiri 
ce tulbură conştiinţa în chip neobişnuit. 


EEE PT RO MIÂINIĂ 


Asemenea diferențe modifică esenţial relaţia întrebării cu cel care o 
asumă și cu un posibil răspuns. Poate să pară ciudat, însă această între- 
bare nu aşteaptă neapărat un răspuns bine formulat într-o propoziţie. 
De obicei avem în față multe astfel de „răspunsuri”, primite de-a gata 
prin educaţie şi modul comun de a gândi. Cele mai multe ţin de re- 
gimul convenţional și contingent al vorbirii. lar când vin cu pretenții 
savante, ajung străine vieții duse în lume: vorbesc fie de deasupra ei, fie 
neutru și atemporal. Se invocă sentenţios, de pildă, unele virtuţi ide- 
ale, iubirea şi credinţa, pacea şi buna conviețuire între oameni, ideea 
de înţelepciune, adevăr şi frumuseţe, comuniunea cu izvorul divin al 
vieții, dar şi gloria spiritului omenesc, creaţia sau libertatea însăși. Şi, 
desigur, multe altele. Blaise Pascal, la vremea lui, observă că există deja 
destule răspunsuri. „Unul susţine că binele suprem, ca scop al vieții 
omenești, se află în virtute, altul îl așază în voluptate, altul în a-ţi as- 
culta firea, altul în aflarea adevărului (Felix qui potuit rerum cognoscere 
causas), altul în ignoranța desăvârşită, altul în apatie, alţii în rezistența 
la aparenţe, altul în a nu te mira de nimic (nihil mirari prope res una quae 
possit facere et servare beatum), iar adevărații pyrrhonieni în ataraxia lor, 
în îndoială și abţinere necontenită; și alții, mai cuminţi, socotesc că vor 
descoperi, cu timpul, ceva mai bun”. Am putea spune că există cam 
toate răspunsurile de care omul, în istoria lui, ar avea nevoie („Toate 
preceptele bune se află pe lume; nu mai rămâne decât să fie puse în 
practică”, adaugă Pascal în § 380). Într-adevăr, nu preceptele bune ne 
lipsesc, nu enunţurile în cuvinte alese şi frumoase. 


Oricât de bine ar fi formulate, astfel de răspunsuri nu ne apar con- 
vingătoare prin ele însele. Nu poţi relua ca atare niciun răspuns, nu 
poţi proceda ca și când totul ar fi clar în justeţea lui şi totul ar fi în 
ordine în ceea ce te priveşte. De fapt, nu aşteaptă nimeni o propoziţie 
bine rostită, aşa ceva nu poate să ţină locul unui răspuns propriu. Un 
asemenea răspuns — pe care să-l poţi socoti propriu şi real — ia mai 
curând forma unui fapt de viață. Iar cel care îl oferă, de obicei fără 
să-şi propună așa ceva, o face cu chiar modul lui de viață, cu ceea ce 
se petrece în viaţa lui de la o zi la alta. Indiferent că vorbeşte sau nu 
despre posibilitatea sensului, despre un răspuns ori altul, prin ceea 
ce face el răspunde unei asemenea întrebări. În definitiv, răspunsul 
fiecăruia dintre noi, eventual slăbiciunea sau absenţa acestuia, se află 
în maniera proprie de viaţă. Simplu spus, ia forma unor conduite şi 

atitudini, gesturi și fapte. Câtă vreme nu are loc acest lucru, ceea ce 
spune unul sau altul nu valorează ca răspuns, oricât de bine ar fi for- 
mulat într-o propoziţie. 


Ce aș dori de fapt să spun? Întrebarea cu privire la sensul vieţii nu 
constituie doar pregătirea pentru un posibil răspuns. Ea poate să va- 
loreze enorm prin ea însăși. Într-un fel, face parte din răspunsul pe 
care cineva l-ar putea da. Când e regăsită pe cont propriu şi când cel 
care o formulează îşi adresează chiar lui însuşi o asemenea întrebare, 
acest fapt înseamnă infinit mai mult decât un răspuns citit într-o car- 
te sau aflat întâmplător de la altcineva. A-ţi pune o astfel de întrebare 
- când realmente simţi această nevoie — înseamnă a-ţi orienta atenţia 
din nou către propria viață. Înseamnă a crede că ea merită o asemenea 
atenţie, că trebuie avută în grijă şi privită cu multă — în definitiv, cu 
o nesfârșită — înțelegere. Născută dintr-o nevoie interioară, întrebarea 
poate intensifica în noi simţul vieţii. Nu s-ar putea întrevedea un sens 
al vieţii, eventual lipsa acestuia, în absenţa unui simţ al vieţii. Întreba- 
rea devine posibilă graţie acestui simţ și, la rândul ei, îl trezește sau îl 
potenţează. Poate readuce în față, bunăoară, chipul irepetabil al vieţii 
cu fiecare dintre noi, noblețea ei singulară în gesturile cele mai firești, 
posibilitatea unor clipe neasemuite și a unor bucurii simple. În fond, 
sensul unei vieți se prefigurează prin însuși faptul de a-l dori şi a-l că- 
uta. Îi va resimţi absenţa sau, dimpotrivă, prezenţa discretă doar acela 
care îl dorește și îl caută. Așadar, cel care, într-un fel sau altul, se întrea- 
bă cu privire la posibilitatea lui. Astfel aş înțelege spusa paradoxală a 
lui Noica, din Jurnalul de idei, că „sensul vieţii este să-ţi pui problema 
sensului vieţii”. O asemenea întrebare, mai ales când se naște în tăcere, 
conduce privirea dincolo de regimul elementar al vieții. Îi descoperă 
acestuia o anume vulnerabilitate, limite inevitabile şi, în același timp, 
o alternativă. 


De aceea cred că, în faţa acestei întrebări, nu ar trebui să ne grăbim 
pentru a găsi un răspuns precis. Cu atât mai puţin o formulă, ceva în 
felul unor instrucțiuni de funcționare cotidiană. Iar răspunsul, când 
totuși se ivește, nu suspendă întrebarea însăși. Dimpotrivă, caută să o 
întrețină şi să o păstreze vie, să-i dea o nouă deschidere. De regulă, noi 
credem că avem multe întrebări, urgente, importante, însă ne-ar lipsi 
tocmai răspunsurile precise. Or, în ceea ce priveşte propria viaţă, lucru- 

rile stau exact invers. Bunăoară, la întrebarea de mai sus există destule 
răspunsuri, unele chiar bine formulate, însă nu are ce face cu ele acela 
care, înainte de toate, nu deține o întrebare proprie. 


Mi-a plăcut enorm să aflu că, odată, un sihastru creştin, retras defini- 
tiv în lumea deșertului, alerga mai tot timpul într-o parte sau în alta și 
striga din răsputeri: „Am un răspuns! Am un răspuns! Cine are o între- 
bare?”. Probabil a așteptat la nesfârșit să afle pe cineva pregătit pentru 
ceea ce căuta de atâta vreme. Acest sihastru a înţeles, cred, un lucru 
esenţial, că, de regulă, ne lipsesc tocmai întrebările proprii, mai ales 
când e vorba de noi înşine. Ecoul strigătului său s-ar putea auzi uneori 
şi astăzi, în aerul din ce în ce mai agitat al lumii noastre. 


Note | 1 Menţionez că paginile de față reiau într-o nouă varian- 
tă, mai extinsă, textul conferinţei din 2 octombrie 2017, 
susţinute în Aula „Mihai Eminescu” a Universităţii „Ale- 
xandru loan Cuza” din Iași, cu prilejul deschiderii anului 
universitar. 

? Acest episod modern e comentat de Jean Grondin în ar- 
ticolul Le sens de la vie: une question assez recente, mais plei- 
ne de saveur („Iheologiques”, 9, 2001, p. 7-15; revine asu- 
pra lui în alte scrieri: Du sens de la vie. Essai philosophique, 
2003; Du sens des choses. L'idée de la métaphysique, 2013). 
3 Sunt texte semnate de Alfred ]. Ayer (The Claims of 
Philosophy), Kai Nielsen (Linguistic Philosophy and „The 
Meaning of Life”), John Wisdom (The Meanings of the Qu- 
estions of Life), Robert Nozick (Philosophy and the Mea- 
ning of Life) şi Susan Wolf (Meaning in Life), toate reluate 
în E. D. Klemke & Steven M. Cahn (eds.), The Meaning of 
Life. A Reader, Oxford University Press, New York, 2008. 
*De pildă, David E. Cooper, Meaning, Acumen, 2003; ul- 
tima secţiune, dedicată sensului vieţii, are în vedere mai 
ales dificultățile de natură logică ale acestei chestiuni (cf. 
$7.1 „A sensible question?”). 

s Cf. T. J. Mawson, God and the Meanings of Life: What 
God Could and Couldn't Do to Make Our Lives More Mea- 
ningful, Bloomsbury, 2016. 

é Este motivul pentru care unii autori caută să clarifice în 
prealabil sintagma „sens al vieţii”. Jean Grondin, bună- 
oară, reţine patru accepţiuni ale sensului în această sin- 
tagmă: direcţie, semnificație, simț (al vieţii) şi putere de 
evaluare. Un alt exeget, Iddo Landau, se opreşte la două 
accepţiuni: semnificaţie a vieţii şi valoarea ei într-un in- 

terval de timp. Prin cea dintâi căutăm să vedem dacă această viaţă este sau nu inteligibilă, 
dacă are o anumită justificare sau chiar o rațiune. Prin cea de-a doua, căutăm să înţelegem 
dacă ea merită trăită și susținută ca atare (Finding Meaning in an Imperfect World, Oxford 
University Press, 2017, p. 6-16). Or, tocmai ideea de valoare — accepțiunea evaluativă 
a sensului vieţii — îi îngrijorează cel mai adesea pe oameni. O distincţie importantă de 
inspiraţie patristică face Dumitru Stăniloae, între „sensuri ale vieţii” — de fiecare dată 
multiple — și „ţel al vieţii”, acestea fiind recognoscibile când viaţa omului e privită în eco- 
nomia creaţiei divine (Studii de teologie dogmatică ortodoxă, Craiova, 1990, p. 159-163). 
7E ştiut, bunăoară, că viaţa omului nu se poate delimita temporal în mod precis, chiar 
dacă noi ne-am obişnuit, convenţional, să precizăm anul naşterii și — când e cazul — cel 
al morţii. Viaţa poate să facă loc unor clipe privilegiate, care fie modifică radical ordinea 
temporalităţii, fie o suspendă într-o privință. Graţie unor întâmplări sau unor alegeri, 
sunt posibile ritmuri şi trasee complet diferite ale uneia şi aceleiași vieţi. Există întot- 
deauna o latură indeterminată şi indefinită a vieţii, ceva imprevizibil în cursul ei. Iar când 
viața e dedicată cu totul unei vocaţii sau unei credinţe, ea poate fi la fel de relevantă — 
dacă nu cumva mai relevantă — și după ce survine clipa morţii. 

3 Blaise Pascal, Cugetări, $ 73, traducere de Ioan Alexandru Badea, Editura Univers, 
București, 1978. 

“Filosoful observă în același timp că un vechi erudit latin, Marcus Terentius Varro (116- 
27î. Hr., autorul scrierii Despre limba latină), ar fi ajuns la concluzia că din disputa cu pri- 
vire la „cel mai înalt bun al omului” s-ar fi născut 288 de răspunsuri (!), după câte secte 
filosofice sau religioase erau cunoscute la acea vreme ($ 74). Ironică sau nu, menţiunea 
rămâne elocventă. Așadar, există destule — dacă nu cumva prea multe — răspunsuri. 

Ala SAINENCO 
„O viziune românească asupra lumii” 


AS. — doctor în filologie, 
conferenţiar universitar. 
Autoare a unor articole 

publicate în reviste de 
specialitate şi volume de 
profil, precum şi a un 


monografii — Ritm în limbaj 

nui dicționar și 

gvistica textului, 


au 

a limbii român 

e, 


psiholingvistica. 


Realitatea se dezvăluie prin limbaj, se întregește 
din viziunea lingvistică asupra lumii, mentalul 
colectiv, tabloul sau imaginarul lingvistic, după 
cum obişnuim să-l desemnăm, însușindu-ne 
un concept sau altul, asimilând o interpretare 
sau accentuând un aspect anume al aceluiași 
denotat. În acest domeniu, un cunoscut studiu 
privind viziunea românească este cel al lui Ovi- 
diu Papadima, care conţine chiar în titlu con- 
ceptul la care ne referim: O viziune românească 
asupra lumii. Apărută în colecţia „Convorbiri 
literare” în 1942, lucrarea, devenită clasică, se 
înscrie în linia contribuţiilor „esenţiale la defi- 
nirea specificităţii noastre inconfundabile”, ală- 
turi de cele ale lui Nicolae Iorga, G. Ibrăileanu, 
Mihail Sadoveanu, Ov. Densusianu, E. Lovi- 
nescu, V. Pârvan, Ion Pillat, Tudor Vianu, Dan 
Botta, Camil Petrescu, G. Călinescu, Lucian 


Blaga [2, p. 5]. 


După cum explică autorul însuși în Lămuriri şi 
în Post-scriptum, precum şi prefațatorul în Notă 
asupra ediției, începută în 1936, cartea „a ajuns 
la închegarea ei definitivă în 1938” [3, p. 233], 
„a intrat, după 1947, într-un imens con de um- 
bră în anii comunismului”, iar după 1989, revi- 
zuită parțial, i-a fost încredințată de către autor 
lui I. Oprişan spre publicare [2, p. 10]. 


O scurtă incursiune în studiile de folclor, prin 
abordarea unei atitudini explicative, conjuga- 

te cu analiza contextului istoric în care apare volumul semnat de Ovi- 
diu Papadima, explică miza autorului, expusă pe larg în Lămuriri. 


În studiul O perspectivă asupra cercetării culturii populare în perioada 
interbelică, Doru Radosav enumeră câteva abordări, extrinseci, ale fol- 
clorului din perioada respectivă: 


- dinspre „domenii conexe cum sunt istoria și sociologia culturii, et- 
nologia — aceasta din urmă reușind să-și delimiteze aria investigaţiilor 
din perspectiva literaturii, artei, ideologiilor, comportamentelor, mo- 
ravurilor, modurilor de gândire, raporturilor sociale, dezintegrare și 
integrare socială”; 


- dinspre contextul mai larg al culturii românești și al rolului pe care îl 
ocupă cultura populară în acest context; 


- dinspre raportul cultură populară, tradiție şi scrisul istoric, istoriogra- 
fie [4, p. 271]. 


Aceste perspective sunt condiționate, la rândul lor, de interesul cultural, 
dictat de situația socială, economică, politică, descoperirile ştiinţifice, 
de coroborarea, prin urmare, a unor factori extraculturali. Iar „desco- 
perirea culturii populare, în mod direct sau indirect, este o consecință 
a descoperirii poporului ca o categorie socială” [1, p. 11]. Reflecțiile 
privind cultura propriului popor, considerăm — în sensul celor afirmate 
de Balázs Lajos —, sunt condiționate, în primul rând, de propria desco- 
perire de sine și de necesitatea definirii propriului orizont cultural, care 
este întotdeauna, din punct de vedere diacronic, popular. 


Interesul pentru cultura populară, arată Doru Radosav, s-a concre- 
tizat încă în secolul al XIX-lea în preocupările lui Timotei Cipariu, 
B. P. Hasdeu, M. Gaster, M. Eminescu, Ov. Densusianu, I. Bogdan, 
N. Iorga, Al. Lambrior, T. Pamifilie, S. FI. Marian etc., însemnând 
„atunci unul din programele şi comandamentele majore ale defini- 
rii pe temeiul tradiţiei a culturii române moderne, corespondentă 
edificiului național al României” [4, p. 273]. Cu referire la aceeași 
perioadă, C. Rădulescu-Motru constată: „În secolul trecut s-a vor- 
bit mult despre naţiuni, dar fără ca să se fi ajuns la cunoașterea lor 
adâncă”; „faptul nou care desemnează, de pe acum, ca dominând 
direcția spiritualităţii viitoare este descoperirea realităţilor sufleteşti, 


EET ROMIÂINIĂ 


care se numesc națiuni” [$, p. 54]. Noul naționalism, circumscris 
cronologic perioadei interbelice, „pleacă, după C. Rădulescu-Motru, 
de la credinţa că fiecare naţiune formează o existenţă de sine stătă- 
toare, avându-și istoria şi destinul său propriu”, iar diferenţa față de 
naționalismul secolului al XIX-lea constă în faptul că el „dezvăluie 
resortul intim al sforțărilor pe care le face națiunea, ca totalitate”. La 
întrebarea „Prin ce mijloc şi sub ce simbol își vede fiecare națiune 
menirea sa înfăptuită?”, România va răspunde cu Românismul [5, p. 
56-57]. În acest context, viziunea românească asupra lumii justifică 
românismul şi, între altele, contribuie la definirea „pe temeiul tradiţi- 
ei, a culturii române moderne, corespondentă edificiului național al 
României” [4, p. 273]. Tradiţia se găseşte în lumea satului care capătă 
un rol proeminent în cultura din perioada interbelică. 


Pe de altă parte, amintim aici și concepţia lui D. Gusti pentru care 
„preocuparea pentru cultura populară și implicit ridicarea poporului 
prin cultură este sublimată la nivelul Academiei Române, a menirii ei 
pentru că «Academia Română este părtașă la înfiriparea și creşterea 
Națiunii, pentru totdeauna una şi indivizibilă şi veşnic frământată de 
nostalgia realizării maximale a ei însăși>” [4, p. 274]. 


Acesta fiind contextul, Ovidiu Papadima reuşeşte, prin studiul său, în 
primul rând, să creioneze o viziune românească asupra lumii, să reali- 
zeze, în același timp, un studiu despre această viziune și, nu în ultimul 
rând, să prezinte rezultatele acestui studiu în cea mai accesibilă formă. 


În intenţia de a da o formă ușor de înţeles consistentului său studiu, 
Ovidiu Papadima realizează, aşa cum îşi propune, o carte de înfățișări, 
de convingere, pentru cât mai mulți. Gândind-o astfel, autorul prezin- 
tă lucrurile printr-o tehnică adecvată scopului formulat: renunță la 
aparatura obișnuită de erudiție, adică la subsolul de citate şi trimiteri; nu 
sistematizează pentru a nu deforma de dragul construcţiei; nu defineşte 
decât în măsura în care se autodefineşte folclorul însuşi; respectă cugetul și 
cuvântul popular; citează nu doar ce e semnificativ, dar şi ceea ce e frumos. 


Prin adâncirea (cum o numeşte autorul însuși) în imensul material 
folcloric, Ovidiu Papadima descoperă organicitatea lui, fapt care se 
repercutează şi asupra arhitecturii operei sale, căci, spune autorul, 
„cartea are atâta arhitectură câtă are materialul folcloric pe care îl cer- 

cetează”. Iar din acest punct de vedere, arhitectura cărții probează, o 
dată în plus, organicitatea folclorului. Cartea este și un exemplu de 
adecvare cât se poate de reușită a expunerii la obiectul studiului, au- 
torul propunându-şi să evite sistematizările care implică riscul defor- 
mării. În acest sens, cartea lui Ovidiu Papadima oferă o metodologie, 
un exemplu de aplicare a acesteia, un model de scriere şi un principiu 
aplicabil în orice domeniu: să nu cauţi în folclor nici mai mult, nici mai 
puțin decât ceea ce este. 


Ovidiu Papadima ne convinge, în primul rând, că există o viziune romă- 
nească a lumii, aşa cum se mai păstra ea încă în spiritul țărănimii noastre. 


În privinţa concluziilor la care a ajuns în urma cercetărilor, câteva as- 
pecte sunt relevate de prefaţator: 


- „nevoia de concret” a gândirii populare, în care abstracţia se concre- 
tizează, iar materia, la rândul ei, se ridică spre luminile transcendenţei, 
fapt condiţionat de structura sufletească a omului care locuiește în mij- 
locul naturii (p. 44-53); 


- „respectul” față de cosmos, care se manifestă față de marile energii 
cosmice, dar și față de toate chipurile firii, acesta din urmă izvorând din 
conștiința sfințeniei muncii (p. 59-65; 129-134); 


- asimilarea „firii” la cele umane şi întrevederea ei ca o eternă prietenă şi 
protectoare, țăranul considerând „cosmosul întreg ca părtaș nu numai 
la viața lui socială, ci și la viața lui interioară” (p. 110-119); 


- „blânda” integrare a răului „în imensa armonie cosmică”, răul nefiind 
considerat o dimensiune tragică, ci una firească a existenţei universale; 
chiar diavolului nu i se atribuie în folclorul românesc o funcţie distruc- 
tivă, ci una de creaţie negativă prin imperfecţia ei (p. 135-142); 


- prelungirea viziunii pământeşti rurale românești asupra imaginii ce- 
leste și îndeosebi asupra modului de înțelegere a raiului și iadului, raiul 
având caracter românesc cu toată lumea și ordinea terestră, iar iadul 
fiind populat cu aceleași elemente ale realului, dar în acțiunile lor ne- 
cugetate (p. 66-80); 


- „privirea cu linişte” a morţii, considerată împlinirea uneia dintre rân- 
duieli, prin care Dumnezeu armonizează lumile (p. 172-175); 

- acceptarea „rânduielii” ca suprem mecanism al cosmosului, buna rân- 

uială fiind constatarea cea mai fericită despre lucruri, iar rânduiala, în 
duială fiind tat fericită d l ș duiala, 
general, fiind o lege a firii, o ordine nesilită (p. 81-87); 


- „optimismul” etnic funciar, care reiese din folclorul românesc plin de 
energie şi încredere în viață (p. 192-200); 


- privirea muncii ca o sfântă datorie, care dezminte proverbiala lene 
a românului, căci pentru economia patriarhală munca este o necesitate 
firească de viaţă, şi nu izvor de câştig, ca în lumea industrială de azi (p. 
98-105). 


Cel mai important lucru pe care îl relevă I. Oprişan în studiul lui Ovi- 
diu Papadima este „afirmaţia că «viziunea folclorică» românească 
«explică viaţa cosmică prin om», ceea ce imprimă culturii noastre po- 
pulare profunde similitudini cu clasicismul antic” [2, p. 7]. 


Pe lângă această idee esenţială, se cer remarcate soluţiile judicioase, care 
pot fi extinse și la alte domenii în care se pune problema paternităţii, a pre- 
luării sau influenţei rezultate din contactul a două sau mai multe culturi: 


- viziunea noastră, arată Ovidiu Papadima, este românească, dar nu 
este exclusiv a noastră, fiindcă se aseamănă în unele privinţe cu ale al- 
tora, datorându-se substratului folcloric comun tracic sau influențelor 
de vecinătăţi şi care în chip hotărât nu se datoresc mecanic înrâuririi 
asupra noastră a unor popoare mai tinere; or, soluţiile pe care le oferă 
etimologiile, de exemplu, sunt, de cele mai dese ori, ale împrumutului, 
care este și cea mai facilă explicaţie; 


- viziunea folclorică a lumii pe românește nu e numai o imagine grandi- 
oasă și amănunțită în același timp a întregii vieţi cosmice - ci, totodată, 
e și o ordine desăvârșită a vieții pământeşti, afirmă în altă parte Ovidiu 
Papadima, sugerând importanța menţinerii acestei ordini, care, deși 
vine dintr-o cunoaștere empirică, dictată de necesități imediate, este 
confirmată și are greutatea experienței; 


- această ordine etnică de viaţă este, în același timp, şi o ordine creștină, 
susține Ovidiu Papadima, demonstrând modul în care creştinismul 
impregnează folclorul, aceste două componente ale spiritualității 
românești susținându-se şi asigurând perpetuarea, asumarea și 
înțelegerea lor; 

- prin postularea interesului pentru ceea ce individualizează în trăsături 
tipice, şi nu pentru ceea ce se aseamănă prin coincidențe de materiale, 
Ovidiu Papadima formulează principiul analizei fenomenului în toată 
profunzimea lui şi trecerea de la elementul vizibil și de suprafaţă spre 
explorări în adâncime. 


Întrebarea, justificată, pe care și-o pune autorul și pe care, la fel de jus- 
tificat, ne-o punem noi, cititorii, peste cincizeci de ani de la publicarea 
ei, este: nu cumva multe dintre datele folclorice atunci culese azi nu 
mai sunt valabile? Căci, dacă în anul publicării (1942), cartea înfățișa 
„mai mult ceea ce am uitat, ceea ce pierdem, decât ceea ce avem încă 
sigur”, urbanizarea resimţită încă atunci şi mai nou europenizarea și 
globalizarea ne îndepărtează și mai mult de lumea folclorică. În acest 
context, la ce mai folosește folclorul? 


În mod sigur, cele trei perspective conturate din perioada interbelică 
-a ştiinţelor conexe; a contextului mai larg al culturii românești; a isto- 
riografiei — rămân, în continuare, domenii de interes. Acestea, formu- 
late ca scop, se regăsesc și în studiul lui Ovidiu Papadima: cunoașterea 
omului vechi prin descifrarea folclorului nostru înseamnă, astfel, un plus 
de luciditate în judecarea etnicului românesc, dar şi un punct temeinic de 
orientare în înțelegerea și măsurarea nu numai a culturii, ci şi a literaturii 
noastre moderne [3, p. 21]. Pe lângă acestea, studiul imaginarului ling- 
vistic, care ia amploare în a doua jumătate a secolului XX, se orientează 
(pe lângă alte domenii, cum ar fi literatura cultă, structurile asociative) 
şi spre folclor, dezvăluind din el o viziune arhaică asupra lumii. 


În acelaşi context al întrebării „la ce foloseşte folclorul?” o altă întreba- 
re este la fel de justificată: cum (şi dacă) se perpetuează folclorul? Câ- 
teva paliere se disting, în acest sens, chiar și la o examinare superficială: 
în primul rând, prin circulaţia, deși tot mai puţin vizibilă, pe cale orală 
în mediul rural și mai puţin în mediul urban; în al doilea rând, în mod 
instituționalizat, pornind de la curriculumul școlar, care conţine ele- 
mente de folclor, la Centrele Judeţene pentru Conservarea și Promo- 
varea Culturii Tradiţionale din România; la un alt palier, al absorbției 
motivelor și formelor şi al inspirării, folclorul se perpetuează și prin 
literatura cultă; în sfârșit, prin nivelul ştiinţific, folclorul continuă să 
prezinte obiectul de studiu pentru diverse teme de cercetare. 

Un domeniu care poate fi inscris la palierul literaturi culte este și cel al 
prelucrării/preluării folclorului și prezentarea lui în forme accesibile 
şi atractive (sub forma unor poveşti, de exemplu, sau animații) unui 
public cât mai larg. 

Stelian DUMISTRĂCEL 
| Academiile de după ploaie 


AȚI AFLAT? Mai pe nou, un hobby la modă în 
rândul piteştenilor ar fi biliardul; o ştire de pe 
net ne previne că este vorba, preferențial, de 
„Barul Thomas Academy”, unde cei interesați 
pot găsi două (să le zicem) secții: „Academia 
nouă” şi „Academia veche” (/adevarul.ro/). 


Dar nu ne mulțumim doar cu atât: „Academia 
S.D.- din 1958 cercetător Fitness Scandinavia” are o echipă puternică 
stiintific la Institutul de Filologie de instructori și a reuşit să se poziţioneze ca 
iti mitul una dintre companiile de top în educaţia de 
1996, arofsor a Departament fitness din România! (/fitness-scandinavia. 
de Jurnalistică şi științele  ro/). Sau: „Academia de Coafor & Make-up 
comunicării de la Universitatea vă oferă oportunitatea de a urma două cursuri 
„Alexandru loan Cuza. Premiul profesionale de coafor şi machiaj” (/acade- 


u 
ile miadecoafor-makeup.ro/). 
Române (1978), doctor honoris 


causa al Universităţilor,Dunărea DACĂ V-A ATRAS ATENȚIA frecvența apariției, 
de Jos” (Galaţi, 2011),„Alecu 


Russo” (Bălţi, 2012) şi „Vasile j z 
Alecsandri" (Bacău, 2017), neaşteptate combinații textuale, a terme- 


Membru al Uniunii Scriitorilor nului academie, ați putea fi tentaţi să credeți 
din România. Publicaţii recente: că valul unui anumit libertinaj lingvistic ce 
Cuvintele, încotro? Lingvistică însoţeşte recenta libertate de exprimare ar 
pentru toate televiziunile (Polirom, , ie ca ui A 
> j explica prezența termenului-mărgăritar în 

2017), Spatii pragmatico- * R: , i 
discursive (Casa Cărţii de ştiinţă, tărâța cotidiană: de la agresivele „Academia 

. ? îi d 3 . » . » A 

Cluj-Napoca, 2017). Asociaţia infractorilor” sau „~ hoţilor”, la blândele 
Studenţilor Jurnalişti din laşi (până la un punct) „Academia de fitness”, „~ 


a închinat volumul aniversar de biliard” şi altele. Din zona învăţământului, 
Împotriva derivei 


(Adenium, laşi, 2017). 


în discursul public actual, și în cele mai 


în general, avem mai mult sau mai puţin 
instituționalizatele (renunțăm, iarăși, la ma- 
juscule): „Academia militară”, „~ de poliție”, 

„~ de afaceri”, „~ de tineret” etc. Dedusă direct de la destinaţia privind 
instrucţia (publică și privată), o instituție tentaculară (măcar prin titlu) 
pare a fi o „Academie de engleză” cu despărțăminte cum ar fi „~ pentru 

.. o e. . . . -3 . » .» . v3 
copii, părinți şi bunici”, „~ audio”, „~ de traduceri”, „~ de gramatică 
etc. Perfid, emisiunea unui canal tv este titrată „Academia de evaziu- 
ne”! Sub acest titlu, aflăm, de pildă, că portul Constanța este „paradisul 
evaziunii fiscale” (/ziuaconstanta.ro/). 


LUÂND ÎN SERIOS LUCRURILE, putem constata că, şi aici, nu este nimic 
nou sub soare. O sursă de cea mai mare încredere, cum este Dicționarul 
limbii române (chiar al Academiei!), consemna, în t. I/I (1913), pe lân- 
gă sensul — nobil — „societate de scriitori și de învățați, recunoscută ca 
instituție de stat” (prezent, în diferite definiții, până astăzi), și pe acela, 
considerat arhaic, de „şcoală înaltă”, chiar „universitate”, de la care, prin 
extensie, a luat naștere sensul de „aşezământ privat în care se învață prac- 
tica mai adâncă a unor arte și meşteşuguri”, exemplificat prin „academie 
de muzică” (= conservator), dar și prin „Academia de croitorie din Dres- 
da”, specialităţi la care August Scriban (1939) adăuga scrima și călăria. 
ATÂT TIMP cât asumarea unei titulaturi a fost strict controlată, „Aca- 
demia Republicii Socialiste România” (fostă și redevenită „Română” 
a fost concurată, ca titlu, doar de câteva instituţii naționale, printre 
care „Academia de Ştiinţe Medicale” sau „Academia de Științe Agri- 
cole și Silvice”. Astăzi, au apărut ceva mai multe, chiar la acest nivel, 
printre care, ca să cităm doar câteva, din România, „Academia de mu- 
zică «Gheorghe Dima», „Academia de Film”, „Academia Teologică 
Ortodoxă din Oradea”, iar, din stânga Prutului, „Academia de Studii 
Economice din Moldova”, „Academia de Teologie Ortodoxă din Mol- 
dova” (instituţie religioasă de învățământ superior), „Academia de 
Administrare Publică de pe lângă Preşedintele Republicii Moldova” (/ 
moldovacurata.md/), „Academia de Teatru, Artă și Muzică” și altele. 
Atrage atenţia, de la noi, dar și din alte părți, prezenţa instituţiilor de 
consacrare exegetică și de învățământ teologic, de exemplu, „Acade- 
mia Teologică de la Kiev” (/revistateologica.ro/), unde se va studia şi 
teologia românească (/basilica.ro/). 


PRINTRE PRIMII, din România, care au spart vechiul adevărat privile- 
giu vor fi fost fondatorii revistei „Academia Caţavencu”, un derizoriu 
pus sub semnul intenţiei de a se constitui într-un forum (demasca- 

tor!) al demagogilor şi oportuniștilor din viața publică. Dar trădând, 
eventual, şi porniri ranchiunare, ca scriitor, ale unuia dintre înteme- 
ietori. Între timp, tot felul de academii au răsărit, după cum se spu- 
ne, ca ciupercile după ploaie, aşadar nu chiar din senin, ci ilustrând 
ambiţii mai vechi; scriitorul şi medicul ieşean Gr. T. Popa făcea, de 
exemplu, în 1936, următoarea observaţie: „Oamenii noștri, când se 
plictiseau odinioară, jucau popice ori «Preference»; acum, merg la 
cinematograf sau înființează Academii” (citat de /richardconstanti- 
nescu.com/). 


PRETENȚIILE au evoluat considerabil, căci astăzi chiar popice dacă vrei 
să joci, musai te înscrii la o „Academie de popice', asociere de termeni 
care nu s-a inventat la noi (cf., de exemplu, „Bowling Academy in East 
Providence”; /bowlingacademyinc.com/ ), iar dacă vrei să dai curs, în 
deplină trăire a senzaţiilor, la insistente invitaţii de a fi fericit „consu- 
mând” băutura căreia i se face o disperată reclamă, devii membru la o 
„Beer Academy” autohtonă, titulatură iarăşi cu răsunet internațional 
(vezi o „Accademia del bere”, ce oferă „due corsi completi in dvd, tutto 
ciò che un professionista del settore deve sapere sul mondo del beverage, 
dalla A alla Z”; /rgmania.com/), aşezământ convertit de unii în „Clinică 
de Bere” (dar, atenție: „Pentru a intra pe acest site trebuie să ai minim 
18 ani, vârsta la care este legal consumul de băuturi alcoolice”). Nu pu- 
tem intra în amănunte în ceea ce privește „Academia de Ursărie” („... să 
fie primit sănceapă grătarili” — grafii autentice!), dar dacă un junior vrea 
să se inițieze în „practica mai adâncă a unor arte și meşteşuguri” (vezi 
supra), de pildă în secreturile fotbalului, ar avea şanse frecventând „Aca- 
demia Gheorghe Hagi” („şcoala” sau „academia de fotbal Gică Popescu”, 
din Craiova, se zice că a dat sau că ar fi dat faliment). 


CÂT DESPRE MODELELE STRĂINE de gen, acestea sunt destul de răs- 
pândite în lumea (să-i zicem) divertismentului: dacă vrei să frecventezi 
pelicule cinematografice, poţi da peste „Academia Vampirilor” („Vam- 
pire Academy”; din sinopsisul de pe internet: „Academia Sf. Vladimir 
nu este o şcoală ca oricare alta, ci un loc secret, ascuns în străfundurile 
pădurilor din Montana, în care moroii /vampiri vii şi muritori/ sunt 
educați în tainele magiei...” /cinemagia.ro/). Cât despre viziunea din 
„Ihe Umbrella Academy”, lansat în 2019, cităm după prezentare: „Su- 
per-eroi, Mister, Aventură, Dramă” (/filme-recomandate.ro/). 


EER RO MIÂINIĂ 


FĂRĂ EXAGERARE, considerăm că, măcar la noi, proliferarea termino- 
logică în discuţie (sub tutela, nevinovată /?/, a Oficiului Naţional al 
Registrului Comerţului) reflectă, totuşi, recunoașterea, la Păcală, a 
unui incontestabil prestigiu, din partea unor râvnitori autohtoni ce nu 
au habar nici de grădinile lui Akademos și nu le pasă nici de „cel mai 
înalt for ştiinţific național, având rolul de a reglementa etica științifică... 
și de a asigura respectarea calității actului științific”. Percepția este însă 
la nivelul capacităţii de a recunoaște, în termenul discutat, a numelui 
unei... grecoaice, de către o celebritate a vremii, un oarecare Berilă, asa- 
sin cu sânge rece a șase oameni și coleg de celulă la Văcărești, în 1937, 
al lui Geo Bogza. Când scriitorul i-a mărturisit că a fost întemnițat pen- 
tru ultraj la adresa Academiei şi pentru pornografie, Berilă s-a minunat: 
„Dar zurliu mai eşti, mă! Unde le găsiți mă, cu numele astea? Nişte 
grecoaice, se vede, de pe la Brăila” (iar ăstora el însuși le cam ştia soiul: 
avusese de-a face cu una Polixenia!). 


CU UNA CU ALTA, încă o dovadă că nu poți astupa borta vântului. Iar 
ACADEMIA, față de publicul prevenit, nu poate pierde nimic. Şi nici 
nu se trage cu tunul după muşte! Dar unora încă le pasă, cel puţin după 
o postare intitulată „Imposibila academie: de tenis!”, cu relatarea des- 
pre apariţia, în 1999, a „Fundaţiei pentru tenis « Academia Ilie Năsta- 
se>”, inclusiv critica numelui și a realiilor: „Nu puteţi obţine un spec- 
tacol mai respingător și mai degradant decât pompos și inutil botezata 
academie de tenis ilie năstase!” (/omulsistrada.blogspot.com/), critici 
susținute și de alţii: „Nu sport, da cârciumi! Pe locul în care Ilie Năsta- 
se promitea o Academie de Tenis va apărea un club de fiţe” (/gsp.ro/; 
inscripţie, ca imagine: NASTASE TENNIS ACADEMY). 


VIZIUNEA EURO-ATLANTICĂ nu pare a fi singura de natură să ne remo- 
deleze minţile în legătură cu vechi reprezentări și imagini a ceea ce va fi 
fost pe vremuri: orientul euro-asiatic se aliniază, solidar, devenirii pri- 
vind neo-aprecierea. Redacţia revistei „Limba Română”, datorită priete- 
nului Alexandru Bantoș, ne confirmă imixtiunea comerțului de tarabă 
pe terenul împrumutului sonor: o Academie de la Habarovsk („Akade- 
mija Okon”) oferă (cităm după traducere) „Vitrare pe balcon şi loggie”, 
„Fereastră din plastic”, „Dulap glisant” etc. (/academokna.com/). Fără 
nicio bătaie proprie de cap: „Specialistul nostru vine la tine, ia măsură- 
tori şi intră într-un acord”. Şi pentru traducere, aferim, Chiriţoaie! 


PRO DIDACTICA BE 


Constantin ŞCHIOPU 


Dezvoltarea la elevi 
a aptitudinilor de scriere creativă 


În epoca în care trăim, caracterizată printr-o pu- 
ternică tendinţă de globalizare și de tehnologiza- 
re, formarea noastră totuşi nu se poate concepe 
în afara cărții, a scrisului şi a bibliotecii. „Totul 
pleacă de la literă şi se întoarce la ea, fără aceas- 
ta devenirea omului, sigur, ar fi fost alta”, afirma 
Adrian Marino [2, p. 156]. Element important 
al dezvoltării cognitive, intelectuale, profesiona- 
le, scrisul reprezintă propria oglindă a reflecțiilor 


C.Ş. — conf. univ., dr. hab., 
Facultatea Jurnalism şi 
Ştiinţe ale Comunicării, „i: A i , 
Departamentul Teoria şi Şİ a gândirii umane. În cazul marilor creatori de 


practica jurnalismului, literatură artistică, devenind modalitate care face 

USM, profesor-cumulard de cu putință toate ambiguitățile, simbolismele și 
limba şi literatura română semnificaţiile posibile, scrisul îi personalizează 
la Liceul de Creativitate ş i sau DE i 
prin ruperea tradiției cu care scriitorii deseori 


Inventică „Prometeu-Prim” +. : 
din Chişinău. Lucrări recente: intră în conflict. 


Comunicarea: greșeli și soluții = Și : 
grel sO U în contextul în care se vorbește tot mai mult 
(coautor Marcela Vâlcu- > 


Şchiopu), 2013; Metodica despre o şcoală a viitorului, despre „formarea 
predării literaturii române, pedagogic orientată a cititorului de literatură ar- 


Piteşti, 2009; Arghezi, Barbu, . tistică prin cunoașterea axiologică a acesteia, ca 
Blaga. Poezii comentate. 


Pentru elevi, studenți, zi di ua i Jas 
praon Chinu 20010 apropriată a cititorului în producerea valorilor in 


Manual de limba si literatura actuale literaturii” [3, p. 23], predarea gândirii în 
română pentru clasaa X-a şcoală, aşa cum sugera și Edward de Bono, devi- 
(coautor Marcela Vâlcu- ne mai mult decât necesară. Or, o gândire bună 
Shop) sia: e esenţială pentru a rezolva probleme, pentru a 

lua decizii, pentru a face față schimbărilor — toa- 

te fiind importante pentru supraviețuire și pen- 


sistem artistic-estetic imanent, şi prin angajarea 


tru succes în lumea de azi. La rândul ei, predarea 

gândirii poate fi realizată prin/în cadrul unor activităţi specifice, scrierea 
creativă fiind una dintre acestea. Rod al imaginaţiei, al creativităţii, scrierea 
creativă nu este doar un datum al geniilor. Omul poate fi creativ în orice 
gen de activitate. Acest postulat trebuie să dea strălucire optimismului pe- 
dagogic, să anime proiecte de aplicare a lui în practica largă a instruirii şi 
educației. Prin urmare, sarcina profesorului este să-i creeze elevului posibi- 
litatea de a se manifesta, stimulându-i gândirea, provocându-i creativitatea 
la diferite niveluri: lectură creativă, interpretare/analiză creativă, scriere 
creativă. Bunăoară, puși în situația de a continua povestea pornind de la 
afirmaţia crengiană, ușor modificată, „În altă zi ne trezim că iar vine părin- 
tele la şcoală cu moș Fotea, cojocarul satului, care ne aduce, dar de şcoală nouă, 
calculatoare, DVD-uri, sisteme home-cinema... ”, elevii, cu siguranţă, vor in- 
tra pe tărâmul imaginaţiei, născocind, inventând, concepând tot felul de 
povești (amuzante, absurde, „serioase”), se vor lăsa purtaţi de impulsurile 
de moment, căutând soluţii neordinare. 


În alt caz, recurgând la procedeul „Jocul metaforei”, profesorul le va 
solicita elevilor să completeze spaţiile libere din textul propus cu cu- 
vinte/sintagme neordinare: 


Ninge ( cu ce?) (cu iluzii, cu hohote de râs). 

Ninge (unde? peste ce?) ( în sufletul meu). 

Ninge (cum?) (contemplativ, fără milă). 
Ninge (de ce?) (fiindcă eşti departe). 


Dacă ar ninge incontinuu, (ce s-ar întâmpla?) 
(totul ar încremeni). 


Exemplul propus demonstrează că, operând cu metafora fără a realiza că o 
utilizează, elevii forțează, de fapt, limita exprimării curente, obișnuite, intră 
în zona gândirii literare. Întrebările Cu ce mai poate ninge în afară de fulgi de 
zăpadă?, Peste ce ar mai putea ninge în afară de „peste pământ”? etc., care pot 
anticipa rezolvarea sarcinii, îi vor ajuta pe elevi să-și exploreze imaginaţia, 
să caute variante în funcţie de trăirile lor, de experienţa de viață, de lectură. 


Aşadar, scrierea creativă înseamnă depășirea și provocarea limitelor, 
zămislire, făurire, act creator, capacitatea de a modela în forme noi și 
diferite o anumită experienţă, de a găsi soluţii noi, de a formula idei 


PRO DIDACTICA BE 


originale. Conform lui Hembrey [1], scrierea creativă înseamnă cap 
(este o activitate a minții: transmite idei), inimă (este un proces afec- 
tiv: transmite trăiri, sentimente), mână (este o îndeletnicire, o deprin- 
dere care necesită practică). Potenţialitate a ființei umane, creativita- 
tea, implicit scrierea creativă, pot fi educate printr-o pedagogie adec- 
vată, caracterizată de o permanentă problematizare, ce pune elevii în 
situația de a se reanaliza, redefini, de a învăţa singuri ceea ce pot face. 


Una dintre caracteristicile minţii umane este nevoia permanentă de a 
da formă, sens, chiar şi atunci când i se oferă o informaţie incomple- 
tă. Jocurile se bazează pe această nevoie intrinsecă umană de a asambla 
bucăţi de informaţie și fragmente astfel încât ele să aibă un mesaj unitar. 
Principiile grupării pot fi aplicate și în scrierea creativă. În faţa unui blocaj 
creativ, exercițiul „Povestea numelui” poate deveni un stimulent potrivit. 
Procedura de aplicare este următoarea: a) elevul își scrie prenumele în for- 
mă de anagramă; b) găseşte câte un cuvânt pentru fiecare dintre literele 
prenumelui (ex.: Sanda: sobă, arici, nasture, drum, artist); c) inventează o 
poveste a numelui folosind toate cuvintele în cauză (Ex: Pe sobă am găsit 
un arici. În loc de ochi avea prinşi doi nasturi. O fi fost vreun artist de circ. 
Era cu ochii aţintiți la drum. Probabil, punea ceva la cale). Odată elaborat, 
exercițiul respectiv poate fi utilizat în varii situaţii de învățare: predarea ca- 
tegoriilor gramaticale ale substantivului (gen, număr, caz, funcţie sintacti- 
că etc.), studierea părților principale/secundare ale propoziției etc. 


Un alt exercițiu de scriere creativă, ce face parte din această categorie a 
alcătuirii unui text din cuvinte, fragmente, este şi cel intitulat „Întreg — 
parte”. Modul de aplicare este cât se poate de simplu: a) elevii comple- 
tează o listă din cel puţin cinci-şase perechi de substantive ce exprimă 
întregul (timp) şi partea (ora, clipa, veşnicia); b) ei plasează perechile 
de cuvinte scrise în structurile propuse de profesor; c) scriu un cu- 
vânt/enunţ cu rol de concluzie/sinteză a celor comunicate; d) intitu- 
lează textul. Pentru exemplificare propunem următorul text: 


Dacă tu ești timpul, eu sunt clipa 
Dacă tu ai fi soarele, eu aş fi raza. 
Dacă tu ai fi „eu aș fi 
Dacă tu ai fi „eu aș fi 


Două inimi gemene. (Armonie) 

Acest tip de exerciţiu, pe lângă faptul că le formează elevilor deprinderi 
de scriere creativă, poate fi aplicat cu succes şi în procesul de preda- 
re/consolidare a modului condiţional sau al oricărui alt mod personal 
(indicativ, conjunctiv, imperativ), timp (prezent, trecut, viitor), aspect 
(imperfect, perfectul compus etc.) cu modificările respective ale for- 
mei verbului a fi. Activitatea elevilor nu se va termina aici. Dat fiind 
faptul că unul dintre obiectivele interpretării operei literare este co- 
mentariul/ descifrarea semnificaţiilor titlului, profesorul, în continua- 
re, îi poate include pe elevi într-o discuţie argumentativă pornind de la 
întrebările „De ce ai intitulat astfel textul?”, „Ce idee ai vrut să accen- 
tuezi prin acest titlu?”. Cu siguranţă, elevii vor putea lesne să găsească 
argumentul necesar, iar de la semnificaţiile titlului propriilor texte și 
până la cele ale titlului operei literare studiate nu este decât un pas. 


Funcţia creatoare a imaginaţiei este o condiţie necesară vieţii cotidiene. „A 
pune la treabă” imaginaţia înseamnă a genera, a produce, a articula imagini 
în diferite moduri. În această ordine de idei, exercițiile de imaginaţie au un 
rol deosebit în formarea la elevi a abilităţilor de scriere creativă. Ele le încu- 
rajează evaluarea şi feedback-ul în scopul de a experimenta diferite tipuri 
de analiză și de a reflecta asupra procesului și produsului scrierii. Solicitaţi, 
de exemplu, să-şi imagineze că s-au pomenit într-un imperiu al unei culori 


(al verdelui/albului /albastrului etc.), elevii, inițial: 


- scriu cât mai multe nuanţe ale culorii alese (ex.: verde-închis, verde- 
deschis, verzui, verde-verde, verde-pal, verde-crud, verde-şters, verde-găl- 
bui, vernil); 

- găsesc cuvinte dintr-un câmp lexical ales de ei (de ex. natură: copac, 
apă, iarbă, omidă, păianjen, umbră, muguri, floare etc.); 

- formează îmbinări folosind un cuvânt ce exprimă o nuanţă de culoa- 
re şi altul din şirul de cuvinte ce fac parte din câmpul lexical al cu- 
vântului ales (omidă verde-verde, păianjen verde-pal, barcă de-un verde 
şters etc.); 

- scriu aleatoriu o listă de verbe, care rămâne deschisă; 

- alcătuiesc mai multe enunțuri independente unul de altul ca 
informaţie transmisă (pot avea ca repere întrebările Când? Cine? Ce 
fel de? Ce face? Unde? De ce?), folosind cât mai multe dintre îm- 
binările formate anterior (ex.: Într-o seară de-un verde-închis, o omi- 
dă verde-verde mergea în ospeţie la un păianjen de-un verde-pal, care-și 

construise un lăcăș orbitor de verde. Pe oglinda verzuie a lacului plutea o 
barcă de-un verde şters); 

- aranjează enunţurile obţinute în așa fel încât să alcătuiască un text; 

- intitulează textul cu o îmbinare din cele create de ei. 


Un alt exercițiu de imaginaţie ce poate fi aplicat în cadrul orelor de scri- 
ere creativă este şi jocul asupra relațiilor de antonimie dintre cuvinte. 
In acest caz: 


- elevilor li se dau perechi de antonime (mare — mic, înalt — scund, slab 
- gras, mult — puţin, larg — strâmt); 

- ei îşi imaginează o scenă /întâmplare/ poveste utilizând o pereche de 
antonime, conform modelului: Într-o grădină mică creştea un copac 
mare. În copacul mare, o pasăre şi-a făcut un cuib mic. În cuibul mic erau 
trei ouă mari. Un ou mare avea o crăpătură mică. Crăpătura mică totuși 
era semnificativă, așa că pasărea a aruncat în grădina mică oul mare, din 
cuibarul mic. Chiar dacă era mare, oul s-a spart. Din celelalte ouă mari, 
la timpul potrivit, au ieşit doi pui mici, care, mai târziu, au zburat din 
copacul mare. 


Formularea punctelor de vedere diferite este una dintre cele mai im- 
portante abilități de gândire ale oamenilor. A-i pune pe elevi să formu- 
leze puncte de vedere ce aparţin persoanelor/personajelor implicate 
în acțiune este o operaţie pe cât de necesară, pe atât de instructivă. 
Astfel, un fapt/o întâmplare dintr-o operă literară (ex.: Ion este ucis 
de George — romanul Ion de L. Rebreanu), poate fi abordat/ă din per- 
spectiva mai multor personaje. Ce gândește/crede despre moartea lui Ion: 
Florica, George, mama lui Ion, Vasile Baciu, familia Herdelea, autoritățile 
etc.? Mai mult decât empatie, exercițiul poate genera puncte de vedere 
diferite ca şi o constantă comportamentală viitoare. 


Fondatorul psihologiei genetice Henri Wallon, în lucrarea sa Les Origines 
de la pensée chez l'enfant, susţinea că, la vârsta de doi-trei ani, copilul se sub- 
stituie între doi poli ai aceleiași situaţii: poziţii active şi pasive. El partici- 
pă la ceea ce numește Wallon „jocuri alternative”: joacă prinzând și apoi 
joacă pentru a fi prins, ascunde și apoi caută ascunderea, aruncă o minge 
şi o primeşte. Aceasta reflectă capacitatea lui de a-şi separa existența de 
cea a altora, de a se recunoaşte ca pe un „eu” şi de a începe să-și cristalize- 
ze eul diferit de ceilalți. Mai mult, gândirea lui se formează prin perechi. 

Ideea de „moale”, susține reputatul psiholog, nu se formează înainte de 
sau după ideea de „tare', ci simultan, într-o ciocnire. „Elementul funda- 
mental al gândirii este această structură binară, nu elementele singulare 
care o alcătuiesc. Perechea, cuplul sunt anterioare elementului izolat” [4, 
p. 25]. Această relaţie antitetică/opoziţie dintre cuvinte, numită de G. 
Rodari „binomul fantastic”, ar putea servi ca procedeu de scriere creati- 
vă. În acest caz: a) se aleg două cuvinte suficient de străine (ex.: televizor, 
papagal); b) se creează, cu ajutorul prepoziţiilor, diferite raporturi între 
aceste două cuvinte (un papagal la televizor, papagalul de pe televizor, un 
papagal sub televizor, televizorul peste papagal); c) se alcătuieşte un text, 
din şase-opt enunţuri, amuzant/fantastic/paradoxal etc. pornind de la 
o situaţie sugerată de una dintre îmbinările create (ex.: Papagalul de sub 
televizor este prietenul meu. Îi place să stea ore întregi în acest loc. Cred că 
pândeşte momentul potrivit ca să se strecoare înăuntrul aparatului. Probabil, 
se vrea vedetă. Cine ştie? Cel puţin, acum atâta pot spune: „Am un papagal 
sub televizor”). 


Pe lângă dimensiunea ei iraţională (haotică, divergentă), creativitatea 
este văzută ca fiind și rațională (abilitatea de a rezolva probleme, de a 
folosi cunoștințele existente). Un exercițiu de acest tip este și cel inti- 
tulat „Inventăm o poveste”. Modul de aplicare este următorul: a) elevii 
scriu un substantiv care le trece prin minte (ex.: crocodil); b) alcătuiesc 
o povestioară din 5 enunţuri folosind, în fiecare dintre acestea, sub- 
stantivul respectiv cu forme diferite de caz (ex.: Pe plajă era un crocodil. 
Ochii crocodilului mă priveau lacom. I-am făcut crocodilului un semn să 
se apropie. Împreună cu crocodilul am pornit spre ghereta cu înghețată. 
„Crocodilule, o îngheţată ti-ar răci pofta de carne!”). Ulterior, elevii pot 
redacta textul excluzând și/sau substituind cuvântul „crocodil” cu alte 
variante (pronumele „lui” etc. ), evitând astfel repetiţia deranjantă. 


Motivația este un factor extrem de important în declanșarea actului 
creator şi focalizează energiile creative pe obiective stabilite. Nu este 
suficient să dispui de un potenţial creativ de aptitudini, dacă acestea nu 
sunt orientate strategic, prin motivaţie și atitudini, către descoperirea 
și generarea noului cu valoare de originalitate. Scrisul creativ răspunde 
din plin acestui deziderat. Exersarea regulată a lui îi învață pe elevi să 
învingă diverse bariere ale producției creative (perceptive, emoționale, 
culturale), le dezvoltă și le cizelează personalitatea. 

In memoriam Prof. Anatol Ciobanu 
(1934-2016) 


0. Începând cu anul 2005, cu prilejul unor 
manifestări ştiinţifice organizate fie la Iași, fie 
la Chişinău, am avut oportunitatea să-l întâl- 
nesc, în mijlocul universitarilor basarabeni 
— care îi purtau un adânc respect —, pe pro- 
fesorul Anatol Ciobanu. O dată, însoțindu-l 
la pas pe drumul către Universitatea „Alexan- 
dru loan Cuza” din Iaşi, am purtat cu distin- 
sul lingvist o discuţie despre diverse expresii 
latinești, dar mai cu seamă despre celebra afir- 
maţie a lui John Locke, Nihil est in intellectu, 
quod non prius fuerit in sensu [Nimic nu este 
în intelect, care să nu fi fost mai întâi în sim- 
țuri’], pe care lingviști faimoşi operaseră une- 
le modificări motivate de preocupările lor: 
Nihil est in syntaxi, quod non [prius] fuerit in 
stylo (L. Spitzer), Nihil est in lingua, quod non 
prius fuerit in oratione (É. Benveniste) etc. În- 
drăgostit de limba latină, el însuși coautor al 
unui dicționar latin-român de expresii consa- 
crate, Anatol Ciobanu cunoștea foarte bine şi 
contextul teoretic al respectivelor modificări’. 
Ca atare, îmi permit să dedic amintirii acestui 
însemnat profesor și lingvist basarabean ur- 

mătorul material (datând chiar din acea vreme) alcătuit din comentarii 
scrise pe marginea câtorva formule latinești”. 


1. Ab equis ad asinos [‘Din cai în măgari ]. Sintagma, semnificând o 
transformare (din ceva bun în ceva mai rău), a fost înregistrată de Eras- 
mus de Rotterdam în Zicătorile sale. Este prezentă, în forma latinească, 
doar la Ciobanu & Novac (2002, p. 9). 


Formula este cunoscută la noi, în redare românească, în special din 
basmul Povestea lui Harap-Alb de Ion Creangă, mai exact, din vorbirea 
certărețului Gerilă: „Ia ascultați, măi, dar de când aţi pus voi stăpânire 
pe mine, zise Gerilă? Apoi nu mă faceţi din cal măgar, că vă veți găsi 
mantaua cu mine! Eu îs bun cât îs bun, dar și când m-a scoate cine- 
va din răbdare, apoi nu-i trebuie nici ţigan de laie împotriva mea” De 
fapt, expresia poate fi întâlnită mult mai devreme în cultura noastră, 
în cronica lui Radu Popescu (ca valoare stilistică, corespondentul lui 
Ion Neculce printre cronicarii munteni), în relatarea unui eveniment 
„ruşinos”: „...iată și Ștainvil ghinărar vine, și necitindu încă dicretu, 
au rânduit pă Gheorghe beizadea să să chiiame ban al Craiovei, iar nu 
domn sau gubernator, din cal l-au făcut măgari şi au rânduit şi 4 con- 
siliiari din boiarii cei mai de jos, să fie lângă ban Gheorghe, iar cei ce 
avea nădejde să fie ei mai mari i-au lăsat îndeșărt, de s-au rușinat ca 
nişte oameni proști, că au cercat cămila să-şi puie cercei la ureichi apoi şi 
ureichile le-au tăiat. Acest féli de bine ş-au dobândit cu mintea lor de la 
nemți”. După cum se observă, pentru ideea de umilire, se face aluzie 
şi la o fabulă având în centrul atenţiei cămila. 


Imaginea concretă a metamorfozei calului în măgar (precum și proce- 
sul inversat, de revenire) se găsește într-un fragment de basm popular, 
Frumoasa lumii, cules de M. Eminescu: „EI a-ncălicat pe un cal și s-a 
pornit. Mergând cu calul cela a dat pe-un câmp de flori și s-a plecat 
calul să mănânce și s-o făcut măgar. El a strâns un mănuchi de flori şi 
l-a pus în buzunariu. Mergând el călare pe măgar mai departe a dat de 
un iaz. Să pleacă măgarul să bee apă şi se face iar cal”*. Întrucât flăcăul 
din poveste fusese înșelat şi umilit de Frumoasa lumii, el se răzbună pe 
aceasta transformând-o, cu viclenie, într-o... măgăriță, pedepsind-o, 
deci, astfel. După o perioadă de umilinţă și căință binemeritate, flăcăul 

o va readuce pe Frumoasa lumii la înfățișarea inițială, redându-i noble- 
țea și căsătorindu-se cu ea. Expresia a face din cal măgar, cu largă distri- 
buţie în textul de mai sus, este un enunţ aparținând discursului repetat 
doar dacă Eminescu „s-a jucat” cu ea (făcând aluzie la aceasta), caz în 
care se poate vorbi şi de o permutare operată de scriitorul român: a face 
din măgar cal. 


Este posibil ca sintagma ab equis ad asinos să provină dintr-o poveste 
asemănătoare. Să ne reamintim că în antichitate metamorfozele erau 
curente în literatură: la Homer (în Odiseea), la Ovidius (Metamorfoze- 
le), la Apuleius (Măgarul de aur) etc. 


2. Ad maiorem Dei gloriam | Spre mai marea glorie/slavă a lui Dum- 
nezeu; a acţiona dezinteresat, pentru o cauză nobilă ]. Este deviza or- 
dinului iezuiţilor, cuprinsă în Canones et decreta oecumenici concilii Tri- 
dentini, emise de Conciliul de la Trento, 1545-1563 (cf. Marian 1973). 
Uneori se spune și ad maiorem ecclesiae/papae gloriam (cf. Ciobanu & 
Novac 2002). Sintagma se regăsește în literatura patristică și sub forma 
extinsă ad maiorem Dei gloriam vincit pietas ['spre mai marea glorie a 
lui Dumnezeu evlavia a învins'] la Gregorius Magnus sau în cea scolas- 
tică: ad maiorem Dei reverentiam | 'spre o mai mare cinstire a lui Dum- 
nezeu'], la Toma d'Aquino (cf. Munteanu E.&L. 1996). 


Desigur că există şi atacuri (mai mult sau mai puţin ludice) îndreptate 
împotriva formulei canonice. Bunăoară, Voltaire (filosof, dar şi scriitor) 
contestă, plin de ironie, printr-o povestioară (din al său Dictionnaire 
philosophique), deviza ordinului iezuiţilor, ad maiorem Dei gloriam. 
Diatriba vine din gura unui derviş-şef, Ben-al-Betif, care pretinde că 
Dumnezeu nu are nevoie de glorie, căci nu este conceput după chipul 
şi asemănarea oamenilor, singurii doritori de slavă. 


O interesantă modificare prin substituție, motivată contextual, a ex- 
presiei analizate o descoperim la Eminescu, în două dintre textele sale 
publicistice. În primul (datând de prin 1879), prezentând „unitatea 
de vederi în cabinetul actual” prin extrase din jurnalele vremii, poetul 
comentează: „Din aceste producţiuni cititorul nostru va învăța multe 
lucruri frumoase şi instructive; va învăţa cum, pentru a-ţi face pe cine- 
va prieten, trebuie să-l tratezi cu eleganța bâtei și a reteveiului și cum 

Mărgăriteșştii, Pătărlăgenii, Dimancii, ieri încă numiţi ignoranțţi, inepți, 
neoneşti, devin de a doua zi niște dulci prieteni cari te susţin și pe cari-i 


susţii, totul, se-nţelege, in majorem Romaniae gloriam”. 


Într-un alt articol (din 1880), Eminescu întrebuințează aceeași expre- 
sie modificată, atacând guvernul liberal după cum urmează: „Iotdeau- 
na înaintea unui vot economicos sau a unor discuţii economicoase gu- 
vernul se îmblânzește, iar ziarele lui foiesc de făgăduinţe. Acum, când 
crapă lemnile și pietrile de ger, «Românul» încălzește sufletele tremu- 
rătorilor contribuabili arătând ce admirabilă situațiune (mincinoasă) 
financiară e aceea a guvernului roșu și ce multe proiecte minunate pen- 
tru a ferici naţia va vota marele partid naţionale-liberale in majorem 
Romaniae gloriam”. 


De altfel, tot Eminescu, într-o scrisoare (din 1877) redactată în germa- 
nă şi adresată lui Maiorescu schimbă această deviză în folosul Junimii: 
„Ad majorem Junimea gloriam” (apud Dumistrăcel 2006, p. 234). 


3. Amore, more, ore, re iuguntur/probantur amicitiae | Prin iubire, 
prin comportament, prin vorbire, prin împrejurări se leagă/se pun la 
încercare prieteniile']. Formula îşi are originea în Evul Mediu. După 
opinia lui Ştefan Cucu (2002, p. 275), ea face parte din categoria acelor 
expresii cu caracter ludic (frecvente în acele timpuri), adică jocuri de 
cuvinte bazate pe rimă, cum ar fi: Theoria sine praxe, quasi rota sine axe 
| “Teoria fără practică e ca roata fără osie] sau Nomen est omen [“Nume- 
le este prevestire”] sau Ad augusta, per angusta [‘La lucruri mărețe se 
ajunge pe căi înguste'] sau Nomina stultorum, ubique locorum [“Numele 
proştilor, în toate locurile)” etc. Există, ca variantă, şi sintagma Amicus 
cognoscitur amore, more, ore, re | Prietenul se cunoaşte după dragoste, 
moravuri, vorbe și treburi'] (cf. Ciobanu & Novac 2002, p. 19). 


Partea de început a enunţului este întrebuințată într-un celebru poem 
într-un vers, scris în latină în secolul al XVII-lea de către iezuitul Atha- 
nasius Kircher, citat de Nicolae Manolescu: „« Tibi vero gratias agam 
quo clamore? Amore more ore re» («Cum să-ţi strig gratitudinea mea? — 
întrebă poetul pe Dumnezeu, care îi răspunde: Prin dragostea ta, prin 
felul tău de a fi, prin rugăciunile și prin actele tale» "5. După cum se 
observă, poetul iezuit a îmbogăţit seria de cuvinte, ce se obțin unul din 

altul prin căderea sunetului inițial (afereză), cu termenul clamore, su- 
punând, aşadar, expresia unui dublu proces de modificare: suprimare 
şi adăugare. 


Eseistul Luca Piţu utilizează și el (bineînţeles, de dragul unui colaj 
postmodernist) un fragment din formula discutată aici: „Am petrecut, 
firescamente, întru amore, more, ore, re”. 


4. In vino veritas | În vin e adevărul ]. Aceste cuvinte foarte cunoscute 
sunt puse pe seama poetului grec Alceu (Alkaios), care a trăit în secolul 
al VI-lea î.Hr., doar că, iniţial, ele erau într-o formă oarecum diferită: 
„Vinul este o oglindă pentru oameni” (Oinos anthropoisi dioptron). În 
Banchetul (Symposion, 217 e) Platon aşază în gura lui Alcibiade, ca- 
re-l laudă pe Socrate, maxima grecească, devenită populară, En oino 
aletheia | În vin adevărul” ], ce corespunde latinescului In vino veritas, 
pe care îl descoperim în Istoria naturală (Naturalis historia, XIV, 28) a 
lui Pliniu cel Bătrân (vezi Cucu 2002, p. 214-215). Desigur că Alceu 
observase, ca unul ce se deda plăcerilor vieţii (era din Lesbos, fusese 
îndrăgostit de Safo, care-l respinsese), că omul, la băutură, devine vor- 
băreţ!”. Totodată, pe vremea lui, celor bănuiţi de fapte infamante li se 
„serveau” vinuri tari în cantități mari, spre a-i îmbăta și a obţine de la ei 


adevărul (cf. Berg 2003, p. 169). 


Eminescu acordă expresiei latinești o altă semnificaţie și o altă origi- 
ne: „Ea a luat naştere în Polonia sub influenţa latinităţii medie şi nu 
înseamnă deloc că «la vin spune omul adevărul». [... ] Proverbul are 
cu tot alt înțeles. La germani, la slavi, la românii din suta a şaptespre- 
zecea asemenea existau între amici dueluri de beţie, lupte frățeşti de 
încercare în băutură din cari să se vază care pe care-l va culca mai întâi 
la pământ. Deci in vino veritas [s.n.] însemnează «nu-ţi amăgi pe amic 
la băutură; pe când el bea în realitate tu nu turna vinul pe mânecă, pe 
gulerul cămășii sau pe după spate, pentru ca el să bea mai mult decât 
tine şi să-l biruiești prin înşelăciune. — Adevăr la vin!»""!. Ipoteza lui 
Eminescu nu pare prea convingătoare, dar trebuie văzut și ce anume i-a 
prilejuit discutarea maximei. Eminescu dorea, de fapt, să arate astfel că 
articolul publicaţiei maghiare „Pester Lloyd”, declanșat de declaraţiile 
naționaliste ale unui anume Grădişteanu, din timpul unui toast, este 

nefondat atunci când aplică sintagma latinească în cazul discursului 
respectivului senator român, întrucât acesta-și bătuse joc (în 1867) 
tocmai de ideile pe care le-a susținut „la chef”. Totuși, tocmai credinţa 
că are dreptate în privința sensului corect atribuit maximei, îl face pe 
Eminescu să o modifice apoi printr-o adăugare ce-i schimbă, într-ade- 
văr, înțelesul: „Din contră, nu există stare mai amăgitoare în privirea 
caracterului decât cea de beţie. Cel sincer devine mincinos, cel fricos 
se laudă cu curajul, cel vesel devine plângător, cel tăcut vorbăreț. Deci: 
in vino non est veritas |s.a.]”?. 


O completare târzie, face ca expresia să capete forma In vino veritas, in 
aqua sanitas | În vin e adevărul, în apă — sănătatea'] (cf. Ciobanu & 
Novac 2002, p. 85). 


S. Magister dixit [ʻA spus-o magistrul ]. Se apreciază că aceste cuvin- 
te erau folosite de discipolii lui Pitagora (în greceşte autos epha; şi cu 
varianta latină ipse dixit) ca argument ultim, incontestabil într-o dis- 
pută. Mai târziu, scolasticii procedau la fel, utilizând expresia atunci 
când citau părerile maestrului lor, Aristotel (vezi şi infra)". O formulă 
înrudită este iurare in verba magistri [ʻa jura pe vorbele profesorului” ] 
(Horatius, Epistulae, 1, 1, 14 — unde poetul lua peste picior discipolii 
care se încredeau orbește în filosofia dascălului lor), întrebuințată în 
acelaşi sens şi avându-și originea în obiceiul gladiatorilor de a depune, 
la început, un jurământ în fața profesorului sau a antrenorului lor. As- 
tăzi, Magister dixit se spune şi în mod ironic când cineva nu admite sub 
nicio formă să-i fie combătute opiniile. 


După opinia unui erudit de talia lui J.L. Borges, sintagma nu se utiliza 
inițial în această accepţie. El susține că Pitagora nu a lăsat niciun text 
scris, întrucât dorea ca gândirea sa, după moarte, să continue să trăias- 
că în mintea discipolilor săi. De aici ar veni și maxima Magister dixit, 
care, din păcate, mai mereu s-ar folosi greșit: „Magister dixit nu vrea 
să însemne că «maestrul a spus și cu asta discuţia se încheie». Dim- 
potrivă, înseamnă exact contrariul: un pitagorian proclama o teorie, 
care, poate, nu ar fi în tradiția pitagoriană, cum ar fi, de exemplu, teoria 
timpului ciclic. Iar când se afirma că aceasta nu ar corespunde tradiţiei, 
spuneau Magister dixit şi aceasta le permitea să inoveze. El considera 

că, în fond, cărțile te înlănțuie sau, pentru a spune cu vorbele «scriptu- 
rii», litera ucide, dar spiritul însuflețeşte”!*. 


Dar iată ce afirmă şi Coşeriu despre Averroes: „Se spune despre] 
Averroes că el credea atâta în Aristotel că, dacă Aristotel ar fi spus că 
cineva care şade e în picioare, sau cineva care e în picioare e aşezat pe 
scaun, Averroes ar fi jurat că așa este. Şi el e cel care spunea «Magister 


dixit», în realitate «Aristo cala», adică «Aristotel a spus»”"*. 


După caz, expresia suferă modificări. În publicistica lui Eminescu desco- 
perim următorul exemplu: „Nu noi o zicem aceasta: Papa dixit. Singurul 
care, după «Românul», a rămas fidel drapelului de la 1848, d. Dimitrie 
Brătianu o zice”. Ce-i drept, substituirile se produc frecvent în presă 
(din care ne interesează, cu precădere, genul eseistic). Filologul Andrei 
Cornea (în „Dilema”, 11-17 aprilie, 2003) îl înlocuieşte pe magister cu 
Stalin: „Stalin dixit. De obicei, în locul profesorului este așezat un nume 
cu autoritate. Discutând despre cimilituri [ci-mi-li] și despre modul în 
care o gramatică neroadă (a lui Măcărescu) a depreciat sensurile lumii, 
Vasile Lovinescu inserează într-un citat din Creangă formula preschim- 
bată: „«Mi-ți-i, ni-vi-li, me-te-îl-o, ne-ve-i-le; me-te-îl-o, ne-ve-i-le, mi-ţi- 
i, ni-vi-li. Ce ar fi aceia, ducă-se pe pustii! (Creangă dixit, n.n. [VL.]). 
Unii dondăneau ca nebunii până-i apuca ameţeala»”"”. 


Se poate şi altcumva; în locul unei personalităţi apare un... partid: „În 
același fel teroarea comunistă decenii ne-a dresat să zicem și noi «Par- 
tidul dixit!>”. 

2. Ciobanu & Novac 2002 = Anatol Ciobanu, Lidia No- 

vac, Mic dicţionar latin — român de expresii consacrate, Chi- 


selectivă 


şinău, Museum, 2002. 

3. Cucu 2002 = Ştefan Cucu, Cogito, ergo sum. Dicţio- 

ce prin mass-media, laşi, Editura Universităţii „Alexandru 

Note | 


1 Pentru o tratare in extenso a acelor transformări, vezi Cristinel Munteanu, Modificarea 
discursului repetat latinesc în registrul grav al științei şi al filozofiei, în Nicolae Saramandu et 
alii (editori), Academia Română. Institutul de Lingvistică „Iorgu Iordan — Al. Rosetti” 
Bucureşti, Lucrările primului simpozion internațional de lingvistică (Bucureşti, 13-14 no- 
iembrie, 2007), București, Editura Universităţii din București, 2008, p. 207-217. 

"Vezi şi articolul profesorului Stelian Dumistrăcel (dedicat sărbătoririi lui Anatol Cioba- 
nu la 70 de ani), Dicton și slogan, în „Limba Română” (Chişinău), anul XIV, nr. 12, 2004, 
p. 46-53. 

3Vezi Cronicari munteni (ediţie îngrijită de Mihail Gregorian, studiu introductiv de Eu- 
gen Stănescu), vol. I (Stolnicul Constantin Cantacuzino, Anonimul cantacuzinesc, Radu 
Popescu), Bucureşti, Editura pentru Literatură, 1961, p. 520. 

*Mihai Eminescu, Opere, vol. VI, București, Editura Academiei Române, p. 347. 

* În ceea ce priveşte disponibilitatea lui Mihai Eminescu pentru întrebuințarea formule- 
lor paremiologice, vezi loan Milică, Proverbialul Eminescu, în „Cronica veche”, anul VII, 
nr.4, 2017, p. 5. 

*M. Eminescu, Opere, vol. X, București, Editura Academiei Române, 1989, p. 325. 
7Idem, p. 347. 

Nicolae Manolescu, Despre poezie, Braşov, Aula, 2002, p. 43. 

°Luca Pițu, Ultima noapte de dragoste și întâia noapte de filozofie, Bucureşti, Nemira, 1999, 
p. 101. 

10 Semnificativ este că, la intrarea într-un institut de cercetări atomice din America, o 
placardă atenționa: „Alcoolul conservă orice, cu excepția unui secret!” O altă expresie 
latinească privind sinceritatea este Ex boca parvulorum veritas [Din gura copiilor iese 
adevărul”] (cf. Marian 1973, p. 61). 

1 M. Eminescu, Opere, vol. XIII, București, Editura Academiei Române, 1985, p. 218. 

12 Ibidem. 

13 O formă modernă, citată uneori, este sintagma englezească His masters voice [Vocea 
stăpânului ] (cf. Berg 2003, p 173 şi 151). 

14 Jorge Luis Borges, Cărțile și noaptea, laşi, Junimea, 1988, p. 123. 

'5 În vol. In memoriam Eugeniu Coșeriu, Bucureşti, Editura Academiei Române, 2004, p. 
122. 

16 M. Eminescu, Opere, vol. XIII, p. 286. 

17 Vasile Lovinescu, Mitul sfâşiat, laşi, Editura Institutul European, 1999, p. 218. 

18 În „Făclia”, 6 noiembrie, 1991, p. 3 (apud Ciobanu & Novac 2002, p. 98). 

Eugen MUNTEANU 


| Mitul lui Orfeu în poezia lui Ovidius“ 


E.M. — profesor la Facultatea de 
Litere a Universităţii, Alexandru loan 
Cuza" din lași, director-fondator al 
Școlii Doctorale de Studii Filologice 
(2005-2009), profesor invitat la 
Universitățile din Jena și Viena, 
director al Institutului de Filologie 
Română, Al. Philippide" din lași 
(2009-2013). Principalele lucrări: 
Aeterna Latinitas (1997); Introducere 
în lingvistică (2015); Lexicologie 
biblică (2008). A coordonat 


proiectul, 
Dacoroma 


onumenta linguae 


norum” (2009-2015, 15 


volume tipărite) și ediţia critică a 


versiunii, 


Vechiului Tes 


icolae Spătarul Milescu”a 
ament (2016, 2060 p.). 


A tradus şi comentat texte de Sf. 


Augustin, TI 
Sweden 


homas de Aquino, 
borg, Jean-Jacques 


Rousseau, Rivarol, Wilhelm von 


Hum 


boldt, 
Renan 


acob Grimm, Ernst 
, Eugenio Coseriu și 


Ha 


ns-Georg Gadamer. 


Pentru orice mare poet, destinul orfic pare 
să aibă o valoare exemplară, ca mit-paradig- 
mă al existenței poetice. Examinarea atentă 
şi în profunzime a unui univers poetic relevă 
semnificaţii şi secvenţe corespunzând unor 
evenimente, figuri sau momente simbolice 
ale mitului lui Orfeu. Dacă în societăţile arha- 
ice mitul era o „istorie sacră” (Mircea Eliade) 
cu funcția unui model de autoritate divină, o 
garanţie a individualităţii şi integrităţii tribu- 
lui, în epoca clasică, situaţia este deosebită: 
mitul rămâne un model, dar nu pentru insul 
abstract al comunităţii, ci pentru poet ca indi- 
vid de excepţie, un model care fixează și justi- 
fică comportamentul, atitudinile şi simbolis- 
tica actului poetic. 


În ceea ce priveşte opera lui Ovidius, com- 
plexul mitopoetic orfic ocupă un loc central, 
atât ca tramă narativă ca atare, cât şi ca sumă 
a unor principii ale cunoaşterii și existenţei 
poetice. 


În cărţile a X-a și a XI-a ale Metamorfozelor 
ovidiene, protagonist este Orpheus, poetul 
trac (Rhodopeius vates); mai mult încă, îna- 
intea morţii, vocea sa se identifică cu cea a 
poetului însuși, şi anume în nararea miturilor 


” Articol inedit, scris de autor în mai-iunie 1977, ca lu- 
crare de seminar. 

lui Athis, Cyparissus, Ganimedes, Hyachinthus, Pygmalion, Myrrha, 
Atalanta și Hippomene. Alături de cunoscutul pasaj din cartea a IV-a 
a Georgicelor lui Vergilius, tratarea narativă din Metamorfozele lui Ovi- 
diu este una dintre cele mai complexe: fiecare secvenţă a mitului îşi 
realizează în spaţiul narativ valenţele simbolice tradiționale, cunoscute 
şi din alte texte ale antichităţii. Recunoașterea semnificaţiilor mitului, 
aşa cum este el narat în Metamorfoze, ne va sprijini în interpretarea și 
înțelegerea lirismului ovidian, în ale cărui structuri primare vom iden- 
tifica elemente din simbolistica mitică a orfismului. 


Orfeu apare la Ovidiu cu atributele sale arhetipale cunoscute: poet apo- 
linic (Apollineus vates), eroul este un simbolal echilibrului și emergenței 
solare, al curajului tragic al asumării cunoașterii. În fața morții și a în- 
tunericului, poetul-profet vrea să evite vorbirea meșteșugită (positis 
ambagibus) şi să spună adevărul (vera loqui). Ca restaurator al ordinii 
şi al adevărului, Orfeul ovidian vede în revederea iubitei pierdute jus- 
tificarea coborârii în Infern (causa visae conjunx). Recuperarea Eurydi- 
cei echivalează cu impunerea valorii solare a conștiinței, a luminii care 
trebuie să dezvăluie adevărul şi să împrăștie negurile. 


Mijlocitor între zei și oameni, Orfeu se află în centrul unei cunoașteri 
de tip tragic, întrucât realizarea dialogului poet-ființă eșuează în chiar 
momentele sale de maximă comuniune. Cântecul (carmen) rămâne 
singura cale de salvare. Prin cântec, prin cuvântul pus în acord cu rit- 
mul universal al coardelor — nervosque ad verba moventem (Metamor- 
foze, X, 40), Orfeu îşi interzice suferința degradantă și eludează tem- 
porar puterile morţii: Tantalus şi Sisyphus se odihnesc în sfârşit, roata 
lui Ixion se opreşte, Eumenidele însele lăcrimează pentru întâia oară 
— Eumenidus maduisse genas (Metamorfoze, 46). 


Condiţia pusă poetului spre a învinge moartea și a permanentiza vic- 
toria, şi anume să nu își întoarcă privirile înapoi — ne flectat retro sua 
lumine (Metamorfoze, 51) — este însă inacceptabilă conştiinţei apoli- 
nice, care s-ar auto-nega, renunțând la putinţa de a vedea. Astfel în- 
cât, nerăbdarea cunoaşterii şi dorinţa fierbinte de a vedea — ne deficeret 
metuens avidusque videnti (Metamorfoze, 56) — se constituie ca limită 
tragică a experienţei orfice. După întoarcerea din infern şi consumarea 
experienţei-limită, Orfeu rămâne să rătăcească prin existența terestră 
care a devenit, în absenţa iubirii, un spaţiu al exilului şi informului. 

Preot apolinic, Orfeu cade deci jertfă necesară elanului dionisiac al ba- 
cantelor, contrariate de refuzul vieţii primare, manifeste, pe care o re- 
prezentau. În timpul acestei dezlănțuiri dionisiatice, cuvintele poetului 
nu se mai aud și nu mai mișcă pe nimeni — nec quiquam voce moventem 
(Metamorfoze, XI, 40). Moartea eroului are semnificația unei restitu- 
iri: prin corpul său ciopârțit, cuvântul, cântecul se împrăștie asupra 
întregii firi. Un plâns cosmic cuprinde natura: păsările, pădurile, fia- 
rele, stâncile sunt pline de lacrimi; se spune că fluviile s-au umflat de 
lacrimi — lacrimis quoque flumina dicunt / Increvisse suis (Metamorfoze, 
46). Parte componentă a corpului poetului, lira sa continuă să dețină 
puteri magice, supraviețuind morții și comunicând cu plânsul emanat 
de natură: Flebile nescio quid queritur lyra, flebile lingua / Murmurat exa- 
nimis, respondent flebile ripae (Metamorfoze, 52-53). 


Poetul poate în sfârşit să-şi privească, cu certitudine, iubita — Eurydi- 
cenque suam iam tuto respicit Orpheus (Metamorfoze, 66) — deoarece, în 
moarte, lumina cunoașterii apolinice nu mai poate jigni pe zeii morții. 


Se poate vedea din ceea ce am spus până acum că Ovidiu nu „demiti- 
zează” și nu degradează mitul, ci doar îl interpretează, fără să piardă ni- 
ciunul din marile sale simboluri. Mai mult decât atât, motivele ovidie- 
ne centrale pot fi integrate perspectivei mitului orfic și organizate după 
tiparul său. Ipostazele vieţii poetului, cu care destinul a fost darnic în 
evenimente, îşi găsesc un exact corespondent în datele exemplare ale 
mitului. 


Sprijinită pe o permanentă tensiune a discursului elegiac ovidian, mi- 
topoietica orfică își relevă aici principalele teme. Le voi trata succint 
pe fiecare. 


Omnipotenţța iubirii 


Erosul reprezintă în poetica ovidiană valoarea supremă, cauză şi țintă a 
existenţei, însăși rațiunea de a fi. Ca permanentă tensiune vitală, amo- 
rul stăpânește deopotrivă pe zei și pe oameni, fiind însoțit de greșeală și 
de furie: Blanditiae comites tibi erunt Errorque Furorqgue / Asidue partes 
turba secuta tuos, / His tu militibus superas hominesque deosque (Amores, 
IL 2, 35-37). Dincolo de inevitabila alegorizare impusă de convențiile 

stilistice ale vremii, se străvede aici concepţia orfică despre iubire ca 
putere supremă, cale de salvare prin cunoaștere și uniune la nivelul 
întregului cosmos. Iubirea este substanța cea mai intimă a cântecu- 
lui. Panerotismului cosmic din Metamorfoze îi corespunde în Amores, 
Ars amandi şi Heroide un panerotism, i-am putea spune, social. „Cel 
ce iubeşte este asemenea unui soldat, și Cupidon își are taberele sale: 
Crede-mă, Atticus, cel ce iubeşte este asemenea unui soldat” spune po- 
etul: Militat omnis amans, et habet sua castra Cupido: / Attice, crede mihi, 
militat omnis amans (Amores, |, 9, 1-2). 


Absorbit de viziunea tragică a existenţei în a doua parte a creaţiei, ero- 
tismul primelor opere ovidiene este solar și plenar, manifestându-se 
în sfera jocului (lusus) și a plăcerilor (delicias). Iubirea este o desfăta- 
re legitimă sau amor jucăuș (honesta voluptas, amor jucundus), poezia 
înseamnă cântece dulci (molia carmina), iar muza mai îngăduitoare 
(Musa jocosa). 


Corespondenta poet-natură 


Prin potenţele magice ale cuvintelor, poetul pătrunde în intimitatea 
lucrurilor, modelând natura potrivit propriilor sale stări. Identificarea 
imaginilor obsedante din opera de exil relevă în acest sens la Ovidi- 
us preponderența unor metafore legate de sfera orfică. Rătăcirea, în- 
doiala, căutarea, tentaţia adâncului, ceața, întunericul, zbuciumul, 
ameninţarea, noaptea, murmurul sunt dominantele complexului ima- 
gistic al elegiilor. Între eul poetic şi exterior se stabileşte o strânsă co- 
muniune, în urma căreia realul nu mai este reprezentat ca atare, ci inter- 
pretat. Aspectelor superficiale şi obiective ale lucrurilor li se caută un 
înţeles mai profund, consonant cu stările de spirit ale poetului exilat. 
Exacerbarea antinomiilor existenţei îl menţine pe poet într-un perma- 
nent extaz al deznădejdii, dublat de orgoliul unui destin de excepţie. 
Tensiunea și disperarea se reflectă în participarea naturii, supusă prin 
gestul hieratic al cântării: Alternaque est nostrae sumpta carina fugae, / 
Quod facerem versus inter fera murmura ponti / Cycladas Aegeas obstipu- 
isse puto. / Ipse ego nunc miror tantis animique marisque / Fluctibus inge- 
nium non cecidisse meum. — „Şi am luat cea de-a doua corabie a călători- 
ei mele în exil, / Cum făceam versuri în mijlocul sălbaticului murmur 
al mării/ A uimit, socot, Cicladele Mării Egee. / Şi acuma mă mir că în 

mijlocul atâtor frământări ale sufletului și ale mării/ Talentul meu nu 
s-a frânt (Tristele, I, XL, 6-10). 


Dintre toate elementele primare, mediul acvatic în special domină ima- 
gistica ovidiană. La Ovidius, poet al intimităţii şi al securităţii citadine, 
apele sunt un mediu al dezolării și al morții, având aproape întotdeau- 
na un aspect sumbru și zbuciumat. Înconjurat de ape, spaţiul exilului 
este absolut întunecat, opus fără întrerupere solarei imagini a limanu- 
lui patriei râvnite: deploratae limen adire domus (Tristele, TII, 5, 8). 


Viziunea tragică asupra existenței 


Poetul se află în centrul unui permanent dialog cu ființa, dominând 
stihiile şi dându-le prin cântec legi. Prăbușirea poetului are ca urmare 
dezorganizarea cosmosului, ruina și lipsa de noimă a lumii: pământul 
se amestecă cu cerul, apele cu focul, legile dispar, totul se învălmășește: 
In caput alta suum labentur ab aequora retro / Flumina, conversis Sol- 
que recurret equis, / Terra ferret stellas, caelum findetur aratro, / Unda 
dabit flammas et dabit ignis aquas, / Omnia naturae praepostere legibus 
ibunt / Parsque suum mundi nulla tenebit iter, / Omnia jam fient, fieri 
quae posse negabam, / Et nihil est de quo non sit habenda fides. / Haec ego 
vatecinor... — „La capătul lor se scurg înapoi din mare/ Râurile şi Soarele 
îşi răsuceşte caii, / Pământul va sprijini stelele, cerul va fi spintecat de 
plug, / Apele vor scoate flăcări, iar focul va scoate ape, / Toate cele ale 
naturii vor înainta fără nici o lege, / Și nicio parte din lume nu-și va 
menţine calea, / Se vor petrece deja toate cele despre care refuzam să 
cred că se pot întâmpla, / Şi nu există nimic ce nu putem spera că se va 
petrece. / Aceste lucruri le cânt ca profet” (Tristele, I, 8, 1-8). 


Printr-o existență întunecată, nubila tempora, poetul este un viator, un 
rătăcitor. Termeni cheie din sfera pierderii, durerii şi morții, selectaţi 
numai din cartea I din Tristia, sunt elocvenţi pentru coordonatele 
sufletești specifice: metus, casus, terror, minacio, luctus gemitusque, se- 
pulcrum, damnatio, clamor gemitusque, lacrimae, ruina, maeror, vulnus, 
culpa, error, querulus dolor, tristitia, pulvis, cinis. 


Deznădejdea solitudinii se răsfrânge în simţurile poetului, care ajung 
să nu perceapă în spaţiul pontic al exilului decât ger și uscăciune. În 
Tristia şi în Epistulae ex Ponto, imaginile nucleu, cele care organizează 


INTEREFERENȚŢE BA 


imaginarul ovidian, derivă din preeminenţa frigului în simţurile exi- 
latului: frigus habitabile, rigidae minae, gelida membra, gelidus timor, 
hibernas procellas, adstricto Terra perusta gelu. Acelaşi regim imagistic 
determină selectarea și frecvența unor verbe corespunzătoare: obruere, 
frangere, fallere, labi, plangere, flere, maerere, deplorare, premere, cadere, 
laedere, amidere, pati, nocere, precari, vagari. 


Moarte și exil 


Rupt de mediul său generic, domus, limen patriae, poetul orfic 
supravieţuieşte în lume ca într-un spaţiu al exilului și suferinţei. Nu nu- 
mai omul ca atare, care poate spera o iertare şi reîntoarcerea în patrie, 
dar întreaga ființă se află în declin. Speranţa salvării se convertește trep- 
tat într-o iubire extatică pentru moarte (amor necis). În preajma morții, 
puritatea durerii fără limite, asumarea orgoliului suprem al morţii se 
impune ca o soluţie de a pune capăt exilului. Implorându-l pe împărat 
să fie iertat pentru vechea ofensă, poetul conjură deopotrivă tumultul 
mării să îl ajute să scape de insuportabilul exil: Contenti nostris jam 
precor esse malis! / Nec tamen, ut cuncti miserum servari valetis, / Quod 
periit, salvum jam caput esse potest. / Ut mare considat ventisque ferenti- 
bus utar, / Ut mihi parcatis, non minus exul ero! (Tristia, I, 2, 70-75) 


Poezia ca soluție de salvare 


Predestinat suferinței, poetul nu poate să înfrunte destinul prin rațiune, 
prin efortul de a-l eluda sau ocoli: Sive malum potui tamen hoc vitare ca- 
vendo / Seu ratio fatum vincere nulla valet. (Tristia, III, 6, 17-18) 


Numai cântecul, ca semn al elecțiunii divine poate oferi o cale de sal- 
vare, nu prin desființarea suferinței, ci prin înnobilarea ei. Supunând 
prin forța privirii şi a numirii, atribute vaticinare, tenebrele care îl în- 
conjoară, poetul este în stare să înțeleagă semnele divine, esența eternă 
din lucruri, căci zeul trimite semne binevoitoare celui care le dorește: 
... sunt quidam oracula vatum: / Nam deus optanti prospera signa dedit 
(Epistulae Ex Ponto, IL, 1, 55-56). Prin cântec se poate defini o origo re- 
rum, cum Ovidius a încercat în Faste, sau se poate cuprinde și descifra 
perpetua curgere a firii, ca în Metamorfoze. 

Totul trebuie să i se supună poetului, căci el este cel care vede adevărul 
şi îl cuprinde în cântec, reimpăcând pe om cu natura și cu destinul. 


Cunoaştere a adevărului, poezia ne apare la Ovidius un act erotic: de 
comuniune și transcendere: Usus opus movet hoc, vati parete perito, / 
Vera canam: coeptis, mater, Amoris, ades! (Ars amandi, 1, 29-30). De 
aici și marele orgoliu al poetului, credinţa lui că poezia poate învinge 
moartea și timpul: carmina morte carent. 


În sfârșit, ca o încheiere simbolică a unui destin orfic, Ovidius a rămas 
în conştiinţa posterității drept poetul căruia nu i se cunoaşte mormân- 
tul; la fel ca cel al legendarului Orfeu, corpul său freamătă permanent 
în ritmurile secrete ale naturii. 

Mircea A. DIACONU 
Despre graniţe istorice, 
geografice și culturale 


Traumele ca șansă? 


În Reading Microliterature: Langage, Ethnicity, 
Polyteritoriality (Diaconu 2018: 135-156), am 
avansat ideea că literatura română este un sistem 
literar determinat de contexte geo-politice aflate 
la intersecția unor graniţe de tipuri diferite: cele 


etnice, cele administrative, cele politice. Iar la 

al Universităţii,Ştefan cel serie de graniţe istorice, adică de fracturi în ceea 
Mare', Suceava. Dintre ce s-ar putea considera o devenire, o diacronie li- 
volumele semnate: lon niară. Propriu-zis, porneam de la câteva întrebări 

de genul: Aparțin literaturii române scriitorii din 
Republica Moldova, Bucovina, Banatul sârbesc 


rea de a oferi soluții la aceste întrebări — care pot 
genera o redefinire sistemică a literaturii române 
—, propuneam concepte precum microliteratură, 
literatură intra- şi extrateritorială, al căror rost 
este să determine o reprezentare a literaturilor 
dincolo de criteriul naţionalului, care să reflecte 
situaţii de fapt pe care o astfel de reprezentare le 
ignoră. 

Pornind de la aceste date, vom putea spune despre literatura scrisă 
în limbile maghiară și germană din România, ori despre cea scrisă 
în limba română din Serbia ori Ucraina că sunt minoritare, așa cum 
vom putea spune despre literatura în limba română din Republica 
Moldova că este marginală. Le vom putea numi însă microliteraturi, 
cu existenţă intra- şi extrateritorială, făcând astfel trimitere spre o 
teritorialitate (şi implicit o identitate) în mișcare, determinată de 
relaţiile simultane cu centre de putere și de referinţă diferite. Prin ur- 
mare, vom considera literatura extrateritorială (i.e., literatura română 
din Republica Moldova, fosta Iugoslavie, Bucovina şi Ungaria) şi li- 
teratura intrateritorială (i.e., literatura maghiară şi literatura germană 
din România) drept microliteraturi care pot fi cercetate ținându-se 
cont de multiplele contextualizări politice, geopolitice, culturale, ide- 
ologice, administrative. Or, toate aceste aspecte generează diferenţe 
semnificative. 


Pentru a putea descrie literaturile extra- şi intrateritoriale şi pentru 
a putea avansa în încercarea de a le defini ca microliteraturi, aflate la 
intersecția mai multor tendințe și sisteme (de raportare la ficțiunea a 
cel puţin celor două centre, cel natural și cel istoric, şi la autoficțiunea 
propriei identități), e necesar să facem o incursiune în ceea ce am putea 
numi narațiunea și istoria granițelor teritoriilor aduse deja în discuţie. 
Nu vom face prezentări exhaustive şi nici nu vom avea pretenţia de a 
suplini studii istorice propriu-zise; cu riscul de a simplifica în aceas- 
tă încercare cu caracter introductiv, ne vom opri la fiecare dintre mi- 
croliteraturi pentru a-i descrie, simplu spus, mijloacele istorice de 
funcționare și modalităţile de (auto)reprezentare. Opinia noastră este 
că stabilirea câtorva repere este absolut necesară unei înscrieri corecte 
în context a literaturii. 


În fapt, deşi par realități tari, teritoriile politice se află mai degrabă 
într-un permanent echilibru precar, care favorizează mozaicul et- 
nic şi generează fie o literatură cu funcţii în recuperarea sau con- 
struirea identităţii, fie una care depăşeşte problematica etnicității, a 
apartenenței. Așa încât, am putea vorbi despre delimitările administra- 
tiv-politice ca despre niște ficțiuni ale istoriei, cu consecinţe în planul ge- 
ografiei, demografiei, lingvisticii etc. Europa de Est este consecinţa câtor- 
va fracturi ale istoriei, precum destrămarea Imperiului Austro-Ungar, a 

Iugoslaviei, a Imperiului Sovietic, apariţia blocului comunist etc., care 
au generat deteritorializări și reteritorializări cu consecinţe în variabi- 
litatea traumelor. O spun Deleuze şi Guattari vorbind despre Kafka: 


„Descompunerea şi prăbuşirea imperiului dublează criza, accentuea- 
ză pretutindeni mişcarea de deteritorializare şi provoacă reteritoriali- 
zări complicate, arhaizante, mitice sau simbolice” (Deleuze, Guattari 
2007: 43). 


Există reteritorializări care au obsesia originarului şi a integralității. 
În 1941, de exemplu, după cedarea în 1940 de către România a 
Transilvaniei, Basarabiei şi Bucovinei şi recuperarea lor în anul urmă- 
tor, Istoria literaturii române de la origini până în prezent (Călinescu 
1982) a constituit un act militant de afirmare a identității naţionale. 
Ultimul capitol, „Specificul naţional”, cu toată dezbaterea sa de idei 
pe tema identității, a amenințării reprezentate de creaţia străinilor, 
e o demonstraţie care vine exact pe urmele dorinţei de a demonstra 
existența unui specific, cu grade diferite, care delimitează literatura 
unui popor și, prin urmare, spiritul lui, „specificul lui rasial” (Călinescu 
1982: 976). Ideea dominantă e formulată explicit: 


„Istoria literaturii române nu poate fi decât o demonstraţie a puterii de 
creaţie române, cu notele ei specifice, arătarea contribuţiei naţionale la 
literatura universală” (Călinescu 1982: 974). 


Acest fapt avea drept cauză tocmai obsesia originarităţii/originalităţii 
şi integralității. În construcția gândită de Călinescu, străinii, şi sunt 
vizaţi mai ales scriitorii evrei, şi-ar releva inaderența la spiritul româ- 
nesc. Fenomenul s-a perpetuat în mod natural, fără să fi înregistrat par- 
că traume vizibile la cei excluși, deși nu putem să nu remarcăm un pa- 
radox: peste timp, tocmai în ideea demonstrării priorități specificului 
românesc, protocronismul din anii '80 ignora componenta lingvistică, 
esenţială pentru ca o literatură să fie naţională; au căutat identitatea 
românească în scrieri de mileniu I scrise în limba latină sau în scrieri 
de ev mediu redactate în slavonă. În acest caz, de ce nu i-am considera 
scriitori români pe cei care scriu, pe teritoriul românesc, în altă limbă 
decât româna? Sau pe cei care, formaţi sau nu în spaţiul românesc, scri- 
ind şi publicând în alte spaţii geografice decât cele românești și în altă 
limbă decât româna, scriu despre realități românești? 

Aş vrea să aduc în discuţie deocamdată situația creată prin Marea 
Unire din 1918. Deşi mai târziu li se va reproşa românilor că nu au 
destin (au făcut-o, cred, nu numai cei din tânăra generaţie, de la Eliade 
la Cioran sau, în alt fel, lonesco; ei au făcut-o însă cu o radicalitate dusă 
spre anarhie), acum, odată cu Marea Unire, sentimentul că românilor li 
s-a oferit şansa de a avea unul a pătruns în conștiința comună. Oamenii 
au simţit deodată că istoria e generoasă cu românii. Şansa pe care le-a 
oferit-o (alimentată și cu sânge, ca şi altă dată, când sângele n-a fost 
însă suficient ca să ducă la realizări majore: Câștigarea Independenţei 
a însemnat, de exemplu, pierderea Basarabiei) a fost percepută în di- 
mensiuni aproape mistice. Doar că, tot felul de contexte — unele poate 
de neocolit, altele aparținând cumva genei noastre — au dus în scur- 
tă vreme la sentimentul unui eșec. Iar istoria a intrat repede în declin. 
Oricum, românii — devenit deodată un popor cu sens — n-a gestionat 
suficient de abil și eficient problema naționalităților. Satisfacția româ- 
nilor de etnie română (atâta câtă a fost, căci de la un moment criza a 
fost şi a românilor) a stat în cumpănă cu sentimentul nemulțumirii tră- 
it de marele număr de minoritari. O spune foarte bine, în fond, Vintilă 
Mihăilescu: „E țara plină de ţări! — amintea Ion Conea cândva, în inter- 
belic. Ca să avem o ţară, a trebuit să învăţăm și să ajungem să credem că 
suntem un popor şi avem o cultură, unitară şi sub semnul continuității. 
A fost salutar şi mai este, într-o anumită măsură, necesar. Dar am pier- 
dut abilitatea de a gândi și de a ne raporta la diferenţă, la diversitatea 
etnică şi regională care ne sunt proprii, care ne-au alcătuit istoric. Mai 
mult, diferenţa ne sperie şi devenim xenofobi, ba chiar rasiști! Fără 
să realizăm şi cu zâmbetul pe buze, am devenit şi auto-rasiști: aşa e 
Românul, acesta este genomul său, asta face parte din ADN-ul său. Care 
«Român»? Cum adică «genomul» său? Plasarea identităţii în biolo- 
gic, în «genetică», a fost și a rămas expresia celui mai clasic rasism! 
Obsesia «Românului» și a unităţii sale «genetice» ne face astfel in- 
capabili să vedem românii şi să acceptăm diversitatea etnică a aces- 
tei națiuni bogate şi prin această diversitate” (Mihăilescu 2015). Or, 
Istoria lui Călinescu e construită pe principiul existenţei unui astfel de 
genom. 


Să revenim însă la câteva date de istorie. Transilvania s-a unit cu 
România în 1918, aducând cu ea nu doar un potenţial literar și cultural 
românesc, ci şi câteva minorităţi care-și vor construi propriile poveşti 

de legitimare, cu caracter revanșard și recuperator. Este vorba despre 
minoritatea de limbă maghiară, formată din maghiari și secui, și des- 
pre cea de limbă germană, formată din saşi, cărora li se alătură, în zona 
Banatului, şvabii, minorităţi care, în diferite momente ulterioare anu- 
lui 1918, îşi caută identitatea şi se raportează fie la un centru din afară 
graniţelor politice ale României, fie și la un centru intrateritorial (Cluj, 
Bucureşti), când nu își caută — soluţie provizorie, considerată salvatoa- 
re deocamdată — propria identitate. Publicată în spaţiul transilvănean, 
dar cel mai adesea la Buda și mai puţin la Bucureşti, literatura română 
din Transilvania de dinainte de 1918 era cunoscută în România și era 
inclusă în circuitul ei de valori. Granițele politice nu erau insurmonta- 
bile, și nu numai în plan cultural. Scriitorii puteau pleca din Imperiul 
Austro-Ungar pentru a se stabili la Bucureşti, așa cum se mișcau liber 
în tot imperiul (la Viena, la Praga etc.). Mai mult decât atât, unii din- 
tre scriitorii români din imperiu, din Banat sau din Transilvania, au în- 
ceput prin a scrie în limba maghiară (Ioan Slavici şi Liviu Rebreanu), 
în vreme ce alții, hrăniți din idealuri naţionale, scriau sub emblema 
naţionalului. „Să ne mutăm în altă ţară”, versul lui Octavian Goga, su- 
gera nu simplul exil, ci o reteritorializare vizionar-hiperbolică: mutân- 
du-se în altă țară, locuitorii ar fi trebuit să ia cu ei și pământul în care 
erau îngropaţi strămoșii. Goga vorbeşte metaforic despre o reterito- 
rializare care se şi produce în plan politic-administrativ în 1918. Este 
evident însă că scriitorii români din Transilvania debutaţi sau afirmați 
înainte de 1918, ca și aceia care debutează după 1918, sunt integrați în 
mod natural istoriei literaturii române. 


Parţial, același lucru s-a întâmplat cu Bucovina, spaţiul de nord al 
Moldovei, anexat în 1775 de Imperiul habsburgic. Puternic colonizată, 
Bucovina revine României în 1918, pentru ca după al Doilea Război 
Mondial să fie integrată Republicii Socialiste Sovietice Ucrainene 
(RSSU). După redeșteptarea idealurilor naționale, din 1848, contac- 
tele cu literatura română sunt mai frecvente, scriitorii raportându-se 
la literatura română din Regat, asumându-și în mod natural proble- 
matica naţional-tradiționalistă. În perioada interbelică, tinerii scriitori 
din Cernăuţi, al treilea oraş din România după București şi Chişinău, 
trăieşte cu magia Capitalei, a Bucureştiului, unde se face canonul, și 
scrie o literatură proprie despre care are iluzia nu numai că s-ar fi sin- 
cronizat cu literatura din regat, dar chiar că îi este superioară acesteia, 

având, oricum, o identitate proprie. „Goticul moldovenesc” ar defini o 
estetică proprie, specifică. 


Cât priveşte Republica Moldova (de astăzi), după ce fusese ceda- 
tă Rusiei ţariste în mai multe rânduri, partea dintre Prut și Nistru a 
Moldovei, numită Basarabia, revine României în 1918. O puternică 
tradiție culturală de sine stătătoare (cumva izolată şi izolaţionistă) 
a locului nu exista din moment ce marii reprezentați ai locului (un 
Negruzzi sau un Hasdeu, de exemplu) se afirmaseră în România din 
dreapta Prutului şi se integraseră (sau făceau parte în mod natural) 
culturii române. Dar la sfârşitul anilor '40, deşi studiaseră la Iași sau 
la Bucureşti, tinerii scriitori din Basarabia, dezamăgiţi, își manifestau 
uneori zgomotos nevoia de individualitate. Integrarea în literatura ro- 
mână nu reușise, așa încât orgoliul periferiei se concretiza în gesturi 
iconoclaste. Cum tinerii bucovineni vorbeau despre superioritatea lor 
de germanofili, basarabenii puteau invoca dependenţa și admirația față 
de Moscova. În cel mai bun caz, Centrul spre care râvniseră în taină, 
Bucureștiul, Regatul, trebuia nu numai sedus, ci și intimidat. Viena 
ori Moscova puteau fi repere care legitimau un specific instituit prin 
tradiție. După cel de-al Doilea Război Mondial, Basarabia devine 
unul dintre statele Uniunii Sovietice și, spre deosebire de partea de 
nord a Bucovinei care adăpostea o minoritate românească, Republica 
Sovietică Socialistă Moldovenească (RSSM) avea o majoritate ro- 
mânească, dar căreia nu i se permitea să se numească românească, ci 
moldovenească, pe urmele interbelicei Republici Autonome Socialiste 
Sovietice Moldovenești. Iar schimbarea regimului politic și a granițelor 
teritoriale şi administrative a însemnat nu numai deportări masive în 
Siberia și colonizări cu populaţie rusească, ci și scrierea cu grafie slavo- 
nă ori instituirea obligativității cunoașterii limbii ruse. Oricum, deși cu 
statute diferite, Bucovina și Basarabia sunt integrate Uniunii Sovietice, 
unui adevărat imperiu ideologic. Şi, din această postură, Centrul — 
care a devenit brusc intangibil și mitic — s-a proiectat în România. Și 
cu toate că România însăşi făcea parte din Blocul Sovietic, identitatea 
românească era negată Basarabiei, în vreme ce era acceptată pentru ro- 
mânii minoritari din Ucraina. În tot cazul, în ambele zone, literatura, 
care funcționează ca mijloc de păstrare a identităţii lingvistice şi a celei 
etnice într-un mediu deznaţionalizant, este consecinţa tocmai a acestei 
traume. Că exista o comunitate românească și dincolo de Nistru, în 

Transnistria, acest lucru e o chestiune de nuanţă, care complică și mai 
mult desenul trasat. 


În vreme ce anul 1918 este cel al naşterii României Mari, adică în 
vreme ce românii din Transilvania, Basarabia, Bucovina (nu și cea 
transcarpatică, din Maramureșul istoric), Cadrilaterul se bucură de 
consecinţele unirii cu România, cu promisiunea respectării drepturilor 
minorităţilor din aceste zone, Banatul este fracturat. Dunărea împarte 
Banatul în două, o zonă lipită României, alta, Regatului Sârbo-Croato- 
Sloven, nou-creat. Aşa încât, pentru românii din Voivodina, anul 1918 
a devenit „anul porţilor închise” (Almăjan 2007: 20). Perioada inter- 
belică n-a dus însă la dispariția acestei comunităţi, aşa cum nu s-a în- 
tâmplat nici după apariţia, în 1947, a Iugoslaviei. Dar în vreme ce după 
1947 Voivodina a avut, în baza autonomiei zonei căreia îi aparţinea, 
puterea și libertatea de a-și afirma identitatea românească, altfel au 
stat lucrurile cu Valea Timocului, unde limba română avea statutul 
unei limbi minoritare, dacă nu interzise, măcar persecutate, supuse 
unui proces programatic de dispariţie. Probabil că n-am fi vorbit des- 
pre această zonă dacă din ea n-ar fi apărut Adam Puslojic, unul dintre 
poeţii importanţi de limbă sârbă, care a scris până în 1990 exclusiv în 
limba statului. Oricum, pentru niciuna dintre aceste zone, perioada in- 
terbelică n-a fost una de afirmare a unor voci literare puternice. Dar nu 
este deloc ciudat, în fond, că trauma ruperii de mediul natural româ- 
nesc a generat, înainte de toate, încercări de salvare culturală. Ciudat 
este faptul că fenomenul literar se dezvoltă şi după includerea, în 1947, 
în Blocul Sovietic. 


Șansa microliteraturilor 


În urma stabilirii acestor repere, ar trebui să răspundem la câteva în- 
trebări de domeniul evidenţei. Cum se afirmă literatura română în 
noile zone aparținând României în 1918? Cum se dezvoltă literatu- 
ra română în zonele româneşti din afară, după 1947? Care e statutul 
literaturii maghiare și germane din Transilvania ori a celei germane, 
ucrainene, poloneze etc. din Bucovina? Mai interesant, chiar, cum se 
afirmă literatura de limbă germană din Cernăuţi într-un spaţiu mul- 
ticultural care trăieşte cu mirajul identității naționale? Să nu uităm că 

aici se naște Paul Celan și că există opinii foarte diferite privitoare la 
contactele sale formatoare cu literatura română. Celan nu numai că a 
debutat cu poemul Todesfuge în traducere românească (în 1947), dar 
trăieşte în mediul multicultural al Cernăuţilor, apoi alături de ultimele 
valuri suprarealiste din Bucureștii de stânga. Va fi cunoscut el poezia 
tinerilor poeţi români din Cernăuţi, ale căror creaţii erau invocate de 
Alfred Margul Sperber în „Cernowitzer Morgenblatt” (1918-1940) 
Va fi avut vreun impact asupra creaţiei sale poezia suprarealiștilor 
bucureșteni? Afirmațiile exegeţilor sunt nu o dată contradictorii, ca și 
cum orice ipoteză ar angaja o ideologie. Dar contactele indiscutabil că 
vor fi existat (Sperber îi traduce pe poeţii cernăuțeni în germană) —, iar 
faptul că, pornind din Cernăuţi, Celan scrie — aşa cum s-a spus — în lim- 
ba celor care i-au ucis părinţii e cu atât mai relevant pentru deteritoria- 
lizările pe care le practică Celan, duse până la — ultimă deteritorializare 
- plonjarea în adâncurile Senei — care n-a ezitat să-l înghită. 


O situaţie diferită au aceste spaţii după 1947. Toate aparţin Blocului 
Comunist, iar acest fapt generează câteva coordonate comune — și ci- 
neva ar trebui să studieze la modul concret cum reverberează în terito- 
riile dependente de Moscova deciziile luate, în plan literar, acolo. Dar 
câteva diferenţe trebuie relevate: în vreme ce Basarabia şi Bucovina, 
deși cu statut distinct (una ca republică de sine stătătoare, a doua, ca 
regiune minoritară a altui stat), aparțin Uniunii Sovietice, România, 
Iugoslavia ori Ungaria se află într-o relaţie tensionată — presupunând 
nu numai integrare și acceptare, ci şi opoziţie — cu centrul ideologic 
de la Moscova. Pe de o parte, există o uniformizare globală a lumii co- 
muniste la nivel instituţional: se edifică uniuni de creaţie, reviste lite- 
rare, şcoli de literatură, alte organisme care urmăresc realizarea unei 
literaturi dogmatice puse în slujba ideologiei; există chiar o istorie co- 
mună. Am putea invoca dezghețul poststalinist, faptul că, din motive 
de propagandă ideologică, se duce o politică de „colaborare frățească” 
între minorități și grupurile majoritare; am putea invoca ieșirea de sub 
tutela dogmatizării literaturii din primii ani ai comunismului, urmată 
de o eliberare progresivă, care face ca fenomene similare să se dezvol- 
te în toate regiunile-satelit mai degrabă independent, şi nu ca urmare 
a unor influențe dinspre Centrul mitizat spre periferii. Liberalizarea 
post-stalinsită, şi nu vreo influenţă a literaturii române, face ca în anii 
"60 să existe o epocă a dezgheţului și în Basarabia, ori Iugoslavia, și la 

minoritățile maghiare, ori germane din România. În fond, toate micro- 
literaturile încep în anii comunismului prin a fi nu numai aparent ex- 
plozive, ci şi puternic ideologizate, pentru a se salva ulterior exclusiv în 
estetic. Pe de altă parte, tezele centrale, de la Moscova, sunt dublate de 
teze specifice fiecărei zone. În tot cazul, aşa controlată şi supusă unui 
program ideologic, sau poate tocmai de aceea, fiind la comandă, lite- 
ratura grupurilor etnice minoritare se dezvoltă acum și în zone în care 
anterior lipsise. E fervoarea unei lumi noi care face din literatură un 
instrument de propagandă. Mai mult, este la mijloc iluzia dezvoltării 
unei literaturi comuniste globale, o victorie față de libertatea capitalis- 
tă, față de care scriitorii reacționau în moduri diferite. În vreme ce unii 
deveniseră uneltele sistemului politic, alţii se izolau, făcând din izolare 
o formă de protest implicit, sau dimpotrivă, vizau un fel de auto-co- 
lonizare față de literatura Vestului, proiectată exclusiv în coordonate 
estetice, unde își identificau Centrul. 


Oricum, zonele supuse atenţiei au un traseu și repere distincte. După 
două decenii românești, Basarabia, căreia i se adaugă Transnistria, de- 
vine Republica Sovietică Socialistă Moldovenească, una dintre cele 
16 republici ale URSS. Nevoia Moscovei de a impune existenţa unei 
identități moldovenești exclude orice discuţie despre România. O ana- 
liză detaliată şi atentă a realităților din viaţa literară și a literaturii pro- 
priu-zise din perioada de după 1947 în Republica Sovietică Socialistă 
Moldovenească, prin trimitere la sistemul ideologic şi la complica- 
tele dispute politice și etnice, realizează Petru Negură într-o carte de 
referință, Nici eroi, nici trădători. Scriitorii moldoveni în epoca stalinistă, 
Editura Cartier, 2014, ca şi necunoscută, cred, în România. Controlate, 
contactele culturale şi literare cu Centrul extrateritorial (România, 
Bucureștii) sunt rare și se făceau, accidental și indirect, prin interme- 
diul librăriilor din Moscova sau, paradoxal, din Cernăuţi ori Odessa; în 
Bucovina, parte acum a Republicii Sovietice Socialiste Ucrainene, exis- 
ta o minoritate românească, iar minoritățile se bucurau de privilegiul, 
fie el oricât de propagandistic, de a fi protejate. Paradoxal, dar dezavan- 
tajul românilor din RSSM consta în faptul că nu erau minoritari, iar ca 
români, nici nu existau. Era, prin urmare, o literatură moldovenească și 
ea îi cuprindea și pe scriitorii români din perioadele anterioare născuţi 
pe teritoriul marii Moldove. Ideologic, Moldova își redesena trecutul 
literar şi cultural, iar prezentul trebuia să aibă privirea îndreptată spre 

Moscova. Or, privirea era îndreptată deopotrivă spre Moscova şi spre 
Bucureşti, chiar dacă dinspre București imaginile erau distorsionate, 
dacă nu înnegrite. Cu cât mai înnegrite ideologic, cu atât mai mitice. 
Minoritară, comunitatea românească din Ucraina (din partea de nord a 
Bucovinei) are aceleași interdicții în privinţa contactelor cu România. 
Fiind însă parte a URSS, îi erau permise contactele cu RSSM. Dacă 
totuși Bucureștiul era interzis pentru scriitori, ei puteau să privească 
nu doar spre Kiev şi spre Moscova, ci și spre Chişinău. Nu întâmplător, 
majoritatea scriitorilor importanţi din Cernăuţi şi din Bucovina ucrai- 
neană au migrat la Chişinău (sau își publicau cărțile în capitala republi- 
cii), în vreme ce scriitorii de la Chişinău migrau eventual spre Moscova 
(când nu fuseseră deportaţi în Siberia). 


Întrebarea la care ar trebui să se răspundă este dacă a existat un dialog în- 
tre literaturile statelor URSS, atât de diferite, în fond, măcar prin tradiţiile 
lor individualizante. Or, ipoteza cea mai plauzibilă este că, tocmai ca mo- 
dalitate de a se apăra de tendinţele unioniste (i.e, ale Uniunii Sovietice), 
aceste literaturi s-au concentrat, cel puţin în ultimele decenii comuniste, 
asupra lor însele, repetând sau respectând formal deciziile impuse de 
Centru, pe care încearcă mai degrabă să-l ignore. Să acceptăm că am avea 
de-a face cu ceea ce Spivak numeşte „alteritate speculară abisală” (apud 
Terian, 2013: 30), adică cu o pulverizare/anulare a Celuilalt? Greu de 
spus că așa ceva s-ar petrece în cazul microliteraturilor care pot fi numite 
naturale şi care se raportează mental la un Centru prin care se autolegi- 
timează. Ele se raportează la un Centru natural (literatura din România, 
eventual din Vest) căruia vor să-i copieze identitatea. Prin urmare, fe- 
nomenul nu poate fi înscris în categoria studiilor comparative coloniale 
şi post-coloniale. Cât despre microliteraturile ideologice (literaturile din 
Blocul Sovietic și din cel, mai amplu, comunist), modelul impus e unul 
pe care Centrul şi-l autoimpune sieşi. Altfel spus, Sinele dominant este 
el însuşi o construcție artificială, forţată, ne-naturală. În tot cazul, el n-a 
generat decât fracturi, rupturi, disensiuni, crize, fiind acceptat prin com- 
promis sau prin impostură. 


Românii din Iugoslavia au cu totul alte condiţii de dezvoltare. 
Iugoslavia nu e un stat-națiune, iar Banatul sârbesc, numit Voivodina, 
funcționează cu grade diferite de autonomie. Prin urmare, asemenea 
altor minorităţi, comunității românești i se oferă posibilități de mani- 

festare. Mai mult, pe fondul rupturii dintre Stalin şi Tito, iar mai târziu 
al reacţiilor anti-moscovite ale lui Ceaușescu, comunitatea româneas- 
că minoritară are posibilitatea să se autoexileze în Vest, ba chiar să 
studieze în România. Faptul că se vorbea despre legendara prietenie 
dintre Republica Socialistă Federativă Iugoslavia şi România nu îm- 
piedica exterminarea comunității românești de pe Valea Timocului ori 
a minorităților macedoromâne, istroromâne, meglenoromâne. În tot 
cazul, scriitorii români din Voivodina aveau contacte cu literatura din 
România, mai veche sau contemporană, fuseseră atrași în vremea răz- 
boiului de literatura suprarealistă din România sau din Franţa, puteau 
avea contacte cu scriitori români exilați la Paris, interziși în România, 
precum Cioran şi Ionesco. Mai mult, aparţineau unui spațiu multi- 
lingvistic care permitea, dacă nu realizarea unor confluenţe mai adânci, 
măcar traducerea din și în alte limbi ale spațiului multi-lingvistic iugos- 
lav (croată, sârbă, slovenă etc.). Interferenţele dintre aceste literaturi 
sunt mult mai pregnante decât cele dintre statele aparținând URSS. 


Ceea ce trebuie să ne rețină atenția spre a fi investigat pentru fiecare caz 
în parte este felul cum complexul etnic (faptul că tematica abordată își 
asumă o misiune recuperatoare față de pericolul dispariţiei şi asimilării 
etnice) influențează microliteraturile extrateritoriale, cu riscurile care 
decurg de aici, și care sunt cazurile în care abandonarea acestui com- 
plex favorizează o literatură valoroasă, scrisă eventual în altă limbă de- 
cât limba maternă. Cert este că prezenţa în apropiere a Centrului natu- 
ral visat (lucru care se întâmplă cu literatura maghiară din România ori 
cu cea română din Basarabia, pentru a da doar două exemple, dar nu se 
întâmplă cu literatura de expresie germană din România) face ca lite- 
ratura să se hrănească adesea cu acest complex al etnicităţii. Excepţiile 
sunt şi ele extrem de relevante. Cert este că vecinătatea frontierei naşte 
similarități, chiar dacă în momente diferite din istoricitatea lor, care 
trebuie puse față în faţă între microliteraturi din zone diferite. 


Dar după 1947 situaţia e mai degrabă paradoxală, o anomalie progra- 
matică: o parte dintre scriitori renunță la identitatea lor etnică (şi la 
orice problematică de acest fel) pentru a sluji dogmei comuniste a cen- 
trului, integrându-se astfel politicii oficiale. Crearea unor edituri sau 
reviste pentru scriitorii de limbă maghiară sau germană a favorizat în 
România dezvoltarea literaturii în aceste limbi. Scopul viza, fireşte, re- 

alizarea propagandei comuniste, nu a uneia revizioniste. Așa încât, și 
aici (ca și în Republica Moldova), dacă se vorbește, cel puţin în cazul 
minorității maghiare, despre succesiunea unor generaţii literare, fap- 
tul are în vedere îndepărtarea progresivă de literatura realismului so- 
cialist şi recuperarea unei autonomii ideologice și artistice. Identitatea 
de grup nu mai este atât una etnică, ci una ideologică. În același timp, 
sistemul politic impunea preeminenţa literaturii române, a celei majo- 
ritare. Pare bizar, dar tocmai în anii comunismului au fost create con- 
cepte speciale pentru a denumi literatura maghiară sau germană din 
România. Astfel, scriitorii maghiari erau numiţi „scriitori români de 
limbă maghiară”, iar literatura în limba germană devenise rumâniende- 
utsch Literatur, tot aşa cum, în spaţiul sovietic, s-a vorbit despre literatu- 
ra sovietico-moldovenească. Totul pus deci sub semnul „naționalului” 
etnic sau ideologic, al naţionalului sau internaționalismului socialist. 
Limba, într-adevăr, nu mai conta, dar conta ideologia, chiar atunci 
când scriitorii de limbă maghiară sau germană erau împotriva siste- 
mului. Altfel, contactele scriitorilor maghiari din România cu cei din 
Ungaria erau, de asemenea, controlate și organizate pe principii ideo- 
logice. Nimic nu se petrecea la voia întâmplării într-un sistem care fa- 
voriza parcă mișcările transnaţionale. Avantajul scriitorilor germani era 
că scriau într-o limbă de largă circulaţie și că nu se hrăniseră prea mult 
din obsesia granițelor ce trebuie corectate, revizuite, de asemenea, cei 
din Republica Sovietică Socialistă Moldovenească puteau scrie în rusă 
şi se puteau muta la Moscova, așa cum cei din Iugoslavia puteau scrie 
în sârbă și să publice la Belgrad. 


În fine, în 1989 cade Cortina de Fier, Uniunea Sovietică se destramă, 
Iugoslavia se dezmembrează, se produc noi relaţii de putere, graniţele 
- fie ele și naturale — permit mai degrabă contacte, decât rupturi. În 
urma unor așteptări îndelungate, ar fi fost firesc ca literatura scrisă de 
români în fosta Iugoslavie, în nordul Bucovinei sau pe teritoriul de azi 
al Republicii Moldova să se integreze literaturii române, tot aşa cum 
cea a minorităților maghiară și germană din România să se integreze 
literaturii maghiare sau germane. Or, lucrul acesta nu se produce, sau 
se produce în grade nemulțumitoare. 


Prin urmare, depinzând de mutaţiile istorice, politice şi geografice, li- 
teratura în limba unor minorităţi etnice sau a unei majorități obligate 

să se dezvolte independent de un centru extern la care se raportează 
capătă o identitate traumatică. Silită să se raporteze la un centru ideo- 
logic sau politic pe care îl resimte ca străin şi agresiv, literatura aceas- 
ta se hrănește mai degrabă din reprezentarea ideală a Centrului furat. 
Este cazul literaturii maghiare din Transilvania din perioada interbeli- 
că, sau a literaturii române din RSSM, ba chiar a literaturii române din 
Voivodina. În acelaşi timp, în anii comunismului, atât în România, cât 
şi în celelalte zone la care ne referim, se produce o altă ruptură, aceea 
dintre scriitorii minoritari care au acceptat să militeze pentru noua ide- 
ologie și aceia care fie au rămas ancoraţi în problematica revanșardă, 
fie au făcut saltul și eventual au sucombat într-o literatură a sinelui, a 
identităţii individuale. 


Auto-rasism salvator? 


În condiţiile dezvoltării identităţii lor extra-teritoriale, sub presiunea 
granițelor administrative şi mentale, câteva dintre aceste narațiuni ale 
istoriei se concretizează în concepte particularizante precum transilva- 
nism, moldovenism, bucovinism, care merită să fie contextualizate, iar 
semnificaţiile lor, decriptate. E de văzut, dar n-o vom face noi aici, de 
ce ele apar în anumite provincii şi nu în altele. 


Transilvanismul este un concept care apare la începutul anilor '20 ai 
secolului trecut, în comunitatea scriitorilor maghiari din Transilvania, 
după ce, în urma Primului Război Mondial, această regiune s-a unit cu 
România. Pierderea contactului direct cu Budapesta, centrul literaturii 
maghiare, a generat nevoia unei afirmări a specificului local, născut din 
nostalgia Ungariei Mari. Potenţialul geopolitic al conceptului face ca 
semnificaţiile lui să devină deopotrivă un manifest și un program mobi- 
lizator. Propriu-zis, scriitorii maghiari susțin că ar există în Transilvania 
un specific etnic și cultural, construit tocmai pe interferenţele dintre ro- 
mâni, maghiari şi saşi, care ar determina autonomia culturii de aici față 
de cultura românească, majoritară acum. În viziunea lui Kós Károly, 
care este părintele și teoreticianul conceptului, „Ardealul reprezenta 
o entitate specifică din punct de vedere geografic, istoric şi cultural, 
iar etniile aparținând acestui spațiu, respectiv maghiarii, românii și 
saşii, au întreținut strânse și profunde legături nu numai cu propriile 

«națiuni-mamă», dar și între ele [...]. Echilibrul relativ dintre aceste 
trei etnii din Ardeal a dat naștere posibilităţilor pentru dezvoltarea lor 
culturală autonomă” (Apud Szonda, 2008: 21). Aşadar, dincolo de vi- 
ziunea idilică şi utopică, se manifestă aici intenţia de a reabilita ideea 
unui Ardeal cu existenţă istorică autonomă și consacrată, care ar trebui 
dublată de o conștiință pe măsură. În practică, transilvanismul e ilus- 
trat exclusiv de scriitori maghiari. În revistele în care sunt formulate 
aceste puncte de vedere, apărute chiar pentru a susține o astfel de ide- 
ologie, nu publică decât scriitori maghiari sau secui, în limba maghia- 
ră. Nu scriitorii saşi, nici scriitorii români care se înscriu firesc, ca şi 
înainte de 1918, literaturii române. De altfel, și înainte de 1918, fie ca 
îşi publicau cărțile la Buda și în alte orașe din Imperiul Austro-Ungar, 
fie că şi le publicau în Regatul României, visul lor era recunoaşterea 
în mediul literar românesc. Într-un spaţiu care se dorea global, cel al 
Imperiului Austro-Ungar, scriitorii români visau o Republica Naţională 
a Literelor. De altfel, nu altceva își doreau scriitorii maghiari, chiar sub 
masca multiculturalismului. Transilvanismul nu era decât o soluţie de 
criză, considerată implicit tranzitorie, pentru literatura maghiară, o 
soluţie folosită ca instrument politic. Nu e ocazional, în fond, faptul 
că ideea transilvanismului apare după 1918, nu înainte. Şi nu întâm- 
plător atunci când se vorbeşte despre literatura maghiară din perioa- 
da respectivă, e invocată cultura sau literatura maghiară globală. Visul 
intelectualului maghiar era de a reface prin literatură un spaţiu politic 
fărâmat. Visul mobilizant era recuperarea literaturii maghiare în inte- 
gralitatea sau globalitatea ei. Autonomia politică a Ardealului devenise, 
până la urmă, ţinta oricărui manifest pus sub semnul transilvanismului. 
Pentru Kós Kâroly, „Erdély, Ardeal, Siebenbirger, Transilvania sau în 
orice altă limbă din lume am denumi-o... este de o mie de ani o unitate 
istorică separată, cu o conştiinţă transilvăneană aparte, respectiv cu o 
cultură şi o demnitate independentă” (Apud Szonda, 2008: 20). 


De reţinut că, în aceste condiţii, lon Chinezu publică, în 1930, un stu- 
diu amplu numit Aspecte din literatura maghiară ardeleană. Iar lucrarea 
nu e singulară, urmându-i altele, şi în anii comunismului, și după 1989, 
ceea ce nu înseamnă și cunoașterea literaturii maghiare din România de 
către scriitorii români. O dată cu cel de-al Doilea Război Mondial și cu 
includerea atât a României, cât şi a Ungariei în Blocul Sovietic, militan- 
tismul pentru transilvanism dispare sau capătă alte forme. Ciudat este 

că, abia în perioada sovietică şi comunistă, sub impulsul ideii „înfrățirii 
popoarelor”, se manifestă o sincronizare între literatura minoritară și 
cea majoritară, dar o sincronizare determinată politic. 


Moldovenismul (sau basarabenismul) are conotaţii ceva mai complicate 
şi diferit contextualizate diacronic. Pe scurt, Basarabia este denumi- 
rea dată de Imperiul țarist părţii dintre Prut şi Nistru din Principatul 
Moldovei anexate în 1812. Revenind României după Pacea de la Paris, 
Basarabia e anexată de sovietici în 1940 şi, definitiv, în 1944, devenind 
RSSM. În 1991, după dezmembrarea URSS, Basarabia devine statul 
autonom Republica Moldova. Or, pentru fiecare dintre perioade, acest 
concept de individualizare, particularizant — impus cu forța sau asumat 
deliberat — are semnificaţii distincte, ba chiar opuse. În perioada țaristă, 
o dată cu dizolvarea progresivă a mişcării literare în limba română, scri- 
itorii importanţi se refugiază peste Prut, în Principatele Române, sau 
adoptă limba rusă şi consideră basarabenismul o marcă a legăturilor 
cu literatura rusă. În anii sovietici însă, moldovenismul e un concept 
ideologic la dispoziţia aparatului de stat al URSS, care dorea distru- 
gerea oricărei urme a conştiinţei naționale românești. Totul era mol- 
dovenesc sau basarabean, nimic nu mai era românesc. Iar faptul se pe- 
trece și pe urmele unor mișcări culturale din perioada interbelică (ro- 
mânească) a Basarabiei. Căci studiind la Chișinău, dar și la București 
sau la Iași, tinerii scriitori militau pentru valorile regionale, chiar cu 
nostalgia Rusiei, devenite între timp URSS. Cu toate aceste conotaţii 
ideologice traumatizante, moldovenismul, cu echivalentul său perfect 
derivat din cuvântul Basarabia, revine puternic după 1991, pentru a 
defini existenţa unor date specifice față de literatura din România. Este 
literatura moldovenească literatură română sau decalajele existente 
ne obligă să vorbim despre „literatură moldovenească”? Opiniile sunt 
împărțite. La o masă rotundă organizată pe această temă, un prozator 
basarabean precum Serafim Saka susținea că „Vrem noi ori nu vrem, 
dar există un fel de literatură căreia îi spunem moldovenească. Pentru 
că este foarte neromânească” (apud Ciobanu, 2014: 265), chiar în pe- 
rioada românească literatura din Basarabia fiind percepută ca ceva re- 
tardat, întârziat, depășit. Pe vremea RSSM, se împământenise, oricum, 
conceptul de literatură sovieto-moldovenească. Putem vorbi despre 
proză basarabeană ori despre proză (românească) din Basarabia? Un 
critic din Basarabia precum Mircea V. Ciobanu consideră, ironic, că 


ECET RO MIÂINIĂ 


„cele mai cunoscute (în România) texte narative ale basarabenilor nu 
se încadrează atât în proza românească, cu tendinţele ei, cât reprezintă 
o față «osebită». O proză pe care ar fi putut-o scrie doar basarabenii” 
(apud Cimpoi, 2004: 78). 


În tot cazul, Mihai Cimpoi scrie O istorie deschisă a literaturii române 
din Basarabia, deşi, dincolo de încercările de a identifica fenomene 
sincrone sau influenţe românești, tot timpul e preocupat să identifice 
notele particularizante ale literaturii basarabene. Capitolul introductiv 
se intitulează chiar Literatura basarabeană. Caractere esenţiale. E. aces- 
ta un mod uşor de a depăși contradicţiile, împăcând și capra, şi varza, 
dând senzaţia unei ieșiri din impas. Și nu este vorba doar despre „ca- 
ractere esenţiale”, ci și de o organicitate de suprafață. Este ceea ce, în 
fond, îl face pe același Mircea V. Ciobanu să afirme despre poezia basa- 
rabeană de după Marele Război, de asemenea ironic: „nu se ştie dacă 
este, dar cu siguranță are o istorie a ei” (Ciobanu, 2014: 286). În fapt, 
drept concluzie ar putea fi invocate cuvintele lui Wilhelmus Petrus van 
Meurs, care constată că există printre literați un mit al moldovenismu- 
lui care „le-a dat moldovenilor identitate independentă de cea a româ- 
nilor şi, practic, a conectat această identitate la patriotismul sovietic. 
În plus, mitul a fost utilizat pentru a pune pe baze raționale politica 
naționalităților și a limbii în Republica Moldova, ca şi pentru a furniza 
o armă în disputele politice în interiorul conducerii moldovenești sau 
dintre URSS şi România” (van Meurs 1996: 176). 


Conceptul recuperator, aşadar, al moldovenismului, care urma să insti- 
tuie în interbelic mărci identitare, devine în perioada sovietică o ghiu- 
lea atârnată de picior. Căci ideologia politică a URSS profită de această 
marcare a regionalismului pentru a înțelege prin limba moldovenească 
și prin popor moldovean/basarabean entități de sine stătătoare, auto- 
nome. Așa încât, în cele câteva decenii de dominare sovietică, moldo- 
venismul devine un concept nefast. În același timp, scrisul cu caractere 
latine, și nu slavone, ori folosirea sintagmelor „limbă sau literatură ro- 
mână” puteau fi similare cu o condamnare la moarte. Existenţa feno- 
menelor basarabene specifice s-a întors împotriva celor care doreau să 
le instituie. 


Concluzia care se impune este că astfel de concepte unificatoare și par- 
ticularizante se dovedesc a fi consecinţa unor programe politice sau a 

unor situaţii concrete greu de gestionat. În paranteză fie zis, situația 
— fără prea mare relevanţă în plan literar — e și mai elocventă atunci 
când se vorbeşte despre bucovinism sau homo bucovinensis, concepte 
pe care istoricii români le resping (și după 1918, şi după 1991), con- 
siderând că ele sunt fie consecinţa unei intenții de manipulare, la mij- 
locul secolului al XIX-lea, când autorităţile austriece doresc să impună 
mental o imagine pe care faptele ar contrazice-o, fie expresia unei nos- 
talgii pentru istoricii din diaspora bucovineană după 1991. „Fantoma 
nefirescului «homo bucovinensis» este reprezentată tot mai des ca un 
ideal pierdut, care ar putea fi reînviat”, spun doi istorici contemporani 
(Olaru, Purici 1996: 11). În fond, Bucovina este denumirea dată de 
Imperiul Habsburgic nordului Moldovei, teritoriu pe care l-a anexat în 
1775, şi intenţia era de a demonstra că ea este o construcţie suprastata- 
lă, multietnică, în care conviețuiau români, ucraineni, evrei, germani, 
poloni, unguri, lipoveni, armeni, ţigani, slovaci, greci, turci, într-un fel 
de Elveţie din estul Europei. Nici perioada românească n-a fost una 
idilică, dar după 1940, în urma ultimatumului sovietic, germanii buco- 
vineni se întorc în Germania, iar în nord au loc deportări, arestări, co- 
lonizări cu ruși şi ucraineni. Astăzi, Bucovina este un teritoriu despărțit 
de o graniţă care separă două naționalități (română şi ucraineană), pro- 
centul minorităților fiind nesemnificativ. Dar tocmai când Bucovina 
a încetat să mai existe de facto, prin instituirea unei frontiere trasate 
prin mijlocul fostului ducat, a reînviat mitul bucovinismului, cu care se 
hrănesc chiar și etnici români. Nostalgia și dorinţa fac să se vorbească 
despre o identitate proprie locului. 


Atâta câtă este, relevanţa literară din spaţiul bucovinean e semnifica- 
tivă. Căci se pun următoarele întrebări: există „literatura bucovinea- 
nă” ori literatură română din Bucovina? Ori numai „scriitori români 
din nordul Bucovinei”, cum se numește un studiu semnat de Ştefan 
Hostiuc. Se poate vorbi despre literatura germană, ucraineană, polo- 
neză etc. din Bucovina? E Bucovina un spaţiu al interferențelor? Cât îi 
priveşte pe scriitorii români, ei sunt animați de idealuri naționale până 
în 1918, încearcă să se individualizeze și să se integreze în literatura 
română în perioada interbelică, pentru ca, ulterior, cei din partea de 
nord să suporte consecinţele sistemului politic, ca minoritate, în RSSU 
din cadrul URSS. Într-un studiu despre mișcarea tinerilor scriitori din 
Bucovina anilor '30 (Mişcarea Iconar. Literatură şi politică în Bucovina 

anilor '30), constatam existenţa unui veritabil complex al provinciei 
care s-a manifestat ca ezitare între dorința obsesivă de a fi recunoscuți, 
acceptaţi și integrați de Centrul bucureștean și orgoliul de a li se 
recunoaşte notele particularizante, inventate cu orgoliu. De aici nevoia 
de a se individualiza ca grup prin existenţa unui „gotic moldovenesc”, 
de la care pornește G. Călinescu în istoria lui, care le dedică un capi- 
tol distinct. Ce constata G. Călinescu — o bună intuiţie, în fond — este 
că „provincia a devenit puristă”, făcând tocmai din susținerea valorilor 
pure „o formă de afirmare națională” (Călinescu, 1982: 906). Este ceea 
ce se va întâmpla, nu la nivel geografic, ci istoric, cu generaţiile — din 
majoritatea extra-teritoriilor, dar și din literatura centrală — care înving 
ideologicul printr-o proiectare, tot ideologică, în susținerea esteticului. 
Fapt confirmat de Pascale Casanova, care constata că, fiind constrânși 
să servească scopuri naţionale, sau, în cazul nostru, ideologice, „scrii- 
torii îşi creează treptat condiţiile libertăţii literare, prin inventarea unei 
limbi pur literare” (Casanova, 2007: 63). 


Aşadar, transilvanism, moldovenism, homo bucovinensis? Toate aceste 
concepte puse în circulaţie relevă presiunea politică a granițelor — fizi- 
ce sau mentale — care generează și un anumit tip de literatură, şi anu- 
mite speranţe. Nu întâmplător astfel de concepte nu există la scriitorii 
sași ori șvabi din România, aşa cum nu există nici la cei români din 
Serbia. Cum nu există speranţe unioniste, ori de revizuire a granițelor, 
nu există nici concepte tari în acest sens. Scriitorii care legitimează 
folosirea unor concepte particularizante sunt, cu un termen poate 
cam tare, prizonieri, etnici şi lingvistici, ai conştiinţei naționale. Şi slujesc 
această conștiință națională cu orice risc, pe care şi-l asumă. Printre ele, 
anonimatul, la care se adaugă o problematică regională, conservatoare, 
care subordonează eul unei colectivităţi, și o limbă întârziată, defaza- 
tă. Rare sunt cazurile în care această capcană etnică e depășită. Vida 
Gâbor mărturiseşte că încearcă să nu fie „prea tare influențat de faptul 
că maghiarii din România alcătuiesc o minoritate etnică. Aceasta e o 
problemă de ordin politic, social şi oferă o optică mult prea specială 
şi limitată” (Vida 1999: 5). În același sens, Petru Cârdu, poet român 
din Voivodina, mărturiseşte: „Nu m-am născut ca român, ci ca ins care 
trebuie să lase un mesaj omenirii” (Cârdu 2013: 90). O excepţie, care 
merită o analiză distinctă, este literatura scrisă de tinerii poeţi șvabi, 
care vor alcătui Grupul de acțiune Banat, cărora li se alătură Herta 

Miller. Scriitorii aceştia, în special Herta Müller, scriu o literatură care 
poate fi numită minoră chiar în sensul formulat de Deleuze şi Guattari 
în studiul despre Kafka. 


În același timp, conceptele de felul acesta fac dovada nevoii de indi- 
vidualizare. Este vorba, în fond, de construirea unei personalități dis- 
tincte, care să se diferenţieze atât de grupul majoritar, cât și de reperul 
originar, chiar dacă adevăratul vis (şi marea suferinţă, traumă) vizează 
înscrierea în literatura-mamă, topirea în organicitatea ei. Afirmația lui 
Mihai Cimpoi că „fenomenul basarabean își așteaptă integrarea în con- 
textul global românesc” (Cimpoi 2002: 21) e valabilă aproape pentru 
orice literatură extrateritorială. Dar cum e posibilă o contopire care să 
fie în același timp protectoarea unei individualități şi absorbirea fără 
rest? Este un impas concretizat finalmente în analizele auto-proiective. 
Aşa se explică faptul că există, elaborate de critici extrateritoriali, O 
istorie a literaturii române din Basarabia (de Mihai Cimpoi), O istorie a 
literaturii române din Voivodina (de Ştefan N. Popa), Dicţionarul litera- 
turii române din Iugoslavia, de Costa Roșu, în condiţiile în care istoriile 
literare din România trec sub tăcere fenomenele extrateritoriale. 


Teritoriile politico-literare care fac obiectul acestor pagini nu sunt niște 
„non-locuri” (Augé: 78), pentru a folosi conceptul propus de antropo- 
logul francez Marc Augé, ci, dimpotrivă, sunt spaţii unde literatura re- 
levă întâlnirea, poate chiar confruntarea unor veritabile plăci tectonice. 
Oricât de mult ar încerca un Centru administrativ să le disloce, oricât 
de mult încearcă ele să se topească în Centrul mitic, identitatea lor e 
dată tocmai de eșecul asumării unei diferențe prin raportare la celălalt. 
Tocmai de aceea, microliteratura nu e, cum s-ar putea crede, un alt cuvânt 
pentru regionalism, pentru specific şi politică de izolare. Diferenţa con- 
stă în faptul că nu celălalt — oricare ar fi el — stabilește, în oglindă, notele 
particularizante. Microliteratura elimină din discuţie relația de putere și, 
deopotrivă, auto-colonizarea. Chiar dacă „Basarabia față de România 
nu e același lucru ca Austria față de Germania sau Belgia franceză față 
de Franța” (Simuţ, 2005: 14), cum spune Ion Simuţ, istoric literar din 
România care comentează O istorie critică a literaturii din Basarabia, ra- 
portarea permanentă la un Centru mitizat nu face decât să alimenteze 
sentimentul eșecului sau orgoliul diferenței. Firește că Ion Simuţ are 
dreptate, pentru că literatura din Basarabia se hrănește obsesiv din mi- 

rajul întoarcerii la matcă. Şi dacă un scriitor (cazul lui Emilian Galaicu- 
Păun, poet, prozator, critic literar care abandonează conţinutul pentru 
a se hrăni din intertext şi artificiu), sau o generaţie întreagă (așa-numita 
generaţie '80) nu fac acest lucru, atunci ei sunt percepuți ca ne-basara- 
beni, în Basarabia, şi, eventual, foarte români în România. Situaţia e vala- 
bilă pentru toate spaţiile supuse atenţiei. Tocmai de aceea, soluţia nu e de 
găsit în atitudinea neconsolată, recuperatoare, regionalistă, ci în revolta, 
implicită ori explicită, față de orice dependenţă. 


Să ne amintim că, deși vorbesc despre o istorie unică și „indivizibi- 
lă”, Călinescu și, într-un fel sau altul, toţi istoricii literaturii române 
din România de după el ignoră toate fenomenele extrateritoriale. Iar 
istoricii literari sau scriitorii din spaţiile extrateritoriale inventează sin- 
cronizări şi corespondențe, încearcă să se înscrie în organicitatea litera- 
turii teritoriale, căutându-și în același timp mărcile diferențiatoare. Și 
asta în condiţiile în care ei înșiși lucrează cu ideea existenţei unei lite- 
raturi unice și indivizibile, în care nu sunt încă integrați. Aproape fără 
excepţie, scriitorii extra-teritoriali își exprimă regretul, nemulțumirea, 
reproșul de a nu fi incluși încă în corpul literaturii-mamă. 


Prin urmare, cred că soluția practică pentru a ieși din acest impas (un 
impas cu conotaţii narcisiste şi autoflagelatorii) nu constă în a vorbi în 
continuare, patetic, dramatic şi neconsolat, de o literatură unică şi indi- 
vizibilă (şi de a ignora tot ceea ce nu intră în modelul teoretic propus), 
ci de a vorbi despre microliteraturi. Iar la întrebarea câte literaturi ro- 
mâne, maghiare, germane există am putea vorbi mai pragmatic despre 
literatura română din Moldova, din Serbia etc., încercând nu să căutăm 
dovezile unei sincronizări care nu fac decât să alimenteze sentimentul 
eșecului, al nemulțumirii și frustrării şi tot felul de complexe (de su- 
perioritate şi, deopotrivă, de inferioritate), ci să identificăm propriile 
istorii, în contexte proprii. 


Altfel, totul se raportează la istoria literaturii din patria-mamă (chiar 
dacă, pentru perioade foarte mari, contactele au fost ca și inexistente) 
şi ceea ce rezultă e un soi de ficțiuni reacționare. Și dacă, după 1989, li- 
teratura din spaţiile extra-teritoriale poate să se lipească celei teritoriale 
prin fenomene proprii de viață literară, din acel moment abia putem 
vorbi de sincronizări ori, mai mult, de o singură literatură. Se va ajun- 
ge, astfel, la o dispariţie a microliteraturilor? 

În fapt, de la supoziţia că ar putea exista mai multe literaturi, care-l şi 
înspăimânta, pornește unul dintre scriitorii originari, deci și emblema- 
tici, din Basarabia, Alexie Mateevici, care conchidea la modul absolut: 
„N-avem două limbi şi două literaturi, ci numai una, aceeași cu cea de 
peste Prut” (apud Cimpoi, 2002: 5). O singură limbă, da; dar o sin- 
gură literatură? Ce se întâmplă cu literaturile germană și maghiară din 
România? Sunt ele încorporate literaturii maghiare sau germane din 
Ungaria și din Germania? Mai degrabă nu. Pe de altă parte, a le trata ca 
literaturi de sine stătătoare provoacă reacţii negative. De fapt, nu avem 
de-a face cu literaturi, ci cu microliteraturi, a căror identitate este toc- 
mai una de cumpănă. 


Prin urmare, deși Pascale Casanova pledează pentru o Republică 
Mondială a Literelor, aici, în Est, funcţionează ideea unei literaturi 
globale structurate pe principii naționale. Se vorbește încă despre 
o „literatură globală maghiară” sau o „literatură globală română”, 
ca şi cum segmentele, momentan disparate, ar putea să devină (re- 
devină), aşa cum susține Deleuze, totalizabile (Deleuze, Guattari, 
2013: 296). O astfel de literatură ar trebui să unească segmente- 
le (cu aceeaşi identitate etnică şi lingvistică) în jurul unui Centru 
aflat în altă parte. 


Textul a apărut iniţial în revista „Meridian critic”, nr. 1/2018 

Ana BANTOŞ 


Literatura română în postcomunism. 
Emergenţa scriiturii feminine 


La momentul actual, istoria literaturii înregis- 
trează un fenomen mai nou, o deschidere evi- 
dentă pentru inserarea scriitoarelor, a autoa- 
relor de romane, poezie, eseu, astfel încât am 
putea vorbi despre o transformare ireversibilă 
a raportării femeilor la literatură. Până nu de- 


mult, în opinia comună, femeile artiste ale cu- 
AB. — conf. univ, doctor vântului erau excepţii în peisajul literar de la 
habilitat în filologie, 
Universitatea de Stat „Alecu 
Russo, Bălți. Direcţii de | i E > Ai 
cercetare: literatura română, practica femeilor scriitoare. Neglijarea femeii 
literatura universală şi scriitoare din Basarabia este evidentă, bună- 
comparată, estetică şi oară, în cazul absenței unei autoare impor- 
teorie literară. Publicaţii: 
Reabilitarea autenticului. 
Culegere de articole și 
studii critice, Chişinău, 2006; (Editura Univers Enciclopedic, București, 
Deschidere spre universalism. 2005), această lacună fiind înlăturată de sub- 
Literatura română din semnata în cea de a doua ediţie. Autoarea 
Basarabia postbelică. 
Monografie, Chişinău, 

2010 (ediţia a II-a, revăzută, 
laşi, 2014); Literatura perioada totalitarismului, conferă contururi 
basarabeană şi modelele clare unei mișcări neo-feministe în literatura 
literare europene, 

Bucureşti, 2013. 


Est de Prut. Prevala interesul față de imaginea 
femeii în istoria textelor literare, ignorându-se 


tante, precum Lidia Istrati, din prima ediție 
a Dicţionarului General al Literaturii Române 


nuvelei Îngăduie, omule, pentru care a pătimit 
fiind persecutată şi interzisă mai mult timp, în 


de la Est de Prut, care impune nu doar pro- 
bleme legate de gender, sau feminism, ci și 
diferenţa feminină, diferenţa de experienţă și 
de limbaj. Astfel că în centrul mișcării se pla- 
sează, în mod firesc, şi problema culturii, lu- 
crul acesta fiind evident şi în creaţia Leonidei 
Lari, care a promovat deschiderea spre orizon- 

turi culturale mai vaste în literatura anilor '70 şi, de asemenea, pentru 
promovarea limbii române, ridicată la un nivel mai înalt de exprimare 
artistică, lucru care în condiţiile unei politici acerbe moldoveniste de 
pe atunci conta şi mai contează încă. Amintim că mişcarea feministă 
în literatură a fost marcată, în interbelicul basarabean, de autoare ca 
Magda Isanos, Olga Vrabie, Lotis Dolenga; în perioada postbelică, de 
Ariadna Şalari, Elena Damian, Vera Malev, Raisa Lungu-Ploaie, Agnesa 
Roşca; în anii '70 de Lidia Istrati, Leonida Lari, Marcela Benea, Valeria 
Grosu, Nina Josu, Ludmila Sobieţchi, Renata Verejanu; în anii '80 de 
Lorina Bălteanu, Călina Trifan, Irina Nechit, Claudia Partole, Eugenia 
Bulat; în anii 1990-2000 de Steliana Grama, Lucreția Bârlădeanu, 
Ana Rapcea, Radmila Popovici, Silvia Goteanschi, Maria Șleahtiţchi, 
Mihaela Perciun, Margareta Curtescu, Maria Pilchin ș. a. 


Noul val de feminism produce propriile scriitoare şi artiste, pentru 
care arta se defineşte în funcţie de priorităţile feministe. Se afirmă, în- 
tre altele, tendința de a depăși practicile feminine, în mod tradițional 
minore: jurnalul intim, activităţile casnice etc. Mai trebuie spus că 
toate acestea se întâmplă într-un anume context, când pe plan extins 
din punct de vedere geografic, noţiunea de „feminin” în cultură nu mai 
apare doar ca o funcţie în sens negativ, dar și ca un element dinamic. O 
nouă viziune asupra lumii, în care răzbate cotidianul femeii, fricile ei, 
grijile, iubirile, speranţele şi utopiile ei, indică asupra faptului că prima 
funcţie a scrisului este de a permite comunicarea, accentul punându-se 
pe caracteristicile spontane, directe, ordinare ale cuvântului. Femeile 
scriu pentru a vorbi simplu, la persoana întâia, între ele sau pentru a 
se face auzite de către un destinatar absent, fără a se centra cu tot di- 
nadinsul pe un eu propriu, ci dând dovadă de o deschidere generoasă 
spre viață, spre lume. În același timp, femeile-poete au tendința de a 
afla noi modalități de „a vorbi”, a comunica imaginarul lor, deturnând 
limbajul uzual, cotidian, pentru a-l reinventa. Poate că aici problema ar 
merita să fie privită și din perspectiva raportului dintre limbă și putere. 
Căci, precum se ştie, din cele mai vechi timpuri, în civilizațiile patri- 
arhale corpul e disociat de spirit. Doar cuvintele își păstrează valoa- 
rea și femeile vor căuta, în poezia lor, să redea cuvintelor corp, frazelor 
ritm, limbii textură (carne). Ele prospectează materialitatea limbajului 
pentru a-i conferi volum, cu alte cuvinte, preponderentă este preocu- 
parea pentru a enunţa noi realități. Am putea spune, în acest sens, că 

feminismul şi limbajul nu se disociază. În ultimul timp se evidențiază 
cu tot mai multă claritate un moment în care, aflate în lupta pentru 
emancipare, femeile conștientizează că nu pot merge prea departe 
dacă lupta aceasta nu trece prin repunerea problemei limbajului şi a 
raportării corpului femeilor la social. Cu alte cuvinte, ele învaţă scrii- 
tura feminină, motto-ul căreia este, potrivit Helenei Cixous, autoarea 
lucrării Râsul Meduzei (1975), „scrie cu propriul trup”. Accederea la 
libertate este un alt aspect și aici trebuie spus că poezia și militantismul 
sunt noțiuni care nu se acoperă totalmente una pe alta. Un exemplu 
în acest sens este cel al Leonidei Lari, bunăoară, a cărei poezie a co- 
borât în stradă, la 1989, de unde s-a alimentat din plin, de unde și-a 
luat energiile sau și-a încărcat bateriile, cum se mai spune, însă lucrul 
asupra textului, bineînțeles, autoarea l-a efectuat în singurătate. Şi, pe 
de altă parte, este clar că există un limbaj militant şi unul poetic, pri- 
mul mizând pe comunicare, iar al doilea pe jocul poetic, pe ludic, pe 
bucuria, jubilarea exprimării. Or, aceasta din urmă este foarte evidentă 
în poezia Leonidei Lari: bucuria expresiei poetice, grija pentru limba 
utilizată sunt cât se poate de evidente la autoarea Dulcelui foc. Dincolo 
de toate acestea, vom menționa că poezia ei face parte dintr-o catego- 
rie a liricii pe care am putea-o caracteriza ca fiind mai mult feminină 
decât feministă, căci feminismul nu prevalează ca mesaj asupra formei 
şi a scriiturii, ci se remarcă prin ritmul, sonoritatea care dau consistență 
poeziei. Şi apoi, să ţinem cont de o celebră frază a Simonei de Beauvoir 
din lucrarea sa Le Deuxième Sexe (1949), potrivit căreia „nu te naşti 
femeie, ci devii” (On ne naît pas femme, on le devient), aceasta indicând 
asupra esenței mișcării feministe. 


O poezie sub semnul unei „emoţii tiranice', a certitudinii că ceea ce 
simte poeta s-ar putea suprapune brusc pe ceea ce vede, că emoția 
şi sentimentul se plasează peste realitate, anihilându-se reciproc „ca 
materia şi antimateria”, desprindem din recenta carte a Anei Rapcea 
Când lumina se clatină (Editura Arc, 2018). Astfel, într-un peisaj au- 
tohton prinde contur amintirea unei dimineți de toamnă „cu lumina 
șiroind bolnavă, invadată de struguri negri și chihlimbarii, de pelinițe, 
de miere, de mere”. Într-un univers cu centrul gravitațional deplasat 
spre zâmbetul cuiva, „parte trist, parte răutăcios” („Hai să ţi-o spun pe 
de-a dreptul: Era atât de frumos!” scrie autoarea), se consumă un sen- 
timent de adoraţie și de atracție reciprocă dintre Ea și El, exteriorizat 

magistral în poezia Fugi: „Pas cu pas, intram în acel cerc magic/ Din 
care nu mai ieși decât mort,/ Speranţa murise şi ea,/ Inima îmi era nu- 
mai răni,/ Iar tâmpla mi se făcuse fluier de os... // Niciodată de-atunci 
şi nici până atunci,/ Sirenele nu mi-au cântat mai duios,/ Apoi te-am 
zărit:/ Erai întruchiparea așteptării... / O voce mi-a răsunat în min- 
te atunci,/ Limpede ca un vaier de fulgi,/ Ca un glas de altar: Fugi!” 
Expusă într-un limbaj nepretenţios, colocvial, indrăgostirea, pasiunea, 
ca fruct oprit, atinge cote incandescente ale condensării, intensitatea 
fiind cauzată și de interferența timpurilor (prezent — trecut), de „ răs- 
crucea cu oameni încă frumoși, încă vii”. Pe această undă a ieșirii din 
mrejele seducţiei se produce ieșirea din condiția de femeie-muză, așa 
cum a fost ea concepută secole de-a rândul, când, în mod tradițional 
POETUL era bărbatul pentru care femeia putea fi doar muză, sursă de 
inspiraţie, ideal, „curtezană. 


Căutarea lirismului obiectiv, în cazul Anei Rapcea, începe de la clubul 
poeților anonimi, cum îşi întitulează unul din ciclurile de versuri: „Mă 
numesc Ana./ Am patruzeci de ani și sunt poet.// Am negat douăzeci 
de ani acest fapt,/ Chiar din momentul când am înţeles / Că poezia 
este un viciu,/ Sunt aici, printre voi,/ Deloc din capriciu” A fi poet 
presupune, din perspectiva protagonistei, a depăși stări în care, furată 
de poezie, „de mirajele ei cu stele supraetilice”, se credea, „în plină beţie 
de cuvinte, buricul pământului, Alesul, Mesia”, Înseamnă asumarea 
condiţiei celei care face colaje din fragmente de viață, situându-se în 
centru și ţinând în frâu firul poemului-conversaţie. Asumarea unui stil 
al conversaţiei fără complexe, dintre care nu-l putem exclude pe cel ce 
ţine de gender, conştientizarea alterităţii feminine deranjante, voalate, 
minimizate în mediul literar de ochiul supraveghetor masculin, toate 
acestea sunt transmise prin devoalarea unui complex interiorizat: „Mi- 
a fost ruşine şi încă îmi este ruşine să spun:/ Sunt poet./ Dar asta e şi 
de asta sunt printre voi./ Frumos sau urât, bogat sau sărac,/ Modern 
sau desuet”. Dincolo de curajul de a rupe tăcerea, „ruşinea de a fi poet” 
indică asupra faptului că scrisul feminin mai continuă să fie subversiv 
şi să caute ieșire din cantonamentul secular al femeii în condiţia ei de 
feminitate. Chiar felul în care este evocat universul poeţilor vorbeşte 
despre forța protectoare a maternității, o altă faţetă a feminităţii, sub 
semnul căreia este „depănat” discursul neforțat vizând circumstanțele 
vieţii artistice cotidiene: „Unii își recită poemele solemn, de pe scene 

şi socluri, / Alţii prin pieţe, prin subsoluri şi taverne, / Din picioare sau 
aşezaţi turceşte,/ Unii se cred profeți şi salvatori,/ Alţii își invocă rata- 
rea, rătăcirile, spleenul —/ Ce să faci cu ciudaţii aceştia/ Şi de fapt cum 
ar fi lumea fără ei” (Poeţii). 


Pe de altă parte, femeia-copil evocă sentimentul de dragoste pentru 
mama trecută la cele veşnice (ciclul „Mama mea avea ochi albaştri” ), 
efuziunea sentimentală, sufletistă debordantă fiind motivată de spaima 
în faţa morţii: „Te speria liftul... / ...Urci şi urci, iar sufletul meu alear- 
gă/ După al tău, pe scări nesfârşite,/ ... Liftul se zdruncină groaznic,/ 
Eu plâng în hohote,/ Speriată de moarte,/ Iar scările se năruie/ Către 
cer... ” (Liftul). În general, poezia Anei Rapcea vibrează de un elan 
stăpânit, de o gravitate şi o sensibilitate în fața lumii, pe care autoarea 
reuşeşte să o transforme în suflu poetic: „mai ţii minte boarea aceea de 
vânt/ care ne învăluia pe buza văii”. Gratitudinea gestului poetic este 
o condiţie sine qua non a poeziei, ca şi reprimarea unei ziceri inutile, 
trecerea limbajului poetic prin patul lui Procust: „Nu posed deloc arta 
conspiraţiei,/ Deşi tac mai mult decât pot, vreau şi îmi place,/ iar cu- 
vintele mele, puţine totuşi, trec toate fără excepţie/ Prin patul lui Pro- 
cust./ Dacă ai şti cum dor cele care se bulucesc înspre lume,/ Dar, din 
milă sau poate de frică, nu le (d)enunţ” ((D)enunţ)). Dar, pe de altă 
parte, privilegiul vocii conferă dimensiuni aparte oralității discursului, 
care implică un raport mai puțin sublim față de mama, alias femeia dă- 
tătoare de viaţă: „Ce vei fi reţinut din dimineaţa aceea narcoleptică?/ 
Imagini din cartea de biologie, cu diviziunea celulelor, / Trecând rapid 
în alte stări de agregare: / Erai o sferă imensă de apă/ Grea, gata-gata 
să explodeze” (Cezariană). Tot aici e developată o altă caracteristică a 
scriiturii feminine, legătura cu corporalul manifestându-se printr-o de- 
turnare față de propriul corp: „Brusc, trupul, unde va fi fost el (copilul 
- n.n.), te cheamă înapoi/ Cu un scâncet de miel speriat de cuţit... // 
Carcasa scrâşnea îngrozitor, biata conservă deschisă... / Încercai toate 
stările și senzațiile concomitent, ca un vortex —/ Şi ce gol imens după 
asta...” (Cezariană). Tentaţia redefinirii maternității este evidentă. Dar 
aici e prezentă și o altă latură a lucrurilor: eliberarea de corp însemnând, 
de fapt, eliberarea de un social care o face pe protagonistă să sufere. Pe 
lângă aceste două aspecte, cel al accentuării oralității și al revaloriză- 
rii raportului femeii cu corpul său, scriitura feminină se doreşte a fi o 
scriitură a intimităţii, tentată să atingă sfera inconştientului: „Pe mar- 

ginea acestui mic reflux, / Eu, şi mai mică, scriu hieroglife:/ Regele-i 
mort, Imperiul — distrus,/ Şi zace sub un teanc de apocrife// Mai am 
ceva nelămurit în piept,/ Un tom cu scrisuri nerevendicate,/ Și scriu, 
şi plâng, şi, crede-mă, aştept/ Să vină apa, să le ia pe toate” (Potop). 
Oboseala, amărăciunea, crisparea inutilă, după care relaxarea nu-şi mai 
face efectul, absenţa imaginii de ansamblu, toate acestea transportă că- 
tre cititor dorința de autodefinire a scrisului feminin sau de definire 
a condiţiei femeii în literatură asociată cu condiţia scriitorului venind 
dintr-o societate totalitară spre un posttotalitarism indeterminat: „E o 
nebunie să scrii versuri într-o lume tot mai hrăpăreaţă!/ Şi totuşi!”, mai 
scrie autoarea, care, dincolo de toate confesările adumbrite de tristeţi, 
eşecuri, este montată pe o undă optimistă: „Ajungă-ţi frumuseţea / 
Acestei dimineți/ Şi uită de restul!”. 


Fără doar și poate, poezia nu mai ocupă în zilele noastre avanscena. 
Editată în tiraje mici, destinată unui cerc restrâns de cititori, acest gen 
de artă parcurge, indubitabil, o perioadă de criză, fapt constatat și în 
alte peisaje literare europene. Lipsa de afect, o caracteristică a zilei de 
azi, precum și tendinţa de separare a poeziei de publicul larg, pune 
poezia sub semnul unui intelectualism, al unei complexități sofisti- 
cate, rezervând-o unui public restrâns de inițiați. Este căutată o nouă 
definiţie a poeziei. Anume din această perspectivă ni se relevă şi poe- 
zia Mariei Pilchin, care în cartea sa Zaratustra e femeie (Editura Cartea 
Românească, 2018) convertește relația amoroasă pe planul raportu- 
lui scriitor-cititor: „azi tu îmi dezbraci textele de parcă/ pe mine mă 
dezbraci/ îmi îmbraci textele de parcă/ pe mine mă îmbraci/ iubitul 
meu din spaţii și litere/ cititorul meu tandru/ atinge-mă gustă-mă/ cu 
tine sunt fericită / în textul nostru nupţial... ”. Transpunerea la modul 
textualist a sentimentului erotic divulgă jinduirea de către scriitor a 
sentimentului de reciprocitate dintre scriitor-cititor, căci, se ştie, criza 
literaturii include şi relaţia deteriorată dintre aceşti doi actanţi de pe 
scena literaturii. Au rămas în urmă memorabilele cuvinte ale vestitului 
povestitor din Humulești: „Iubite cetitorule, multe prostii îi fi cetit de 
când ești. Ceteşte, rogu-te, și ceste și, unde-i vede că nu-ţi vin la soco- 
teală, ie pana în mână și dă şi tu altceva mai bun la iveală, căci eu atâta 
m-am priceput și atâta am făcut ” Așa grăit-a scriitorul în sec. al XIX- 
lea. Dar altfel grăiește Zarathustra — femeia, poeta din zilele noastre, 
gata să își rezerve un rol cheie în arta de a comunica trăirile omului 

de azi. Ne aflăm, de fapt, într-o zonă a unui feminism depăşit, inte- 
resul manifest fiind îndreptat spre scriitura feminină. Există oare aici 
un decalaj în raport cu retorica frontală feministă? Şi care e atitudinea 
autoarei față de moştenirea feministă (a predecesoarelor sale lansate 
în angajamente de emancipare a femeii)? De la Simone de Beauvoir, 
care în 1949, odată cu publicarea volumului Al doilea sex, punea bazele 
feminismului contemporan, și până la Valerie Solanas, cu al său ma- 
nifest SCUM Manifesto Society for Cutting Up Men, apărut în 1967, şi 
care radicalizează mișcarea feministă punând-o sub semnul unor idei 
de genul: „Bărbaţii au distrus lumea și este datoria femeilor să preia 
conducerea”, condiția femeii, inclusiv a femeii-scrib, este repusă, cu 
intermitenţă, în discuţie. Acum autoarea noastră basarabeană „ia pul- 
sul” cotidianului, făcând conexiunea cu o altă realitate, nu cu cea soli- 
citând numaidecât angajamentul social, ca în cazul Leonidei Lari, care, 
odinioară, cobora din Turnul de fildeş în stradă, unde se decidea soarta 
conaţionalilor săi. Bineînţeles, strada de astăzi nu e cea de la 1989, atât 
de familiară poeziei Leonidei Lari, care, după ce a fost taxată de criti- 
cii zeloşi ai timpului comunist pentru abstracționism şi îndepărtare de 
realitatea înconjurătoare (de social), s-a situat pe baricade, devenind 
portdrapelul acelor ani, când basarabenii aveau încredere deplină în in- 
telectualii care îi reprezentau în parlament, dar și în afara parlamentu- 
lui. Contextul respectiv pune într-o lumină adevărată atât aşa-numitul 
„abstracionism” din poezia de până la '89 a autoarei Pieței Diolei, cât şi 
militantismul autoarei de după '89. Că Leonida Lari a depășit condiția 
cantonării în istoria culturală, optând pentru trecerea în istoria literară, 
nu încape îndoială. Ea și-a împlinit destinul de creatoare, răspunzând 
oportunității de a ieşi din parcela limitrofă a peisajului literar româ- 
nesc, rezervată femeii care era privită din perspectiva instinctelor pri- 
mare, a senzualităţii, a tânguielilor provocate de eșecul în dragoste, a 
refulării pasiunilor de altă dată în nostalgii etc., perspectivă developată, 
altminteri, și de către Al. Cistelecan în eseul său Zece femei (Editura 
Cartier, 2015), axat pe evocarea imaginii femeii scriitoare ca prima 
doamnă a poeziei, femeia-drog, aventuristă, nevastă simbolistă, amantă 
devotată, prințesă, poetă şi spioană, basarabeancă electrică... 


Aflată în alte condiţii, protagonista din poezia zilelor noastre descin- 
de pe o stradă cu pavaj textualist. Și chiar dacă aceasta poartă numele 
lui Ion Creangă („pe strada ion creangă tata coboară la vale sfânta tre- 

ime tatăl fiica/ și duhul...”), trebuie avut în vedere sensul ei invers: 
cartea Zaratustra e femeie îşi dezleagă înțelesurile numai fiind citită la 
modul postmodernist, dinspre final către început, sau de la coadă la 
cap, interesul fiind îndreptat cu preponderență spre formă şi nu spre 
fond. Cu toate acestea, miza pe explorarea interiorităţii este evidentă. 
Amintim că în poezia modernistă, iar apoi în cea postmodernă, con- 
sumul crizei eului autorului aprofundat până în cele mai obscure zone 
au scos în evidență un fapt: cu cât personajul din poezie este mai ab- 
sorbit de propria interioritate, cu atât e mai accentuată singularitatea 
limbajului, care riscă să devină incomunicabil, neînțeles pentru citi- 
tor. În aceste condiții, poezia se proiectează din perspectiva căutării 
identităţii profunde a subiectului, îmbogățirea limbajului în care ne 
sunt comunicate mesajele făcând parte din extinderea sferei căutărilor 
de ordin poetic, ceea ce nu e puţin. Bineînţeles, nu trebuie să trecem cu 
vederea faptul că, la drept vorbind, poezia se scrie în singurătate, sin- 
gurătatea fiind și ea diferită. În poezia Mariei Pilchin închiderea eului 
feminin asupra unei identități proprii urmărește, de fapt, punerea în 
lumină a construcţiei unei voci singulare pornind de la reformulările 
stereotipiilor legate de feminin. Forma singulară a strigătului protago- 
nistei vizează exprimarea complexităţii, a dorinţei feminine ridicate 
la dimensiuni existenţiale în afara spaţiului est-european. Femeia din 
Est e alta decât se crede în mod obișnuit. Asocierea cu corporalitatea, 
carnalitatea, sexualitatea, mortalitatea vizează, în cazul poeziei vizate, 
nevoia de construire a unei identități, pe criteriul esteticului. Demersul 
liric este orientat să reconstruiască eul fragmentat din cauza trauma- 
tismelor, în felul acesta poezia redă putere subiecţilor. Inexprimabilul, 
oroarea devin parte componentă a conţinutului cuvintelor, a limba- 
jului poetic, polisemantic în extensia sa. Mărturisirile din acest tip de 
poezie sunt o dovadă a faptului că noțiunea de lirism trebuie privită 
în extensie. În poezia Mariei Pilchin, bunăoară, scena pe care se de- 
rulează spectacolul poetic este una cât se poate de familiară în socie- 
tatea noastră consumeristă: „zarathustra fata de treizeci și trei de ani 
vinde/ la tejghea în prăvălia din colț ba o vorbă o privire/ tăceri mai 
vinde la kilogram...” Explorarea e una directă, realitatea integrată to- 
talmente constituindu-se ca un punct de plecare în căutările autoarei, 
trecând pe hârtie stările psihologice și de spirit într-un limbaj elaborat, 
în care transpare miza — rafinamentul expresiei. Proiectul feminist este 

constant, precum constant e motivul familiei, al copilului în familie, 
al copilului în mediul infantil, necesitatea iubirii. O voce care se vrea 
auzită propagă nevoia de sacru într-o lume desacralizată, caută sursa 
pierdută a acestuia. Scribul se prezintă ca un receptor vizual, sonor, 
olfactiv şi ca difuzor al lumii de azi, în poeme-conversaţie, în maniera 
unui lirism obiectiv, menit a developa un mediu ambiant fragil, cotidi- 
an: un colaj de scene şi imagini din viața unei protagoniste emblema- 
tice pentru teatrul feminismului de azi, Zahara, „statuia umblătoare și 
speriată”; comunicarea — „vorbe de toate zilele cu bine și mai bine cu 
întrebările / acelea de prisos cu răspunsurile inutile şi ele”; iubirile, care 
„se usucă şi dor ca şi oasele ca și viaţa”; lamentările târzii („adoarme 
visează plânge în somn, tresare ca o/ vargă în primăvară bărbaţii vin şi 
se duc/ copiii vin şi rămân/ copiii noştri aceste pietre de hotar/ nani 
nani na”); Zara, păpuşa înţelegătoare, care nu face nazuri, toate acestea 
sunt plasate sub semnul nevoii de alinare, privirea îndreptându-se că- 
tre Cel de Sus. Numele Tatălui carele este în ceruri este invocat de fiica 
lui cea mică, de fiica lui bună, aflată în pragul vieţii ei celei nedrepte. Este 
fiica Celui de Sus, dar și a omului de pe pământ, este copilul mare hi- 
per sensibil, foarte aproape de femeia care îi este complice acestuia din 
urmă. Am putea spune că e femeia-copil, căreia îi revine sfera afectivă, 
viaţa privată, discretă, a seducţiei, a devotamentului față de celălalt, 
în viziunea multimilenară, bărbatului rezervându-i-se un loc prioritar 
în spațiul public, al exprimării și al afirmării eului (inclusiv în spațiul 
creaţiei artistice), al independenţei, al libertăţii de gândire. Poezia ca 
o confesiune a corpului, alimentându-se şi din cochetăria cu filozofia 
nietzscheană, care e o filozofie a corpului, („tatăl nostru carele ai co- 
borât pe pământ tatăl meu doar al meu/ ”, scrie autoarea: „Nietzsche 
a murit!// a strigat fata zarathustra / nu mor zeii când vor scribii”), se 
profilează pe fundalul unei incomunicabilităţi cvasitotale, a căutării de 
sine greu disociabilă. Căutările nu ocolesc incapacitatea de a renunța 
la instinctul cerescului, al forței divine, al lui Dumnezeu, care, potrivit 
afirmației lui Nietzsche, a murit. Aici ar mai fi de adăugat faptul că cele- 
bra frază a filozofului german a fost deseori răstălmăcită, descifrarea lui 
Zarathustra nefiind simplă. De astă dată prezenţa lui vrea să „acopere” 
necesitatea eliberării de fricile, angoasele care au rădăcini în trecut sau 
în prezent, căci deconstrucţia idolilor în posttotalitarism nu e simplă. 
Misiunea scribului aflat, vorba lui Sextil Pușcariu, „călare pe două vea- 

curi”, este una complicată, pierderea valorilor având drept consecință 
perseverența cunoașterii. În aceste condiţii, perspectiva unei poetici 
feminine coincide cu miza pe corpul producător de gânduri, asociată 
cu nietzscheana „inocenţă a devenirii”. „Înscenarea” á la Nietzsche, a 
unei poetici feminine, punând corpul în centru, pornește de la desca- 
lificarea valorilor existente și de la necesitatea creării unui alt sistem 
de valori. Contextualizat, acest demers trebuie raportat și la pierderea 
credibilităţii literaturii în posttotalitarism. Se ştie că în perioada totali- 
taristă presa, care de obicei minţea, era citită superficial, literatura fiind 
avantajată în faţa cititorului. Acum, când se acordă prioritate mijloace- 
lor mass media, literatura este plasată mai spre marginea câmpului de 
vedere al cititorului. Cu atât mai evidentă este necesitatea de schim- 
bare a tehnicilor artistice langajiere. Pe acest fundal, scriitura femini- 
nă a făcut să intre în literatură corpul şi erotismul explicându-se prin 
necesitatea de a depăşi resentimentele, de a accede la o lume care ne 
depăşeşte, cea a ideilor, la gândirea care emană un corp. În acest con- 
text se conturează poezia artizanală a Mariei Pilchin, care vine dintr-o 
poetică a singurătăţii, sentiment cauzat și de extenuarea sensului cu- 
vântului. Aflat în această postură, „scribul” va căuta grațiile cititorului, 
pe care vrea să-l încânte cu o muzică nouă. Parafrazându-l pe filozoful 
ei îndrăgit, am putea spune că Maria Pilchin se află în căutarea muzicii 
interioare proprii, pentru a dansa dansul lumii. 


Traversate de un proiect autobiografic, sau de o biografie scrisă, refor- 
mulată la modul artistic, textele feminine la care ne-am referit, trecând 
dincolo de textele feministe, în care prevalează confesiunea sau jurna- 
lul, ţin de metamorfozele moderniste evidente în peisajul literar inter- 
riveran. Proiectat de către femei, autobiograficul prezintă unele calități 
specifice, inovatoare, care nu vizează atât construcţia, cât mijloacele 
complexe ale scriiturii, autobiograficul la modul feminin tinzând să 
devină o autobiografie a lumii de azi, care, de la Roland Barthes ci- 
tire, „este text”. Subiectul ca atare al scriiturii feminine se difractă, se 
disipează în multiple figuri, în mișcările minuscule ale cotidianului. 
„Autobiografie” a unei lumi extinse, textele feminine sunt acum aplica- 
bile unei alte vieţi, în care problema feminităţii nu este una ce prevalea- 
ză. Se trasează astfel un nou parcurs, care ar putea fi durabil, însă care 
nu e scutit de fragmentarism și discontinuitate, femeia-scrib înotând 
„în susul apei către tine, CITITORULE:. 

Nimeni, de la Eminescu încoace, admirat sau 
pizmuit, n-a fost cercetat cu atâta osârdie, învol- 
burând peisajul exegetic (aglomerat), precum 
Nichita Stănescu, strădaniile omologând fie 
imaginea serafică a Poetului oracular-sibilinic 
(devenit model popular), plutind extatic, zeifi- 
cat și gelozit, fie încercând o declasare, căzând 
în derapaj şi diluţie (fără a-i diminua gloria). 
Abstractizând emoția, stănescianismul  (ori- 
ginal, inegal, prolix, inițiatic, ermetizant, im- 
ponderabil, efeminat, fascinant, volatil etc., de 
răsfăţ stilistic) a devenit un fenomen socio-cul- 
tural. Şi a impus, cu superbie, o nouă poetică. 
Una care, să recunoaștem, interesată de specta- 
col, n-a putut evita nici autopastișa (clişeizare, 
serializare, relaxare), nici droaia de imitatori, 
exploatând industrios rețeta. Desfăşurând un 
patos abstract-vizionar, întreținând senzația 
de libertate (în pofida circumstanțelor apăsă- 
toare), expansivul lirism nichitian a produs, în 
timp, şi un impresionant dosar critic; „suprain- 
terpretată”, cum constata Daniel Cristea-Ena- 
che, poezia lui Stănescu, transpersonală, rebu- 
sistică, deseori, nu este / nu poate fi definitiv 
clasată. Mai cu seamă că „un rest inexplicabil”, 
nota același critic, ne va însoţi mereu, cum se 
întâmplă, de regulă, cu toate creaţiile care du- 
rează, neistovite de cohorta exegeților. 

Depănând „niște amintiri”, savuroase, să recunoaştem, Ştefan Agopian 
vorbea și despre „boala numită Nichita” (v. Scriitor în comunism, Edi- 
tura Polirom, 2013), notând că „motoarele” poetului, de la o vreme, 
nu mai porneau decât „alimentate cu alcool”. Evident, ştirea nu e nouă, 
dependența de vodcă, viața dezlânată, spaimele, mâncatul pe apucate, 
forţa creatoare sleită ș. a. i-au grăbit sfârșitul. Amintirile lui Agop, în 
cazul Nichita, orbitează în jurul acestui „catalizator magic al fanteziei” 
(cum spunea William Styron), iar lista celor care au plătit un dureros 
tribut alcoolismului, se ştie, este impresionantă. Dar ar fi nedrept, cre- 
dem, să pomenim de această „boală”, stigmatizându-l doar pe Nichita 
Stănescu (în ipostază bahică), uitând păgubos de hipnoza stănesciană, 
iscând, prin charismă și valoare, întreținând legenda, un epigonism en- 
demic, mitologizant, altfel spus, tot o boală. Fiindcă cel care a fost un 
inovator în peisajul nostru liric (model, reper, canon), cel care „a irupt 
în poezie ca un Făt-Frumos în basm” (scria Paul Georgescu, criticul 
care, cu o intuiţie de zile mari, l-a și impus) s-a dovedit a fi un fascinant 
„pieton al aerului”. Iar judecata antumităţii reverberează, influențează, 
are, se zice, nu fără motiv, un rol „coruptiv”. 


Contextul în care s-a ivit generaţia lui Nichita era ventilat de iluziile 
liberalizării. Iar poetul, străin — totuși — de tentaţiile oportunismului, 
a fost propulsat de instanţa critică, redescoperind esteticul. S-a bu- 
curat, negreșit, de recunoaştere oficială, dar mecanismele succesuale 
(„valabile” în sens funcţional, veritabile pârghii propagandistice, im- 
punând în plin proletcultism lideri literari) nu ar putea explica îndes- 
tulător idolatrizarea. Dincolo de orice dirijism sau intervenționism 
partinic, cu adevărat eficientă a fost politica de generaţie. Poate chiar 
ca reacție compensativă, „concurând” — pe alt plan - aberantul cult al 
personalităţii, însoțind mai apoi perechea dictatorială. Încât „inserția” 
s-a produs pe fundalul unei formidabile solidarizări generaţioniste, li- 
antul fiind promovarea valorilor promoţionale; altfel spus, platforma 
emulativă a intereselor comune, beneficiind de „cenzura” şaizeciștilor 
înşişi. Pasul spre mitizare n-a întârziat. Nonconformist, oracular, im- 
previzibil, Nichita a fost considerat, chiar de către confraţi, Poetul prin 
excelenţă. Alaiul admiratorilor, printre atâtea libaţii şi dedicaţii, a pro- 
dus și propus accente cultice. Hagiografii, „anturajul zelator”, criticii 
anexaţi au întreținut cu sârg hipnoza stănesciană. În consecinţă, nici 
reacţiile potrivnice nu puteau întârzia, acuzele — cu o previzibilă in- 

flamare postdecembristă — vizând fie posibila înregimentare, fie liris- 
mul filosofard-apos ori chiar diformitatea în sens fizic (angelicul poet 
de altădată devenind un „înger obez”). Să recunoaștem, Nichita n-a 
fost un model etic. „Moliciunile” omului, aparenţa lenei, temperamen- 
tul labil, iluzia improvizaţiei, teama de singurătate, declaraţiile „ide- 
ologice” (câte au fost, de ecou însă) şi dezinteresul pentru universul 
domestic oferă mai degrabă argumentele unei ambiguități comporta- 
mentale. Nichita, sedus de mirajul poeziei a fost, deopotrivă, idol şi 
victimă. Așa-zisul carierism nu poate fi argumentat convingător câtă 
vreme poetul nu era atras de funcţiile administrative. Iar acolo unde a 
fost „plombat”, mai degrabă prin strădaniile amicilor și pentru scurtă 
vreme, a dovedit „osteneli infime” (cf. Marian Popa). Nici poetica sa, 
interdisciplinară şi exhibiționistă (cum s-a spus), dereglând semantica 
în numele unui imagism extravagant, de „baroc conceptual”, nu poate 
fi suspectată de rigoare. Dimpotrivă, sibilinic, disponibil pentru filoso- 
fare, poetul-galanton iubea o combinatorie „pulsatorie”, liberă, străină 
de orice obedienţă, refuzând prozodia (înţeleasă ca fard). Poezia a fost 
însă, indiscutabil, miza sa existențială. 


Nimeni nu ar putea susține că Nichita Stănescu a fost ireproşabil 
sau, dimpotrivă, „vândut”, penetrând zelos topul oficios. Sau că, fixaţi 
în captivitatea stadiului tribal, l-am aureola convocând memoria tan- 
dră. Certamente, „nu Puterea a instituit mitul stănescian” (cf. Vasile 
Spiridon), după cum poetul ploieştean, idolatrizat de contemporani, 
nu poate fi taxat doar „scriitor de o generaţie”. Să observăm, însă, în 
timp, o polarizare a reacţiilor. Tonul admirativ, atins — uneori — de fa- 
natism, urcând spre acordurile unui imn exegetic, nu oferă, de regulă, 
contribuţii valabile, ignorând nonșalant scăderile, incontinenţa lirică. 
Iar vituperanţele, indignarea, vehementă câteodată, capătă febrile ac- 
cente publicitare, semnatarii dorind — presupunem - a se bucura (ei, în 
primul rând) de vizibilitate. Pe de altă parte, putem fi (parţial) de acord 
cu C. Stănescu care sesiza că nici contestarea radicală (acel atac furi- 
bund lansat de Cristian Tudor Popescu) n-a primit, deocamdată, „un 
răspuns plauzibil”. În pofida acestor declaraţii, fie ele cultice ori incen- 
diar-demolatoare (sau, poate, tocmai din pricina lor), Nichita rămâne 
un poet viu. O spunea, răspicat, Gabriela Melinescu, contemplând nu 
doar piața postumă, ci rememorând existenţa acestui mare risipitor, 
producând un fenomen „de contaminare”. Și care, cu „instinct infaili- 

bil”, s-a vrut poet fără efort, dezvoltând o imensă energie poetică. Nichita 
Stănescu a fost, neîndoielnic, o existență poetică. 


E important că Stănescu interesează și că, recitit acum, îşi dezvăluie 
inteligibilitatea, aventura semnificării, aproximarea sensului etc., di- 
namitând, se ştie, logica lineară. S-a risipit, ne întrebăm, ceața mitu- 
lui? Poate fi „citit” Nichita doar textual, uitând folclorul scriitoricesc, 
abandonând percepția contextuală? În fine, noile valuri de cititori, cu 
„gusturi” de ultimă oră, îl coboară de pe soclu (cum îndeamnă, cu te- 
nacitate, „revizioniştii” ) sau e văzut, în continuare, cu accente imnice şi 
rezonanță empatică, drept cel mai important poet postbelic de la noi, 
revoluționând limbajul? lată, așadar, câteva motive (temeinice, cre- 
dem) de a repune în discuţie cazul Nichita, dincolo de gloria oralităţii 
şi „rumoarea” canonică. Apărată cu cerbicie ori vehement contestată, 
icoana lui Nichita Stănescu, un clasic în timpul vieţii, seducător şi prin 
„risipirile” lui, cu un teribil succes la public (succes, cumva paradoxal, 
dacă ne gândim că lirica sa abstractă, transpersonală, chiar ermetică, 
fiindcă nu se oferea unor lecturi lesnicioase) obligă şi la o altă consta- 
tare. Poetul, un „timpan armonios”, genial și prolix (cum s-a tot zis) n-a 
beneficiat, credem, de o selecţie „la sânge” Fiindcă Nichita Stănescu 
a fost editat necritic, „strivit” de amatorismul atâtor încropiri, adu- 
cându-i, de fapt, uriașe deservicii, adunând cu hărnicie texte diluate 
poeticeşte ori inedite (în proliferare haotică); sau chiar volume ono- 
rabile, dar operând o selecţie discutabilă. Evident că, după dispariția 
omului, întreținând o prelungită hipnoză, recitirea operei ar fi o fireas- 
că obligaţie. Iar recitirea poate fi și o lectură de redescoperire, dincolo 
de statornicie admirativă (împinsă în sanctificare) ori furii iconoclaste. 


Provocând, sub flamura revizuirilor, o inflamată discuţie publică, bine- 
venită într-o cultură matură, vegheată de necesarul spirit critic (une- 
ori, e drept, eşuând, cu aplomb nihilist, într-un criticism generalizat), 
cazul Nichita Stănescu a stârnit reacţii extreme, dovedind că nu avem 
de-a face cu o valoare muzeală, definitiv clasată. Supraevaluat, zic unii, 
ploieşteanul trebuie coborât de pe soclu; sau, cum „propunea” Cristian 
Tudor Popescu, volumele lui ar trebui „arse'. Demontând cu minuţie 
„argumentele”, Theodor Codreanu dezaproba, firesc, această tentativă 
de „mutilare vandalică” a operei. Vom observa că, devenit „bun public”, 
poetul, violentând limbajul şi clasicizându-se, şi-a estompat în timp 

forţa de şoc, dar şi-a păstrat impactul şi prospeţimea lirismului, trăind, 
într-un dulce abandon, mirajul poeziei. Libertăţile pe care și le-a oferit 
au impus un stil; filosofard, elegiac, inflaționar, cultivând un viziona- 
rism care, fixat în starea de mirare, conserva cu tandreţe imperfecţiunea 
(virtualitatea). Cosmoidul stănescian invoca salvator „dreptul la timp”. 
Magician, inventiv şi cogitativ, poetul „stănescizează” fără răgaz, ofe- 
rind cu generozitate, torențial, gratuități stilistice, excentricități (asimi- 
late grabnic de urmași, îmbogăţindu-şi recuzita), exerciții de silogistică 
ş. a., realizând și impunând, de fapt, o poetică a rupturii. „Vorbit” de 
limbaj, Nichita Stănescu a promovat un modernism radical şi a provo- 
cat un mit pe care, dealtfel, l-a încurajat. Sub aparenţa improvizaţiei, 
poetul — un hiperlucid - a oferit dezinvolt, parcă în joacă, game, edi- 
ficând o poezie „de cunoaștere”, implicit o meditaţie asupra poeziei. 
Experimentările lingvistice, căzând deseori - să recunoaștem — în 
incontinenţă lirică, dezvăluiau, de fapt, „o imensă energie poetică’. 
Trăirea sentimentului, starea de mirare îi stârneau o febrilitate cu infle- 
xiuni feminine; vocaţia prieteniei, cordialitatea flatantă, generozitatea 
risipită în gratuităţi, dăruind versuri, cărți, monede, icoane ș. a., tabi- 
eturile boiereşti întrețineau un pelerinaj obositor, amplificat, desigur, 
de farmecul omului. Amicii roiau; condiţia de poet asaltat, împresurat 
de cețuri mitologice, dăruit cu un uriaș talent, i-a asigurat și duşmani 
statornici, mușcaţi de invidie. Lângă elogiile hipertrofice viețuiesc, 
aşadar, şi opiniile drastice, cu aplomb nihilist. Dar o discuţie „rece” încă 
întârzie. lar observatorii onești ai câmpului literar au sesizat, dincolo 
de efectul contaminant prin nichitizare, că astfel de reacţii au un vădit 
scop publicitar. „Monopolizat” au ba, adulat ori contestat, Nichita Stă- 
nescu rămâne - ne asigură Gabriela Melinescu -— „un poet viu”. Dar și 
un mit „îndărătnic”, fabricat printr-o retorică extatică și anunțându-se 
„o prejudecată durabilă” (zic unii critici). Dacă Gh. Grigurcu, de pildă, 
e convins că putem vorbi despre un „postament oficial al nichitismu- 
lui” (faima poetului fiind „opera” regimului), cu totul altfel stau lucru- 
rile în fosta Iugoslavie. Carismaticul Nichita, un „înfiat sârbesc”, a trezit 
în Logoslavia (Puposlavia) un ecou greu de imaginat, truditorul aces- 
tei relații speciale fiind Adam Puslojic, dublura sa belgrădeană. Adam, 
acest mare fantast, a durat din legătura cu poetul ploieştean o mitolo- 
gie. Mereu agitat, navetând între rugi și plâns, bolnav de magnanimi- 
tate, acum un „matur furios” (cf. Mircea Dinescu), legenda Adam îşi 

definește ziua de muncă drept „ceasul sângelui golgotean'. Între ludism 
şi tragism, cel care se consideră Clopotul Nichita („clopotul tău nebun 
sunt eu!”) veghează apărând memoria marelui prieten. O carte mai ve- 
che (Versuri din mers, Editura Libra, 2003) vine să confirme această 
nestare (cf. Eugen Simion) şi această cumplită prietenie, atât de rodnică 
prin valul de traduceri pentru poezia noastră. Nici nu se putea un titlu 
mai potrivit pentru cel care, dorindu-se „soldatul poeziei româneşti, 
ne anunţa fugitiv: „Scriu, doar / atât mai ştiu / despre mine” (v. Scri- 
soare vie), gata să moară „pe drum”. Volumul pomenit defineşte exact 
febrilitatea acestui ins doldora de proiecte, iubind - precum puţini — 
literatura noastră. 


Nichita, așadar, ar fi ajuns în zilele noastre un „mit exorbitant”, 
întreținând o idolatrie nejustificată. Judecând sociologic, pare curios 
că un astfel de mit (şi încă din „lumea” scriitorilor!) supravieţuieşte 
într-o epocă a demitizărilor frenetice, a consumerismului feroce (in- 
ventând nevoi artificiale), a tranzienţei galopante. Încât, o primă în- 
trebare ne încearcă firesc; înainte de a afla dacă Nichita Stănescu este 
„un idol fals” (cum susţine Gh. Grigurcu), s-ar cuveni să cercetăm dacă 
el (mai) este un idol. Nevoia de idoli ţine, s-ar zice, de primitivismul 
tribal. Dar în epoca neoanalfabetismului TV, ea — ca ofertă mediatică — 
se manifestă virulent, ciclul de viaţă fiind scurt, starurile fiind ritmic 
devorate de industria spectacolului. Așadar: este, oare, Nichita, azi, un 
idol? Sau, măcar, un scriitor „inoxidabil”? 


Scriind, autorul încerca „popularea realului”. Dar cuvântul, ispitind 
colocvialitatea, rămâne un „organ fioros”, dovedindu-se un „instru- 
ment neîncăpător al poetizării”, Încât, ştiind prea bine că poezia se 
naşte din ființa sentimentului, Nichita realizează că poezia scrisă e doar 
o formă a poeziei. Conştientizând impasul, el va rămâne obsedat de 
imperfecţiune. Nu-l atrage cizelarea artizanală. Dar, indiscutabil, a cre- 
at un stil, purtând în lume o „originalitate misterioasă” (N. Manoles- 
cu). Cine îi urmăreşte devenirea va observa, fără efort, că avem de-a 
face cu un poet dificil, contradictoriu, dezvoltând, de fapt, un nebulos 
program gnoseologic. El va decupa, preferenţial, tema cosmogonică. 

Dacă mitul este „o întâmplare exaltată” (obișnuia să spună chiar cel 
care s-a bucurat de o rapidă clasicizare), Nichita — confiscat de mi- 
rajul poeziei, trăindu-l exaltat, aerian, ireal” chiar — era un medium 
propice pentru o modă comportamentală și poetică. O figură miti- 
că deci. O precizare se impune imediat: nu Puterea, reamintim, a 
instituit mitul Nichita Stănescu. Evident, mecanismele vieţii literare, 
solidarizarea şaizeciştilor au impus, până la urmă, acele clasamente, 
încă valabile. Mitul Nichita este, în fond, un discurs publicitar. Dar 
nu fără suport axiologic. Dacă mitul ca atare are o valoare, atrăgea 
atenția Roger Caillois, „ea nu este nicidecum de ordin estetic”. El 
aparține colectivităţii, răspunde celor mai diverse solicitări, dar nu 
ne poate procura, penetrând „o plasă de determinări”, o explicaţie 
suficientă. Imaginaţia afectivă intră, negreșit, în joc şi rolul ei nu e 
de ignorat. Cu atât mai mult astăzi, în plină revoluţie iconică. Ex- 
plozia mediatică la care asistăm convoacă, sub stindardul „ideologiei 
consumului”, un repertoriu mitic şi arhetipal, purtând ecourile unui 
imaginar colectiv. Cultura însăşi este un context simbolic, produ- 
când relații de semnificare, atentând la receptivitatea subliminală. 
Iar simbolul e înţeles şi funcționează ca „pact social”, legitimizator. 
Mai adăugăm, fără a insista aici asupra mecanismelor psiho-socio- 
logice, că fenomenul publicitar (ca fenomen comunicațional) are o 
certă finalitate persuasivă. Publicitatea, se știe, orientează percepția 
socială, vehiculând imagini-ghid. Or, o astfel de propunere (pre- 
cum poezia lui Nichita şi, mai ales, Poetul) s-a impus cu uşurinţă, 
mizând tocmai pe seducţie, comparativ cu presiunea aparatului de 
propagandă, cerând, în anii totalitarismului, docilitate și dresaj ide- 
ologic. Persuadarea, în cazul Nichita, n-a avut nevoie de coerciție. 
Socializarea mitului nichitian s-a produs pe cale naturală, putem zice, 
satisfăcând un şir de nevoi compensative în contextul mecanismu- 
lui opresiv. E drept, și personajul din spatele operei s-a îngrijit de 
această omologare, livrând -— la cerere — câteva declaraţii „pe linie”. 
În rest, posteritatea critică, radicalizându-și poziţiile în tentativa de 
a zdruncina ierarhiile osificate sau de a le îngheţa, „lucrează” chiar 
în sensul mitului nichitian. E limpede că această publicitate negativă 
(pe care s-a marșat în ultima vreme) l-a readus în atenţie pe autorul 
Necuvintelor, supunându-l tirului critic și asigurându-i, şi pe această 
cale, longevitatea. 

Trecut printr-o invidie pasageră (față de Labiş), mărturisită tardiv, 
mult după întâlnirea cu acel „talent uriaș și feroce” din amfiteatrul 
Odobescu, maturizându-se brusc (odată cu spendida sa generaţie) şi 
devenind iute un nume glorios, răsfățat, cunoscând, totuşi, ezitări în 
faţa poeziei (şi, în consecinţă, lungi, chinuitoare, tăceri editoriale), 
Nichita Stănescu s-a „instituţionalizat” În casa-club, deschisă oricui, 
s-au perindat mulți, inventând febricitant amintiri. Victimă a propri- 
ei generozităţi, poetul a împărţit /risipit indulgenţe și s-a bucurat de 
o imensă popularitate. Şi nu s-a referit niciodată denigrator la adresa 
vreunui scriitor. Bineînţeles, asta nu-l scutește de firescul tratament 
critic şi de ofensiva reevaluărilor. Doar că aceşti contestatari, trecân- 
du-l prin sita revizuirilor, atenţi cu denivelările operei, mută discuţia 
în plan moral, contabilizând lașităţile, erorile, complicităţile. Nichita 
nu a fost străin de astfel de abdicări. Atins de sedentarism (în sensul: 
„de stat locului și în lucrare”), dezinteresat de conjuncturi, oricum fără 
vocaţie politică, un om „moale”, fără complexul genialităţii (cf. Eugen 
Simion), „ocrotit” de regim, Nichita e trecut acum prin malaxoarele 
noii corectitudini politico-culturale. Da, putem afirma că, alegorizând 
bombastic „momentul Griviţa”, de pildă (1933 fiind și anul naşterii), 
poetul şi-a oferit „o cauţiune politică” (cf. Marian Popa). Desigur, tor- 
turat de conștiința efemerităţii, s-a retras învăluit în aburii legendei, 
fiind propriul/primul mitograf. Dar nu ne avertiza Nichita că autorul 
real e „şters” în fața operei, dispare, urmând ca aceasta, când e cazul, să 
ne procure bucuriile spiritului? Şi la Stănescu, cel care îşi trimitea în 
călătorie „numai ochiul” e cazul. 


Spulberând vechi canoane și criterii, noua ideologie literară s-a 
înverşunat, sub flamura postmodernismului, contra „bătrânilor 
şaizecişti”. Vituperând chiar proletcultic (scria Magda Ursache), fără a 
se sinchisi de propria lor autoritate morală, inchizitorii de modă nouă 
excelează în rescrierea biografiilor. Bineînţeles, rediscutarea tablei va- 
lorilor e un proces igienic, necesar pentru un sănătos metabolism cul- 
tural. În consecință, nici Nichita Stănescu nu e intangibil, nu poate fi un 
caz definitiv clasat. Dar cel care a produs în lirica noastră „o revoluţie 
comparabilă cu cea eminesciană” (cf. Geo Vasile) ar putea fi detronat, 
fiindcă nu satisface pretenţiile de model civic, cum cer zgomotoșii con- 

testatari (unii, scriitori de fundal)? Să ignorăm apoi că poetica stănes- 
ciană — demonstra temeinic Marin Mincu - a impus o nouă viziune? E 
puţin oare? Și, în ultimă instanţă, contestaţia îi sporeşte chiar faima: „Şi 
cuvântul / spintecat / e roșu pe din lăuntru! / Tăiaţi-mă ca să sângerez. 
/ Sângeraţi-mă ca să mor ! / Amin!” (v. Mișcarea prin naştere e a doua 
mea moarte). 


Curios, nimeni dintre cei care s-au aplecat asupra operei stănescie- 
ne, cercetând fenomenul receptării și „denunțând” (vehement sau 
voalat) declinul ultimilor ani n-a recunoscut că „vizibila încercare 
de marginalizare” (cum scria, apăsat, C. Pricop, într-un riguros eseu 
despre Literatura română postbelică, un prim volum ivit, în 2005, la 
editura Universităţii „Al. I. Cuza”) s-ar datora unei opțiuni (partiza- 
nat de grup), „omul fiind îmbrățișat de tabăra adversă”. Criticul ieşean 
elimina orice echivoc și, interogând contextul, explica acele fluctuații 
de recepţie observând că abundentele controverse nu priveau, de fapt, 
valoarea operei. Nici contextul estetic nu se schimbase de altminteri, 
iar polarizarea vieţii literare favoriza tocmai astfel de reacţii. E limpe- 
de că Stănescu nu mai putea fi negat după ce fusese întâmpinat super- 
lativistic la debut; iar revistele „de opoziţie” încercau să ridice „zidul 
tăcerii” prin strategii consensuale. Politica şi rivalităţile de grup (lite- 
rar) n-au influenţat opera în sens valoric, dar, neîndoielnic, au bruscat 
receptarea ei. Fenomenul s-a prelungit după dispariția poetului şi s-a 
acutizat în ultimii ani, fiind aruncate pe tarabă argumente etico-ide- 
ologice. Încât posteritatea stănesciană se anunţă dificilă, nescutită de 
seisme. Ştefan Agopian nu ezita, la rându-i, să recunoască tratamentul 
rece aplicat unor cărți (Opere imperfecte, 1979), „mai mult din motive 
politice decât estetice”. Fără critică literatura ar fi „oarbă”, zicea Nichita, 
acceptând că a produs (și) „poezii necontrolate”. Cel care trăia „prin 
umbra lui” (după constatarea lui N. Manolescu, în cronica la Epica 
magna, remarcând fugitiv întoarcerea la epic) trebuia taxat, însă, pen- 
tru obolul naţionalist, cochetând cu „tabăra rea”. Fără a uita, desigur, 
de verbozitate, autopastişă, „versuri rele” etc. Şi N. Breban observa, 
mâhnit, această tentativă de retrogradare. Amintirile în dialog (Matei 
Călinescu / Ion Vianu) par a uita prietenia celor cinci, tinerețea „lup- 
tătoare”, vechile aprecieri și entuziasme, subit volatilizate. Sau abando- 
nate la vama Curtici, sublinia caustic marele romancier. În timp ce alte 
voci (cazul lui Gh. Pârja, refăcând traseele maramușene; v. Călătoria 

îngerului prin Nord, 2008) par, dimpotrivă, a se angaja în prezervarea 
mitului, rezonând cu acea „insulă” arhaică, căutând un limbaj ritualic, 
nepervertit (cf. Răzvan Voncu). Cert e că ultimul Nichita, prin Noduri 
și semne (1982), propunea o infuzie dramatică, acceptată, odată cu anii 
scurși de la dispariția poetului, ca „pecete inefasabilă” (N. Manolescu). 


Obiect de adoraţie, „confiscat” în numele unui snobism fără frontiere, 
Nichita şi-a trăit destinul de mare poet. Aura poetului a remodelat bio- 
grafia (Corin Braga), iar omul, seducător, un caracter „moale” (zic cei 
care l-au cunoscut) s-a lăsat trăit, la modul sublim, de către poezia sa. 
Instalat în această formulă sufletească, Nichita a dovedit la tot pasul 
generozitate, laşitate, histrionism; şi, nu în ultimul rând, frivolitate și 
vulnerabilitate. Dubios moraliceşte (zic inclemențţii procurori), el de- 
vine o ţintă preferată pe latura labilităţii etice. Dar alintatul Nichita, 
să recunoaștem, a trăit — în plină epocă represivă — ca un om liber, 
s-a bucurat, jucându-se, dăruit vocației sale, atingând starea de poezie. 
S-a desprins de conjunctură, ispitit de metafizic, trăind o formă de li- 
bertate, căzând în dicteu ori decepţionând. Surprinzător, pentru Alex 
Ştefănescu, el pare „neatins de ideologia comunistă”, aspirând spre o 
viziune universalistă. Gh. Grigurcu, dimpotrivă, descoperea la poetul 
teatral și limbut un diletantism înduioşător, melodramatic, fără dor de 
vreo idee, cumplite inegalităţi, presărate în toate volumele, afectând 
gândirea profundă şi, desigur, nemăsura în toate (inclusiv din unghiul 
recepției, incapabilă de o priză „critică”). 


Vom reaminti că revoluția stănesciană a marcat o mutație a viziunii 
poetice. Nichita ne-a apropiat, alături de congenerii săi, de lirismul 
autentic, redescoperind modernismul interbelic, refăcând punţile de 
legătură cu o tradiţie fracturată. Poet până „în străfunduri” (cum l-a 
văzut Ana Blandiana), „revoluţionarul” Nichita a fost un inovator. Dar 
radicalismul său a fost unul pur estetic, propunând alte instrumente 
expresive. Trebuie să avem în vedere natura sacerdotală a poeziei sale 
(„tăcând” lumea), modelul „fremătător” al lui Pârvan, angelismul in- 
sinuat în toți porii acestui lirism care a descoperit „necuvintele” (as- 
cunse în atâta moloz liric), încercând să dialogheze cu zeii; și să nu-i 
cerem, așadar, ceea ce nu a fost, reproşându-i absenţa militantismului. 
S-a trădat Nichita pe sine? Evident, vom descoperi cu uşurinţă eclipse 
ale inspiraţiei, după cum, pensând nereușitele, putem biciui acest „re- 

gistru meditabund”, nărăvit la diletantism. Dar ar trebui atunci să nu 
observăm că Nichita a impus un limbaj, nu un număr de texte; a impus, 
printr-o poezie filosofico-metafizică un sistem simbolic. Şi-apoi, orice 
autor înfruntă timpul prin câteva titluri. Nici revoluţia nichitiană nu 
trebuie „citită” prin declaraţiile cohortelor de admiratori, semănând 
— prin adulaţie nestrunită — o păguboasă confuzie şi nivelând, fără 
filtru critic, peisajul literar. Oricum, nu e cazul să recădem în biogra- 
fic. Dar, după atâţia ani de la dispariţia sa, omul Nichita, magnanim, 
culant, imatur (cf. Șerban Foarţă), iubind curtea perpetuă, amiciția tu- 
turor şi gestul gratuit încă trăieşte și fascinează. Şi, probabil, abia după 
ce vor pleca și cei care l-au cunoscut, o discuţie critică, pe text, poate 
începe. Până atunci, să acceptăm cu lejeritate ideea că Nichita ar fi „un 
idol fals”, o iluzie a criticii postbelice, o personalitate gonflabilă? Sun- 
tem convinşi că lirica sa, inegală valoric (cum altfel?), trecând testul 
primenirii generaţiilor, va străluci și în zarea transmodernismului ce va 
să vină. Dacă, fireşte, zăbava lecturii va mai ispiti valul internauţilor... 

Specia istoricului literar, captivat de savoa- 
rea documentului și fascinat de exigenţele 
exactităţii, maniac, în sens pozitiv, al biblio- 
grafiilor și al factologiei, pare să fi intrat într-un 
vizibil declin. Sunt tot mai puţini cercetătorii 
care probează, prin studii, articole și cărți pu- 
blicate, calitățile unui istoric literar autentic: 
rigoarea, voinţa exactităţii, tensiunea decu- 
pării detaliului dintr-un ansamblu de fapte. 
Mircea Popa este unul dintre acești puţini 
cercetători interesaţi de valorile trecutului, 
care, prin studii sistematice, reușește să recu- 
pereze informaţii, detalii, aspecte ascunse în 
filele unor publicaţii mai mult sau mai puţin 
obscure. Nu de puţine ori, istoricul literar lu- 
minează un aspect necunoscut al unei opere, 
reface un profil artistic din câteva trăsături bi- 
ografice inedite, sugerează analogii şi expune 
corespondențe de incontestabilă pregnanță 
documentară. Calitățile sale dominante sunt 
rigoarea, voinţa exactităţii, tensiunea circum- 
scrierii detaliului, obiectivarea ca metodă de 
lucru şi resursă interpretativă, dar și deschide- 
rea spre unele intenții metodologice moderne 
(istoria mentalităților, comparatismul). 


Mircea Popa a consacrat cărți pregnant arti- 
culate unor nume sonore ale literaturii româ- 
ne (Ilarie Chendi, 1973; Ioan Molnar Piuariu, 
1976; Octavian Goga între colectivitate și so- 

litudine, 1981; Introducere în opera lui Ion Agârbiceanu, 1982; Timotei 
Cipariu — ipostazele enciclopedistului, 1994; Mihai Eminescu — contextul 
receptării, 1999; Lucian Blaga şi contemporanii săi, 2007). De aseme- 
nea, a dedicat cărți amplu documentate istoriei presei, Iluminismului, 
creaţiei scriitorilor români din exil sau, pur şi simplu, unei tematici 
diverse (Spaţii literare, 1974; Tectonica genurilor literare, 1980; Estuar, 
1995; Convergenţe europene,1995; Aspecte și interferenţe iluministe, 1997; 
Reîntoarcerea la Ithaca, 1999; Presa și ideea naţională, 2000; Alba Iulia 
— răscruce de veghe, 2000; Homo militans, 2000; Figuri universitare cluje- 
ne, 2002; Inserţii. Contribuţii și precizări documentare, 2003; Penumbre, 
2004; De la Iluminism la Paşoptism, 2004; Continuităţi, 2011), reali- 
zând, totodată, ediții din opera lui Grigore Cugler sau Vintilă Horia. 
Nu mai puţin elocvente sunt cărţile referitoare la confluențele româ- 
no-maghiare (Apropieri literare şi culturale româno-maghiare, 1999; 
Andrei Veress — un bibliograf maghiar, prieten al românilor, 2006) sau 
cartea despre cultura franceză și relaţiile literare româno-franceze (Sub 
semnul Franţei, 2006). 


În cartea Octavian Goga: între colectivitate şi solitudine!, Mircea Popa 
configurează analiza creaţiei lui Goga prin căutarea rădăcinilor sale 
mai mult sau mai puţin aparente, prin apelul la precursori (I. Budai- 
Deleanu, Andrei Mureşanu, Zaharia Boiu etc.), detaşând, aşadar, acele 
voci ale trecutului literar sau istoric ce au contribuit la sintetizarea me- 
sianismului și militantismului acestei opere, chiar dacă, aşa cum obser- 
vă criticul, unele influenţe nu sunt suficient de bine precizate, neavând 
decât contururi vagi: „Este absurd să credem că tot ceea ce am expus 
noi din poezia înaintaşilor Goga a cunoscut explicit. Dar motivele po- 
etice circulă, ele formează o suprastructură a ideilor vremii, tiparele 
gândirii unui popor nu sunt fundamental deosebite, ele respiră și tră- 
iesc prin vasele comunicante ale aceluiași mediu de existență materială 
şi spirituală””. Explorând specificul liricii lui Goga, criticul face apel la 
redarea unei corelaţii ferme între operă și spaţiul istoric și social, expu- 
nând specificul creaţiei pe fundalul unei istorii și al unui context anu- 
me, precizate cu fermitate: „E vorba de poezia ţării și a familiei, de sen- 
timentul înstrăinării şi al dorului de casă, de elogiu al stării înălțătoare 
a trecutului și de deplângere a prezentului, fie pe un ton profetic şi me- 
sianic, în primul caz, fie pe unul tânguitor, de lamento, în al doilea”. 
De altfel, postura de „arheolog a istoricului literar este bine remarcată 

de Dan Mănucă: „Precum, spre exemplu, pentru un arheolog, un vas 
îşi pierde mult din elocvenţa omenească dacă este scos din straturile 
aluvionare care îl înconjoară, tot așa şi pentru Mircea Popa textul lite- 
rar nu este înțeles izolat, ci într-un lung șir explicativ de cauzalități și de 
antecedente. Nu este vorba, desigur, numai de circumstanţe biografice, 
sociale, politice, ideologice ori literare imediate, ci de un ansamblu de 
factori care determină configurarea unui specific. Nu intră în discuţie, 
desigur, un regionalism îngust, ci un lanţ de cauzalități fără de care lui 
Mircea Popa fenomenul literar i se pare inexpresiv”*. 


În ciuda insistenţei cu care este perceput detaliul de istoriografie litera- 
ră, în ciuda acribiei documentare, Mircea Popa nu este, în fond, îndato- 
rat într-o prea mare măsură pozitivismului critic, discursul său analitic 
fiind unul clar, atent la sensurile textului, fluent, cu o cadență măsura- 
tă şi fermă a demonstraţiei: „Modernismul lui Goga trebuie înțeles și 
într-alt mod, în adâncirea lirismului și intimismului poetic. În timp ce 
poezia lui Coşbuc rămâne obiectivă, impersonală şi anecdotică, culti- 
vând un lirism exterior de tip baladesc, Goga a înțeles, pe urmele lui 
Eminescu, importanța covârșitoare a confesiunii, a mărturisirii, pă- 
răsind balada în favoarea doinei şi mai ales a bocetului. Cu el, poezia 
transilvăneană devine ceremonie, rugăciune, autentic discurs liric”. 


Semnificative prin surprinderea detaliului relevant, prin sublinie- 
rea unei trăsături de caracter dominante, prin apăsarea asupra unei 
particularități de caracter sunt portretele unor figuri literare de prim 
rang, cum este, în volumul Estuar, profilul lui Zarifopol, intelectual 
rafinat, iubitor de paradoxuri şi subtilități ale gândirii și expresiei, cel 
care a ilustrat în literatura română, cu strălucire inegalabilă, specia ese- 
ului, atrasă de divagaţii, sinuozități și refracţii întortocheate ale ideii: 
„Adeseori însă analiza sistematică e înlocuită cu divagaţia, cauzele ge- 
nerale cu motive de ordin personal, colaterale sau anecdotice, pe care 
ştie să le ridice cu farmec la rang de probleme majore. Arta sa este prin 
excelenţă eseistică, moralizatoare, analitică. «Herr Doktor», cum i se 
spunea, dispune de o fină percepţie artistică, dar îndreptată spre lucruri 
mici, pe care îi place să le reia până la epuizare, să le imprime numeroa- 
se valenţe teoretice. De unde aparenta crispare și ariditate a stilului, 
aerul său doctoral. E drept că autorului îi lipsește energia necesară de a 
duce polemici răsunătoare. Fraza sa înțeapă, dar nu nimiceşte”“. 

Timotei Cipariu: ipostazele iluminismului (1993) e un studiu monografic 
în care istoricul literar surprinde profilul poliedric al lui Cipariu (scri- 
itor, istoric literar, filolog, folclorist, îndrumător cultural, om politic). 
Analizele sunt avizate și corecte, situările în perspectiva istorico-litera- 
ră justificate şi motivate prin apelul la documente, Mircea Popa resti- 
tuind, în paginile monografiei sale, ipostazele, proporţiile şi dimensi- 
unile uneia dintre personalităţile fascinante ale culturii românești din 
secolul al XIX-lea. 


Cartea De la Est spre Vest. Privelişti literare europene (2010) îşi propune 
să restituie memoriei cititorilor de azi aspecte şi laturi importante ale 
fenomenului confluenţelor, contagiunilor şi corespondenţelor între li- 
teratura română și literatura universală. Miza cărții este, cum precizea- 
ză, de altfel, autorul, „comparatismul literar, punerea în evidenţă a unor 
relaţii, similitudini şi reciprocităţi literare şi culturale”. E limpede că atuul 
cărții lui Mircea Popa provine din apelul la sursa primă, la documen- 
tul de arhivă sau la articolul de gazetă, surse dintre cele mai credibile, 
apte să scoată în relief „cazuri” ale literaturii române, să lumineze din 
unghiuri noi un anumit aspect al operei literare, să redea amprenta par- 
ticulară a unui context literar. 


De altfel, Mircea Popa îşi defineşte propriul demers în cele câteva rân- 
duri de pe copertă: „Decupând din mulțimea de raporturi reciproce 
câteva «popasuri» semnificative şi câteva «privelişti» privind realități 
naţionale și europene, călătoria imagologică din Turcia şi Grecia, până 
în Italia, Spania, Franţa sau Belgia dă senzaţia călătorului literar care 
parcurge acest traseu că se află plasat într-o zonă de marcată vivacitate 
şi perenitate a spiritului românesc în context european *. 


Transgresarea, prin intermediul demersului comparatist şi istorico- 
literar, a limitelor dintre literaturi conduce la elaborarea unei viziuni 
unitare asupra circulaţiei unor mituri, motive şi modalități estetice, în 
ciuda diversităţii temelor abordate, pe care chiar titlurile cărții le su- 
gerează (Pădurea spânzuraților în limba turcă; Avangarda românească 
şi scriitorii maghiari; Contacte culturale româno-slovace; Nichifor Crainic 
- experimentul vienez; Italia văzută de călători români din Transilvania; 
Giuseppe Ungaretti în spațiul literar românesc; F. T. Marinetti şi avangar- 
da românească; Descoperirea Spaniei; Din relaţiile noastre cu Anglia). 

În Etape în receptarea literaturii bulgare în România: presa din 
Transilvania între 1848-1918, cercetătorul inventariază etapele și for- 
mele de incidență ale raporturilor culturale şi literare dintre români și 


bulgari, încercând să identifice prezenţa și funcţionarea afinităţilor în- 
tre cele două literaturi, aşa cum sunt ele reflectate în presa românească 
din Transilvania între 1848 şi 1918. Concluzia studiului este că, „în an- 
samblu, relațiile multiple și variate atestă un interes cultural statornic şi 
reciproc, mărturisind respect şi ataşament sincer pentru cauza păcii şi 
bunei vecinătăţi în Balcani, o tradiţie care se continuă neștirbită până 
astăzi”. 


Aspecte ale receptării literaturii din spațiul fostei Iugoslaviei până la Primul 
Război mondial (cu privire specială asupra relațiilor de călătorie din 
România) debutează cu câteva precizări foarte pertinente referitoare la 
relaţia de călătorie: „relaţia de călătorie a jucat în toate epocile și la toa- 
te popoarele un rol important în cunoașterea de sine a unui popor, prin 
posibilitatea de comparaţie cu «celălalt», cu cultura şi mentalitățile al- 
tor popoare. Integrarea unui segment de istorie naţională în orizontul 
european de cultură, în fluxul de idei al unei anumite etape istorice, nu 
se poate face fără o cercetare globalizatoare a raporturilor dintre o țară 
şi alta”. Informaţii și detalii biografice și bibliografice interesante se re- 
găsesc în studiul despre Nichifor Crainic — experimentul vienez. Pentru 
Crainic, Viena reprezintă, în viziunea istoricului literar, „o regăsire su- 
fletească, un mod de a-şi restructura disponibilităţile creatoare, de a-și 
concepe viitoarele atitudini”, subliniindu-se, aici, şi „rolul de cataliza- 
tor, de ferment al lui Blaga în noua reorientare a scriitorului”. 


Un studiu amplu, prin documentare și resurse interpretative, este Italia 
văzută de călători români din Transilvania. Subliniind „încărcătura sen- 
timentală aparte” pe care a reprezentat-o Italia pentru români, Mircea 
Popa evocă figurile unor intelectuali români care au călătorit prin Italia, 
lăsând impresii de călătorie de mai mică sau mai mare relevanţă a re- 
prezentării (Ion Codru-Drăguşanu, August Treboniu Laurian, Victor 
Păcală, I. T. Mera, Ioan Russu-Șirianu etc.). În Giuseppe Ungaretti în 
spațiul literar românesc sunt reunite comentariile cele mai avizate ale 
receptării operei lui Ungaretti (Al. Balaci, A. E. Baconsky, Gheorghe 
Lăzărescu, Marin Mincu, Marian Papahagi), circumscriindu-se 
relaţiile, vizibile sau inaparente, dintre poetul italian şi cultura româ- 

nească. Desigur, demne de interes sunt și însemnările despre Mioriţa 
în ladină, despre Petőfi la români, sau despre Emile Verhaeren — poetul 
„oraşelor tentaculare”, studii deloc aride sau terne, ce se remarcă prin 
bogăţia informaţiilor, prin precizia detaliilor și pregnanţa asocierilor 
tematice sau culturale. 


În cartea Sextil Puşcariu şi Muzeul Limbii Române. 150 de ani de la 
înfiinţarea Academiei Române (2016), Mircea Popa circumscrie is- 
toricul instituţiei, în capitole dense, cu amprentă sintetică (Muzeul 
Limbii Române şi creatorul său, Institutul de Lingvistică şi Istorie Literară, 
Ipostazele întemeietorului. Feţele unui învățat, Dosar documentar: Muzeul 
şi oamenii săi, Din corespondenţa lui Sextil Puşcariu și a colaboratorilor 
săi). Demne de interes sunt detaliile de istorie literară, reperele biobi- 
bliografice inedite, dar și restituirea atmosferei epocii sau reconstitui- 
rea unor profiluri de cercetători, schițate cu vervă și sobrietate, din do- 
cumente, comunicări ştiinţifice sau procese-verbale (Sextil Pușcariu, 
Nicolae Drăganu, Vasile Bogrea, Gh. Bogdan-Duică, G. Giuglea, Petre 
Grimm, N. Bănescu, G. Kisch, Theodor Capidan, Theodor Naum, 
Emil Petrovici, C. Daicoviciu, Yves Auger, Ion Mușlea, Ion Breazu, 
Al. I. Lapedatu, loan Lupaș, Onisifor Ghibu, Romulus Todoran, D. 
Popovici, Liviu Rusu, lon Chinezu etc.). 


Criticul V. Fanache surprinde, cu acuratețe, calităţile stilului şi ale de- 
mersului istoricului literar Mircea Popa, „un nume care se impune prin 
calitatea scrisului său, prin diversitatea temelor abordate, prin capaci- 
tatea lui de a cuprinde într-o desfăşurare, aș zice fără rival, aproape tot 
ce este important în literatura română. Cele câteva zeci de cărți pe care 
le-a scris sunt tot atâtea pietre — câteodată pietre de hotar — pentru 
ceea ce însemnează spiritualitatea noastră. Mircea Popa ştie să păstreze 
viu gândul vieții noastre româneşti”"!. Reuşind să acumuleze o zestre 
bibliografică impresionantă, Mircea Popa lasă impresia unui alergător 
de cursă lungă, angajat, în arena istoriei literare, într-o întrecere în care 
se regăsesc din ce în ce mai puţini competitori. 


Note | ! Mircea Popa, Octavian Goga: între colectivitate și solitudi- 
ne, Cluj-Napoca, Dacia, 1981. 
2 Ibidem. 
3 Ibidem. 

*Dan Mănucă, Virtuţile istoricului literar, în „Convorbiri literare”, nr. 9, 2017. 

S Ibidem. 

Mircea Popa, Estuar, Bucureşti, Editura Didactică şi Pedagogică, 1995. 

7 Mircea Popa, De la Est spre Vest. Privelişti literare europene, Cluj-Napoca, Eikon, 2010. 
8 Ibidem. 

” Ibidem. 

10 Ibidem. 

1 V, Fanache, Mircea Popa — 65, în „Steaua”, LV, nr. 4-5, 2004, p. 101. 

Elena UNGUREANU 


Nicolae MĂTCAȘ: 
„Râvnesc infinitul ca nava un port” 


Tu ştii, iubire, doar de tine scriu, 
iubirea este tot ce mă inspiră, 
așez cuvântul mort într-unul viu 
şi risipesc ce alții risipiră. 


(Shakespeare, Sonetul 76) 


U. — dr. în filologie În colecția „Opera Omnia. Poezie contem- 
(1999), dr. hab. în filologie “ porană” au apărut patru volume de poezie, 
(2017), cercetător științific 

coordonator la Institutul de 

Filologie Română J f N Aa i 
B.P Hasdeu'al MECCsila de fară (vol. I, IL) şi Iar când cu miei va ninge 
Institutul de Dezvoltarea prin ponoare... (vol. I, IL), laşi, TipoMoldova, 
Societăţii Informaționale. 2016. Primele două volume sunt alcătuite, în 

Domenii de cercetare: 

gramatica și pragmatica 

textului, ortografie, j i 

stilistică şi poetică, limbajul goste. Selecţia a fost făcută de către autor din 

ui, lingvosemiotica volumele apărute de-a lungul ultimelor două 


E. 


semnate de lingvistul, poetul, omul de cultu- 
ră şi de stat Nicolae Mătcaș, intitulate Bolnav 


principal, din poezie socială, celelalte două 
fiind dedicate cu precădere poeziei de dra- 


Internetu 
hypertextului. Autoarea decenii. În interiorul celor patru volume vom 
monografiei Dincolo de text: găsi poezii cu formă clasică, poeme scrise în 
hypertextul (2014) și a mai SIRE NE : f 

multor dicționare; Apie —“ Ves liber, distihuri, satire, ode, epistole sau 
circa 100 de articole în reviste meditații, dar cea mai mare parte sunt po- 
ştiinţifice din Republica  ezii cu formă fixă, şi anume sonete (la noi a 
Moldova, România, Federația văzut lumina tiparului o Antologie a poeziei 
Rusă, A participat la peste 40 „omâneşti cu formă fixă [1], în care un spaţiu 


de conferințe științifice în ţară l dedi : i). În cel 
şi în străinătate. amplu este dedicat acestei specii). cele ce 


urmează, vom reflecta pe marginea volume- 
lor, rezervându-ne dreptul să revenim și asu- 

pra altor aspecte. Fără pretenţii de critic literar, pornim de la ideea că 
poetul „scrie o poezie preaclară, al cărei ton confesiv direct (...) nu 
alimentează o critică avidă să-şi etaleze cunoştinţele despre noile teorii 
în materie de literatură” [2, p. 116]. 


O scurtă introducere în teoria versificaţiei ne spune că sonetul (din it. 
sonetto „cântecel”) este o specie de poezie cu formă fixă, alcătuită din 
14 versuri (două catrene cu rimă îmbrăţişată şi două terțete cu rimă li- 
beră variată). Se zice că ar fi specia cu cea mai logică și lucrată structură, 
stereotip şi experiment totodată. „Admir sonetul pentru muzicalitate, 
armonie, miracol. Accept postmodernismul, dar nu-l îmbrățișez”, afir- 
ma, fără niciun fel de ocolișuri, Nicolae Mătcaș într-un interviu con- 
semnat de Irina Nechit în „Jurnal de Chișinău” din 10 ianuarie 2014, p. 
10-11. Poate, pentru gusturile postmodernului, a scrie sonete azi e un 
risc, 0... „râvnă pitică şi deşartă”, cum ar spune autoironic unul dintre 
cei mai valoroşi reprezentanţi ai speciei din literatura română, Vasile 
Voiculescu (Sonetul CCXVIII, p. 83). Anume de aceea e o mare provo- 
care în a-i da acestuia dacă nu o nouă respiraţie, cel puţin deschideri şi 
accente proaspete. De unde această alegere pentru o specie de poezie 
atât de pretențioasă, dificilă şi nu tocmai la modă? Suntem înclinați să 
credem că nu e deloc întâmplătoare. Ordinea și exactitatea pe care le 
impune sonetul îşi trag seva din rigoarea și gustul autorului nu doar 
pentru ştiinţele umaniste, ci şi pentru ştiinţele exacte, din perioada 
când își făcea studiile doctorale la specializarea „Lingvistică matema- 
tică, structurală și aplicată” (1964-1967) în centrul cultural al lumii 
slave — Leningradul de altădată, Sankt-Petersburgul de azi. Mai mult, 
cursurile de Introducere în lingvistică şi Lingvistică generală (pe care am 
avut bucuria și onoarea să le ascult prin anii 1984-1988), scrise împre- 
ună cu acum regretaţii profesori Ion Dumeniuk și Silviu Berejan, erau 
de un curaj și o ţinută nemaiîntâlnite pe atunci. Adăugăm acestui șir 
confirmativ alte două volume de căpătâi: Probleme dificile de analiză 
gramaticală (1978) (sintaxa fiind una dintre preferinţele lingvistului 
și însemnând, de fapt, după August Scriban, știința așezării cuvintelor 
în frază şi a construirii frazei). Cu siguranţă că acele studii i-au șlefuit 
instrumentarul sintaxei poetice, autorul excelând la capitolul logică 
într-un alt volum de excepţie — Școală a gândului. Teoreme lingvistice 
(1982). Teoreme! deci lingvistica (studiul limbajului) şi matematica 
chiar stau la temelia poeticii scriitorului şi care nu înseamnă doar talent 

nativ, ci şi muncă de constructor sau de plugar al limbii. Apoi, munca 
la dicționare (DELM-ul din 1985 a făcut o mica revoluţie în spațiul 
nostru!) și la salvatoarele îndrumare de ortografie şi ortoepie din anul 
de grație 1990 i-au înțesat memoria cu arhaisme, cuvinte livreşti, cu- 
vinte rare, argotice și regionale. Ele fac dovada unei exactități de care 
are nevoie lexicograful (colegul său de suferință Silviu Berejan spunea 
că nu există nimic mai dificil decât munca asupra dicționarelor, când 
autorul este de-a dreptul „torturat de conștiința imperfecţiunii” [3, p. 
17]). În lupta pentru adevărul ştiinţific şi-a ascuţit pana în numeroasele 
intervenții publicistice și luările de atitudine în probleme de cultivare 
a limbii (De la grotesc la sublim, 1995, Româna corectă, 2000), care, de 
asemenea, se disting prin acuratețe şi exactitate în gândire. În urzeala 
textelor poetice ale lui Nicolae Mătcaș întâlnim topitura pânzelor din 
antici și am crede că chiar textul (textuarea) e un fel de risipă, căci, zice 
poetul: E-o risipă, dar şi-o măsură-n toate,/ Cum nu există viață fără 
moarte (II, I, p. 222). 


Urmărind cu atenție traseul sonetului până în zilele noastre, se poate 
observa că nu s-au păstrat întocmai canoanele structurii (unii zic, geo- 
metrice) — niciun cuvânt să nu se repete (cu excepția părților de vorbi- 
re auxiliare), fiecare strofă să reprezinte o unitate sintactică finită care 
să se încheie cu punct, ultimul cuvânt să fie un cuvânt-cheie, cele patru 
strofe să se structureze după principiul teză - antiteză - sinteză. Există 
o întreagă suită de derivate sonetice produse de-a lungul timpului (so- 
netul cu coadă, sonetul dublu, sonetul neterminat, sonetul inversat, so- 
netul răsturnat, sonetul decapitat, sonetul șchiop, ciobul de sonet şi chiar 
sonetul alcătuit doar din semne de punctuație (o formă goală, nu?) al 
lui Dumitru Crudu, Sonet de liubov, trist 12) (a se vedea [1, p. 200]). 
Însă poetul nostru a creat cu îndârjire doar două tipuri de sonete, cele 
considerate clasice: petrarchist și shakespearian. În cele 4 volume am 
numărat aproximativ 450 de sonete de tip petrarchist (4+4+3+3 ver- 
suri, deci sonete din două catrene și două terțete/terține) şi cam tot 
atâtea de tip shakespearian (4+4-+4+2, adică trei catrene și un distih) 
plus altele 100 cu o variaţie a poziţiei versurilor (4+4+2+4). Cele mai 
multe sonete au versurile endecasilabice (11 silabe), dar se întâlnesc și 
sonete cu versuri din 10, 12 sau 13 silabe. Ritmul pe care îl impune de 
fiecare dată un anumit picior de vers (troheu, iamb, dactil, amfibrah) 
arată regularitate, iar respectarea lor defineşte canonul. E adevărat că 

autorul a forțat regula creând două sonete asemănătoare celui „cu coa- 
dă”, cu 16 versuri — Poate-nvia doar sufletul în trup (1, p. 409-410) şi La 
ce m-aş supăra pe tine eu (I, p. 436), cu adaosul a 2 versuri, fiind plasate 
(între paranteze) după cele 2 catrene. 


Deşi inegală, poezia lui Nicolae Mătcaş scapără în mai multe locuri, 
lăsând cititorul vrăjit de frumuseţea fulgerătoare care străbate lirica sa. 
Nu e o lirică de împrumut, este una de continuitate, căci natura omu- 
lui îndrăgostit a rămas aceeași în toate epocile. Periplul e același, pe 
linie shakespeariană, petrarchistă sau dantescă. Așa cum afirma criti- 
cul Alexandru Balaci cu referire la opera petrarchistă, „există tentativa 
unei arhitecturi declarate: iubirea triumfă asupra oamenilor, apoi se 
arată triumful castităţii asupra iubirii, al morții asupra castităţii, asu- 
pra morții triumfă faima, gloria însă este învinsă de timp, iar timpul de 
eternitate, care este un atribut al divinității” (Petrarca, Rime, p. XXI). 
Găsim această arhitectură și în sonetele lui Nicolae Mătcaș, marcate de 
accente individuale, inedite. 


Aşadar, autorul crede cu toată ființa în magia, puterea și perenitatea 
sonetului, într-unul dintre ele descriind rigorile acestuia: Bătut în 
cuie-n paisprezece versuri,/ Catrene două şi terţine două,/ În rime- 
mbrăţișate sau, mai nouă,/ Poncişe (= încrucişate, n.n.) — să se simtă 
bine-n mersuri,// Pustiul, ars, l-ai coperit cu rouă,/ Cuvântul, vechi, l-ai 
dezgropat din ştersuri,/ Din mâl ne-ai scos spre alte universuri,/ Ne-ai 
pus în piept nu șapte vieți, ci nouă!// Sublim regal, slăvit la timp trecut,/ 
Modest, tăcut, pilos, tu ai ştiut/ Cum să renaşti din veacul tău august// 
Și, numai susur, ritm şi armonie,/ Din al rigorii pat al lui Procust,/ Ai 
pus pe tron reala Poezie! (sonetul Sublim regal slăvit la timp trecut, II, 
p. 255). Mergând pe urmele celor mai faimoşi sonetişti, studiindu-le 
cu multă aplecare opera (Francesco Petrarca, Dante Alighieri, William 
Shakespeare, dar și sonetele unor scriitori români ca Gheorghe Asachi, 
Traian Demetrescu, Victor Eftimiu, lon Barbu, Mihai Eminescu, 
Benjamin Fundoianu, Ştefan Augustin Doinaș, Vasile Voiculescu, iar 
dintre contemporani — Radu Cârneci, Paul Miclău, Tudor Opriş, Paul 
Mihnea, loan Mazilu-Crângaşu etc.), în căutarea formei şi a fondului 
perfecte, convingerea poetului e că anume sonetul ar fi specia de vârf a 
poeziei: Sonetul e perfecțiunea florii./ Modern, renascentist, alexan- 
drin,/ Pe rând, el e garoafă, astră, crin,/ Gerberă, roză, crocus, ceapa-cio- 

rii.// ...// Căci toate, ele, cresc, înflor şi mor,/ Din rodul lor flori alte-n 
loc să crească, / Pe când sonetul e nemuritor (II, p. 167). (Ne amintim, 
fără să vrem, de blagiana corolă a florii... ). Intelectualul cu sânge de 
țăran, şcolit în marile capitale, asemuiește ceea ce era în gene cu ceea 
ce au învățat genele: Țăranul ce-i? Un aprig sonetist./ Se-ntrece-n trebi cu 
neamul de albine./ Din urmă-i curg catrene și terţine/ Şi rime-ncinse-n 
scoarță şi batist.// Un mod firesc de viață, nu un chin e/ Sisifica-ndârjire 
de-alpinist./ (...)/ Compune rânduit, pe îndelete.// În toamnă-şi um- 
ple podul cu sonete,/ Le spilcuie-n canafuri și brocarte,/ Postându-le pe 
socluri într-o carte (II, p. 246). Închinarea, ca înaintea unei zeități, în 
fața Poeziei de tip clasic(ist) ia proporţii grandioase, transformând 
discursul într-un lung imn (de altfel, numeroase personaje mitologice 
sălășluiesc în această liturghie poetică). „Excesiv elogiate de unii (so- 
netul fiind văzut, de exemplu, ca „eveniment sacru”, „împărtășanie re- 
velatoare”, „rython de aur”, „agheasmatar sacramental” etc.), neglijate 
sau la fel de nedrept şi violent contestate, de alții, formele fixe sunt, 
în realitate, unelte şi tehnici, nicidecum semne de nobleţe sau substitute 
ale poeziei”, zic autorii antologiei românești cu formă fixă în studiul 
introductiv [1, p. 20]. Anume cu aceste tehnici și unelte (forme!) au- 
torul s-a îndârjit să sculpteze fonduri, cu intenţia egalității între ele („să 
consideri fondul şi forma drept clauze egale între ele”), aşa cum sperau 
Valery sau Baudelaire. Vedem în efortul poetului acel „elan originar 
către ordine” [ibidem] sau rânduială, pe care o întâlneam anterior în 
Școala gândului sub formă de teoreme riguros construite și explicate. 


Meditând la Ce-i viața mea, la drept, decât o carte (II, p. 135) (mai că am 
putea să spunem: UN SONET!), tot ce-și doreşte e să-l știe așezat exact 
acolo unde îi este locul: Simt cum sinistra vârstă mă-nvăluie cu-ncetul/ 
Și, chiar de nu sunt clasic, cum glăsuie poetul,/ Aş vrea, la cap de cale, să- 
mi văd finit Sonetul (1, p. 146); Ajuns acum să nu-l mai duc de mână,/ 
Sonetul meu, bărbat de vis şi dor,/ O, cum aș vrea de-a pururi să rămână/ 
Modest ca sacrul susur de izvor! (II, p. 403). La capătul acestui impresi- 
onant tur de forță, două dintre cele patru volume culminează cu câte 
o superbă coroană de sonete. Rigoarea pe care o impune coroana de 
sonete cere măiestrie de giuvaiergiu: „Piatră de încercare pentru orice 
sonetist, coroana/cununa de sonete descurajează improvizaţia facilă, 
foarte puţini autori aventurându-se să-i escaladeze culmile” [1, p. 219]. 

Plecat/autoexilat din Chișinău la București, a cărui imagine o ideali- 
zează (O mie și una m-adorm de poveşti,/ Dar cea mai frumoasă ești tu, 
București — I, p. 481) (chiar dacă azi urbea e tot mai sufocantă), poetul 
va tânji mereu după idealul unirii neamului, recunoscând că duce cu el 
povara blestemului despărțirii („ţara mea de dincolo de Țară”, II, p. 306), 
motiv puternic exploatat în creația sa: Român mi-i neamul, românesc mi-i 
graiul (I, p. 31); În sec Bugeac mi-i dor de România,/ La Bucureşti de se- 
tea din Bugeac îmi este dor (I, p. 37). Petrarca a scris doar două sonete 
de dragoste față de Patrie, dar poate fi considerat unul din precursorii 
afirmării conștiinței naţionale italiene în lume. Acestea au valoarea și 
puterea mobilizatoare a unor manifeste de italianitate, de apel la lupta 
pentru cucerirea vechiului și nobilului loc al Italiei în lume (Petrarca, p. 
VIII). Credem că sonetele patriotice semnate de Nicolae Mătcaș sunt și 
ele parte ale unui manifest de românitate al basarabenilor, căruia azi i se 
contestă valoarea estetică, dar care, la vremea lor, au jucat un rol impor- 
tant pentru deșteptarea națională. Numeroase aluzii intertextuale trimit 
la momentele de vârf și la perioadele de măreție ale neamului (despărţit 
sau întregit) şi la „bărbaţii neamului” (cel mai important dintre ei fiind 
Ştefan cel Mare, „înaintașul / înaintaşilor/ înaintaşilor noștri” — I, p. 90), 
figură emblematică a istoriei românilor, de la care urmașii învaţă să stea 
ca granitul „atleți creştinătăţii” (II, p. 230). 


Suflul volumelor se hrănește din mai multe motive: nemărginita dra- 
goste de ţară, sacrificiul pentru țară, lupta pentru adevărul istoric, limba 
română, înstrăinarea (teascu-nstrăinării — II, p. 84), pierderea valorilor, 
dorinţa de putere, plecarea feciorilor în alte țări, despărţirea, așteptarea, 
trecerea timpului („trecerea noastră prin timp” (|, I, p. 321), panta rhei 
(LI p. 152), rezistența, credința, senescența, dragostea, eternitatea, 
deşertăciunea, singurătatea, suferința, boala, moartea... (întâlnite mai 
devreme la mai toți marii sonetişti). Ca şi la marile modele la care se 
raportează, frecvent invocate și slăvite (Petrarca, Dante, Shakespeare, 
Voiculescu), și pentru Nicolae Mătcaș iubirea, iar, prin intermediul ei, 
ființa celui care o cântă, este pusă mereu în relaţie cu timpul, cu eter- 
nitatea, cu gloria, dar şi cu boala. 


Astfel, dragostea de neam o desprindem dintr-o tulburătoare declaraţie: 
Eu sunt bolnav de Dumneavoastră, Ţară (IL, p. 15) (tot ea, titlu de carte), 
care face cât toate poemele patriotice la un loc: Ea leac nu are, azi e-atât 

de rară!/ Mi-a dat-o, boala, însuşi Dumnezeu./ Această boală-i dragostea 
de Țară,/ De neamul meu, de ram, de graiul meu (II, p. 15). Poate anume 
de aceea poetul găseşte o asemănare, incredibil de dureroasă, tot mai 
frecventă azi, între boala numită Alzheimer (manifestată prin pierderea 
memoriei) şi alienarea (înstrăinarea de sine însuși) a unui important 
segment al populaţiei căreia i s-a furat memoria. Nu am mai întâlnit în 
literatura română un sonet atât de răvășitor ca acesta (în care elemen- 
tul personal se împletește cu cel social): M-ai furat, alzheimer, ca pe-o 
zână/ Făt-Frumos în cel mai tipic basm./ Vom trăi ca-n rai în chiliasm/ 
Îmi ziceai. De-atunci mă ţii de mână,// Mi le pui, cuvintele,-n chiasm,/ 
Minţile mi le răstorni pe-o rână/ De la an la lună, săptămână./ Nu-n za- 
dar recurg la cleuasm.// Foaie verde, ochi candid de nufăr,/ Cine-a spus 
că-i cea mai — boală — grea?/ Eu te pun cu zestrea mea în cufăr,/ Vornicel 
să-mi fii la nunta mea./ Fără tine n-aş putea să sufăr, / Nici să mor mă 
tem că n-aş putea (|, p. 539). Răspunsul la această dilemă s-ar găsi în 
versul: În orice aventură, că eşti sau nu zărghit,/ E-o sete de-nălțime şi-un 
dor de infinit (I, p. 401). Cine poate spune dacă în labirintul din capul 
unui om bolnav nu cumva s-a instaurat o sete de infinit? 


Nu doar dragostea de neam e atât de arzătoare; și dragostea „de mișcă 
în lume sori şi stele” (II, I, p. 190) e ardere deplină:/ Iubeşti chiar de-ai 
fi dus la ghilotină (II, I, p. 345). E „prima în viaţă închisoare” (II, I, p. 
12), din care totuși poetul n-ar vrea niciodată să evadeze. Scăldându-i 
chipul iubitei „în valuri de catrene” (II, I, p. 228), cu un dor ce 
„unduieşte-n tuburi de terține” (II, I, p. 228), încercând chiar să se mă- 
soare (I, I, p. 128) cu „etern înamoratul bard Petrarca” (II, I, p. 347), 
autorul renunţă totuşi la „nimbul de poet”, recunoscându-se învins în 
această încercare de ne-murire de dorul fiinţei iubite. 


În căutarea unui răspuns cât de cât satisfăcător la întrebarea Ce e dra- 
gostea?, poetul o asemuiește cu toate elementele primordiale ale natu- 
rii, dar şi cu întreg amalgamul de sentimente umane (bulboană, zice 
Petrarca): Mied și jar, salvare, mistuire,/ Balsam şi rană, dulce dor, 
durere,/ Furtună, calm, tristeţe, mângâiere./ Cu ce cântar să te măsor, 
iubire? (II, I, p. 305). Văzută ca aburul sau fulgul (Şi dragostea noastră-i 
fragilă ca fulgii de nea./ Dar cine în lume e-n stare-a trăi fără ea? (II, I, 
p. 187), ca apa sau ca roca/granitul (Ce-i dragostea noastră? O mare 
mereie şi-un munte mereu (I, I, p. 9); O mare e iubirea, infern clocotitor,/ 

Iar de-o râvneşti, slujeşte-i drept bun navigator (IL I, p. 251), poetul îi 
dă toate definițiile posibile din toate dicționarele posibile: Ce-i dragos- 
tea? Detunet? Scăpărare?/ Lumină vie? Scutură? Amoc?/ Purtați de 
vânt doi fulgi într-un noroc?/ Hoinare sorburi în vârtej pe mare?// Doi 
stropi prelinşi de rouă-ntr-un boboc,/ Bobocu-n evantai — superbă floare,/ 
Din inimi două-o singură suflare/ Şi din scântei — iar două — un singur 
foc.// Din jaru-ncins al inimii, dogoare,/ Topire-nseamnă dragostea, de 
dor./ Cu cât mai liciu arde şi mai tare,/ Cu-atât mai mult te-mbată-al ei 
fior.// Iubirii chiar şi Cerul îi ia partea,/ Căci dragostea-i mai tare decât 
MOARTEA (II, I, p. 344). Conştient de puterea la fel ca şi de implaca- 
bilitatea ei, frica de a o întâlni, dar și nevoia de a înțelege actul morţii, îi 
transformă experienţa erotică într-un act suicidal ( „dragostea noastră / 
sinucigașă” (I, I, p. 167): Pe unii iubirea-i uneşte, pe alții-i desparte/ Ca 
moartea pe vii și pe morţi. O, de n-ar mai venire!/ Mă tem de iubire așa 
cum m-aş teme de moarte,/ De moarte mă tem cum m-aș teme de-o 
mare iubire.// Iubirea în hău te aruncă, şi moartea-n olaturi deșarte./ 
Adagiul e vechi, de la sfântul profet Eminescu citire./ Şi fug de iubire cum 
fuge proscrisul de moarte,/ Spre moarte alerg ca nebunul spre prima 
iubire (1, I, p. 285). În întreaga scriitură pulsează această viziune sacro- 
sanctă și sacrificantă a celui mai râvnit şi mai înălțător, şi mai pustiitor 
sentiment omenesc: iubirea-n orice veac: prosper, netot,/ E-o reciprocă 
ardere-de-tot. (II, I, p. 304). 


Pentru poet ființa iubită este asociere cu actul creaţiei, în primul rând, 
cu instrumentul său de lucru: Tu nu ești, dragă, decât un cuvânt/ Pe 
care-l caut întruna şi-l cânt... (1, I, p. 40). Pentru Cuvânt însă s-a ars pe 
rug, s-a plătit cu sânge, s-a mântuit: Din zid,/ isihastră,/ răsare, bătu- 
tă în cuie,/ iisusa dragoste-a noastră (1, I, p. 261-262). Numai starea 
de îndrăgostire poate face ca iubita să fie mai mult o poveste,/ un vis,/ 
o idee,/ un gând,/ decât materie:/ os,/carne,/apă,/ foc,/ aer,/ cer/ sau 
pământ (|, I, p. 38). Povestea/visul/ideea/gândul pot fi identificate cu 
frământul/zbaterea: Însă nici bănuiam că frământul acesta se cheamă 
iubire (1, I, p. 272). Este din nou același traiect voiculescian: Iubirea e 
sămânța eternităţii-n carne (Voiculescu, p. 103). 


Ceea ce se observă cu ochiul neînarmat sunt antonimiile omniprezen- 
te, dovadă întărită printr-o notă care însoţeşte poezia Mirabila floare: 
Contrariis curantur contraria (lat.), adică: contrariile se rezolvă cu ajuto- 

rul contrariilor (1I, I, p. 292). Astfel, întreaga operă se învârte în jurul aces- 
tor contradicții sfâșietoare şi generatoare de semnificaţii în același timp: 
De ce te văd ca zeie dumnezeie,/ Când tu ești, sfânto, plină de păcate? UL, 
I, p. 43); Zadarnic te cred înger, nu eşti decât femeie (II, I, p. 66); lubeşte- 
mă (...) Cu iad și rai, cu crezul lui Hristos./ Dacă-i să minţi, măcar să minţi 
frumos (II, |, p. 68); Vestală și bacantă, madonă şi cocotă UI, |, p. 36). 
Nu doar ființa dragă este o totalitate de contrarii (...imprescriptibilă, im- 
previzibilă,/ insesizabilă, imponderabilă,/ indistinctibilă, imperceptibilă,// 
incognoscibilă, indescifrabilă,/ inexprimabilă, inconceptibilă,/ irezistibilă, ..., 
neinvincibilă... (poezia e alcătuită dintr-un șir interminabil de calificati- 
ve), dar fără ea/ele ce s-ar face, se întreabă poetul (Imperisabilă, impertur- 
babilă, |, I, p. 25-26), ci şi sufletul: „sursă certă de antinomie ... / O viaţă se 
zbate-a găsi ceea ce datu-ni-e” sau întreaga viaţă: „o diadă din ființă şi din 
neființă” (1, I, p. 27). La fel, alimentându-și viziunea poetică din caracte- 
rul contradictoriu al existenței umane, Petrarca scria la vremea sa: O, vie 
moarte, dulce rău, ispită,/ Cum ieşi, deşi te-nfrunt, biruitoare? (Petrarca, 
p. 135). Gioconda, imagine sintetizată a sublimului artei, este femeia fe- 
meilor, misterul indescifrat al dragostei: Iar eu visez, hoţiș/... vernal... / 
păgân/ terean/ scutar/ decent/ celest/ naiv la Mona Lisa. (|, I, p. 23-24) 
(amintim aici că titlul volumului de debut al autorului purta titlul Surâsul 
Giocondei). Iubita ESTE şi NU ESTE - iată cea mai dificilă ecuaţie... 
De aici şi aşteptarea fără limite, fără rest: Deși te-aștept de-un secol, arzând 
nestinsă faclă,/ De-mi dai un semn, sunt gata să mai aştept un veac UI, I, p. 
78). Poate de aceea, autorul repetă ca pe un refren: Iubește-mă de parcă 
nici n-aş fi (IL, I, p. 308; a se vedea și p. 62, 123). 


Poetul „bântuit” de dragoste (Un cord deschis sunt — II, I, p. 56) e un 
Danko modern. Scoaterea din piept a acesteia îl situează în centrul 
universului (Mai trist e că aste frământuri au loc nu-n natură, / Ci toate 
se-ntâmplă, fatale, în inima mea (II, p. 98, 191) şi întreg universul de- 
vine o inimă de poet, e în capul oricărui gânditor (principiu filozo- 
fic fundamental): Dar toate acestea: și apa, şi focul,/ Corali, stânci şi 
ceruri sunt inima mea (II, I, p. 100). Hrănindu-se cu sentimente pe 
care le interpretează hermeneutic, inima poetului se transformă într-o 
mirabilă durere:/ Având prea mult, ea tot mai multă cere UL, I, p. 133). 


Alte motive care străbat poezia lui Nicolae Mătcaș sunt rezistența fi- 
zică şi spirituală întruchipate în imaginea gorunului (stejarului) de pe 

deal (Ca-n zvonul ferestraielor gorunii (II, I, p. 40), singurătatea fiind 
atât o stare puternică (sihăstria, rugăciunea prin Cuvânt), cât şi una sla- 
bă (iarăși o contradicție): Că divorțez de proză (aici: realitate! — n.n.) 
ca vertepul/ Şi că mă-nsoț cu dulcea poezie (II, I, p. 300); Doar pletele, 
în snop, mi-s înspicate/ De mult cernita mea singurătate (II, I, p. 316); 
Te-ai dus. Tot mai singur şi singur în sine mă-nsingur (II, I, p. 86). 


Iubirea, singurătatea, durerea, somnul sunt un fel de mică moarte, 

pe care autorul o înfruntă cu stoicism: mă tem/ c-ar putea să se-ntâm- 

ple-ntr-o zi/ să nu te mai văd./ O atare durere nu mi-ar provoca-o nici ia- 

ul/ nu mi-ar consola-o nici raiul./ Eu atunci nici să - 

dul, / l ./ Eu atunci nici să mor n-aş putea (|, 
: . Viziunea petrarchistă irea cu-ndurare-amestecată/ încă-ar 

I, p. 30). V: trarchistă (Iubirea cu-nd tecată/ 

putea, ferindu-mă de rele,/ din ea să-mi facă scut în fața morții — Petrarca, 

p. 185) e împrumutată de poet, care o vede ca transcendenţă necesară: 

Nici moartea, hâda, nu ne va desparte,/ Căci te iubesc zeiesc și te-oi iubi/ 

Şi dincoace, şi dincolo de moarte (II, I, p. 123). 


Titlul prezentului eseu, un vers din poemul Comând prepascalelor denii 
(|, p. 221), este unul erotic, cu siguranță, deoarece dragostea pentru 
eul liric este echivalentă cu scrutarea infinitului (coloana lui Brâncuși 
fiind invocată în mai multe rânduri). Infinitul e simbol al perfecțiunii, 
desăvârșirii: Da, pasărea măiastră de când mă ştiu o caut (II, I, p. 79; 
a se vedea și I, I, p. 45). Nu doar cântecul, versul, dansul, ci și zbo- 
rul, navigarea, boronitul sunt activităţi de creaţie care întrețin visul și 
speranţa: În orice creator, un Demiurg./ În orice punct e o nemărginire 
(II, I, p. 34), iar acestea nu trebuie să se încheie niciodată: Nici bănuind 
că, poate, visu-mi spargu-l/ Nemărginirea când râvnesc, nu malul (II, I, 
p.75); Măiestrei din cenușă să-i dea, ca-n mit, suflare (II, I, p.79). V-aţi 
întrebat vreodată de ce orice număr împărțit la zero este egal cu infinit? 


Ruptura, de orice natură ar fi aceasta (particularitate a sonetului, numită 
volta (it.), ce apare, de regulă, la trecerea dintre catrene și terțete), se pare 
că e cea mai profundă experiență omenească, fie că se produce la nivel 
individual sau societal (Jacques Derrida o teoretiza, cu referire la limbaj, 
afirmând că ruptura naște sens, iar naşterea e mereu dureroasă). Astfel, 
putem identifica în opera poetică analizată meditații despre raptul nea- 
mului, ruptura dintre feciori și părinţi, primii luându-și zborul pentru 
totdeauna către alte țări, ruptura în dragoste... Imaginea-comparaţie din- 
tre păsări şi oameni este revelatoare în acest sens: Cocorii știm c-or să 

revină-n primăvară,/ Pe când feciorii,-aproape sigur, nu (II, p. 66; a se 
mai vedea și II, p. 198, 199,217). Doar peste ani, feciorii se vor întoarce, 
poate, lângă mormintele părinţilor (II, p. 177), pentru a încheia un ciclu. 
Între altele, zborul păsărilor în formă de unghi, care și el „duce-n infinit” 
(IL I, p. 77) e comparat cu zborul anilor: Deschise larg, pleoape îmi zbor 
lăstuni din cantus (II, I, p. 93) (cantus având şi sensul de comisura sau 
unghiul pleoapelor); Când anii-mi se-nșiră triunghiuri, cocorii (I, I, p. 
105). Din aceeași serie de motive ciclice fac parte imaginile care invocă 
timpul şi trecerea nemiloasă a acestuia: Tot mai departe nepoții./ Tot mai 
aproape părinții... (1, I, p.297); Nepotul — sus, pe pământ, / ca să sprijine 
cerul./ Bunicul — jos, în mormânt, / ca să țină pământul (1, I, p. 300). 


Neamul rupt în două (răznitul neam - II, p. 407) este înfățișat prin 
imaginea sârmei ghimpate care stă între cele două teritorii românești: 
Sârma ghimpată vă stârnea colici? (1, p. 302); Nămeţii deapăn' sârma 
ghimpată iar la Prut? (1, p. 307); Îndarn basarabeanul strivi sârma 
ghimpată (|, p. 307); Ghimpata sârmă-am smuls-o de la Prut,/ Dar 
nu, din noi, şi ursul din siberii (I, p. 333). Poetul, o „pasăre rănită” (1, 
485), se întreabă, biblic, pentru ce păcate (O, Eli, Eli, lama sabactani?) 
ar fi fost pedepsit să îndure această ruptură de țară trăind în țară: Sunt 
devastat de cel mai crunt tsunami./ Mi-i visul țăndări, viața spulberată (1, 
p. 134), versuri de o tristeţe fără margini. 


Motivul deșertăciunii și al trecerii îl frecventează tot mai des pe poet 
și-i rup fiinţa în două: Te stingi mocnind şi stors ca un tăciune/ Și nu-nţe- 
legi nicicum că-n goana asta/ Totu-i putrid, steril, deșertăciune (1, p. 
487), dar puternică îi rămâne convingerea că libertatea, și mai ales li- 
bertatea cuvântului (căci Cuvântul e cel care rămâne), poate fi un act 
salvator de mântuire: Nimic mai sfânt puterii populare/ Ca libertatea ei 
de exprimare (II, p. 352). Tristeţea şi singurătatea (schimnicia) formea- 
ză cadrul şi dau profunzime reflecţiei. 


Îndrăgostit de o specie de poezie „puternic canonizată în algebra sa” 
[4], având toate instrumentele ascuţite, mustind de construcții perfec- 
te, cu dor de ţară întregită, autorul râvneşte, brâncușian, infinitul (1, p. 
221). Neîntrecut cunoscător al frumuseţilor limbii române, fiind un das- 
căl cum mai rar la facultate, autor de articole științifice, studii, cursuri de 
lingvistică generală și manuale, autorul a stors cu migală orice cuvânt din 
dicționar capabil să spună ceva nou, ceva uitat şi poate ceva din viitor. 

Am fost foarte mişcaţi când am văzut corectările de mână ale autorului 
pe paginile cărților editate. Nu mai întâlnești cu ușurință azi un autor 
care să-și recitească opera, cu un fel de obișnuință responsabilă care nu 


te lasă niciodată. Dorim acestui mare îndrăgostit de viață, întocmai ca în 
cazul unui neaoș personaj al cărții, „să-i meargă splendid instrumentul” 


(adică inima/cordul!) (II, p. 213). Căci visul lor, al înaintaşilor, marilor 
îndrăgostiți de viaţă, al părinților, al feciorilor și deci al nostru (încă) nu 
s-a împlinit — noi mergem întotdeauna spre el. Nu doar pentru bunul 


său prieten (mult regretatul prof. Ion Dumeniuk), ci şi pentru noi toți, 
ceilalți, pe care ne-a dăscălit, mesajul rămâne scris pe cord deschis: „NOI 
VOM LUPTA ȘI DINCOLO DE MOARTE” (II, p. 155). 


Sigle | I = Mătcaş Nicolae, Bolnav de țară, vol. I, Iaşi, 

Mircea COLOŞENCO 


Lazăr Avram versus 
Catrene critice caritabile 


I 


Creația dlui Lazăr Avram se constituie dintr-o 
dedublare a inspirației intelectuale, pe de 
o parte, din lucrările cu caracter ingineresc 
în domeniul forării sondelor și exploatării 
zăcămintelor de petrol şi gaze naturale, ca 
a B profesor dr. al Universității de Petrol şi Gaze 

M.C. — istoric literar şi editor. ; ai it, ZA 
Absolvent al Facultății de din Ploieşti (absolvită ca șef de promoție, în 


Filologie a Universităţii 1980), autor a zeci de cursuri și sute de arti- 
„Alexandru loan Cuza” di 
laşi. În 1969 a absolvi 


cole, colaborator la nenumărate contracte de 
i f ? cercetare tehno-științifice în țară și în străină- 
cursurile de biblioteconomie tate i de altă te, de literat beletri 
la Biblioteca Centrală de tate, iar, pe de altă parte, de literatura beletris- 
Stat din Bucureşti. A lucra tică = proze, poezil, memorialistică Ș. a. care 


muncitor, profesor, bibliograf, nu sunt violon d'Ingres, ci o a doua vocaţie. 
redactor de ziar. A colabora 
la revistele, Manuscriptum”, Şi parcă nu întâmplător s-a născut în comu- 
„Revista de istorie şiteorie na transilvană Maieru (16 mai 1955), în 
literară, „Luceafărul”„Ateneu, care a urmat şcoala primară clasicul literatu- 

„Steaua” „Convorbiri literare”, i A E Pi sj 
N N ' rii române Liviu Rebreanu (în clasa tatălui) 
„Jurnal literar” „Literatorul , d l fratel lui Şi 
ş.a. Editează (inclusivînco- ŞI unde s-a născut fratele marelui scriitor, 
laborare) operele scriitorilor Emil (17 dec. 1899) => prototipul lui Apostol 

|. Creangă, |. Barbu, Bologa din romanul Pădurea spânzuraţilor. 
L. p u, N. o În Maieru funcționează Muzeul „Cuibul vi- 

. Bacova, N. Labis, y : 

Al Atel pi selor” (1958), care adăposteşte manuscrise, 
G. Topârceanu ş.a. Cărți rare, obiecte personale aparținând lui 


Liviu Rebreanu şi comunităţii locale, numele 


= 
= 
“v, 5 


instituției provenind de la titlul nuvelei aces- 
tuia, sinonim cu cel al romanului scriitorului 

german Erich Maria Remarque (1930), muzeu susținut de Consiliul 
Comunal și amenajat de prof. Sever Ursa, muzeograf consacrat. 


Este interesant faptul că numele de botez și cel de familie Lazăr Avram 
fac parte din onomasiconul biblic — Lazăr, forma greacă pentru ebrai- 
cul Eleazar, însemnând „Cel ajutat de Dumnezeu” (Luca 16, 20; loan 
11, 1, 15), iar Avram, însemnând „Tatăl mulţimii” (Fac. 12; 15, 13-16). 


Digresiunile făcute până aici sunt paralele, dar nu străine de capacitățile de 
creaţie tehno-literare ale autorului volumului Dincolo de semne (Editura Karta- 
Graphic, Ploiești, 1917, 462 p.), un compozit între aforistică-memorialistică- 
proză scurtă, cuprinzând trei părți distincte: I. Mereu în cumpăna gândului; Il. 
Între lacrimă şi surâs; UL. Lumină în spirală, cu o prefaţă semnată de Literatorul 
prof. univ. dr. Ion Bălu şi o postfață de scriitoarea Cleopatra Lorinţiu. 


Dar nu la această carte diaristică ne-am propus să adăstăm și nici la cele anteri- 
oare, cum sunt creaţiile literare în versuri Ning spicile tăciune (1997), Rădăcinile 
albe (2000), şi cele aforistice Meseria inimii (2010), Leac de singurătate (2013), 
cu versiunea acestui volum în limba franceză — Remede contre la solitude (2016), 
serie de opere încheiată de curând cu o antologie selectivă titrată simplu Poezii, 
apărută în colecția „Opere omnia”, la Tipo-Moldova (lași, 2018), ci la epigra- 
mele pline de harismele înțelepciunii tradiționale ale distinsei personalități ac- 
centuate ca om de știință, profesor universitar, scriitor. 


Să nu uităm că aristocrația românească se trage din țărani (în prezent, 
numiţi globalistic „fermieri”), purtătorii/ creatorii culturii strămoşeşti 
— după cum susținea, încă pe la 1924, exegetul Garabet Ibrăileanu, re- 
ferindu-se la opera lui Ion Creangă și nu numai la acest mare clasic al 
artei literare culte daco-române. 


DI Lazăr Avram provine din atare etnos naţional, care nu s-a rupt de 
cultura poporană, devenind homo universitaris, ci, dimpotrivă, şi-a dat 
măsura proprie, atât tehno-ştiinţei, cât și artei literare. 


II 


După cărțile menţionate anterior, vine cu această nouă antologie titra- 
tă Epigrame viole(n)te în 927 de cartuşe, cu jocuri de idei finalizate în 
poante spirituale, cu rime săltăreţe, ţintind direct şi irevocatoriu ipocri- 
zia, delaţiunea, necinstea etc. sub formele lor de manifestare. 

Dispuse în cinci cicluri — I. Sâmburi de altoi/Ochi de veghe (1-185); 
II. Boabe de păstăi/Imposibila oprire (186-497); III. Coji de toamnă/ 
Fără noimă (498-594); IV. Volbura/ Avocatul șopronului (595-897); 
V. Amintiri, amintiri... / Timp şi destin (898-927), aria de investigaţie se 
structurează în intersecţii relative, cu umor ager și ironie vânoasă, cu 
portrete în aqua forte, ingeniozitatea îmbogăţită în tuşe absurde prin 
sagacitate clementă, totuși: 


„În concediu, cel puţin, / Seara, plini de energie, / El vrea ţuică 
ş-apoi vin, / Ea vrea simplu, o tărie” (De gustibus, 51); „În com- 
plexu' alimentar, / Oacheşa care serveşte / Nu te-nșală la cântar 
/ Cât te-nşală când ocheșşte...” (Comprehensiune, 69); „Că-i frâ- 
nare sau ciocnire, / Că-i captură sau rodeo, / Astăzi, marea ei 
iubire / Se cheamă Alfa Romeo!” (Julieta modernă, 102); „Să-i 
sorb dragostea încet? / Sigur, nu ţine figura... / Cum să-i ceri 
unui poet / Să bea vin cu picătura?” (Percepţie lirică, 185). 


Alte catrene, deși par „uşure” în metamorfoza lor, filtrate prin site fine, 
originale, miezoase, sunt încărcate cu sensuri ascunse la o lectură gră- 
bită. Subiectele luate/extrase din medii sociale diverse dau de fieca- 
re dată cu tifla ticăloşiilor, fiind încărcate cu „fitile” şi „cuie” la adresa 
moralității „subţiri”: 


„De succese ca să ai parte / Între oamenii aleşi, / Nu poţi trece 
mai departe / Fără ca să știi să ieşi” (Dincolo de chibzuinţă, 187); 
„Vrei cu Donici să cutreieri / Zarea strânsă ca-n arnici? / Hm! 
Acum în loc de greieri / Cântă fostele furnici...” (Dincolo de fa- 
bulă, 205); „Zise Vali, pupe-l zmeii!, / Tăinuit, discret, în șoaptă: 
/ — Cum avem ziua Femeii, / Vreau şi noaptea pentru-amantă!” 
(Zise Vali Batistatu, 237); „Domnu Jude, vă asigur, / Că deșşi-s 
de mult luaţi, / El trăieşte mai mult singur, / Ea, retrasă... cu 
bărbaţi” (Mărturie, 242). 


Interesant este faptul că, nu de puţine ori, textul pare academic, sti- 
lul ales, dar pigmentat cu accente polemice, „secreţiile” fiind pe cât de 
sincere, pe atât de critice, un amestec de biografie romanţată, care să 
trezească interesul cititorului: 


„Ca profesor, pe tăcute, / (O spun sincer cu decență) / C-am iubit fe- 
mei trecute, / Da. Trecute de licenţă” (Cu schepsis, 254); „La petreceri, 

cu ursita, / Când se-ncinge alăuta, / El aplică tropotita / Şi, din când 
în când, bătuta...” (Rafinament stilistic, 259); „Când soția îl înstrună, 
/ Socoteşte cam aşa: / — Ca să-mi cânte bine-n strună, / Pun pe nu 
în loc de da” (Paulica Voicu, 273); „Îmi place vânătoarea, ca atare, / 
Industrial-sportivă, ca la carte; / Urăsc nespus pe cea de-exterminare, 
/ Şi o ador pe-aceea de amante...” (Îmi place vânătoarea ...., 283). 


Cum trăim într-un prezent incert, modelele se schimbă și ele, fie din clima- 
tul familial, fie intelectual, epigramistul ocolește stările contradictorii, dar 
sub masca unor gesturi intelectualiste, fals modeste, sunt vizate posturile 
semi-sferto-docţilor, a palavragiilor omniprezenţi ce se vor a fi de prestigiu: 


„Tot vorbindu-i de deochi, / Doctorul, nervos, îi spune: / — 
După mers și după ochi, / Ai boala vacii nebune!” (Bâzdâc, 
305); „Îmi şoptea un om de bine / Că-s traduși, fără să ştie, / 
Unu-n două limbi străine, / Celălalt doar de soţie...” (La o lan- 
sare de carte cu doi autori, 337); „Spadasin cu zvâc la dame / A 
reuşit cu mult temei / Să-ncrucișeze-n epigrame / Şi trupuri 
albe de femei” (Unui epigramist necunoscut, 343); „Ţara mult au 
descâlcit / Într-o lume încâlcită: / El, profesor prețuit, / Ea, pro- 
fă nepreţuită ...” (Amicilor Dana şi Neluţă B., 373). 


Autorul e dur, dar drept și actual, construind cu seriozitate şi discreție 
situații din argoul tabloidelor de scandal, biciuind rolul nociv devasta- 
tor, în plan moral şi spiritual, perversul, vedetele supra-evaluate, min- 
ciuna, fiind şi autocritic cu propriul său volum de semne. Cu onestita- 
te, epigramistul pune între paranteze critice falsele valori, abandonân- 
du-le de la caz la caz, nuanţate, potrivite gustului său, ca pe niște iluzii 
pierdute sau dosite cu cinism, fiind fără noimă: 


„Ea visa şi el cobea, / Dar la urmă, ce noroc! / Ea să-l afle în cafea, 
/ El, în cărțile de joc!” (Dincolo de tâlc, 428); „— De la care semn 
nespus / Ţi-a fost dragostea stăpână? / — De la foarte bine-n sus, 
/ Cum ar zice nen'tu Vână!” (Răspuns unei întrebări legate de volu- 
mul „Dincolo de semne”, 434); „Într-o largă-aserţiune / (Spre-a 
nu fi interpretat!) / Treaba în direcțiune / O reglează regulat!” 
(Unui director, 468); „Bate vântul peste gând, / Maiereanco de 
pe deal! / Toamnă mi-e, şi în curând / Fi-vom frunze de Ardeal!” 
(Melancolică, 549). 

Cărturar ca un mizantrop incurabil (cum altfel să fie un epigramist no- 
toriu?), rămâne, totuși, până aproape de final un copil capricios, deși 
crud şi răzgâiat datorită temperamentului său ușor țepos, ascuns de fi- 
ecare dată sub şopronul delicateţei civilizate. Se vrea, în același timp, şi 
avocat şi procuror şi judecător, „trăgând la pace”: 


„După foste, după foşti / 'Toarce gândul pe pustii, / Fiindcă după 
ce cunoşti / E mai bine să nu ştii...” (Dincolo de intuiţie, 565); 
„Lecturat-am, aşadar, / Cartea-ţi despre zăcământ. / Totu-i im- 
pecabil, doar / Conţinutu-i la pământ...” (Referinţă critică, LN., 
613); „Eu nu-nţeleg cum o valoare / Un bun profesor, vreau să 
zic, / Să reprezinte-un rector care / În fond nu-nseamnă mai ni- 
mic?!” (Unui coleg care-l reprezintă pe rector în diferite ocazii, 624). 


Nu sunt iertate nici politicianismul, avariţia şi corupţia în noua socie- 
tate democratică post-decembristă: 


„DNA - sitari sau corbi — / În justiţie se vede, / Unii se pre- 
fac că-s orbi, / Alţii văd ce nu se vede...” (În Justiţie..., 791); 
„Nenea Secu, în schimbare, / A păstrat semne-n decor: / 
Unii-n faţă cu topoare, / Alţii — coadă de topor...” (Nenea Secu, 
796); „Potlogari din ţara mea, / Porecliţi de nat, baronii, / Vor 
să-mpărăţească lumea / Cum pe vremuri, faraonii...” (Opinie, 
866); „— Niciun combinat de stat / N-a rămas în România? / 
Cum să nu! S-au combinat / Jaful şi Turnătoria!” (Caleidoscop 
postdecembrist, 870). 


Încheierea epigramatică este triumfalistă, autorul dedică foştilor colegi 
câte un catren de laudatio fide, portretizându-i cu umor şi prietenie ne- 
strămutată. 


III 


Nu am verificat dacă aceste sute de catrene pontoase ale cărții dlui 
Lazăr Avram depășesc întrucâtva creaţiile epigramiștilor noștri Al. 
Macedonski, Păstorel Teodoreanu și nu numai, alături de cei contem- 
porani, însă este sigur că multe dintre ele, din această carte, au spuma 
acidă /vitriolentă/forțoasă, asemănătoare cu a multora dintre cele care 
circulă cu francheţă în mediile culturale. Timpul va decide. 


EET PT RO MIÂINIĂ 


Ala SAINENCO 
| Zilele Eminescu, la Ipotesti 


Memorialul Ipotești — Centrul Naţional de Studii Mihai Eminescu mă- 
soară anul calendaristic cu două semestre, inegale ca timp, încadrate 
între 15 ianuarie şi 15 iunie, când numele comune și obișnuite ale zi- 
lelor se încarcă cu semnificaţie culturală, devenind Zilele Eminescu. 
Evenimentele încep, negreșit, cu Te Deum la Bisericuța Familiei Emi- 
novici, în care se ţin slujbe de două ori pe an, iar timpul de după slujbă 
se aşează și el întru ale poeziei, luând forma unor conferințe, lecturi, 
expoziţii, lansări de carte, dialoguri etc. 


Ediţia din ianuarie a Zilelor Eminescu, așa cum, cronologic, se află la 
început de an calendaristic, se organizează în jurul Premiului Naţional 
de Poezie „Mihai Eminescu” - Opus Primum, oferit pentru debut. 
Iniţiat la propunerea poetei Ileana Mălăncioiu în anul 1998, premiul a 

Bogdan Crețu, Dan Sociu, Cosmin Perta, Ioan Es. Pop 

fost susținut de Memorialul 
Ipotești, cu excepţia anilor 
2007, 2008, 2009, când a 
fost acordat de către Minis- 
terul Culturii. 


În baza propunerilor făcute 
deun juriu național, din care 
au făcut parte, consecutiv, 
Laurenţiu Ulici, Nicolae 
Manolescu, Mircea Martin, 
Dan Cristea, Al. Cistelecan, 
Mircea A. Diaconu, Vasile 
Spiridon, loan Holban, 
Daniel Cristea-Enache, 
Andrei Terian-Dan, au fost 
premiaţi pentru debut, de-a 

lungul anilor, treizeci și unu 
de poeți: Doru Mareş, Dan- Amfiteatrul Laurențiu Ulici 

Bogdan Hanu, T. O. Bobe, 

Liviu Georgescu, Răzvan 'Ţupa, Cristian Pohrib, Dan Sociu, Teodor 
Dună, Dan Coman, Claudiu Komartin, Bogdan Perdivară, Sebastian 
Sifft, Oana Cătălina Ninu, Diana Geacăr, Andra Rotaru, Rita Chirian, 
Livia Roșca, Florin Partene, Svetlana Cârstean, Stoian G. Bogdan, 
Mihai Duţescu, Crista Bilciu, Andrei Dósa, Anatol Grosu, Ştefan 
Baghiu, Ştefan Ivas, Merlich Saia, Ionelia Cristea, Robert G. Elekes, 
Ciprian Popescu, Cristina Stancu. 


La ediția XXI a Premiului de debut, din 19 autori (care au trimis direct 
sau prin edituri volumele la Memorialul Ipotești), juriul, format anul 
acesta din criticii: Al. Cistelecan (preşedinte), Mircea A. Diaconu, 
Daniel Cristea-Enache, Vasile Spiridon, Andrei Terian-Dan, a nomi- 
nalizat cinci poeţi, respectiv cinci volume, a căror apariție o semnalăm 
și în acest mod: Mina Decu, desprindere, Editura Charmides; Daniela 
Hendea, Acordor de teremin, Editura fraACTalia; Iuliana Lungu, KOM- 
MOS. Procesiune pentru histerectomie, Editura fraAC Talia; Vlad Serda- 
rian, Teritoriul animalelor, Editura Tracus Arte; Ioana Vintilă, Păsări în 
furtuna de nisip, Casa de editură Max Blecher. Premiul i-a fost înmânat 

Însemnele Premiului Naţional Cvartetul Foebus, 
de Poezie „Mihai Eminescu”: Sala de expoziții „Horia Bernea 
Opera Omnia și Opus Primum 


” 


câștigătoarei din acest an — Mina Decu -— în cadrul Galei de decernare 
a premiilor Opera Omnia şi Opus Primum. 


În ordinea evenimentelor organizate de Memorialul Ipotești, acesta a 
fost momentul de încheiere, începutul fiind marcat de evocarea poetu- 
lui Emil Brumaru, care s-a aflat la Ipotești, în câteva rânduri. În fono- 
teca Memorialului se păstrează înregistrările de la Atelierul de Poezie 
din perioada 20-27 august, coordonat de Ion Caramitru, care i-a avut 
invitați pe Emil Brumaru şi Matei Vişniec. 


Evocându-l pe Emil Brumaru, pe 15 ianuarie, prof. Mircea A. Diaconu, 
cercetător la Memorialul Ipotești, menţiona: „Poate că nu există titlu 
mai potrivit — şi mai provocator — pentru poezia lui Emil Brumaru de- 
cât Infernala comedie. Nu-i vorbă, nu e un titlu inventat de noi; cu el, 
Emil Brumaru însuşi îşi numește una dintre ultimele apariţii editoriale, 
gândită ca o sinteză a liricii sale pe teme, dacă putem să spunem așa, 
erotomane. E vorba, nu mai mult, de 43 de sonete; sonete zice poetul, 
lăsând impresia că se înscrie astfel într-o formulă a înstrăinării de sine, 
cumva parnasiană; notate cu cifre romane, ele ar trebui să dea seamă 
tocmai de o astfel de situare a eului în lucruri. (...) Infernala comedie, 
zice Emil Brumaru (aşa cum altădată spune, simplu și denudat, Versuri, 
ori, trimițând la decadenţa unei utopii intimiste şi livreşti, Ruina unui 
samovar), gândind la comedia veche a lui Dante, supranumită, o ştim 
prea bine, divină. Trimitere nu tocmai lipsită de temei, cuprinzătoare 
pentru întreaga-i creaţie, din moment ce spațiul comediei e unul pa- 
radisiac şi euforic. Diafanul și genuinul îi sunt, mai mult decât dovezi, 
părtaşe”. 

În continuarea evocării, prof. Vasile Spiridon aprecia că „Cerșetorul de 
cafea şi-a conturat un teritoriu poetic distinct al senzualităţii, în care 
dominantă este o stare de calmă lene, de lascivitate unduioasă. O at- 
mosferă paradiziacă agravitațională se înalță din elementele vegetale 
ale grădinii de zarzavaturi, din obiectele de uz casnic ale bucătăriei și 
din mobilele demodate ale locuinţei. Emil Brumaru a fost un intimist 
care nu a recuzat claustrarea sau asceza, spațiul închis de elecție îndem- 
nându-l la confort, la încetinire a mișcării, la otium. Rămâne actuală, 
şi după trecerea sa la cele veşnice, spusa din versurile Nimeni și nimic 
nu mă poate opri să desfac în amurg un ceasornic de fată/ (El are rotiţe 
de înger!), cu atât mai mult, cu cât îi este acum suspendat timpul, care 
nu mai vremuieşte. (...) Emil Brumaru a devenit acum pe deplin poet 
de duminică (sintagma îi aparţine), nu numai pentru că duminica este 
ziua de sărbătoare a săptămânii, în care dispar constrângerile cotidiene 
legate de criza de timp lucrativ, ci și pentru că este ziua cea mai apropi- 
ată de starea edenică a sufletului doritor de odihnă. (...) Dacă luăm de 
bune cele spuse într-un Cântec naiv, precum că Iubiţii sunt îngerii lăsaţi/ 
în pauză ca să se joace, înseamnă că angelicul menestrel de nobile rit- 
muri clasice Emil Brumaru a ieșit în re-creaţie, îngăduindu-și doar o 
pauză de respirație în faţa posterităţii”. 


Devenită tradițională la ediţiile din ianuarie şi iunie, conferința Emi- 
nescu din anul acesta a fost susținută de prof. Bogdan Creţu, direc- 
tor al Institutului de Filologie Română „A. Philippide”, Filiala Iași a 
Academiei Române. Tema anunţată a conferinţei fiind Eminescu, azi. 
„Poetul naţional” şi paradigma „transnaţională”, Bogdan Creţu a pre- 
zentat istoricul conceptului „poet național”, dezvăluind modul în care 
acesta s-a încetățenit în cultura română. „E o sintagmă care provine 
din secolul al XIX-lea, o sintagmă specifică romantismului cu ideologia 
lui naționalistă, care cultivă astfel de concept, în special, în culturile 
mai mici. Marile culturi nu au nevoie să se legitimeze prin ideea de 
poet naţional, care întruchipează tot ceea ce este excepțional în isto- 
ria lor. Prima oară când sintagma „poet național” este folosită în le- 
gătură cu Eminescu tine de un moment trist: la începutul lui martie 
1888, în Parlamentul României, Iacob Negruzzi, secretarul Junimii, 
face apel să se dea un ajutor viager — și sintagma este aceasta — neno- 
rocitului poet național Mihai Eminescu. Ce reținem: nenorocit sau poet 
național? În momentul în care Eminescu intră în şcoală, aproape că 


EET PT ROMIÂINIĂ 


Laureata premiului Naţional de Poezie „Mihai Eminescu” Opera Prima - Mina DECU 


este de nedezlipit imaginea lui de imaginea de poet naţional. Suntem 
în secolul al XIX-lea, în secolul naţiunilor, şi aş spune un lucru ca să 
leg ideea de poet naţional de ideea de transnaţional, de un fel de rețea 
internaţională, în care și cultura română se înscrie. (...) Cultura, lite- 
ratura în special, vine şi pregăteşte ideologic terenul pentru formarea 
statelor naționale moderne. Este unul dintre principalele elemente 
ale ideologiei romantismului ideea aceasta a naţiunilor. (...) După ce 
Eminescu intră în şcoală, devine obiect de cult. Poezia lui, spune la un 
moment dat Iorga, se mută din literatură și dă forma unei adevărate 
religii. Şi dacă vedem modul în care este receptat Eminescu, începând 
de la sfârșitul secolului al XIX-lea şi, în special, la începutul secolului 
al XX-lea, într-adevăr, acuma ia naștere acest mit al poetului național. 
(...) Odată cu apariţia criticii literare moderne, odată cu rafinarea in- 
strumentelor hermeneutice, devine clar că Eminescu înseamnă, în pri- 
mul rând, un uriaș salt estetic”. 


Bogdan Creţu a moderat și lecturile de poezie care au urmat conferinţei. 
Lecturile sunt organizate de Memorialul Ipotești pe tot parcursul anu- 
lui, respectând un proiect al primului director al Memorialului, Petru 

Creţia, care presupunea prezenţa la Ipotești, cel puţin o dată pe lună, 
a unui poet. Invitaţii din acest an au fost loan Es. Pop (nominalizat 
pentru Premiul Naţional de Poezie Mihai Eminescu — Opera Omnia), 
Cosmin Perţa şi Dan Sociu, care au citit poeme inedite sau recent pu- 
blicate, şi-au definit, în dialoguri, relația cu poezia și cu Eminescu. 


Prezenţi la Zilele Eminescu din acest an, directorul editurii „Eikon” 
Valentin Ajder și consultantul științific al acesteia Vianu Mureşan au 
prezentat cele mai recente apariţii editoriale ale acestei instituţii. 


În aceeași zi, în Sala de expoziţii Horia Bernea, a avut loc un recital de 
muzică clasică, susținut de cvartetul Foebus, şi vernisarea expoziției 
„Îngeri la Ipotești”. Coborâţi printre cărți și oameni, surprinşi în culori 
vii, în toate nuanțele de albastru și roşu, de pictorul botoşănean Liviu 
Şoptelea, îngerii „vor rămâne” la Ipotești până pe 14 iunie 2019. 


Semnalăm prezența scriitorilor, criticilor literari şi profesorilor invitați 
la gala de decernare a Premiului Naţional de Poezie Mihai Eminescu — 
Opera Omnia şi Opus Primum. 

Cuvinte electrice, 
telegrame eminesciene 


Departamentul de 
Românistică, jurnalism, 
ştiinţele comunicării și 
literatură comparată, 
Facultatea de Litere, 
Universitatea „Alexandru 
loan Cuza, laşi. Director 
al Bibliotecii Centrale 
Universitare „Mihai 
Eminescu” din laşi. Autor 

al volumelor Expresivitatea 
argoului (2009), Lumi 
discursive (2013), Noţiuni de 
stilistică (2014) şi coeditor al 
mai multor lucrări colective. 
Membru în colectivele 
ştiinţifice și redacționale 

ale unor reviste, precum 
„Diacronia" (laşi), „Text 

și discurs religios” (lași), 
„Language and Literature — 
European Landmarks of 
Identity” (Pitești), „Argotica” 
(Craiova) și, Limba Română” 
(Chișinău). 


Imaginat în secolul al XVIII-lea, dar realizat și 
folosit începând cu secolul următor, telegra- 
ful este tehnologia care are ca miez fascinația 
oamenilor față de misterioasele fenomene ale 
magnetismului şi electricităţii. Precursorul 
acestui sistem de comunicare utilizat și în pre- 
zent este un mecanism de semnalizare optică 
denumit semafor, iar cuvântul care desemnea- 
ză tehnologia respectivă a fost pus în circulaţie 
pe la 1800, cu înţelesul 'semnalizator” (cf. gr. 
sema ‘semn și gr. phorâs purtător”). 


Semaforul era alcătuit dintr-un şir de stâlpi cu 
brațe mecanice, montați deasupra unor staţii 
dispuse la o distanţă de câţiva kilometri una 
de cealaltă (Winston, 1998, 21). Astfel, sem- 
nalele transmise de la o staţie la alta puteau 
parcurge distanţe foarte mari. Pe la 1840, în 
Franţa exista o rețea de peste 4.000 de kilo- 
metri cu staţii de telegraf vizual, iar în estul 
Europei, ţarul Nicolae I a dispus construirea 
unui sistem de semaforizare alcătuit din pes- 
te 200 de staţii fixate la distanţe de aproape 
opt kilometri una de cealaltă. Aceste rețele 
de semnalizare erau folosite mai cu seamă în 
scop militar, astfel că guvernele nu s-au gră- 
bit să încurajeze iniţiativele celor interesaţi 
să pună bazele unui sistem telegrafic electric. 
Totuşi, un pictor pe nume Samuel Morse, 

profesor la Universitatea din New York, a dezvoltat, între 1835 şi 1837, 
prototipul unui aparat de telegrafie cu un principiu de funcționare pe 
cât de simplu, pe atât de uimitor. Maşinăria era alcătuită dintr-o baterie 
galvanică, un întrerupător și un mijloc de a verifica dacă electricitatea 
trece sau nu prin circuit (Bellanger et al., 1972, 71). Aparatul conceput 
de Morse mai cuprindea un soi de creion care lăsa o dungă de grafit 
pe o fâșie mobilă de hârtie atunci când circuitul era decuplat. La fie- 
care trecere a curentului electric, creionul se mișca și forma un semn 
asemănător literei V, aşa că succesiunea de linii și V-uri putea fi mo- 
delată astfel încât diversele combinaţii să simbolizeze litere şi numere 
(Wenzlhuemer, 2013, 71). Gama de combinaţii a alcătuit așa-numitul 
cod Morse, stabilit în funcție de frecvenţa de întrebuințare a literelor şi 
numerelor. În epocă, au fost propuse mai multe tehnici de codificare, 
însă Morse a reușit să realizeze primul model operaţional de telegraf, 
cu fonduri alocate de Congresul american. 


În 1842, s-a instalat prima linie telegrafică, între Washington și 
Baltimore. În scurtă vreme, în ciuda inerției și suspiciunilor din anii de 
început, utilizarea telegrafului a avut un succes remarcabil. După 1843, 
instalarea sistemului telegrafic s-a realizat atât de rapid încât o treime 
din rețeaua de 3.600 de kilometri de căi ferate britanice a fost moder- 
nizată în doar câţiva ani. Până în 1855 telegraful cuprindea America 
cu o pânză de 50.000 de kilometri de fire care legau toate localitățile 
importante de pe Coasta de Est. În 1851 se instala primul cablu care 
lega Marea Britanie de bătrâna Europă, în 1858 se realizau deja primele 
experimente de instalare a unui cablu transatlantic, iar în 1866 tehno- 
logia telegrafului unea Lumea Veche cu Lumea Nouă. 


În spaţiul românesc, telegraful a sosit la scurtă vreme după adoptarea 
tehnologiei în lumea occidentală. Ca şi în prezent, telecomunicaţiile 
de vârf prindeau foarte repede rădăcini într-o regiune în care orașul era 
văzut de străini aidoma unei bizare insule de civilizaţie într-o mare a 
sălbăticiei şi ignoranței. În Ardeal, o primă linie telegrafică lega Viena 
de Timişoara, Sibiu şi Cluj şi a fost dată în folosinţă în 1853, iar în 
anul următor în gara timişoreană se înființa primul oficiu telegrafic. În 
același timp, în Ţara Românească, a fost realizată și legătura telegrafică 
pe linia București-Giurgiu, iar în spaţiul moldovenesc se întindea, pes- 
te un an, fir de la Iaşi la Cernăuţi. În 1855 existau cinci staţii telegrafice, 

în 1860 numărul lor creştea la 35, iar în 1870 funcționau 62 de oficii. 
Până în 1873, reţeaua de fire atinge 6.089 de kilometri, pentru ca la 
1913 să fie de patru ori mai întinsă (Axenciuc, 1992, 367). 


La mijlocul secolului, telegraful nu constituia numai o tehnologie de 
ultimă oră, ci şi materializarea unei idei care în vremea noastră e atât 
de întreţesută în rutina comunicativă cotidiană încât nu-i mai acordăm 
atenţie: cuvintele sunt impulsuri electrice care costă bani. Din acest 
motiv, unii dintre contemporanii noştri consideră că telegraful este in- 
ternetul veacului al XIX-lea. După cum observă Roland Wenzlhuemer 
(2013), telegraful electric marchează debutul erei în care informaţia se 
dematerializează în ritm accelerat, iar timpul și spațiul, ca dimensiuni 
ale lumii fizice, tind a se suspenda. De fapt, micșorarea lumii începuse 
încă din secolul al XVII-lea, dacă nu chiar mai devreme, pe măsură ce 
navigația maritimă a înregistrat progrese din ce în ce mai vizibile. În 
prima parte a secolului al XIX-lea acest lent proces de dezvoltare teh- 
nologică a avut ca efect creșterea vitezei de transmitere a informaţiilor 
(Kaukiainen, 2001). 


În România anului 1870 prin firele de telegraf au circulat peste 70.000 
de telegrame internaţionale şi mai bine de 430.000 de telegrame interne. 
Numărul acestora se dubla imediat după 1880, iar în 1890 mesajele tele- 
grafice interne depășeau pragul de un milion de unități (Axenciuc, 1992, 
367-368). Stilul telegrafic îi seduce pe orășeni şi este primit în regatul 
literaturii. În cunoscuta schiţă a lui I. L. Caragiale, Telegrame (1899), co- 
micul este susținut atât prin deturnarea comică a convențiilor comunică- 
rii telegrafice, cât şi prin devoalarea unor specii de telegrame (telegrama 
oficială, telegrama de presă) transmise frecvent: 


Onor. prim-ministru 
București. 


Directoru prefecturi locale Raul Grigorașcu insultat grav dumnezeu 
mami și palme cafine central. Ameninţat moarte. Viaţa onorul nesigu- 
re. Rugăm anchetat urgent faptu. 


Costăchel Gudurău 
avocat, aleg. coleg. I, fost deputat. 

+ * x 


Onor. prim-ministru 
București. 


Repet reclama telegrama No... Petiţionat parchetului. Procoror lipseşte 
oraş mănăstire maici chef. Substitut refudat pără vini procoror. Tremur 
viaţa me, nu mai putem merge cafine. Facem responsabil guvern. 


Costăchel Gudurău. 
avocat, aleg. col. I, fost deputat. 


* + x 


Procuror tribunal X... 


Anchetaţi urgent scandalul Costăchel Gudurău cu directorul prefectu- 
rii şi raportați imediat. 


Ministrul Justiţiei. 


* + x 


Ziarului „Aurora Română” 
București. 


Az pitrecut scenă nostimă piața noastră. Madam Atenaisa P. al cărui 
nume trecem sub tăcere, care părăsit soțul cetățean onorabil, pentru 
romanse cu individ infam localitate, întâlnind nefericitul soț, căpătat 
bună lecţie moralitate în public, care aprobat. Această fimee fără ini- 
mă neroșind ameninţat cu sbiri puteri, deoarece complicele directoru 
prefecturi. 


Corespondent. 


Haina literară a schimbului de telegrame nu ne împiedică să observăm 
că salba de cuvinte electrice reliefează atributele stilistice ale comu- 
nicării electrice: mecanizare, esenţializare, lapidaritate. În convergență 
cu viteza transmisiunilor telegrafice, rutina schimbului de mesaje se 
manifestă prin şabloane acceptate ca efecte ale standardizării comuni- 
cative. Standardizarea și serializarea sunt, fără îndoială, rigori ale gân- 

dirii capitaliste. Cuvântul este o marfă, iar mărfurile au prețuri. Ca şi 
scrisoarea, telegrama costă bani, iar apariția şi dezvoltarea telefoniei 
a întărit şi mai mult mercantilizarea comunicării verbale. În imperiul 
electricităţii, timpul şi spaţiul se taxează. În 1897, pentru telegramele 
interne trimise în România, tariful era de 5 bani/cuvânt şi pentru orice 
telegramă se achita o suprataxă de 25 bani. Dacă cineva dorea să trans- 
mită urgent un mesaj, se mai adăugau încă 50 bani, așa că o telegramă 
rapidă de numai 5 cuvinte ar fi costat, pe atunci, un leu. Pentru telegra- 
mele externe, nu se percepeau suprataxe, dar preţul varia în funcție de 
ţara de destinaţie. O telegramă transmisă în Spania era taxată cu 36,5 
bani pe cuvânt, iar un mesaj trimis în Germania sau Italia se plătea cu 
24,5 bani/cuvânt (AT, 1897, 34-35). Telegrafia a devenit o afacere pro- 
fitabilă, iar această explicație simplă justifică rapiditatea cu care lumea 
a fost împânzită de fire în scurtă vreme. 


Pe cât de rezervate s-au dovedit guvernele occidentale în a accepta să 
finanţeze dezvoltarea telegrafiei, pe atât de receptive s-au dovedit me- 
diile de afaceri. În lumea presei, comunicarea telegrafică s-a bucurat 
de o creștere fulgerătoare, iar utilizarea telegrafului ca instrument jur- 
nalistic a schimbat dinamica și anvergura competiţiilor desfășurate pe 
piaţa informaţiei. Secretul acestei mutații este tot de natură tehnică. În 
ciuda faptului că glorificau rațiunea, ştiinţa și spiritul antreprenorial, 
primele transmisii erau costisitoare, întrucât aparatele telegrafice nu 
erau performante. Această stare de fapt avea să se schimbe cu repe- 
ziciune. Introdus în 1860, aparatul telegrafic Hugues, folosit şi la noi, 
putea să transcrie 1.000 cuvinte /oră. În 1874 însă, este dat în folosință 
aparatul Baudot, care permitea transmiterea unui număr de 6.000 cu- 
vinte/oră. Acest salt mic, dar relevant a avut consecinţe evolutive din- 
tre cele mai importante. 


Pe de o parte, îmbunătăţirea capacităţii de transmisie de date a coborât, 
până la bagatelizare, prețul telegramelor, așa cum s-a diminuat, în zilele 
noastre, valoarea bănească a unui minut de conversaţie prin intermediul 
rețelelor de telefonie mobilă. Pe de altă parte, sporirea performanţelor 
tehnice ale aparaturii a făcut posibilă închirierea de linii telegrafice, iar 
acest serviciu special de comunicare la distanţă s-a potrivit de minune cu 
interesele presei. După anul 1874, administraţia serviciilor poştale şi te- 
legrafice din Franţa a acceptat să închirieze linii telegrafice cu ora tuturor 

celor care dispuneau de mijloacele financiare pentru a beneficia de un 
asemenea serviciu, estimat la 50 franci/oră. În luna iulie a anului 1876, 
preţul de închiriere s-a redus la jumătate, astfel că, din 1878, se putea 
trage firul chiar în biroul utilizatorului (Bellanger et. al, 1972, 166), așa 
cum, mai apoi, aveau să fie instalate telefoanele, cablurile de televiziu- 
ne și, mai recent, cele de internet. Urmarea acestei îmbunătăţiri a fost 
că ştirile despre evenimente precum dezbaterile parlamentare puteau fi 
transmise către redacţii în timp ultrascurt. Mai mult decât atât, dezvolta- 
rea serviciilor telegrafice a constituit un atu pentru o categorie de actori, 
apărută pe scena mediatică după 1830, şi anume agenţiile de presă. Până 
la începutul secolului al XX-lea, marile agenţii de presă au căpătat rangul 
de gestionari ai unei pieţe globale a informaţiilor. 


Ca și începuturile telegrafului, apariția agenţiilor de ştiri își are începu- 
turile în Anglia veacului al XVIII-lea. La acea vreme, ziarele de dumini- 
că întâmpinau dificultăți de difuzare, deoarece poşta nu lucra. Pentru 
a contracara acest neajuns, în Londra au apărut servicii de curierat la 
care erau angajaţi mai cu seamă copii. Aceștia purtau șepci cu nume- 
le gazetei și făceau în gura mare reclamă publicaţiei pe care o difuzau 
(Smith, 1979, 128). Vânzarea ziarelor cu bucata avea să devină o prac- 
tică obișnuită în secolul al XIX-lea. 


În 1832, pe când Ion Heliade Rădulescu trăgea în teascuri de mână 
paginile „Curierului românesc”, la Paris lua ființă agenţia fondată de 
Louis-Charles Havas, întreprinzătorul care a avut ideea de a transmite 
ştiri printr-un serviciu de curierat cu porumbei voiajori. Până la mijlo- 
cului veacului s-au născut și celelalte agenții importante. În Germania, 
Julius Reuter organizează „știinţific” distribuţia ştirilor și în 1851 deschi- 
de biroul de la Londra, iar un alt om de presă, Bernhard Wolff, directo- 
rul companiei care deținea și edita ziarul „National Zeitung”, fondează 
Wollfs Telegraphisches Bureau (WTB). Dacă mai adăugăm că şase ziare 
new-yorkeze s-au coalizat în 1848 și au format agenţia Associated Press 
(AP), tabloul celor patru mari jucători de pe piaţa informaţiei din a doua 
parte a secolului al XIX-lea este întregit (Smith, 1979, 127, 139). 


Ar fi greşit să credem că agențiile de presă furnizau ştiri doar pentru 
ziare. Printre clienţii acestui nou soi de negoț se numărau atât guverne, 
cât şi persoane particulare care înțelegeau că informaţia înseamnă bani, 
întâietate, putere. Graţie vechimii și prestigiului dobândit, agenţia 

Havas a profitat de lăcomia de noutăţi a diverșilor actori din epocă 
și şi-a extins rețeaua telegrafică, furnizând noi și noi servicii, conce- 
pute pe gustul clienţilor. Politica de monopol a fost întreținută prin 
trei fluxuri de știri, gândite să acopere principalele orientări politice 
ale ziarelor. Astfel, dacă primul flux cuprindea informaţiile destinate 
presei republicane, cel de-al doilea servea interesele editoriale ale unor 
publicaţii cu orientare moderată, iar cel de-al treilea se adresa foilor 
conservatoare, chiar antirepublicane (Bellanger et al., 1972, 168). 


O astfel de segmentare a conturat un spectacol la care asistăm și astăzi: 
acelaşi fapt putea fi înfățișat din perspective deosebite, chiar antagoni- 
ce. Mai mult decât atât, spectaculoasa răsturnare de rol — difuzorii de 
ziare din veacul al XVIII-lea au devenit, către sfârşitului secolului ur- 
mător, marii furnizori de ştiri — a provocat o interesantă transformare 
de model în țesătura intimă a legăturilor cu realitatea. Considerat din 
perspectiva omului de presă, un fapt real prezenta interes în măsura în 
care ar fi constituit un eveniment ce ar fi putut fi vândut ca ştire, ceea ce 
înseamnă că, în pagina de ziar, realitatea era dezvăluită nu ca amestec 
caleidoscopic de senzaţii și impresii, ci sub forma organizată a unor 
relatări desfăşurate în conformitate cu anumite tipare compoziționale, 
iar poveştile mărunte sau mai ample prinse în foaia trasă la mașina ti- 
pografică alcătuiau mozaicul semiotic al unei imago mundi. În ciuda 
credinţei că presa înfățișează sau trebuie să prezinte realitatea în ma- 
nieră obiectivă, orice text jurnalistic e articulat retoric ca decupaj care 
nu aparține nici realității propriu-zise, nici ficţiunii, ci este mai degrabă 
o interlume, un univers cu legi specifice de alcătuire și funcționare pe 
care ni le dezvăluie orice manual de jurnalism. Una din dovezile rele- 
vante ale existenţei acestei interlumi este pusă în evidenţă de posibili- 
tatea, de altfel explorată și exploatată de agenţiile de presă, de a extrage 
din real doar ceea ce un grup de oameni (reporteri, editori, patroni) 
consideră a fi relevant pentru alții, consideraţi, de asemenea, ca gru- 
puri cu interese distincte de informare și cu resurse diferite de asigura- 
re a accesului la anumite tipuri de informaţie. Fluxul de ştiri conceput 
pe potriva preferințelor unui anumit beneficiar dovedeşte că imperiul 
ştirilor este stăpânit de relativitate. 


O agenţie de presă din secolul al XIX-lea furniza material pentru o 
pagină sau o pagină și jumătate de jurnal, de la fapt divers și croni- 

că, la ştire şi comentariu. Pentru atragerea cititorilor, ziarele solicitau 
exclusivităţi, livrate de agenţiile de presă îndeosebi sub forma servicii- 
lor de telegrame speciale. Jurnalele importante sau cele care doreau să 
fie creditate ca importante dețineau abonamente menite să le creeze 
cititorilor impresia că primesc noutăţi ce nu puteau fi dobândite din 
alte surse informative. În epocă, exclusivitatea telegrafică este atât de 
importantă încât întreţine o inevitabilă ierarhizare. Ziarele puternice, 
cu vădite resurse financiare, infrastructură tipografică modernă şi ac- 
ces la cele mai noi informaţii se situează, simbolic vorbind, deasupra 
ziarelor care preiau la mâna a doua respectivele informaţii, selectând 
din foile care lansează pe piață noutăţile, informaţiile necesare pentru 
a închega pachete de știri croite, asemenea veșmintelor, pe măsura in- 
tereselor de lectură ale propriilor cititori. 


Corespondenţa lui Ion Heliade Rădulescu dezvăluie natura imitativă 
a presei românești de început. În 1832, Eliade îi solicită lui Zaharia 
Carcalechi, tipograful din Budapesta, să-i trimită lucrători „din Ţara 
Nemţească” pentru tipografie, iar cel din urmă dă curs cererii formu- 
late de editorul „Curierului românesc”. În luna august a aceluiași an, 
o scrisoare de mulțumire vestește că tipografii au ajuns la București, 
iar redactorul ziarului, mulțumit de venirea meșterilor, îi scrie în câ- 
teva rânduri și fratelui Minovici, cu rugămintea de a-i înlesni nu numai 
obținerea unor abonamente la jurnalurile de trebuinţă, „atât nemţești, 
cât şi franțozeşti”, ci şi cumpărarea de lucruri trebuincioase lucrului ti- 
pografic: un teasc de litografie, topuri de hârtie de la Viena, matrițe 
pentru valuri ș.a. (Ionescu, 1907, 111). Astfel de cumpărături ne per- 
mit să deducem că jurnalele străine, de care gazetarii români se servesc 
şi în prezent, erau valorificate în primul rând ca surse documentare 
pentru conceperea unor ştiri destinate publicului românesc. Acest col- 
portaj practicat în presa de peste tot sugerează că foarfecele era, alături 
de condei, instrumentul jurnalistic de căpătâi, iar croitoria de cuvinte 
stă până astăzi la temelia muncii de gazetar. În presă, tăietura din alte 
izvoare informative se împletește cu munca de traducător, o muncă 
mult prea puţin luată în considerare în studiile asupra istoriei presei 
românești, iar parteneriatul vechi şi solid dintre tălmăcire şi decupaj re- 
flectă, poate mai pregnant decât relativitatea fluxurilor de știri, cum ia 
ființă interlumea jurnalistică: „Astea se vorbesc: de prin lume adunate 
şi iarăşi la lume date — relata referrentes — le dăm şi noi oricui o pofti să 

le povestească mai departe, ca să treacă ca căscatul din om în om”, scrie, 
cu umor, Eminescu (O, XIII, 156), preluând o imagine din Povestea 
vorbei de Anton Pann. 


În 1879, pe când poetul lucra ca redactor în București, agenția Havas 
s-a transformat în societate cu un capital de 8,5 milioane de franci, 
controlat de 36 de acţionari, din care opt erau bănci (Bellanger et al., 
1972, 168). Pe măsură ce banii se revărsau în buzunarele investitorilor, 
ştirile pentru sudul Europei umblau fulgerător prin firele de telegraf în 
ritmul dictat de ecluzele informative ale birourilor fondate de magna- 
tul Louis-Charles Havas. „Aştept telegramele Havas, ca să scriu iar, să 
scriu de meserie, scrie-mi-ar numele pe mormânt și n-aş mai fi ajuns 
să trăiesc!”, îşi blestema Eminescu soarta de gazetar, într-o scrisoare 
trimisă Veronicăi Micle la 28 decembrie 1879 (O, XVI, 195). 


Prin apariția și dezvoltarea agenţiilor de presă, lumea avea să prindă 
contururi noi, dictate de sferele de acoperire și de influenţă ale celor 
patru gestionari ai informaţiilor globale, Havas, Reuters, WTB şi AP. 
Pânza firelor de telegraf întinse în aproape toate colțurile pământului 
prefigura actuala world wide web (Osterhammel, 2014, 37) şi oglindea 
intrarea în era telecomunicaţiilor cu rezonanţă globală. În epocă, ex- 
pansiunea agenţiilor de ştiri este ecoul alianțelor și ciocnirilor dintre 
marile puteri. Harta jurnalistică a lumii are, după 1870, doar patru cu- 
lori mai întinse. Agenţia lui Julius Reuter acoperă vastele teritorii co- 
loniale ale Imperiului Britanic, WTB îşi dezvoltă serviciile în spaţiul 
germanic din centrul şi nordul Europei şi în imperiul țarist, birourile 
Havas deservesc zonele francofone, Europa de Sud, Orientul Mijlociu 
şi America de Sud, în timp ce continentul nord-american este legat 
cu firele telegrafice ale AP. Sute de corespondenţi alimentează zilnic 
şuvoiul de cuvinte electrice. De altfel, corespondentul de presă devi- 
ne, ca și reporterul de război, o figură celebră a vieţii publice. Textele 
ziariştilor britanici care scriu ştiri şi relatări din teatrele de conflict ar- 
mat sunt preluate de zeci, dacă nu sute de publicaţii și sunt traduse 
în zeci de limbi. De pildă, ziaristul londonez Archibald Forbes a cre- 
at senzaţie prin relatările asupra războiul franco-prusac din 1871, iar 
Henry de Blowitz, şeful corespondenţilor parizieni ai jurnalului „The 
Times”, s-a acoperit de faimă după ce a dezvăluit prevederile Tratatului 
de la Berlin, semnat în 1878 între marile puteri, după încheierea răz- 

boiului pe care românii îl cunosc din cărţile de istorie drept Războiul 
de Independenţă. Se zice că H. de Blowitz ar fi consultat documentul 
chiar sub nasul diplomaților și l-ar fi făcut public înainte ca cerneala 
tratatului să se usuce bine (Smith, 1979, 123). Cine urmărește cum 
se creează geografia jurnalistică constată, prin simpla lectură a ziare- 
lor vremii, că, în telegramele de presă, epicentrul unui eveniment nu 
e acolo unde acesta se produce de fapt, ci în locul în care se află biroul 
telegrafic din care transmite corespondentul. Relevant este și amănun- 
tul că în ziarele moderne ale acelui timp, ştirile externe, adică marfa 
cea mai scumpă, constituie, de regulă, substanţa informativă a primei 
pagini. Luxul de a vinde prima pagină doar cu evenimente interne îl 
au doar marile cotidiene internaţionale, care, prin tiraj și resurse, dețin 
partea leului și impun pe agenda informării publice subiectele preluate 
de alte publicaţii. 


Cuvântul telegrame reprezintă un laitmotiv al publicisticii eminescie- 
ne, mai cu seamă în perioada în care poetul lucrează ca jurnalist în Iaşi. 
Din 1872, „Curierul de Iaşi” devenise proprietatea unei asociaţii juni- 
miste, iar publicaţia — o foaie administrativă a Curţii de Apel — apărea 
de trei ori pe săptămână. Ca redactor, Eminescu primeşte însărcinarea 
să se ocupe de partea neoficială a jurnalului, alcătuită dintr-un calei- 
doscop de ştiri interne și externe, relatări și cronici cărora li se adăuga, 
din vreme în vreme, câte un foileton. Resursele informative erau, fără 
îndoială, limitate și constau în abonamente la jurnale românești și stră- 
ine. După o lună de la intrarea în redacţie, într-o ştire privind starea 
ostilităților din Balcani, frustrarea de a nu dispune de avantajele stra- 
tegice ale informării prin știri telegrafice răzbate în incipitul unui text 
publicat la 20 iunie 1876: 


„Lipsa unui biurou telegrafic de corespondenţă și greutatea cu care 
ziarele noastre își procură noutăţile din străinătate ne face ca mai în- 
totdeauna să înregistrăm ştiri publicate cu două, trei zile înainte în 
jurnalistica vieneză. Într-adevăr românii învecinaţi cu Serbia, având 
comunicaţie telegrafică cu această țară, primesc totuşi ştirile ce o pri- 
vesc din Pesta şi din Viena. Ce se va fi întâmplând în momentul de față 
în Serbia ni este deci necunoscut și, crainici întârziaţi ai mișcărilor din 
Orient, jurnalele românești trebuie să se mulțămească cu știri relativ 
vechi şi răsuflate de trei, patru zile” (O, IX, 130). 

În aceste câteva rânduri, este surprinsă, exact și plastic, fragilitatea pre- 
sei de provincie în raport cu standardul tehnic al presei mai înainta- 
te a vremii. Pentru a compensa absenţa biuroului telegrafic, gazetarul 
concepe o „telegrafie” proprie, confruntând informaţiile publicate 
în ziarele străine cu ştirile tipărite în ziarele românești la care el avea 
acces. Acest util exercițiu comparativ îl îndrumă să creeze o rubrică 
ocazională intitulată „De pe câmpul de luptă”, denumită astfel după 
modelul rubricii Telegramme vom Kriegschauplatze din jurnalul „Neue 
Freie Presse”, gazetă de care Eminescu s-a slujit frecvent pentru a în- 
tocmi cronicile de politică externă publicate în perioada ieșeană (O, 
IX, 649). La acea vreme, cotidianul vienez valorificat ca sursă informa- 
tivă de poet era unul din cele mai prestigioase ziare austriece. Fondată 
în 1864, prin desprinderea unui grup de redactori din puternica echipă 
editorială a elegantului cotidian „Die Presse”, publicaţia și-a mărit con- 
stant numărul de pagini, trecând, în șapte ani, de la 12 la 18 pagini, iar 
după 1880, până la 30 de pagini (Paupis, 1960, 144). Ediţiile dumini- 
cale ale ziarului au atins chiar și 80 de pagini, iar calitatea jurnalismului 
practicat în capitala Austriei a făcut ca Viena să devină, în opinia unor 
istorici ai presei, cel mai important centru jurnalistic european, indi- 
ferent de tipul de ziar luat ca reper, de la presa populară și informativă 
la cea culturală sau satirică. În a doua jumătate a secolului al XIX-lea, 
oraşul în care avea să se nască psihanaliza îi atrăgea ca un magnet pe cei 
mai talentaţi ziariști de limbă germană (Smith, 1979, 118). Între 1864 
şi 1901, cotidianul creat de Max Friedländers şi Michael Etienne creşte 
în tiraj, de la 10.000 de exemplare la 55.000 de exemplare. Tipărit cu 
două mașini rotative cumpărate de la Paris, ziarul vienez și-a câștigat 
cititorii prin condeiul lui Moritz Benedikt, unul din cei mai importanţi 
publicişti austrieci ai timpului, şi a impus un conţinut în care era încu- 
rajată, după modelul jurnalului german Kölnische Zeitung, publicarea în 
foileton a unor romane și scrieri de călătorie nemţești, deosebindu-se, 
prin această măsură editorială, de rivalii de la „Die Presse”, care publi- 
cau mai cu seamă traduceri (Paupi6, 1960, 145). 


Se ştie că Eminescu a urmat o politică editorială asemănătoare în vre- 
mea în care a lucrat ca jurnalist și e relevant să adăugăm că modelele 
de vârf ale presei vieneze au influenţat concepţia poetului despre for- 
matul, conţinutul și stilul unui ziar de calitate, însă contrastul dintre 
jurnalismul de vârf la care se raportează redactorul „Curierului de Iași” 

şi precaritatea resurselor de care el dispune la foaia de provincie la care 
scrie nu poate fi trecut cu vederea. În ciuda lipsei de mijloace mai bune 
de informare, confruntarea ştirilor și telegramelor publicate în ziare- 
le românești și străine îl conduce pe gazetar la ideea că depeșele care 
circulă prin sârmele de telegraf nu conţin întotdeauna informaţii de 
încredere, ci par mai degrabă să pună în lumină un spectacol al cioc- 
nirilor între adevăr şi fantezie. Bunăoară, în cazul conflictului armat 
din Balcani, lupta împotriva stăpânirii turcești pare a fi dublată de o 
luptă între ştirile telegrafice venite din punctele fierbinţi ale confrun- 
tărilor, iar Eminescu, cititor atent, semnalează cu promptitudine tac- 
ticile folosite în războiul telegrafic. Astfel, într-o ştire publicată la 14 
iulie 1876, redactorul îi avertizează pe cititori să fie rezervaţi în credita- 
rea cuvintelor electrice — „Telegrame multe și contrazicătoare vestesc 
lupte continue, dar tot la puncte cunoscute: lângă Vidin, la Bielina, la 
Zaiţar, la Babina-Glava. Fiecare din părţi susține că a fost victorioasă.” 
(O, IX, 153) — şi peste câteva zile scrie, cu o undă de umor, că relată- 
rile false sunt produsele unui negoț cu ştiri care întreține lăcomia de 
senzațional: „După unele telegrame de origine nesigură bătălia hotărâ- 
toare să se fi început, ba chiar sârbii să fie în plină retragere; dar aceste 
ştiri nu sunt confirmate prin telegrame de Constantinopole, prin ur- 
mare pot fi fantazii ale turcilor din Pesta și Viena” (O, LX, 162). Alteori, 
după cum putem constata dintr-un material de presă publicat la 2 iulie 
1876, jurnalistul indică publicului în ce cheie de lectură ar trebui citite 
grupajele de ştiri telegrafice deja sortate în beneficiul abonaților: 


„Depeşele de pe câmpul războiului sunt și acuma contrazicătoare, cele 
de sorginte sârbească înregistrează numai victoriile sârbilor, cele din 
sorginte turcească numai victorii turceşti. După cât vedem însă sâr- 
bii se află pretutindene pe pământul turcesc (afară de Zajţar), trupele 
turceşti nicăieri pe pământ sârbesc. Din asta nu se pot deduce victorii 
sârbești, dar cel puţin atâta că amândouă puterile beligerante se freacă 
întruna, dar îşi menţin poziţiile. Mai jos vom reproduce cele mai nouă 
telegrame ale ziarelor din București, iar cititorul le va sorta în trei părți, 
după cum am însemnat în n-rii trecuți” (O, LX, 139). 


Astfel de exemple ne permit să arătăm că atitudinea lui Eminescu față 
de informaţiile cuprinse în depeşele telegrafice este rezervată şi are ca 
miez convingerea că nu tot ceea ce se publică în paginile ziarelor e prins 

în rama adevărului. În interlumea jurnalistică, nu tot ce zboară prin 
sârmele de telegraf se și înghite pe nemestecate. Deturnarea realității 
acționează în dauna cititorului, deoarece acesta are tendinţa de a con- 
sidera veridice plăsmuirile vândute ca noutăţi de presă. Faţă de aceas- 
tă meteahnă de a lansa zvonuri, poetul nu are decât cuvinte de blam. 
Într-o ştire-pamflet inclusă în numărul din 17 octombrie 1876, tânărul 
redactor al „Curierului de Iași” arată că fantazia în telegrame semna- 
lează atât lipsa probităţii profesionale, cât și faptul că, într-o redacţie 
cu zeci sau sute de corespondenți, verificarea acurateţei informaţiilor 
intrate sub tipar e precară şi subminează credibilitatea presei: 


„«Neue freie Presse», foaia-cadână, care din dragoste pentru turci su- 
fere de superescitare nervoasă, are şi prin România câte un „daatsch 
Bocher!” (flăcăiandru evreu — n.r.) care, pe lângă negustoria cu piei de 
cloşcă, are meseria de a-și înfierbânta creierii cu câte-un păhar de bere 
şi a-şi transmite fumurile perciunatului cap drept la Viena pe sârmă, 
care, după cum se ştie, nu roşește. Astfel corespondentul anunţă din 
Iaşi troiene de omăt, încât după «Neue freie» noi patinăm de-a bine- 
le. Dar desigur că floarea acestor horespiundenți își are cartierul gene- 
ral sub cerul Pașcanilor (dacă acești indivizi obicinuiesc a avea ceea ce 
legile noastre numesc domiciliu, o e mare întrebare). lată ce spune o 
telegramă din Pașcani: Astăzi a trecut pe aicea 400 de cazaci și cerchezi 
din Caucaz. Ei poartă iatagane urieșești la coapse, iar din buzunarul es- 
terior de la piept fulgeră pistoalele și pumnarele. Cei mai mulți au o 
arătare foarte războinică. Dar se găsesc printre ei şi moşnegi greoi cu 
barbele albe, cu tipuri adevărat asiatice (patriarhale). Cai și tunuri ur- 
mează în tren separat” (O, IX, 234). 


Micul text gazetăresc reliefează câteva din trăsăturile constitutive ale 
stilului publicistic eminescian. Subtila referință intertextuală („ne- 
gustoria cu piei de cloşcă”) la infoliul de pilde al vornicului Iordache 
Golescu, verva ironică, exagerarea vecină cu ridicolul sau jocul de cu- 
vinte devoalează inventivitatea imagistică angajată în persiflare și sem- 
nalează că miza acestei acumulări de mijloace expresive este triplă: de- 
montarea discursului advers, prin izolarea și îngroșarea unor slăbiciuni 
de concepţie și de compoziţie textuală, creditarea propriului discurs 
ca discurs superior altor „voci” şi dezvoltarea unei regii imagistice me- 
nite să consolideze adeziunea cititorului față de punctul de vedere ex- 

primat. Ritualurile retorice ale articolelor eminesciene au ca resorturi 
persuasive amplificarea şi acumularea. 


Lucrul cu știrile telegrafice este semnalat din ce în ce mai rar în publicisti- 
ca din perioada bucureşteană. Această schimbare de rutină arată, pe de o 
parte, că, în redacţia „Timpului, Eminescu avea acces la fluxul de depeșe 
transmise de agenţiile de ştiri, și, pe de altă parte, că deprinderea de a 
cerceta știrile telegrafice şi de a le confrunta cu alte materiale de presă era 
deja privită ca operaţiune de „bucătărie”, care nu mai merita exploatată 
pentru a stârni interesul cititorilor. În rare ocazii, poetul revine la tehnica 
de a construi articole în jurul unor telegrame, iar acest lucru se întâmplă 
doar atunci când ştirile venite prin sârmă ies din firescul stilului telegrafic 
sau anunţă evenimente excepţionale ca importanță. De exemplu, artico- 
lul intitulat O curiozitate, publicat în „Timpul, la 5 noiembrie 1878, are 
ca ax compozițional o telegramă agramată şi hazlie primită din partea 
unor cititori vasluieni. Prin aglomerarea de contondenţe lexicale și de 
rătăciri gramaticale, depeșa captează interesul poetului și îi deşteaptă in- 
stinctul de comedie bufă. Redactorul sancţionează greșelile de exprima- 
re şi nepotrivirile stilistice prin apel la o reţetă junimistă valorificată și în 
alte texte de un comic savuros, precum Flori stilistice din ziarele româneşti 
(„Curierul de Iași”, 28 mai 1876; O, IX; 117-119) sau Potcoave ortografice 
(„Curierul de Iaşi”, 2 iunie 1876; O, IX, 122): 


„Primim din Vaslui următoarea foarte minunată telegramă: 
Ziarului «Timpul». 


Nişte indivizi; unii paraponisiţi, alții fără greutate socială, a atribu- 
it d-lui prefect Holban niște infame calomnii. Subsemnaţii cetăţeni 
indignaţi dezmințim că faptul atribuit d-lui Holban prin ziarele «Steaua 
României» şi «Timpul» sunt pure invențiuni demne numai de calom- 
niatori, lucru constatat de însuși procurorul. 


Rugăm pe înaltul guvern și pe oamenii de onoare a nu mai da crezământ 
acestor infami calomniatori: Iorgu Papafil; Iancu, advocat; Ion, propri- 
etar; Pavel Gorgas; Ion Racoviță, proprietar mare; Gh. Mironescu, 
advocat; Inginer Vincler; Mirea N. Florescu; C. Florescu; Părcălabul 
D. Fruiu; Vasile Pamfil; D. Vasiliu; G. Pușcașul; Ilie Maglianu; I. Botez; 
G. Bălănescu; V. Bușilă; G. Chrisoscoleu; M. Radovici; D. Selveanu; 
Ion G. Popescu; N. A. Bercan și Ion Gheorghiu. 

Lucrul pare cam încurcat; dar putem să ne deslușim pe calea analizei 
gramaticale despre cele ce zice minunata telegramă. 


Prin urmare: 


Acești infami calomniatori: iscăliții roagă chiar ei pe înaltul guvern și pe 
oamenii de onoare să nu le mai dea crezământ. Dânşii spun în capul tele- 
gramei, că s-a atribuit nişte calomnii d-lui Holban de cătră niște indivizi, 
unii paraponisiţi, alții fără greutate socială. Noi ştiam că d-lui Holban i 
s-a atribuit cu totul altă vină decât vina calomniei. 


Apoi, dânșii dezmint că faptul atribuit prefectului sunt (adică este) pure 
invențiuni şi zic că dezminţirea lor este întărită și prin constatarea pro- 
curorului. 


PS. Între iscălituri se află şi numele directorului şcoalei din Vaslui, dl 
Chrisoscoleu, profesor de gramatica românească. Bănuim că, fiind căr- 
turar distins al democraţiei vasluiene, dumnealui trebuie să fi așternut 
pe hârtie această hazlie telegramă. Notăm cu bucurie că stilul democra- 
tic face progrese la Vaslui. Democraţii vasluieni s-au hotărât, se vede, 
a se ţine la înălțimea diapazonului stilistic al fraților întru Constituţie 
din Capitală. Începutul, după cum văzurăm din telegrama de mai sus, 
merită laude şi încurajare şi de aceea ne-am hotărât a insera producţia 
democraţilor vasluieni chiar pe a treia pagină. Înainte dar, democrații 
vasluieni! Daţi-i zor cu stilul! Deviza vă este mare: condeiele demo- 
cratice nu admit nicio pudoare, şi mai ales pe cea gramaticală!” (O, X, 
146-147). 


Cu două decenii înainte de nașterea Telegramelor lui I. L. Caragiale, 
limbajul ziarelor și mesajelor telegrafice i-a permis lui Eminescu să sur- 
prindă un instantaneu al unui univers care avea să constituie o resursă 
inepuizabilă de umor pentru condeierii subversivi ai presei satirice şi 
care, mai apoi, avea să se bucure de mare succes în teatrul și filmul ro- 
mânesc. 


Circulaţia telegramelor nu dezvăluie doar jocurile politice și culise- 
le diplomaţiei, luminile și umbrele exprimării jurnalistice sau inge- 
nuitatea cititorilor, ci evidenţiază — foarte rar — și stările de spirit ale 
redactorului care află noutăţi extraordinare. În martie 1880, când se 
răspândește ca fulgerul vestea că Otto von Bismarck, faimosul om de 

stat german, ar fi renunţat la putere, fapt ce avea să se împlinească câțiva 
ani mai târziu, ştirea publicată în cotidianul „Timpul” poartă amprenta 
unei reale surprinderi: 


„E atât de uimitoare ştirea despre demisiunea întemeietorului 
Imperiului germanic, e atât de mare omul și evenimentele legate de 
numele său, încât citim de două și trei ori cu atenţie telegramele sosite 
din Berlin şi din Londra pentru a ne încredința daca într-adevăr aşa 
este, daca într-adevăr principele de Bismarck este acela care, pentru o 
majoritate de două voturi într-o cestiune de minimă importanţă, de- 
pune din mâinile sale conducerea unui popor de aproape cincizeci de 
milioane, a unui popor care şi-a făurit soarta prin războaie de un suc- 
ces arareori pomenit în istorie și care încearcă a câștiga o necontestată 
supremație în conducerea afacerilor globului nostru” (O, XI, 98). 


Interpretată ca limită a puterii de a pune în cuvinte istoria măruntă a 
fiecărei zile, telegrama are, pe teren publicistic, un statut ambiguu, în 
sensul că ea menţine vie curgerea de informaţie în rețelele de ziare, dar, 
totodată, ea este un produs mediatic fragil, care poate fi cu ușurință 
contrafăcut sau aservit unui spectru larg de interese destabilizatoa- 
re. Atunci când contemplă perisabilitatea mănunchiurilor de cuvinte 
electrice sau efemeritatea noianului de litere care formează țesătura ar- 
ticolelor de presă, poetul notează că o „literatură întreagă de articole, 
notițe şi telegrame roieşte prin jurnale” (O, XI, 83), iar această imagine 
fulgurantă a roiului textual semnalează cât de scurtă și de nestatornică 
e viaţa cuvintelor prinse ca fluturii în plasa unei pagini de ziar. 

Maria ABRAMCIUC 
Proiectul prozastic al lui Alecu Russo: 
pledoarie ideologică 

și intenționalitate artistică 


Configurat într-o perioadă cultural-literară și 
socială de proporţii renascentiste, genul epic 
românesc din prima jumătate a secolului al 
XIX-lea nu se constituie nici pe departe într-un 
tablou omogen. În virtutea noilor imperative 
artistice şi a firescului impuls recuperator, do- 


s meniul întruneşte o impresionantă varietate 
M.A. — poet, critic literar tematică și formală, impusă prin efortul scrii- 
eseist. Conf. dr., Catedra E DE i H ; 
z torilor pașoptişti Constantin Negruzzi, Vasile 

de Literatura română ş N a 
universală Facultatea de Alecsandri, Mihail Kogălniceanu, Alecu Russo, 
Litere, Universitatea Grigore Alexandrescu, Ion Heliade-Rădulescu 


„Alecu Russo'din Bălţi. ş.a., a căror finalitate comună consta în edifi- 


Membră a Uniunii carea spaţiului literar autohton, caracterizat 
Scriitorilor din Republica : d eo . E 2 

Moldavasra Lin printr-o explicabilă precaritate şi incoerenţă. În 

Scriitorilor din România. A această conjunctură literară, proiectul prozas- 


tic al lui Alecu Russo se distinge printr-o evi- 

dentă individualitate artistică. Evaluându-i for- 

IE Sula 1 yara - mula stilistică, Tudor Vianu îl include, alături 

este hotare: „basarabia ; š i š 3 v“ 

E „nioo de Ion Heliade-Rădulescu și Nicolae Bălcescu, 
„Contrafort";„Dacia literară”: A | iei N. 

„Semn“: Poezia": ‚Convorbiri în categoria scriitorilor retorici. În acest sens, 

literare";,Familia" semnând  redutabilul critic literar constată că „oricât de 


Margareta Curtescu. Cărţi deosebite ar fi temperamentele lor individua- 
publicate: Iubirea altfel 
(Chișinău, 2013); Inima 

desenată pe cer (laşi, 2018). 


publicat versuri, artico 
de critică literară, eseu 


T =. 


le, coincid prin acea tendinţă activă, practică şi 
militantă a scrisului lor, menită să cucerească 
pentru poporul român şi pentru statul în for- 
mare bazele unei vieți noi de libertăţi naţionale 
şi de sporită conştiinţă de sine” [4, p. 27]. 

Angajat în elaborarea operelor epice la puţin timp după revenirea din 
străinătate în țară, Alecu Russo îşi defineşte un sistem de valori pro- 
priu, asumat cu demnitatea şi temeritatea militantului care s-a autoin- 
titulat „ostaș al propăşirii”, confirmând pe tot parcursul biografiei sale 
scriitoriceşti că o literatură constituie reflexul identității naționale, con- 
ceptul fiind exprimat în deschiderea prozei de călătorie Piatra Teiului, 
subintitulată Legendă. Fragment dintr-o călătorie în munţii Moldovei, 
cu care debutează în anul 1840. Animat de imperativele formulate de 
Mihail Kogălniceanu în Introducţie (la „Dacia Literară”) şi adresate co- 
legilor săi de generaţie, tânărul prozator expune pasional (cu evidente 
aluzii la unele compuneri epice ale lui Vasile Alecsandri și Costache 
Negruzzi) un eventual program de elaborare a literaturii naționale, 
care, în viziunea sa, poate fi edificată doar axându-se pe realitățile au- 
tohtone: „Ce-mi pasă mie, moldovan ruginit, de scenele voastre din 
Italia, de serile voastre pariziene, de amintirile voastre din străinătate, 
de fantomele voastre nemţești, de comediile voastre imitate şi de poves- 
tirile voastre traduse şi adaptate! Zugrăviţi-mi, mai curând, o icoană din 
ţară, povestiţi-mi o scenă de la noi, pipărată ori plină de poezie, o mică 
scenă improvizată, căci bunul și răul, simplul şi emfaticul, adevărul şi 
ridicolul se întâlnesc la fiecare pas. O să găsiți în nevinovatele credințe 
populare oricâtă fantezie voiţi, iar în năravurile amestecate ale claselor 
de sus stofă destulă. Și în loc să-mi plimbaţi prin lași un personagiu 
de-al lui Balzac, care s-ar îneca în glodul de la noi, dați mai bine eroului 
vostru o giubea largă, un anteriu din vremurile cele vechi și bune, în 
vorbire o lăudăroşie naivă, în felul de a se purta o asprime firească și 
puneţi în juru-i viața orientală alcătuită din despotism casnic și din trai 
patriarhal. Apoi, pe un divan, ori în căruţă de poștă, ori în rădvan, dacă-i 
dă mâna, faceţi-l pe acest moldovan să lucreze, faceţi-l să se miște prin 
țara lui. Imitaţia necugetată ne strică mintea și inima și încet-încet va ruina 
şi patriotismul — dacă este patriotism! Imitaţia, care ne face să disprețuim 
ce e național şi pământul nostru, ne încarcă creierul de idei cu neputinţă de 
pus în legătură cu lucrurile vieţii zilnice (s.n. - M.A.)” [2, p. 35]. 


Narator subiectiv, memorialist prin excelență, Alecu Russo îşi struc- 
turează discursul în virtutea ideilor, emoţiilor, amintirilor sale — „cele 
mai depărtate aduceri-aminte, aducerile-aminte ale tinereţii și ale co- 
“Tu o. _.» . A . v . . 
pilăriei”. Creația sa, întreținută de un pregnant sentiment romantic, 
reuneşte compoziții neuniforme, secționate, enunțuri spontane și pro- 

lifice, alternând în același context diverse formule epice (descriptive, 
lirice, narative, jurnaliere, eseistice etc.) — toate reverberaţii ale unei 
receptivități şi sensibilități accentuate. Prozatorul îşi propune să-şi sin- 
cronizeze ideile cu emoţiile, să solidifice ocurenţele ideatice și senti- 
mentale într-un demers unitar, cum procedează în fragmentul extras 
din Studie moldovană, unde relevă, prin prisma unui paseism pregnant, 
condiția dramatică a congenerilor săi, elaborând la această temă un ex- 
celent eseu: „Suntem de ieri, putem încă să ne rememorăm câteva din 
obiceiurele copilăriei noastre... adivărat că am fost copii amfibii (în doi 
peri), ne-am născut în Moldova și am supt străinătatea, capul ni-i cap 
de neamţ, de franțuz, dar inima ne-a rămas tot de moldovan; avem o 
datorie firească de a arunca câteva flori pe mormântul grabnic a pă- 
rintelui nostru trecut; va veni vremea, dacă n-a și sosit, în care și noi, 
tinerii de la 1835, tinerii și bonjuriştii suri de astăzi, vom fi chemaţi 
bărbărie, vom fi giudecaţi nu după ceea ce am făcut, dar după ceea ce 
ar fi trebuit să facem, vom fi osândiți nu după greutatea vremilor, dar 
după patima nădejdilor partizilor şi a opiniei mulțimii, opiniei, armă 
nouă, ca și cuvântul cu care am îngropat părinţii noştri, şi care la rândul 
nostru are să ne dizgrume...! Noi, încale, ne măgulim că am prefăcut 
Moldova în 16 ani... așa... încât mii de ani n-a prefaci-o” [2, p. 105]. 


Impregnată cu idei, această țesătură epică inedită în epocă face dovada 
unui deziderat urmat cu fidelitate. Demersu-i, ancorat deopotrivă în 
universul interior și în realitățile exterioare, neuniform ca organizare 
(în comparaţie cu naraţiunea structurată, gen Negruzzi), este totuşi 
articulat în planul percepţiei și al opticii autorului în raport cu cele 
evocate: toate sunt reflectate în perspectiva unei intense trăiri afecti- 
ve, a unui flux rememorativ, ceea ce şi imprimă textelor coeziune in- 
ternă şi fluiditate. Expus într-o manieră confesivă și întrunind diverse 
senzaţii (vizuale, auditive, olfactive), compus din secvenţe întrerupte 
de pauze psihologice, tabloul rustic din Amintiri este amalgamat de un 
lirism dens și exuberant, pigmentat cu tonuri impresioniste — efecte 
ale revelaţiilor şi ale trăirilor emotive, de care este copleșită instanța 
textuală în operaţia de reconstituire a vârstei paradisiace și a efigiei sale 
de copil hipersensibil: „Cât de dulci sunt amintirile bătăilor de inimă, 
cât de învăpăioase sărutările tinereţii înflorite... însă nu desfătează ini- 
ma, nu descântă durerile lumei, nu mângâie de înșelăciunile vieții ca 
dulcele soare al copilăriei, alinit prin depărtare, ca soarele ce se vede 

prin o ceaţă subţire. Dar serile satului meu, când luna se rădică asupra 
părului, şi cumpăna fântânei se părea un cocostârc cu pliscul întins... 
ce sări senine! Într-amurgul se apropia cârdurile, aducând miroasele 
câmpurilor cu ele, turmele de oi zbierând cu ciobanii fluierând; focuri- 
le se aprindea dinaintea caselor; fumul stuhului se împrăştia în văzduh 
cu mirosul teilor ce venea de la pădure; moșnegii spunea de turci și de 
tatari, de moșul Adam cu barba până în brâu, ce ţinea plăghiile pe ge- 
nunchi, de Ileana Cosinzeana, de fraţii din lună, de lupte şi de năvăliri: 
vedeam în lună chip de om rănit, culcat pe un pat frumos de scoarțe și 
de lăicere, și sângele bolborosind îi pica alăturea într-un cuibăr spart; 
iar pe fratele ucigaș, osândit din porunca lui Dumnezeu, până se va 
umplea cuibărul, a bè sângele nevinovat ce nu încetează a curge de la 
începutul lumii... Auzeam picătura sângelui; zăream frații amândoi, 
unul lungit, al doilè cu capul plecat şi cu părul zburlit. De atuncea nu 
m-am uitat la lună vreodată fără a-i vedè” [2, p. 86]. 


În secvenţa imediat următoare, autorul schimbă registrul epic, prezen- 
tând, într-o formulă stilistică extrem de comprimată și într-un ritm 
expansiv, o veritabilă legendă a Măriucăi, o nuveletă cu inflexiuni tragi- 
ce, compusă din elemente variate (descriptive, narative, lirico-sugesti- 
ve): „Bătrânii spuneau de aceste, fetele și flăcăii vorbeau de Măriuca... 
Măriuca! şasesprezece ani, față de trandafir și de spumă de lapte, ochi 
de mură, cămășuică de omăt cu altițioare subţiri, ca o creastă de rân- 
dunică, și inimă de lăcrimioară; mult iubită, mult sărutată de un nufăr 
frumos de pe iaz; ea era drăguliță tot satului... dar nuferii sunt înșelători 
ca unda mirătoare în care se nasc! Al nostru se duce la moscălie cu fă- 
gadă de întoarcere; lăcrimioara se veștezi... părinţii o alungară... Un an, 
doi, trei ani, de sub părul satului, Măriuca se uita la drumul mare bătut 
de ochii ei; drumul aducea numai dorul; într-o zi, Măriuca clăti din cap 
ca o frunzuliță vântuită, se culcă la piciorul părului, cu ochii la drum, şi 
adormi pentru totdeauna!..” [2, p. 86]. 


Variaţiile epice se întâlnesc frecvent în proza autorului care dezvăluie 
coordonatele unei lumi reconstituită prin fluxul rememorativ, sau des- 
coperită, investigată și explicată. Naratorul lui Alecu Russo întreține 
un viu dialog cu naratarul, căruia îi explică, argumentează şi pe care 
îl problematizează, adresându-i întrebări. Remarcând polifonia acestei 
opere, Teodor Vârgolici notează: „Cu o dexteritate desăvârșită, moder- 

nă, inovatoare în proza românească din prima jumătate a secolului al 
XIX-lea, Alecu Russo reuneşte armonios rememorarea lirică şi pamfle- 
tul, meditaţia şi umorul, descrierile de natură și dialogul, confesiunea 
şi interogaţia, tonul grav și exuberanța narativă, jurnalul intim şi legen- 
da populară, însemnările de călătorie și poemul în proză” [3, p. 10]. În 
proza de călătorie Piatra Teiului, portretul vestimentar al daco-roma- 
nului, călăuza călătorilor prin munţii Moldovei de Nord, este extins 
și ia proporțiile unei imagini generalizate — a întregului popor român. 
Fragmentul se compune din alternanţe ale elementelor descriptive cu 
interogaţii retorice și meditații ale autorului pe tema ignoranței con- 
temporanilor în raport cu valorile populare autentice: „Un chimir lat 
de piele de căprioară, cuprinzând tot ce este trebuincios munteanului: 
un cuţit frumos, o lulea, o pungă și un amnar lung legat de cingătoare 
c-o curălușă ori un lănţujel de fier — strânge în jurul coapselor o cămașă 
lungă, cu mânici largi, cusută la gât cu arnici felurit colorat şi căzând 
peste ițari groși. O traistă cu merinde i-atârnă de gât, opinci, un baltag 
și un suman scurt, aruncat în voie pe umăr, îi întregeau îmbrăcămintea. 
Nu-i asta oare o îmbrăcăminte primitivă, pitorească şi îndămânoasă, 
obiect de mirare pentru rarii călători care ne cercetează? Căci totul e 
nevinovat, simplu și frumos în poporul acesta incult; el însuși și obice- 
iurile-i de om primitor şi cu inima deschisă, credinţele-i şi eresurile-i 
din vremi păgâne amestecate cu tainele creștinismului; viața-i aspră și 
zbuciumată; bunul lui simţ, cu învățăminte cuminţi pe care, deși lipsit 
de învățătură, i-l dau obiceiurile patriarhale; tradiţiile din vremuri mai 
bune și deprinderile-i libere. Nu-i oare rușine ca niște străini să-și fi 
aruncat mai întâi ochii asupra poporului nostru, pe când ai noștri pe- 
trec copiind pe străini și calcă în picioare şi nu bagă în seamă o comoa- 
ră aşa de bogată?” [2, p. 48-49]. 


Evocatoare, reflexivă, interogativă, sentențioasă, proza lui Alecu 
Russo excelează între beletristic şi publicistic, scriitorul relevându-și 
predispoziţiile pentru meditaţie și eseu, dar și pentru fertiliza- 
rea energică a stilului artistic. În Amintiri, Tudor Vianu îi remarcă 
„notația delicată şi exactă, comparaţia neașteptată, senzaţia culeasă 
din regiunile mai ascunse ale sensibilităţii (...)”[4, p. 27]. Relieful 
stilistic neuniform al acestei creaţii se explică prin faptul că scriito- 
rul şi-a ajustat discursul la oscilațiile memoriei sale afective, precum 
denotă acest fragment din Amintiri: „Vântul primăverei a bătut; peste 

dealuri, peste văi, peste ani, dorul leagănului mă agiunge; spre codru 
mi se întorc ochii, şi zăresc umbra părului copilăriei mele, care își 
întinde ramurile ca niște braţe ce își scutură florile pe inima mea, ca 
o ploiță răcoroasă” [2, p. 85]. 


Dezinvolt, focalizându-se pe expunerea ideatică și expresia stilistică, 
scriitorul pașoptist îşi coagulează demersul încorporând în prozele 
sale structuri narative autonome, care se intercalează firesc în textul de 
bază (legendele toponimice în Piatra Teiului şi Stânca Corbului, măr- 
turisirea bătrânului boier în Soveja, istoria expusă de părintele Acati 
etc.). Este ceea ce remarcă Liviu Papadima în afirmaţia că „proza ro- 
mânească de până la «Junimea» acoperă o arie mai largă decât cea pe 
care o rezervăm astăzi «scrierilor de ficțiune» şi că adesea ea prezintă 
forme amalgamate sau intermediare în raport cu proza non-ficțională 
(de tipul naraţiunilor istoriografice, de pildă) sau cu proza explozivă, 
non-narativă (de tipul studiului, al eseului, al dezbaterii, al pledoariei, 
în general, al textelor de factură descriptivă sau argumentativă)” [1, p. 
141-142]. Izvorâtă dintr-un ardent sentiment patriotic, marcată de re- 
torismul unui romantism incipient, creaţia lui Alecu Russo se pliază 
exact pe tendinţele unui timp literar traversat de incertitudini şi impre- 
cizii. Aria tematică, structura formală a compunerilor sale ilustrează 
ritmul devenirii naraţiunii artistice româneşti. Elogiind trecutul, dar și 
deschis primenirilor prezentului, „ruginitul modern” (Mihai Cimpoi) 
îşi organizează scriitura la modul firesc, sincer, netrucat, conjugând, 
într-o manieră stilistică excelentă, ideea și emoția. 


Referinţe | 1. Papadima Liviu, Literatură şi comunicare. Relația autor- 
bibliografice cititor în poza pașoptistă şi postpașoptistă, Taşi, Polirom, 
1999. 
2. Russo Alecu, Opere, Ediţie îngrijită, studiu introductiv, 
tabel cronologic, note şi comentarii de Teodor Vârgolici, 
Chişinău, Ştiinţa, 2015. 
3. Vârgolici Teodor, Portrete și analize literare, Bucureşti, 
100+1 GRAMAR, 2001. 
4. Vianu Tudor, Arta prozatorilor români, Chişinău, 
Hyperion, 1991. 

Mircea COLOŞENCO 


Concordanţe 
Friedrich Nietzsche - Mihai Eminescu 


Ideea pare hazardată. Cei doi, deşi contemporani, nu s-au cunoscut 
personal ori prin opere. Nu s-au interferat/intermediat într-un anume 
fel. Nu au avut prieteni, colegi ori profesori comuni. Mai mult, preocu- 
pările social-spirituale au fost total distincte și diferite ca gen, structu- 
ră, tematică. (Facem abstracție de viaţa lor privată și de idiosincrasii.) 


În cercetarea noastră, în condiții de adevăr ne-am impus o neutralita- 
te severă (germ. Wertfrei), pentru a realiza un studiu de strictă obiec- 
tivitate estetică cotidiană și diferit față de celelalte discipline/ ştiinţe, 
rezumându-ne doar la concordanța conceptelor: eterna reîntoarcere, 
Ubermensch/supraomul/ omul de dincolo şi voinţa de putere. 


Bibliografia celor două personalități geniale este bogată, dar nu a fost 
tratată încă o asemenea temă. 


La Friedrich Nietzsche (1884, Răcken — Weimar, 1900), entitățile 
enunțate sunt definite, comentate și supradimensionate. Au devenit 
chiar un corp de doctrină și insuflate germanilor ca dogmă. De altfel, 
bazele „crezului” germanist au fost puse de J. G. Fichte, Otto Bismarck, 
Henri de Trutschke, H. St. Chamberlain, iar savanţi ca W. Wundt, 
Adolf von Harnack, R. Fucken, W. Ostwald i-au definit principiile, 
invocând mitul sângelui. Pentru H. St. Chamberlain, cultura europea- 
nă este esența germană, și nu de spirit latin: tot ce e bun la francezi 
este franc, la spanioli — vizigot, la italieni — longobard (Kriegsaufsătze, 
Bruckmann, München, 1915). În același sens, de curând, se încearcă 
inocularea ideii cum că dacii din România sunt de seminţie germană, 
venind, cândva, din vestul Europei în perimetrul carpato-dunărean, 
dar întorcându-se ulterior în Olanda și Danemarca, ţinuturile lor de 
origine (Alexandru Bădin, Dacia din vestul Europei în istoriografia euro- 
peană. New York, U.S.A., 1998). Însă dincolo de acest furor teutonicus, 
care nu dă totuși tonul vieții, germanismul (în ceea ce i-a privit, deopo- 

trivă şi pe Nietzsche și pe Eminescu) este o parte a culturii europene, 
alături de celelalte culturi/ civilizaţii ale bătrânului continent. 


La Mihai Eminescu (Ipotești, 1850 — 1889, București), valorile culturii 
germane au fost luate ca atare. Făcându-și studiile în mediu germanic, 
Cernăuţi-Viena-Berlin, structura culturii generale/speciale asimilate 
poartă amprenta stilului germanic, în completă conștiință de sine întru 
excelența firii proprii a neamului românesc. Geniul limbii şi seminţiei 
sale neolatine, clădită pe cercul intereselor comune moștenite instinc- 
tiv daco-romane, i-au deschis drumul spre lumină creatoare ca persona- 
litate distinctă. Mai întâi, G. Călinescu, descriindu-i opera şi punctând 
din aproape în mai aproape, înainte ca ea să fie editată perpessiciusian, 
mai apoi, Zoe Dumitrescu-Bușulenga, cu preferință la influenţele ro- 
mantismului german, i-a cercetat și delimitat spaţiul cultural asimilat 
din lumea de cultură și civilizație germană. Schopenhauer, Fichte, Fd. 
v. Hartmann, pe de o parte, dar şi Jean Paul Richter, Hölderlin, Novalis, 
Schiller, Arnim, Creuzer ş.a. pe de altă parte, dar nu şi Fr. Nietzsche... 


Concordanţa/ corespondenţa /potrivirea este o rezultantă a rolului ju- 
cat de lecturile comune din acele surse teoretice și istorice parcurse de 
cele două personalități și viziunile proprii de geniu, independente și 
paralele, dacă nu concomitente. Am zice cu alte cuvinte: sensul epocii. 


Când William Whewel a descris, pentru prima dată, conceptul de 
concordanţă în filosofia ştiinţei (Philosophy of the Inductive Sciences, 
1840), evidențiind procesul prin care inducţiile leagă faptele de forma- 
rea de idei noi, a crezut optimist că există o singură concepţie corectă cu 
rolunificator. 


Pe parcurs, lucrurile s-au schimbat, ceea ce încercăm și noi să discer- 
nem în continuare. 


II 


Un sector al operei eminesciene mai puţin cercetat/aprofundat în sine 
este cel dedicat de poetul naţional dramaturgiei /teatrului, ba, conside- 
rat ca o neîmplinire a geniului. 


Opera dramatică originală eminesciană are următoarea structură: 

+ drame istorice: Decebal, Pacea vine s-o ceară, Bogdan-Dragoş, Gruie 
Sânger, Alexandru cel Bun, Ştefan cel Tânăr, Petru Rareş, Cel din urmă 
Mușatin, Alexandru Lăpuşneanu, Mira, Andrei Mureșanu, Povestea; 


e comedii: Minte și inimă, Elvira în desperarea amorului, Convorbiri 
literare: Romancero español (scrise în versuri), Gogu tatii, Judeţul 
Împăratului, Judeţul lui Vodă (în proză). 


La dodecameronul dramelor istorice, consacrat sub acest titlu gene- 
ric de către G. Călinescu, au mai fost adăugate alte trei încercări dra- 
matice: Călugărul și Chipul, Regina și cavalerul, Amor pierdut — viață 
pierdută. 


Primele două din seria dodecameronului sunt subiecte gemene, inspi- 
rate din perioada Războaielor romano-dacice (101-106 d.Hr.), respectiv 
Decebal şi Pacea pământului vine s-o ceară; le-am contopit într-un text co- 
mun sub formă de poem dramatic Decebal (Editura Sfera, Bârlad, 2000, 
60 p.) subtitrat Teatru patetic, propunând o lectură fluentă. 


Ceea ce trebuie menţionat de la început este faptul indubitabil că ope- 
ra dramatică eminesciană originală are subiecte unitare în fabulaţii co- 
erente şi cu personaje ce reprezintă pasiuni, şi nu ființe, care se înfruntă 
în numele unor idei, stări, situaţii. „Într-adevăr, Eminescu a inventat la 
noi drama care nu e în fapte și întâmplări, ci în omul care gândește și 
simte, prins cum este în durerea lumii, confruntat cu sine și cu alții într-o 
pierzanie, care e a tuturor” (Petru Creţia, Introducere. M. Eminescu. 
Opere. Teatrul original şi tradus, VIII, Editura Academiei Române, 
Bucureşti, 1986, p. XXI). 


Sistemul conceptual al rodirilor dramatice originale este triadic: gene- 
za neamului — Decebal, geneza statului — Bogdan-Dragoș, iar sfârşitul 
unei încrengături ereditare conducătoare — Alexandru Lăpușneanu. 
Celelalte opuri sunt complementare acestor lucrări dramatice, singu- 
rele închegate ca formă literară față de cele rămase la limita de însăilări. 


III 


În fond, cum putem considera faptul că, în concepţia literară emi- 
nesciană se pot regăsi cele trei noţiuni invocate (eterna reîntoarcere, 
Ubermensch, voința de putere) raportate la poemul dramatic Decebal? 

Personajele principale — Traian și Decebal — reprezintă, totodată, două 
principii/concepte ale autorului, două idei distincte. 


Marcus Ulpius Traianus (53 — 117 d.Hr.), originar din Hispania, pri- 
mul provincial devenit împărat al Romei (98-117 d. Hr.), a condus răz- 
boaiele cu dacii (101-102, 105-106 d.Hr.) şi cu parții (114-117 d.Hr.). 


Decebalus per Scorilo i-a urmat la tronul Daciei regelui Duras- 
Diurpaneus (87-106 d. Hr). Strateg talentat. Învins de Traian, se si- 
nucide. Capul retezat îi este arătat lui Traian, trimis la Roma și aruncat 
pe treptele Gemoniae, locul unde se aruncau stârvurile osândiţilor la 
moarte. 


Dacia lui Decebal, Dacia din nordul Dunării, a fost transformată în 
provincie romană (Moesia Inferior) şi populaţia romanizată, iar ulteri- 
or, întregul teritoriu carpato-danubian a fost părăsit din ordinul împă- 
ratului Aurelian (271). 


Între cei doi protagoniști ai poemului dramatic Decebal, la care se adau- 
gă Principele Tazig, dialogul se poartă în jurul eternei reîntoarceri (v. 
691-703) a supraomului (v. 749-761), a voinţei ca putere (v. 1291-1301). 


Cele trei concepte/principii au un punct nodal comun: Genius, perso- 
nificarea forţei generatoare la romani, care sălășluiește în om. Fiecare 
bărbat, liber ori sclav, are un Genius al său, care îl însoţeşte de la naştere 
până la moarte. 


Acest Genius era, în cultul familiei, pater familias, divinitate tutela- 
ră nu numai pentru individ şi familie, ci și pentru întregul popor — 
Genius Populi Romani, din care s-a dezvoltat Genius Augusti (geniul 
împăraţilor), respectiv, voinţa de putere, în triadă cu supraomul şi cu 
eterna reîntoarcere. 


Ceea ce trebuie subliniat este faptul că și în Dacia a fost atestat Genius 
ca forță protectoare: Genius Daciarum, Genius Nautorum, Genius 
Liberatorum et Servorum, Genius Loci, Genius Commerci etc. 


Aşadar, concordanţele nietzschiene-eminesciene sunt, pe cale de 
consecință, concordanţe germanice-latine. 


Aşadar, nimic nou sub soare... 

IV 


Scânteia comună concordanțţei celor doi geniali gânditori a fost con- 
sultarea operei majore a nu mai puţin faimosului Arthur Schopenhauer 
(1788 — 1860). 


În vreme ce Fr. Nietzsche a declarat fără niciun fel de dubiu: „Ateismul 
a fost ceea ce m-a condus la Schopenhauer”, cu precizarea anterioară 
„Tocmai tragedia este dovada că grecii nu erau pesimiști, Schopenhauer 
s-a înșelat aici, după cum s-a înșelat în toate” (Fr. Nietzsche, Ecce homo. 
Cum devii ceea ce eşti. Cap. Inoportunele. Trad. de Liliana Micescu. 
Editura Centaurus SRL, Bucureşti, 1991, pp. 37, 42). Mihai Eminescu 
l-a considerat pe marele filosof A. S., într-o polemică din ziarul 
„Limpul” (8 februarie 1878), drept spiritus rector: „Schopenhauer, care 
numeşte pe Hegel șarlatan și școala sa o adunătură de stârpituri” |... ] 
zice: Dreptul poate fi suprimat prin forță, niciodată nimicit (blos un- 
terdriickt nic aufgehoben) (vezi Lumea ca voinţă și idee, vol. IIL, p. 680) 
şi fiecine are dreptul a face tot ce nu atinge pe altul (Parerga, vol. II, p. 
257)” (Mihai Eminescu, Opere. Vol. X, Publicistică, Bucureşti, Editura 
Academiei R. S. România, 1989, p.44). 


Şi totuşi, cei doi geniali gânditori au avut reacţii asemănătoare în 
privinţa conceptelor eterna reîntoarcere, supraomul şi puterea ca voinţă: 


I. ETERNA REÎNTOARCERE: 


- Fr. Nietzsche. „Nemurirea costă scump: pentru ea se moare de mai 
multe ori în timpul vieţii. Există ceva pe care eu îl numesc ranchiuna 
măreției; tot ceea ce este măreț, o operă, o faptă, odată desăvârșită, se 
întoarce neîntârziat celui care a înfăptuit-o. Tocmai fiindcă a înfăptuit-o, 
el este acum slab, nu-și mai suportă fapta, n-o mai priveşte în față” 
(Ecce homo, op. cit., p. 57); 


- M. Eminescu. 
„DECEBAL: 


Tu ai găsit-o... vorba ce ne-nseamnă 
Furtuna da! Oceanul! Vijelia ... 
Astăzi o lume-n fundul ei visează 

Şi stele poartă pe oglinda-i creață, 

Dar mâini ea falnică cumplit turbează 
Şi mișcă lumea ei negru măreaţă 
Pe-ale ei mii şi mii de nalte braţe 
Ducând pieirea țări înmormântează ... 
Azi duc diluviu ... mâne, nemurire 

O armonie care capăt n-are 

Astfel e-a ei întunecată fire 

Astfel e sufletu-n antica mare 

Ce-i pasă ce simțţiri o să vă-nspire 
Indiferentă ... solitară.... mare! 


Astfel sunt dacii — luptă... ş-apoi pieire!” (Mihai Eminescu, Decebal, p. 
127-150, în vol. M. E., Opere, IV, Teatru. Ediţie critică, note și variante 
de Aurelia Rusu. Studiu introductiv de George Munteanu. București, 
Editura Minerva, 1978, p. 140) 


Textul reprodus de noi, elaborat în anii studenţiei, cca. 1872-1873, 
mss. 2254, 2286, apare independent în mss. 2287, f. 59, sub formă 
de sonet titrat Adânca mare, transcris împreună cu altele trei (I. Cum 
oceanu-ntărâtat; III. Veneţia; IV. Maria Tudor), fără ca vreun editor/ 
exeget să-l menţioneze ca parte componentă din drama Decebal; 


II. UBERMENSCH/SUPRAOMUL/OMUL DE DINCOLO: 


- Fr. Nietzsche. „Cuvântul supraom pentru desemnarea tipului celei mai 
înalte izbânzi, în contrast cu oamenii moderni, cu oamenii buni, cu creştinii 
şi alți nihiliști — cuvânt care în gura lui Zarathustra, distrugătorul moralei, 
dă mult de gândit — a fost înțeles aproape peste tot cu deplină candoare în 
sensul acelor valori a căror antiteză apare în figura lui Zarathustra, vreau să 
spun că a fost înţeles drept tipul idealist al unui tip superior de om, jumătate 
sfânt şi jumătate geniu ...” (Ecce homo, op. cit. p. 31); 


- M. Eminescu. 
„DECEBAL: 


Acei ce domnesc lumea... sclavi ei înșiși 
Ai unuia... ai celui ce-i mai rău, 
Mai crunt, mai diabolic, mai tiran! 

Astfel îi vezi urmând unul la altul 

Umbre sinistre şi ruşinea lumei 

Tiberius, Caligula nebunul, 

Claudiu acea jucărie de muieri — 

Şi Nero... Şi-n fiecare din romani 

Este sâmburele acestor pasiuni, 

În apăsare el e un Catilina, 

Apăsător e fiecare un Nero” (Decebal, p.127-150, op. cit. p. 142) 


III. VOINŢA/DORINŢA/PASIUNEA CA PUTERE/STĂPÂNIRE/ 
DOMINARE: 


- Fr. Nietzsche. „Dorinţa de a stăpâni e cutremurul de pământ ce rupe 
şi desparte tot ce-i șubred și găunos, e zdrobitorul mânios al tuturor 
mormintelor văruite, care mugeşte și pedepsește; punctul de întreba- 
re țâşnind alături de răspunsurile premature” (Așa grăit-a Zarathustra. 
În româneşte George Emil Bottez. Editura Librăriei Casa Școalelor, 
Antet, București, 1916, p. 160); 


- M. Eminescu. 
„DECEBAL: 


Pe cai, pe cai! Războiul este gata, 

Puneţi pe Dunăre un jug de lemn 

Ca să mugească ca și taurii noștri 

Acea bătrână și-ndrăzneață mare 

Ce curge între noi și-ntre romani” (Decebal, p. 127-159, op. cit. p. 147). 


... Quod erat demonstrandum ... 

Vladimir BULAT 


| Culoarea nenumită 


VB. — născut la Chişinău, pe 
vremea când comunismul 
făcea ravagii în conştiinţa 
națională a românilor 
transpruteni. După un stagiu 
militar în orașul lui Kant, 
ex-Koenigsberg, a urmat 

un an de studii la Kiev, la 
Facultatea de Istoria Artei, 
instrucţie finalizată la 
București, în cea mai sumbră 
perioadă a capitalismului 
embrionar. A publicat 
câteva cărți, dintre care se 
remarcă monografiile despre 
sculptorii Lazăr Dubinovschi 
(2006) și Dumitru 
Russu-Scvorţov (2018), 
dar și Antologia picturii 
moldovenești (1939-2015). 
Autor de studii și eseuri în 
publicaţii şi periodice din 
România, Republica Moldova, 
Franţa, Rusia, Ungaria. 


Nu pot localiza în timp momentul în care 
ne-am cunoscut. S-ar putea să tot fie 15 ani 
de atunci. Mi-a adus într-o zi o sticlă mare, de 
plastic, cu fuică maturată în butoi de vin. Avea 
o culoare uşor arămie și avea o corpolenţă ule- 
ioasă, de aceea am tras de ea mult timp. Pen- 
tru că nu mă înduram să o beau în cantități 
mai mari, căci îmi plăcea prea mult. Lucrurile 
care-ţi plac trebuie să le savurezi, să tragi de 
timp, să nu se risipească. Să opreşti în loc tim- 


pul lor. 


Cam același îndemn interior îl simt și atunci 
când îi privesc pictura. Pictura ei este mai în- 
tâi de toate candidă, dar pare un paravan îna- 
poia căruia artista se ascunde. Predomină în 
pânzele ei vegetaţia, vegetalul. Florile, cu pre- 
cădere. Florile de câmp. Personajele umane 
sunt puține şi ies în relief mai ales prin zâne, 
îngeri umanizați. Chipurile sunt înfățișate din 
profil, dar şi cu ochii ațintiţi spre spectator. 
Pupilele lor sunt mereu mari, pronunţate, ex- 
presive, rotunjite. Uneori, prin picturile sale 
trec îngerii cu aripile strânse ca niște rucsacuri 
în spate. 


Copacii pictaţi sunt şi ei antropomorfici şi 
acest lucru nu este o găselniță, ci o proiecție 
a unor observaţii. Mai deunezi eram amândoi 
pe ulițele vechiului Chișinău și ne-a ieşit în 


DIALOGUL ARTELOR | I 


Carmen MARIN 


Sensibilitatea feminină 
şi universul artistic 


Câmp de flori, 2016, acril, pânză, 100x100 cm 

Rugăciune, 2017, acril, pânză, 90x60 cm 

Fete, 2014, acril, pânză, 70x60 cm 

Primavera, 2010, acril, pânză, 70x60 cm 

Antonia, 2009-2014, acril, pânză, 70x60 cm 

Separare, 2009, acril, pânză, 70x60 cm 

Balerină, 2018, acril, pânză, 70x60cm 

Iarnă, 2017, acril, pânză, 60x70 cm 

Cei 12, 2017, acril, pânză, 50x70 cm 

Înger, 2018, acril, pânză, 60x50 cm 

Copacul, 2014, acril, pânză, 100x100 cm 


EEE PT RO MIÂINIĂ 


Grădina, 2018, acril, pânză, 80x60 cm 

16 februarie 2019, Chișinău. Secvenţe de la inaugurarea expoziţiei 
pictoriţei Carmen Marin 


cale fizionomia măreaţă a unui copac care fusese ciopârţit de un spițer 
de arbori, foarte nepriceput, dar de-o manieră în care numai un frizer 
începător își poate permite să sluțească părul de pe capul unui copil... 
Carmen a rămas ţintuită locului, mută. Privea şi se minuna. Savura gra- 
fica arborelui pe cerul cenușiu. Căci acolo vedea deja viitoarele picturi. 
Care au și început să apară. Un copac desfrunzit e ca o mireasă care se 
nunteșşte în ceruri. Una care pășeşte într-o altă dimensiune. 


M-am tot întrebat care este culoarea dominantă în picturile ei? E cu 
neputinţă să răspunzi la întrebarea asta, cum este imposibil să răspunzi 
cu precizie care-i culoarea cerului. Orice răspuns ai da, acesta nu e de- 
cât parțial, sau doar aproximativ, expeditiv. Tocmai de aceea, și în cazul 
picturii ei nu poţi numi doar o culoare, ci câteva. Doar una însă este 
cea care subzistă prin şi printre toate. Transpare prin celelalte. Culoa- 
rea asta e precum izul unic al florilor pe o pajiște, când zăduful verii îl 
melanjează, din zori până la chindie. 


Culoarea asta parcă străbate şi iese la suprafață de undeva din adâncuri. 
Dintr-un soi de magmă interioară, angelică, diafană. Poate asta o deter- 
mină pe artistă să înfrunte cu cerbicie pânza, să o răzuiască adesea, să o 
şlefuiască apoi, spre a putea aduce la lumină culoarea asta nenumită. 
Da, culoarea nenumită, anonimă, dar prezentă. Vie. Culoarea flanea- 

ză dintr-o pânză în alta şi lasă urme în cele precedente. De pildă, să 
luăm aminte la compoziţia Fete (2014), care aparent este pictura unui 
copil, în fapt însă este pictura unui înger strecurat printre noi, venit să 
ne vorbească despre lumea angelică, despre evanescența Paradisului 
şi, mai ales, despre culoarea lui preferată... Îngerii sunt precum copiii 
şi viceversa. 


Da, cred că pot spune: culoarea dominantă a picturilor candide, închi- 
3) 3 
puite de Carmen Marin, este una diafan-paradisiacă. 


Atât cât omului îi este îngăduit să-și imagineze, să parcurgă cu min- 
tea lumea îngerilor, în aceeași măsură o poate şi reprezenta în culori, 
forme, ritmuri, sunete, cuvinte. Fiecare dăruieşte câte ceva din occulta 
cordium (tainele inimilor), căci anume acolo, ne spune și Apostolul 
Luca, se află „Împărăţia Cerurilor”. Dincolo de orice iconografie, tema- 
tică sau posibile interpretări, delimitări sau apologii, prin ceea ce face 
în pictură Carmen Marin se trădează chiar prezenţa unui înger fugar, 
zvăpăiat. În pictura asta chiar corporalitatea lui subzistă, se „dizolvă” şi 
devine acea culoare despre care făceam vorbire mai sus. Pictura se pre- 
face astfel, dar pe neprins de veste, într-un receptacul al vederii noastre. 


Mărturisesc acestea toate, scriindu-le, și gândul mă poartă și la acea 
tuică maturată, tăcută într-un mod alchimic, undeva la poalele dealuri- 
lor muscelene, de tatăl ei, loan Marin, care azi nu mai e printre noi, dar 
este Carmen, cea care ne dăruieşte aceste picturi pe care le tot desco- 
păr, le descopăr necontenit, succesiv, „dansând” şotronul între teluric 


şi angelic. 

Ana BANTOŞ 


Nicolae Popa. Interogația sinelui 


Configurarea paradigmei estetice în post-totalitarism, în partea estică a 
Europei, se dovedeşte a fi un proces complicat, căci a discuta despre sensi- 
bilitatea caracteristică acestei perioade, pe plan literar, din perspectiva rup- 
turii sau a continuității, de asemenea, nu este deloc simplu. A existat litera- 
tură bună și literatură mai puţin bună şi până la '89, aşa cum există și acum. 
Este adevărat, la ora actuală se editează mult mai mult decât înainte şi se 
editează mai mult în raport cu cât se citește. Autorul unui studiu despre po- 
ezia spaniolă contemporană constata că în Spania, în ultimul deceniu sunt 
mai mulți poeți decât cititori de poezie, aceştia din urmă fiind cam 500 la 
număr. Oare cum stau lucrurile la noi în această privință? Ar mai fi de spus 
că printre fenomenele editoriale recente din peisajul literar pruto-nistrean 
se înscrie și apariţia antologiilor, interesul extraliterar nefiind întotdeauna 
evitat, ceea ce duce la îndepărtarea cititorului de literatură. 


În acest context, un volum antologat de însuși autorul este un lucru 
remarcabil, inclusiv pentru că ne oferă posibilitatea de a înțelege mai 
bine peisajul literar contemporan de la noi, care este unul polifonic și 
cât se poate de divers. O şansă a cunoașterii mai bune a peisajului lite- 
rar basarabean ne-o oferă volumul O mie de ani cu faţa la soare (Editura 
Arc, 2019), de Nicolae Popa (născut pe 13 februarie 1959, în satul 
Buda, Călărași, Republica Moldova). 


Cartea cuprinde o selecţie riguroasă de poezie, pentru a cărei înțelegere 
este necesar să ne asumăm, bunăoară, eroziunea unor concepte pre- 
cum autoritatea sensului sau semnificaţia transcedentalului, de care 
era strâns legată literatura într-o perioadă anterioară. Aceste concepte 
sunt în legătură directă cu interogaţia sinelui, care, în aria dintre Prut şi 
Nistru, nu a contenit să fie în prim plan de pe când literatura română se 
afla pe lama ascuţită a modernităţii şi până astăzi. Mai trebuie spus că, 
după trecerea prin fenomenul așa-numitului regionalism şi după lupta 


NICOLAE POPA - 60 ET 


dintre tradiționalism și moder- 
nism, după o anumită deschide- 
re în faţa valorilor occidentale, 
în interbelic, basarabenii s-au 
confruntat, în comunismul de 
tip sovietic din a doua jumătate 
a secolului al XX-lea, cu o criză 
identitară de tip extins, cunos- 
cută şi în alte țări europene. 
Prin urmare, este cât se poate 
de explicabil efortul scriitorilor 
de a re-defini gândirea artistică 
din perspectiva orizonturilor li- 
terare mai ample. Considerând | 

oportună desprinderea unor fP PI E 

momente esențiale ce marchea- 9 

ză cotitura literaturii în care răz- 

bate ecoul căutărilor identitare în post-comunism, vom menţiona, în 
primul rând, tendinţa de a de-ideologiza reflecția artistică, în perioada 
„glasnosti şi peresproika', atunci când începe să se afirme o tendință de 
de-construire şi de re-construire a gândirii tradiționale. 


În acei ani debutează, cu un volum de poezie, Timpul probabil (1983), 
şi Nicolae Popa, ulterior publicând atât versuri, cât şi proză, inclusiv, 
cărți pentru copii (Ghid cometa Halley, versuri, 1987; Lunaticul nopții 
scitice, poeme, 1995; Păsări mergând pe jos, proză, 2001; Careul cu raci, 
versuri, 2003; Cubul de zahăr, roman, 1991; Avionul mirosea a peşte, 
roman, 2008; Elegii de la casa scriitorilor, versuri, 2013; Balcoane pen- 
tru elefanți, 2011; Marele Ciulică, 2012; Ghiozdanul zburător, 2016). 
Accederea la un alt sistem de valori, de gândire nu e tocmai simplă, acest 
lucru evidenţiindu-l, într-un inconfundabil stil maliţios, în „România 
literară”, scriitorul decan de vârstă Aureliu Busuioc, care afirmă despre 
Nicolae Popa că „e un prozator meritoriu pentru etapa reformatoare 
ce urmează realismului socialist. Fără a fi un regionalist, e un scriitor 


v» 


basarabean de importanță regională semnificativă”. 


Venind din zona unor realități marcate de oboseală, de apatie, demer- 
sul literar al lui Nicolae Popa, la fel ca și al colegilor săi de generaţie, 

va fi orientat spre un univers constant, din care să lipsească regretele, 
lupta cu scrisul desfășurându-se în termenii ludicului: „Du-te, bă, de 
aici!/ i-am zis poemului care venise/ să mă roage să-i fiu autor./ Cum 
să-ți fiu eu ţie autor,/ zdohnitură nevertebrată ce eşti, dacă vii, aşa,/ 
bolborosind pe toate coridoarele Uniunii Scriitorilor/ şi-mi pătrunzi 
în suflet prin toate crăpăturlie, dându-mi/ peste cap programul de 
muncă, distrugându-mi calmul/ și liniștea, și familia! Cum să-ţi fiu eu 
autor, incipientule?” (Autor). Situarea „între deschis și închis”, „între- 
deschisul”, vizează un fel de permanenţă și, în acelaşi timp, o anumită 
perenitate în raportul poetului cu lumea înconjurătoare. Privirea în- 
dreptată spre seninul ceresc, ca și spre învolburările spumei, spre vâl- 
torile nămoloase ale adâncurilor apelor, diverse stări, de la cea a plan- 
tei târâtoare, rătăcind după propria-i mireasmă, până la sentimentele 
multiple de cândva, păstrate undeva „în saramură”, ţintesc spargerea 
limitelor percepţiilor. Totul a fost spus şi dacă e așa, atunci contează 
nuanțele, variațiile, subtilitățile. Interesul pentru subtilitățile din ce în 
ce mai tehnice vizează orientarea spre un public larg, la a cărui inimă 
autorul vrea să ajungă, căci, cu voia sau fără voia sa, scriitura, după cum 
afirmă şi Phillipe Sollers, este politică: „Scriitura este continuarea po- 
liticii cu alte mijloace” (Philippe Sellers, Teorie de lansamble, p. 78). 
Tot aici, probabil, se înscrie şi intenţia de scoatere a poeziei din cercul 
îngust al inițiaţilor, prin traducerea în cuvinte a atmosferei particulare 
a timpului în care trăim, întredeschizând în faţa cititorului fereastra, 
prin care să se poată vedea și ceea ce mai înainte nu se vedea. 


Poetul, în accepţia lui Nicolae Popa, este cel care ar putea avea cura- 
jul de a rupe relaţia cu expresia „poetică”: „Şi doar ştii, Scribule, că eu 
mă simt/ atât de aproape de poezie,/ încât aş putea să n-o scriu de- 
loc” (Scrisoare Scribului). Abordarea subversivă, miza pe enigmă, pe 
fascinaţie, reflecţiile în alb și negru, lumina și frigul, o anumită neutra- 
litate a eului, textul raportându-se la însuși textul, sau, cu alte cuvinte, 
raportarea la sinele așternut pe hârtie etc., toate acestea indică asupra 
unui spaţiu în care literatura e depășită de realitate, și unde scriitorul e 
preocupat de om şi locul lui în lume, problemă ce e comună creatorilor 
de pe diverse meridiane. În mod surprinzător, va da de un asemenea 
reper de care are nevoie chiar în preajma casei sale părintești: după 
cum va mărturisi în cadrul unei seri frumoase petrecute cu prietenii 
și colegii la Biblioteca „Onisifor Ghibu”, cu prilejul aniversării sale, el 

a descoperit în dealul viei cultivate de moșii și strămoșii săi vestigiile 
unor obiecte din ceramică, despre care va afla de la arheologii care le-au 
examinat că datează de mii de ani. Stăteau, cum spune fericitul desco- 
peritor, „de mii de ani cu fața la soare”, intacte, indiferente la tulburările 
pe care istoria le-a abătut peste mult pătimitul pământ basarabean. 


Cu acest episod, care a dat şi titlul cărții O mie de ani cu fața la soare, se 
conturează cel de al doilea moment decisiv în întorsătura care s-a pro- 
dus în creaţia lui Nicolae Popa, dar și în literatura română din Basarabia 
postcomunistă. Mai exact, este vorba de tentativa re-constituirii unui 
vis de lungă durată al ființei umane, din care fragmente sparte, contra- 
dictorii, goluri, lacune, nămoluri vehiculează aceeași întrebare în care 
autorul se autovizează: cine sunt eu şi de unde vin? Răspunsul pe care 
ni-l dă poetul ar putea fi următorul: într-o atmosferă lipsită de patos, 
anemică, inertă, cucerirea lumii poate începe cu imaginea re-proiectată 
asupra trecutului nostru mai profund, cu re-evaluarea unei moşteniri 
cunoscute insuficient. Or, la acest capitol românii basarabeni au fost din 
cale afară de năpăstuiţi. Mă întreb dacă nu cumva acel ceva „profund 
dureros”, pe care Sorin Alexandrescu îl observa în poezia lui Nicolae 
Popa ca fiind „mereu pus în surdină, cu acea tipic optzecistă discreție”, 
la fel ca și prezenţa în versurile sale a semnelor naturiste diverse, trans- 
substanţierea cărora „nu încetează să marcheze deziluzii”, la care făcea 
trimitere Constantin Ciopraga, vin din aceeași zonă, a interogaţiei si- 
nelui în raport cu istoria, un raport acum mai complicat și mai greu de 
exprimat. Să ne amintim, bunăoară, că intelectualii români cu studii 
în perioada interbelică aveau conștiința participării la făurirea istoriei. 
Ce s-a întâmplat cu această conștiință după cel de al Doilea Război 
Mondial? E o întrebare care chiar dacă nu e pusă pe faţă, e lesne să o 
întrezărim prin întredeschiderile din poezia lui Nicolae Popa, nutrind 
un sentiment de respect față de colegii săi înaintași, cărora le-a fost dat 
să apere valorile identitare în condiţii drastice. 


Rămasă faţă în față cu limbajul său, poezia lui Nicolae Popa, înscriindu- 
se într-un angrenaj estetic și cultural amplu, trebuie citită, bineînţeles, 
la lumina altor texte deja scrise, inclusiv la lumina propriilor cărți apă- 
rute, cu alte cuvinte, interdiscursiv și metapoetic. Căci recognoscibili- 
tatea lumii sau a lumii în care trăim noi, cei de la Est de Prut, este tot 
mai anevoioasă: falia deschisă între cuvinte şi lucruri, între discursul 

literar şi ceea ce acesta îşi propune să reflecte este tot mai evidentă. 
Iar Nicolae Popa este unul dintre cei care își asumă conștiința cri- 
zei ce afectează de ceva vreme relaţia dintre verbe şi lucruri, această 
conștiință fiind caracteristică postmodernismului. Intertextualitatea, 
lectura celor care l-au precedat (Eminescu, bunăoară), tradiția (exis- 
tă în poezia sa o amprentă lingvistică „de acasă”), sau dialogul dintre 
autor și cititor, acestea conferă claritate universului său, care însă se 
cere descifrat mai întâi la lumina întâmplărilor prin care a trecut însuși 
autorul, familia din care provine, locul unde s-a născut, Basarabia ca 
un fragment în care se răsfrânge drama întregului și aşa mai departe. 
Şi aici se impune referința la conceptul de realism care a fost mult 
timp înţeles canonic, liniar, rectiliniu, sărac, el fiind asociat caracteru- 
lui experimenţial, figurativ și sentimental al realităţii, care, cu alte cu- 
vinte, poate fi probată doar în felul acesta. Realitatea sentimentală este 
depăşită de către Nicolae Popa, care optează pentru dilatarea noţiunii 
de realitate. Din punctul său de vedere, realitatea sentimentală, figura- 
tivă, experimenţială este prea inconsistentă, după primele volume de 
versuri autorul intervenind în această realitate, introducând schimbări 
radicale în sensul că pentru el realitatea și imaginația nu sunt străine 
una de alta, nu se opun una alteia decât din punct de vedere formal. 
El revendică ideea unei realități mai ample, în comparaţie cu realismul 
naiv, o realitate care include transformarea „subiectului”, deplasarea, 
devenirea lui într-o aşa măsură și până la un punct, altul decât el însuși, 
numai astfel având acces la adevăr. Situaţia dată explică limbajul deba- 
rasat de retorica inutilă. 


Toate acestea se întâmplă deoarece, afirmându-se cu începere din anii 
'80, Nicolae Popa se situează, de fapt, la confluenţa dintre totalitarism 
şi posttotalitarism. Ce înseamnă aceasta? În primul rând, faptul că, de- 
butând într-o perioadă când literatura era profund marcată de opre- 
siunea ideologiei comuniste, a continuat să scrie într-un timp în care 
datorită perestroikăi, limbajul comunist a decăzut, dar încă nu a fost 
creat un alt limbaj, un nou joc al raporturilor semnificant/semnificat. 
Amintim că Orwell, care a elaborat, între anii 1937-1940, un concept 
propriu al totalitarismului, a demonstrat că în totalitarism contează nu 
doar poliţia, ci şi mecanismele intelectuale care au condus la aceea ca 
sentimentele și credinţele unui individ să fie dictate de linia momentu- 
lui. Anume pierderea autonomiei și instabilitatea fac imposibilă litera- 

tura și Orwel arată că mecanismele psihologice, intelectuale și spiritu- 
ale ale totalitarismului sunt incompatibile cu existenţa literaturii. 


În perioada comunistă lucrurile sunt împinse într-o zonă a absurdu- 
lui, a schizofreniei şi Nicolae Popa, într-una din poeziile sale, întitulată 
Încercuiți de tristeţe, dezvăluie imensa injustiție de care au avut parte 
românii basarabenii: „Aţi pus mână de la mână şi ați confecționat/ 
această mână de fier care ne tot dă peste mâini/ ori de câte ori încer- 
căm să ne atingem./ Dar, ne atingem./ Voi aţi doborât arborii noștri 
solari/ și ați plantat pe locul lor putregaiul și frigul.// Aţi irigat oglin- 
zile apelor. Aţi rupt ce aţi rupt,/ aţi sfâșiat pe îndelete,/ aţi rumegat 
pe săturate, aţi ordonat/ ca până şi cele mai domesticite cuvinte/ să 
fie pronunţate și înțelese greșit,/ deşi lucraţi în cuvânt,/ vă plăcea să 
stăpâniţi prin cuvânt./ Şi tot ce aţi făcut pentru coastele noastre rupte/ 
a fost să le tot răsuciţi:/ ne-a durut când am râs, când am tușit,/ când 
am dormit pe stânga, când am dormit pe dreapta/ şi când am pornit 
printre coaste cu număratul,/ îimpiedicându-ne de fiecare fractură./ 
Voi aţi înfășurat minunile lumii în tăcere, / apoi le-aţi obligat să se facă 
auzite./ Aţi distribuit vociferările prin toate pavilioanele./ Aţi înflorit. 
Aţi acceptat să înfloriţi.// Când ne-am trezit, eram deja desfrunziți./ 
Era frig, murdărie și toamnă. Încercuiți de tristeţe,/ am curățat peştii 
de solzi și i-am învăţat să înoate'. Se citeşte printre rândurile acestei 
poezii criza moştenită din perioada totalitaristă, care a făcut ravagii în 
sistemul nostru de gândire. Dar mai e și altceva aici: literatura română 
a evoluat, de la începutul secolului al XX-lea, pe calea modernismu- 
lui, care înfrunta teoria clasicistă a operei literare ca organism perfect 
închegat şi închis. Să ne amintim și de drumul anevoios parcurs în in- 
terbelic între tradiție şi modernitate şi apoi de perioada postbelică în 
care literatura a fost aruncată în mrejele realismului socialist, o teorie 
menită să manipuleze literatura şi scriitorii prin comanda introdusă cu 
forța la toate nivelurile în artă. Deci putem vorbi despre o criză dublă 
sau chiar triplă. De aici obiectivul extrem de complicat al scriitorului 
în posttotalitarism în această parte a Europei. Şi pentru a obţine o vi- 
ziune clară și clarificatoare asupra unui demers liric precum este cel al 
lui Nicolae Popa trebuie să pornim de la relaţiile complexe și proble- 
matice care sunt între această poezie şi contextul în care a fost şi este 
scrisă. Contează, bineînțeles, relația dintre limbaj și lume, imaginaţie și 
realitate, inconștient şi conştient. Căci o poezie a limitelor ce se con- 

stituie într-o alternativă a dezumanizării, a negativismului este tot mai 
frecvent întâlnită în zilele noastre. Aceasta este, într-un anume fel, o 
explicaţie a ceea ce suntem noi, cei de azi. 


Se desprinde din poezia lui Nicolae Popa o sensibilitate critică acu- 
tă. Or, tocmai capacitatea de analiză critică contează cel mai mult. Nu 
afirma şi Alain Besancon că „majoritatea celor care au fost în măsură 
să gândească au fost privaţi de cunoașterea istoriei lor și și-au pierdut 
capacitatea de analiză”? Căci, susţine în continuare același autor fran- 
cez, „nimic nu e mai problematic, după disoluția unui regim totalitar, 
decât reconstruirea, în rândul poporului, a unei conștiințe morale şi 
a unei capacităţi intelectuale normale. În această privință, Germania 
postnazistă se găsea într-o poziție mai bună decât Rusia postsovie- 
tică. Societatea civilă nu avusese când să fie distrusă în profunzime. 
Judecată, pedepsită, denazificată de armatele occidentale, ea a fost 
capabilă să însoţească această mișcare de purificare, să se judece ea 
însăși, să-și amintească și să se căiască. În Europa de Est nu s-a întâm- 
plat la fel, şi Occidentul are partea lui de responsabilitate în acest sens” 
(Alain Besancon, Nenorocirea secolului. Despre comunism, nazism şi uni- 
citatea „Soah-ului”, Editura Humanitas, Bucureşti, 2015, p. 150-151). 
În acest context, perioada pe care o parcurgem în prezent devoalează 
înşelătoarea opțiune a artei pentru artă. Însă lucrurile nu pot fi tratate 
simplu, căci dacă orientarea spre esteticul pur nu este suficientă, atunci 
nici angajarea politică nu e un avantaj în artă. Relaţia de distanțare 
obiectivantă în raport cu lumea socială este echilibrată de memoria 
culturală ca temelie, prezentă ca palimpsest. Abordând lucrurile din 
acest unghi, înțelegem că nu putem exista fără raportarea la tradiţiile 
care constituie fundamentul unei paradigme renovate în literatura de 
azi. Adept al continuității bazate pe recuperarea lor, Nicolae Popa va 
ţine cont de atitudinea estetică a șaizeciștilor, care au renovat limbajul 
poetic de după al Doilea Război Mondial, realizând conexiunea cu neo- 
modernismul generaţiei lui Nichita Stănescu și deschizându-le drumul 
promoțţiilor care au urmat. Spre deosebire de rupturiștii care nu-i re- 
cunosc pe cei de până la ei, Nicolae Popa va ţine cont de necesitatea 
dialogului cu tradiția, inclusiv cu una recentă neo-modernistă. Anume 
în felul acesta se conturează sensibilitatea critică acută a unui scriitor 
de azi, fapt ce contează pentru înțelegerea și interpretarea influenţei 
nefaste a totalitarismului asupra literaturii din estul Europei. Citită 

cu luare aminte, poezia sa ne ajută să înțelegem o anumită experiență 
prin care au trecut părinții noștri şi noi înşine. Este punctul său de ve- 
dere expus în poezie cu onestitate intelectuală, fără a se identifica, în 
sens artistic, cu vreuna din formulele în vogă. Sunt semne care ne dau 
siguranţa rezistenţei în timp a poeziei lui Nicolae Popa. 


Exponent al unei generaţii de scriitori, care au cunoscut diferite regi- 
muri, Nicolae Popa a ajuns pe o culme a vieţii și a creaţiei sale. Îi dorim, 
din partea revistei „Limba Română” ca soarele să strălucească pentru 
el, luminându-i calea, cât mai mulți ani! 

O mie de ani cu fața la soare 


Un trăsnet modifică linia vântului. 
Miresmele, praful şi pletele 

sunt luate și duse în altă parte, 
unde noi nu vom mai fi. 


O piatră masivă se scufundă în râu, 
se rostogolește o vreme prin apă, 
apoi iese pe celălalt mal să se usuce. 


Stă acolo o mie de ani cu fața la soare 
şi, plictisită, 
se rostogolește înapoi în apă. 


Din cerul deschis cad tăciuni fumegânzi. 


Pe urmă cade o picătură de ploaie 
care, însă, 
nu ne purifică. 


Îngerul oilor 


Oile înseamnă viaţă, ne tot învăţa el, 

şi ne chema să le admirăm urmele ascuţite 
prin zăpadă. Ela învăţat de inginer, 

dar tânjea să se facă înger — un înger modest 
şi nevăzut precum firul de lână care pluteşte 
între soare și gene... 

într-o zi neguroasă aflase cum e să cobori bolnav 
într-o râpă şi să te urci apoi sleit de puteri 

pe costișă în căutarea unui fir de alior 

căruia să-i storci toată puterea 

şi să o tragi în piept ca să aibă cine 

avea grijă de oi. Căci oile înseamnă viață! 


oile fătau liniștite când era el alături 
încotoșmănat în ciulini. El plutea îngerește 
în aburii fătatului şi la unu, și la două, 

şi la trei, şi la patru de noapte. 

şi oaia făta liniștită când era el alături, 
ştiind că nu i se poate întâmpla niciun rău 
atâta timp cât îngerul oilor e alături. 


adevărat, uneori oile dispăreau în zăpadă, 

în lână şi-n ceaţă, iar el le lăsa de capul lor acolo, 

în zăpadă, în lână şi-n ceață cam până 

pe după Sf. Gheorghe, apoi lua foarfecele cel mare, 
tundea lână, tundea ceaţă în căutarea oii pierdute. 
şi numaidecât o găsea și o scotea la plimbare 
goală-goluţă prin verde cald. 


Fără sunet 


Dar ce caută muzicanțţii în ograda noastră!? 

două tromboane înalte de-un stat de om 

strălucesc rezemate de ușă, 

în timp ce mama dă jos via de pe haragi. 

e pe la jumătatea dealului, se descurcă tot mai greu, 
e tot mai încâlcită în viță-de-vie și nu-i spune nimeni 
că ne-au intrat în ogradă muzicanți. 


o haină veche uitată pe gardul din plasă de sârmă 
parcă ar fi tata, aplecat să rupă ceva de dincolo. 
mi-l amintesc în haina asta trecând pe lângă 

terenul de fotbal dintre sălcii, făcându-mi 
semne cu ambele mâini, cu ambele mâneci, să driblez 
fără milă până voi poposi cu tot cu minge în plasă. 


trompetistul încearcă să deslușească ceva prin geamul 
plesnit dinspre răsărit, însă trompeta se reflectă 

în geam precum un sfeșnic răsucit și înnodat de vânt 

şi nu-i dă voie să vadă cum se îmbrățișează 

prin odăile reci rochiile surorii mele — sora mea dispărută 
urlând de nedreptate în năbușeala unei nesuferite peruci. 


dezlegată, vița-de-vie o leagă pe mama de un harag. 

de n-ar lega-o, de n-ar prinde-o de harag, ar lua-o vântul 
stârnit pe vale și ar duce-o hăt peste deal 

cu ultimele frunze. 


între timp clarinetistul se cațără pe casă, 

o strigă să vină la vale, căci, uite, ograda e plină 

de muzicanți. Nu-l asculta, mamă! dau să strig, 

dar mă acufund în neclintirea unei mări adipoase 
undeva pe partea cea mai înclinată a pământului. 
mama însă oricum nu-l ascultă. Mamei nu i-a plăcut 
niciodată clarinetul — 

cântă prea vesel, crede ea, iar veselia nu-i a bine. 


şi muzicanții rămân să îmbătrânească unul câte unul 
în tăcerea ogrăzii, pe locurile unde sunetele 
au intrat demult în pământ. 


Acul 


Venise toamna și bunica tocmai îşi pierduse acul. 

se răsucise nu-ș-cum spre fereastră să-i bage aţa 

şi nu l-a mai văzut. A dat alarma prin casă: „Vedeţi voi 
cum zburdaţi pe-aici, să nu cumva să vă 

intre-un drac de ac în bucă!” 

a pus în mişcare mătura, fărașul, cârpa umedă. 

niciun rezultat! „Și nu vă mai zbânţuiţi atâta pe pat, 
hai-hai! să nu vă intre dracul de ac într-un loc!” 
scuturat cuvertură. Scuturat perne, pătură. 

bătut saltea. Din nou niciun rezultat. „Să aducem 
magnetul!” Eu am dat cu magnetul, 

sora cu fierul și cu descântecul: „Spune-mi, draaacule, 
undeee-i acul buniciiii, că de nuuu, ţi dau cu fieru-n caaap 
până când te-oooi omorâii dii tooot!” 

însă n-a mers la magnet. N-a mers la fier și nici la 
descântec! Între timp se făcu toamnă definitiv, 

adică am încheiat cu succes culesul de vii. 

via a rămas fără de struguri. 


bunica a gustat și ea dintr-un strugure chihlimbariu, 
lăcrimos de chihlimbariu, 

când deodată a simţit o împunsătură subțire 

în inimă: „Uf! le-te unde-mi erai! Mă speriasem 

că te-oi fi pierdut!” 


Teiul cu ramuri de mămăligă 


Să ai o noapte grea și o zi grea, 

să-ți burniţeze în palmă, 

iar lingura să-ți devină încet-încet plată, 

să cazi din copac, 

din teiul cu ramuri de mămăligă, 

s-o apuci încotrova prin apa strălimpede care îneacă 
toate borcanele, să dibui cu patinele cărarea de gheață 
în căutarea unei cofetării. Să te închizi în cofetărie. 

să te îndopi cu dulciuri necăjit că nu-ţi iese nici azi 
poemul menit să rămână în veci nepublicabil, 

să-ți dai seama că ceva se ascunde la tot pasul de tine, 
că în jurul tău e doar ascunziș, 

boturi umede pipăindu-te nevăzute, 

nevăzutul pipăindu-te ud. 

(şi de unde-ai luat-o, mă rog, că între Gog şi Magog 
ai fi tocmai tu cel sortit să dea mâna cu antipozii?) 


sigur, mersul pe sârmă e o plimbare pentru 
cei duși de mânuţă. Urmează însă mersul 
pe sârmă ghimpată cu picioare de aluat 

al celui singur sub cer. 


o celebritate locală se ridică din glod, 
îmbrățişându-te. 


Cheagul nopţilor 


Aici, pe patul de după sobă, a zăcut tata. A zăcut şi 
a tot citit, apucând să-mi buchisească toate cărțile 
şi sperând din toată inima ca următoarele 

să fie mult mai interesante. 


Pe patul de după sobă tata s-a lepădat de fumat. 
acolo a polemizat cu fel de fel de vedenii — 

una mai reală decât alta —, acolo a înjurat radioul 
fiindcă nu se mai auzeau unul pe altul. 

acolo a cerut vin să se îmbete de viață. 


Pe același pat şi-a lăsat el oftatul de pe urmă 
după ce eu, cu ocazia unei pastile, 

i-am adus o cană cu apă pe care a băut-o lacom, 
reuşind în ultimul moment să-mi sloboadă din 
colțul gurii în palmă aceeași pastilă, 

deși eu mă grăbeam să ies din casă, să ies din sat 
și să ajung cât mai repede la Casa Scriitorilor 
unde ca și cum totul se rezolva ca de la sine, 
fără nicio pastilă... 


Acum pe patul de după sobă întunericul își deschide 
toate catacombele. Îmi apasă pieptul zăpada 

de pe acoperiș, o zăpadă în care n-a mai rămas 
nici firicel de alb, totul fiind închegat în întuneric, 
în nori compacți, nituiţi cu stele satanice, 

un întuneric străfulgerat de spaima celor care 

au plecat demult de lângă sobă, iar dincolo 

încă n-au dat de căldură. 


O ceată de poeți telurici 


Aceşti poeţi, în general mâncăcioși, 

adunaţi în cete pe dealuri telurice, 

pe dealuri mult mai înalte decât florile, 

aceşti poeţi mărșăluind pe văi mult mai adânci 
decât oasele celor îngropaţi în văile adânci, 

aceşti poeţi ridiculizaţi că şi-ar căuta zi de zi casele, 
coasele, coastele pe grindiș, pe-acoperiș 

de unde se mai și aruncă din când în când câte unul 
fără să dea vreodată de pământ, 


aceşti poeţi telurici, adunaţi în cetele lor telurice 
cu nevestele și copiii lor nerăbdători 

să simtă și ei odată cu părinţii desfătările lumii, 
poeţi crescuţi din ocară, 

fiecare cu cangea cuvântului ascunsă sub geacă, 
poeţi care detestă gaşca, detestă lehamitea găştii, 
poeţi care își cultivă singurătatea în ceată 
ţinându-se fiecare pe arcurile propriilor picioare, 


iar când rămân singuri în câmp deschis, 

de nimeni supravegheați la ieșirea din ceață, 
fiecare este în stare să țină piept până la capăt 
nepăsării 

încurajând larva să se transforme în fluture. 


numai acestora merită să li se atribuie timpul 
necesar, răbdarea fără de margini, suficiente 

descălecări în pustiu și suficientă Mare Neagră 
sub soare 

pentru a se întreba cum a fost şi ce-a fost în ziua 
când rugina intra pentru prima dată în lemn 

şi primul cui făcea să mustească 

în palmă 

o floare de sânge. 


Loc luminos 


Rupe vântul salcia frunzuliță cu frunzuliță, 
crenguță cu crenguţă 

şi se luminează locul unde a crescut 

şi s-a legănat salcia, 

pe mal de râu, 

beată de blândeţea înverzirii. 


spulberă vântul salcia 

şi se luminează locul pe mal de râu, 
se luminează bulboana peste care 
se tot apleca salcia 

gustând din trecerea apei. 


apoi brusc vântul se răsuceşte și 
bate din faţă. Te frunzăreşte 
amintire cu amintire, 

cicatrice cu cicatrice... 


de fapt, vântul pregătește terenul — 
în locul tău va apărea 
un loc luminos. 

Pe unde oare vor fi putrezind acum hainele 
de care te-am dezbrăcat pentru prima dată? 


Mamă, ce spaimă au tras când le-am atins nasturii! 

dar ce aspre au devenit când am pornit fermoarul la vale 
pe săniușul coapsei! Şi ce moi se făceau hainele tale 

pe măsură ce se prăbuşeau de pe tine 

desprinzându-se de pielea ta încă toată cu 

puritatea copilăriei! 


O, hainele acelea încă nedezbrăcate de alte mâini, 

haine care au înţeles cum e cu dezbrăcatul 

datorită mâinilor mele, haine mulate perfect pe tot ce 

era mai al tău şi mai de neatins, 

neputincioase să mai scoată vreun foşnet între mine 
suportând cu greu umilința de-a fi 

împrăștiate pe jos 

în demisolul cu Nichita ruginit sub piuneze deasupra patului 
şi cu alți poeţi stivuiți sub pat în volume de poezii, 

încă inofensivi pentru noi pe scara valorică. 


Vor fi lăsat oare vreo zdreanţă pe undeva 
hainele celea, lipsite de sens fără tine, 

peste care te mai văd uneori aplecată cu palmele 
strâns lipite, 

fără mine-ntre ele. 


Toamna lui Nicolae 


Astăzi am ieşit afară să-mi văd şi eu toamna. 
am găsit-o ceva mai stinsă decât toamnele 

pe care le-am avut cu alte ocazii, 

sub alți pomi, mai mult sau mai puţin fructiferi, 

sub alte garduri, șenile, sub aripile altor îngeri, 
mai mult sau mai puţin păzitori. De data asta 
toamna mea părea mult mai pregătită să-mi spună 
direct ce anume urmează să mi se întâmple. 


Toamna mi-a şoptit la ureche că femeia de care-mi 
e drag pronunţă Nicolae ca și cum aș fi 

ultimul ei cuvânt, pronunţă Nicolae 

de parcă aș fi singurul nume de sfânt pe pământ, 
de parcă Nicolae ar fi o gură de apă, 

O gură de aer, 

o gură de nicolae. 


Am intrat în casă. Mi-am dezbrăcat hainele. 

am dezbrăcat-o pe ea, cea din casă, 

m-am făcut tatuaj pe toată pielea ei, 

inclusiv pe ambele-i călcâie perfect vulnerabile, 
m-am depus, m-am suprapus peste ea până-n 
adânc de subsuoară, 

până-n adânc de prima și ultima oară 

şi i-am povestit ce anume mi-a spus cea de-afară 
despre felul cum ea, cea din casă, mă nesfârșește, 
şi mă nicolăieşte 

şi s-a aşternut lin între noi o fâşie de dragoste, 
apoi s-a aşternut total și definitiv peste tot 
stratificat și zaharisit 

nicolae. 


Presentiment 


lată-mă stropit de sângele monstrului — 
dovadă că a fost asasinat chiar acum 

în revărsatul cântecului de pupăză: Pu-pu-pu! 
un cântec prelungit la capătul crengii 
asemeni punctelor de suspensie... Pu-pu-pu! 


Să fie oare adevărat? Şi-a dat duhul 

strivitorul de muşte? Şi ce mă fac eu, 

musca de mine, în zori 

fără molfăitul monstrului lângă piciorul mesei 
sau lângă sandala lui Dumnezeu? 


Pu-pu-pu! prin frunzare creasta pupezei 
e unicul chițibuş ce-mi sperie somnul. 

să mă spăl să mă curăţ odată! Dar sângele 
nu se spală, nu se încheagă — se infiltrează 
în piele, în propriul sânge. Doamne, 

ce monstruozitate! 


Şi mama alungă pupăza care-și arată 

creasta masivă pe la ferestre. Pu-pu-pu! Pu-pu-pu! 
mai este până la ziuă, 

mai este! 


Dumneavoastră 


Nu mai trece nimeni pe la Dumneavoastră. 
Aveţi un creier mare și o frunte mare 
mâncaţi mult și gândiţi mult 

preferaţi ouăle crude supte cu paiul. 

În copilărie aţi avut păduchi 

şi azi când se întâmplă 

să vă treacă ceva prin cap 

vă pipăiți imediat creștetul 

asigurându-vă că totul s-a petrecut înăuntru. 


Lecturile nu vă strică tenul feţei 
și-n general nu vă strică 

şiroaie de sudoare vă dau în ochi 
precum unora le dă în ochi pleata. 
Vă stă bine așa 

dar nu intră nimeni să vă vadă. 

Faceţi baie prin întuneric 

şi cum staţi în apă și-n întuneric 

se întâmplă să vă înspăimânte sexul Dumneavoastră — 
Se ştie! Totul se ştie! Şi că nu vă plac 

la femei decât aluniţele. 

Aţi şi fost căsătorit cândva cu o piele 

care vă oferea aluniţa ei — 

punctul acela drăgălaș ce nu s-a lăsat 

desprins fără sânge de albul pielii. 


Insă nu sunteţi un om sângeros 
iar când ieșiţi afară 
vă place să vă cânte păsările. 


Târâtoarele 


Erai o plantă târâtoare. 
Rătăceai după propria-ţi mireasmă. 


Eu fărâmițam sare într-un loc păscut de putrefacție 
când te-am simţit trecându-mi peste mâini. 
Bolovanul se umplu de-o stranie vlagă 

apos mi s-a scurs printre degete 

iar trecerea ta peste mâini 

avea ceva din trecerea brumei prin 

înfrunzitele ramuri — lărgeai și tu câmpurile. 


Vară. Toamnă. Îngheţuri. 

Vei fi adormit pe undeva — 
poate la sânul miresmei dorite 
poate pe greabănul ei. 


Eram mai mulți cei de-ți ghicirăm mersul. 
Undeva în sărămură se mai păstrează 

un sentiment de atunci. 

Acum împotriva înţepenirii 


nu şi împotriva putrefacției 

avem clopoței la picioare 

ne însoţeşte târâtorul șarpe cu clopoței. 
Dacă ne auzi 

dă-ne un semn de viață 

şi-ţi vom da semnul morţii noastre. 


Deschidere 


Iese la soare şi bate covorul, 

bate covorul apoi bate nucul din curte, 
bate și câteva cuie în banca de sub nuc, 
se aşază bătrâneșşte pe bancă 

şi îşi bate capul. 

Îşi bate capul să-și aminească 

dacă a bătut mai întâi cuiele 

sau a bătut nucul și pe urmă cuiele 

sau a bătut covorul apoi a bătut nucul, 
apoi cuiele, apoi l-a bătut soarele-n ochi, 
l-a bătut soarele-n cap 


în timp ce bătea covorul de răsuna cartierul. 


În fine, după atâta bătaie de cap 

bate drumul în căutarea unei uși 

în care să bată și să nu i se deschidă. 

Dar ca-nadins, azi toate ușile sunt deschise, 
vede doar uși bătute de vânt 

şi numai una cu scânduri bătute în cruce, 
iar pe scânduri scrie: 

„Bate şi ţi se va deschide”. 

Şi el ce să facă? Se duce după ciocan și cuie, 
revine şi bate, bate câteva cuie 

în scândurile bătute în cruce 

şi când simte că totul e bine bătut 

aşteaptă să bată şi pentru el ora deschiderii. 


ARS POETICA 

Vlad MISCHEVCA 


De la Pacea de la Iași până la Pacea 
de la București: 1792-1812 


„Lasă-mă, Urse (Moscalule), lasă-mă, nu te brodi la mine, 
Că semn (Sfânta cruce) e scris pă fruntea mea 

tocmai ca şi la tine, 

Şi-acel ce-l poartă (Hristos Domnul), 

când va fi să facă judecată, 

Să nu gândești că ţi-o lăsa fără dreaptă răsplată, 

Iar pân-atunci și mai în grab va măsura și ție 


” 


Tot cu măsura ce măsori dulcii tale frăție. 


VIM. — cercet. şt. Zilot Românul (Ştefan FÄNUȚĂÃ), 
coordonator la Institutul de Dăsluşire 


Istorie (Chişinău), dr. conf. 


COT a iale sli Odată cu semnarea, la finele anului 1791, în 
Ph.D); membru al Comisie 


Nationale de Heraldică Ziua de 29 decembrie (9 ianuarie 1792 — stil 
(din 1995) şi al Grupului nou), a Tratatului de pace dintre delegaţiile 
de iniţiativă,Anul 1812" Rusiei şi Porții Otomane, s-a încheiat încă un 

il i 2011). Domenii lung și sângeros război dintre Imperiul țarist 
e competențe: Stoa. și Imperiul Otoman (1787-1791), care s-a 
relațiilor internaţionale  * iei D 
din sud-estul Europei desfăşurat iarăși, în mare parte, pe teritoriul 
(sec. XVIII- încep.sec. Moldovei şi al Ţării Româneşti (unde s-au 
XIX); genealogia domnilor derulat principalele acțiuni militare, în afa- 
anarioţi; vexilologie ră de frontul nord caucazian). Poarta, în ca- 
heraldică; raporturi istorice isa : : 7 
i > drul agravării problemei Orientale (chestiune 
româno-elene. Semnează . f LE 

13 monografii, publicate internaţională din secolele XVIII-XX, care cu- 

la Chişinău, București, laşi, prindea atât criterii geopolitice: controlul asupra 
Atena, Salonic. strâmtorilor Bosfor şi Dardanele, cât şi teritori- 


ale: vulnerabilitatea posesiunilor europene ale 


Imperiului Otoman și naționale: lupta pentru 
emancipare a popoarelor balcanice), n-a putut 
să se opună și să reziste contra forței militare a 


LECȚIILE ISTORIEI E 


Rusiei țariste, care era în plină ascensiune și tindea să cucerească mult 
râvnitul bazin al Mării Negre. Pentru Imperiul țarist rezultatul războiului 
era destul de consistent: Pacea de la Iași confirma tratatele precedente și 
garanta libertatea comerțului rus în apele Imperiului Otoman. Încă în 
procesul negocierilor de pace, diplomaţia rusă înaintase drept condiţie 
obligatorie pentru semnarea noului tratat includerea fără nicio schim- 
bare a Articolului III a preliminariilor păcii, care prevedea incorporarea 
de către Rusia a pământurilor dintre râurile Bug și Nistru. Important se 
prezintă că, prin Articolele III şi IV se delimitau frontierele dintre cele 
două imperii şi totodată se reafirma respectarea stipulărilor în favoarea 
Principatelor Române cuprinse în Tratatul de la Kuciuk-Kainargi (1774), 
Convenţia de la Ainali-Kavak (1779) şi Senedul din 1783. Poarta se an- 
gaja să nu reclame de la Principate nicio contribuţie pentru perioada 
desfășurării ostilităţilor, acordând degrevarea de impozite pentru un 
timp de doi ani (de fapt, această măsură a fost inițiată de Poartă pentru 
ambele Principate încă înaintea semnării Păcii de la Șiştov din vara anului 
1791) şi libertatea pentru locuitori de a emigra oriunde doreau în timp 
de 14 luni. Pentru Principatele Moldovei și Țării Româneşti cel mai im- 
portant a fost totuşi faptul că, deşi rămâneau economic zdruncinate, atât 
Tratatul de pace de la Șiştov, cât şi cel de la Iași au prevenit noi rapturi te- 
ritoriale. În acest război, declarat inițial Rusiei de către Imperiul Otoman 
(la 13 august 1787), a fost atras şi Imperiul Habsburgic, deoarece ruşii 
şi austriecii aveau încheiată o alianță militară, despre care turcii au aflat 
prea târziu. Împăratul Iosif al II-lea al Sfântului Imperiu Roman declara- 
se război turcilor în februarie 1788, dislocându-și corpurile militare în 
Croaţia, Slavonia, Sirmia (armata principală), Banat, Ardeal și Bucovina. 
Împăratul Leopold al II-lea (fratele decedatului la 20 februarie 1790 Iosif 
al II-lea), care a condus Sfântul Imperiu Roman între anii 1790-1792, 
a pus capăt ostilităților austro-otomane, semnând tratatul de pace din- 
tre Imperiul Otoman și Austria, încheiat la Şiștov, la 4 august 1787, „pe 
baza convenită a statu-quo-ului, strict la epoca de la 9 februarie 1788”, cu 
unele ajustări de hotare („Orșova-Veche să rămână până la râul Cerna în 
posesia Austriei”), evacuând și retrocedând Porții Otomane teritoriile 
cucerite, adică „întreaga Țară Românească și alte cinci districte ale Mol- 
dovei”. 


Retrocedarea Principatelor către Poarta Otomană și faptul că Austria 
şi Rusia n-au efectuat anexiuni din contul lor a şi determinat ca Trata- 

tele de pace de la Șiştov şi Iaşi să fie calificate drept „păci albe” (expresia 
lui Nicolae Iorga). Cronicarul şi poetul Zilot Românul (pseudonimul 
lui Ştefan loan Fănuţă: 1787-1853) consemnase, totodată, că Princi- 
patele Române îşi păstrau statutul lor special în cadrul Imperiului Oto- 
man: „rămânând iar supt turc şi după zisa mai sus pace, ce o au încheiat 
nemții şi muscalii cu turcii în leat 1791, măcar de s-au și întocmit a-și 
avea iarăși privileghiurile lor pe deplin, dar în multe chipuri s-au bân- 
tuit de turci... ?. Patriotul Zilot Românul exprimă alegoric acea stare 
de lucruri când în al său poem Dăslușire redă dialogul dintre Mistreţ 
(românul) cu Lupul (neamţul), Ursul (muscalul) şi Leul (turcul): 


„Eu, de când am îmbătrânit şi am pierdut şi colții, 
Nădejdea-mi e să fiu dăștept în zi şi-n miezul nopții, 

Şi ţie, Lupe, ş-Ursului ş-oricării alte heară 

Să mă smeresc pentru să fiu din gheara voastr-afară 

Să vă şi dau dintr-al mieu bun (având de prisosire), 

Că şi cu Leul, de e leu, aşa am păciuire. 

Lăsaţi-mă, cu foc aprins vă rog, lăsați-mă în pace! 
Feriţi-mi codrul de pământ, nimini să nu mi-l calce, 

Că est-al meu, de la părinţi, păstrat cu prea scump sânge 
Şi când mă voi năpăstui şi pietrile vor plânge!” 


Principala consecinţă a Păcii de la Iași a constat, desigur, în cuceririle 
teritoriale ale Rusiei — a pământurilor dintre Bugul de Sud și Nistru, si- 
tuate mai jos de Podolia poloneză, care alcătuiau „Olatul Oceacovului”. 
Prin urmare, Rusia obținea întregul țărm nordic al Marii Negre, inclu- 
siv Crimeea (încorporată încă la 1783) şi devenea vecină cu Moldova. 


Din cele mai vechi timpuri şi mai ales pe parcursul Evului Mediu pă- 
mânturile dintre Nistru şi Bug (anexate la 1792) erau populate în mare 
parte de moldoveni. Iar odată cu actul de împărțire a Poloniei din 1793 
Imperiul Rus și-a asigurat stăpânirea și asupra Podoliei — al cărei hotar 
cobora în jos până la apa lagorlâcului, care se vărsa în Nistru, și până la 
Codâma, care se unește cu Bugul la Olviopol, — astfel, din acea vreme 
toți băștinașii transnistrieni ajunseseră sub oblăduire rusească. 


Regiunea Transnistriei, semnificând în general, dacă nu și de jure, statul 
medieval moldovenesc, cu certitudine — de facto pământ strămoşesc, 

într-o zonă de interferenţă și instabilitate politico-demografică, care 
n-a putut fi inclus permanent şi stabil în limesul hotarului Țării Mol- 
dovei (stabilit la est pe linia geografică a arterei Nistrului). Dar, aceasta 
însemna, de fapt, Moldova de peste Nistru, înglobând, în fond, până la 
râul Bug populaţie de origine română (alături de moldoveni şi mun- 
teni, coexistau originari și din alte zone ale spaţiului românesc), care 
prinsese în acest teritoriu puțin populat rădăcini adânci, fapt confirmat 
și de numeroasele dovezi de ordin etnocultural, etnodemografic, topo- 
nimic, hidronimic etc. Nistrul, fiind doar un hotar politic şi geografic na- 
tural al Principatului Moldovei, n-a fost niciodată în epoca medievală 
o barieră ce ar fi despărțit un neam. 


Tratatul de pace de la Iași e semnificativ prin faptul că el a încheiat o 
întreagă etapă în relaţiile ruso-turce, care a vizat, în modul cel mai di- 
rect, situaţia geopolitică a Principatului Moldovei. Imperiul Rus devi- 
ne de acum ţară limitrofă a Principatului cu frontiera pe râul Nistru, 
care, conform păcii semnate, trebuia să „slujească întotdeauna drept 
delimitare între cele două imperii”. Însă, acest hotar natural formând 
„linia de demarcaţie între Sublima Poartă și Imperiul Rus” n-a „rezis- 
tat” mult timp în fața expansiunii țariste, căci, numai peste două dece- 
nii — la 1812, a fost strămutat din nou cu forța, conform altei păci, celei 
de la București, pe un alt râu — pe Prut... 


În contextul celor expuse, ţinem să menţionăm încă o „legitate” a ex- 
tinderii teritoriale a Imperiului Rus în sud-estul Europei, urmată nea- 
bătut de către diplomaţia rusă în timpul lărgirii hotarelor imperiului 
- stabilirea granițelor pe cursul fluviilor! Astfel, etape ale unei „faimoa- 
se” expansiuni au devenit râurile: Nipru - Bug - Nistru - Prut şi Dunărea. 
Ţinând cont de cele „realizate”, Rusia, chiar dacă n-a dobândit integral 
ce-și planificase, și-a creat, la 1792, cel puţin un teren pentru următorul 
„salt oriental”, salt pe care urma să-l înfăptuiască deja de una singură, 
fără asistența Habsburgilor. Astfel, dacă nu reuşise în acest război (cel 
de-al patrulea dus împotriva otomanilor în secolul al XVIII-lea) să-și 
realizeze integral planul dacic, în următorul Război ruso-turc (1806- 
1812) avea să izbutească anexarea mutilatoare a unei jumătăți din 
Principatul Moldovei. 


Dezvoltarea raporturilor ruso-otomane de la răscrucea secolelor 
XVIII-XIX a fost determinată şi de confruntările militare, dar și de re- 

stul evenimentelor politice survenite în acea perioadă pe plan euro- 
pean. În ultimul deceniu al sec. al XVIII-lea, Marile puteri europene 
nu o singură dată au încercat să atragă Imperiul Otoman în lupta dintre 
coalițiile antifranceze şi Republica Franceză. Însă Poarta şi-a menţinut, 
până în toamna anului 1798, neutralitatea față de Franţa. La rândul lor, 
francezii s-au străduit să și-o asigure pe Sublima Poartă în calitate de 
aliat într-o alianță ofensivă şi defensivă împotriva Rusiei şi Austriei, 
promițându-i ajutorul pentru redobândirea Crimeii și altor teritorii 
pierdute în urma războaielor ruso-turce. Odată cu moartea Ecaterinei 
a Il-a și urcarea pe tronul Rusiei a lui Pavel I (6.X1.1796), în raporturile 
ruso-otomane are loc o destindere a situației extrem de încordate ce se 
crease către anii 1795-1796, când Curtea de la St. Petersburg preconiza 
să înceapă un nou război cu Poarta. În plan politic, perioada cuprinsă 
între anii 1796-1798 poate fi apreciată ca o perioadă de apropiere între 
Imperiul Rus şi cel Otoman, ce s-a finalizat prin semnarea Acordului de 
alianță ruso-turc de la 3 ianuarie 1799. 


Alexandru I, care-l succedase pe Pavel I în 1801, considera că pentru 
Rusia este mai avantajos să aibă un vecin slab, precum era Turcia. Ast- 
fel, Alexandru I a vrut să păstreze Turcia ca un aliat în viitoarele lupte 
cu Franţa. La rândul său, guvernul otoman, care nu se recuperase încă 
după Campania egipteană a lui Napoleon şi avea temerile unor noi ata- 
curi din partea francezilor, a dorit să-și asigure ajutorul rusesc în caz de 
o agresiune franceză. 


În raporturile internaţionale de la începutul secolului al XIX-lea Impe- 
riul Rus şi Imperiul Otoman se ghidau de tratatele bilaterale semnate la 
acea vreme: Tratatele de Alianţă ruso-turce din 1799 şi 1805. Tratatul de 
alianță ruso-turcă din 1805 conţinea 15 articole de bază şi 10 articole 
secrete. În tratat se proclama pacea, prietenia și buna înțelegere între 
Rusia și Turcia, care-și garantau reciproc integritatea posesiunilor lor 
şi promiteau să acţioneze de comun acord în toate aspectele legate de 
pacea şi securitatea propriilor state (Art. 1 și 13). 


Însă această alianța ruso-turcă s-a dovedit a fi una de scurtă durată. 
După victoria lui Napoleon la Austerlitz (2.XI1.1805), Turcia își re- 
consideră politica externă, preferând o apropiere de Franţa învingătoa- 
re. În 1806, la Constantinopol a sosit ambasadorul francez generalul 
Sebastiani, care a reușit să convingă Poarta în omnipotenţa lui Napole- 

on și s-o încline să adere de partea Franţei, ceea ce a provocat o acută 
criză ruso-turcă, ce a escaladat într-un nou război ruso-turc. 


Declanșarea Războiului ruso-turc în noiembrie 1806 nu s-a dato- 
rat Porții Otomane, chiar dacă și istoriografia sovietică, şi cea rusă 
au susținut faptul că anume mazilirea domnilor fanarioți ai Țării 
Românești (Constantin Ypsilanti) şi Moldovei (Alexandru Moruzi), 
în luna august 1806, la insistența Franţei și fără asentimentul Rusiei, a 
fost motivul principal al diferendului. Deoarece, conform Hatişerifului 
din 1802, se fixase durata domniei la 7 ani, precizându-se că domnii nu 
vor putea fi maziliți decât după constatarea vinovăţiei lor de puterea 
suzerană şi de puterea protectoare. Acesta a fost însă doar un pretext 
pentru expansiunea țaristă, deoarece, încă la 3(15) octombrie 1806, 
Poarta, la insistența diplomaţiei ruse, i-a restabilit în domnie pe princi- 
pii greci anterior destituiți. Astfel, provocarea ostilităților ruso-otoma- 
ne în toamna anului 1806 a fost determinată nu atât de divergenţele de 
neînlăturat, la acel moment, dintre Imperiul Rus şi Imperiul Otoman, 
cât de derularea nefavorabilă pentru țarism a confruntării intereselor 
Rusiei şi Franţei în sud-estul Europei, condiționată, la rândul său, de 
expansionismul ţarismului rus şi de modificarea raportului de forțe a 
marilor puteri pe întreg continentul european. 


Rezumând cele expuse cu privire la situația Principatelor Române la în- 
ceputul secolului al XIX-lea — în ajunul Războiului ruso-turc din 1806- 
1812 — vom menţiona că cele două Principate în timpul războiului au fost 
în permanenţă factori importanţi ai raporturilor internaționale, vizând 
alianțele politice şi militare ale Rusiei, Austriei, Franţei și ale altor state im- 
plicate. Războiul, declanșat la 10 (22) noiembrie 1806, desfășurat în pa- 
tru perioade, a fost unul dezastruos pentru Principate. În aceşti șase ani de 
război au avut loc numeroase negocieri de pace, fiind încheiate armistiții 
temporare, iar în armata ţaristă s-au succedat șapte comandanți-șefi ai Ar- 
matei de la Dunăre (numită şi „Moldavskaya armiya”), dintre care doi au 
fost comandanți interimari (iar cel de-al optulea — amiralul P. V. Ciceagov — 
a preluat postul de comandant-șef de la generalul M. I. Kutuzov, deja după 
semnarea tratatului de pace din luna mai 1812). 


Acest război a fost cel mai lung conflict militar dintre cele două mari 
imperii, purtat pe două teatre de operațiuni militare — la Dunăre și în 
Caucaz (secundar), însă trăsătura lui principală a constituit-o nu atât 

confruntările militare, cât, în mod deosebit, disputele diplomatice, in- 
clusiv diplomaţia secretă. A fost un război al celor trei sultani otomani 
(Selim III, 1789-1807; Mustafa IV, 1807-1808; Mahmud II, 1808- 
1839) şi al ambiţiosului Alexandru I (1801-1825), în spatele cărora a 
stat omniprezentul Napoleon I Bonaparte. 


Subliniem că la începutul secolului al XIX-lea, în perioada Războiului ru- 
so-turc din anii 1806-1812, s-a produs internaţionalizarea problemei Prin- 
cipatelor Române. Dacă pe parcursul secolului al XVIII-lea actorii princi- 
pali ai disputei problemei Orientale erau Imperiul Otoman, Imperiul Țarist 
şi Imperiul Habsburgic, la începutul secolului al XIX-lea în această dispută 
s-au mai implicat Franţa și Anglia, iar problema Principatelor s-a transfor- 
mat din una regională în una internațională. În țesătura combinațiilor po- 
litice şi a duelurilor diplomatice de la începutul secolului al XIX-lea, Prin- 
cipatele figurau ca niște piese de şah la masa tratativelor diplomatice, fiind 
amenințate cu anexarea totală sau parțială, sau proiectate ca obiecte de 
schimb în combinaţiile teritoriale ale marilor puteri care gestionau proble- 
ma Orientală. Schimbarea radicală a atitudinii Cabinetului de la Petersburg 
față de Principatele Române a fost determinată de tratatele ruso-franceze 
semnate la 25 iunie (7 iulie) 1807, la Tilsit, unde în mod tacit s-au delimi- 
tat sferele de influenţă în Europa între Rusia și Franța. 


Curtea imperială rusă însă nu doar că refuzase să evacueze Principatele, 
conform prevederilor acestor tratate, ci a şi pretins noi achiziţii terito- 
riale din contul părţii europene a Imperiului Otoman, pe care conta să 
le obțină cu acceptul lui Napoleon. Către sfârşitul anului 1807- începu- 
tul lui 1808, s-a definitivat proiectul maximum al cerinţelor teritoriale 
în Europa de Sud-Est: anexarea Basarabiei (Bugeacului), Moldovei şi 
Valahiei, cu fixarea hotarului pe Dunăre; această prevedere constituind 
condiţia sine qua non pentru iniţierea negocierilor de pace ruso-turce. 


Sub presiunea factorilor externi, principalul dintre aceștia fiind pe- 
ricolul iminent al războiului cu Franţa, Cabinetul de la Petersburg a 
fost constrâns să-și tempereze pretențiile. În iunie 1811, rușii au vrut 
să anexeze întreaga Moldovă, cu fixarea hotarului pe Siret. Condiţia a 
fost respinsă categoric de către sultanul otoman. La începutul lunii oc- 
tombrie 1811, marele vizir Ahmed-Pașa era gata să cedeze Hotinul și 
propunea ca noul hotar să fie stabilit pe râurile Bâc și Kunduk (Cogâl- 
nic)“. Până la urmă s-a acceptat formula de compromis, pe care marele 

vizir i-a declarat-o lui M. I. Kutuzov încă la sfârșitul anului 1811: „Vă 
dau Prutul şi nimic mai mult! Prutul sau războiul!"5 


În ajunul semnării Păcii de la București, Sublima Poartă se afla sub presiu- 
ne atât din partea dușmanului său Rusia, cât şi din partea aliaților Franţa, 
Marea Britanie și chiar din partea țărilor neutre, cum ar fi fost Suedia, 
deoarece Marile puteri ale Europei încercau să atragă Imperiul Otoman 
în tabăra lor, în vederea unui inevitabil Război franco-rus (declanșat în 
iunie 1812), conflict ce urma să hotărască destinul continentului euro- 
peans. În urma unui șir întreg de premise, printre care și cea a factorului 
fanariot, negocierile s-au finalizat cu încheierea, la 16/28 mai 1812 (la 
Hanul lui Manuc Bei din Bucureşti), a Tratatului de pace ruso-turc. Astfel, 
Moldova de la est de Prut (teritoriul Țării Moldovei dintre Prut și Nistru 
cuprindea 45 630 km?) este anexată Rusiei țariste. 


Destinul istoric al Principatelor Române în perioadă hotărâtoare din 
cadrul Războiului ruso-turc din 1806-1812 a fost pus totalmente la 
discreția marilor puteri, care disputau spinoasa problemă Orientală, 
iar una dintre consecinţe a fost, la acel moment, cotropirea unei părți 
considerabile din teritoriul Țării Moldovei (48%). „Moldova, tăiată de 
Basarabia prin granița rusă, se micșorase aşa de mult, încât la Iași se 
zămislise ideea despre alipirea la ea a încă patru judeţe din Muntenia, 
pentru stabilirea echilibrului între ambele provincii”. 


După încheierea păcii, Zilot Românul vine cu următoarea constatare: 
„Aşadar, fără zăbavă, fu silit de încheie pacea, cu darea Basarabiei și 
a părții Moldovei până la apa Prutului să şi iscăliră tractaturile (... ) 
rămânând Țara Valahiei și Moldovei până în Prut tot cum au fost mai 
înainte, adică cu pravilile şi priveleghiurile lor şi cu domni orânduiţi de 
la Poartă şi primiţi şi Rosiei...7. 


Stefan serdarul alias Zilot Românul, cunoscut sub acest pseudonim 
3 ) ri 
care înseamnă „Românul Zelos”’, a înfierat politica rusească de la 1812 
la adresa românilor — atribuindu-i Ursului (moscalului) următoarea 
declaraţie spusă Mistreţului (românului): 


„„..Îţi stricură iar și acum dintr-ale mele gheară, 
Hotarul tău, dar izbândind asupra-acelor heară, 
Eu nu-mi prefac vrerea ce am să pui laba pe tine. 
Pe lângă pohta ce o am, uit facerea de bine.” 

Note | 


' Mehmet Mustafa A., Documente turcești privind istoria Ro- 
mâniei. Vol. II (1774-1791), Bucureşti, Editura Academiei 
RSR, 1983, p. 319-322 (Tratatul de pace dintre Imperiul 
Otoman şi Austria); p. 320-322 (Convenția specială încheia- 
tă între Poarta Otomană şi Austria). 

? Zilot Românul (Ștefan Fănuţă), Opere complete. Ediţie îngri- 
jită, studiu introductiv, note, comentarii și indici de Marcel- 
Dumitru Ciucă, Bucureşti, Minerva, 1996, p. 189. 

3 Ibidem. 

+M. H. Kymysos. C6opnuk doxymenmos. T. III (1808- 
1812), Mocksa, Boennoe nsaareabcTBo, 1952, c. 651, 
655. 

š Hurmuzaki, Exodiu de, Documentele privitoare la istoria 
românilor / Culese de A. I. Odobescu, vol. III. Supl. 1 
(1709-1812), Bucureşti, 1889, p. 368. 

é Vezi: Mischevca Vlad, Geneza problemei basarabene — 
1812, Bucureşti, Editura Academiei Române -— Brăila, 
Istros, 2016, p. 252-260. 

7 Zilot Românul (Ștefan Fănuță), Opere complete, op. cit., 
p. 90-91. 

8 Marcel-Dumitru Ciucă, Adevărata identitate a lui Zilot 
Românul, în „Manuscriptum”, anul XI (1980), nr. 3 (40), 
p. 167-173. 

° Zilot Românul (Ştefan Fănuţă), Opere complete, op. cit., 
p. 191. 

lon AGRIGOROAIEI 


Sărbătorirea la Iași 


a Unirii Basarabiei cu România. 
Semnificaţia istorică a momentului 
din 30 martie/12 aprilie 1918 


La 27 martie/9 aprilie 1918, Sfatul Țării, în- 
trunit în şedinţă solemnă, a adoptat Actul 
Unirii Basarabiei cu România: „Republica 
Democratică Moldovenească (Basarabia), 
în hotarele sale dintre Prut, Nistru, Marea 


Neagră și vechile granițe cu Austria, ruptă 
de Rusia acum o sută de ani și mai bine din 


LA. — (n. 1956, Chişinău), absolvent trupul vechii Moldove, în puterea dreptului 
al Facultăţii de Filologie-lstorie  . torie sidreotiluid b ar 
a Universităţii, Alexandru loan IStOTIC ŞILGrEpruui CE Neam, pe Daza prici: 


Cuza'din laşi, Secţia Istorie (1958), piului că noroadele singure să-și hotărască 
cadru didactic la Catedra de Istora soarta lor, de azi înainte și pentru totdeauna 


României, Universitatea, Alexandru Aad A A 
pei se uneşte cu mama-sa România’. Unirea se în- 
loan Cuza” din laşi (1959- 3 


2007), doctor în istorie (1975), făptuia pe anumite baze democratice care tre- 
conducător de doctorat, Profesor buiau înscrise în constituția țării, adoptată de 


emeritus al Universităţii, Alexandru viitorul parlament român ales prin vot univer- 
loan Cuza" din laşi (2007). A p p 


publicat peste250delucrári— Sal, egal, direct şi secret. Declarația se încheie 


volume, cursuri universitare, studii cu cuvintele: „Trăiască unirea Basarabiei cu 


și articole, printre care: România Romån A » " 
a i omânia de-a pururea ṣi totdeauna”. Pusă la 
interbelică (2001); Basarabia de la p > 


unire a integrare (2007); Mărăşti, Vot, Declaraţia Sfatului Țării a fost adoptată 
Mărășești Oituz- 100deani. cu 86 voturi pentru, 3 contra şi 36 abţineri. 
Reflecţii în presa vremii (2017); 
Unirea Basarabiei cu România 

în presa vremii (2018). Laureat al 
Premiului Academiei Române. Chișinău), care a intrat în sala de ședințe și 
și al Ordinului,Gloria Muncii, a rostit o alocuţiune prin care preciza că, în 


Republica Moldova. Cetăţean de l lui A ial iu 
onoare al municipiului lași. numele poporului roman ȘI al regelui, cu 


Rezultatul votului a fost adus la cunoștința 
prim-ministrului Al. Marghiloman (aflat la 


mândrie lua act de declaraţia de unire și — în 

numele guvernului român — declara că o primește. El încheia cu cuvin- 
tele: „Trăiască România, una şi nedespărțită!”. 


Hotărârea Sfatului Țării a fost primită la Iași — capitala statului român 
redus atunci la teritoriul dintre Carpaţi şi Prut — cu un entuziasm de 
nedescris!. Ziarele au publicat numeroase articole în care se relata 
desfășurarea evenimentelor de la Chişinău și se exprima atitudinea 
opiniei publice românești, starea de spirit a unor largi categorii sociale 
față de actul istoric înfăptuit”. Astfel, ziarul „Mişcarea” publica artico- 
le deosebit de semnificative pentru bogatul conţinut de idei, pentru 
analiza atentă a condiţiilor în care s-a înfăptuit unirea. Articolul Unirea 
Basarabiei cu patria-mamă fixa, de la început, caracterul hotărârii de la 
Chişinău. 


„După un veac şi mai bine de robie, în care s-au întrebuințat toate mij- 
loacele unei puteri guvernamentale imense pentru a-i sfărâma caracte- 
rul şi individualitatea naţională, poporul român din Basarabia pășeşte 
în chip liber și cu tăria hotărârilor extreme la unirea cu țara-mamă de 
care a fost vremelnic desfăcut. 


Actul de la 27 martie săvârşit în Adunarea Naţională a Basarabiei este 
consacrarea cea mai evidentă a puterii de viață a neamului românesc 
care, îndată ce evenimentele au îngăduit libera manifestare a conștiinței 
sale naționale, s-a arătat în măsură să biruie toate piedicile interne și 
externe, să evite toate amăgirile și să ne dea nouă înşine și lumii dovada 
că nimic nu e mai presus de voinţa sa de a trăi conform necesităţilor 
sale vitale”. 


Relevând meritul conducătorilor din stânga Prutului, se exprima 
recunoştinţa față de hotărârea lor, față de armată și Suveranul Ţării, în 
numele căruia a pornit această vitează armată pentru a înlătura teroa- 
rea bolşevică. Unirea reprezintă „un triumf inevitabil al principiului 
naționalităților, a cărui forță morală și politică nu au putut-o înfrânge 
episoadele militare și propagandele dușmănoase din răsăritul cotropit 
sau amăgit, și drept o manifestare biruitoare a puterii noastre de viaţă, 
obârşie a încrederii noastre în sine şi în viitor. De aceea — se afirma 
în încheiere — în mijlocul grelelor noastre încercări, unirea Basarabiei 
cu patria-mamă este o rază de lumină care mângâie sufletele noastre și 
trezeşte nemuritoare speranțe”. 

Prin însufleţite manifestații, Iașii au sărbătorit la 30 martie/12 aprilie 
unirea Basarabiei cu România, întâmpinând cu mare satisfacție şi bu- 
curie delegaţia Sfatului Țării venită de la Chișinău pentru a prezenta 
Regelui și Guvernului român Actul Unirii. 


Presa a relatat pe larg desfășurarea manifestărilor care au marcat la Iași 
sărbătorirea unirii Basarabiei. Din trenul care a sosit în gara din Iași la 
ora 10 a coborât mai întâi Ion Inculeţ, preşedintele Sfatului Țării, care 
a fost întâmpinat de prim-ministrul Alexandru Marghiloman şi pre- 
zentat de acesta membrilor guvernului, celorlalte personalități aflate la 
gară. Pe lângă I. Inculeţ, Sfatul Țării era reprezentat de Pan Halippa - 
vicepreşedinte — şi Constantin Stere. Din delegaţie fac parte şi miniștrii 
D. Ciugureanu - președintele Consiliului, Teofil Ioncu - ministru de 
interne, N. B. Codreanu - ministrul căilor de comunicaţie, general 
C. Brăescu — ministrul de război, Mihai Savenco - ministrul justiției, 
episcopul Gavril, vicarul Basarabiei și episcopul Akermanului, precum 
şi arhimandritul Gurie şi alţii. 


Fruntașii basarabeni și persoanele oficiale aflate în gară s-au îndreptat spre 
Mitropolie. Pe tot parcursul, mulțimea a aclamat în urale pe oaspeţii basa- 
rabeni. După sosirea la Mitropolie a Regelui şi Reginei (ora 11), s-a ofici- 
at un Te-Deum. Au fost de față oaspeţii basarabeni, membrii guvernului, 
reprezentanţi ai Partidului Naţional Liberal, în frunte cu Ion I. C. Brătianu, 
corpul ofițeresc, reprezentanţii autorităților civile și un numeros public. 
Serviciul divin a fost oficiat de Î.PS.S. Mitropolitul Pimen, înconjurat de 
înaltul cler, de episcopul Gavril și arhimandritul Gurie. După terminarea 
serviciului divin a avut loc o recepţie la Palatul Mitropoliei, unde oaspeţii 
au fost prezentați suveranilor, familiei regale. La ora 12 și jumătate, a avut 
loc defilarea trupelor Regimentului 1 și 2 Grăniceri, 9 Vânători. 


La ora 13 s-a desfăşurat la reşedinţa regală din strada Lăpușneanu 
(astăzi Muzeul Unirii) un dejun oficial, la care au luat parte Regele şi 
Regina, principesele și principele moştenitori, membrii guvernului și 
fruntaşii basarabeni. Înainte de dejun, ministrul C. C. Arion a conferit 
delegaților basarabeni diverse decoraţii din partea Regelui. C. Stere a 
fost decorat cu ordinul „Coroana României” în grad de Mare Ofiţer. 


La ora 4, în Piaţa Unirii s-a încins Hora Unirii, jucată de cetățeni și 
soldaţi în cântecele orchestrelor militare. În fața Palatului regal s-a jucat 


EEE PT RO MIÂINIĂ 


hora la care au luat parte și Alteţele Sale Regale Principesele Elisabeta 
şi Maria. 


Presa din 1 aprilie era dedicată, în mare măsură, aceluiași eveniment, 
aducându-se mai multe completări referitoare la manifestările de la 
Iași: vizita delegaților basarabeni la corpul de aviație de pe platoul de 
la Abator, masa de seară oferită de către Î.P.S.S. Mitropolitul Pimen în 
onoarea fraților basarabeni, plecarea acestora la gară, conduşi de mem- 
bri ai guvernului, de corpul ofițeresc superior și de un numeros public. 


Se aducea la cunoștința publicului atât cuvântul Regelui rostit la deju- 
nul oficial de la Palat în ziua de 30 martie/12 aprilie 1918, cât şi răs- 
punsul dat de preşedintele Sfatului Ţării. 


Regele Ferdinand a declarat: 
„Vă salut pe voi, fraţi de peste Prut. 


Voi sunteţi aceia care aţi înţeles sentimentul ce demult domnea în ini- 
mile fraților noştri moldoveni ai Basarabiei; l-aţi înțeles aşa de bine că 
azi putem vorbi unii cu alții și ca fraţi, şi ca prieteni. 


Sărbătorim astăzi înfăptuirea unui vis care demult zăcea în inimile tu- 
turor românilor de dincolo şi de dincoace de apele Prutului. 


Din graniță ați făcut punte, unindu-vă cu ara-Mumă, și de aceea vă zic 
bine aţi venit între noi. 


V-aţi alipit în timpuri grele pentru Ţara-Mumă ca un copil tânăr, însă 
cu inima adevărat românească. 


Salutăm în voi o parte frumoasă a unui vis care niciodată nu se va şterge. 


De aceea ridic paharul meu în sănătatea fraţilor noștri, îmbrățișaţi de 
Mine cu aceeași căldură a dragostei părintești. 


Trăiască copilul cel mai mic, dar poate cel mai voinic al României- Mame!” 


La acest toast, I. Inculeţ, președintele Sfatului Țării, a răspuns prin ur- 
mătoarele cuvinte: 


„Sunt foarte fericit că eu, în calitate de reprezentant al poporului ro- 
mân de peste Prut, am căderea să aduc Majestății Voastre vestea unirii 
poporului basarabean cu Țara noastră Mamă. 

A fost un gând vechi al nostru pe care astăzi, prin noi, îl vedem cu mare 
bucurie realizat, rămânând acum, după înfăptuirea unirii, să luptăm 
pentru realizarea dorințelor poporului nostru şi îndeosebi ale țărănimii 
noastre. 


În această privință, Majestatea Voastră a binevoit a ne dea cea mai fru- 
moasă pildă (referire la scrisoarea prin care Regele, la 20 martie, anunţase 
că se va trece imediat la împroprietărirea țărănimii) [n.n. — I. A.]. 


Gestul Mejestăţii Voastre a avut un ecou mare în țărănimea basarabea- 
nă, care, aclamând pe Majestatea Voastră, îl numeşte «Krestianskiy 
Korol» (Regele Țăranilor). 


Trăiască Majestatea Sa Regele, Majestatea Sa Regina, cu întreaga di- 
nastie!”. 


A fost înfățișat modul în care „marele eveniment istoric al unirii 
Basarabiei cu România a fost sărbătorit în chip solemn de către oștile 
române care se găsesc în Basarabia. În ziua de 30 martie s-a oficiat un 
Te-Deum în biserici, după care comandanții au trecut în revistă trupele 
în prezenţa tuturor autorităților”. La slujba de la Catedrala din Chişinău 
au luat parte generalii Istrati și Rășcanu, ofițeri superiori ai armatei ro- 
mâne, deputaţi ai Sfatului Țării, un numeros public. La ieşire, în faţa 
reședinței episcopale, generalul Istrati a dat citire unui ordin de zi, prin 
care sublinia, în primul rând, că unirea Basarabiei cu România, „acest 
mare eveniment în istoria neamului românesc, s-a înfăptuit de înda- 
tă ce poporul basarabean a putut să hotărască singur și liber asupra 
destinelor sale”. Trupele trimise de guvernul român pentru a restabili 
ordinea, a ocroti viața și avutul locuitorilor şi-au îndeplinit misiunea. 
Festivitatea se termina cu defilarea trupelor, în mijlocul unui entuzi- 
asm de nedescris. 


Pe drept cuvânt, va scrie Const. Kirişescu în a sa Istorie pentru între- 
girea României, 1916-1918, România, „deşi era îndoliată de condiţiile 
înrobitoare ale păcii de la Buftea, a sărbătorit evenimentul unirii cu 
Basarabia amestecând lacrimile de jale cu lacrimile de bucurie”. 


La 3/16 aprilie, Sfatul Țării alegea ca președinte pe C. Stere și se for- 
ma un nou Consiliu de Directori Generali (condus de Petre Cazacu), 
în legătură cu desemnarea lui Ion Inculeţ și, respectiv, a lui Daniel 

Ciugureanu ca miniștri din partea Basarabiei în guvernul României. 
La 9/22 aprilie 1918, prin decretul regal nr. 842, se promulga unirea 
Basarabiei cu România; se înfăptuia un moment necesar în procesul 
de ratificare internă a unirii Basarabiei, parte componentă a realizării 
idealului naţional, în ansamblul său‘. În numele poporului român, se 
sublinia în acest decret, Regele Ferdinand lua act de votul Sfatului Ţării 
din 27 martie/9 aprilie 1918 şi declara la rândul său: „Basarabia unită 
cu România pe veci, una și indivizibilă”. Această declaraţie era învestită 
cu sigiliul statului și publicată în „Monitorul Oficial”, nr. 8 din 10 apri- 
lie 1918, având semnăturile Regelui Ferdinand, ale prim-ministrului 
Alexandru Marghiloman și ministrului justiţiei D. Dobrescu. 


Hotărârea Sfatului Țării adoptată la Chișinău, consfinţită prin decretul 
regal dat la Iași, marca intrarea istoriei Basarabiei pe făgaşul său firesc, 
ca parte integrantă a statului român, ca prim moment, cu o semnificaţie 
specială în realizarea Marii Uniri din anul 1918. 


Note | ` Ion Agrigoroaiei (coord.), Iașii și Unirea Basarabiei cu 
România, laşi, 2018, passim. 
? Ion Agrigoroaiei, Unirea Basarabiei cu România în presa 
vremii, laşi, 2018, p. 75 sq. 
3,„Mişcarea”, 30 martie 1918. 
* Basarbenii în laşi, în „Mişcarea”, 1 aprilie 1918. Se mai 
menţiona că la ora 18 a început o retragere cu torţe, în 
frunte cu muzica militară. Demonstrația a pornit de la 
statuia lui Ștefan cel Mare şi s-a oprit în faţa Palatului Re- 
gal, unde a avut loc o mare manifestaţie. 
5 Decretul regal pentru promulgarea unirii Basarabiei cu 
România, republicat în „Limba Română” (Chişinău), nr. 
1-2, 1998, p. 8. 

Elena NEGRU, Gheorghe NEGRU 


Autorităţile sovietice în război 
cu presa și literatura 


din Republica Socialistă România 
(mijlocul anilor 1960 - anii 1970) 


i 
E. N. — dr. conf. univ, 
cercetător științific 
coordonator, Institutul de 
Istorie (Chișinău). Autoare 
a unor lucrări consacrate 
RASSM și RSSM. 


Gh. N. — dr. conf. univ, şef 
Secţia Istorie modernă la 
Institutul de Istorie al MECC 
(din 2012). Redactor (1998) 
şi redactor-şef al revistei 

de istorie şi cultură „Destin 
Românesc” (din 2006). 


1. Interzicerea literaturii 
din România 


Ca răspuns la cursul de distanțare de 
Moscova, iniţiat, la începutul anului 1960, 
de către liderii de la Bucureşti, conducerea 
PCUS și PCM au declanșat în 1965 un răz- 
boi ideologic și propagandistic ce viza atât 
România, cât și populaţia din RSSM. Pentru 
prima dată în perioada postbelică, guvernul 
comunist din RSR devenise o ţintă directă 
a campaniilor propagandistice ale „partidu- 
lui-frate” din URSS. În RSSM, politica anti- 
românească fusese promovată şi anterior, cu 
precădere în perioada stalinistă. Totuși, în 
acei ani, nu au fost atacate valorile camaradu- 
lui de lagăr socialist, ci doar „moştenirea” și 
„naționalismul burghez” din România regală. 
Odată cu schimbarea paradigmei în politica și 
istoriografia din RSR - respingerea abordări- 
lor proruseşti şi prosovietice — pentru dem- 
nitarii de la Moscova şi Chişinău, România 
„frăţească” s-a transformat într-o Românie 
„revizionistă” şi „naţionalistă”. 


Primele victime ale războiului propagandistic 
antiromânesc din RSSM, început în 1965, au 

fost literatura și presa periodică din RSR, devenite în anii dezghețului 
hruşciovist indispensabile pentru o bună parte a populaţiei dintre Prut 
şi Nistru, care le cumpăra sau le abona. Profitându-se de relativa relaxa- 
re a cenzurii din timpul destalinizării, în URSS şi RSSM se organizau 
decade ale culturii românești, alte acţiuni culturale sovieto-române. 
În perioada 20-27 august 1964, la Chişinău s-a desfășurat săptămâna 
difuzării literaturii românești din Republica Populară Română, iar în 
perioada 12-21 septembrie 1964, în conformitate cu planul de colabo- 
rare culturală și științifică sovieto-română, aici a fost organizată decada 
cărții româneşti. 


În nota informativă Cu privire la totalurile săptămânii difuzării literatu- 
rii din Republica Populară România din 3 septembrie 1964, adjunctul 
preşedintelui Asociaţiei Comerţului cu Cărţi din RSSM, I. Ivanenko, 
aducea la cunoştinţă că, în cadrul evenimentului cultural din 20-27 au- 
gust 1964, la magazinul nr. 10 din orașul Chișinău s-a vândut literatură 
românească în valoare de 1.500 ruble, cele mai solicitate și mai vân- 
dute cărți fiind: Viaţa lui Mihai Eminescu, de George Călinescu (104 
exemplare), Proză, de Mihai Eminescu (125 exemplare), Versuri, de 
Octavian Goga (100 exemplare), Dicţionar rus-român (200 exempla- 
re), Literatura veche românească, de Alexandru Piru (100 exemplare), 
Gramatica limbii române (în 2 volume) (100 exemplare), Istoria limbii 
române (în 3 volume) (50 exemplare) etc.! 


Conform opiniilor oficiale, interesul sporit față de literatura din 
România era determinat de calitățile acesteia, de lipsa în RSSM a lite- 
raturii artistice, didactice, științifice în limba „moldovenească”. 


La consfătuirea republicană a activului de partid din 22-23 decembrie 
1965, I. Bodiul a criticat vehement atitudinea de „gură-cască” a unor 
cadre, care au permis ca în RSSM să intre „mai mult de 60.000 de exem- 
plare de literatură artistică și periodică” din România. Difuzarea unui 
asemenea volum de literatură artistică și ediţii periodice românești 


„reacţionare” reprezenta, în viziunea autorităţilor, un pericol public. 


La 1 februarie 1966, a avut loc şedinţa prezidiului CC al PCM, în 
cadrul căreia s-a discutat despre necesitatea intensificării controlu- 
lui asupra pătrunderii în republică a literaturii străine, prin care se 
avea în vedere presa și cartea românească din RSR. În luarea sa de 

cuvânt, I. Bodiul a reiterat ideea restrângerii circulaţiei literaturii şi 
presei străine în RSSM și instituirea unui control riguros asupra aces- 
tei literaturi. 


P. Voronin, membru al prezidiului CC al PCM, a fost unul dintre 
susținătorii fervenţi ai acestei hotărâri: „Decizia este corectă şi noi 
trebuie să limităm accesul acestui gen de literatură. Este inadmisibil 
ca la Călăraşi, de exemplu, să ajungă asemenea cantități de literatu- 
ră periculoasă pentru noi, iar noi să nu controlăm acest lucru... Noi 
nu intrăm într-o contradicție generală, ci reieșim din particularităţile 
noastre (specificul nostru). Când o astfel de literatură intră undeva în 
Siberia, e o situaţie, iar când aceasta vine la Călărași — e alta. Principala 
noastră sarcină e să-i educăm pe oamenii muncii în spiritul devota- 
mentului față de Partidul Comunist, de aceea nu văd aici niciun fel de 
contradicții şi la prezidiu trebuie să spunem clar ce dorim să realizăm 
prin adoptarea unei asemenea hotărâri”. 


Prim-secretarul PCM, I. Bodiul, a sprijinit opinia lui P. Voronin, or- 
donând nimicirea literaturii „dăunătoare” provenite din RSR: „Vreau 
să spun că în Uniunea Sovietică niciodată nu a fost susținută literatu- 
ra din străinătate. Nu ţin minte niciun caz de acest gen. Dimpotrivă, 
suntem cointeresaţi ca peste hotare să meargă cât mai multă literatură 
de la noi, acest lucru este menţionat şi în dispoziţie. Este vorba de un 
schimb internaţional și, vrem sau nu, suntem obligați să facem acest 
lucru. Noi însă examinăm o chestiune concretă și trebuie să abordăm 
problema în alt mod: această literatură ne aduce folos sau daună? Dacă 
ne aduce folos — trebuie susținută, dacă ne prejudiciază — să punem 
capăt intrării ei. La noi, această literatură are consecințe negative în 
educaţia oamenilor noștri. Luaţi ziarul românesc (nu este indicat titlul 
- n.n.) şi veţi vedea: în el nu e nimic despre Uniunea Sovietică. Aceasta 
e de asemenea o chestiune ce ţine de ideologie. Şi aici nimic nu vine în 
contradicție. Dacă literatura ne aduce prejudicii, ea trebuie interzisă. 
Trebuie să scriem a se reglementa, iar după aceea să interzicem şi să 
nimicim literatura care aduce daune educaţiei ideologice”. 


În preambulul hotărârii CC al PCM Despre literatura care vine în re- 
publică din străinătate din 1 februarie 1966 se arăta, printre altele, că 
în multe dintre publicaţiile ce intrau în RSSM era falsificată realitatea, 
iar acest fapt „dezorienta oamenii muncii din republică”, influența „ne- 

gativ asupra formării unei concepții veridice despre lume în rândul 
populaţiei republicii, mai cu seamă în rândul tinerilor”, crea „confuzie 
în minţile lor”, „dădea naștere dispoziţiilor nesănătoase”. Astfel, hotă- 
rârea prevedea reglementarea importului și difuzării în republică a li- 
teraturii, ziarelor şi revistelor străine şi se interzicea importul edițiilor 
străine „în care era falsificată realitatea istorică” de către „propaganda 
burgheză antisovietică”. Se cerea retragerea din rețeaua de comerț și 
din biblioteci a publicaţiilor care, „după conţinutul lor ideologic, nu 
prezentau valoare pentru cititorul sovietic”. 


Conform aceleiași hotărâri, importul de literatură și presă periodi- 
că străină devenea o atribuie a CC al PCM. Şefilor de organizații 
care dispuneau de biblioteci cu fonduri speciale de literatură străină 
(Academia de Ştiinţe a RSS Moldovenești, Biblioteca de Stat „N. K. 
Krupskaia” etc.) li se solicita să stabilească un control strict asupra lite- 
raturii comandate. Secţia ştiinţă și cultură a CC al Partidului Comunist 
al Moldovei era abilitată să verifice corectitudinea utilizării fondurilor 
speciale de literatură și să facă propuneri referitoare la reglementarea 
eliberării ei. Ministerul Culturii, Ministerul Învăţământului Public al 
RSS Moldovenești trebuiau să stabilească ordinea și cercul de persoa- 
ne cu drept să utilizeze, în biblioteci, organizaţii și instituţii, literatura 
şi presa periodică primită din străinătate”. 


La S iunie 1968, preşedintele Comitetului de Stat pentru presă al 
Consiliului de Miniştri ai RSSM, E. Jmerenețkaia, prezenta CC al 
PCM unele date cu privire la comenzile și comercializarea literaturii 
în limba română în perioada 1966-1967 şi ianuarie-mai 1968. În con- 
formitate cu hotărârea din 1 februarie 1966, literatura țărilor socialiste 
se comercializa în doar trei librării din RSSM: la librăria „Meridian” 
din or. Chişinău (subordonată reţelei comerțului cu cărţi); la librăria 
nr. 1 din or. Bălți și la librăria nr. 3 din or. Tiraspol. Comenzile pen- 
tru literatura în limba română se întocmeau în baza unor formulare 
incluse în Catalogul internațional pentru comanda cărților noi, luân- 
du-se la evidență atât cerințele cumpărătorilor individuali, cât şi ale 
organizaţiilor. Până în 1966, la ordinul Asociaţiei „Cartea”, comen- 
zile erau direcționate către Oficiul Exportul de cărți, iar copiile — la 
„Cartimex” din Bucureşti. După 1966, Comitetul de Stat pentru presă 
al Consiliului de Miniștri al RSSM avea obligaţia de a coordona, îm- 

preună cu Departamentul propagandă și agitaţie al CC al PCM toate 
chestiunile privind comenzile de carte din străinătate. Din a doua ju- 
mătate a anului 1967, RSSM a încetat să mai comande din România 
literatură politică, literatură pentru copii şi literatură din domeniul 
agriculturii. Comenzile se întocmeau, în principal, pentru literatu- 
ră tehnică, medicală, pentru îndrumare și, într-o cantitate mai mică, 
pentru literatură artistică, cărți de artă și muzică. În anumite cazuri, 
se comandau, în scop de informare, două-trei exemplare de literatură 
politică. Din sus-numitul raport aflăm că, din noiembrie 1965, operele 
lui O. Goga, N. Iorga și cele cu caracter analogic ale altor autori români 
nu mai ajungeau în rețeaua de difuzare a cărții’. 


În 1966, rețelei de comerț cu cărți i-au fost livrate 39.200 exemplare 
de carte românească (1.036 de titluri) în valoare de 27.700 ruble; în 
1967 — 36.700 exemplare (1.202 de titluri), în valoare de 21.700 de ru- 
ble; în ianuarie-mai 1968 — 37.300 exemplare (655 titluri), în valoare 
de 27.600 ruble. În pofida deciziilor luate, la începutul anului 1968, în 
rețeaua comerțului cu cărți din RSSM a ajuns un număr relativ mare 
de cărți din România. De exemplu, Dicţionarul explicativ al limbii ro- 
mâne — 1.800 exemplare; Dicţionar francez-român — 900 exemplare; 
Dicţionar rus-român — 500 exemplare; Anatomia omului — 485 exem- 
plare; Dicţionar enciclopedic român — 500 exemplare. Valoarea acestor 
cărți şi încă a 11 titluri importante de literatură română constituia 
14.000 de ruble, aproximativ jumătate din valoarea întregii cantități de 
carte românească livrată în rețeaua de comerţ din RSSM în lunile ianu- 
arie-mai 1968. Titlurile menţionate, inclusiv manualele, îndrumarele 
şi literatura critică pentru instituţiile de învățământ se bucurau de o 
mare cerere“. 


Dată fiind această situaţie, în perioada 1966-1967, Asociaţia pen- 
tru Comerţul cu Cărţi din RSSM a redus considerabil, față de anii 
precedenţi, comenzile pentru cărţile româneşti. Pentru că, pe parcur- 
sul mai multor ani, Asociaţia „Cartea” s-a pronunţat în favoarea livrării 
literaturii de import în valoare de 50.000 de ruble, în principal din con- 
tul cărții româneşti, Comitetul pentru presă al RSSM a expediat către 
Comitetul pentru presă al Consiliului de Miniștri al URSS o propune- 
re privind reducerea cu 20.000 de ruble a importului de cărți străine, 
în anul 1968. 

La 6 mai 1968, CC al PCUS a adoptat hotărârea Cu privire la măsurile 
de ajutor al RSS Moldoveneşti în ameliorarea muncii ideologice, în care 
şi-au găsit reflectare și unele prevederi ce vizau limitarea importului 
de carte românească. Sus-numita hotărâre făcea parte din ansamblul 
de contramăsuri ale CC al PCUS faţă de politica lui Ceaușescu de 
distanțare de Moscova. CC al PCUS „i-a propus Asociaţiei Unionale 
«Cartea Internaţională» să reglementeze schimbul de cărți și ediții 
periodice cu RSR”, solicitând ca schimbul de carte între URSS şi RSR 
să se efectueze după principiul parităţii. Hotărârea stabilea reguli noi 
în privinţa livrării literaturii românești care, de acum înainte, trebu- 
ia efectuată în baza comenzilor parvenite din „provincie”. Din motiv 
că mulți locuitori ai RSS Moldovenești se abonau la ediţii periodice 
românești în regiunile învecinate ale RSS Ucraineană, CC al PCUS a 
„recomandat CC al PC al Ucrainei să întreprindă măsurile necesare 
pentru reglementarea abonării la publicaţiile românești în Ucraina”. 


Cu scopul de a îngrădi drastic accesul la literatura românească, tot în 
luna mai 1968 au fost lichidate secţiile de literatură străină ale librări- 
ilor din Bălţi şi Tiraspol. Totuși, pentru a salva aparențele unor relaţii 
de „prietenie” cu RSR, a fost păstrată librăria nr. 2 din Chişinău, unde 
se putea găsi literatură românească, dar din domenii care nu interesau 
cititorii, şi în cantități neînsemnate. În a doua jumătate a anului 1968, 
reţelei de comerț din RSSM i-au fost furnizate spre comercializare cărți 
românești în valoare de 984 ruble, ceea ce indica o scădere bruscă (de 
28 de ori!) față de prima jumătate a aceluiași an. Dacă raportăm acest 
fapt la anii 1964-1965, când în RSSM se aducea carte românească în 
valoare de 50.000 de ruble, observăm o reducere de circa 50 de ori a 
numărului acestora. În același timp, suma rezervată pentru procura- 
rea literaturii din Bulgaria constituia 3.158 ruble, RDG - 2.329 ruble, 
Polonia — 2.565 ruble, Cehoslovacia — 1.542 ruble. 


În vederea aplicării hotărârii CC al PCM Cu privire la furnizarea şi di- 
fuzarea în Moldova a unor tipărituri din străinătate din 23 iulie 1968, 
a fost redus cercul instituţiilor academice, culturale din RSSM care 
aveau dreptul de a comanda literatură românească. În nota informati- 
vă din 8 decembrie 1968 Despre modul de îndeplinire a hotărârii CC al 
PCM din 23 iulie 1968 „Cu privire la furnizarea şi difuzarea în Moldova 
a unor tipărituri din străinătate”, E. Jmereneţkaia relata CC al PCM că 


LECȚIILE ISTORIEI ET 


doar cinci organizaţii din RSSM au fost abilitate cu dreptul de a co- 
manda literatură străină (românească): Academia de Ştiinţe (respon- 
sabil A. Kidel), Enciclopedia Sovietică Moldovenească (responsabil 
A. Timuș), Biblioteca Republicană „N. K. Krupskaia” (responsabil 
tov. Sotnikov), Biblioteca Republicană Ştiinţifico-Medicală (respon- 
sabil F. Bercovici) şi Biblioteca Universității de Stat (responsabilă tov. 
Sosnovskaia). Toate comenzile se făceau în baza unor formulare de 
strictă evidenţă?. 


În anii 1975-1977, din cele cinci instituţii abilitate cu dreptul de a pro- 
cura carte românească, doar Academia de Științe și Biblioteca de Stat 
Republicană „N. K. Krupskaia” au achiziționat literatură românească. 
Astfel, în anul 1975, Academia de Ştiinţe a RSSM a procurat 1.042, 
în 1976 — 1.414, iar în anul 1977 — 1.241 exemplare de carte editată 
în RSR, iar Biblioteca „N. K. Krupskaia” respectiv 712, 1.590 şi 1.052 
exemplare. Sistemul sovietic de cenzură a instituit un control într-atât 
de riguros, încât în RSS Moldovenească devenise aproape imposibil 
să procuri cărți românești de valoare. După ce, la mijlocul anilor '70, 
în or. Bălți şi Tiraspol au fost desfiinţate librăriile în care se vindeau 
cărți străine, în RSSM a mai rămas doar o singură librărie de acest fel 
- librăria „Drujba” (Prietenie) din centrul Chișinăului. Aceasta avea 
doar câteva rafturi de carte românească, ediţii anodine sau „folositoa- 
re” educaţiei ideologice. Chiar dacă autorităţile comuniste din RSSM 
încercau să păstreze aparențele unei bune colaborări și prietenii sovie- 
to-române, faptul că la Chişinău nu se vindeau cărți din România nu 
mai era un secret pentru conducerea comunistă din RSR. Gheorghe 
Badrus, ambasador al RSR în URSS (în perioada 1972-1980), aflându- 
se într-o delegaţie la Chişinău, în anul 1978, și-a dorit să facă o vizită la 
librăria „Drujba” pentru a se documenta în legătură cu sesizările des- 
pre lipsa cărților editate în RSR. Conducerea de la Chișinău, în frunte 
cu I. Bodiul, dorind să muşamalizeze situaţia şi să nu-şi deconspire lip- 
sa de prietenie, a făcut tot posibilul ca diplomatul român să nu poată 
intra în librărie, căci, „a doua zi — îşi amintea Gheorghe Badrus — când 
am ajuns în faţa librăriei, am găsit scris pe ușă: Închis pentru inventar”. 
Această stare de lucruri s-a menţinut şi pe tot parcursul anilor '80, 
cărţile româneşti devenind obiecte de lux pentru intelectualii basara- 
beni, dar și pentru mulți dintre oamenii simpli, care puteau face rost de 
ele doar în alte orașe ale imensei URSS. 

2. Suprimarea presei periodice românești 


Ministrul Învățământului Public, E. Postovoi, informa, la 13 aprilie 1966, 
CC al PCM despre intenţiile sale de a reduce complet, în 1967, abonarea 
la 73 şi parţial la 12 denumiri de ediţii periodice străine, „în principal din 
RSR:. Rata publicaţiilor din România a căror abonare, în anul 1967, se 
reducea complet sau parţial constituia 46,6 şi respectiv 58,3 la sută din 
totalul publicaţiilor periodice din străinătate. Printre edițiile românești 
care nu mai puteau fi deloc abonate găsim următoarele titluri: „Analele 
Institutului de Istorie a Partidului de pe lângă CC al PMR”, „Limba ro- 
mână, „Lupta de clasă”, „Rumiînskaia Literatura”, „Revue roumaine de 
lingvistique', „Studii de cercetări de istorie veche”, „Studii și cercetări 
lingvistice”, „Studii. Revistă de istorie”, „Femeia”, „Flacăra, „Gazeta lite- 
rară”, „Contemporanul”, „Luceafărul”, „Viaţa românească” etc." 


Dacă în anul 1966, RSS Moldovenească abona peste 100 mii exem- 
plare de publicaţii periodice românești, în 1967 abonarea la aceste 
ediții a scăzut brusc până la 8.342 (5.768 ziare şi 2.574 reviste). Printre 
cele mai solicitate reviste româneşti se numărau: „Femeia', „Săteanca”, 
„Arici pogonici”. În 1967, revista „Săteanca” număra 1.069 abonaţi, 
„Femeia” — 473, „Arici pogonici” — 163, „Flacăra” — 151. 


Revista „Săteanca” era foarte solicitată mai ales în mediul rural, 
conţinând recomandări utile pentru activităţile casnice și de grădi- 
nărit. În 1967, cele mai multe abonamente la această revistă au fost 
perfectate în următoarele raioane: Rezina (378), Kotovsk/Hâncești 


(295), Cahul (129). 


În general, presa din România se bucura de o popularitate mai mare 
printre locuitorii raioanelor de nord. Astfel, din cei 2.574 abonaţi la 
revistele din România, cei mai mulți se numărau în raioanele: Briceni 
(539), Donduşeni (897), Râşcani (112), Lazo/Sângerei (111). 


În anul 1968, comparativ cu anul 1967, numărul de abonamente la 
presa din România s-a redus aproape în jumătate, constituind 4.473 
exemplare, dintre care mai mult de jumătate (2.380 exemplare) reve- 
nea revistelor româneşti de limbă rusă, cum ar fi: Rumînia (România), 
Biblioteca Rumiînia. Literaturnoe prilojenie k jurnalu Ruminia (Biblioteca 
România. Supliment literar la revista România)”. 

Anul 1968 a constituit momentul de vârf al campaniei PCUS și PCM 
împotriva presei din România, având drept rezultat o reducere drastică 
a abonamentelor la ziarele și revistele românești în RSSM în anul ur- 
mător. În anul 1969, ziarele şi revistele din România, solicitate cel mai 
mult în anul 1968 („Săteanca”, „Femeia”, „Gazeta literară”, „Magazin, 
„Studii şi cercetări lingvistice”, „Limba română”, „Contemporanul” 
etc. ), au fost reduse la câteva exemplare, iar altele („Analele Institutului 
de studii istorice și social-politice”, „Limba Română”, „Programele ra- 
dio şi televiziune”, „Arici pogonici”) nu au mai putut fi abonate deloc 
în RSSM”. 


Cu toate restricțiile impuse de autorităţi, românii din RSSM abonau 
ediţiile periodice din România în alte orașe ale URSS. În luna iulie 
1968, ministrul telecomunicaţiilor V. Rusu informa CC al PCM că „ex- 
pedierea de facto în republică a unor publicaţii românești depăşesc co- 
menzile noastre din contul abonării efectuate peste hotarele Moldovei. 
La Chişinău, au fost comandate şi difuzate doar 41 exemplare ale zia- 
rului „Contemporanul, dar, de facto, primesc publicaţia 103 abonaţi: 
20 dintre ei şi-au perfectat abonamentul la Moscova, 12 — la Odessa, 
8 — la Cernăuţi. Au fost comandate (din RSSM - n.n.) 74 exemplare 
de „Gazeta literară”, dar primesc publicaţia 125, dintre care 23 şi-au 
perfectat abonamentele la Moscova, 6 — la Reni, 5 — la Odessa. De ase- 
menea, au fost comandate 40 de exemplare ale publicaţiei „Magazin”, 
primind-o 153 persoane: (37 şi-au perfectat abonarea la Moscova; 
16 — la Odessa, 10 — la Leningrad, 7 — la Cernăuţi). Au fost coman- 
date 9 exemplare de revistă „Arici pogonici”; primesc publicația 44 
de abonaţi (15 — abonând-o prin Moscova; 7 — prin Odessa; 5 - prin 
Leningrad). Au fost comandate 25 de exemplare de revista „Femeia, 
primesc publicaţia 73 de abonaţi (15 s-au abonat la Moscova, 8 — la 
Odessa, 6 — la Leningrad)”. 


În anii 1969-1970, numărul abonaților la presa românească peste 
hotarele RSSM depășea, în ansamblu, de trei ori pe cel al abonaților 
la presa românească în RSSM. Astfel, în anul 1969, în pofida tutu- 
ror piedicilor puse de autorităţile sovietice, locuitorii din RSSM au 
abonat 1285 ziare şi reviste românești, dintre care doar 436 pe te- 
ritoriul RSSM. Numărul persoanelor abonate dincolo de hotarele 
RSSM, la ziarele „România literară” și „Scânteia”, era de peste trei ori 

mai mare decât al celor abonaţi în RSSM. Numărul abonaților din 
RSSM, care şi-au perfectat abonamentele la revistele „Luceafărul”, 
„Flacăra”, „Viaţa românească” în alte orașe ale URSS, era de două- 
sprezece, nouă şi, respectiv, şapte ori mai mare decât al celor care 
şi-au completat abonamentele în RSSM. În 1969, cititorii din RSSM 
au fost nevoiţi să-şi întocmească abonamentele la ediţiile periodice 
românești, aproape în întregime, în alte orașe ale URSS. Este vor- 
ba de ziarele și revistele „Contemporanul”, „Magazinul”, „Albina', 
„Arici pogonici”, „Cinema”, „Cercetări lingvistice”, „Femeia”, „Limba 

Română”, „Luminiţa”, „Săteanca”, „Urzica”, „Viaţa românească’. 


La 2 noiembrie 1970, D. Cornovan, secretar al CC al PCM, responsa- 
bil de ideologie, a expediat la CC al PCUS o notă informativă privind 
abonarea la ziare şi reviste românești în RSS Moldovenească. Din do- 
cument aflăm că în RSSM, în anul 1970, au fost abonate, în total, 2.377 
exemplare. Din acest număr, 1.803 exemplare au fost abonate peste 
hotarele republicii şi doar $74 exemplare — în RSSM. Cele mai multe 
ziare şi reviste din România au fost abonate în RSFSR - 1.433 exem- 
plare, inclusiv în orașul Moscova și în regiunea Moscova — 1.183 exem- 
plare, în regiunea Krasnodar — 119. În RSS Ucraineană au fost abonate 
302 exemplare, în oraşul Riga - 26, Minsk - 20, în oraşele din Siberia 
şi Extremul Orient: Belomorsk — 10, Sverdlovsk - 19, Celiabinsk - 16, 
Iujno-Sahalinsk — 11. În 1970, Chişinăul avea cei mai mulți abonaţi la 
presa românească (2.065 exemplare), dintre care 1.509 exemplare au 
fost abonate dincolo de frontierele republicii. În raioanele din RSSM 
au fost abonate 206 exemplare, 3 — în RSSM, 203 -— în alte regiuni ale 
URSS". 


Dacă în RSSM chestiunea privind limitarea abonării presei din Româ- 
nia fusese soluţionată, în linii mari, în anii 1969-1970, rămânea încă 
problema abonării individuale la presa românească în celelalte repu- 
blici şi regiuni ale URSS. An de an, în pofida interdicţiilor, în RSSM 
ajungea un anumit număr de ediţii periodice românești care, în opinia 
autorităților comuniste, nu putea fi neglijat. 


În memoriul Despre faptele de falsificare în Republica Socialistă România 
a evenimentelor istorice și măsurile privind preîntâmpinarea consecințelor 
lor negative în Moldova din 27 iunie 1975, I. Bodiul solicita CC al PCUS 


ca „în scopul neutralizării influenţei negative a României asupra repu- 

blicii noastre”, să se pună în practică „abonarea la publicaţiile periodice 
românești doar prin RSS Moldovenească” sau „să se interzică ca aceste 
publicaţii să vină la noi din alte republici”. 


Astfel, după anul 1975, în rezultatul unor solicitări periodice ale con- 
ducerii PCM către CC al PCUS, posibilitatea românilor din RSSM de 
a se abona la ediţiile periodice din România în alte zone ale URSS a 
fost suprimată. Totodată, și bibliotecilor le-a fost interzisă abonarea la 
ziarele şi revistele din România, cu excepția Bibliotecii Academiei de 
Ştiinţe şi Bibliotecii Republicane de Stat „N. K. Krupskaia”. Prezența 
publicaţiilor româneşti în aceste biblioteci nu constituia niciun pericol 
atâta timp cât ele se păstrau în fonduri speciale la care accesul era limi- 
tat, fiind destinat mai ales aparatului ideologic din RSSM. 


Cu toate că în RSSM presa din România era, practic, suprimată, se- 
cretarul CC al PCM pentru ideologie, I. Calin, în Informaţia privind 
intensificarea propagandei române asupra RSS Moldoveneşti din 7 aprilie 
1978, propunea CC al PCUS „reducerea suplimentară a furnizării şi 
răspândirii în ţară a publicaţiilor ştiinţifice şi periodice românești care 
conţin concepții şi tendinţe naţionaliste şi revizioniste”!6. 

În nota Despre îndeplinirea hotărârilor adoptate cu privire la consolidarea 
bazei tehnico-materiale a teleradiodifuziunii de stat a RSS Moldoveneşti, re- 
glementarea abonării la literatura şi ediţiile periodice din RSR şi intrarea în 
Moldova a turiștilor şi cetățenilor români în scopuri personale, adresată CC al 
PCM din 7 aprilie 1978, Gr. Eremei, Preşedintele Consiliului de Miniștri 
ai RSSM, menţiona că oficiile „Soiuzpeciati” (Presa unională) perfectase în 
acel an abonamente „pentru 61 de ziare și 195 de reviste românești”, iar în 
rețelele de vânzare cu amănuntul se prevedea să fie distribuite „15 ziare şi 
252 de reviste, inclusiv revista de modă — 200 de exemplare”. 


În concluzie putem constata că autorităţile din RSSM, prin limite 
impuse succesiv, au reușit să „soluţioneze”, în linii mari, în anii 1966- 
1970, „problema” circulaţiei literaturii și presei românești din RSR. 
Totuși, atât timp cât în alte republici și regiuni ale URSS nu existau im- 
pedimente în privinţa abonării la presa periodică românească, aceas- 
ta continua să ajungă la abonaţii din RSSM. După 1975, în rezulta- 
tul unor solicitări periodice ale conducerii PCM către CC al PCUS, 
posibilitățile românilor din RSSM de a abona ediţiile periodice din 

România în alte zone ale URSS sunt restrânse în mod drastic, astfel 
că revistele, ziarele şi cărţile românești, chiar dacă aveau mare căutare, 
mai ales, în rândul intelectualității și tineretului studios, nu mai puteau 


fi procurate. În așa fel autorităţile comuniste de la Moscova şi Chişinău 
au înlăturat principalele obstacole ce stăteau în calea politicii de sovie- 


tizare şi rusificare a populaţiei din RSSM. 


Note | 

? Elena Negru, Gheorghe Negru, „Cursul deosebit” al 

loan SCURTU 


Marile puteri, România și Basarabia 
(1917 - 2019) 


După Primul Război Mondial a fost organizată 
Conferinţa păcii, care s-a deschis la Versailles, 
în ziua de 18 ianuarie 1919. În acel moment, 
statul naţional unitar român era o realitate, 
ca urmare a Unirii Basarabiei, Bucovinei şi 
Transilvaniei cu Patria-Mamă în anul 1918. 


Problema esenţială pentru guvernul român 
IS. (n.27 noiembrie 1940, Viza recunoașterea acestei realități prin tratate 
Dochia, Neamţ), dr. în istorie, internaționale. Negocierile au fost îndelun- 


Saele Veste NRG gate şi adesea dificile, dar s-au încheiat cu un 
Facultatea de Istorie a i 


Universității din Bucureşti, rezultat pozitiv pentru România. 

A publicat peste 100 de cărti, 
dintre care 28 personale 

(de autor), 38 în calitate de 1919, Germania se angaja să respecte grani- 
coordonator și coautor, 53 tele politico-statale stabilite la Conferința 


coautor; 7 în limbi de circulație a d e | Pa 
internatională. Coordonator Păcii. În ziua de 9 decembrie 1919, România 


al lucrării Istoria Basarabiei, a semnat, la Saint Germain en Laye, Tratatul 


i n la n j S n de pace cu Austria, care recunoștea actul uni- 
ucureşti, eaaa i, sa ` e. J: . . m 
Sl 2003: editia în limba TH Bucovinei din 28 noiembrie 1918. După 


rusă, Chişinău, 2001) șial lungi discuţii, s-a încheiat Tratatul de pace cu 
programului România, Marea Ungaria, la Trianon, în ziua de 4 iunie 1920, 


Unire. 1918-2018 (laşi, 2017- ; : : z 
2018). Decorat cu: Ordinul prin care se confirma unirea Transilvaniei cu 


Naţional,Serviciu Credincios" România. 
în grad de Cavaler (2002); ` PR AI Ă | 
Ordinul, Meritul Cultural" În privinţa Basarabiei situaţia a fost compli- 
în grad de Cavaler (2009); cată de faptul că guvernul bolşevic nu era re- 


„Ordinul Republicii conferit cunoscut de plan internaţional, iar reprezen- 
de Preşedintele Republicii P 4 ý p 


Moldova (2010). tanții săi nu au fost invitați la Conferința păcii. 


Prin Tratatul de la Versailles din 28 iunie 

La Paris şi în preajma Conferinţei se aflau unii diplomaţi ai fostului 
regim țarist, dar aceştia nu aveau o calitate oficială. Acest fapt a influen- 
tat desfășurarea Conferinţei de pace, deoarece Rusia, care participase 
la război din iulie 1914 până în octombrie 1917, nu a fost prezentă la 
luarea deciziilor şi nu a semnat tratatele încheiate. 


Relaţiile româno-ruse au cunoscut o evoluţie contradictorie în tim- 
pul războiului. Din august 1916, România și Rusia erau state aliate 
în cadrul Antantei, armatele lor participând împreună la luptele din 
1916-1917 împotriva Puterilor Centrale. La 13 ianuarie 1918, guver- 
nul bolșevic a decis întreruperea relaţiilor diplomatice cu România, pe 
care o considera ostilă noului regim instaurat la Petrograd. Hotărârea 
Sovietului Comisarilor Poporului al Republicii Sovietice Federative 
Ruse din acea zi menţiona: „1. Toate relaţiile diplomatice cu România 
încetează. Legația română şi, în general, toți reprezentanţii autorități- 
lor române se expulzează pe cea mai scurtă cale dincolo de frontieră; 
2. Tezaurul României, aflat în păstrare la Moscova, se declară intangi- 
bil pentru oligarhia română. Puterea sovietică îşi asumă răspunderea 
de a păstra acest tezaur, pe care îl va preda în mâinile poporului român” 


[7, p. 16]. 


Guvernele României apreciau că între cele două state nu exista o stare 
de război şi au refuzat să dea curs solicitărilor Franței de a interveni 
cu armata în sprijinul opoziţiei albgardiste, pentru a răsturna regimul 
bolşevic. Principala lor preocupare era recunoașterea de către Rusia 
sovietică a actului Unirii Basarabiei cu România din 27 martie 1918. 
De asemenea, apreciau că tezaurul evacuat la Moscova - pe baza unui 
acord între cele două state, girat de Franţa — era un bun asupra căruia 
guvernul sovietic nu avea niciun drept și trebuia restituit integral Ro- 
mâniei [10]. 


La 28 octombrie 1920, a fost semnat, la Paris, Tratatul prin care Franţa, 
Marea Britanie, Italia şi Japonia recunoșteau unirea Basarabiei cu Ro- 
mânia. În preambulul tratatului se preciza: 


„Considerând că în interesul păcii generale în Europa trebuie asigu- 
rată încă de pe acum în Basarabia o suveranitate care să corespundă 
aspirațiilor populaţiunii și să garanteze minorităţilor de rasă, religie sau 
limbă protecţiunea ce le este datorită; 

Considerând că din punct de vedere geografic, etnografic, istoric și 
economic unirea Basarabiei cu România este pe deplin justificată; 


Considerând că populaţia Basarabiei a manifestat dorința de a vedea 
Basarabia unită cu România; 


Considerând, în sfârşit, că România din propria ei voinţă doreşte să 
dea garanţii sigure de libertate şi dreptate, fără deosebire de rasă, de 
religie sau limbă, conform Tratatului semnat la Paris la 9 decembrie 
1919, locuitorilor atât din vechiul Regat al României, cât și din terito- 
riile de curând transferate, 


<>» 


Au hotărât să încheie tratatul de față”. După această argumentare urma 
decizia: „Art. 1. Înaltele Părți Contractante declară că recunosc suvera- 
nitatea României asupra teritoriului Basarabiei, cuprins între frontiera 
actuală a României, Marea Neagră, cursul Nistrului de la gura sa până 
la punctul unde este tăiat de vechiul hotar dintre Bucovina și Basara- 
bia, și acest vechi hotar”, Se preciza că „Înaltele Părţile Contractante 
vor invita Rusia să adere la Tratatul de față de îndată ce va exista un 
guvern recunoscut de ele” [3, p. 28]. 


Câteva zile mai târziu, la 1 noiembrie 1920, guvernele Rusiei şi Ucrai- 
nei au transmis guvernelor statelor semnatare ale acestui tratat ur- 
mătoarea notă: „Aflând că între Marile Puteri Aliate şi România s-a 
semnat Tratatul cu privire la alipirea la aceasta din urmă a Basarabiei, 
guvernele Republicilor Sovietice ale Rusiei și Ucrainei declară că ele 
nu pot recunoaște ca având putere înțelegerea cu privire la Basarabia 
făcută fără participarea lor și că ele nu se consideră în niciun fel legate 
de tratatul încheiat pe această temă de alte guverne” [7, p. 69]. Tratatul 
de la Paris a fost ratificat de Marea Britanie, Franţa şi Italia, nu și de 
Japonia. 


Treptat, conducerea sovietică a schimbat tactica în privința politicii 
externe. Dorind să arate că promovează o politică pașnică, guvernul 
sovietic a acceptat Planul Briand-Kellogg, semnat la Paris în ziua de 27 
august 1928, prin care statele semnatare se angajau să rezolve proble- 
mele dintre ele exclusiv pe cale pașnică, eliminând războiul din viața 
internațională. Mai mult, Kremlinul a propus guvernelor din statele 
vecine Uniunii Sovietice să semneze un protocol privind aplicarea pac- 
tului respectiv. România, ca și celelalte state invitate, a dat curs acestei 

solicitări și a semnat, în ziua de 9 februarie 1929, Protocolul de la Mos- 
cova. 


În ziua de 22 ianuarie 1934, la propunerea lui Nicolae Titulescu, sta- 
tele Micii Înțelegeri au convenit să stabilească relații diplomatice cu 
Uniunea Sovietică. La 9 iunie 1934, printr-un schimb de scrisori în- 
tre Titulescu și Litvinov, cu conținut identic, s-a anunțat stabilirea de 
relații diplomatice între România și Uniunea Sovietică. În document 
se menţiona: „Guvernele țărilor noastre își garantează mutual plinul 
şi întregul respect al suveranităţii fiecăruia din statele noastre și abți- 
nerea de la orice imixtiune, directă sau indirectă, în afacerile interne și 
în dezvoltarea fiecăreia dintre ele”. Documentul nu prevedea și integri- 
tatea teritorială, care ar fi însemnat recunoașterea graniței pe Nistru. 
Nicolae Titulescu a stăruit să obțină această recunoaştere prin tratative 
cu omologul său sovietic. După negocieri secrete, Titulescu și Litvi- 
nov au semnat, la 21 iulie 1936, un protocol care cuprindea proiectul 
tratatului de asistență mutuală între România și Uniunea Sovietică. În 
document se menţiona: „Guvernul URSS recunoaşte că, în virtutea di- 
feritelor sale obligaţii de asistenţă, trupele sovietice nu vor putea trece 
niciodată Nistrul fără o cerere formală în acest sens din partea Guver- 
nului regal al României, la fel cum Guvernul regal al României recu- 
noaște că trupele române nu vor putea trece niciodată Nistrul în URSS 
fără o cerere formală a Guvernului URSS. La cererea Guvernului regal 
al României trupele sovietice trebuie să se retragă imediat de pe teri- 
toriul român la Est de Nistru, după cum, la cererea Guvernului URSS, 
trupele române trebuie să se retragă imediat de pe teritoriul URSS la 
Vest de Nistru” [8, p. 79]. Faptul că râul Nistru era menţionat de patru 
ori ca graniță de stat între România și URSS l-a determinat pe Titules- 
cu să aprecieze că guvernul de la Kremlin recunoștea unirea Basarabiei 
cu România. 


Maksim Litvinov nu avea mandat din partea guvernului său, drept care 
a cerut amânarea semnării acestui document. La 29 august a avut loc 
o remaniere a guvernului Tătărescu, în urma căreia Nicolae Titules- 
cu a fost înlocuit cu Victor Antonescu. Atât preşedintele Consiliului 
de Miniștri, cât și noul ministru au declarat că guvernul va promova o 
politică externă de continuitate. Pe de altă parte, Litvinov îi preciza lui 
Titulescu, în septembrie 1936, că „actul din 21 iulie 1936 nu mai este 


LECȚIILE ISTORIEI E 


valabil între noi, căci considerăm că demiterea Dvs. în împrejurările 
cunoscute echivalează cu o schimbare a politicii externe” [11, p. 94]. 


Numele Basarabia avea să fie menţionat peste trei ani, în Pactul de ne- 
agresiune între Germania și Uniunea Sovietică, semnat la 23 august 
1939 de cei doi miniștri de externe, Ribbentrop şi Molotov. Acesta 
avea o anexă secretă prin care cele două state îşi delimitau spaţiul cu- 
prins între Marea Baltică şi Marea Neagră. La articolul 3 se preciza: 
„În privinţa Europei Sud-Estice, Partea Sovietică subliniază interesul 
pe care-l manifestă pentru Basarabia. Partea Germană își declară tota- 
lul dezinteres politic față de aceste teritorii” [6, p. 6-7]. Documentul, 
semnat de cele două state (unul cu regim de extrema stângă, celălalt 
cu regim de extrema dreaptă), a marcat începutul înțelegerilor între 
Marile Puteri pe seama integrității teritoriale a României. 


Peste o săptămână, la 1 septembrie 1939, a izbucnit cel de-al Doilea 
Război Mondial, prin atacarea Poloniei de către Germania, apoi și de 
Uniunea Sovietică, la 17 septembrie, care a ocupat teritoriile prevăzu- 
te în Pactul Molotov-Ribbentrop. În prima jumătate a anului 1940 a 
existat o anumită succesiune de evenimente, care sugerează coordo- 
narea politicii Moscovei cu cea a Berlinului. Astfel, la 14 iunie, trupele 
germane au ocupat Parisul, iar a doua zi armata sovietică a intrat în te- 
ritoriile țărilor Baltice, pe care URSS le-au anexat. La 22 iunie, Franța 
a capitulat, iar la 23 iunie, Molotov l-a informat pe von Schulenburg, 
ambasadorul Germaniei la Moscova, că a decis să rezolve problema 
Basarabiei, precizând că Uniunea Sovietică dorea să soluţioneze pro- 
blema pe cale pașnică, dar România nu a răspuns la această ofertă. 
Ministrul de externe sovietic a ţinut să precizeze că dacă România nu 
va accepta soluționarea pe cale pașnică a acestei probleme teritoria- 
le, „Uniunea Sovietică o va rezolva prin forța armată” [6, p. 315-316]. 
Totodată, a menţionat că revendicările sovietice se extindeau și asupra 
Bucovinei, locuită de populaţie ucraineană. Răspunsul lui Ribbentrop 
a venit la 25 iunie: „1. Germania este fidelă acordurilor de la Moscova. 
Ea este deci dezinteresată de problema Basarabiei; 2. Pretenţia guver- 
nului sovietic asupra Bucovinei este o noutate. Bucovina a fost mai îna- 
inte provincia Coroanei austriece; 3. În restul teritoriului român, Ger- 
mania are puternice interese economice. Acestea cuprind atât zonele 
petrolifere, cât și pământul agrar. Germania este interesată, așa cum am 

explicat în repetate rânduri guvernului sovietic, ca aceste regiuni să nu 
devină teatru de război” [6, p. 528]. Ca urmare a acestei obiecţii ger- 
mane, sovieticii au acceptat să-și limiteze pretenţiile la partea de nord 
a Bucovinei, incluzând orașul Cernăuţi. 


La 26 iunie, după ora 22, Molotov i-a înmânat lui Gheorghe Davides- 
cu, ministrului României la Moscova, o notă în care se menţiona: „Gu- 
vernul URSS propune Guvernului regal al României: Să înapoieze Ba- 
sarabia către Uniunea Sovietică; Să transmită Uniunii Sovietice partea 
de Nord a Bucovinei, cu frontierele potrivit hărţii alăturate”. Guvernul 
sovietic aștepta răspunsul „în decursul zilei de 27 iunie curent” [12]. 
După primirea notei ultimative, Carol al II-lea a convocat Consiliul de 
Coroană, care s-a desfășurat în ziua de 27 iunie. Punctele de vedere au 
fost împărţite, iar Guvernul român a transmis la Moscova că „este gata 
să procedeze imediat și în spiritul cel mai larg la discuțiune amicală și 
de comun acord a tuturor problemelor emanând de la Guvernul sovie- 
tic. În consecință, Guvernul român cere Guvernului sovietic să binevo- 
iască a indica locul şi data ce doreşte să fixeze în acest scop”. 


Nemulțumit de răspuns, Molotov a înmânat lui Davidescu, în noaptea 
de 27/28 iunie (după ora 1.30), o nouă notă ultimativă în care se ce- 
rea Guvernului român: „1. În decurs de patru zile, începând de la ora 
14, după ora Moscovei, la 28 iunie, să evacueze teritoriul Basarabiei 
şi partea de Nord a Bucovinei de trupele românești; 2. Trupele sovie- 
tice în același timp să ocupe teritoriul Basarabiei și partea de Nord a 
Bucovinei; 3. În decursul zilei de 28 iunie trupele sovietice să ocupe 
următoarele puncte: Cernăuţi, Chișinău, Cetatea Albă”. Răspunsul era 
aşteptat „nu mai târziu de 28 iunie ora 12 (ora Moscovei)” Guvernul 
român a declarat că „se vede nevoit” să satisfacă cererile sovietice. 


A început astfel prăbușirea statului național unitar român făurit în 
1918. În urma acordului (dictat de Germania şi Italia, la Viena) în ziua 
de 30 august 1940, partea de nord-est a Transilvaniei a fost ocupată de 
Ungaria. La cererea lui Hitler, Guvernul român a fost nevoit să cedeze 
Bulgariei partea de sud a Dobrogei (Cadrilaterul), acordul fiind sem- 
nat în ziua de 7 septembrie 1940 la Craiova. Astfel, prin forță şi dictat, 
România Întregită a fost sfărâmată prin voinţa celor trei Mari Puteri 
totalitare. 

Din vara 1940 în fața poporului român s-a ridicat problema fundamen- 
tală a existenţei sale și anume refacerea granițelor statale etnice. Pentru 
atingerea acestui obiectiv, generalul Ion Antonescu a decis ca România 
să se alăture Germaniei, la 22 iunie 1941, în războiul împotriva Uniunii 
Sovietice în vederea restabilirii graniţei de est și nord-est prin recupe- 
rarea Basarabiei şi a nordului Bucovinei. În fond, la 22 iunie 1941, Ro- 
mânia replica față de agresiunea sovietică din iunie 1940. A afirmat-o 
cu claritate Grigore Gafencu în discuţia cu Molotov din 24 iunie 1941. 
Cităm din Jurnalul său: „La ora două primesc telefon de la Kremlin. 
Molotov doreşte să mă vadă [...] Molotov vine spre mine. Pare obosit. 
Îmi întinde mâna cu un gest simplu, liniștit. Îmi vorbeşte apoi pe un 
ton domol, cu îndurerare, uneori aproape cu blândeţe. 


— Aş vrea să știu, domnule ministru, care e situaţia dintre noi. Trăiam, 
până ieri, în pace. Azi, trupele dvs. sprijină atacul banditesc al nemților 
împotriva noastră. Aș vrea să ştiu dacă îmi puteţi da o lămurire. 


- Domnule vicepreşedinte, nu am primit nici o informaţie şi nicio in- 
strucție. Imi închipuiam că Legația dvs. de la București a trebuit să vă 
dea lămuririle cuvenite. 


— Legația noastră nu cunoaște decât faptele: participarea dvs. la agre- 
siunea împotriva noastră. Din partea guvernului român, nu am primit 
nicio înştiinţare, nicio cerere, nicio declaraţie de război. 


- În cazul acesta, trebuie să ne lămurim despre faptele pe care le cu- 
noaştem. Aceste fapte implică o ruptură a legăturilor diplomatice din- 
tre țările noastre. Sunt convins că membrii Legaţiei sovietice din Bu- 
cureşti vor primi toate înlesnirile pentru a părăsi România. La rândul 
nostru, v-am fi recunoscători dacă ați da dispoziţiile cuvenite pentru ca 
să ni se remită pașapoartele. [...] 


După câteva clipe de tăcere, se hotărăşte să-mi spună următoarele: 


- România nu avea dreptul să rupă pacea cu URSS. Ştia că după relu- 
area Basarabiei, nu mai avea nicio pretenţie împotriva ei. Am declarat 
în mai multe rânduri, în termeni categorici, că doream o Românie paș- 
nică şi independentă. Voința noastră, pe care am dovedit-o prin fapte, 
era să întărim raporturile dintre noi. Când Germania v-a dat așa-zisa 
garanţie, am protestat împotriva acestei garanţii, fiindcă presimţeam 

că e menită să tulbure raporturile dintre URSS și România. Această ga- 
ranţie însemna sfârșitul independenţei dumneavoastră. Aţi intrat sub 
dependența Germaniei. [...] Răspund că nu se cade, în aceste clipe și 
în aceste împrejurări, să intru într-o discuţie de politică generală. [...] 
Să-mi fie îngăduit să-mi exprim părerea de rău că prin politica ei din 
ultimul timp, URSS nu a făcut nimic pentru a împiedica, între țările 
noastre, durerosul deznodământ de azi. Prin brutalul ultimatum din 
anul trecut, prin care ni s-a cerut nu numai Basarabia, dar şi Bucovina 
şi un colț din vechea Moldovă, prin încălcările teritoriului nostru, care 
au urmat de atunci, prin actele de forță care au intervenit pe Dunăre 
— chiar în timpul negocierilor pentru stabilirea liniei de demarcaţie — 
Uniunea Sovietică a distrus în România orice sentiment de încredere 
şi de siguranţă și a trezit îndreptăţita teamă că însăși fiinţa statului ro- 
mân este în primejdie. Am căutat atunci un sprijin în altă parte. Nu am 
fi avut nevoie de acest sprijin şi nu l-am fi căutat dacă nu am fi fost loviți 
şi dacă nu ne-am fi simţit amenințați. Îmi îngădui să amintesc aceste 
fapte, fiindcă am avut prilejul, ca ministru de externe al țării mele, să 
atrag, în mai multe rânduri, prin discursuri şi declarații publice, atenţia 
guvernului sovietic, față de care am urmat totdeauna o politică leală 
de pace și bună vecinătate, că o Românie independentă în cuprinsul 
hotarelor ei neatinse este o chezășie de siguranță pentru URSS, ca și 
pentru toate celelalte state vecine. Lovitura cea dintâi, care a zdrunci- 
nat temeliile unei asemenea Românii, chezășie de siguranță și de pace, 
acoperire firească şi atât de folositoare unui hotar întins şi însemnat al 
Rusiei, a fost dată, din nenorocire, de guvernul sovietic. Urmările aces- 
tei nenorociri, pe care le deplângem astăzi, mă mâhnesc cu atât mai 
mult cu cât poporul român nu a dus niciodată, până azi, război cu po- 
porul rus, şi nu sunt simțăminte dușmănoase între cele două neamuri. 


Molotov a ascultat în tăcere traducerea interpretului. Apoi, cu aceeași 
linişte, cu același glas potolit, puţin mai apăsat doar și căutând în mai 
multe rânduri privirea mea, a răspuns: 


- În ce priveşte Basarabia, am părerea mea. Dacă ați fi vrut, am fi putut 
găsi, din vreme, o înţelegere cu privire la ea, care ne-ar fi scutit de multe 
neplăceri. Azi însă, problema e alta. Vă gândiţi la teritorii. Şi nu vă dați 
seama că sunt în joc independenţa și însăși ființa dvs. de stat. Noi nu 
v-am pus niciodată independenţa în primejdie. Dimpotrivă. Am luptat 

odată pentru ea!. Ne datoraţi existenţa statului român liber. De atunci, 
până în zilele de azi, cele din urmă, v-am asigurat necontenit că suntem 
hotărâți să vă respectăm țara și neatârnarea. Totuşi, v-aţi supus nemți- 
lor. V-aţi alăturat atacului lor banditesc. Vă veţi căi. Germania a dovedit 
cu prisosință cât îi pasă de ființa şi de voinţa statelor mici. Chiar în 
cazul unei victorii germane, sunteți pierduţi. România e în primejdie 
de a nu mai fi. Apoi, sculându-se de pe scaun, se îndreptă spre mine, cu 
mâna întinsă, se înclină uşor, foarte simplu, şi, trebuie să mărturisesc, 
mișcător” [4, p. 152-153]. 


După lupte grele, la 25 iulie 1941, Basarabia și nordul Bucovinei au 
fost reintegrate în statul român, cu prețul jertfei a 24 396 ostaşi (morţi, 
răniți și dispăruţi) [2, p. 327-328]. Cele două provincii istorice — Ba- 
sarabia şi Bucovina — au fost organizate sub forma unor guvernorate, 
beneficiind de o largă autonomie. Prin decretul din 19 august 1941, re- 
giunea dintre Nistru şi Bug (Transnistria) a fost pusă sub administrație 
civilă românească, fără a fi anexată la statul român. 


La solicitarea lui Hitler, generalul (devenit la 21 august 1941 mareşal) 
Antonescu a acceptat continuarea războiului în Est, pentru înfrângerea 
Uniunii Sovietice. Ca urmare a alianței cu Germania, România a ajuns 
în stare de război cu Marea Britanie (decembrie 1941) şi SUA (iunie 
1942), care au constituit, împreună cu Uniunea Sovietică, Coaliția Na- 
ţiunilor Unite. Evoluţia războiului din Est, iniţial favorabilă, a cunoscut 
o cotitură după înfrângerea de la Stalingrad (februarie 1943). 


În acest context, atât opoziţia, cât și guvernul de la București au înce- 
put negocieri secrete pentru încheierea armistițiului cu Naţiunile Uni- 
te. Aceste tratative nu au condus la un rezultat pozitiv, deoarece SUA, 
Marea Britanie şi URSS au decis să acţioneze în comun, impunând 
Germaniei şi aliaților ei (inclusiv României), capitularea necondițio- 
nată. Marea Britanie și SUA au acceptat pretenţiile sovietice privind 
stabilirea graniței cu România pe râul Prut, recunoscând astfel valabi- 
litatea Pactului Molotov-Ribbentrop din 23 august 1939, precum și a 
notelor ultimative sovietice din 26 şi 28 iunie 1940. 


În martie 1944, trupele sovietice au intrat pe teritoriul României, ocu- 
pând Basarabia, Bucovina şi nordului Moldovei. La 14 aprilie, URSS 
- de comun acord cu SUA și Marea Britanie — a transmis condiţiile 

de armistițiu cu România: „1. Ruptura cu germanii și lupta comună a 
trupelor române și a trupelor Aliate, inclusiv Armata Roşie, împotriva 
germanilor, pentru restabilirea independenței și suveranității Româ- 
niei; 2. Restabilirea frontierei româno-sovietice de după tratatul din 
1940; 3. Repararea pagubelor provocate Uniunii Sovietice prin opera- 
ţiunile militare și prin ocuparea teritoriilor sovietice de către România; 
4. Înapoierea tuturor prizonierilor de război sovietici şi Aliați, cât și a 
internaţilor” [3, p. 594]. În document se folosea, pentru prima dată 
cuvântul tratat”, prin care se desemna ocuparea Basarabiei și nordului 
Bucovinei. Evident, era un fals istoric grosolan. Mareșalul Antonescu 
nu a acceptat aceste condiţii, sperând într-un rezultat pozitiv la negoci- 
erile sovieto-române de la Stockholm. 


Ofensiva sovietică pe frontul Iași-Chișinău, declanșată la 20 august 
1944 şi ruperea frontului româno-german au determinat opoziția să 
acţioneze energic. Prin actul de la 23 august 1944, mareșalul Ion Anto- 
nescu a fost înlăturat de la conducerea statului, iar România a ieșit din 
războiul purtat împreună cu Germania și s-a alăturat coaliției Națiuni- 
lor Unite. În Proclamaţia către români, Regele Mihai anunţa: „Româ- 
nia a acceptat armistițiul oferit de Uniunea Sovietică, Marea Britanie 
şi Statele Unite ale Americii. Din acest moment încetează lupta și orice 
act de ostilitate împotriva armatei sovietice, precum și starea de război 
cu Marea Britanie și Statele Unite. Primiţi pe soldaţii acestor armate cu 
încredere. Naţiunile ne-au garantat independenţa ţării și neamestecul 
în treburile noastre interne” [9]. În realitate, nu se ajunsese la niciun 
acord privind armistițiul, iar Naţiunile Unite nu garantaseră indepen- 
denţa și suveranitatea României. În timp ce militarii români se des- 
prindeau din frontul comun cu germanii, sovieticii îi tratau ca inamici. 
După 23 august și până la încheierea armistițiului, circa 150 000 de 
ostaşi români au fost luaţi prizonieri de sovietici, adică de cei pe care 
regele îi îndemnase pe români să-i primească „cu încredere”. 


Convenţia de armistițiu, semnată abia la 12 septembrie 1944, preve- 
dea: „Se stabileşte frontiera de stat între Uniunea Republicilor Socia- 
liste Sovietice și România, stabilită prin convenţiunea sovieto-română 
din 28 iunie 1940” [5]. Nu mai era vorba despre un tratat”, ci de o 
„convențiune”, dar și aceasta era un fals grosolan, deoarece la 28 iunie 
1940 nu a fost „stabilită” nicio frontieră între România şi URSS, ci a 

fost transmisă cea de-a doua notă ultimativă sovietică, prin care guver- 
nul român era somat ca în decurs de patru zile să evacueze teritoriul 
Basarabiei şi nordului Bucovinei de trupele românești, urmând ca în 
același interval de timp aceste teritorii să fie ocupate de armatele sovie- 
tice. Ca urmare, la 28 iunie 1940, guvernul român a comunicat că „se 
vede silit” să satisfacă cererile sovietice. 


În textul Convenţiei de armistițiu se menţiona că documentul era 
semnat de reprezentanții guvernului României pe de o parte şi de 
„reprezentantul Înaltului Comandament Aliat (Sovietic), mareșalul 
Uniunii Sovietice R. I. Malinovski, autorizat pentru aceasta de că- 
tre guvernele Uniunii Sovietice, Regatului Unit și Statelor Unite ale 
Americii, pe de altă parte”. Așadar, guvernele celor două mari demo- 
craţii occidentale, care cunoșteau perfect condiţiile în care Româ- 
nia a fost nevoită să cedeze o parte a teritoriului său în iunie 1940 şi 
care prin conducătorii lor - Winston Churchill și Franklin Delano 
Roosevelt — declaraseră că nu recunosc nicio modificare teritorială 
survenită după 1 septembrie 1939 (declanșarea celui de-al Doilea 
Război Mondial), ştergeau cu buretele propriile poziţii, plasându-se 
la remorca lui I. V. Stalin. 


În fond, Convenţia de armistițiu nu era una obişnuită, care să consem- 
neze încetarea stării de război între taberele aflate în conflict, ci stabilea 
ocuparea statului român de către armata și autorităţile sovietice. Erau 
incluse prevederi care stipulau noul statut internaţional al României. 
Cităm, cu titlu de exemplu, articolul 16, prin care se instituia cenzura 
totală nu numai asupra presei, dar și a spectacolelor de teatru și film: 
„Tipărirea, importul sau răspândirea în România a publicaţiilor peri- 
odice şi neperiodice, prezentarea spectacolelor de teatru și a filmelor, 
funcționarea staţiunilor TFF [Telefonul Fără Fir], Poştă, Telegraf şi 
Telefon vor fi executate în acord cu Înaltul Comandament Aliat (So- 
vietic)” Anexa la acest articol introduce o prevedere agravantă, prin 
care României îi era interzisă o politică externă proprie: „Guvernul 
român se obligă ca transmiterile fără fir, corespondenţa telegrafică și 
poştală, corespondenţa cifrată şi prin curier, precum şi comunicările 
telefonice cu țările străine, ale Ambasadelor, Legaţiilor și Consulate- 
lor, aflate în România, să fie dirijate potrivit modului stabilit de Înaltul 
Comandament Aliat (Sovietic). 

Tratatul de pace din 10 februarie 1947, semnat de România pe de o 
parte şi Puterile Aliate şi Asociate de cealaltă parte, relua, într-o formă 
puţin modificată, textul Convenţiei de armistițiu din 12 septembrie 
1944. Articolul 1 din acest tratat prevedea: „Frontiera sovieto-română 
este astfel fixată în conformitate cu Acordul sovieto-român din 28 iu- 
nie 1940” Acum nu mai era nici „tratat”, nici „convenţie”, ci „acord”, dar 
la fel de fals ca și cele anterioare. 


Deşi războiul „cald” se încheiase de aproape doi ani, iar „războiul rece” 
începuse deja, liderii SUA şi Marii Britanii continuau să cauționeze un 
fals istoric, pentru a-i face pe plac lui I. V. Stalin. Prin documente ofici- 
ale, marile democraţii occidentale — în care românii își puseseră mari 
speranţe — recunoșteau nu numai înțelegerea dintre Hitler și Stalin, 
materializată în pactul Molotov-Ribbentrop din 23 august 1939 (care 
se referea la Basarabia), ci şi în notele ultimative sovietice din iunie 
1940, care priveau Basarabia, precum şi nordul Bucovinei. Astfel, cele 
două teritorii româneşti, precum și ținutul Herţa rămâneau sub ocupa- 
ţia URSS. În 1948, Uniunea Sovietică a ocupat şi Insula Şerpilor, fără 
ca marile democraţii occidentale să aibă vreo reacţie, deoarece — cu 
acordul lor — România se afla în zona de influență (ocupaţie) sovietică. 


Pe lângă impunerea regimului stalinist, guvernanţii de la Moscova au 
procedat la divizarea teritoriilor românești ocupate, atribuind Ucrai- 
nei nordul şi sudul Basarabiei, nordul Bucovinei și Insula Şerpilor. Pe 
de altă parte, în Republica Sovietică Socialistă Moldovenească a fost 
inclusă o parte a teritoriului de dincolo de Nistru, numită Transnistria. 


Această situaţie s-a menținut până în august 1991, când s-a înregistrat 
— ca să-l parafrazăm pe Alexandru Creţeanu — „ocazia pierdută”. Uni- 
unea Sovietică a sucombat, iar liderii politici din Bucovina, Basarabia și 
România ar fi putut încerca reunirea teritoriilor anexate în 1940. Dar ei 
nici măcar nu au pus această problemă. La 27 august 1991, Parlamentul 
întrunit la Chişinău a adoptat Declaraţia de independenţă a Republi- 
cii Moldova, care s-a eliberat astfel de sub ocupaţia sovietică. Guvernul 
de la Bucureşti a recunoscut imediat independenţa acesteia, precum și a 
Ucrainei, anunțând stabilirea de relații diplomatice cu aceste state. 


Atât liderii de la Chișinău, cât şi cei din Bucureşti au aşteptat în vara 
anului 1991 un „semn” din partea marilor puteri, ca şi cum acestea ar 

fi trebuit să stabilească modul în care să acţioneze românii. În realitate, 
niciuna dintre acestea nu au avut pe agenda proprie problema unirii 
Republicii Moldova cu România. Este de semnalat totuși că Senatul 
SUA a adoptat, la 28 iunie 1991, o Rezoluţie prin care hotăra ca ad- 
ministraţia americană „să susțină încercarea de revenire a Moldovei la 
România” [1, p. 261]. Numai că la București și la Chișinău nu s-a înre- 
gistrat o asemenea „încercare”. 


O comparaţie între situația din 1918 şi cea din 1991 poate oferi o ima- 
gine asupra celor două generaţii de lideri politici. Documentele arată 
limpede că unirea Basarabiei s-a realizat într-un context intern şi in- 
ternaţional extrem de dificil. La 2/15 decembrie 1917, Sfatul Țării a 
proclamat Republica Democratică Moldovenească, stat autonom, egal 
cu celelalte state din cadrul Republicii Democratice Federative Ruse. 
La sfârşitul lunii decembrie 1917 şi începutul anului 1918, Basarabia 
se afla într-o situaţie complicată, ca urmare a faptului că militarii ruşi, 
care părăseau frontul din Moldova, trecând Prutul, recurgeau la acte 
de jaf şi violență împotriva populaţiei locale și chiar la omoruri. Pe de 
altă parte, în sudul Ucrainei s-au constituit grupări bolșevice înarmate, 
care urmăreau să cucerească puterea politică în Basarabia. La rândul 
său, Rada naționalistă de la Kiev declara că Basarabia făcea parte din 
Ucraina şi urmărea să o anexeze. 


Neavând o forță militară care să asigure ordinea, viața şi bunurile locu- 
itorilor, Sfatul Țării a cerut sprijinul guvernului de la Iași. În acel mo- 
ment, decembrie 1917-ianuarie 1918, România se afla într-o situaţie 
dramatică: două treimi din teritoriul său era ocupat încă din decembrie 
1916 de Puterile Centrale; cei aproximativ un milion de militari ruși 
care abandonau frontul, ca urmare a ieșirii Rusiei din război, reprezen- 
tau un adevărat pericol pentru viaţa și avutul cetățenilor, fapt ce a de- 
terminat guvernul român să le impună părăsirea Moldovei, unii dintre 
aceştia refuzând şi opunând rezistenţă; conducerea Rusiei, în frunte cu 
V. I. Lenin şi Leon Troțki, puseseră la cale extinderea revoluţiei bolșe- 
vice în România şi chiar a trimis la lași un comando cu misiunea de a-i 
asasina pe regele Ferdinand I, Ion I. C. Brătianu şi pe alți lideri politici 
(complotul a fost descoperit în ultimul moment de oficialitățile româ- 
ne); Germania și Austro-Ungaria cereau insistent încheierea păcii se- 
parate, care însemna, de fapt, o capitulare etc. 

Cu toate aceste condiții dramatice, regele, guvernul și comandanții mi- 
litari au dat dovadă de o largă viziune istorică și de un autentic patrio- 
tism, asumându-și misiunea și riscul de a da curs solicitărilor venite de 
la Chişinău. La 7 ianuarie 1918 trupele române conduse de generalul 
Ernest Broşteanu au trecut Prutul, punându-se la dispoziția Sfatului Ţă- 
rii. Considerând că Basarabia aparţinea Rusiei, guvernul bolșevic a rupt 
relaţiile diplomatice cu România la 13 ianuarie 1918. Militarii români 
au instaurat, cu preţul jertfei lor, ordinea publică în Basarabia. În această 
luptă au fost uciși 3 ofițeri și 300 ostaşi, iar 12 ofițeri și 309 soldaţi români 
au fost răniți. La mijlocul lunii februarie, grupările bolșevice au fost silite 
să se predea sau să se retragă dincolo de Nistru. În ziua de 27 martie 
1918, Sfatul Țării a votat unirea Basarabiei cu România, punând capăt 
celor 106 ani de stăpânire rusească. Atunci românii au avut în fruntea lor 
patrioți curajoşi, precum Fedinand I, Ion I. C. Brătianu, Alexandru Mar- 
ghiloman, Ion Inculeţ, Pan Halippa, Ion Pelivan, Daniel Ciugureanu etc. 


La 27 august 1991, entuziaştii participanţi la Marea Adunare Naţiona- 
lă au aclamat independenţa Republicii Moldova, nerealizând că, prin 
acest act, era anulată decizia Sfatului Țării din 27 martie 1918. Nimeni 
nu a cerut măcar integritatea Basarabiei prin reunirea teritoriilor din 
sudul și din nordul acesteia, oferite Ucrainei de conducerea sovietică. 
Ulterior, unii lideri basarabeni aveau să relateze că au discutat cu con- 
ducerea de la București problema unirii, dar nu au fost încurajați în 
demersul lor. Esenţial este, pentru istorie, că ei nu au avut curajul să 
declare public şi să propună unirea Republicii Moldova cu România. 


La rândul lor, oficialii de la București nu au avut nici măcar o singură 
luare de poziţie oficială în favoarea unirii Basarabiei cu România. În 
august 1991, prin decizia de recunoaștere a independenţei Ucrainei și 
Moldovei, regimul de la București nu a ţinut seama de hotărârile de 
unire din 1918 adoptate la Chişinău și Cernăuţi. Preşedintele și prim- 
ministrul aveau să explice că nu aveau acordul marilor puteri pentru 
a susține unirea Basarabiei și nordului Bucovinei cu România, dar, de 
fapt, ei nici nu au întreprins vreun demers în acest sens. 


Dacă ar fi citit cartea de istorie, atât liderii politici din Basarabia și nor- 
dul Bucovinei, cât și cei din România, ar fi ştiut că generaţia de la 1918 
nu a avut nici sprijinul, nici acordul marilor puteri, ci şi-au asumat 
singuri răspunderea, dând dovadă de iniţiativă şi determinare. Marea 

masă a populaţiei, stimulată de preoți şi învăţători, a susținut cu fermi- 
tate unirea Basarabiei cu România. In 1991, singura dorință a basara- 
benilor a fost să scape de sub dominaţia sovietică. 


În anii următori, guvernele de la Bucureşti au avut alte priorități: ru- 
perea de vechiul sistem (Tratatul de la Varșovia, CAER) și obținerea 
integrării în NATO şi UE. Ele au acceptat toate condiţiile impuse de 
liderii de la Washington și Bruxelles, între care încheierea unor tratate 
de bază cu vecinii. Ca urmare, în 1997 preşedintele României a semnat 
un tratat cu președintele Ucrainei prin care se recunoșteau granițele 
existente, adică anexarea Bucovinei, sudului și nordului Basarabiei, 
precum și a Insulei Şerpilor de către Ucraina. 


Liderii de la Chişinău au fost preocupaţi de conservarea puterii proprii, 
de „întărirea statalității Republicii Moldova”. Este semnificativ faptul 
că în campania pentru alegerile parlamentare din februarie 2019, ni- 
ciun partid nu s-a prezentat cu un program în care să susțină necesita- 
tea unirii Republicii Moldova cu România. Relaţiile Republicii Mol- 
dova cu România au cunoscut o evoluţie sinuoasă, optimișştii sperând 
că cele două state independente se vor „regăsi” în Uniunea Europeană. 


Se cuvine menţionat faptul că Uniunea Sovietică și apoi Federaţia Rusă 
au denunţat Pactul Molotov-Ribbentrop, nu însă şi articolul 1 din Trata- 
tul de pace din 10 februarie 1947, după cum nici SUA, Marea Britanie, 
Australia, Bielorusia, Canada, Cehoslovacia, India, Noua Zeelandă, Ucrai- 
na şi Republica Sud-Africană, „state aflate în război cu România” (după 
cum se menționează în preambulul acestuia) nu au făcut-o. La rândul său, 
Ucraina, care este beneficiara pactului Molotov-Ribbentrop, nu numai că 
nu a fost obligată să înapoieze teritoriile românești, dar este „curtată” de 
Uniunea Europeană și de NATO. Guvernele de la București, urmând po- 
litica trasată de SUA, susțin orientarea euro-atlantică a Ucrainei, pe care o 
consideră prietenă, nepunându-și măcar problema apărării românilor din 
această țară, supuși unui agresiv program de deznaționalizare. 


Din acest excurs istoric rezultă limpede că Marile Puteri, indiferent 
dacă aveau regimuri dictatoriale (Uniunea Sovietică, Germania) sau 
democratice (SUA, Marea Britanie, Franţa) şi-au urmărit întotdeauna 
propriile interese. Ca urmare, ocuparea Basarabiei s-a realizat cu com- 
plicitatea Marilor Puteri, iar speranţa celor care cred că unirea se va 
înfăptui cu sprijinul acestora este o gravă iluzie. 

1 Aluzie la războiul din 1877-1878. 

* În 1957 diplomatul român Alexandru Cretzeanu a pu- 
blicat la Londra cartea The Lost Oportunyty, în care se re- 
ferea la „ocazia pierdută” de liderii politici de la Bucureşti 
de a negocia din vreme și a scoate România din războiul 
purtat alături de Germania lui Hitler, pentru ca astfel să 


evite ocupaţia sovietică. 

O carte a restituirii, a revoltei 
și a neuitării: Elită academică în închisoarea 
politică de la Sighet (1950 -1955) 


Elaborată sub forma unui 
dicționar cu biografii suc- GHEORGHE MIHAI BĂRLEA ANDREA DOBEŞ 
cinte, dar sugestive pen- 
tru soarta celor care au 
trecut prin  malaxorul 


totalitarismului comu- 

nist de sope SOWIebică, ELITĂ ACADEMICĂ 

cartea apreciaţilor inte- Di a a 
. . IN INCHISOAREA POLITICA 

lectuali maramureşeni 

Gheorghe Mihai Bârlea și DE/LAJSIGHET 

Andrea Dobeş adună în- (195071955) 


tre coperţile ei secvențe 
dramatice din viața celor 
douăzeci de membri titu- 
lari, corespondenți şi de 
onoare ai Academiei Ro- 
mâne, încarcerați la închi- 
soarea politică din Sighetul 
Marmaţiei”. Actualitatea şi 
oportunitatea apariţiei volumului este determinată de faptul că pro- 
cesul de recuperare a adevărului privind ororile sistemului politic din 
România postbelică este departe de a se fi încheiat. Necunoscute sau 
insuficient studiate, în special de către tânăra generaţie, sunt fărădele- 


"Gheorghe Mihai Bârlea, Andrea Dobeș, Elită academică în închisoarea politică de la 
Sighet (1950-1955), Biblioteca judeţeană „Petre Dulfu”, Baia Mare, 2017. 

“În prezent fosta închisoare a devenit Memorialul Victimelor Comunismului și al 
Rezistenței, realizat de Fundaţia Academică Civică, avându-i ca iniţiatori pe Ana 
Blandiana şi Romulus Rusan. 

gile săvârşite de puterea comunistă pentru marginalizarea și lichidarea 
elitelor, „indiferent de specializarea lor, de apartenenţa, opţiunile sau 
simpatiile politice sau ideologice”. Peste decenii șochează brutalitatea și 
sadismul celor care, în numele unui ideal utopic și puternic ideologizat, 
prin teroare și violență nemaiîntâlnite, planificau crearea omului nou, în- 
genunchind și exterminând pe cei bănuiţi de lipsă de „loialitate” față de 
puternicii zilei. Autorii bine documentatului studiu introductiv subli- 
niază: „România după cel de-al Doilea Război Mondial, victimă a unei 
geopolitici desenate la Yalta, sub sfârâitul toxic al pipei lui Churchill și 
figura de rechin istoric al lui Stalin, nu a putut evita experiența tragică 
a bolşevizării vieții politice, dezinstituționalizarea democraţiei, con- 
fiscarea libertăţii şi monopolul economiei. După convieţuirea într-un 
pluralism politic precar, între 23 august 1944 și 6 martie 1945, odată 
cu instalarea guvernului Groza, începe vânătoarea elitelor militare şi a 
foştilor membri în cabinetul Antonescu, învinuiți de crimă de război și 
dezastrul ţării. În contextul istoric dat, cu tancurile sovietice orientate 
spre guvern și spre Palatul Regal, verdictele pronunţate condamnau la 
moarte sau închisoare pe viață, internări în lagăre, deportări pe toți cei 
suspectaţi că reprezintă elemente dușmănoase ale noului regim”. 


Unui tratament inuman au fost supuși și purtătorii de ideal şi de mesaj al 
poporului român, academicienii, care nu au acceptat „compromisul de a 
gira așa-numita transformare” a Academiei Române dintr-o instituție- 
simbol într-un instrument aflat la cheremul partidului devenit „santinela 
dinspre Apus a civilizaţiei moscovite”. Desființarea Academiei Române, în 
care activau cei mai de seamă reprezentanţi ai ştiinţei şi culturii româneşti 
din ultimele opt decenii, și substituirea ei printr-o entitate academică poli- 
tizată se asociază cu anul „sovietizării României”, 1948, când este publicat 
și Decretul din 13 august 1948 privind Statutul de organizare şi funcţionare 
al Academiei Republicii Populare Române, prin care erau numiţi membrii 
titulari ai Prezidiului Academiei RPR. În acest document, încropit după 
model sovietic și care prevedea controlul politic al instituţiei, alegerea 
membrilor Academiei fiind condiţionată de confirmarea lor de către or- 
ganele puterii de stat, nu au fost incluse 32 de personalități dintre cei 47 de 
membri titulari ai vechii Academii, adică 70 la sută. Printre cei expulzați 
se regăseau: Lucian Blaga, Ion Alexandru Brătescu-Voinești, Dimitri Cara- 
costea, Ion Petrovici, Sextil Puşcariu, Constantin Rădulescu-Motru, Ghe- 
orghe Brătianu, Silviu Dragomir, Dimitrie Gusti, Alexandru Lapedatu, 


CĂRŢI ȘI ATITUDINI E 


Ioan Lupaș, Simion Mehedinţi, Ion Nistor..., nume de referință ale științei 
şi culturii românești. În total cifra personalităţilor epurate din forul suprem 
al ştiinţei naţionale se ridica la 113. 


Dar „apogeul represiunii îndreptate împotriva elitei interbelice s-a pro- 
dus în noaptea de 5/6 mai 1950, numită în istoriografia recentă noap- 
tea demnitarilor”, menţionează semnatarii volumului. Desfăşurată la 
nivel național, operațiunea de arestare a înghesuit în cele patru dube 
ale securităţii 84 de foşti demnitari, cu destinaţia, necunoscută de ei, 
Penitenciarul Principal Sighet. 


În perioada mai 1950-iulie 1955, la această închisoare s-au aflat apro- 
ximativ 200 de personalități marcante, între care și 20 de membri ai 
Academiei Române (titulari, corespondenţi sau de onoare). 


Deşi niciun reprezentant al elitei academice încarcerate la Sighet, cu 
excepția simulacrului în cazul lui Iuliu Maniu, nu a fost supus procedu- 
rii de judecată, ci s-a recurs la internarea administrativă, ca formulă apa- 
rentă de legalitate, deținuții politici se aflau într-o izolare totală, lipsiți 
de posibilitatea de a comunica cu cei rămaşi acasă, îndurând foame, 
frig şi frică. Condiţiile inumane de detenție, vârsta înaintată și starea 
de sănătate precară au determinat decesul multor oameni nevinovaţi 
pedepsiţi cu închisoarea pentru infracțiuni imaginare. Astfel, pe par- 
cursul a cinci ani au decedat 53 (adică 25%) din numărul total al 
personalităților întemnițate. Printre aceştia s-au aflat cinci membri ai 
vechii Academii: Alexandru Lapedatu, Gheorghe Tașca, Iuliu Maniu, 
Gheorghe Brătianu și Victor Bădulescu. 


O precizare se impune: zece dintre cei douăzeci de membri ai Acade- 
miei Române închiși la Sighet au fost implicaţi în făurirea Marii Uniri 
de la 1918. „Nedreaptă și amară sancțiune pentru reprezentanții unei 
generaţii cu contribuţii esenţiale la realizarea actului fundamental 
din istoria naţională: România Mare”, — conchid alcătuitorii cărții. 


După 1955, deţinuţii politici supraviețuitori au fost fie eliberaţi, fie 
transferați în alte locuri de detenţie. Treptat unora li s-a permis să 
se integreze în activitatea didactică şi de cercetare, dar abia în anul 
1990, Academia Română, revenită la denumirea istorică, îi repune în 
drepturi pe cei deposedaţi de onorabilul titlul de academician în vara 
anului 1948. 

Lista alfabetică a membrilor Academiei Române 
încarcerați la Sighet: 


Victor Bădulescu (n. 28 iulie 1892, Găeşti/Dâmboviţa — d. 10 de- 
cembrie 1953, Sighet, membru corespondent al Academiei Române 
— 24 mai 1945); 

Gheorghe Brătianu (n. 28 ianuarie 1898, Ruginoasa/lași — d. 27 apri- 
lie 1953, Sighet, membru titular al Academiei Române — 28 mai 1942, 
membru corespondent — 2 iunie 1928); 

Dumitru Caracostea (n. 10 martie 1879, Slatina — d. 1964, membru 
titular al Academiei Române — 26 mai 1938, membru corespondent — 
26 mai 1936, Preşedinte al Secţiunii literare — 1945-1948); 

Silviu Dragomir (n. 13 martie 1888, Gurasada/Hunedoara - d. 23 
februarie 1962, Bucureşti, membru titular al Academiei Române -— 
25 mai 1928, membru corespondent - 26 mai 1916, Preşedinte al 
Secţiunii istorice — 1945-1948); 

George Fotino (n. 31 iulie 1896, Craiova — d. 28 iunie 1969, București, 
membru corespondent al Academiei Române — 24 mai 1945); 
Pantelimon Halippa (n. 1 august 1883, Cubolta/Soroca — d. 30 apri- 
lie 1979, Bucureşti, membru corespondent al Academiei Române — 15 
octombrie 1918); 

Emil Haţieganu (n. 9 decembrie 1878, Triteni/Cluj — d. 13 mai 1959, 
Cluj, membru de onoare al Academiei Române - 2 iunie 1945); 

Iuliu Hossu (n. 30 ianuarie 1885 în Milașul Mare/Mureș — d. 28 mai 
1970, București, membru de onoare al Academiei Române - 2 iunie 
1945); 

Alexandru Lapedatu (n. 18 septembrie 1876, Săcele/Braşov — d. 30 
august 1950, Sighet, membru titular — 10 octombrie 1918, membru 
corespondent — 26 mai 1910, Preşedinte — 31 mai 1935-3 iunie 1938, 
vicepreşedinte — 31 mai 1934-31 mai 1935, 3 iunie 1938-30 mai 1939, 
secretar general al Academiei Române - § februarie 1939-7 iunie 
1948); 

Ioan Lupaș (n. 9 august 1880, Sălişte/Sibiu - d. 3 iulie 1967, București, 
membru titular al Academiei Române — 17 mai 1916, membru cores- 
pondent — 29 mai 1914, Președinte al Secțiunii istorice — 1932-1935); 

Iuliu Maniu (n. 8 ianuarie 1873, Şimleul Silvaniei/Sălaj — d. 5 februa- 
rie 1953, Sighet, membru de onoare al Academiei Române - 7 iunie 
1919); 

Ştefan Meteș (n. 27 decembrie 1886, Geomal/Alba - d. 30 iunie 1977, 
Cluj, membru corespondent al Academiei Române — 7 iunie 1919); 
Iuliu Moldovan (n. 15 iulie 1882, Bogata/Cluj - d. 19 noiembrie 
1966, Cluj, membru corespondent al Academiei Române — 10 iunie 
1920); 

Ion Nistor (n. 4 august 1876, Vâcovul de Sus/Rădăuţi - d. 11 noiem- 
brie 1962, București, membru titular — 19 mai 1915, membru cores- 
pondent — 18 mai 1911, Președinte al Secțiunii istorice — 1929-1932); 
Zenovie Pâclișanu (n. 1 mai 1886, Straja/Alba - d. 31 octombrie 
1957, Bucureşti, membru corespondent al Academiei Române - S iu- 
nie 1919); 

Teofil Sauciuc-Săveanu (n. 21 octombrie 1884, Bosanci /Suceava — d. 
26 iulie 1971, Bucureşti, membru corespondent al Academiei Române 
-24 mai 1945); 

Victor Slăvescu (n. 24 mai 1891, Rucăr/Muscel — d. 24 septembrie 
1977, București, membru titular al Academiei Române — 20 mai 1939, 
membru corespondent — 23 mai 1936); 

Florian Ștefănescu-Goangă (n. 5 aprilie 1881, Curtea de Argeş — d. 
26 martie 1958, Bucureşti, membru corespondent al Academiei Ro- 
mâne — 28 mai 1937); 

Gheorghe Tașcă (n. 30 ianuarie 1875, Tutova/Galaţi — d. 12 martie 
1951, Sighet, membru corespondent al Academiei Române - 4 iunie 
1926); 

Gheorghe Tătărescu (n. 22 decembrie 1886, Craiova — d. 28 martie 
1957, Bucureşti, membru de onoare al Academiei Române - 22 iunie 
1937). 

La 3 iunie 1990 i s-a restituit titlul de membru corespondent al Acade- 
miei Române şi lui Pantelimon Halippa sau Pan Halippa, publicist şi 
om politic român basarabean, unul dintre cei mai importanţi militanți 
pentru afirmarea spiritului românesc în Basarabia și pentru unirea 
acestei provincii cu România. A fost preşedintele Sfatului Țării care a 
votat Unirea. După 1918 a deţinut mai multe funcţii: ministru, secre- 
tar de stat pentru Basarabia(1919-1920), ministru al Lucrărilor Publi- 
ce (1927), ministru al Lucrărilor Publice şi Comunicaţiilor (1930), 
ministru ad-interim la Ministerele Muncii, Sănătăţii şi Ocrotirii Soci- 
ale (1930), ministru secretar de stat (1928-1930, 1932, 1932-1933), 
senator și deputat în Parlament (1918-1934), urmărind neîncetat pro- 
păşirea culturală a Basarabiei. 


Pantelimon Halippa a fost arestat în noaptea de 5 spre 6 mai 1950 şi 
încarcerat la Sighet. După doi ani de internare administrativă, la 26 
martie 1952 este predat autorităților sovietice. La Chişinău, Tribu- 
nalul Militar al Republicii Sovietice Socialiste Moldovenești îl con- 
damnă, pe 22 iunie 1952, la 25 de ani de muncă silnică pentru spio- 
naj împotriva Uniunii Sovietice. Este transferat în lagărele de muncă 
din Siberia. Amnistiat în decembrie 1955, Pantelimon Halippa este 
readus în România și încarcerat în penitenciarul Gherla, de unde a 
fost eliberat la 12 aprilie 1957. 


A lucrat în calitate de profesor de istorie şi geografie, fiind apoi accep- 
tat în cercetare. A adunat material documentar privind problema Ba- 
sarabiei, iar în deceniile șapte şi opt desfășoară o luptă activă pentru 
cauza basarabeană, expediind numeroase memorii conducătorilor Ro- 
mâniei, Statelor Unite ale Americii și Franţei, organizând întâlniri cu 
basarabeni din România şi din afara țării. 


Întrebat asupra motivelor ce determină persistența demersurilor sale, 
Pantelimon Halippa oferea, de regulă, același răspuns: „Ca român ba- 
sarabean, eu tare aş dori să trăiesc clipa întoarcerii Basarabiei la Patria- 
Mamă. (... ) Trebuie până la urmă să ne recăpătăm Basarabia și să apă- 
răm Moldova de pretenţiile ruşilor”. 


L.R. 

Pantelimon HALIPPA 
| Un strigăt de alarmă 


Memoriul lui Pantelimon Halippa, fost preşedinte al Sfatului Ţării, 
adresat preşedintelui S.U.A., Richard Nixon, prin care solicită eli- 
berarea românilor basarabeni de sub dominaţia sovietică 


Domnule Preşedinte, 


Situaţii grele apasă asupra oamenilor de seamă, asupra conducătorilor 
omenirii. Prin poziţia lor politică, fără ca să vrea, trebuie să se îngrijeas- 
că de soarta maselor, de soarta noroadelor lor, de a tuturor noroadelor 
lumii, cerându-le dreptul cel mai elementar - libertatea de a dispune de 
soarta lor. 


Azi, cu toate că nu dispun de forța politică din trecut, însă prin faptul că 
numai cu 50 de ani în urmă am fost conducătorul acestor mase, al poporu- 
lui român basarabean, prin mandatul pe care acel popor mi l-a dat atunci, 
conștiința mea de om al poporului, de reprezentant al lui, mă obligă ca din 
nou să-mi ridic glasul pe lângă conducătorii de state și de mari puteri, ca să 
se facă dreptate poporului basarabean, din care fac şi eu parte. 


Pe aceste considerente, subsemnatul Pan Halippa, fost preşedinte al Par- 
lamentului Basarabiei, al Sfatului Țării din Chișinău, şi fost ministru al 
Basarabiei și ministru la diferite departamente în mai multe guverne ale 
României, fost deputat şi senator, în situaţia în care se găseşte poporul 
Basarabiei, îmi iau însărcinarea în numele românilor din Basarabia (pro- 
vincia românească dintre Prut și Nistru), care ținut se află în prezent în- 
corporat la Rusia sovietică și care în prezent este denumită Republica 
Sovietică Socialistă Moldovenească, ca să vă prezint următorul memoriu 
cu doleanţele poporului basarabean. 


Preluat din cartea Ion Constantin, Ion Negrei, Pantelimon Halippa, Apostol al Basara- 
biei. Studii, Documente. Materiale, Chişinău, 2013, p. 489-494. 

Încă din cele mai vechi timpuri ale istoriei, poporul român, zămislit pe 
aceste meleaguri, la întretăierea intereselor şi drumurilor multor popoare 
dornice de acaparări de teritorii, la granița dintre cele două lumi — latinita- 
tea şi lumea slavă, între Europa și Asia, şi unde, peste noi, românii, au năvă- 
lit toate popoarele răsăritului, care, în lăcomia lor de a ocupa Constantino- 
polul cu strâmtorile Bosfor şi Dardanele, precum și Roma cea cu un trecut 
de remarcabilă cultură, acele popoare hrăpărețe au trecut peste noi și ne-au 
jefuit până la sânge, precum și unele popoare ale nordului și apusului, care 
nu se lăsau mai prejos, au năvălit şi acestea asupra noastră. În fața acestor 
năvălitori, poporul român și-a apărat cu vrednicie glia și neamul de-a lun- 
gul secolelor. Nu prea am avut timp de tihnă. Vitregă ne-a fost soarta, dar 
ce puteam face? Că aici ne-am pomenit din moși şi strămoşi, pe aceste me- 
leaguri bătute de vitregia vremurilor și a neamurilor nesăţioase, încă din 
epoca neolitică și până în zilele noastre. În ultimele secole am fost subjugați 
şi trecuţi din mână în mână, când sub stăpânirea Turciei, când sub stăpâni- 
rea Rusiei, când sub cea a Austriei, și liniște nu am avut niciodată, deși noi, 
românii, suntem un neam pașnic. 


Din încleştarea seculară dintre Rusia, Turcia şi Austria, departe de fraţii 
noștri de gintă latină — francezi, italieni și spanioli — care ar fi putut să ne 
ajute măcar din când în când, în anul 1775, Bucovina ne-a fost răpită şi 
alipită la Imperiul Habsburgic, iar în anul 1812 ni s-a sfârtecat și Moldo- 
va, care a fost împărțită între Turcia şi Rusia, partea de răsărit a Moldovei 
fiind încorporată în Imperiul Rus. Mult sânge și lacrimi a vărsat sărmana 
noastră Moldovă. Dar poporul român din Moldova de Răsărit, botezată 
de Rusia cu numele de Basarabia, niciodată nu s-a împăcat cu gândul că 
să rămână pentru vecie destrunchiată în cele trei părți, răpite de cele trei 
puteri — Austria, Rusia și Turcia. 


lată însă că la orizont a apărut lumină și pentru noi, moldovenii, a venit 
anul 1917, când, în urma revoluţiei ruse, s-au destrămat marile imperii şi 
după principiile enunțate de marele bărbat de stat, fostul preşedinte Wil- 
son al Statelor Unite ale Americii: „Dreptul popoarelor la autodetermi- 
nare”, noi, românii din Basarabia şi Bucovina, ne-am dobândit libertatea. 


În virtutea acestui principiu, primit cu entuziasm de toate popoarele lu- 
mii, primii am fost noi basarabenii, care ne-am declarat ieșiți din Impe- 
riul Rusiei și am votat unirea la Patria-mamă România. După Basarabia a 
urmat apoi Bucovina și apoi Transilvania cu Banatul şi Crişana, formând 

cu toate provinciile România Mare — ţinta de secole a poporului român. 
Pacea de la Paris, din 1920, nu a făcut decât să consfinţească hotărârea 
popoarelor care şi-au luat soarta în mâinile lor și şi-au făurit viitorul. 


Dar nu prea mult a trecut de la urgia fostului război mondial și nori negri 
au apărut din nou asupra Europei, prin înscăunarea în Germania și Italia a 
regimurilor fasciste, care în continuu au început să amenințe pacea lumii. 


Rusia, care de secole întregi căuta să pună mâna pe mica Românie sau 
măcar pe o parte din teritoriul acestei țări, în anul 1940, în bună înţelegere 
cu guvernele fasciste ale Germaniei și Italiei, repetă actul de rășluire din 
teritoriul României, care un secol înainte l-a mai săvârșit şi, în urma a 
două note ultimative din 26 şi 27 iunie 1940, adresate guvernului român, 
răpeşte României părțile de nord şi răsărit ale Moldovei — Basarabia și 
Bucovina. 


În acel timp de dezechilibru politic în Europa, când țările garante ale 
României — Franţa şi Anglia — se găseau în situația de dezastru, puse la 
pământ, România, cu micile sale forțe militare, nu s-a putut împotrivi 
colosului militar de la răsărit al Rusiei sovietice, care, de la înființarea 
statului sovietic, totul a sacrificat numai pentru armament de agresiu- 
ne, astfel că din nou Basarabia și în plus şi Bucovina de Nord, şi Ţinutul 
Herţei au căzut pradă lăcomiei Rusiei, dezrădăcinându-se de la trunchiul 
nostru, de la poporul român. 


Hitler şi Mussolini au avut interesul ca în acel moment să se îmbrăţișeze 
cu Stalin al Rusiei, să ne fărâmițeze ginta noastră, să ne dea pradă Rusiei, 
pentru ca tot ei să ne mobilizeze în războiul contra Rusiei, cu promisiu- 
nea ca să luptăm pentru a ne reîntregi țara cu teritoriile pe care tot ei au 
consimțit să ni le răpească. 


Nu a fost în firea noastră, a românilor, dorinţa de a ne război cu Rusia, 
însă am fost mânaţi în ultimul război contra Rusiei sovietice fără voia 
noastră, în primul rând, de către Germania lui Hitler, pentru a ne avea 
alături de ea ca sursă de materiale petrolifere și numai în al doilea rând 
pentru a ne recuceri ceea de ce Rusia sovietică ne-a lipsit cu brutalitate. 


Dar, atunci când României i-a venit momentul potrivit, la 23 august 
1944, poporul român a știut să iasă din coaliția hitleristo-mussoliniană 
și să întoarcă armele contra acelora care au colaborat cu Stalin la răpirea 

Basarabiei şi Bucovinei, împotriva Germaniei lui Hitler, alăturându-se 
Puterilor Aliate — Statelor Unite ale Americii, Angliei, Franţei și Rusiei 
Sovietice, state cu care România a avut numai relaţii de bună prietenie. 


Este ştiut de toată suflarea românească că dacă Rusia sovietică nu ar fi 
atentat la tronul României, niciun român nu s-ar fi ridicat împotriva Uni- 
unii Sovietice, ci, din contră, mulți români ar fi venit, sub diferite forme, 
în ajutorul Rusiei sovietice. 


Prin urmare, afirmaţiile minciunoase ale Uniunii Sovietice că România 
a pornit cu război împotriva acesteia sunt lipsite de orice temei; românii 
s-au dus în război numai pentru a-și reîntregi țara cu ceea ce le-a fost ră- 
pit chiar de Rusia lui Stalin. Şi dacă printre cei care afirmă că România a 
declarat război nedrept Uniunii Sovietice sunt și mii români, aceștia sunt 
puţini la număr, sunt dintre cei care au vrut să pescuiască în apele tulburi 
de atunci, să-și câștige un fotoliu guvernamental. 


Dar încă în timpul războiului, la Conferinţa de la Yalta, prin împreju- 
rări haine, am fost aruncaţi în braţele Rusiei sovietice, întocmai cum 
șoarecele a fost aruncat în ghearele pisicii, tocmai în braţele acelui stat ru- 
sesc care de secole nutrea ideea de a ne avea încorporaţi, fără voia noas- 
tră, în teritoriul Imperiului Rus. Pacea de la Paris din 1946, pe lângă că 
a confirmat înțelegerea de la Yalta, ne-a sortit o situație cum nu se poate 
mai grea: pe lângă alte condiţii extrem de grele fixate, ni s-a mai răpit un 
teritoriu (Bucovina), care niciodată nu a aparținut Rusiei. Pace dreaptă 
a fost aceasta, când Rusia sovietică a acaparat teritorii întregi ale unor 
state libere și pașnice? Această nedreptate, săvârșită la Paris în 1946, este 
strigătoare la cer. Dar cui trebuie să ne plângem, Domnule Preşedinte? 


Dacă după raptul din 1940 din Basarabia s-au refugiat în România circa 
20 000 de cetăţeni basarabeni, în anul 1944 numărul refugiaților basa- 
rabeni s-a ridicat la peste 500 000 de cetățeni români, care au venit să se 
salveze în România. 


Nu le-a fost uşor fraților noștri din România ca să ne primească la sânul 
lor, în acele momente de grele încercări pentru ei, din cauza războiului, 
dar au facut-o, pentru care bunătate nu avem cum să le mulțumim. 


Guvernul sovietic, care prin declaraţia sa oficială, publicată în presa so- 
vietică (ziarul „Izvestia” din primele zile ale lunii aprilie 1944) şi radi- 

oul sovietic prin Agenţia TASS, deși a declarat solemn că în urmărirea 
inamicului Germania hitleristă nu urmărește cuceriri de teritorii și nici 
amestec în treburile interne ale altor state, respectiv și în România, dar 
Uniunea Sovietică nu numai că ne-a răpit din teritoriul țării Basarabia și 
Bucovina, dar cu de la sine putere a arestat foarte mulți cetățeni români 
refugiaţi din Basarabia și i-a deportat în U.R.S.S., în Siberia, unde cei mai 
mulți și-au găsit și moartea acolo, pe mulţi dintre ei i-a condamnat la zeci 
de ani de muncă silnică, pentru simpla vină de a fi fost „colaboratori ai 
unui stat străin”, adică ai României, pentru „trădare de țară”, adică trăda- 
rea ţării sovietice, pe acei care niciodată nu au fost cetăţeni sovietici, şi 
pentru „spionaj, în favoarea României, pentru vina de a se refugia în țara 
gintei lor latine, de grozăviile ocupaţiei străine. 


Cetăţenilor basarabeni și bucovineni refugiați în România guvernul ro- 
mân le-a acordat cetățenia română în formă, dar încă nici azi soarta aces- 
tor români veniți din Basarabia şi Bucovina nu este clară. E de ajuns ca 
guvernul sovietic să formuleze și azi cereri pentru predarea unor cetățeni 
români refugiați din Basarabia și guvernul român este pus în situaţie de a 
se conforma. Cetăţenii basarabeni sunt oameni dezmoșteniţi de soartă, 
ei se găsesc în România ca într-un ghetou, oricând la dispoziţia guvernu- 
lui U.R.S.S., orice s-ar spune, realitatea aceasta este. 


Dar, problema Basarabiei și a Bucovinei nu poate fi considerată ca 
soluționată, din punctul de vedere al dreptului internațional, al princi- 
piului de autodeterminarea noroadelor și al drepturilor omului. 


În privinţa cetățenilor basarabeni și bucovineni refugiați în România sau 
în alte state, problema nu poate fi închisă, până ce teritoriile răpite nu 
vor fi alipite la matca lor - România. La timpul său, guvernul român și 
îndeosebi Conferința de Pace de la Paris din 1946 trebuia să acorde mai 
multă atenţie acestei categorii de cetățeni; ei sunt refugiați politici şi ca 
atare trebuia să li se aplice legile speciale ce îi privesc pe refugiații politici, 
întocmai cum se aplică cetățenilor refugiați greci, spanioli etc., cărora, în 
urma războiului intern din acele ţări, li s-a acordat dreptul de a emigra 
în orice țară unde cred ei că pot fi în buna lor siguranță, cu condiția ca 
aceştia să nu desfăşoare politică contra statului respectiv; trebuie să li se 
elibereze pașapoarte Nansen, pentru a nu fi expuşi la represalii. Socote- 
lile celui de-al Doilea Război Mondial nu s-au încheiat cu respectarea 
principiilor drepturilor popoarelor la autodeterminare și a garantării 

drepturilor omului, ci s-au acordat privilegii deosebite tocmai Rusiei 
sovietice, care, în colaborare cu guvernul lui Hitler și al lui Mussolini, 
sunt în egală măsură vinovaţi de dezlănțuirea celui de-al Doilea Război 
Mondial, că dacă nu ataca Germania hitleristă, în mod sigur ar fi atacat 
Uniunea Sovietică, cum a și fost parţial în 1940 cu Basarabia şi Bucovina, 
cu Finlanda și cu celelalte ţări baltice, cu Polonia. 


Ca favorizată pe urma celui de-al Doilea Război Mondial, Uniunea So- 
vietică, în ultimii ani, a luat iniţiativa de a se ţine o conferinţă mondială 
pentru securitatea europeană, la care inițiativă, după comanda dată de la 
Moscova, au aderat toate statele ce fac parte din Tratatul de la Varşovia. 


Este clar și ușor de înţeles că, prin acest tratat, care se va încheia, Uni- 
unea Sovietică doreşte să i se consfințească, de către acest suprem for 
mondial, privilegiile căpătate după cel de-al Doilea Război Mondial, să 
i se consfințească actualele graniţe și influențe asupra altor state veci- 
ne. Această victorie a U.R.S.S. asupra tuturor celorlalte Mari Puteri din 
lume ar însemna un prim pas sigur, după care vor urma și alți paşi, mai 
pretenţioşi, pentru acapararea de noi teritorii. Infiltrarea U.R.S.S. în pito- 
nul țărilor arabe este un exemplu grăitor. 


De fapt, nu este un secret că U.R.S.S., respectiv Rusia, încă din cele mai 
vechi timpuri, încă de la constituirea primelor cnezate ruse, nutrește idei 
de expansiune și acaparare de teritorii și de robi. Începutul de expansiune 
şi acaparare l-a făcut sub lozinca: unirea creștinătății într-un mănunchi, 
pentru a lupta împotriva păgânismului, — deci lozinca creștinismului, or- 
todoxismului. 


Al doilea pas de expansiune și acaparare l-a făcut sub lozinca panslavis- 
mului, de unire a slavilor din sudul și estul Europei sub un singur scep- 
tru; Petru cel Mare și împărăteasa Ecaterina a II-a a Rusiei au încercat să 
înfăptuiască actul. Dar, spre regret, nici această lozincă n-a dat rezultate, 
şi apare o nouă lozincă: unirea proletariatului din lume împotriva capita- 
lului, adică lozinca comunismului, care nu se desfășoară după cum pre- 
văzuse Marx și Engels, ci sub indicaţiile lui Lenin, și el tot un rus fiind. 
Dar, vederile spre unire comunistă prind greu de tot, deși multe state do- 
resc să construiască socialismul, există multe partide comuniste în Euro- 
pa care vor viață comunistă, dar nu însă după modelul şi sub hegemonie 
rusească, ci în alt mod; nu prin cotropiri de țări şi teroare, ci în mod liber. 

Pentru că și sub această lozincă nu merg lucrurile bine în favoarea Rusiei 
și în mod urgent, Rusia se grăbeşte. În ultimul timp, Uniunea Sovietică a 
lansat o a patra lozincă: securitatea europeană. 


Ideea securităţii europene în viața politică mondială se frământă de zeci 
de ani, imediat după Primul Război Mondial, încă în cadrul fostei Ligi 
a Naţiunilor, dar la care nu s-a ajuns la niciun rezultat favorabil, tot din 
cauza Rusiei sovietice, care nu poate cădea de acord asupra problemelor: 
definirea agresorului și problema dezarmării, definirea problemei auto- 
determinării popoarelor și drepturile omului etc. Rusia sovietică luptă 
împotriva unui imperialism, pentru ca să întărească un alt imperialism 
- nu capitalist, ci altul, comunist, sub egidă și titulatură moscovită. 


Dar, este ştiut că nici această lozincă nu va putea da rod, pentru mai mul- 
te motive: 


- Cum poate să existe securitate europeană, atunci când inițiatoarea 
ideii, Uniunea Sovietică, are subjugate, sub ameninţarea sabiei și a 
automatului, teritorii străine — Basarabia, Bucovina — de la România; 
apoi toate cele trei țări baltice: Lituania, Letonia, Estonia; apoi teri- 
torii din Finlanda, Polonia, Slovacia. Cât priveşte teritoriile din Asia, 
nici nu mai ştim câte şi de la ce țări; apoi armatele sovietice se află în 
afara granițelor ei, ţinând sub ocupație Cehoslovacia, Ungaria, Ger- 
mania etc., — în afară de dictatul politic asupra multor state vecine şi 
îndepărtate. 


Se poate oare compara atitudinea Uniunii Sovietice de ţară care a aca- 
parat teritorii şi încă mai vrea, după cel de-al Doilea Război Mondial 
cu celelalte state aliate: Statele Unite ale Americii, Franţa și Anglia, care 
după cel de-al Doilea Război Mondial nu numai că n-au mai ocupat noi 
teritorii şi n-au subjugat țări, ci, din contra, au ajutat statele din coloniile 
lor să devină libere şi independente? Deci, au renunţat la teritorii. 


Sunt 27 de ani de la terminarea celui de-al Doilea Război Mondial, iar 
U.R.S.S. încă n-a intrat în graniţele ei cu forțele ei armate, ci ţine țări sub 
ocupaţie, ca în vremea luptelor. În interiorul U.R.S.S., până în cele mai 
mici localităţi, se găsesc depozite de armament de război și numai la cel 
mai mic semnal, întreaga armată sovietică a și pus mâna pe arme și poate 
mărșălui. Aceste metode netezesc calea unei securități europene? 

Mii de tineri studenți și elevi mai emancipaţi, care au încercat să-și re- 
vendice problemele naționale, din Basarabia și Bucovina, sunt arestaţi și 
deportaţi în localităţi unde nu li se ştie nici adresă, nimic, și nici ei nu mai 
pot comunica cu locurile natale. Securitate europeană poate fi această 
viaţă, sub scutul rus al lui Ivan al III-lea cel Groaznic? 


Ce fel de securitate europeană poate să fie aceasta, care vine să consfințească 
situații de țări divizate în părți și ţinute sub dominație politică și a armelor 
celor mai moderne rusești, asupra popoarelor care-și cer dreptul la viaţa lor 
liberă? Cerem securitate europeană în plin înțeles al cuvântului. 


Domnule Preşedinte, prin mine, strigătul de alarmă al poporului din Ba- 
sarabia și Bucovina se îndreaptă către Dumneavoastră și către guvernul 
Statelor Unite ale Americii, care ocrotiți cu numele Americii atâta lume 
oropsită, vă rugăm să veniţi ca să ne luaţi și pe noi sub ocrotirea Dvs. 


Suntem încredinţaţi, Domnule președinte, că veți reuși în a ne elibera, 
pentru că principiul de bază pe care stă marea națiune americană în ra- 
porturile ei cu lumea întreagă, dreptul fiecărei naţiuni la autodetermina- 
re, este tot ce poate fi mai sfânt și mai măreț. Acest principiu cerem să ni 
se aplice și nouă, românilor din Moldova de Răsărit şi de Nord — Basara- 
bia şi Bucovina, care, după statisticile sovietice, numără peste 6 milioane 
de români, împrăștiați în ţinuturile Bucovinei de Nord, Basarabiei și în 
ţinuturile de dincolo de Nistru. 


Această populaţie cere să fie ajutată ca să-și recapete libertatea de a deci- 
de singură soarta ei, de unire la țara de gintă latină — România, care în 
prezent se află sub ocupaţie rusească. 


Cu profund respect şi recunoştinţă, 

ss Pan HALIPPA, 

fost preşedinte al Parlamentului Basarabiei, la Chișinău, 
fost ministru al Basarabiei şi ministru 

în mai multe guverne româneşti, 

deputat şi senator român 


România, Bucureşti 
str. Alex. Donici, nr. 32, sector 2 
1 august, 1969 

1. Nostalgie rusească 


La finele anilor '80, majoritatea populaţiei 
Uniunii Sovietice nu mai spera că va ajunge 
să trăiască în comunism. Despre „viitorul lu- 
minos” și îndeplinirea planurilor cincinale 
n-avea rost să vorbim. În ideologia partidu- 
lui-stat (sau statului-partid) nu mai credea 
nici măcar politbiroul. În scopuri politice, 
sub Boris Elțîn, Kremlinul a respins în bloc 
trecutul. Neoliberalii l-au înlocuit cu mitul 
unei uverturi prerevoluționare, descrise ca un 
fel de epocă de aur. Ulterior, Vladimir Putin 
a recuperat ideologic complexul militar-in- 
dustrial, victoria asupra Germaniei, expan- 
siunea hegemonică sub pretextul „eliberării 
noroadelor asuprite”. Reabilitarea lui Stalin, 
ca strateg şi modernizator, a constituit un ele- 
ment central al propagandei ruse. Cât despre 
victimele stalinismului, acestea continuă a fi 
ignorate. 


În prezent, societatea rusă suferă de o am- 
nezie parțială, o descompunere a memoriei, 
care a devenit capricioasă şi selectivă. Rușii 
preferă să se identifice cu un regim criminal, 
nu cu victimele acestuia. Astfel, Kremlinul 
are în continuare mari dificultăţi cu detașarea 
Federaţiei Ruse de trecut. Practic, nici nu şi-o 
doreşte. În Rusia nu există niciun monument 

naţional ridicat de către statul rus pentru victimele stalinismului și ni- 
ciun efort comemorativ național. EI au suferit o gravă criză de identi- 
tate; au evitat chestiunea dificilă a responsabilităţilor; au preferat re- 
fularea trecutului la periferia memoriei colective, iar astăzi regretă din 
tot sufletul prăbuşirea URSS. NOI am salutat dezagregarea imperiului 
ideocratic bolșevic; am ales libertatea, dar nu am reușit să ne reglăm 
conturile cu trecutul și am rămas profund traumatizați de efectele in- 
vaziei sovietice şi de stalinism. 


În anii 1990, dificultăţile cotidiene îndurate în URSS încă mai dăinuiau 
în mintea mulțimilor: magazine prin care sufla vântul; cozile perma- 
nente, deși nimeni nu era sigur că va apuca să pună ceva în sacoşă. Cu 
toate acestea, în Federaţia Rusă comuniștii reprezentau o forță politi- 
că. Sociologii ruși explicau relativa popularitate a Partidului Comunist 
prin inerția, deprinderea şi disciplina electorilor în etate. Observatorii 
scenei politice se îndoiau că Partidul Comunist va rămâne cap de afiş 
la alegeri. Influenţa comuniştilor urma să dispară „de moarte naturală”, 
concomitent cu electoratul acestora. Totuşi, diversele guverne neoli- 
berale se simțeau amenințate de o eventuală revanșă comunistă. 


În deceniile următoare, comuniștii au pierdut o mare parte din ponderea 
lor politică. Paradoxal, însă nostalgicii roşii, din contra, s-au reanimat. 
La alegerile prezidenţiale din 2000, contracandidaţii comuniștilor le-au 
preluat retorica. Pentru mobilizarea rușilor discursul despre trecutul 
glorios era mai eficient decât cuvântările despre liberalism, economia de 
piaţă și valorile democraţiei. Iar ideocraţii Lumii Ruse au lansat sloganul 
„Hasaa s CCCP?” [Înapoi în URSS!]. La finele lunii octombrie 2018, 
Rusia a sărbătorit cu mare pompă, printr-un concert solemn organizat 
de Kremlin, centenarul komsomolului, creat în 1917 şi dizolvat în 1991. 
Cântece sovietice de epocă. Câteva lacrimi tandre prelinse pe obrazul 
publicului compus din înalți funcţionari şi mari patroni. O bună parte 
dintre actualii conducători şi oligarhi au trecut, efectiv, prin komsomol, 
care avea sarcina să contribuie la formarea nomenclaturii PCUS. 


La ora actuală, tot mai mulţi fanatici ai retrospectivei vorbesc şi 
scriu despre viaţa fericită din URSS. Există pe Internet mii de fo- 
tografii neretușate din „epoca de aur” făcute de către profesioniști. 
Însă nostalgicii apelează la vederile agitaţiei vizuale sovietice. De re- 
gulă, nişte postere desenate: truditorii vizitează magazinele doldora 

de mărfuri, sindicatele oferă foi de odihnă la staţiunile balneare sau 
cheile de la noile apartamente. Situaţia seamănă cu jocurile Tolkien, 
cu legile și relaţiile unei lumi inventate. Numai că acei jucători sunt 
conștienți de lumea lor ireală, pe când majoritatea nostalgicilor după 
URSS consideră că EI studiază „adevărata istorie”. Internetul e plin 
de rețele de socializare, forumuri, site-uri, grupuri pe Facebook și 
conturi Twitter, unde se întâlnesc fanii comunismului de sorgin- 
te bolşevică. EI fac schimb de amintiri — diverse mituri și fabulaţii, 
care s-au transformat deja într-o realitate separată, existentă doar în 
mintea lor, având puţin comun cu ceea ce a fost Uniunea Sovietică. 
Realitatea inventată devine tot mai persistentă, migrând intactă de la 
un forum la altul. Fanii URSS, la o beţie, își aduc aminte de tinerețe; 
de acele timpuri minunate când iarba era mai verde şi apa mai udă, 
soarele mai strălucitor și lumea din jur mai solidă. Iar acum, oriunde 
te-ai uita, numai tinerime sfrijită. 


Constatăm că nostalgicilor simpli, de la orașe și sate, nu le este dor 
de coadă la alimentara, de subotnik și voskresnik, de şedinţe de partid 
şi sindicate, de pedepse aplicate pentru devierea de la linia partidului. 
Lor tare le plăcea statul puternic, care domina popoarele de la Marea 
Baltică până în Asia Centrală, din Carpaţi până în Kurile şi Kamceatka. 
EI regretă statul învingător de care se temeau adversarii de orice fel. Le 
pare rău că progeniturile lor nu mai fac armata în trupele dislocate în 
Germania, dispuse să ajungă la Canalul Mânecii într-o săptămână. De 
fapt, obiectul nostalgiei ruseşti nu e comunismul, ci imperiul, pe care 
propria ideocraţie l-a falimentat. 


De-a lungul istoriei, imperiile s-au descompus frecvent, mai ales în se- 
colul XX. Nu cred că la ora actuală francezii și englezii visează să ducă 
din nou mostre de civilizaţie în Africa sau Indochina. Puțin probabil 
că vreun austriac n-are somn și plânge nopţile după marele Imperiu 
Austro-Ungar. Comparativ, problema rusului e diferită. Țara sa nu a 
înregistrat realizări pe plan naţional, precum Anglia sau Franţa. Rusia 
s-a format de-a lungul secolelor ca imperiu. Ea și-a început expansiu- 
nea în Orient încă înainte de a-şi fi căpătat trăsăturile minimale de stat 
naţional. Toate succesele înregistrate de Rusia au fost imperiale, inclu- 
siv Marea Victorie, comemorată la 9 mai. Altceva mai nou, pentru a se 
putea lăuda, ruşii nu au. 

În spaţiul ex-sovietic, perioada anilor '90 a corespuns căutării febrile a 
unei noi identități naţionale. Astăzi, Uniunea Sovietică încă mai există 
în mintea multor nostalgici, mai ales a „ruşilor de profesie”, eşuaţi prin 
fostele colonii ale imperiului spulberat. Regretabil, însă la Chișinău, 
Tiraspol, Bălți și Comrat, nostalgicii după URSS plutesc în ceaţă, con- 
tra curentului. Declarativi, ei vor să ne convingă că roșii sunt patrio- 
ţii, albii — duşmanii poporului; internaţionalismul — da, naționalismul 
— ba şi nu vor să recunoască esenţialul: socialism german = socialism 
sovietic; dictatură hitleristă = dictatură stalinistă; nazism = bolşevism. 
Uniunea Europeană a egalat stalinismul cu nazismul. Mentalitatea de 
homo sovieticus şi propaganda bolșevică nu mai au credit. Vladimir 
Putin nu este Vladimir Ulianov şi nici Leiba Bronștein, ca să lanseze 
un Decret despre adevărul istoric. 


Acum, în Federaţia Rusă, primul şi cel mai important catalizator al nos- 
talgiei ţine de mentalitatea imperială, de pierderea sentimentului de 
apartenenţă la o mare putere. Dar, în lumea contemporană, identitatea 
şi etnoconștiinţa au o importanţă excepțională și nu pot fi înlocuite cu 
o Lume Rusă amorfă sau cu un eurasianism imaginar. În fond, actualul 
disconfort psihic al rușilor e generat nu atât de colapsul imperiului, cât 
de lipsa naţiunii, pe care imperiul ideocratic bolşevic a înlocuit-o până 
la un timp. De aici şi dorința de întoarcere în trecut, deoarece pentru 
ruși URSS întruchipa nivelul maxim de „dizolvare” a naţionalului în 
imperial. 


În lumea întreagă s-au perfectat culegeri de documente vizând crime- 
le nazismului şi bolşevismului. Citez dintr-un asemenea document 
elaborat de cercetătorii ruși: „Într-o goană necruțătoare, sângeroasă, 
negativă ca rezultat final, au fost executaţi prin împușcare, au pierit în 
războaie, au murit de foame și boli peste 50 de milioane de compatri- 
oi. Au fost distruse, întoarse pe dos destinele a milioane de oameni... 
Bolşevismul a comis crime monstruoase contra omenirii, fără termeni 
de prescripţie!” (Kpacnoe xoaeco — npecrynaenua 6e3 Haka3aHua, 
www.proza.ru; http://bikol.narod.ru). Pe baza documentelor de ar- 
hivă, apar, în pofida dificultăţilor inerente, tot mai multe lucrări de 
investigaţie, monografii și filme despre victimele „eliberării sovieti- 
ce”. Astăzi, toți profesioniștii, nu doar istoricii, acționează, pătrund în 
esența circumstanțelor istorice, care tind să se repete necruţător. O 

bibliografie la temă, incluzând și materiale audio-video, volumele de 
memorii ale refugiaților, deținuților politici, deportaților ar cuprinde 
zeci de pagini. Totodată, avem parte de numeroase mostre de nostal- 
gie pentru ceea ce a fost cândva. De exemplu, la Moscova, în septem- 
brie 2013, s-a ţinut un târg internațional de carte, cu 1,2 mii de expo- 
nenţi din 57 de țări. Pe unii vizitatori i-a exaltat o lucrare de proporţii: 
Stalin. Enciclopedie. Pe alţii, numeroasele volume despre pravoslavie, 
autocraţie şi URSS. A prezentat interes chiar și o broșură cu adresarea 
pucistelor, din august 1991, către poporul sovietic. Așadar, surse de 
informaţie există, n-avem de ce ne plânge. În biblioteci şi pe internet 
sunt cărți, avem filme, spectacole de teatru, cântece, materiale de ar- 
hivă în diverse limbi şi accesibile pentru toţi doritorii, indiferent de 
opţiunea și convingerea personală. 


Dacă nu ai trăit în „paradisul sovietic” e suficient să accesezi maxim-nm. 
livejornal.com ca să ai idee ce a însemnat acesta cu adevărat. Maxim 
Mirovici şi toţi acei care postează pe site-ul respectiv pulverizează mi- 
turile vehiculate de fanii URSS. Doritorii mai pot afla ce-a fost bine în 
Uniunea Sovietică, pe timpul lui Stalin, şi ce-a fost bine în Germania, pe 
timpul lui Hitler. În 2009, Zahar Prilepin, Alfred Koh și Boris Mineaev, 
în timpul unor şedinţe de spiritism, formulează numeroase întrebări per- 
tinente. Chestionate, cele două personaje istorice răspund, ca şi cum ar fi 
în viaţă. Interviurile intitulate Vorbește Hitler şi Vorbește Stalin au fost pu- 
blicate în revista „Meageas” (http://medved-magazine.ru/). Citindu-le, 
poți afla, dacă te interesează, desigur, multe lucruri inedite vizând 
motivaţia celor doi dictatori. De exemplu, convingerea lui Iosif Stalin că 
el era, conform Torei, „un om fără prihană, evlavios”. lar Adolf Hitler „a 
fost un băiat bun”, după cum ne explică Rabbi Yosef Tzvi Ben Porat, dacă 
îi urmărim prelegerile pe youtube.com. 


Site-ul www.ava.md prezenta recent un document secret din arhiva 
NKVD referitor la dinţii şi coroanele dentare din aur ale decedaţilor 
în lagărele sovietice și întreba cititorii: „În ce constă diferenţa dintre la- 
gărele de concentrare naziste și lagărele din gulagul sovietic?”; „Prin ce 
se deosebesc «eroii» NKVD-ului de călăii hitleriști?”. lată câteva răs- 
punsuri traduse din rusă: „O singură diferență: enkavediștii au învins, 
ghestapoviştii au pierdut. Învingătorilor — coroana de lauri, perdanților 
- coroana de spini. E logic” (Dufa); „Diferenţa constă într-aceea că 

inițial ghestapoviștii au fost pe rol de ucenici, în timp ce enkavediștii 
pe rol de maeştri” (Vlad); „Nu e nicio diferenţă dintre lagărele de con- 
centrare naziste și lagărele gulagului, doar că în gulag erau maltrataţi 
propriii cetățeni, iar în lagărele naziste — străinii și prizonierii de război 
ai inamicului. Dar coronele dentare din aur ale decedaţilor sunt extra- 
se de unele rude și în timp de pace. De ce ar fi renunţat bolșevicii sau 
naziștii la aurul «inamicului»? Fotografiile prezentate ar părea o nele- 
giuire, dar pe atunci nimeni nu se speria de asta” (Grin). 


Deviza „Înapoi în URSS!” mai înseamnă și o modalitate de respinge- 
re a capitalismului oligarhic și adaptarea la vicisitudinile vieţii coti- 
diene. Rusul crescut în „comunism” este șocat nu atât de proporţiile 
inegalităţii, cât de nivelul injustiţiei. Populația Rusiei nu percepe elitele 
actuale ca fiind demne de statutul şi averea acestora. Iar atitudinea pute- 
rii față de „masele largi populare” și „oamenii muncii de la orașe şi sate” 
provoacă o tot mai accentuată iritare. În Uniunea Sovietică, fiind soci- 
etatea unei inegalităţi moderate, se consolidase treptat o tradiție axată 
pe abaterea „corectă” de la legislaţia în vigoare. În lipsa democraţiei, 
regimul asigura multiple instrumente de control și decontare locală a 
puterii administrative şi politice, acordând o atenţie relativă şi princi- 
piilor meritocraţiei. De-acum, unora le pare deja că viața nomenclatu- 
rii sovietice reprezenta o mostră de „servire a poporului” în ambalajul 
unei abnegaţii și dezinteresări de tip franciscan. 


Desigur, majoritatea rușilor regretă destrămarea URSS şi din motive 
strict personale. Acestea nu merită ironizate sau ignorate. În gene- 
ral, creşterea cotei de nostalgie rusească este legată de viața psihică a 
mulțimilor. „Indexul nostalgiei” evoluează în dependenţă de categorii- 
le de vârstă. O creştere constantă se înregistrează printre cei care și-au 
trăit anii tinereţii în URSS, iar acum îmbătrânesc în Rusia. Unii se simt 
drept parte intrinsecă a trecutului mort („dar eu încă sunt viu”). Alţii 
speră să supravieţuiască în noul sistem, care îi reciclează treptat. 


Puterea Sovietică nu a putut asigura multe din comodităţile elemen- 
tare, un nivel de trai ridicat nici măcar ca cel din RDG. A creat însă 
percepţia confuză a ideii de progres: identificarea omului sovietic cu 
revoluţia științifico-tehnică; zborurile spaţiale și valorificarea energiei 
nucleare întruchipau supremaţia tehnologică a primului stat socialist 
din lume; susținerea decolonizării însemna situarea Kremlinului pe 

„partea corectă a istoriei” — libertatea popoarelor, internaţionalismul 
ca viitor al umanităţii. La ora actuală situaţia este aproape diametral 
opusă: Rusia luptă cu Ucraina pentru teritorii, iar Europa se integrează; 
rușii se cramponează de trecut, iar occidentalii forțează interferențele 
culturale; rușii expun spre vânzare produse depășite, inclusiv tehnică 
militară, iar în țările occidentale circulă vehicule electrice şi se dezvoltă 
inteligenţa artificială. 


În Federaţia Rusă sondajele sociologice arată că cel puţin 66% dintre 
cetățeni duc dorul trecutului; circa 52% dintre respondenţi regretă 
aşa-numitul „spaţiu economic unitar”. Sentimentul lor nu e decât o 
simplă perfidie, deoarece unitatea economică invocată nu era percepu- 
tă de nimeni în perioada sovietică. Așa că, nu mai are rost să ne lamen- 
tăm de lipsa unui atare spaţiu unic în prezent. Iniţial, nostalgia rușilor 
după regimul sovietic era asociată cu probleme de identitate națională 
şi pierderea prestigiului internaţional. În prezent nostalgia e pusă pe 
seama dificultăţilor economice. În 2014, Rusia a intrat în recesiune 
economică din cauza scăderii prețului petrolului şi a sancţiunilor oc- 
cidentale, iar oamenii de rând au fost afectaţi de stagnarea veniturilor, 
devalorizarea rublei și inflație. Contestata reformă a pensiilor a scos 
oamenii îi stradă şi i-a redus popularitatea lui Putin. 


Într-un discurs în Dumă, preşedintele Putin a definit destrămarea Uniunii 
Sovietice ca cea mai mare catastrofă geopolitică a secolului XX. Când o 
țară nu înregistrează nicio performanţă, începe să se agaţe disperată de 
trecut. Dacă nici retrospectiv nu are cu ce se mândri, ea poate oricând 
inventa mituri și legende. Acest fenomen controversat provoacă diverse 
suspiciuni. Este un simptom cu mult mai grav decât toate preocupările 
enumerate de către politicienii şi experţii Rusiei contemporane. Dorul 
rușilor de trecut nu generează visul viitorului. Imperiul sovietic, cu atâ- 
tea popoare cucerite și teritorii străine anexate, cu o economie excesiv 
centralizată dependentă de resursele naturale, era destinat falimentării. 
Mulţi ruși îi deplâng dispariţia blestemând adversarii externi și trădătorii 
interni. Pare ridicol şi absurd, dar într-un deşert şoarecii vor continua 
să roadă un cactus; în Federaţia Rusia acest cactus istoric decorativ se 
numește „nostalgia după realitatea sovietică”. 


Reabilitarea nostalgică a Uniunii Sovietice merită toată atenția 
exegeților. Ea reprezintă un ansamblu de coduri înscrise în cultu- 

ra societăţii ruse; o construcție a memoriei colective, modelată de 
anumite structuri statale prin discursurile din mass-media ale unor 
lideri şi formatori de opinie. Nostalgia este, de asemenea, rezultatul 
unei selecţii, fiind fasonată de obiecte materiale și filtre subiective. În 
memoria comunicaţională a societății nostalgiile, ca și amintirile, se 
confruntă cu voci divergente. La fel ca aducerile aminte, și nostalgii- 
le circulă prin „locurile memoriei individuale” (mediile în care se află 
dizolvate experienţele trăite şi împărtășite de fiecare ființă umană în 
parte). Suspiciunea față de arhivele ajustate de regimul sovietic ne face 
să credem că nostalgiile şi amintirile proliferate de istoria orală oferă 
accesul la un adevăr non-voalat sau trucat. 


Așadar, recidiva comunistă și nostalgia rusească reprezintă o îmbinare 
de fenomene explicabile și de înţeles: tristețea iluziilor pierdute; dis- 
confortul existenţei în cadrul unor limite neclare ale spațiului național; 
percepţia mișcării într-o direcţie incorectă sau contrară standardelor 
specifice țărilor dezvoltate; senzaţia crescândă a electoratului că politi- 
cienii i-au trădat și își duc viața într-o lume a lor paralelă; dezamăgirea 
faţă de elitele naţionale și incapacitatea mulțimilor de a înţelege înco- 
tro se îndreaptă lumea contemporană. Toate aceste stări de spirit clare 
constituie psihismul (viaţa psihică) naţiunii ruse în prezent. 


La majoritatea națiunilor un atare cumul de factori ar fi declanșat o 
reorientare rapidă a minţilor luminate spre căutarea imaginii viitoru- 
lui. Așa s-a întâmplat în secolul luminilor până la perioada cristalizării 
în Europa a ideilor comunismului și fascismului. În Rusia însă, anu- 
me acest aspect productiv al nostalgiei lipseşte. Rusia va deveni ţară 
modernă numai abandonând circulaţia pe contrasens. La ora actuală, 
rușilor li se pare că ţara lor a fost cea mai modernă din lume în epoca 
sovietică. Desigur, nostalgia rusească după URSS reprezintă o dorință 
iluzorie de a se întoarce pe „partea corectă a istoriei”. Respingerea 
evoluţiei firești și dezamăgirea personală duc la creşterea nostalgi- 
ei postsovietice, dar cale de întoarcere nu există. „Cine nu deplânge 
disoluția Uniunii Sovietice nu are inimă, cine vrea s-o creeze așa cum 
era nu are minte”. O realitate tristă, dar adevărată. Federaţia Rusă repe- 
tă unele erori tragice, care o fac vulnerabilă. Și multă lume consideră 
că o dezagregare, precum cea a Uniunii Sovietice, e doar o chestiune 
de timp. 


Sergiu MUSTEAŢĂ 

Relaţia dintre trecut și prezent reprezintă, în 
Republica Moldova, o situaţie specială, de- 
oarece regimul totalitar a lăsat o amprentă 
adâncă asupra memoriei colective. Astăzi, 
Republica Moldova se confruntă cu mai mul- 
te dileme, printre care se numără și atitudinea 
cetăţenilor față de moștenirea sovietică. 


Tranzitia de la totalitarism 
la democraţie 


În condiţiile colapsului URSS, anul 1991 a 
constituit pentru Republica Moldova un în- 
ceput promițător în procesul de obținere a 
independenţei și de constituire a unui stat 
democratic. Din primii ani de independenţă, 
Republica Moldova a semnat Declaraţia 
universală a drepturilor omului, a ratificat 
convențiile internaţionale privind dreptu- 
rile omului, a liberalizat mass-media, a ade- 
rat la Convenţia internațională cu privire la 
drepturile copilului, a inițiat primele refor- 
me de trecere la economia de piață etc. Prin 
aceste măsuri de ordin legislativ s-au adop- 
tat valorile de bază ale unui stat democratic, 
iar prin Constituţia din 1994, în Republica 
Moldova s-a instituționalizat statul de drept. 
Însă drumul parcurs în edificarea şi afirmarea 
independenţei de stat s-a dovedit a fi foarte 

dificil. Pentru mulţi rămâne încă actuală întrebarea: „De ce tranziţia 
Republicii Moldova de la un regim politic totalitar la unul democratic 
este atât de anevoioasă?” La această întrebare există mai multe răspun- 
suri, generate de caracterul reformelor politice, economice, sociale și 
culturale. Unul dintre aceste răspunsuri ţine de domeniul istoriei şi 
memoriei colective și de ceea ce a însemnat pentru locuitorii republicii 
regimul totalitar comunist. Perceperea trecutului este condiționată de 
experienţa şi cunoștințele fiecărui om, ale fiecărei familii şi comunități 
în parte etc. Deși Partidul Comunist al Uniunii Sovietice (PCUS) a 
tins să construiască o societate egalitară sub toate aspectele, viziunile 
asupra acestui regim au fost și rămân diferite. După evenimentele din 
august 1991, s-a crezut în colapsul sovietic și în detașarea definitivă de 
trecutul totalitar, însă realitățile s-au dovedit a fi altele [6]. 


Au trecut deja aproape trei decenii de la prăbușirea URSS şi adoptarea 
de către Republica Moldova a Declaraţiei de Independenţă, însă o bună 
parte a populaţiei este nostalgică și ar dori revenirea în URSS!. O altă 
parte a cetățenilor optează pentru integrarea țării în comunitatea euro- 
peană. Un sondaj de opinie din noiembrie 2011 arată că peste 60% din 
cei intervievaţi consideră că ar fi mai bine dacă Republica Moldova ar 
fi guvernată de un singur partid, 73% fiind de părere că partidul respec- 
tiv ar putea fi Partidul Comuniștilor din Republica Moldova (PCRM). 
La întrebarea „Care sistem politic este mai bun pentru Republica 
Moldova?” 35,2% consideră că acesta ar fi „sistemul sovietic care a 
existat până la hotarul anilor '80-90”. În acelaşi context, 45,6% din 
respondenţi optează pentru Uniunea Vamală Rusia-Belarus-Kazahstan 
şi doar 33,8% pentru Uniunea Europeană, iar peste 45% sunt împotri- 
va aderării țării la NATO [1]. Printre nostalgici se numără și ex-prim- 
ministrul Dumitru Braghiş (1999-2001), care consideră că „URSS tre- 
buia reformată pe principii de confederație”. Tendinţele antagoniste 
din societate în ce priveşte orientarea Republicii Moldova spre Rusia 
sau spre UE au fost caracteristice şi politicii regimului comunist, care 
a fost restaurat în 2001 și a durat până în 2009. Astfel, în campania 
electorală din 2001, PCRM a promovat activ ideea aderării Republicii 
Moldova la Uniunea Rusia-Belarus, la alegerile din 2005 şi-a schimbat 
radical poziţia şi a optat pentru integrarea în Uniunea Europeană, ca, 
ulterior, mai exact în anul 2011, să revină la ideea aderării Moldovei la 
Uniunea Eurasiatică. Oscilaţiile politice ale Republicii Moldova și lip- 

sa unei opțiuni politice clare și durabile au creat în rândul cetăţenilor o 
stare de nesiguranţă față de prezent și viitor. Această indecizie sau dile- 
mă între Est sau Vest a determinat Republica Moldova să facă, în cele 
mai multe cazuri, un pas înainte şi doi înapoi. Deşi clasa politică de la 
Chişinău îşi doreşte construirea unui stat de drept, moştenirea sovieti- 
că reprezintă, de fiecare dată, o piedică sau o modalitate de tergiversare 
a proceselor de creare a unei societăți cu adevărat democratice. 


La aceste sondaje pot fi adăugate un șir de declaraţii sau lozinci politi- 
ce, făcute în cadrul mitingurilor de protest organizate de PCRM împo- 
triva coaliției de guvernământ, cum ar fi cele din 4 şi 11 februarie 2012, 
când s-au scandat sloganuri de genul „MonnaBna — pycckaa crpana!” 
[Moldova - pământ rusesc] și „Hama poauna - CCCP” [Patria 
noastră - URSS]. În ultimii ani, acest discurs, în rezultatul decăderii 
PCRM, a fost preluat de Partidul Socialiştilor din Republica Moldova. 
Respectiv, s-a produs doar o migraţie a electoratului PCRM la PSRM, 
care în esenţă nu a schimbat atitudinea lui față de trecutul sovietic. 


Oficial, Uniunea Sovietică a încetat să existe la 25 decembrie 1991, dar 
rămâne actuală întrebarea sociologului Dan Dungaciu - „Poţi scoa- 
te RM din URSS, dar cum scoţi URSS din RM?™”. Astăzi, Republica 
Moldova continuă să se confrunte cu probleme care îşi au originile în 
perioada regimului totalitar comunist și nu sunt atât de ușor de depășit. 
Distanţarea de trecutul comunist și asumarea memoriei traumatice se 
pot realiza prin recunoașterea și asumarea greșelilor. Ce a făcut clasa 
politică posttotalitară în acest sens? 


Distanţarea de trecutul și mentalitatea totalitară 


Decomunizarea este un fenomen caracteristic majorităţii statelor care 
au făcut parte din blocul comunist în contextul tranziției lor de la un 
regim totalitar la unul democratic. În procesul construcţiei sale statale, 
Republica Moldova a întreprins mai multe demersuri pentru a se detașa 
de trecutul său totalitar. Imediat după tentativa de lovitură de stat de la 
Moscova din 18-21 august 1991, autoritățile de la Chișinău au condam- 
nat iniţiativa Comitetului de Stat de Urgenţă (TKUII), considerând-o „o 
gravă crimă de stat îndreptată împotriva suveranității republicilor, care 
poate aduce popoarelor prejudicii enorme”. Ţinând cont de faptul că li- 

derii partidului comunist au fost implicaţi sau au susținut acțiunile co- 
mitetului pucist, Parlamentul a adoptat o hotărâre cu privire la Partidul 
Comunist din Moldova, prin care se interzicea „activitatea Partidului 
Comunist din Moldova pe întreg teritoriul republicii”. 


Monumentele reflectă ideologia unui regim politic și, de fapt, sunt in- 
strumente ale ideologiei acestuia. Regimurile totalitare din secolul al 
XX-lea s-au înscris perfect în această tradiție, iar monumentele au con- 
tribuit direct la construirea și menţinerea acestora. De aceea, Prezidiul 
Parlamentului adoptă, la 25 august 1991, Hotărârea Cu privire la lichi- 
darea monumentelor şi altei atributici a ideologiei comuniste, al cărei ter- 
men de îndeplinire a fost 5 septembrie 1991*. Această decizie a fost 
aplicată superficial, fiind strămutate din piaţa centrală a Chişinăului la 
Centrul Expoziţional „Moldexpo” doar monumentele lui Lenin, Marx 
şi Engels. Restul monumentelor sovietice au rămas în picioare până 
astăzi. Neaplicarea în totalitate a prevederilor hotărârii din 1991 face 
ca problema monumentelor regimului sovietic să persiste și în prezent. 
Într-un articol recent se constată că Republica Moldova continuă să 
rămână „un grandios muzeu sovietic, fără acoperiş”, iar numărul mo- 
numentelor ce îl întruchipează pe Lenin este mai mare decât cel al mo- 
numentelor lui Ştefan cel Mare și Sfânt, considerat un simbol naţional. 
În perioada sovietică au fost instalate în RSSM circa 4.000 de monu- 
mente ale lui Lenin, din care doar o parte au fost înlăturate din spaţiul 
public. Ca revanșă, în perioada restauraţiei comuniste (2001-2009), 
în unele localităţi au fost reinstalate monumentele demontate: Ocniţa, 
Lipcani, Râșcani, Edineţ, Dondușeni, Otaci, Făleşti [9]. Astfel, pentru 
o bună parte a populaţiei Republicii Moldova este încă valabilă lozinca 
de sorginte comunistă: „AeHuH KHA, ACHHH KHB, AeHUH BEUHO GyAer 
xuTb!” [Lenin a trăit, Lenin trăiește, Lenin veşnic va trăi! ]. 


Condamnarea trecutului totalitar al Republicii Moldova trezește 
nemulțumirea unei anumite categorii de oameni, în special a celor 
care s-au format și au fost puternic dogmatizaţi în perioada regimului 
comunist, iar partidele care se declară succesoare și adepte ale ideilor 
comuniste consideră că sunt private de suportul simbolistic al ideolo- 
giei lors. În 2004, președintele V. Voronin, prin decret prezidenţial, a 
constituit Comisia pentru problemele ocrotirii monumentelor de is- 
torie şi cultură. Acest decret este un document relevant, având ca scop 

intensificarea „activităţilor de protejare a monumentelor istorice și de 
cultură”. De fapt, a împuternicit Comisia, în cooperare cu administrația 
publică locală, să elaboreze un plan de acțiuni privind înregistrarea și 
documentarea monumentelor istorice şi culturale, siturilor memoriale 
şi cimitirelor militare (1941-1945) şi crearea unei baze de date electro- 
nice cu aceste monumente. Până în prezent nu dispunem de rezultate 
evidente ale activităţii acestei comisii. 


În schimb, la 18 iunie 2008, Artur Cozma, ministrul culturii, venea 
în Parlament cu propunerea de a include în Registrul monumentelor 
ocrotite de stat cinci monumente de for public ale regimului comu- 
nist: al lui Grigore Kotovski, al lui Serghei Lazo, al „Luptătorilor pen- 
tru puterea sovietică”, al „Eroilor comsomoliști” și al „Eliberatorilor de 
sub ocupaţia fascistă” [2]. 


Peisajul istoric şi cultural se află totuși în schimbare, iar intenţiile de a 
face anumite modificări sunt justificate, deoarece societatea democra- 
tică nu are nimic în comun cu simbolurile unui regim totalitar, cum 
a fost cel sovietic. Fiecare monument este însă și o parte a artei epo- 
cii în care s-a edificat, de aceea ele nu trebuie distruse, ci strămutate 
din locurile publice în spaţii muzeale special amenajate, pentru a arăta 
urmașilor elementele epocii totalitare [5]. 


Condamnarea crimelor comunismului 


În februarie 2006, un grup de deputaţi din partea Alianţei „Moldova 
Noastră” a venit în Parlamentul Republicii Moldova cu o inițiativă le- 
gislativă privind condamnarea crimelor comunismului, așa cum pre- 
vede Rezoluţia 1481 (2006) a Adunării Parlamentare a Consiliului 
Europei, dar aceasta nu a fost susținută de majoritatea comunistă aflată 
la guvernare. 


După schimbările de ordin politic din 2009 în Republica Moldova, 
cu o inițiativă similară a venit preşedintele interimar de atunci, Mihai 
Ghimpu, care, la 14 ianuarie 2010, prin Decretul nr. 165-V, a consti- 
tuit Comisia pentru studierea și aprecierea regimului comunist to- 
talitar din Republica Moldova. Comisia a elaborat, în perioada 14 
ianuarie — 1 iunie 2010, un raport, care a fost prezentat preşedintelui 
interimar Mihai Ghimpu și care urma să fie discutat în Parlamentul 

Republicii Moldova. După două tentative eşuate din luna iunie 2010, 
data prezentării a fost amânată de către membrii Alianţei pentru Inte- 
grare Europeană pe un termen nedeterminat. În perioada 24-25 mai 
2010, Asociaţia Naţională a Tinerilor Istorici din Moldova, cu spri- 
jinul Fundaţiei Soros Moldova, a organizat la Chișinău Conferinţa 
internaţională „Democraţie după totalitarism — lecţii învăţate în ulti- 
mii 20 de ani”. Experţi din SUA, Canada, Franţa, Estonia, Republica 
Cehă, Letonia, Lituania, Polonia, Slovacia, Rusia, Ucraina, România 
şi Republica Moldova au discutat despre legalitatea, consecințele 
şi impactul regimurilor totalitare din Europa Centrală și de Est. 
Reprezentanţii PCRM au organizat, în ziua de 25 mai 2010, în fața 
localului unde se desfășura conferinţa, un miting la care au scandat 
un şir de lozinci, precum: „Opriţi răfuiala politică!” „Anticomu- 
nismul e fascism!”, „Jos Ghimpler!”, „Nu fascismului! Jos Comisia 
Ghimpu!”. Fotografiile expuse ale liderilor Alianţei pentru Integrare 
Europeană erau însoţite de mesajul „Hitler, Mussolini și Antonescu 
sunt mândri de voi” [vezi 7]. Manifestarea publică a reprezentanţilor 
PCRM faţă de un eveniment academic a demonstrat lipsă de respect, 
dar şi refuzul vehement de a discuta subiecte legate de trecutul regi- 
mului comunist, fiind expresia unui extremism de tip totalitar, care 
încalcă normele legale. 


Printr-un alt decret prezidenţial, emis în luna iunie 2010, Mihai Ghim- 
pu a declarat ziua de 28 iunie 1940 zi a ocupaţiei sovietice. Preşedintele 
interimar își argumenta inițiativa prin faptul că „noi cerem să ne fie res- 
pectată neutralitatea. Decretul a fost emis după 70 de ani, iar în acest 
timp pe teritoriul țării noastre au fost trupe străine, de aceea am cerut 
Federaţiei Ruse să își retragă soldaţii și armamentul”. Condamnarea de 
către Duma de Stat a Federaţiei Ruse a decretului lui Mihai Ghimpu 
era o nouă ingerinţă a Rusiei în treburile interne ale Republicii Moldo- 
va şi arată că Moscova o tratează în continuare ca pe o parte a sferei sale 
de influenţă, încercând nu numai să influenţeze, dar și să controleze 
situaţia de la Chişinău prin metode de șantaj economic şi politic. 


Problema distanțării Republicii Moldova de trecutul totalitar are un 
caracter politic pronunţat. O dovadă în acest sens este decizia din 12 
iulie 2010 a Curţii Constituţionale a Republicii Moldova, care a decla- 
rat neconstituțional decretul preşedintelui interimar M. Ghimpu. Oleg 

Efrim, pe atunci viceministru al justiţiei, reprezentantul Guvernului la 
Curtea Constituţională, a declarat că „decretul nu face altceva decât 
să amintească despre nişte fapte constatate deja”, făcând trimitere la 
Declaraţia de Independenţă”, în a cărei parte finală Republica Moldo- 
va, în calitate de stat suveran și independent, „cere Guvernului Uniunii 
Republicilor Sovietice Socialiste să înceapă negocierea cu Guvernul 
Republicii Moldova privind încetarea stării ilegale de ocupaţie a aces- 
teia și să retragă trupele sovietice de pe teritoriul naţional al Republicii 
Moldova”. 


Amintim şi poziţia oficială a Academiei de Ştiinţe a Moldovei, expri- 
mată la 7 iulie 2010 referitor la ziua de 28 iunie 1940, pe care a apre- 
ciat-o drept ziua ocupaţiei sovietice: „Documentele de arhivă şi cerce- 
tările istorice ale experților internaționali demonstrează că anexarea 
Bucovinei de Nord şi a Basarabiei a fost concepută și realizată de co- 
mandamentul sovietic stalinist ca o operaţiune militară de ocupaţie a 
acestor teritorii. Iar decretul preşedintelui interimar Mihai Ghimpu 
reflectă, în principiu, adevărul istoric”. 


Curtea Constituţională nu a luat în calcul și alte acte normati- 
ve ale Republicii Moldova prin care s-a exprimat deja atitudinea 
instituțiilor statale față de data de 28 iunie 1940. Astfel, prin Ho- 
tărârea Sovietului Suprem al RSS Moldova Cu privire la Avizul Co- 
misiei Sovietului Suprem al RSS Moldova pentru aprecierea politico- 
juridică a Tratatului sovieto-german de neagresiune şi a Protocolului 
adițional secret din 23 august 1939, precum și a consecințelor lor pen- 
tru Basarabia şi Bucovina de Nord din 23 iunie 1990 [4, p. 245-426], 
s-a aprobat avizul sus-menţionat, în a cărui parte finală se afirmă 
expres: „La 28 iunie 1940, URSS a ocupat [subl.n.] prin forţa ar- 
mată Basarabia și Bucovina de Nord, contrar voinţei populaţiei 
acestor ţinuturi” şi a proclamat în mod nelegitim, la 2 august 1940, 
RSS Moldovenească. După instaurarea în Basarabia și Bucovina de 
Nord a regimului sovietic stalinist, în aceste ţinuturi au fost comise 
crime împotriva umanităţii: omoruri în masă, deportări, foamete 
organizată. În partea finală a hotărârii se menționează: „În confor- 
mitate cu argumentele istorice, juridice şi politice expuse mai sus, 
urmează ca în ziua de 28 iunie să fie suspendate toate manifestările 
cu caracter festiv”. Avizul Comisiei de la Chișinău s-a bazat atât pe 

rezultatele recente ale cercetărilor istorice, cât și pe decizia comisiei 
similare a Congresului al II-lea de Deputaţi ai Poporului din URSS?. 
În hotărâre se declara univoc că regimul sovietic a fost un regim de 
ocupaţie, iar prin suspendarea activităţilor festive în ziua de 28 iu- 
nie se stabilea caracterul ei de doliu și de comemorare a victimelor 
regimului totalitar. În aceeași ordine de idei, amintim că guvernul 
Republicii Moldova, condus de A. Sangheli, a declarat încă în anul 
1993 regimul comunist totalitar drept regim de ocupaţie. La 11 
martie 1993, guvernul Republicii Moldova a aprobat Hotărârea nr. 
128, Despre măsurile pentru realizarea Legii privind reabilitarea victi- 
melor represiunilor politice, săvârșite de regimul comunist totalitar 
de ocupaţie (7 noiembrie 1917-23 iunie 1990) [subl. n.]. Evident, 
anticonstituțională este decizia Curţii Constituţionale a Republicii 
Moldova, şi nu Decretul preşedintelui interimar M. Ghimpu. 


Alianţa pentru Integrare Europeană a readus în discuţie problema in- 
terzicerii simbolisticii comuniste după alegerile din noiembrie 2010. 
În şedinţa Comisiei parlamentare pentru securitate națională, apărare 
și ordine publică din 2 februarie 2011, s-a discutat proiectul de lege 
privind interzicerea simbolicii comuniste, care a fost transmis Biroului 
Parlamentului, care, până la sfârşitul lunii februarie 2012, nu reușise 
să-l pună în dezbaterea Legislativului [3]. 


La finele anului 2010, şase state din Europa de Est au cerut Bruxelles-ului 
să se introducă în UE o interdicţie a negării crimelor comunismului, 
afirmând că victimele fostelor regimuri comuniste au fost uitate de 
Europa de Vest”. Pe parcursul anului 201 1, un şir de state europene au 
echivalat, în mod oficial, comunismul cu nazismul (Ungaria, Slovacia, 
Georgia"! ş. a.). Dacă în Europa crimele comunismului sunt echivalate 
cu cele ale fascismului'”, la Chișinău atitudinea adepților ideologiilor 
de stânga este contrară. Unul dintre aceștia, M. Deleaghin, consideră 
că „cei care vor să interzică simbolurile comuniste, de regulă, simpati- 
zează fascismul sau chiar aparțin acestui curent politic”™. Putem con- 
stata că deciziile structurilor europene sau ale unor state luate aparte 
privind atitudinea lor față de regimurile totalitare nu sunt luate în cal- 
cul de către partidele de stânga din Republica Moldova'*. Astfel, pro- 
blema condamnării şi asumării trecutului totalitar la Chișinău rămâne 
un subiect sensibil, care provoacă noi confruntări sociale și politice, în 

loc să faciliteze găsirea unui compromis pentru respectarea adevărului 
istoric. 


Distanţarea Republicii Moldova de trecutul său totalitar este o chesti- 
une de mare actualitate și, după toate probabilitățile, dificil de rezolvat 
în situația politică actuală. Soluţionarea problemei depinde de fiecare 
dintre noi, de mentalitatea noastră individuală şi colectivă şi reclamă 
mai mult efort pentru a dezvălui fața adevărată a regimului totalitar 
comunist, care „a reprezentat supremaţia minciunii” (L. Kołakowski). 
Vladimir Tismăneanu, referindu-se la această situaţie, afirmă: „Ne pu- 
tem despărți de moştenirea leninistă la nivelul mentalului numai dacă 
vom renunța la această cultură a minciunii şi duplicității..” [8, p. 14- 
15]. Astfel, problema distanțării Republicii Moldova de trecutul tota- 
litar are în continuare un caracter politic pronunțat. 

zarea sau negarea crimelor totalitare ar trebui să constituie o infracţiune, indiferent de 
regimul responsabil. Negarea Holocaustului este deja interzisă în multe state europene. 
Fostele țări comuniste doresc să extindă această interdicție de la crimele regimului nazist 
la cele ale comuniștilor din întreg Estul continentului. 

1 Vezi http://www.lenta.ru/news/2011/06/01/charter/ (consultat la 05.08.2011). 

" Parlamentul Ungariei a egalat crimele comunismului cu Holocaustul. Pentru negarea 
crimelor comunismului a fost introdusă pedeapsa penală de la unu la trei ani de detenţie. 

Decizia a fost adoptată prin votul reprezentanţilor partidului de guvernământ, fosta opo- 
ziție de dreapta. Anterior, în februarie 2011, Parlamentul Ungariei a adoptat un proiect 
de lege prin care negarea Holocaustului se pedepseşte cu trei ani de detenţie. Tot atunci, 
cel mai mare partid de opoziţie a propus pedepsirea negării crimelor comunismului, dar 
deputaţii au respins propunerea. http://unimedia.md/?mod=news&id=20035 (con- 
sultat la 09.02.2011). 

B Vezi http://www.nit.md/index_md.php?action=news&id=3321 (consultat la 10.02.2011). 
14 Vezi Convenţia pentru apărarea drepturilor omului și a libertăţilor fundamentale a 
Consiliului Europei; Rezoluţia 1481(2006) a Adunării Parlamentare a Consiliului Euro- 
pei privind necesitatea de condamnare internaţională a crimelor regimurilor comuniste 
totalitare, 25 ianuarie 2006; Decizia nr. 1904/2006/CE a Parlamentului European și a 
Consiliului din 12 decembrie 2006 de instituire pentru perioada 2007-2013 a progra- 
mului „Europa pentru cetăţeni” pentru promovarea cetățeniei europene active; Rezolu- 
ţia P6_TA (2008)0523 privind comemorarea foametei deliberate - Holodomor — din 
Ucraina, 23 octombrie 2008; Decizia-cadru 2008 /913JAI a Consiliului Europei privind 
combaterea anumitor forme şi expresii ale rasismului şi xenofobiei prin intermediul 
dreptului penal, 28 noiembrie 2008; Declaraţia Parlamentului European privind procla- 
marea zilei de 23 august drept Ziua europeană a comemorării victimelor stalinismului și 
nazismului, 23 august 2008; Rezoluţia P6_TA (2009)0213 a Parlamentului European 
referitoare la conştiinţa europeană și totalitarism, 2 aprilie 2009; Rezoluţia 1723 (2010) 
a Adunării Parlamentare privind comemorarea victimelor Foametei Mari (Holodomor) 
din URSS, 28 aprilie 2010. 

Theodor MAGDER - destinul 
unui evreu român în Basarabia 


I.C.P — sociolog, publicist și 
diplomat; doctor în sociologie 
(relaţii internaţionale); 
cercetător asociat la Institutu 
de Sociologie al Academiei 
Române. Cărți publicate: 
Românii, Basarabia și 
Transnistria, două ediţii în 
limba română (București, 
2009, 2012) și o ediţie în 
limba rusă (Chișinău, 2010); 
Mecanisme de putere ale 
regimului totalitar comunist 

în perioada bolșevismului. 
Impactul în Basarabia și 
Transnistria (București, 2011); 
Destine frânte. Pagini despre 
românii din Est (1917-1954) 
(Bucureşti, 2014); Trei ani în 
preajma președintelui (1997- 
1999). Note și consemnări 
(București, 2014). Membru al 
Uniunii Ziariştilor Profesioniști 
din România. 


Pe Theo (așa cum îi spuneau cei apropiați şi 
cum avea să devină și pentru mine) l-am cu- 
noscut în anul 2000, când se apropia de 80 
de ani. Lucra în Departamentul pentru relaţii 
interetnice ca funcţionar cu dispensă, datorită 
vârstei. Prietenia s-a înfiripat repede şi a durat 
mai bine de un deceniu, până la decesul lui, în 
2011. În această perioadă am avut zeci de în- 
tâlniri, în Republica Moldova și în România, 
corespondenţa însumează peste 30 de scrisori 
personale, documente din arhiva sa de familie, 
fotografii, înregistrări audio şi video. Am cola- 
borat la câteva proiecte, între care traducerea 
din limba rusă și prezentarea în limba română 
a romanului Motl Peţitorul, dedicat destinului 
tragic al unei comunități evreiești din Zinnicov 
(Ucraina). Un roman autobiografic, scris de 
Iacov Tihman, a cărui versiune în limba româ- 
nă a fost publicată de Editura Hasefer şi lan- 
sată la Târgul de carte „Gaudeamus”, în anul 
2007. Tot la iniţiativa şi cu sprijinul lui, a apă- 
rut la Editura Prut Internaţional din Chişinău 
o ediţie în limba rusă a cărții mele Românii, 
Basarabia şi Transnistria (2011). 

În ultimii ani de viață a acceptat să-mi acorde 


un interviu gen „povestea vieţii” pe care l-am 
publicat în volumul Destine frânte. Pagini des- 

pre românii din Est, apărut la Editura 
Academiei în anul 2014. 


Theodor Magder este descendent 
al unei vechi familii evreieşti din 
Moldova. Bunicul, Iacov Magder, 
a luptat sub drapel în Regimentul 
13 Dorobanţi în Războiul de 
Independenţă din 1877. Drept răs- 
plată, cu acordul celor două Camere 
ale Parlamentului, Carol I l-a na- 
turalizat ca român prin Decretul 
nr. 2529/1879, întărit prin Diploma 
Domnească nr. 605 din 10 decem- 


brie 1879, cu toate drepturile civile 


zici Theodor MAGDER 
şi politice de cetățean român. (1921-2011) 


Viaţa lui Theodor Magder se confundă cu ultimul secol al istoriei 
Basarabiei, de la reunirea acesteia cu Patria-Mamă până la desprin- 
derea de imperiul sovietic şi proclamarea Republicii Moldova ca stat 
independent. S-a născut la Iași, la 30 octombrie 1921. În perioada 
interbelică şi-a însoţit părinţii în Basarabia, unde tatăl său, avocatul 
Solomon Magder, a fost transferat cu serviciul. În 1939-1940, Theo 
a fost student al Facultăţii de Litere şi Filosofie a Universităţii din 
București. Evenimentele dramatice din vara anului 1940 l-au surprins 
în vacanţă la Chișinău. Fiind declarat fără voia sa cetăţean sovietic, în 
anii războiului și-a continuat studiile la fără frecvenţă în diverse orașe 
din URSS, urmând îndeaproape linia frontului. 


Între 1947 şi 1950 face doctorantura la Institutul de Economie din 
Moscova, apoi este lector la filiala acestuia din Chișinău (1950-1957). 
Până în 1973 lucrează ca redactor şi traducător, apoi ca redactor-şef al 
Secţiei de ştiri externe la filiala din Chișinău a Agenţiei de presă TASS. 
În calitate de redactor-șef şi, mai târziu, de șef al Secţiei de literatură 
ştiinţifică în limba română la Editura Ştiinţa (1973-1981), promovează 
cunoașterea limbii române corecte şi utilizarea terminologiei adecvate 
în limbajele politic, economic, diplomatic etc., inclusiv prin susținerea 
editării unui album monografic Mihai Eminescu. Viaţa şi opera în docu- 
mente, mărturii, ilustraţii. 


Din 1981 până în 1990, intrat 
în dizgrația regimului sovietic, a 
fost nevoit să lucreze mai întâi ca 
lăcătuș, apoi ca redactor de ziar 


și organizator la muzeul uzinei 
Moldhidromaș din Chișinău. 


După 1990, este angajat mai 
întâi consultant, apoi coordo- 
nator şi şef al Secţiei relaţii ex- 
terne și legături cu diaspora a 
Departamentului pentru relații 
naţionale şi funcţionarea lim- 


bilor din cadrul guvernului de 
la Chișinău. În această calitate, 


i i Solomon MAGDER (1887-1940), fiul 
precum și in cea de director exe- [ui Iacov Magder, avocat, veteran a două 
cutiv al Asociaţiei Organizaţiilor campanii militare 

(din 1913 şi 1916-1918) 


şi Comunităţilor Evreiești din 
Republica Moldova (AOCEM), a participat la numeroase simpo- 
zioane, colocvii şi reuniuni internaţionale sub auspiciile OSCE şi 
Consiliului Europei. 


La propunerea Ambasadei României la Chișinău, în anul 2000 i s-a 
conferit, prin decret prezidenţial, ordinul Steaua României „Pentru 
merit” în grad de ofițer. Ca recunoaştere a contribuţiei sale la dezvolta- 
rea relaţiilor moldo-române, i s-a acordat, în două rânduri, diploma de 
membru de onoare al Federaţiei Comunităţilor Evreieşti din România 


(ECER). 


Iată pe scurt povestea de viață, aşa cum mi-a relatat-o însuși Theodor 
Magder în decursul mai multor convorbiri purtate la Chişinău și 
București. 


„În anul 1939 am absolvit Liceul «Alexandru Donici» din Chişinău, 
unde tatăl meu a fost trimis din vechiul regat cu serviciul. După absol- 
vire, m-am înscris la Facultatea de Litere și Filosofie din Bucureşti, în 
toamna aceluiași an. Am putut audia la cursuri elita științifică şi cul- 
turală a României din acea perioadă. De ajuns să vă spun că la istorie 
l-am avut profesor pe Nicolae Iorga. Era în ultimul lui an de viață. Până 

astăzi țin minte pasaje întregi din prelegerile acestui mare cărturar al 
neamului. La psihologie ne preda profesorul C. Rădulescu-Motru, la 
sociologie profesorii Dimitrie Gusti și Traian Herseni, la estetică pro- 
fesorul Tudor Vianu, la istoria filosofiei profesorul Mircea Florian, iar 
la filosofie generală P. P. Negulescu. Aceștia au fost dascălii mei, cei 
care mi-au format spiritualitatea și mi-au deschis orizonturi nebănuite 
de mine. 


Părinţii rămăseseră la Chișinău. După examenul de admitere, tata, 
Solomon Magder, mi-a trimis o lungă scrisoare cu sfaturile sale la în- 
ceputul de drum la care mă aflam. Iat-o: este datată 15.X1[.1939. Au 
trecut peste 60 de ani de atunci, dar am reușit să o păstrez. Să-ţi citesc 
câteva rânduri: 


Dragă Theule, am primit abia ieri vestea despre examenul tău. Acum, după 
ce ești încredințat că ai fost admis, țin să-ți urez noroc şi să te fac atent 
asupra câtorva chestiuni importante pentru a preveni orice neplăceri ce ar 
putea să se ivească în cursul acestui an, trecător şi el ca atâţia alții. Doresc, 
şi găsesc că ești de aceeași părere, să nu ai lipsuri de la cursuri sau lucrări 

Diplomă Domnească din 10.12.1879, prin care soldatului Iacov MAGDER (evreu) 
i se acordă „naturalizarea română” şi „toate drepturile civile şi politice de cetățean 
român”, în urma participării la Războiul pentru Independența României 

practice, spre a evita neplăcuta situațiune a unei excluderi... De azi înainte 
nu mai lucrezi pentru profesori, pentru notă, ci exclusiv pentru tine. De la 
sine va urma şi aprecierea profesorilor şi notarea bună... 


A studia filosofia nu înseamnă că studiezi pentru a deveni filosof! Înseamnă 
numai că strângi, culegi și cauţi să înveți înțelepciunea pornită din timpu- 
rile cele mai vechi... — care îți va putea sluji, pe măsura cât vei reține din 
această masă enormă de gândire, pentru viață... 


Fii tu dintre acei care consideră că severitatea cu sine stă mai presus decât 
a fi sever cu alții. Deci nu te arunci în critica lipsită de obiectivitate, adică 
încerci să domini pornirea firească, pe care orice om o are, de a vedea paiul 
din ochiul altuia... 


Vei avea de citit, de consultat multe scrieri, lucrări pe tărâmul filosofiei. E 
bine ca în diverse caiete să-ţi faci notări, cu arătarea autorilor şi cărților ci- 
tite... Am primit de la profesorul Roşca nouă volume — versuri și proză. L-ai 
văzut ce modest se înfățișează, când l-am întâlnit. Ce calitate strălucită este 
şi modestia! Cu dragoste multă, tata. 


PS. Mama e bine, te doreşte mult și pe drept cuvânt aşteaptă scrisoare lun- 
gă de la tine, despre toate şi mai ales impresii de la facultate, despre colegi, 
prieteni. 


Se pare că am ascultat de sfaturile tatei, deoarece am terminat primul 
an de facultate cu rezultate foarte bune. Să-ţi spun ce mi s-a întâmplat 
cu profesorul Traian Herseni, care ne preda un curs de sociologie rura- 
lă. Era foarte exigent, dar și foarte corect. Pentru examen ne-a indicat 
100 de cărți ca bibliografie obligatorie. Nu puteai trece examenul dacă 
nu parcurgeai toată această literatură de specialitate. Când am tras bi- 
letul, am găsit o întrebare care suna cam așa: Ce vă spune abrevierea 
AAA? M-am gândit puţin şi mi-am adus aminte că întâlnisem undeva 
această prescurtare. Era vorba de o lege agricolă importantă din SUA: 
American Agricultural Act. Când i-am dat răspunsul, mi-a cerut car- 
netul şi m-a notat cu zece, fără alte întrebări. Am ieșit din sală foarte 
repede, iar colegii care așteptau afară erau convinși că am fost picat. 
Când au văzut însă nota, unul dintre ei a început să strige în gura mare: 
Æ nebunit Herseni. Astuia, care e şi jidan, şi basarabean, i-a dat zece, iar pe 
mine m-a picat a treia oară. 

Tata, care era ofițer în rezervă, a fost concentrat. A plecat cu regimentul 
într-o altă zonă a ţării. Mama a rămas singură. În vacanţa de vară, în 
iunie 1940, m-am întors la Chişinău, fără să bănuiesc ce ne va aduce 
sfârşitul lunii. A venit ziua de 26 iunie, cu ultimatumul sovietic. Totul 
s-a petrecut foarte rapid. Ne-am pus problema să plecăm, ştiam că 
Prutul va deveni o frontieră inaccesibilă și voiam să ne reîntâlnim cu 
tata. Serviciul de poştă nu mai funcționa și nu mai puteam comunica 
cu el. 


Atunci am hotărât să mergem la gară. Mama, Sima, era îmbrăcată 
într-o rochiță subțire, nu aveam cu noi niciun fel de documente. Am 
ajuns la gară şi am asistat la plecarea ultimului tren din Chişinău spre 
Bucureşti. Era arhiplin, lumea se suise și pe acoperiș. S-a apropiat de 
noi un ceferist, probabil îl cunoștea pe tata, şi ne-a spus cu voce scăzu- 
tă: Doamnă, nu vă sfătuiesc să plecați. Cum nu existau curse auto, auto- 
mobilele personale erau foarte puţine, nu am mai avut cu ce pleca și am 
rămas la Chișinău. 


Ştiţi că economia sovietică era strict planificată. Primul lucru pe care 
l-am constatat după venirea sovieticilor a fost dispariția pâinii, a alimen- 
telor. Nu am mai găsit lame să mă bărbieresc. Asta a fost prima impresie. 


Am înțeles imediat că fără cunoașterea limbii ruse nu puteam face 
nimic. Trebuia să am grijă de mama. Tata rămăsese dincolo de Prut. 
De altfel, a avut un sfârşit trist. În septembrie, după venirea lui Ion 
Antonescu la guvernare, a fost deblocat din armată. Nu a mai fost pri- 
mit în barou şi a rămas pe stradă, fără familie, fără posibilitatea de a-și 
câștiga existența. A lăsat o ultimă scrisoare, în care arăta că era foarte 
îngrijorat de soarta soţiei și a fiului. Am și după aceasta o copie. Iat-o, cu 
ultimele sale gânduri: Nimic nu am pe conștiință ca cetățean... Niciodată 
n-am făcut ticăloșii... Clipe de pe urmă Simei şi copilului. 


Scrisoarea este din septembrie 1940, fără dată. Într-un moment de dis- 
perare, şi-a pus capăt zilelor. Eu am aflat abia în octombrie și nu am 
vrut să-i spun mamei. Dar ea simţea că s-a întâmplat ceva cu el. Mama 
a murit în timpul războiului. În iunie 1941 s-a refugiat în Uzbekistan. 
A făcut o hemoragie cerebrală și a murit în 1943, la vârsta de 53 de ani. 


După instalarea autorităţilor sovietice eu trebuia să asigur existența 
mea și a mamei. În luna august, am aflat că s-a deschis Institutul 

Pedagogic şi m-am dus la rector. Îl ţin minte și azi, îl chema Makar 
Makarovici Radu, era un moldovean din Tiraspol. L-am rugat să mă 
accepte ca student al Facultăţii de Limba și Literatura Rusă. El mi-a 
spus: Cum crezi că îmi pot asuma o asemenea răspundere, ca peste trei ani 
să îți dau o diplomă care îţi dă dreptul să predai la clasele superioare de li- 
ceu limba şi literatura rusă, când dumneata nu ştii boabă de rusă. Era logic 
ce spunea el. Şi atunci am găsit o soluţie. I-am spus: Mă acceptați până 
la prima sesiune de examene, peste trei luni. Dacă atunci primesc note de 
trecere, înseamnă că am dreptul să fiu student. Dacă nu, mă eliminaţi şi eu 
nu pot avea nicio pretenţie. Am obţinut note maxime la toate obiectele. 
Adevărul este că m-a ajutat mult prietena și viitoarea mea soţie, Asia 


(1921-1989). 


La 19 iunie am susţinut ultimul examen, la 20 iunie 1941 am fost la 
o petrecere studenţească. Apoi a început războiul. Am fost mobilizat 
de autorităţile sovietice, dar, fiind basarabean, nu au avut încredere 
să mă trimită pe linia întâi. Aşa am putut să-mi continui studiile la 
universitățile pe care le întâlneam din garnizoană în garnizoană, oda- 
tă ce linia frontului se deplasa spre Est (Transnistria, Ucraina, Rusia, 
Uzbekistan). Odată cu sfârșitul războiului, am terminat şi eu facultatea. 


A urmat perioada sovietică, cu provocările ei împotriva istoriei și a 
limbii române. Îmi amintesc cum, la un moment dat, pe când eram 
redactor la editură şi am publicat un album cu poetul naţional Mihai 
Eminescu, o activistă rusoaică de la comitetul orășenesc de cultură și 
educaţie socialistă m-a întrebat pe nepregătite: Tovarășe Magder, cum 
numești dumneata limba pe care o vorbeşti în familie? Am simţit imediat 
primejdia: folosirea sintagmei limba română era pedepsită. M-am gân- 
dit puţin şi am răspuns sec: Maternă. Limba maternă. A dat din cap şi a 
zâmbit forțat, fiindcă nu primise răspunsul pe care, probabil, îl aștepta, 
dar nici nu putea să-mi reproșeze ceva. 


„„„După câte s-au întâmplat de atunci, este greu să fii prooroc într-o 
perioadă cu evenimente atât de imprevizibile, cum este cea pe care o 
trăim. Am citit nu de mult unele referiri făcute în 1946, la început de 
an, de către prim-ministrul dr. Petru Groza despre întâlnirea cu Stalin 
din 1945, când s-a aflat la Moscova în vizită oficială. Groza l-a întrebat 
pe Stalin despre viitorul Basarabiei şi României. Acesta i-ar fi răspuns 
aşa: Nu încape îndoială că Basarabia este pământ românesc. Sigur, Stalin 

se gândea că România avea să urmeze drumul Basarabiei și să devină 
republică sovietică sau, oricum, comunistă. Dar important este faptul 
că el recunoștea că Basarabia este pământ românesc. 


. După multe demersuri şi aşteptări, la începutul anului 2007 mi-am 
redobândit cetățenia română. Pentru că erau multe obstacole birocra- 
tice, inclusiv din partea autorităților de la București, datorită pierderii 
— fără voia mea -— a cetăţeniei române în 1940, m-am adresat de două 
ori şi fostului preşedinte al României, dl Emil Constantinescu, să inter- 
vină pentru a urgenta procedura, pentru că sunt la o vârstă care nu-mi 
permite să mai aştept mult. A intervenit, într-adevăr, și la 3 februarie 
2007 i-am scris câteva rânduri de mulțumire. Iată-le: 


Din momentul în care am fost anunţat că urmează să depun jurământul de 
credință Patriei redobândite, tot gândul meu bun, călăuzit de un sentiment 
de adâncă recunoştinţă, este îndreptat spre Excelenţa Voastră. Vă urez din 
suflet să rămâneți mereu, de-a lungul anilor, pentru cei din jur, tot atât de 
atent, mărinimos şi săritor la nevoie, cum aţi fost faţă de mine. 


.. Cum remarca odinioară strămoșul nostru, Cronicarul, nu vremuri- 
le sunt sub oblăduirea omului, ci bietul om este supusul lor. Şi totuşi, 
dacă această biată făptură, atât de uşor expusă intemperiilor vieţii, ar 
rămâne aşa cum îi fusese hărăzit de la bun început de către Cel de Sus, 
probabil că ar ști mai bine cum să facă pentru ca să câștige şi cum să-și 
păstreze demnitatea atunci când pierde... Oricum ar sta lucrurile, eu 
unul, îndărătnic cum sunt, rămân azi ceea ce am fost ieri și alaltăieri, cu 
alte cuvinte, cam de vreo 88 de ani, cu imaginea măiestrului vers emi- 
nescian generalizat, pe care m-am apucat cândva să-l traduc în france- 
ză: Je ne toublirai jamais,/ ma Boucovine aimee...”. 


Între cărţile aşezate pe rafturile bibliotecii din apartamentul său de pe 
strada Zelinski 8, din Chişinău, figurau la loc de cinste câteva volume 
aparținând lui Nicolae Titulescu, despre care Theo afirma: „O per- 
sonalitate proeminentă la care țin foarte mult. Era deosebit din toate 
punctele de vedere, în care politicul nu se despărțea de morală. Eu nu 
mai cunosc asemenea cazuri... Titulescu era un om și rămâne, după pă- 
rerea mea, în istoria României ca o figură, pe de o parte singulară, dar 
pe de altă parte ela creat o tradiție, a continuat o tradiţie, a respectat o 
tradiție. Deci el este făuritor de idei, de soluţii, dacă vreţi. În orice caz, 

Titulescu a fost și rămâne, după părerea mea, un caz singular. El nu are 
pereche. Eu am lucrările lui şi am nu numai lucrările, dar și însemnările 
sale, foarte interesante, care rămân în activul, dacă vreţi, al istoriei. Asta 
este”. 


„În ce mă priveşte, spunea Theo pe un ton glumeţ, într-o singură ches- 
tiune am și eu o atitudine singulară: Basarabia. Ce este Basarabia? E o 
ţară? Nu. E o etnie? Nu. E o istorie rotundă, ca să spun aşa? Nu. Ce este 
Basarabia? Există așa o ţară? Eu nu cunosc. Eu sunt născut la Iași și am 
crescut într-o atmosferă, să spun așa, firească, între români. Dar ce este 
Basarabia? Ea are, dacă vreţi, ceva abstract în mijlocul ei. Este ceva, aş 
spune, aproape nefiresc: n-o poţi defini. O limbă? Nu. O cultură? Nu. 
O economie? Nu. Aşadar, ce este Basarabia? 


A doua problemă este: cui aparține Basarabia? Asta e o chestiune nere- 
zolvată definitiv până azi. Trăim într-o cultură care nu are nimic exclu- 
siv față de alte culturi. Sigur că asta e o temă... nu numai de discuţii. Am 
impresia că problema asta n-a fost scrisă până la capăt... Și generaţiile 
care ne vor urma vor trebui să revină asupra ei” 


„Ce aş putea spune tineretului? Că în viaţă trebuie să fii cinstit față de 
tine însuţi, în primul rând. Şi să te conduci de unele interese care par a fi 
mai departe de interesele tale directe și, oarecum meschine, ca să spun 
așa... Să te gândești la unele momente mai înălțătoare și să-ţi iubeşti țara 
în care te-ai născut, ai crescut, ai învățat carte, ai ascultat înțeleapta vorbă 
morală a părinților tăi. Îmi amintesc un episod de după 1990, când am 
ajuns cu o delegaţie oficială a Republicii Moldova în Israel, la Tel Aviv şi 
Ierusalim. Fiul meu era deja cetățean israelian, o nepoată lucra ca pilot 
pe un elicopter militar. Un oficial israelian m-a întrebat discret: Ca evreu 
moldovean, la cine ţineţi totuși mai mult — la Israel sau la Moldova? I-am 
răspuns printr-o altă întrebare: Dumneavoastră îmi puteți spune la cine 
tineți mai mult: la Mama sau la Tata? Şi-a cerut scuze... 


Aşadar, când este vorba de iubirea de ţară, asta cu dragă inimă aș dărui 
tinerilor. În orice caz, să ai interese care te despart de anumite obice- 
iuri, ca să spun așa, de anumite cutume care te trag înapoi, spre un ma- 
terialism îngust, inutilizabil în mare parte. 


Şi să-ţi iubeşti limba. Asta e foarte important. După părerea mea, dra- 
gostea față de limbă trebuie să predomine... Trebuie să-ți iubeşti limba, 

s-o simți că-i a ta și, în cazul de față, e numai a ta. Şi s-o cunoști. Cu 
asta poate chiar să începi, să înveți limba. Foarte puțină lume, în ge- 
neral, cunoaște fără cusur, ca să spun așa, sau fără cusur vizibil, limba 
părinţilor lui, limba din copilărie. Să-ţi iubeşti limba. Face s-o iubești. 
O limbă are la baza ei jertfe umane, morale, materiale destul de mari, 
care merită toată atenţia. Ei, dar asta e aşa, cam abstract... Sigur, este 
ştiut prin câte a trecut limba aici, în Basarabia. Prin câte a trecut limba 
și prin câte au trecut interesele celor care foloseau această limbă sau 
încercau să o folosească... 


În fine, iată şi opinia lui Theodor Magder despre lumea în care trăim: 
„Caracteristica principală a acestei epoci este SCHIMBAREA. Și îna- 
inte au fost schimbări, dar acum se schimbă totul: opinii, aprecieri, 
mentalități, evoluţii. Se schimbă lumea”. 


La 18 octombrie 2011, Theo se despărțea pentru totdeauna de această 
lume în care a trăit atât de curat. Viaţa sa a tremurat permanent, pre- 
cum o făclie în bătaia vântului. A plecat discret, aşa cum venise. Multă 
vreme după încheierea misiunii diplomatice în Republica Moldova, 
prezența lui Theodor Magder la Chişinău era un motiv să revin şi să-l 
revăd. Fără spiritul său antrenant, animat permanent de gânduri și pro- 
iecte generoase, Basarabia mi se pare azi mai săracă. 


lon IACHIM 


PROZA MEZAN 

din Chisinau. Redactor 

(2005), Cireșe pentru Mareșal 
(2012) şi Ninge aspru la 

Cotul Donului (2017) a 

realizat o trilogie despre 
ostașul român pe Frontu 

de Est în al Doilea Razboi 
Mondial. Tot aici a evocat și 
imaginea eroică, dar tragică, 
a Mareșalului lon Antonescu. 
embru al Uniunii 
or din Moldova și a 
celei din România. 


Scriitori 


„Sunt visul unei nopți de vară, 
trăit de sexe diferite.” 
Ion Minulescu 


Stau în faţa oglinzii și îmi dreg umerii obrajilor 
cu puţină rumeneală, că mi-i faţa prea palidă 
după noaptea nedormită. Și la propriu, şi la fi- 
gurat a fost o adevărată noapte walpurgică, cea 
din 30 aprilie spre 1 mai. A început cu o ciudată 
melancolie... am ieșit afară de una singură, ba 
nu, eram în trei: eu, cățelușa mea Luki și luna, la 
care priveam noi doi — eu și Luki. 


Era o tristețe adâncă-adâncă. Luna își cobora 
razele în bernă, cățelușa privea când la mine, 
când la lună și tăcea înțelegătoare. 


Treptat, razele lunii s-au stins. S-a aşternut un 
întuneric de catran, dar, curios lucru, vedeam 
în totala negreață niște păsări, multe-multe, 
care fâlfâiau din aripi pe lângă mine. Erau rân- 
dunele-de-ploaie, doar că nu aveau coloritul 
lor obişnuit, cafeniu, ci erau negre ca abano- 
sul. Şi ciripeau sălbatic. Am simţit că în uni- 
vers se dezlănțuiseră spiritele şi vrăjitoarele... 
Concomitent cu fâlfâitul aripilor rândunele- 
lor-de-ploaie a dat glas și Luki: urla lugubru. 
Am avut senzaţia că m-am transformat şi eu 
în cățea, că mă voi trezi dimineața metamor- 
fozată într-o căţea hidoasă, precum s-a trezit 
prefăcut într-o insectă personajul lui Kafka. 

Dimineaţa coşmarurile s-au topit. Au rămas anxietăţile, mă urmărea o 
stare de teamă nedeslușită. 


Stau în fața oglinzii şi mă fac bine. Trebuie să merg la demonstraţia de 
1 mai, unde vor fi colegii mei, profesorii, unde vor fi și studenții. Şi el 
va fi acolo... 


Îmi îmbrac shetlandul roşu, care mă prinde așa de bine, surâd în oglin- 
dă... pe cât de frumos, pe atât de provocator... și mă gândesc la el. 


Mi s-a mai întâmplat, mai ales când eram mai tânără, ca studenții, unii, 
să se îndrăgostească de mine. Le sugeram sau le spuneam pe șleau să-și 
caute de treabă. Acum nu pot: îmi place rușinea lui, îmi place îndârjirea 
lui... E un copil frumos şi încăpățânat... 


Mai stau un pic în fața oglinzii, cât să mă admir — arăt destul de bine — 
apoi ies la sărbătoare. Merg cu troleibuzul ca să ajung în curtea 
universităţii, unde se formează coloanele. Intru în ograda masivă și-l 
văd de departe pe „filozoful meu”. Are picioare înalte, uscate, de cocos- 
târc, şi-i îmbrăcat în pantaloni lungi și strâmţi. Dar s-a înnoit! Partea 
de sus a corpului a îmbrăcat-o într-o vestă de kevlar, fără mâneci, parcă 
s-ar fi pregătit să se ducă în ea la pescuit sau la vânat. Şi, fireşte, nelip- 
sita-i cravată galbenă, prinsă cu un ac de siguranţă ce se termină cu o 
piatră de chihlimbar artificial. ÎI salut în treacăt, aproape nepăsătoare, 
nu-i dau răgaz să mă importuneze cu atenţiile sale. Prind privirile pli- 
ne de foc ale ateistului. Acesta vorbeşte atât de pocit, precum îi este şi 
mutra, dar nu-l resping în totalitate, rămâne a fi ultima şansă pentru 
mine, dacă voi decide să mă mărit. Cu un niais!. Schimbăm câteva vor- 
be, îi aud proverbialul „Şanti cum crezi mata?”, apoi trec cu salutul și 
felicitările cu ocazia marii sărbători a omenirii truditoare mai departe. 
Doamne sau tovarășe suntem mai puţine, corpul nostru profesoral e 
alcătuit mai ales din domni-tovarăși. lată că unul se apropie de mine, 
e Ştefan Merealbe. Acesta este divorțat de multă vreme și ar fi o şansă 
sigură pentru mine, dacă... dacă n-ar fi atât de straniu. Un sucit în- 
veterat. E poporanist, e naţionalist, de aceea e îmbrăcat într-o cămașă 
brodată, ca şi folclorul pe care-l predă, un fel de ie de sex masculin. 
Aspectul său retro e cam în dezacord cu ochelarii Gucci pe care-i poar- 
tă. Ne salutăm cu amabilitate; cu el sunt aproape logodită, a mai rămas 
un fleac: să mă ceară în căsătorie. 

El nu se vede. 


Pornim în coloane pe strada Lenin, spre centrul capitalei. Mă amuză 
acest flaner” politic şi ridicol. Ajungem la o fostă biserică, o foarte fru- 
moasă fostă, căreia i s-a retezat turnul ascuţit, prefăcând-o într-o clădi- 
re cu acoperişul plat, într-un club. Interesant e că englezii, de la care am 
împrumutat cuvântul, îl înțeleg în primul rând ca pe o bâtă, ciomag. În 
acest club este ciomăgită cultura... Deocamdată facem un mic popas 
şi strigăm: „Irăiască!..” 


Apoi mergem mai departe. Filozoful spune un banc. Un ziarist, care 
activa la un cotidian, lipseşte mai mult de jumătate de zi de la servi- 
ciu. Ziarul trebuie trimis la tipografie, dar nu-i umplută pagina cu ar- 
ticolul celui lipsă. Într-un târziu, apare și el. Redactorul îl ia la înjurat: 
„Dumnezeii ...” şi aşa mai departe. „Unde ai fost?!” „Păi, am băut o sută 
de grame... . Redactorul: „Şi eu beau... uneori. Ce-i atât de greu s-o 
bei?!” „Nu, este mai greu să-l găseşti pe cel care să ţi-o pună”. 


Bărbaţii râd. Cel mai zgomotos — ateistul. I-a plăcut, mai ales, sudalma. 
Ştefan Merealbe se vâră pe fir cu un catren „politic”: 


„Caligula imperator 
Şi-a numit calul senator, 
Ceaușescu, mai pedant, 
Şi-a făcut vaca savant!” 


Asistenţa nu știe cum să reacționeze: să râdă de român, care-i şi opor- 
tunist, care a cerut de la Kosâghin tezaurul și parcă ar fi fost vorba şi de 
Basarabia... sau să se supere: e vorba totuși de un Secretar general al 
unui Partid Comunist... 


Îmi întorc discret capul. Mă uit la coloana noastră. El nu-i. 


Când a apărut în fața mea cu un buchet uriaş de lăcrimioare, am cre- 
zut că am să am stop cardiac. „Vă felicit cu ocazia sărbătorii de primă- 
vară!” iar eu simțeam că mă prăbușesc printr-o breșă a spaţiului, dar 
şi a timpului, într-o altă dimensiune. Eram ca și femeia ceea din pie- 
sa lui Beckett, ce se scufunda în pământ. Doar că prăbuşirea mea era 
fulgerătoare... Mi-am încordat voinţa, să nu dau dovadă de slăbiciu- 
ne, simțeam o puternică ameţeală și tremur, credeam că am să leșin. 

M-am străduit s-o fac pe mirata: „Se vând lăcrimioare în oraş?!” şi mă 
simțeam ca un acrofob care-i aruncat de pe un pod înalt. El s-a întors 
supărat. Dar nu puteam să-i arăt, sub nicio formă, dragostea mea. 


Acasă am plâns mult. Am luat medicamente pentru calmarea anxietăţii. 
M-am mai liniștit puţin, când un gând, ascuţit ca un pumnal, mi-a trecut 
prin minte: Ce am să fiu eu peste 20-25 de ani? O moluscă rece. Iar el un 
bărbat în floarea vârstei... Şi voiam să alung această imagine cu molus- 
ca, însă ea stăruia și mă tachina până la demenţă. Unde mai pui că şi alte 
gânduri defel luminoase au pus stăpânire pe ființa mea. Mă gândeam că 
dacă m-aș fi măritat până a fi studentă, atunci el ar fi putut să-mi fie fiu... 
Şi-mi răsăreau frânturi dintr-o pagină de publicitate, recent citită: „Aş face 
cunoştinţă cu un tânăr necăsătorit, cumsecade, care ar avea vârsta de până 
la 20 de ani, pentru dragoste şi, eventual, pentru căsătorie. Eu am 37 de ani, 
sunt plinuţă. Junele cu cât e mai tânăr, cu atât mai bine” Şi erau indicate nu- 
merele de telefon ale doamnei plinute... Mă vedeam în ipostaza acestei... 
târfe. În același timp, eram conştientă: se întâmplă chiar destul de des fizi- 
ologie fără dragoste, dar dragoste împlinită, în afara trupescului, nu există. 
Sfântul Augustin, cât era el de sfânt, şi tot a avut un fiu. 


Mi-am zis să renunţ la el, chiar şi la gândul că aș fi putut să-l am, ca 
speranţa să nu-mi mai strivească sufletul. Mi-am zis să-i drămuiesc cu 
acribie cunoştinţele la limba franceză, ca să nu dau de bănuit nimănui că 
l-aș fi favorizat. Cu cât îmi impuneam mai multe stavile (şi numele aces- 
ta al meu — Stăvilă... ), cu atât mai rău mă simţeam. Căutam voluptatea 
renunţării şi n-o găseam. Conștiinţa că aș putea comite un păcat îmi cio- 
cănea întruna în cap, cum bate în ușă un drumeţ timid, dar nevoit să fie 
insistent — n-are unde se adăposti într-o noapte geroasă de iarnă. Borges, 
mi se pare, afirma că prezenţa conştiinţei îl face pe om nefericit. 


Şi eu eram cea mai nefericită femeie. 
Apoi a venit seminarul cu tema Mon livre préféré. 


L-am văzut pe culoar, purta o pălărie neagră, cu boruri largi de-o pal- 
mă. Deși îl prindea destul de bine, m-am mirat — nu-l mai văzusem cu 
un asemenea acoperemânt. 


Aveam convingerea, o am și acum, că un text îl determină pe cititor, în 
cazul nostru pe student, să gândească. Ştiam că sunt și studenţi care 

molfăie textul fără care cumva să se aprofundeze în conţinutul lui, bă- 
nuiam însă că el nu face parte din categoria aceasta. Degrabă m-am 
ciocnit de judecăţile sale profunde și... originale. 


L-am invitat să răspundă cam al treilea sau al patrulea. La început citea 
de pe foaie propoziţiile cam simple, dar într-o limbă franceză corectă. 
Ne spunea că lectura este o plăcere deosebită. Că e firesc ca scriitorii să 
citească — aceasta e pâinea lor. Dar nu doar ei citesc. Nu cunosc, spunea 
el, niciun om politic de succes care să nu fi citit. Și a exemplificat: De 
Gaulle, Churchill și... generalul Chiang Kai-Shec! Am rămas contrari- 
ată de acest ultim nume și eram gata să-l întreb ceva despre conducăto- 
rii noştri Brejnev, Bodiul, dar m-am oprit la timp: cu siguranță că mi-ar 
fi răspuns cu o frază scandaloasă, ce m-ar fi oripilat. 


L-am întrebat: „Totuşi care-i cartea dumneavoastră preferată?”, la care el 
mi-a răspuns: „Pot să vă spun care-i poetul meu preferat. Ion Minulescu... 
A urmat o pauză lungă. Minulescu e un nume pomenit mai cu seamă 
peste Prut, iar în Republica Sovietică Socialistă Moldovenească este 
ţinut la index, de altfel ca și întreaga literatură din România. Apoi m-a 
năucit gândul că și eu îl iubeam pe acest poet, deși poeziile sale nu erau 
cartea mea de căpătâi. Pe urmă m-am gândit că în poezia lui Minulescu 
sunt cam mulți amanți, ce caută iubire adevărată. Am vrut să-l întreb: 
„Vă place cu adevărat sentimentalismul cam deșucheat, cam zgomotos 
al acestui... Villon al cafenelei?”, dar tot atunci mi-am amintit de pălăria 
sa cu boruri largi, ca a lui Minulescu, am aruncat o privire fugitivă spre 
capul său tuns cicero, am zâmbit în sinea mea şi am zis cât se poate de 
liniştit: „Minulescu ştia foarte bine franceza...” „Ştiu, şi eu am s-o învăţ. 
Poate nu ca Minulescu, fiindcă nu prea am timp...” 


Dialogul nostru promitea să fie de lungă durată. I-am pus punct. 
„Aşezaţi-vă, monsieur Vărzărescu”. 


M-am gândit: cu romantismul acesta înflăcărat al lui, la sigur că scrie 
versuri şi e tot numai iubire de sine. Când narcisismul creator îl va în- 
vinge pe narcisismul patogen din el, atunci Alistar Vărzărescu va deve- 
ni fie savant, fie poet. 


L-am visat. Era un amourex passionné. Îmi cuprindea tâmplele cu pal- 
mele sale, parcă ar fi ținut un potir de aur și își apropia gura de gura mea 
inspirându-mi dragostea, dorinţele, strigătul meu de femeie coaptă. 

Când m-am trezit, mi-am zis că e prea rușinos visul — o profesoară să- 
rutată de un student — că mă transform într-o nerușinată Marguerite 
Durasf, care, în timp ce datele ei fizice se minimalizau, îşi sporea mon- 
struos amoralitatea. Cel puţin egoismul ei de megalomană a fost satis- 
făcut: a scris scandalosul L’ Amant de la Chine du Nord’, pe când eu, 
în afară de nişte lecţii reușite, zic unii, n-am realizat nimic... Auzeam, 
estompat, Romana cheii de Ion Minulescu: 


„Căci pe cea din urmă treaptă, 
Ca-ntr-o carte înțeleaptă, 

Am citit în fundul cupei 
Naufragiul ce m-așteaptă!.... 


Note | 1 Prostănac. 
? Plimbare pe jos. 
3Îndrăgostit, pasionat. 
*Scriitoare și regizoare de film şi scenaristă franceză. Re- 
numită prin scrisul ei, dar şi prin amoralitate. 
Amantul din China de Nord, roman parţial autobiografic, 
în care se istoriseşte povestea de dragoste dintre o adoles- 
centă și un bărbat mai în vârstă. 

Mâna tremură vizibil. Şi nu de emoție. La 80 
de ani vechime pe Terra, emoțiile nu prea mai 
au drept de apel. Sau, cine ştie?... Auzul s-a mai 
împăinjenit, dar lumina ochilor e încă vie, netul- 
bure. În colțul buzelor — ţigara fumegândă, foc 
neostenit, foc continuu! Atât să mai fi rămas din 
falnicul fecior de odinioară?! 


Ba nu! Şi amintirile! 


„Am plecat cu plutele asupra la sărbători, 
nişte Rusalii. Ş-o dat nişte ploi, ş-o ieşit apa. 
O fost o apă mare, de vedeai din Sânpaul în 
jos numa” apă. Şi pe râturi, tăt apă, apă şi apă! 
Ne-am slobozit cu ele pe gat; când ne-am 
slobozit, o venit odată un val de apă, așa le-o 


Plutași pe Mureș — o îndeletnicire a începutului de se- 
col XX, căzută în desuetudine în acest veac pragmatic 
şi tehnicizat „până-n prăsele”, Plutașii de pe Mureș (ca 
şi plutașii de pe Bistriţa) nu au fost ficțiuni, chiar dacă 
memoria faptelor lor temerare, cantonate în amintiri 
petrecute în legendă, începe să o „spele” însuși perso- 
najul lor principal, Mureșul. 

Îi mulțumesc profesiei mele — încă vie şi chiar utilă! 
- de a-mi fi scos în bătaia microfonului „reporterului 
frenetic” asemenea români temerari, asumându-și o 
meserie încolțită de primejdii și riscuri, dar care le asi- 
gura o pâine. Udată cu apă; cu lacrimi, nu o dată. Apă 
dulce, pâine amară... 

Interlocutori: filenii Alexandru Cadar şi Grigore 
Bândilă, care şi-au încredinţat tinereţea... Mureşului, 
în fecund parteneriat. 

pus: în dungă. Atuncea io, m-am ţinut io, c-aveam o țapină-mplântată, 
m-am ţinut, da m-o luat apa. Când o dat în față, m-o prăvălit. Ş-am 
rămas înapoia plutei, ca la zece metri. Indrei ăsta, care-i bolnav acu- 
ma, tovarășul meu, când o văzut că ce-i, mai iute, o zmâncit cârma aia, 
cormanu ăla care conducea pluta, și l-o aruncat înapoi la mine, de-am 
ajuns de-am pus mâna pe lemn, c-apoi pe lemn nu te mai puteai îneca. 
Ş-apoi am prins de el ş-am ieșit afară. Ş-am scăpat. 


Apoi, de câte ori, şi pe la Târgu-Mureș, mi s-o-ntâmplat de ne-o luat 
apa de pe ele, da' aicea nu era așa pericol, nu era apa aşa mare. Da atun- 
cea, o fost apa nemaipomenită, no, era numa, cum să spun, purculeţi 
de fân pe Mureș, nici nu puteai să tragi cârma...” 


Întâmplări cu iz de poveste. Întâmplări cu plutași şi haiduci, cu oameni 
cinstiți şi tâlhari, scriu, în despletit de valuri, istoria vie a acestui „drum 
fără pulbere”, Mureşul. Dar până vom învăţa să desluşim spusa valului și 
însemnul pietrei, mai apelăm la martorii care i-au încropit şi trăit povestea. 
Pe tremurat de ţiteră, un glas tremurat și el alătură un îndemn-rugă, ca o 
incantaţie: „Creşti, pădure, şi te-ndeasă / Numa’ loc de-o casă-mi lasă...” 
parcă spre a da culoare şi relief vorbelor fileanului Alexandru Cadar, unul 
dintre ultimii feciori lăsaţi la vatră din aventuroasa meserie de plutaş. 
Plutaş pe Mureș... 


- De la 17 ani am început plutăritul pe Murăş. A fost prin anii '18-19 
(apoi, prin '39-40, am plutărit de la Broşteni, de la Borca, la Piatra, 
pe Bistriţa, după ce aici o-ncetat). Ca hatăș, mergeam ca hatăș. Lucra 
hatăşu' de trei ori mai mult ca fruntașu. Şi primea numa” a treia parte, 


ha, ha! 
- Invăţa meserie... 


- Apoi, făcea de cârmuia bietu hatăș până-l durea capu’! Fruntașu' 
numa! făcea cu mâna: dă la dreapta, dă la stânga, dă-nainte! 


— Ştiinţă mai mare tot cel din faţă, fruntașul, avea. 
— Apoi, sigur, sigur, a lui era răspunderea. 
— Şi când ajungea un hatăș fruntaș, de era să ajungă? 


- La doi ani. Dacă era băiat bun, la doi ani era complet fruntaș. 

- Aţi fost băiat bun? 
- Păi, cam bun... 
- Ce trebuia să ştie un plutaş bun? 


- Trebuia, dom'le, să cunoască cum cunoşti curtea căsi. Începând de la 
Topliţa şi până la Sânpaul, pe Valea Mureșului, plutașul care era plutaş 
trebuia să ştie piatra de care să se ferească. Trebuia să cunoști apa cum 
cunoşti şoseaua, tătă piatra-n Mureș, care era periculoasă. „Ei, la Re- 
ghin, sunt nişte pietre, trebuie să mă grijesc să mă duc pe la stânga sau pe la 
dreapta!. Şi răchita sau gatul, că gatul are mai multe slobozituri de apă. 
El, dacă-l prindea noaptea, el trebuia să ştie. Că singur te-nvățai. N-ai 
fost plutaş bun, ai dat de piatra asta cu pluta, apăi ai ţinut-o minte — „Ei, 
acolo am păţit-o!" — şi te-ai ferit. Te loveai de-un pericol, se mai întâm- 
pla, se desfăcea pluta, tăt câte-o grindă se făcea. Săreai afară, dacă pu- 
teai. Fugeai mai departe și le prindeai și le adunai și făceai pluta la loc. 


- Făceaţi şi-așa, o recunoaștere pe jos, fără plută? 


- Nu, numa; cu pluta. Că singur te-nvățai. Porneam în convoaie, de la 
cinci la zece plute. Aştia eram în legătură, tovarăşi. Într-una, până ce 
îngheţa Murăşul. 


- Şi-atunci, într-un an, într-un sezon, cam câte drumuri făceaţi? 

- D'apoi, la tăt cazu, făceai la 40, până la 50 de drumuri. 

— Aţi plutărit vreo 35-40 de ani. N-aţi socotit numărul kilometrilor 
străbătuți pe apă? 


- Hăă! Apoi de unde s-o socotesc? N-am avut vreme. Că altădată, 
cum zâc, când pluteam, atunci mergeam numa până la Reghin. Apoi, 
când am început căulitul, ajungeam până pe la Războieni. Cumpăram 
lemnul de-aici din sus, de la proprietari. C-aveau în proprietate pădu- 
rea oamenii. Noi le cumpăram cu un preț și le vindeam în jos pentru 
construcţii. Le mai dam și bucate, că ăia-n sus, la munte, nu aveau bu- 
cate. Le mai aduceam cucuruz, grâu, le dam și ei ne da-n schimb lemne. 


- Vă înapoiaţi cu căruţa, pe uscat, nu tot pe apă. 


- Nu, cu trenu’ de când am apucat io. 

— Femeia nu v-aţi luat-o pe plută, ca hatăș, se-nţelege! 
- Nu, dg umblau și femei cu pluta. 
- Şi fruntaş, ori numai hatăș? 


- Unde s-o pui fruntaş, să te nenorocească cu plută cu tăt?! Apoi, mai 
agăța la un berc, când ajungea. Mai mergeau femeile la Reghin, la oraș, 
nu o dată, la târg. Se ţinea târgu joia, nu se-ndurau să deie bani la tren. 
Cu pluta n-o costa nimica. Plus distracţia. Odată, Dănilă a Marișchii a 
urcat şi-un vițel pe plută și dă-i drumul cu el până la Reghin. 


- Nu l-aţi înecat. 

- Nu! 

- Nici femeile. 

— Nici pe ele, Doamne fereşte! 

- Nici care voiau să scape de dânsele, „duse cu pluta”? 
- De-alea nu luam pe plută... 


— Aţi pus cruce plutăritului pe valea Bistriţei, departe de Mureș, de 
casă. 


- Nu cunoşteam apa bine, mersul apei. Când porneam, apoi ne da 
de-acolo, la fiecare plută, ne da de-acolo un conducător. Numa” o dată. 
O singură dată, care era plutaș bun. Apoi, dac-ai prins-o-n cap, ai prins- 
o; dacă nu, te-ai nenorocit. Curgea mai repede. Aici, o plută nu ducea 
mai mult de 20 m. c.; acolo, câte 120 într-o plută. 


— V-aţi descurcat şi acolo. 
— Vai, ne-am descurcat foarte bine şi-acolo. Destul de bine. 
- Plutași mai buni din Filea? Ăia tăți îs morți. Bândilă Zenov. 


— Chiar dacă modestia te oprește, bade Grigore Bândilă, să-ţi înscrii 
numele și fapta în capul listei, știu, am aflat că ai fost printre cei mai 
buni. Și mai ştiu că plutăritul nu era chiar joc de copii. 


— Mai erau și pericole. Mai învățam și din păţanii. Se mai făceau maga- 
zine de lemne. Trei-patru zile nu le puteai desface. Se strângeau într-un 

loc şi 50-60 de plute odată. Mergeau sute de plute. Sau la poduri. Că 
sunt poduri cu mai multe căşițe și trebuia să știi pe care să treci. Că nu 
pe oricare puteai mere cu pluta. Bine, că te băgai dinsus, da dinvale, 
când să ieşi, poate era o răchită, poate o piatră mare şi nu mai puteai 
ieşi. Trebuia să ştii drumu” bun, căsoaia pe unde să treci. Mai erau apoi 
gaturile. La Iernut, la Târgu-Mureş. Ăsta a fost numa după război, că 
l-au stricat. Ala era ăl mai periculos, la Murăş. Da'nainte, când era plu- 
tăritul mare, că noi plutăream numa” pân’ pe la Reghin, pe la Petelea. 
De-acolo, erau alți oameni, care le duceau până la Zam, în jos. 


- Cărora le era mai greu? 


- Ăstora de-aici. Era apa mai periculoasă. De la Reghin în jos, puneau 
câte două, câte trei plute laolaltă. Făr' puneau pe ele ladă cu mâncare, 
cu pâne, apă, că nu mai puteai bea apă de la Reghin în jos din Murăş. 


- Filenii cum vă descurcaţi cu mâncarea? 
- Mâncare ne luam în straiță. 
- Nu se uda? 


— Se mai şi uda câteodată. D'apăi ce să-i faci, n-aveai ce face. Puneai la 
mijlocul plutei o crăcană, așa, o cracă de lemn, o-mplântai ş-așa cam la 
un metru agățai straița. 


— Mai dădeaţi şi cu undiţa? 

— Câteodată, da. Venea câte-un val, de credeai că te îneacă. 
- Înota ştiați. 

- Da, cum să nu. Eu, da, da nu toți. 

- S-a întâmplat să se înece plutaș? 

- Nu o dată! 


- Cântecul aminteşte și de unii care vindeau de mai multe ori o plută. 
„Mureșan cu tundra sură / Ziua bea şi noaptea fură”. Să fie amintirile 
râului răutăcios, sau chiar amestecau unii plutăritul cu haiducia?! 


- Ba se mai întâmplau și dintr-astea! Erau, dom'le, fabrici, firme, jidani 
- c-atunci jidanii erau mai mulţi — cu câte două sute de plute legate 

laolaltă. Mereai cu straița-n mână de-acasă, care erai șmecher te duceai 
noaptea, dezlegai frumos pluta din legătoare, nici nu mai trăgeai de câr- 
mă s-o conduci. Numa te mai slobozeai şi-n apă pâr o descăţai, să nu 
s-audă, că doar erau paznici ş-acolo. I-ai dat drumu; când ai trecut la 
cot, de te-ai dus trei-patru kilometri, la un berc, unde ştiai că nu s-aude 
nimic, acolo, o prindeai ș-o desfăceai. Întorceai lemnele, că doar erau 
cu feşteală pe ele, însemnate. Le schimbai farba și dus erai... 


~ Întâmplări cu plutaşi şi lotri, cantonate încă în teritoriul viu al trăirii 
nemijlocite. Le va mai depăna un răstimp martorul şi „personajul” lor 
central, Mureșul. Atunci când amintirea le va fi demult stinsă în minţi 
omenești, povestea o va mai şti şi murmura doar el, râul bun şi rău, prieten 
şi viclean, „drum fără pulbere”, care le-a măcinat anii tineri, istovindu-le 
brațul vânjos. Dar îndeletnicirea apusă le dădea o pâine, udată, adesea, 
cu apă. Nu o dată, cu lacrimi. Pâine amară, apă dulce, cu cântec: „Mureş, 
Mureş, apă dulce” ... 


ECOURI, REFLECȚII 


Dorina CIOBANU POPESCU 
Miracolul lădiței poștale 


Va veni o zi în care, pentru a vedea 
cum arată o revistă adevărată, 
va trebui să mergem la Muzeu. 


Demodaţi şi inferiori celor din jur par a fi tot 


mai puţinii nostalgici rămași cu ticurile lor la- 
DCP - jurnalist și publicistin  olaltă. Eu sunt parte din ei. Solidară cu Ziua 


domeniul presei audiovizuale  Scrisului de mână, celebrată recent, la începu- 
(TVA Cernăuţi) și în presa 
scrisă („Glasul Bucovinei” , AA , i 
Concordia” si Arcasul’). Fost — ŞI de a trimite celor dragi vreo zece vederi cu 


secretar al ONG Casa Limbii imaginea oraşului în care locuiesc, dar și cu 


Române (Cernăuţi, membu următorul mesaj: Nu mai am adresă electroni- 
al Societăţii Junimea din 


Cernăuti. Colaborează si. Că dar am lădiță pentru corespondenţă. La in- 


n 


publică în,Glasul Bucovinei”  trarea în bloc. 


(Cernăuţi) „Limba Română 
(Chișinău),„OltArt” (Slatina), Nici chioșcurile cu presă nu mai sunt cele de 
„Cuvinte către tineri” altădată. Se vinde precum pâinea caldă tot 
(Mănăstirea Putna), portalul . 

Centrului Media Bucpress Ce € marcat cu un corp acoperit doar pe-alo- 


Cernăuți curi... Iar revistele de cultură, celelalte cu ten- 


tul anului, am ambiția de a semna cu penița 


tă spirituală, dar şi multe altele din categoria 
„ca lumea”, sunt evitate cu scuzele de rigoare: 
salariul care întârzie, pensia prea mică sau 
invenţia secolului: păi, se poate citi și în vari- 
anta electronică. Eu — nu pot! Şi nu cred că voi 
putea vreodată. Starea de bine pe care mi-o 
oferă un simplu răsfoit de carte rămâne pri- 
oritară. Da, recunosc, sunt de modă veche și 
prefer în continuare să fiu scoasă din casă de 
cărţi, nu de obiecte feng-shui. Mă tot întreb ce 

influenţă asupra mea, româncă de sânge, născută la Cernăuţi și școlită 
la Chişinău, poate avea statuia unui elefant, atâta timp cât tot folclorul 
neamului meu este despre mioare și ciocârlii? 


Iarna, care recent ne-a părăsit, a trecut fără nicio abatere de la felul meu 
demodat. În anotimpul polar nu am avut poveşti care să dea bine la ure- 
chea celor din jur: nu am schiat în Austria, nu am petrecut Revelionul 
în Dubai şi nu am primit nimic de la Moş Crăciun. În schimb am trăit 
momente emoționante vizitându-mi părinţii şi casa părintească, am 
admirat frumuseţea iernii la ţară şi a tradiţiilor din satul natal, am ascul- 
tat oameni-demodaţi ca mine şi am fost ascultată, mi-am învățat copiii 
Scrisoarea a III-a de Eminescu şi am ţopăit alături de ei în Casa Mare pe 
melodiile lăutarilor Zavaidoc și Botgros. Lista mea cu siguranţă a plic- 
tisit o bună parte dintre cititori, pe care, chiar, poate i-a și pierdut... Iar 
pentru cei cu răbdare demodată, continui: în vacanţa de iarnă am citit 
în lung şi-n lat revista „Limba Română” — acel tezaur pe care Domnul 
Alexandru Bantoş i l-a dat soţului meu pe post de merinde la drum. 


Cu o ţinută impecabilă, identică celei de la Casa Regală, revista „Limba 
Română” vine și ne invită la o delectare cu stil. Coperta „scrobită', 
impunătoare, de mâini spălate în apă de trandafir și tratate cu alifii 
de muşeţel, parcă te reîntoarce în timp. Revista este o solidă dovadă 
a aşteptărilor mele și a celor care iubesc graiul și plaiul strămoșesc. 
Câştigând cu ușurință dreptul de a servi drept carte de vizită a spațiului 
mioritic basarabean, dar şi a românilor de pretutindeni, scopul acesteia 
va rămâne neschimbat — rezistența noastră ca neam. Ediţiile cu tema- 
tici exemplar argumentate şi tezaurul de fotografii valoroase au deve- 
nit cea mai de preț podoabă în bibliotecile instituționale și deopotrivă 
în cele personale. Un proiect ambițios și prețios, de mare succes, ast- 
fel cataloghez eu visele domnului Bantoș, zidite piatră cu piatră întru 
înălțarea Istoriei, care ne va face nemuritori. 


Atâta timp cât revista „Limba Română” ne va onora lădița poștală, nu 
avem nici cel mai mărunt motiv să căutăm prin muzeul de istorie cum 
arată o revistă adevărată. 


